
Prolog 


5 martie 1953 
Oceanul Arctic Canadian 


Pe insulă nu exista nici un semn de viață. Nici n-ar fi fost posibil. 

Era o îngrămădire de stânci colțuroase deasupra unui mal abrupt, răvăşit 
de apele reci ale Oceanului Arctic, nu departe de polul magnetic al 
Pământului. Insula avea o formă de semilună teşită şi abia dacă atingea trei 
kilometri în punctul ei cel mai lat, ajungând la numai câteva sute de metri în 
locurile înguste. Avea şi un fel de mic golf la extremitatea vestică. Două 
vârfuri ascuţite se înălțau din această fâşie subțire de uscat, unite între ele 
prin suprafaţa ostilă a unui ghețar. 

În crăpăturile stâncilor creşteau licheni şi fire răzlețe de iarbă-de-mare, 
supraviețuind cu greu în gerul necruţător. Câţiva pescăruşi polari cu pene 
cenușii îşi făceau uneori cuibul pe stânci în timpul scurtei veri arctice. Din 
când în când, câte o focă sau morsă se căţăra pe plaja plină de pietriş şi 
uneori chiar şi câte un urs polar păşea maiestuos ca un lord printre ceţurile 
înghețate. 

Dar, de fapt, aici nu exista viaţă. 

Insula era una dintre miliardele de frânturi de continent împrăştiate între 
coasta de nord a Canadei şi Polul Nord. Formau împreună Arhipelagul 
Regina Elisabeta şi erau una mai înghețată şi mai neguroasă decât cealaltă. 

Insula îşi trăise mare parte a existenţei sale ignorată de omenire, care nu 
o vizitase niciodată. E posibil ca vreun vânător rătăcit să fi zărit cândva 
vârfurile ei care se înălțau prin aburul cenuşiu al mării spre orizontul 
îndepărtat. Dar, chiar şi aşa, nevoia de a-şi asigura supraviețuirea pentru el 
şi tribul său sigur că l-a împiedicat să-şi continue explorările. 

Sau poate că vreun explorator temerar din timpul reginei Victoria, 
cuprins de dorința zadarnică de a găsi un drum de trecere prin nord-vest, a 
trasat cândva contururile insulei, pe harta sa rudimentară, cu mâna protejată 
de mănuşă. lar dacă a fost aşa, fără îndoială s-a aflat pe una dintre acele 
corăbii condamnate să nu se mai întoarcă niciodată. 

Insula aceasta, la fel ca şi semenele ei, nu participase în nici un fel la 
viaţa planetei până în preajma perioadei atât de corect denumite Războiul 


Rece. Arhipelagul Regina Elisabeta fusese fotografiat pentru cercetări la 
sfârşitul anilor '40 de Forţele Aeriene ale Statelor Unite, în vederea 
construirii liniei de radar a Comandamentului nord-american de avertizare 
timpurie din cadrul Comandamentului Apărării Aeriene. Şi atunci insula a 
dobândit şi un nume. Cartograful militar plictisit, care o adăugase pe harta 
maritimă a lumii, o numise Miercuri, pentru că trebuia să-i spună într-un 
fel, iar fotografierea insulei avusese loc în mijlocul săptămâni. 

Şi, curând după aceea, Insula Miercuri i-a primit pe cei dintâi vizitatori. 

Un crivăţ cumplit sufla necruţător dinspre Polul Nord prin întunecimea 
primordială a nopţii arctice, vântul gemea printre vârfurile insuliței, 
răscolind zăpada de pe povârnişurile nordice şi crescând treptat în 
intensitate. Stâncile negre de bazalt rămâneau golaşe în suflarea crivăţului. 

Poate că tocmai de aceea insula nu fusese zărită decât atunci când era 
deja prea târziu. 

Zgomotul înfundat al unor motoare puternice de avion răzbătea dinspre 
nord, desluşindu-se cu greu prin şuieratul vântului. Huruitul devenea din ce 
în ce mai puternic. Dar nu era nimeni care să-l audă atunci când trecu foarte 
Jos, peste linia de coastă a insulei. Mugetul motoarelor crescu brusc, parcă 
biciuit de o putere născută din disperare. 

Totul se termină cu zgomotul cumplit de metal scrâşnind pe suprafața 
stâncilor îngheţate, iar vântul veşnic şuieră biruitor pe deasupra lui. 

Insula Miercuri căzu din nou în uitare pentru încă o jumătate de secol. 


Capitolul unu 


În zilele noastre 
Oceanul Arctic Canadian 


Îmbrăcaţi în gecile lor portocalii şi costumele pentru snowmobil, cei trei 
alpinişti legaţi între ei cu frânghii se rezemau în securile pentru gheață, 
înainte de a face un ultim efort pentru a străbate cei câțiva metri care îi 
despărțeau de vârf. Se căţăraseră pe versantul sudic al stâncii, astfel că 
fuseseră cumva protejați de vântul năprasnic. Dar acum, când se străduiau 
să se cațăre peste buza platoului îngust din vârf, suflul polar catabatic“ îi 
zguduia fără milă, ceea ce făcea ca temperatura resimțită să fie mult sub 
zero, deşi în realitate abia dacă scăzuse sub punctul de îngheţ. 

Pe Insula Miercuri era o după-amiază plăcută de toamnă. 

Globul palid şi lipsit de căldură al soarelui se rostogolea alene peste 
orizontul sudic, umplând aerul cu strălucirea cenuşie şi stranie a 
crepusculului arctic lung de câteva săptămâni. 

Când te uitai în jos la oceanul nesfârşit, era greu să distingi uscatul de 
mare. În jurul insulei se îngrămădeau o mulţime de stânci, gheaţa recent 
spartă sărea şi se lovea de maluri. Singurele fâşii de apă se puteau zări în 
spatele aisbergurilor pornite în derivă spre orizont, în timp ce încercau să se 
împotrivească gerului tot mai necruţător al iernii care se apropia. 

Spre răsărit, vântul îngrămădise zăpada la extremitatea estică a insulei şi 
estompase contururile celui de-al doilea vârf de munte, transformându-l 
într-o siluetă întunecoasă şi amenințătoare, ascunsă în spatele unei perdele 
de negură. Aşa trebuie să fi arătat infernul când cuptoarele lui erau închise, 
dar cei trei bărbaţi care îl priveau acum făceau parte din stirpea celor care 
considerau încântătoare astfel de privelişti. 

Conducătorul grupului îşi lăsă capul pe spate şi se luă la întrecere cu 
vântul, scoțând un urlet ca de lup. 

— Revendic acest munte prin dreptul cuceritorului şi îl numesc... De 
fapt, la naiba, ce nume o să-i dăm? 

— Ai fost primul în vârf, lan, spuse cel mai scund dintre cei trei alpiniști, 
cu vocea înfundată din cauza măştii împotriva vântului. Aşa că ar fi drept să 


se numească Muntele Rutherford. 

— A, nu, nu se poate! protestă al treilea membru al echipei de căţărători. 
Drăgălaşa noastră domnişoară Brown este prima doamnă care a cucerit 
acest vârf cumplit. Ar trebui să 1 se spună Muntele Kayla. 

— Foarte drăguţ din partea ta, Ştefan, dar oricum, tot n-ai să primeşti 
nimic altceva decât o strângere de mână când ne vom întoarce la tabără. 

Ian Rutherford, specialist în biologie la Oxford, chicoti: 

— Cred că nu trebuie să ne batem capul prea mult cu asta. Indiferent ce 
nume o să-i dăm, o să-i spunem tot Vârful de Vest, ca şi până acum. 

— Eşti mult prea realist, lan, spuse Ştefan Kropodkin, membra al 
programului de cercetări asupra radiațiilor cosmice McGill şi zâmbi larg în 
fularul gros de lână care îi acoperea jumătatea inferioară a feţei. 

— Cred că avem nevoie de puţin realism în momentul de faţă, interveni 
Kayla Brown, specialistă în geofizică de la Purdue. Suntem deja în 
întârziere cu o oră față de programul nostru şi, oricum, dr. Creston nu a fost 
de la bun început încântat de faptul că am decis să venim aici. 

— Nici ăsta nu ştie ce este romantismul, mormăi Kropodkin. 

— Tot mai avem ceva timp pentru câteva fotografii, spuse Rutherford, 
dându-și jos rucsacul de pe umeri. Cu siguranţă că nici Cresty nu va avea 
nici un fel de obiecţii în privința asta. 

Şi îl zăriră în timp ce lucrau cu precauţie în jurul perimetrului platoului 
îngust, iar cel care făcu descoperirea fu ochiul vigilent al micului viitor 
geofizician din Indiana. 

— Fi, băieţi, ce e asta? Acolo jos, pe ghețar! 

Rutherford privi atent în jos, spre şaua de gheaţă care unea cele două 
vârfuri, era ceva, o formă abia vizibilă prin perdeaua de zăpadă. Îşi scoase 
ochelarii de protecție şi puse binoclul la ochi. Având grijă să nu-şi atingă 
faţa cu marginea metalică îngheţată a binoclului, privi atent prin el. 

— La naiba! Este ceva acolo! Îi dădu binoclul prietenului său. Ce părere 
ai despre asta, Ştefan? 

Ştefan privi atent, îndelung. Apoi lăsă binoclul în jos. 

— Este un avion, spuse el uluit. Un avion pe gheaţă! 


Capitolul doi 


Centrul militar de antrenament Huckleberry de pe 
Muntele Ridge 


Locotenent-colonelul Jonathan „Jon” Smith din Armata SUA, de profesie 
medic, stătea cu spatele spre marginea stâncii şi arunca o ultimă privire de 
Jur-împrejur. 

Era foarte frumos acolo, sus. Din acel loc vedea foarte bine spre sud, de-a 
lungul versantului vestic al Munţilor Cascadelor, spre povârnişurile de 
gresie cenuşiu-albăstruie, spre albul înghețat al zăpezii şi spre pădurile 
veşnic verzi de conifere. Câteva petice de ceaţă pluteau protector deasupra 
văilor dintre povârnişuri, iar strălucirea aurie a răsăritului răzbătea ici-colo 
printre vârfurile stâncoase. Dacă răsucea capul, cuprindea cu privirea şi 
conul îndepărtat al Muntelui Sf. Elena, cu vulcanul lui din care ieşea un 
fuior subțiratic de fum. 

Priveliştea îi amintea lui Smith de verile de demult pe care le petrecuse la 
Yellowstone şi de mândria pe care o resimţise când străbătuse ținutul pentru 
prima dată, copil fiind, împreună cu tatăl său şi cu unchiul Ian. 

Aerul era deosebit, rece, dulce şi muşcător ca însăşi viaţa. Inspiră adânc 
încă o dată, desfătându-se cu această experienţă şi cobori cu spatele de pe 
buza prăpastiei. 

Orizontul lui se roti cu nouăzeci de grade şi harnaşamentul de siguranţă îi 
transmise o uşoară smucitură liniştitoare în momentul în care funia de 
nailon trecută peste brâu îi preluă greutatea. 

Se sprijinea acum cu tălpile bocancilor lui de cățărător pe faţa verticală a 
stâncii, înfipte în lichenii de pe stânca de bazalt, iar greutatea trupului îi era 
susținută de frânghia de rapel. Era o experienţă oarecum nouă pentru el, aşa 
că zâmbi emoționat şi încântat deopotrivă. Dumnezeule, era mult mai bine 
decât în laborator! 

— OK, domnule colonel, se auzi în megafon vocea amplificată a 
instructorului de la baza stâncii. Acum trageţi uşor de frânghie! 

Deasupra lui Smith, cei câţiva colegi participanţi la cursul de instruire, 
îmbrăcați în aceleaşi costume de camuflaj ca şi el, se uitau peste marginea 


stâncii. Era marea coborâre: trebuiau să străbată cu ajutorul frânghiei de 
rapel o distanță în jos de aproape cincizeci de metri. Frânghia atârna liber 
sub el. Smith o clătină uşor, apoi îşi înfipse picioarele în stâncă şi împinse 
puternic în ea, lăsând-o să scape prin mecanismul de frânare. 

În seria eforturilor continue ale lui Smith de a îmbina diversele aspecte 
ale vieţii sale de soldat, cercetător ştiinţific, medic şi spion, acest 
antrenament la munte era un succes răsunător. În ultimele trei săptămâni 
înfruntase cu entuziasm toate provocările şi dificultățile programului de 
pregătire, îşi tonifiase trupul cu regimul aproape sălbatic de antrenament 
fizic şi îşi odihnise creierul după prea multele zile pe care le petrecuse 
îngropat în laboratoarele de la Fortul Detrick ale Institutului de Cercetări 
Medicale al Armatei în domeniul Bolilor Infecţioase. 

Îşi recăpătase calităţile oarecum atrofiate de combatant şi dobândise 
deprinderi noi: orientarea într-un teren aspru, supraviețuirea într-un climat 
ostil, camuflare, ochire la distanţă. Şi făcuse primii paşi în arta alpinismului. 
Învăţase cum să utilizeze pitoanele sau crampoanele, ciocanul de stâncă şi, 
lucrul cel mai important, cum să arunce frânghia şi să se sprijine în 
harnaşamentul de susținere, învingându-şi teama firească față de prăbuşirea 
de la înălțime. 

Frânghia de rapel descrise un zig-zag lovindu-se de stâncă pe o distanță 
de cinci metri în jos. Simţi cum i se strâng pleoapele şi i se încordează toți 
muşchii feţei în momentul în care adrenalina izbucni în valuri străbătându-i 
tot trupul. Împinse cu toată puterea şi mai cobori în forță încă cincisprezece 
metri pe suprafaţa stâncii. 

— Mai uşor, domnule, îl avertiză vocea venind de jos. 

Împinse atunci pentru a treia oară, cu putere şi îşi dădu drumul, lăsându- 
se să zboare cu capul în jos; frânghia scârțâi sub greutatea lui, iar frânele 
scoaseră fum. 

— Mai uşor, domnule colonel, uşor, uşor! CE NAIBA! AM SPUS MAI 
UŞOR! 

Smith frână puternic, încetinindu-şi căderea în gol. Se ridică puţin, apoi 
cobori lin, trecând cu ghetele pe deasupra vârfurilor coniferelor de la baza 
stâncii. Trase de frânghie spre spate şi ateriză, apoi îşi scoase mănuşile şi îşi 
masă cu mâinile înfierbântate coapsele pe care muşchi tremurau de 
oboseală. 

Un sergent îndesat, cu o beretă nisipie, se apropie de el. 


— Îmi cer scuze, domnule colonel, spuse el ursuz, dar sper că vă daţi 
seama că şi un ofițer poate să-şi strivească oasele aici la fel de bine ca un 
răcan de rând. 

— Te cred pe cuvânt, Top, spuse Smith zâmbind larg. 

— Atunci când spun „UŞOR, DOMNULE!” aşa să faceţi! 

Instructorul de alpinism făcea parte, de peste douăzeci de ani, atât din 
regimentul şaptezeci şi cinci de vânători de munte, cât şi din vestita Divizie 
a zecea montană, având astfel o poziție privilegiată chiar şi în faţa unui 
colonel. 

Smith arboră o figură serioasă şi îşi îndreptă cureluşa căştii de protecţie. 

— Am auzit, sergent. M-am cam lăsat luat de val acolo, sus. A fost o idee 
proastă. Data viitoare am să procedez ca la carte. 

Îmbunat, instructorul dădu din cap. 

— Foarte bine, domnule. Deşi cam sălbatică, până la urmă coborârea 
dumneavoastră a fost bună. 

— Mulţumesc, Top. 

Instructorul se duse înapoi să-l supravegheze pe următorul elev care se 
pregătea să coboare, iar Smith se retrase la marginea poienii de la poalele 
stâncii. Îşi dădu jos casca de protecţie şi echipamentul, apoi scoase din 
rucsac o bonetă moale. O bătu uşor cu mâna, ca să-i dea formă şi şi-o îndesă 
pe cap, peste părul negru tuns scurt. 

Jon Smith arăta foarte bine pentru cei patruzeci de ani ai săi. Era lat în 
umeri, avea talia îngustă, muşchii bine conturaţi şi era într-o formă perfectă 
datorită stilului riguros de viaţă pe care o ducea. Acest bărbat chipeş avea 
tenul bronzat în mod plăcut şi faţa oarecum imobilă — un chip care ştia să 
ascundă multe secrete. Privirea lui pătrunzătoare putea străbate uşor orice 
încăpere într-o concentrare maximă. 

Mai trase o dată cu putere în piept aerul tare de munte şi se aşeză la 
poalele unui brad înalt. Aceasta era lumea în care trăise şi el cândva. În 
primii ani ai carierei sale, înainte să ajungă la ICMABI, făcuse o călătorie 
lungă în calitate de medic militar combatant într-o desfăşurare de trupe. 
Fusese o perioadă foarte plăcută, în care se confruntase cu nenumărate 
provocări şi legase multe prietenii. Fusese o vreme a spaimelor şi a 
disperării într-un fel, dar, în ansamblu, o perioadă bună. 

Brusc, îi trecu prin minte un gând năstruşnic, care nu-i dădea pace de 
câteva zile: Ce-ar fi să devină din nou activ, să mai facă un raid prin Forţele 
Speciale? Ce-ar fi dacă s-ar întoarce pentru un timp în armata adevărată? 


Admise imediat că nu era decât o fantezie. Nu mai avea vârsta potrivită 
pentru câmpul de luptă activ. Cel mai bun lucru la care ar fi putut să spere 
era un loc undeva, la birou, la personal, probabil chiar în interiorul şoselei 
de centură a Washingtonului. 

Dar pe de altă parte trebuia să admită că se dovedise foarte priceput în 
actuala lui funcție — de altfel, un post foarte important din cadrul ICMABI. 
Acesta se afla în prima linie a luptei împotriva bioterorismului şi împotriva 
bolilor dezvoltate la nivel planetar, iar Smith era cu siguranţă pionul cel mai 
important în această încleştare înverşunată. Deţinea o funcție importantă, 
fără îndoială. 

ȘI, în fine, mai era şi cealaltă sarcină neconsemnată în dosarul lui oficial. 
Cea care luase naştere din coşmarul megaloman numit Proiectul Hades şi 
fusese declanşată de moartea doctoriţei Sophia Russell, femeia pe care o 
iubise şi cu care intenționase să se căsătorească. Era o misiune la care nu 
putea renunța, dacă voia să trăiască în pace cu sine însuşi. 

Smith se rezemă de trunchiul acoperit de muşchi al bradului şi se relaxă, 
privind în sus la colegii lui care coborau de-a lungul frânghiei de rapel. Era 
o zi foarte bună pentru un soldat. 


Capitolul trei 
Reşedinţa prezidenţială de la Câmp David 


Reşedinţa prezidenţială de la Camp David se afla la vreo sută de 
kilometri de Washington, într-o regiune izolată din zona de agrement de pe 
Muntele Catoctin. 

Zona aceasta fusese amenajată în vremurile tulburi ale celui de-Al Doilea 
Război Mondial, când Serviciile Secrete, preocupate de siguranţa iahtului 
prezidențial Potomac, îi ceruseră preşedintelui Franklin Delano Roosevelt 
să-şi aleagă un loc de odihnă şi de recreere mai ferit în regiunea 
Washingtonului. 

Şi un astfel de loc fusese găsit apoi în ținutul deluros şi împădurit 
Maryland, unde se afla o tabără de vară pentru funcționarii federali, 
construită prin anii '30 ca proiect-pilot de recuperare a terenului din zona 
mlăştinoasă. 

Încă de pe vremea vasului Potomac, tabăra era deservită de Corpul 
Puşcaşilor Marini din Marina SUA, tradiție continuată până azi. Iniţial, 
primise numele conspirativ de Shangri-La. Numele actual de „Camp 
David” îl dobândise abia în anii '50, când fusese denumită astfel în onoarea 
nepotului preşedintelui Eisenhower. 

În această reşedinţă avuseseră loc numeroase întâlniri diplomatice 
importante, cum ar fi încheierea istoricelor acorduri de pace de la Camp 
David dintre Egipt şi Israel. Dar, pe lângă toate întâlnirile şi întrevederile 
prezentate în presă, mai erau şi multe altele despre care presa nu ştia nimic 
şi care rămăseseră învăluite în cea mai desăvârşită taină. 

Îmbrăcat lejer în pantaloni de bumbac, cu un tricou polo şi un pulover de 
golf, preşedintele Samuel Adams Castilia privea în sus spre un elicopter 
Merlin care se apropia şi se aşeza lin pe suprafaţa netedă a eliportului, 
trecând peste frunzele ruginii din vârful copacilor. Castilia aştepta de unul 
singur dincolo de perimetrul inevitabil marcat de santinelele din Corpul 
Puşcaşilor Marini şi de agenţii Serviciilor Secrete. Nu era prevăzută nici o 
ceremonie diplomatică de întâmpinare. Nici flori şi nici steguleţe. Nu era 
nici picior de ziarist acreditat la Casa Albă. 


Aşa ceruse oaspetele lui Castilia. 

Acesta cobora chiar acum din elicopterul oprit — era un bărbat îndesat, cu 
pas energic, părul cărunt tuns scurt şi îmbrăcat într-un costum bleumarin 
dungat cu o croială europeană. Cel care îl purta nu părea să se simtă chiar în 
largul lui în el, ca şi cum ar fi fost obişnuit cu alt gen de vestimentație. 
Gestul instinctiv pe care îl făcu pentru a răspunde la salutul santinelei de la 
scara elicopterului lăsa să se ghicească ce fel de vestimentație ar fi putut fi 
aceasta. 

Castilia, fostul guvernator din New Mexico, un bărbat înalt, suplu, lat în 
umeri, în vârstă de vreo cincizeci şi ceva de ani, făcu un pas înainte cu 
mâna întinsă. 

— Bine aţi venit la Camp David, domnule general! spuse el acoperind 
zgomotul înfundat pe care îl făcea turbina elicopterului învârtindu-se din ce 
în ce mai încet. 

Dimetri Baranov, comandatul general al Armatei a treizeci şi şaptea 
Aeriene a Federaţiei Ruse, îi strânse mâna cu putere. 

— Este o onoare pentru mine să mă aflu aici, domnule Preşedinte! În 
numele guvernului meu, vă mulţumesc că ați acceptat să ne întâlnim în 
aceste... împrejurări excepţionale. 

— Nu este nici o problemă, domnule general. În prezent, ţările noastre au 
multe interese comune în zilele noastre. Consultările dintre guvernele 
noastre sunt întotdeauna bine-venite. 

Sau cel puțin necesare, adăugă Castilia în gând. 

Noua Rusie nesovietică făcea Statelor Unite aproape tot atâtea probleme 
ca şi vechea URSS, dar în alt mod. Democraţia rusă fragilă, subminată de 
corupție şi de instabilitate politică şi cu o economie care încă se lupta cu 
reminiscenţele comunismului, ameninţa în permanență fie să alunece înapoi 
spre totalitarism, fie să se prăbuşească total. Nici una din aceste două 
posibilități nu era pe placul Statelor Unite, iar Castilia jurase că aşa ceva nu 
se va întâmpla în timpul mandatului său. 

Înfruntând o opoziţie serioasă din partea unor luptători convinşi de pe 
vremea Războiului Rece şi a celor care doreau să reducă bugetul 
Congresului, Castilia reuşise să adopte totuşi câteva legi cu privire la 
acordarea de ajutoare solicitate de preşedintele Potrenko al Federației Ruse, 
pentru a acoperi câteva găuri mai importante din corabia statului rus. Şi 
tocmai acum se dezbătea o nouă lege de acest fel, iar chestiunea ridica 
foarte multe semne de întrebare. 


Ultimul lucru de care ar fi avut nevoie acum administrația Castilia ar fi 
fost o nouă complicație din partea Rusiei. Cu toate acestea, în seara 
precedentă, un avion diplomatic rus aterizase la Baza Aeriană Andrews. La 
bordul acestuia se afla Baranov, care aducea o scrisoare sigilată din partea 
preşedintelui  Potrenko.  Desemnat drept reprezentantul personal al 
preşedintelui, Baranov fusese autorizat să negocieze cu preşedintele Castilia 
„0 chestiune urgentă de interes reciproc”. 

Castilia se temea că nu putea fi vorba decât despre necazuri. Iar Baranov 
îi confirmă temerile. 

— Îmi pare nespus de rău că informaţiile pe care le aduc nu sunt prea 
bune, domnule preşedinte. 

Ochii generalului alunecară pentru o clipă către servieta încuiată pe care 
o ducea în mână. 

— Înţeleg, domnule general. Vă rog să mă urmaţi pentru a ne instala 
undeva confortabil, ca să putem discuta în linişte. 

Echipele Serviciilor Secrete îşi schimbară discret poziția de observaţie, în 
timp ce Castilia îşi conducea oaspetele de-a lungul heleşteului bordurat cu 
piatră rotundă, către Aspen Lodge, reşedinţa prezidențială de la Camp 
David. 

Câteva minute mai târziu, cei doi bărbați erau aşezaţi la o masă de 
grădină în stil Adirondack, pe veranda mare a vilei, iar un steward militar 
foarte priceput servea ceai fierbinte, în stil rusesc, în pahare înalte cu 
suporturi din argint filigranat. 

Baranov sorbi distrat, dar politicos din ceai. 

— Vă mulţumesc pentru ospitalitate, domnule preşedinte, 1 se adresă. 

Castilia, care într-o zi atât de călduroasă aceasta ar fi preferat probabil o 
bere rece, dădu din cap şi întrebă: 

— Presupun că problema implică o oarecare urgenţă. Cum vă putem 
ajuta pe dumneavoastră şi Federația Rusă? 

Baranov scoase o cheiță din buzunarul vestei. Puse servieta pe masă şi, 
după ce o descuie, scoase un dosar. Înşiră apoi pe masă mai multe 
fotografii. 

— Presupun că recunoaşteţi aceste imagini, domnule preşedinte. 

Castilia privi una dintre imagini. Se încruntă, apoi îşi aşeză mai bine 
ochelarii cu ramă de titaniu şi o studie atent. 

Era o fotografie alb-negru, mărită după un film video, în care se vedea un 
peisaj îngheţat, probabil suprafaţa unui ghețar. În centrul imaginii se afla un 


avion cvadrimotor aproape intact, dar cu o aripă lungă ruptă şi răsucită din 
cauza impactului. Castilia avea suficiente cunoştinţe în domeniul aviației 
pentru a-şi da seama că era un bombardier greu Boeing B-29, acelaşi tip de 
avion care fusese utilizat pentru bombardarea Japoniei Imperiale în ultimele 
zile ale celui de-Al Doilea Război Mondial şi care aruncase primele bombe 
atomice deasupra oraşelor Hiroshima şi Nagasaki. 

Sau cel puţin asta părea să fie. 

„Avionul misterios” — aşa fusese poreclit în câteva ziare. Alţii îi spuneau 
„Lady-Be-Good” în varianta polară”. O expediție științifică de pe o insulă 
izolată din zona arctică canadiană descoperise epava avionului pe un munte 
de lângă baza sa, iar aceste fotografii străbătuseră apoi întreaga lume prin 
internet, ajungând în reţelele agențiilor de ştiri. 

Era subiectul cel mai fierbinte pe ordinea de zi şi se făceau fel de fel de 
speculaţii în legătură cu avionul şi cu echipajul acestuia. 

— Recunosc imaginea, spuse Castilia precaut. Dar mă întreb cum ar 
putea această fotografie a unui avion vechi să devină un motiv de 
îngrijorare pentru ţările noastre. 

Castilia ştia deja că avionul misterios era un motiv de îngrijorare pentru 
ruşi. Fusese menţionat de curând în raportul periodic de securitate ca un 
punct nevralgic pe agenda Agenţiei de Securitate Naţională. 

În ultimele câteva zile, guvernul rus devenise foarte agitat din cauza aşa- 
numitului avion misterios. Monitoarele de pe internet ale Agenției 
înregistraseră o activitate febnlă în anumite părți ale Federaţiei Ruse, la 
centrele de spionaj care elaborau fel de fel de ştiri referitoare la accidentul 
aviatic de odinioară. 

Castilia ar fi putut să-i lase pe ruşi să-şi elaboreze propria explicație, deşi 
atât el, cât şi consilierii săi de specialitate aveau anumite bănuieli. 

Rusul rămăsese cu privirea ațintită asupra fotografiilor care acopereau 
masa. 

— Înainte de a răspunde, trebuie să vă adresez eu o întrebare, domnule 
preşedinte. 

Castilia ridică paharul de ceai cu suport de argint. 

— Vă rog. 

Baranov bătu cu mâna într-una dintre fotografii. 

— Ce ştie guvernul Statelor Unite despre acest avion? 

— Am aflat că nu este vorba despre o superfortăreață americană, 
răspunse Castilia, sorbind din ceai. Arhivele Forţelor Armate Aeriene ale 


SUA au fost examinate cu atenție. Am pierdut un număr relativ mic de 
avioane B-29 şi de variante ale acestora tip B-50 în zona arctică şi toate 
aparatele doborâte au fost localizate. De fapt, toate avioanele de tip B-29 
din inventarul SUA au ieşit la numărătoare. 

Castilia puse jos paharul cu ceai. 

— În 1950, au fost furnizate şi Marii Britanii optzeci şi şapte de 
superfortăreţe. Forţele Aeriene Regale le-au numit „Washington”. Ne-am 
consultat cu ministrul britanic al Forţelor Aeriene şi am aflat că nici unul 
dintre aparatele lor nu s-a pierdut şi nici nu a zburat vreodată peste zona 
arctică canadiană. Toate avioanele au fost returnate în cele din urmă Statelor 
Unite. 

Castilia privi direct peste masă. 

— V-am răspuns la întrebare, domnule general? 

Baranov nu-şi ridică ochii mai mult timp. 

— Îmi pare rău să spun că da, domnule preşedinte. Şi trebuie să vă 
informez cu regret că s-ar putea ca acest avion să ne aparțină. lar, dacă este 
rusesc, înseamnă că reprezintă o ameninţare clară atât pentru ţările noastre, 
cât şi pentru întreaga lume. 

— Cum aşa, domnule general? 

— Ar putea fi un bombardier greu, de tip Tupolev Tu-4, care a primit în 
NATO numele conspirativ de Taurul”. Este un avion care... care seamănă 
foarte mult cu B-29 al dumneavoastră. A fost folosit de Forţele Aeriene cu 
Rază Lungă ale Uniunii Sovietice, în anii Războiului Rece. La 5 martie 
1953, un astfel de avion cu semnalul radio Misha-124 a dispărut în timpul 
unui zbor de antrenament deasupra Polului Nord. Soarta avionului a rămas 
necunoscută pentru noi. Toate contactele radio şi prin radar cu bombardierul 
s-au întrerupt, iar epava nu a fost localizată niciodată. 

Baranov trase adânc aer în piept şi continuă: 

— Ne temem că avionul misterios ar putea fi Misha-124. 

Castilia se încruntă. 

— Şi de ce ar trebui să considerăm că un bombardier sovietic pierdut 
într-un zbor de antrenament cu peste cincizeci de ani în urmă este o 
ameninţare pentru noi şi nu o simplă relicvă din timpul Războiului Rece? 

— Pentru că Misha-l124 nu era un bombardier ca oricare altul, ci o 
platformă strategică de arme biologice, care în momentul dispariției sale era 
înarmată până la refuz. 


Cu toată căldura acelei după-amiezi şi în pofida ceaiului fierbinte pe care 
îl băuse, preşedintele Castilia simţi un fior rece pe şira spinării. 

— Şi despre ce agent era vorba? întrebă el. 

— Antrax, domnule preşedinte. Antrax transformat în armă de luptă. Dată 
fiind îngrijorarea recentă a ţării Domniei Voastre în această privinţă, 
presupun că înţelegeți gravitatea unui asemenea dezastru potențial. 

— Cât se poate de bine, domnule general, gemu Castilia. Megalomanul 
cu laboratorul biologic elementar şi iluzia că este Dumnezeu; praful alb 
ieşind dintr-un plic deschis — toate aceste imagini trecură cu iuțeala 
fulgerului prin mintea preşedintelui. 

— Misha-124 era echipat cu un sistem de dispersie uscată prin aerosoli, 
continuă Baranov. Agentul biologic era transportat într-un rezervor etanş 
din oţel inoxidabil, montat în partea din faţă a bombardierului. În caz de 
urgenţă, procedura de operare standard prevedea ca rezervorul să fie ejectat 
în mare sau, în cazul de față, pe calota de gheaţă. Dar din fotografiile de 
care dispunem, nu ne putem da seama dacă această procedură a fost sau nu 
executată. S-ar putea ca recipientul şi agentul pe care îl conţine să fie tot în 
avion. 

— Şi este periculos în continuare? 

Baranov ridică mâinile neputincios, cu un aer de frustrare. 

— Foarte posibil, domnule preşedinte. Dat fiind faptul că se află într-un 
mediu polar în stare de congelare aproape permanentă, sporii ar putea fi şi 
astăzi la fel de ucigători ca atunci când au fost încărcaţi la bordul avionului. 

— Dumnezeule mare! 

— Avem nevoie urgentă de ajutorul Statelor Unite în această chestiune, 
domnule preşedinte. Mai întâi, pentru a confirma că problema există cu 
adevărat şi apoi pentru a o rezolva, dacă este reală. Mâinile rusului se 
plimbară peste fotografiile de pe masă. Presupun că înțelegeți de ce 
guvernul meu consideră că este indispensabil să se mențină secretul în 
privința acestei chestiuni, domnule preşedinte. Dezvăluirea faptului că pe 
teritoriul Americii a fost descoperit un sistem de arme biologice periculoase 
şi active provenind din fosta Uniune Sovietică ar putea duce la încordarea 
relațiilor dintre actuala Federație Rusă şi Statele Unite în aceste momente 
critice. 

— Asta ca să nu spunem mai mult, încuviinţă posomorât Castilia. Legea 
comună ruso-americană împotriva terorismului n-ar mai avea nici o şansă, 
în afară de asta, dacă ar afla de prăbuşirea avionului Misha-124, grupul de 


tări teroriste de pe planetă ar profita imediat de ocazie ca să pună mâna pe 
arsenalul de arme biologice, culegându-l pur şi simplu de jos. Şi apropo, 
domnule general, despre ce cantitate de agent activ este vorba aici? Câte 
kilograme, mai bine zis? 

— Tone, domnule preşedinte. Chipul rusului părea dăltuit în piatră. 


Misha-l24 avea la bord două tone de antrax sub formă de armă biologică. 
* 


Elicopterul Merlin aparținând Marinei Militare se ridică mugind pe 
deasupra copacilor, ducându-l înapoi la Washington la ambasada rusă pe 
generalul Baranov, în timp ce Samuel Adams Castilia se întorcea îngândurat 
la Aspen Lodge. Garda lui din Serviciile Secrete se ţinea la distanță. Şeful 
echipei înţelegea că preşedintele nu dorea altă companie decât pe cea a 
gândurilor sale. 

La masa de pe verandă se afla un personaj nou: un omuleţ scund, cărunt, 
cu umerii căzuţi. Genul de persoană anonimă care se străduie din răsputeri 
să rămână în anonimat. Nathaniel Frederic Klein nu avea nimic comun cu 
imaginea clasică a spionului-şef. În cel mai bun caz, ai fi putut spune că 
este om de afaceri sau profesor pensionar. Dar era veteran al CIA-lui şi 
directorul celui mai secret serviciu de informaţii şi acţiuni sub acoperire din 
emisfera vestică. 

La începutul primului său mandat, preşedintele Castilia se confruntase cu 
programul cunoscut sub numele de Hades, o campanie nemiloasă de 
bioterorism care provocase moartea a mii de oameni pe toată suprafața 
pământului şi puţin lhpsise să nu ucidă chiar milioane de oameni. Evaluând 
incidentul acum, după ce criza trecuse, Castilia trăsese câteva concluzii 
sumbre privind capacitatea Americii de a face faţă unor asemenea pericole. 

Serviciile americane de spionaj şi contrainformaţii, prin dimensiunea şi 
amploarea responsabilităților, deveniseră greoaie şi copleşite de birocrație. 
Informaţiile critice se împotmoleau pe drum şi nu mai ajungeau la destinația 
dorită. Micile geloziu şi invidii interdepartamentale creau fricțiuni inutile şi 
tot mai multe persoane erau preocupate să-şi păstreze propriul scaun, ceea 
ce gâtuia orice inițiativă operațională, micşorând capacitatea ţării de a 
răspunde prompt la schimbările din situația globală. 

Administraţia lui Castilia se caracterizase de la bun început printr-un stil 
neconvențional, iar reacția lui la incidentul Hades fusese la fel de 
neconvenţională. Îl alesese pe Fred Klein, un vechi prieten de încredere al 
familiei sale şi crease o agenție nouă în jurul câtorva cadre riguros 


selecționate dintre specialiştii militari şi civili din afara comunității 
serviciilor naționale de informaţii. 

Aceşti agenți secreți mobili erau aleşi cu mare grijă pentru calitățile şi 
capacitățile lor excepționale, precum şi datorită absenței oricăror legături 
personale. Finanţat dintr-un fond care nu era cuprins în bugetul aprobat de 
Congres, Secţia Unu reprezenta brațul personal de acțiune al preşedintelui 
Statelor Unite. 

Aşa se explica faptul că preşedintele Castilia îl ţinuse în alertă pe Klein în 
timpul discuţiei cu generalul rus. 

— Whisky şi apă, Sam, comandă Klein ridicând paharul. E cam devreme, 
dar cred că ai nevoie de ceva tare. 

— Apreciez ideea, spuse Castilia şi se lăsă să cadă greoi în fotoliu. Ai 
auzit totul? 

Klein încuviinţă din cap. 

— Am auzit totul foarte clar la microfonul secret. 

— Ce părere ai? 

Klein zâmbi fără veselie. 

— Dumneavoastră sunteți comandantul suprem al naţiunii, domnule 
preşedinte. Ce părere aveţi dumneavoastră? 

Castilia făcu o grimasă şi ridică paharul. 

— Este o încurcătură dată naibii. Şi, dacă nu suntem extrem de atenți şi 
incredibil de norocoşi, se va transforma într-o încurcătură şi mai a dracului. 
Este clar că, dacă Senatorul Grenbower pune mâna pe informaţia asta, 
Legea antiterorismului s-a dus pe copcă. La naiba, Fred, ruşi au nevoie de 
ajutorul nostru şi noi avem tot interesul să li-l acordăm! 

Klein ridică din sprâncene. 

— În esenţă, vorbim despre un ajutor militar american pentru fosta 
Uniune Sovietică, de ajutor bănesc şi de consiliere. Asta nu este pe placul 
multor oameni. 

— O Rusie balcanizată va fi şi mai puţin pe placul lor! Dacă Federaţia 
Rusă se dezintegrează — aşa cum amenință să facă în momentul de față s-ar 
putea să ne confruntăm cu o Iugoslavie la pătrat! 

Klein sorbi puţin din whisky. 

— Pe mine nu este nevoie să mă convingi. Diavolul rus cunoscut este de 
zece ori mai bun decât cel pe care nu-l cunoaştem. Problema este, repet, 
cum doreşti să procedăm. 

Castilia ridică din umeri. 


— Știu cum aş dori să procedăm: cu un escadron de Vulturi de Atac 
înarmaţi cu bombe termice de mare precizie. Să îngropăm drăcovema aia 
acolo unde se află, împreună cu toată încărcătura de la bord. Dar este prea 
târziu pentru asta. Presa din întreaga lume ştie deja de existenţa avionului. 
Dacă distrugem pur şi simplu avionul, fără să dăm o explicație plauzibilă, 
toți reporterii de ştiri de pe planetă o să înceapă să facă săpături. Şi ne vom 
trezi imediat şi cu o investigație a Congresului pe cap, adică exact ceea ce 
nu ne dorim nici noi, nici ruşii. 

Klein alternă o înghițitură de whisky cu una de gură de apă. 

— Cred că tocmai investigația ar trebui să fie primul pas, Sam. Cel puţin 
investigația noastră. Aici oricine se poate înşela — şi noi Şi ruşii şi presa. S- 
ar putea să nu fie nici o problemă. 

Castilia ridică o sprânceană. 

— Cum adică? 

— Procedura de urgenţă pe care echipajul sovietic trebuia s-o efectueze: 
ejectarea rezervorului cu agentul biologic. S-ar putea foarte bine, din câte 
ştim noi, ca încărcătura de antrax să putrezească undeva pe fundul 
Oceanului Arctic de peste o jumătate de secol. 

— Descoperirea epavei unui bombardier sovietic vechi de cincizeci de 
ani pe o insulă din zona arctică, chiar dacă era echipat cu o platformă de 
arme biologice, nu ar fi o dificultate insurmontabilă. Aşa cum aţi subliniat, 
avionul ca atare nu ar fi decât o istorioară din timpul Războiului Rece. Ceea 
ce face ca povestea să devină indigestă este posibilitatea prezenţei 
antraxului. Trebuie să aflăm dacă acesta se găseşte cu adevărat la bordul 
avionului. Şi asta cât mai curând cu putinţă, înainte ca cine ştie ce cercetător 
entuziast al istoriei războiului sau turist extremist să decidă să arunce o 
privire în interiorul avionului. Dacă agentul biologic nu se află la bordul 
acestuia, atunci ne putem relaxa cu toţii şi putem preda toată chestiunea 
Muzeului Smithsonian: al Aerului. 

— ŞI ce propui, domnule director? Acum Sam Castilia nu mai era Sam 
Castilia, ci preşedintele Statelor Unite. 

Klein deschise un dosar subțire aşezat pe masă lângă el. Conţinea 
documente extrase din baza de date a Secţiei Unu în cele câteva minute de 
după plecarea lui Baranov. 

— Din informaţiile de care dispunem de la şeful expediției ştiinţifice de 
pe insulă, nimeni nu a ajuns efectiv la epava avionului. Au fotografiat-o 
numai cu teleobiectivul. Şi această împrejurare ar putea constitui un mare 


noroc pentru noi, la fel ca şi pentru ei. Propun să alcătuim un mic grup de 
investigații echipat pentru operaţiuni montane în zona arctică. Vom include 
un specialist în arme biologice, un expert în sistemul de arme din era 
sovietică şi personalul auxiliar necesar. Le vom cere să facă o evaluare a 
situației şi să ne informeze cu ce avem de-a face în realitate. După ce vom 
avea suficiente informaţii concludente, vom putea elabora un scenariu 
temeinic de acțiune. 

Castilia încuviință. 

— Mi se pare logic. Când introducem şi Ottawa în această ecuație? Căci 
insula — Miercuri, aşa cred că-i spune — este în zona arctică canadiană. Este 
teritoriul lor. Au dreptul să ştie ce se întâmplă acolo. 

Klein strânse din buze şi rămase gânditor. 

— Ştii cum se zice, Sam. Doi oameni pot să ţină un secret doar dacă unul 
dintre ei este mort. Dacă luăm în serios problema confidențialităţii, trebuie 
să limităm orice fel de scurgere de informaţii. 

— Nu e un mod foarte frumos de a ne purta cu vecinii, Fred. Am mai 
avut destule neînţelegeri cu domnii din Nord şi n-aş vrea să stricăm relaţiile 
cu ei, căci sunt aliaţi vechi şi de nădejde. 

— Atunci hai să încercăm, spuse Klein. Vom anunţa Ottawa că am fost 
contactaţi de ruşi, care ne-au spus că s-ar putea ca acest avion misterios să 
fie sovietic. Vom preciza că nu suntem siguri de asta. Există şi posibilitatea 
să fie unul de-al nostru, aşa că ne-am propus să alcătuim o echipă mixtă 
americano-rusă, pentru a stabili cui aparține, de fapt, avionul. O să-i ţinem 
la curent cu ceea ce vom descoperi. 

Klein luă o altă filă din dosar. 

— După cum scrie aici, Administraţia Naţională a Oceanelor şi 
Atmosferei şi Paza de Coastă a SUA asigură suport logistic pentru o 
expediție multinațională care se află pe insulă. Şeful echipei este canadian 
şi acţionează deja în calitate de reprezentant al Canadei la faţa locului. Am 
putea sugera să-l folosim şi noi tot pe el ca ofiţer de legătură. Şi o să-l 
rugăm pe şeful expediției să-şi ţină oamenii departe de avion până la sosirea 
echipei noastre ca să împiedicăm... hmm, să zicem, distrugerea relicvelor 
istorice şi a probelor materiale. 

— Şi am putea împuşca astfel mai mulţi iepuri dintr-o singură lovitură, fu 
de acord Castilia. 

— Paza guvernului canadian de-a lungul frontierei arctice este foarte 
slabă, continuă Klein. Presupun că vor fi foarte încântați să rezolvăm noi 


acest mic incident în locul lor. Dacă nu este nici o problemă legată de 
antrax, ceea ce ştiu ei nu ne poate afecta. lar, dacă există o problemă, îl 
putem implica pe prim-ministrul canadian în faza de rezolvare a acesteia. 

Castilia încuviință din nou. 

— Cred că este un compromis acceptabil. Vorbeai despre o echipă mixtă 
ruso-americană. Ţi se pare oportun? 

— Cred că este inevitabil, Sam. Vor dori să fie la curent cu tot ceea ce se 
referă la securitatea lor națională, trecută, prezentă sau viitoare. Din 
momentul în care îl vom informa pe Baranov că începem o investigaţie la 
locul accidentului, pot să pariez că va insista asupra faptului că trebuie să 
fie şi un reprezentant rus împreună cu oamenii noştri. 

Castilia dădu peste cap ultima picătură de whisky din pahar şi se strâmbă 
când îl înghiți. 

— Ceea ce ne conduce la întrebarea următoare: Ne oferă oare ruşii toate 
informaţiile în legătură cu asta? Suntem siguri că nici ei nu erau la curent cu 
problemele incidentului Bioaparatului? 

Klein nu răspunse imediat. 

— Sam, spuse el în final, indiferent că răspunde în faţa ţarului, a 
premierului sau a preşedintelui, rusul e rus. Chiar şi după prăbuşirea Zidului 
Berlinului, tot avem de-a face cu un popor care are conspirația în sânge şi la 
care paranoia este mecanismul esențial de supravieţuire. Sunt gata să pariez 
cu tine pe o sticlă din cel mai bun whisky că nu ne-au relatat toată povestea. 

Castilia chicoti. 

— Nu accept pariul. Vom ţine seama de faptul că ar putea să mai existe şi 
nişte scopuri ascunse. Rămâne ca oamenii tăi să încerce să-şi dea seama 
despre ce este vorba. 

— M-am gândit deja la câțiva oameni de nădejde, dar s-ar putea să mai 
fie nevoie de cel puţin încă un specialist din afară ca să-i sprijine. 

Preşedintele dădu aprobator din cap. 

— Ai ca de obicei un cec în alb, Fred. Fă-ţi echipa. 


Capitolul patru 


Centrul militar de antrenament Huckleberry de pe 
Muntele Ridge 


Toată dimineaţa, mica unitate hoinărise pe păşunile alpine şi pe 
povârnişurile împădurite ale munţilor Cascadelor. Sărind din stâncă în 
stâncă şi cu chipurile pictate pentru camuflaj, acum şiroind de transpiratie, 
Jon Smith şi ceilalți trei membri ai echipei de antrenament ajunseră la un 
adăpost din spatele unui trunchi de brad putrezit. 

Culmea vârfului se afla la vreo cincizeci de metri dincolo de poziția lor, 
la liziera copacilor, pe un versant deschis, presărat pe alocuri cu jepi şi 
tufişuri scunde. Dincolo de creastă se afla probabil un alt versant, o altă 
lizieră şi o echipă asemănătoare cu a lor. Un alt grup de elevi, care astăzi 
fuseseră numiţi Forţa Roşie, adică inamicul. 

Peisajul părea neclintit, cu excepția câtorva fire de iarbă mişcate de 
adierea vântului. Smith, cu privirea aţintită asupra crestei, îşi dădu jos de pe 
umeri curelele rucsacului. 

— Mă întorc într-o clipă, domnule caporal. Vreau să văd dacă nu este 
cineva de partea cealaltă. 

— Şi ce doriți să facem, domnule? 

Asistentul lui era un tânăr zdravăn din trupele de paraşutişti de la Divizia 
a Opta Aeropurtată. Împreună cu ceilalţi doi membri ai patrulei de luptă 
stăteau în poziția culcat la oarecare depărtare unul de altul, în spatele 
trunchiului căzut. 

— Stații liniştiţi şi nu mişcaţi, spuse Smith distrat. Nu are sens să vă 
dezvăluiți poziția. 

— Cum spuneţi dumneavoastră, domnule. 

Smith alunecă pe deasupra trunchiului de copac. Cu arma atârnând de-a 
curmezișul, începu să se târască pe burtă spre creasta muntelui. Îşi trasase 
deja în minte drumul pe care trebuia să-l parcurgă târâş prin câmp deschis, 
cea mai bună metodă pentru a putea profita de protecția oferită de câte un 
tufiş sau o creangă mai mare. Şi un piton pornit la vânătoare ar fi făcut mai 
mult zgomot decât el, aşa de silențios se târa spre creastă. 


Obiectiv atins. Se ridică deasupra crestei şi priveliştea se deschise în jos. 
Alte hățişuri de jepi şi crengi căzute, apoi linia coniferelor, cu umbre adânci 
sub crengile lor joase. Smith se lipi de pământ şi scoase încet arma SR-25, 
împingând-o în faţa lui. Dădu la o parte aripioarele care acopereau lentila 
lunetei telescopice şi se târî înainte, într-un ultim efort, căutându-şi o poziție 
de tragere. 

Arma lui se deosebea radical de ceea ce folosise ultima dată când se 
antrenase cu echipa. Reprezenta o creație a maistrului armurier Eugene 
Stoner şi se numea arma de luptă a trăgătorului de elită. Era dotată cu lunetă 
şi trăgea cu cartuşe NATO de 7.65 mm prin acţionare semiautomată. Avea o 
rază de acțiune şi o putere de penetrare mult mai mari decât arma 
convenţională de asalt, dar era în acelaşi timp uşoară şi manevrabilă, astfel 
că putea fi purtată fără dificultate, ca armă primară, cel puţin de un bărbat 
de talia lui Jon Smith. 

În ultimele două săptămâni, Smith se îndrăgostise de bruta asta puternică 
şi se arătase dispus să se împace cu greutatea suplimentară pe care o avea 
de cărat şi cu lungimea ţevii, susținând cu fermitate în faţa colegilor de 
antrenament avantajele armei. Acum avea de gând să profite de ele. 

Smith scrută cu atenţie linia copacilor de la baza crestei. Orice potențială 
țintă avea fireşte tot atât de multă grijă să rămână ascunsă ca şi el. 

Cândva, de mult, în vremuri marcate de un spirit cavaleresc mai 
dezvoltat, brancardierii, infirmierii şi medicii militari erau clasificați ca 
personal necombatant. Nu aveau voie să poarte arme şi să participe activ la 
luptă, fiind protejaţi, teoretic vorbind, de Regulile Războiului, ceea ce îi 
transforma de fapt în ţinte foarte vulnerabile pe câmpul de luptă. 

Dar, odată cu apariția războiului asimetric, deveniseră şi ei o nouă specie 
de inamic, care se supunea numai legilor sălbăticiei şi care nu vedea nimic 
altceva în brasarda Crucii Roşii decât o ţintă excelentă. În această situaţie, 
deviza Marinei militare devenise în mod logic „Fiecare bărbat este un 
trăgător”. 

Smith încheie primul tur de orizont fară nici un rezultat. Înjurând în gând, 
întoarse privirea. Ticăloşii ăia trebuiau să fie acolo undeva. 

Acolo! O mişcare abia sesizabilă la poalele unui copac. Se arătase un 
cap, poate că îşi scotea una dintre jachetele acelea galbene autohtone. Acum 
Smith nu mai vedea decât conturul unei jumătăţi de faţă camuflată, care 
privea din spatele unui trunchi de copac. 


La câțiva metri de el, se văzu clar conturul altei forme camuflate, întinse 
de-a lungul unui tufiş scund. În echipa adversă trebuiau să fie mai mulţi 
oameni, dar aceştia doi erau deocamdată de ajuns. Stătuse deja prea mult 
timp în acelaşi loc. Căci şi ceilalți îl vânau pe el tot aşa cum îi urmărea şi el 
pe ei. Sosise momentul să lovească! 

Omul din spatele copacului era trăgătorul cel mai bun. Smith trebuia să-l 
doboare întâi pe acesta. Crucea de pe lentila lunetei se fixă pe părul 
bărbatului şi Smith apăsă pe trăgaci. 

Omul trase un singur foc, dar din arma lui nu ieşi decât o rază de lumină. 
Corelată cu zgomotul şi reculul cartuşului orb, raza din tubul laser se înfipse 
sub butoiul zvelt al armei, activând senzorii de pe vesta omului pe care scria 
MILES. 

MILES — Multiple Integrated Laser Exercise System (Sistemul Multiplu 
Integrat de Exerciţii Laser) — era instrumentul cu ajutorul căruia armata 
SUA ţinea scorul în aceste jocuri de război foarte realiste. În spatele 
copacului începu să pâlpâie o lumină albăstruie, anunțând lumii că cineva 
tocmai „murise”. 

În spatele tufişului apropiat se simţi o mişcare, iar Smith mută imediat 
cătarea şi trase de trei ori la rând. O a doua flăcăruie albastră anunţă o altă 
victimă. 

Smith se rostogoli înapoi de la marginea crestei. Destul de bine pentru un 
funcționar guvernamental. Acum trebuia să iasă de aici... 

În liziera de sub el explodă un foc automat şi mai multe flăcărui albastre 
străluciră în umbră. 

Zăbovise prea mult! Cineva îi înconjurase patrula din spate! Smith se lăsă 
pe vine, încercând să preia controlul. Lupta se dezlănțuise cu înverşunare 
chiar sub el. Ar fi putut să se retragă spre marginea crestei şi să se 
dezangajeze... Nu, la naiba! Doar acolo era echipa lui! 

leşi din ascunzătoare cu arma ridicată şi alergă în josul pantei în zigzag, 
încercând să se ferească. O armă automată dezlănţui un foc neîntrerupt şi 
lumina albastră de pe pieptul lui îl declară mort. 

Smith se ridică în picioare, dezgustat de el însuşi. 

Focul încetă şi dintre copaci îşi făcu apariția un bărbat: îl recunoscu pe 
subofiţerul care se antrenase cu el la cățărat cu frânghia. Era unul dintre 
instructorii care monitorizaseră această fază a jocului de antrenament de 
astăzi. 

— Ați murit cu toţii, domnule colonel, strigă el. Facem pauză de masă. 


Urmă un prânz frugal de vânător de munte: un baton de ciocolată pentru 
refacerea forțelor şi câteva înghițitui de apă călâie dintr-un pachet de 
hidratare, în timp ce învinşii şi învingătorii se prăbuşeau unii alături de alții 
pe sub copaci. 

Şi nici nu era vorba despre o odihnă în adevăratul sens al cuvântului. Un 
astfel de concept nu exista în program. Acum trebuiau să-şi curețe armele şi 
echipamentul, să reîncarce pungile cu muniție cu alte cartuşe oarbe, să 
studieze hărțile şi să asculte criticile referitoare la instrucția de dimineaţă. 
Dar aveau posibilitatea să-şi desfacă harnaşamentul de cățărare şi să-şi 
scoată casca, să stea la umbră şi să-şi odihnească plămânu care parcă 
luaseră foc şi muşchii ce urlau de durere. Un lux de care Smith refuză să se 
bucure. 

Întinse încruntat un poncho pe pământ, nu pentru el, ci pentru arma SR- 
25. Scoase trusa de curăţare şi începu să desfacă arma, îndepărtând urmele 
de pulbere de pe componentele ei. Trăsese numai două focuri, dar avu ceva 
de furcă cu ea, spre marea sa supărare. 

Instructorul traversă poiana, apropiindu-se de locul în care Smith şedea 
cu picioarele încrucişate pe poncho şi i se alătură. 

— Ați putea să-mi spuneți cum de aţi încurcat-o în halul ăsta, domnule 
colonel? 

Smith înfipse o vergea prin ţeava puştii SR. 

— Nu mi-am asigurat spatele, Top. M-am concentrat asupra țintei din 
partea cealaltă a crestei şi am permis elementelor din Forţa Roşie să mă 
atace prin spate. A fost o prostie, o prostie pur şi simplu. 

Instructorul pufni dispreţuitor şi dădu din cap. 

— Nu, domnule, nu aţi înţeles. A fost mult mai mult decât o prostie. Nu 
ați permis trupelor dumneavoastră să vă asigure spatele sau să-şi acopere 
propriul spate. 

Smith privi în sus. 

— Cum adică? 

— Vreau să spun că nu v-aţi folosit echipa, domnule. Nu i-ați desfăşurat 
pe poziţii de supraveghere; le-aţi cerut pur şi simplu să stea nemişcaţi. Aţi fi 
putut ieşi la liman chiar şi aşa, dacă ați fi avut un sergent cu experienţă 
alături de dumneavoastră. Acesta ar fi organizat imediat un perimetru de 
apărare, din instinct, fără să fie nevoie să i se ordone aşa ceva. Dar ați avut 
cu dumneavoastră un începător care a presupus că ofiţerul superior este 


singurul care are voie să gândească. Nu aţi ținut seama de calitatea trupelor 
dumneavoastră. Aceasta a fost a doua greşeală. 

Smith dădu din cap aprobator. 

— ŞI ce altceva? 

— Ar fi fost bine să mai aveţi o pereche de ochi cu dumneavoastră, acolo 
sus, pe creastă. Aţi fi depistat ținta mai repede şi aţi fi plecat de acolo mai 
curând. 

Smith nu avea de gând să-l contrazică. De ce să contrazici pe cineva când 
îți dai seama că ai greşit? 

— Ai dreptate pe toată linia, Top. Am dat-o în bară. 

— Da, domnule, aşa este, ați dat-o în bară. Dar mai contează şi modul în 
care aţi făcut-o. Sergentul ezită. Îmi cer scuze, aş putea să vă spun ceva... 
neoficial? 

— Sunt aici ca să învăţ, Top. 

Instructorul studie cu atenție chipul lui Smith, apoi miji ochii. 

— Sunteţi un om de acțiune, nu-i aşa, domnule colonel? Adică nu un 
simplu funcţionar care pontează fişa de prezenţă în fiecare zi. 

Smith continuă să lustruiască ţeava demontată a puştii, gândindu-se ce 
răspuns să-i dea. 

Secţia Unu nu exista. Smith nu se număra printre membrii unei astfel de 
organizații. Acestea erau adevăruri absolute. Dar acest instructor al trupelor 
speciale uns cu toate alifiile era maestru în descifrarea adevărurilor ascunse. 
Şi apoi Smith venise aici să înveţe şi să se cunoască pe sine. 

— Da, nu sunt un funcţionar care pontează fişa de prezenţă, răspunse el, 
alegându-şi cu grijă cuvintele. 

Instructorul încuviință cu un gest din cap. 

— Înţeleg ce spuneţi, domnule. 

Acum era rândul instructorului să tacă îngândurat. 

— Dacă sunteţi într-adevăr un om de acțiune, aş zice că aţi lucrat de unul 
singur multă vreme. 

— Ce te face să spui asta? întrebă precaut Smith. 

Instructorul ridică din umeri. 

— Vă stă scris pe frunte. În multe privinţe sunteţi foarte bun. Adică, 
vreau spun, al naibii de bun. Aveţi mişcări extrem de precise şi sigure. Rar 
mi-a fost dat să văd pe cineva mai bun ca dumneavoastră. Dar sunt numai 
mişcările dumneavoastră. Aţi încercat în permanenţă să faceţi totul de unul 
singur. 


— Înţeleg, spuse încet Smith, refăcând în minte exerciţiile din acea zi. 

— Da, domnule. Uitaţi de oamenii dumneavoastră şi uitaţi să gândiţi 
pentru ei, continuă subofițerul. Modul în care ați alergat în dimineața 
aceasta pe versant ar fi fost poate foarte bun pentru un om care acționează 
de unul singur, dar aici nu erați singur. Nu ştiu exact ce faceți 
dumneavoastră în armată, domnule colonel, dar, indiferent despre ce ar fi 
vorba, vă determină să uitaţi cum se comandă. 

Să uit cum se comandă? Era o apreciere dură pentru orice ofiţer — de fapt, 
de-a dreptul brutală. Oare ar putea fi adevărată? Gândul 1 se părea 
tulburător, dar era foarte posibil, date fiind particularitățile carierei sale. 

ICMABI nu reprezenta o unitate militară convențională. Majoritatea 
personalului de acolo era civil, la fel ca şi regretata lui logodnică, dr. Sophia 
Russell. Conducerea unui proiect de cercetare la Fort Detrick semăna mai 
mult cu munca desfăşurată într-o universitate sau în laboratorul unei 
corporaţii decât cu aceea dintr-o unitate militară. Era un mediu colegial care 
presupunea tact şi cunoaşterea birocrației, mai mult decât calități de 
comandant. 

Cât despre cealaltă latură a vieţii lui, prin natura şi structura muncii lor, 
agenții secreți mobili operau de regulă singuri. De când fusese implicat în 
activitatea Secţiei Unu, în urma crizei provocate de operaţiunea Hades, 
Smith lucrase cu o multitudine de aliați pe câmpul de luptă, dar nu-şi 
asumase niciodată responsabilitatea directă pentru aceştia. 

Una era să iei o decizie greşită şi să fii ucis şi cu totul altceva să iei o 
hotărâre greşită care să provoace moartea altora. Smith înțelegea perfect 
acest lucru. Cândva, în Africa, cu mulți ani în urmă, înainte de apariția 
Secţiei Unu, Smith făcuse o astfel de alegere greşită. Reverberaţiile 
personale ale durerii provocate de acea decizie îl chinuiau şi astăzi. Era unul 
dintre motivele care îl îndemnaseră pe Smith să se retragă în cercul restrâns 
al cercetării medicale. 

Băgă din nou vergeaua unsă pe ţeava armei. Să fi fost aici o dovadă de 
laşitate? Se poate. E ceva la care va trebui să reflecteze cu toată seriozitatea. 

— Înţeleg ce vrei să spui, Top, răspunse el. Să spunem că această cerință 
nu mi-a fost impusă în ultima vreme. 

Instructorul încuviinţă dând din cap. 

— Poate aşa e, domnule, dar, dacă veţi continua să purtaţi acele frunze de 


stejar“, o să vi se impună. Puteţi paria pe ce vreţi că aşa va fi. 


Smith încă mai reflecta la cuvintele instructorului când un zgomot străin 
străpunse liniştea pădurii: era huruitul înfundat al unui motor puternic. Un 
vehicul de teren camuflat îşi făcu apariţia printre copaci, venind pe poteca 
dinspre tabăra de antrenament Huckleberry Ridge. 

Tânăra femeie-soldat frână şi opri ATV-ul în tufişuri, nu departe de elevii 
de la cursul de luptă montană. Se dădu jos şi porni în fugă către ei. 

Sergentul şi Smith se ridicară în picioare la apropierea curierului. 

— Colonelul Smith? întrebă ea executând salutul regulamentar. 

— AICI, caporale, spuse acesta, răspunzând la salut. 

— Aţi primit un telefon la bază, domnule, de la ofiţerul de serviciu de la 
Postul Principal. 

Scoase o foaie de hârtie albă din buzunarul de la pieptul vestonului. 

— Trebuie să sunaţi de îndată la acest număr de telefon. Au spus că este 
foarte important. 

Smith luă foaia de hârtie şi aruncă o privire. Nu avu nevoie de mai mult. 
Era un număr pe care îl ştia pe dinafară. Nu reprezenta numai un număr de 
telefon, ci şi un număr de identificare şi o chemare sub arme. Smith 
împături hârtia şi o băgă în buzunar, urmând s-o ardă mai târziu. 

— Trebuie să mă întorc la bază, anunţă el sec. 

— Totul este aranjat, domnule, spuse curierul. Coborâţi pe aici; jos vă 
aşteaptă un vehicul. 

— Avem noi grijă de echipamentul dumneavoastră, domnule colonel, 
spuse subofiţerul. 

Smith dădu din cap. Era puţin probabil să se mai întoarcă vreodată aici. 

— Mulţumesc, Top, spuse el, întinzând mâna către subofițer. A fost un 
program foarte bun. Am avut mult de învăţat. 

Sergentul îi strânse mâna cu putere. 

— Sper că o să vă fie de folos, domnule..., indiferent în ce fel. Noroc! 

* 

Drumul care ducea în jos spre Fort Lewis şerpuia printre înălțimile 
împădurite ale Munților Cascadelor, trecând pe lângă o serie de mici aşezări 
care îşi schimbau profilul economic din exploatări de cherestea în localități 
turistice, ca să poată supraviețui. Fort Lewis era cea de-a şasea locație ca 
mărime din cadrul armatei Statelor Unite şi servea ca principală facilitate de 
angajament al apărării în zona Pacificului de Nord şi ca bază pentru 
brigăzile Stryker. O mulțime de vehicule blindate de luptă cu roți stăteau 
aliniate sau huruiau pe drumurile de acces dintre poligoanele de tragere. 


Aici era cazat şi Grupul Cinci al Forţelor Speciale, Batalionul Doi, 
Vânători de munte şaptezeci şi cinci şi un escadron din Regimentul 160 de 
aviaţie specială. Astfel, membrii bazei erau foarte familiarizați cu exigenţele 
operaţiunilor secrete. 

Ofiţerul de serviciu nu puse nici un fel de întrebări când Smith se 
prezentă la clădirea comandamentului. Fusese prevenit că va veni un străin 
cu barbă, ars de soare, îmbrăcat într-un costum transpirat de camuflaj. I se 
ordonase, de asemenea, să-i acorde lui Jon Smith tot ajutorul de care avea 
nevoie. 

Pe scurt, Smith se trezi imediat şezând de unul singur într-un birou de 
comunicaţii cu un telefon în față. Formă numărul de contact fără să se mai 
uite pe hârtia care îi fusese înmânată. Pe coasta de est a Statelor Unite 
telefonul sună într-o clădire despre care lumea credea că este un club privat 
de iahting din Anacosta, Maryland. 

— Da! 

Vocea care răspunse aparținea unei operatoare profesioniste şi nu avea 
nici un fel de inflexiuni. 

— La telefon locotenent-colonel Jon Smith, rosti cât se poate de răspicat 
Smith, nu pentru operatoare, ci pentru sistemul de identificare sonoră de la 
celălalt capăt al firului, unde se monitorizau apelurile. 

Probabil că verdictul dat de dispozitiv fusese favorabil, căci, atunci când 
Maggie Templeton vorbi din nou, vocea ei deveni mult mai caldă. 

— Bună, Jon, ce mai e nou pe la Washington? Adică în stat, vreau să 
spun. 

— Totul este verde, Maggie, cel puţin jumătatea în care mă aflu eu. 
Presupun că tu şi şefii aveţi ceva pentru mine. 

— Aşa este. Profesionalismul reveni în vocea ei. 

Maggie Templeton era mai mult decât secretara executivă a lui Fred 
Klein. Văduva unui ofiţer operativ CIA şi veterană ea însăşi de la Langley, 
femeia zveltă şi blondă, uşor încărunțită, era în mod clar comandantul- 
adjunct al Secţiei Unu. 

— Domnul Klein doreşte să te informeze personal. Poţi să primeşti 
documente pe hârtie? 

Smith aruncă o privire spre imprimanta laser conectată la pupitru şi 
observă beculeţul verde care clipea intermitent. 

— Da, spuse el. 


— Voi începe să-ți trimit baza de date a misiunii. Acum îţi fac legătura cu 
domnul Klein. Ai grijă de tine! 

— Întotdeauna mă străduiesc, Maggie! 

În timp ce imprimanta de pe birou începea să zumzăie şi să fâşâie, în 
telefon se auzi un clic, iar Smith vizualiză în minte cum legătura sărea de la 
biroul de lucru integrat al lui Maggie Templeton, cu expoziția lui 
strălucitoare de computere şi legături de acces, spre o încăpere mai mică şi 
mai sobră. 

— Bună dimineaţa, Jon! Vocea lui Fred Klein era calmă şi controlată în 
mod instinctiv. Cum mai merge instruirea? 

— Foarte bine, domnule. Mai am trei zile şi termin. 

— Nu, nu mai ai nici o zi, colonele! Ai absolvit chiar acum. Acum 
trebuie să vedem ce ai învăţat la acest curs. A apărut o problemă pe care 
numai dumneata poţi s-o rezolvi. 

Smith se gândise la ceva în genul acesta chiar din momentul în care 
primise notificarea despre apelul telefonic urgent. Şi, cu toate acestea, fu 
nevoit să-şi reprime un fior uşor. Situaţia se repeta, aşa cum se întâmplase 
de atâtea ori după moartea Sophiei. Din nou apăruse ceva, undeva, cineva 
făcuse o greşeală îngrozitoare. 

— Despre ce este vorba, domnule? întrebă Smith. 

— Este vorba despre specialitatea dumitale, arma biologică, răspunse 
directorul de la Operaţiuni Secrete Unu. Numai că de astă dată împrejurările 
sunt oarecum neobişnuite. 

Smith se încruntă. 

— Dar cum ar putea fi războiul biologic altfel decât neobişnuit? 

În receptor se auzi un chicotit trist drept răspuns. 

— Trebuie să mă corectez, Jon. Dă-mi voie să nuanțez evaluarea şi să 
spun că este excepțional de neobişnuită. 

— Cum aşa, domnule? 

— În primul rând, prin locaţia sa — zona arctică canadiană. Şi în al doilea 
rând, având în vedere cine sunt patronii noştri. 

— Patronii? 

— Exact, Jon. Este o poveste lungă, dar de data asta se pare că vom lucra 
pentru ruşi. 


Capitolul cinci 
Beijing 


Randi Russell şedea în restaurantul Cantonese care dădea spre holul mare 
şi extrem de îngrijit al hotelului Beijing şi lua micul dejun, sorbind din 
ceaiul verde. 

Randi lucrase în China comunistă de mai multe ori pentru CIA şi, ceea ce 
era destul de ciudat, i se păruse că este vorba despre un mediu de operare 
relativ uşor. 

Maşina mamut a securității de stat din Republica Populară Chineză era 
omniprezentă, mişunând peste tot în peisajul naţional. Deoarece era idowai, 
adică străină, toate cursele ei cu taxiul şi orice călătorie cu trenul erau 
înregistrate. I se monitorizau toate convorbirile telefonice interurbane şi 1 se 
citeau toate e-mail-urile. Toţi ghizii turistici, traducătorii, directorii de hotel 
şi agenţii de voiaj cu care avea de-a face trebuiau să raporteze 
supraveghetorului lor din cadrul Poliţiei înarmate a Poporului. 

Dar mecanismul acesta era atât de permisiv, încât începuse să lucreze 
împotriva lui însuşi. Ca spioană, Randi nu se simţea niciodată tentată să lase 
garda jos sau să devină neglijentă în privința acoperirii ei, căci era în 
permanență conştientă de faptul că se afla sub cea mai strictă observaţie. 

În dimineaţa aceasta, cei care o urmăreau ar fi văzut o femeie de afaceri 
americană extrem de atrăgătoare, puţin trecută de treizeci de ani, îmbrăcată 
într-o rochie tricotată, încălţată cu pantofi foarte scumpi, dar cu tocuri 
rezonabil de înalte. Părul blond tuns scurt îi încadra în mod plăcut fața, iar 
trăsăturile chipului ei erau numai uşor accentuate de machiajul menit să 
acopere puţin pistruii de pe nas. 

Numai un alt profesionist de aceeaşi talie ar fi putut să remarce ceva 
neobişnuit şi doar dacă s-ar fi uitat cu atenție în ochii căprui, adânci. Ar fi 
sesizat în ei o umbră de îngrijorare şi neliniştea perpetuă, instinctivă pe care 
1-0 provoca lumea din jur — simptom caracteristic pentru cei care erau în 
acelaşi timp vânători şi vânat. 

Astăzi, Randi se afla în prima ipostază. Sau cel puţin stătea la pândă. Îşi 
alesese cu grijă masa din cafenea, astfel că poziția ei îi oferea o vedere largă 


şi completă a holului hotelului, de la grupul de ascensoare până la intrarea 
principală. Scana spaţiul cu colţul ochiului. În timp ce ciugulea din mâncare 
şi sorbea din ceai, atenția ei părea să fie concentrată numai asupra dosarului 
irelevant pe care îl avea în faţă. 

Din când în când, arunca o privire la ceasul de la mână, ca şi când ar fi 
vrut să ştie cât timp mai rămăsese până la o anumită întâlnire. Dar nu avea 
nici un fel de întâlnire. Însă poate că altcineva avea. În seara precedentă, 
învățase pe dinafară orarul curselor spre Beijing ale companiei naţionale 
nord-coreene Air Koryo, iar acum simţea că se apropie un moment critic. 

Randi supraveghea holul hotelului de aproape două ore. Dacă în 
următoarele cincisprezece sau douăzeci de minute nu avea să se întâmple 
nimic, supravegherea va fi preluată de un alt membru CIA repartizat pentru 
acest hotel, iar Randi va pleca de acolo înainte ca prezenţa ei prelungită fară 
rost să devină suspectă. Şi îşi va petrece restul zilei efectuând diverse 
operațiuni specifice unei femei de afaceri prin capitala chineză, toate la fel 
de neimportante ca şi raportul pe care îl citea. 

Dar acum era de serviciu şi ca atare sesiză prezenţa celor doi bărbați care 
treceau prin holul hotelului. 

Cel mai scund şi mai zvelt, dar şi cel mai neliniştit dintre cei doi, 
îmbrăcat în blugi şi cu o jachetă de vânt de nailon kaki, ducea în braţe o 
servietă de computer jerpelită, ţinând-o de parcă ar fi fost cine ştie ce 
comoară. 

Cel de-al doilea, mai înalt şi mai solid, era mai în vârstă, purta un costum 
negru prost croit şi avea un aer foarte posomorât. Cineva familiarizat cu 
etniile din Asia i-ar fi putut identifica imediat pe amândoi drept coreeni. 
Randi Russell îi recunoscu imediat ca atare. Bărbatul în costum era agent în 
Forţa de Securitate a Republicii Populare Coreene. Omul cu jacheta de vânt 
era Franklin Sun Chok, un american de origine coreeană de a treia 
generație, absolvent al Universităţii Berkeley din Califorma, angajat al 
Laboratoarelor Lawrence Livermore şi trădător. 

El reprezenta motivul pentru care ea, Randi şi un întreg dispozitiv de 
forţe operative CIA fuseseră desfăşurate pe malul celălalt al Pacificului: 
pentru a ţine sub supraveghere actul lui de trădare şi, dacă era cazul, să-l 
ajute în executarea lui. 

Randi închise fără grabă dosarul şi îl băgă în geanta de umăr. Scoase un 
pix şi scrise numărul camerei pe nota de plată de pe masă. Se ridică, intră în 
hol şi porni în urma celor doi bărbați. 


Afară, valetul hotelului, care se ocupa de taxiuri, îi repartiza pe oaspeţi în 
şirul lung de taxiuri care blocau strada Dong Chang an Jie. 

Cu mişcări rapide, Sun Chok se urcă primul în taxi. Ofiţerul de securitate 
nord-corecan se opri o clipă, după care îl urmă, aruncând o ultimă privire 
către intrarea hotelului. Randi simți cum privirea lui trece indiferentă pe 
lângă ea. 

Rămase cu atenţia încordată până când taxiul coreeanului se îndepărtă de 
hotel. Ținând seama de ora la care plecase, Randi ştia încotro se duc. Nu era 
foarte preocupată să-i țină continuu sub supraveghere. Un minut sau două 
mai târziu, vorbind într-o limbă chineză cu două sau trei grade mai jos de 
performanţa ei lingvistică reală în această limbă, Randi îi ceru şoferului 
propriului taxi s-o ducă la Aeroportul Capital Beijing. 

În timp ce micul sedan Volkswagen se lupta cu traficul infernal din 
cartierul Oraşului Interzis, Randi deschise clapa mobilului şi apăsă o tastă 
de apelare rapidă. 

— Bună ziua, domnule Danforth! Aici Tanya Stewart. Mă duc spre 
aeroport ca să-l întâmpin pe domnul Bellerman. 

— Foarte bine, Tanya, spuse Robert Danforth, director al biroului din 
Beijing al Consorţiului California Pacific. Trebuie să ajungă cu zborul 
nouăsprezece al companiei Cathay Pacific sau cel puţin aceasta este cea mai 
recentă informație pe care o deținem. Nu există nici o garanție. Ştii şi tu 
cum este biroul din Los Angeles. 

— Înţeleg, domnule. Am să vă ţin la curent. 
grijă. 

Robert Danforth era, de fapt, agentul de rang superior care răspundea de 
biroul CIA din Beijing, iar Consorţiul California Pacific reprezenta o 
companie de faţadă folosită pentru a asigura acoperire agenților în tranzit 
care operau în nordul Chinei Continentale. Cât despre domnul Bellerman, 
acesta exista numai ca nume de justificare înserat în rutina traficului de 
afaceri al Consorţiului în ultimele câteva zile. 

Apelul de pe celular avusese două scopuri. În primul rând, explica 
acțiunile lui Randi în faţa Securităţii Republicii Populare Chineze, dacă 
aceasta ar fi fost cumva curioasă să ştie. Pe de altă parte, îi anunţa pe 
superiorii ei că cei doi ani de activitate migăloasă de contrainformaţii erau 
pe cale să dea roade. 


Când Franklin Sun Chok fusese semnalat pentru prima oară pe ecranele 
CIA, tocmai absolvise Universitatea de Fizică de la Berkeley şi fusese 
angajat la marele complex de Laboratoare Lawrence Livermore din Bay 
Area. 

Băiat studios şi foarte serios, Chok era preocupat în timpul său liber de 
problemele dezarmării internaţionale şi de moştenirea sa etnică. 

Şi nici una din aceste preocupări nu părea deplasată în cazul unui tânăr 
cadru universitar american, dar, dat fiind caracterul strict secret al multora 
dintre activitățile Laboratoarelor Lawrence Livermore, fusese remarcat de 
serviciile de securitate ale laboratorului. Începuse să sune un clopoțel de 
alarmă. 

Se descoperise apoi că Sun Chok avea legături strânse cu un mic grup 
naționalist coreean din campusul de la Berkeley, grup care promova fățiş 
unificarea naţională a Coreei şi retragerea armatelor SUA din peninsulă. Era 
în acelaşi timp şi organizația de fațadă a spionajului nord-coreean din SUA. 

Taxiul lui Randi se aşeză la rând în coada lungă de vehicule care urmau 
să treacă pe porțile de acces cu plată ale aeroportului. O despărţeau numai 
câteva maşini de cea din faţa ei în care îi zări pe Sun Chok şi pe însoțitorul 
acestuia. Situaţia se afla în continuare sub control. 

Sun Chok era filat discret, dar intens, iar apartamentul lui fusese 
percheziționat şi împănat cu microfoane. Telefonul şi traficul pe internet 
erau supravegheate în permanenţă. Curând, s-a putut confirma faptul că 
făcea, într-adevăr, spionaj pentru guvernul din Coreea de Nord. 

Existau destule dovezi pentru a se emite un mandat de arestare, dar se 
luase o altă decizie în legătură cu el. Trădarea lui Franklin Sun Chok urma 
să aducă foloase. 

Randi aruncă o privire la ceasul de la mână şi se încruntă. Dacă traficul 
nu se descongestiona curând şi ea şi coreenii vor da de bucluc. Apoi îşi 
spuse că nu are rost să-şi facă griji. Următorul zbor spre Pyongyang nu avea 
să plece nicăieri până când nu se va urca şi ultimul pasager VIP la bord. 

Fără îndoială că, spre deliciul controlorilor din Coreea de Nord, Franklin 
Sun Chok fusese avansat la Laboratoarele Lawrence Livermore şi salariul îi 
crescuse şi el în mod corespunzător. De asemenea, i se repartizase un birou 
personal şi o asistentă, precum şi acces mai larg la secretele laboratoarelor. 
În realitate, fusese izolat într-un ţinut cu tehnologie fantezistă, creat anume 
de CIA. 


Timp de peste un an, Sun Chok fusese alimentat cu o doză atent calculată 
de informaţii adevărate, dar de mică importanță: mari descoperiri ştiinţifice, 
care urmau să fie oricum publicate în ziare peste două luni şi secrete 
militare minore, care ar fi fost secrete numai până la următoarea rundă de 
audieri ale Congresului în probleme de buget. 

Nerăbdător şi nevinovat ca un pui de pasăre care cască larg ciocul atunci 
când 1 se oferă un viermişor, Chok, transmitea informaţiile persoanelor sale 
de contact, câştigându-le astfel încrederea. Când serviciile care monitorizau 
programele interne de cercetare ale Coreei de Nord au constatat utilitatea 
informaţiilor transmise de Chok, au fost sigure că linia de legătură Sun 
Chok era de nădejde şi că se putea avea încredere în ea. Venise timpul să se 
scoată pumnalul din rană. 

Aeroportul Capital Beijing arăta puţin altfel decât toate terminalele 
modeme ale liniilor aeriene din lume. Randi cobori din taxi la intrarea 
pentru Plecări şi îi zări pe coreeni în momentul în care intrau în terminal, 
dar asta era exact ceea ce dorea şi ea. Dacă ea nu-i vedea pe ei, înseamnă că 
NICI ei n-o vedeau pe ea. 

Securitatea aeroportului era mai puţin riguroasă decât în aeroporturile 
americane, căci nu existau patrule înarmate cu puşti sau carabine din 
rândurile Poliției înarmate a Poporului. Randi primi permisiunea să se 
îndrepte spre porțile de ieşire după o examinare sumară a genţii de umăr 
care trecu prin detectorul cu raze X. Nu trebuia să-şi facă griji. Nu avea nici 
arme şi nici un fel de alte dispozitive tip James Bond. Nici n-ar fi avut 
nevoie de aşa ceva pentru actuala ei sarcină. 

După ce fusese prins strâns în plasa supravegherii, Franklin Sun Chok 
primise aprobare pentru un nivel de securitate încă şi mai înalt, fiind 
repartizat să lucreze la un proiect nou de mare importanță, legat de reţeaua 
națională de apărare împotriva rachetelor balistice. Pe biroul lui Sun Chok 
au început să se aglomereze informaţii care de care mai tentante cu privire 
la eventualele contramăsuri din sistem. 

Cu o seară înainte să plece de la laborator în concediul său anual, Sun 
Chok rămăsese mai mult timp la birou, „ca să-şi facă curat pe masă”. Aşa 
cum constatase sistemul de supraveghere al CIA, Sun Chok accesase şi 
descărnase o serie întreagă de fişiere cu date de securitate referitoare la 
reţeaua de rachete antibalistice. 

Fără ca el să ştie, toate aceste accese ilicite de pe computerul lui erau 
deturnate către un set alternativ de fişiere pregătite cu grijă tocmai pentru 


această împrejurare. Apoi, în loc să plece la Las Vegas, aşa cum le spusese 
colegilor de serviciu, Sun Chok se dusese în Nord, spre frontiera canadiană. 

Randi trecu de serviciul de securitate şi păşi prin mulţimea împovărată de 
bagaje. Aici trecea aproape neremarcată, deoarece aeroportul deservea tot 
traficul internațional către Beijing şi mulți dintre călătorii şi turiştii care 
mişunau pe aici erau europeni sau americani. 

Cathay Pacific fusese aleasă ca transportator preferat al presupusului 
domn Bellerman, deoarece poarta sa de îmbarcare se afla lângă cea a 
companiei Air Koryo. Randi traversă zona de aşteptare a companiei Cathay 
Pacific şi se aşeză într-un loc care îi oferea o vedere periferică spre poarta 
de îmbarcare a companiei nord-coreene. Scoase din nou dosarul fals din 
geanta de umăr şi se prefăcu că-şi concentrează atenția asupra lui. 

Zborul lui Sun Chok de-a curmezişul Pacificului fusese lung şi sinuos: de 
la Vancouver în Filipine, din Filipine la Singapore, de la Singapore la Hong 
Kong şi de la Hong Kong la Beijing. La Pyongyang nu puteai ajunge aşa 
uşor de oriunde. În timpul călătoriei, Franklin Sun Chok fusese contactat de 
două ori de agenţii nord-coreeni, care îi dăduseră paşapoarte false, vize, 
documente de identitate, iar în Hong Kong îl întâmpinase gardianul 
personal din partea Forţelor Securităţii Populare. 

La fiecare escală, Sun Chok se alesese şi cu o escortă din filajul CIA. O 
adevărată reţea de agenți americani fusese masată pentru a acoperi 
principalele noduri ale călătoriei de-a curmezişul Pacificului, monitorizând 
tranzitul trădătorului. La Singapore, şeful agenției locale se văzuse chiar 
nevoit să intervină în grabă pe lângă autoritățile locale pentru a împiedica 
arestarea lui, când un document falsificat mai neglijent fusese cât pe-aci să-l 
dea de gol. 

Randi Russell era ultima verigă din acest lanţ. Ea urma să supravegheze 
trecerea finală a lui Sun Chok în neant. 

Îl studie pe ascuns pe tânărul trădător. Acesta se uita mereu în urmă, către 
pistă. Avea oare remuşcări de ultim moment? Sau se gândea la Golful San 
Francisco, la apartamentul lui, la viaţa şi la familia pe care nu avea să le mai 
vadă niciodată? Căci una era să te laşi impresionat de principu politice 
idealizate şi alta să fii ancorat în realitate. 

Randi Russell ştia prea bine care este realitatea. Fusese în persoană în 
interiorul „paradisului” celor care muncesc. Experienţa de atunci o mai 
făcea şi acum să se trezească uneori dintr-un coşmar, scăldată într-o sudoare 
rece. 


Se întreba dacă tânărul începuse să aibă anumite îndoieli cu privire la 
decizia sa. Oare disprețul faţă de Statele Unite, atât răspândit în rândurile 
intelectualității, începea să se clatine? Simţea oare ceva din groaza care îi 
făcuse pe părinții lui să fugă din Coreea spre lumea occidentală? 

În cazul acesta, acum era prea târziu. În apropierea porţii de intrare a 
companiei nord-coreene stătea încă o delegaţie de bărbaţi în costume negre 
— echipa de securitate de la ambasada Coreei de Nord din Beijing. Aceştia 
strânseră rândurile, înconjurându-l pe Sun Chok. Urmă un schimb scurt de 
cuvinte, iar americanul fu împins în interiorul burdufului de acces spre 
avionul care aştepta, trecând pe lângă agentul Poliţiei Populare Chineze, 
care avu grijă să nu-i vadă nici pe el, nici pe însoțitorii lui. 

Randi prinse privirea tânărului când acesta se uită pentru ultima oară în 
urmă. Închise ochii şi rămase nemişcată mai mult timp. Misiune încheiată. 

Ştia ce se va întâmpla în continuare. Informaţiile din laptopul lui Sun 
Chok şi Sun Chok însuşi vor fi introduşi în programul antirachetă al Coreei 
de Nord. Informațiile promiteau indicii şi piste către sistemul de 
contramăsuri absolut impenetrabil față de ceea ce ar fi putut submina 
sistemul antirachetă american, lăsând astfel oraşele de pe coasta de est a 
Americii fară apărare în fața unui atac. 

Dar, una după alta, toate pistele atât de promițătoare se vor înfunda într-o 
capcană tehnologică, asta după ce vor irosi procente însemnate din bugetul 
militar al Coreei de Nord şi mii de ore la fel de preţioase de cercetare 
ştiinţifică şi tehnologică. 

În cele din urmă, nord-coreenii vor înţelege că au fost traşi pe sfoară şi că 
tot efortul lor în domeniul contrainformațiilor nu fusese altceva decât o 
bombă cu ceas plantată de SUA în programul lor de înarmare „lubiţii 
conducători” din Coreea de Nord vor fi profund nemulțumiți. Şi îl vor viza 
în mod special pe Franklin Sun Chok. lar cu nemulțumirea „iubiţilor 
conducători” nu este de glumit. 

Randi deschise larg ochii. Dacă nu era atentă cu amintirile acestea, 
nopțile de coşmar care o scăldau în sudori reci ar fi putut să revină. Privi pe 
ferestrele aeroportului în timp ce vechiul aparat tip Ilyuşin se ridica în aer şi 
părăsea aeroportul, ducându-l pe Sun Chok pe ultimul tronson al călătoriei 
sale. Se întoarse la locul său şi aşteptă sosirea următorului zbor al 
companiei Cathay Pacific. Abia după ce acesta îi debarcă pe pasageri, dădu 
telefonul: 


— Domnul Danforth? Aici Tanya Stewart de la aeroport. Domnul 
Bellerman nu a venit cu acest zbor. Ce să fac? 

În traducere: Pachetul a fost livrat cu succes. 

Danforth oftă teatral: 

— Los Angelesul ne dă din nou lovitura! O să văd ce s-a întâmplat, 
Tanya. Deocamdată ar fi mai bine să te întorci aici. S-a întâmplat ceva. 

— Despre ce este vorba, domnule? 

— E nevoie de tine în State cât mai curând. Trebuie să te prezinți la 
biroul din Seattle. 

Randi se încruntă. În State cât mai curând? Era o schimbare şi încă una 
radicală. După ce îşi termina misiunea, ar fi trebuit să mai rămână câtva 
timp în China ca să-şi protejeze acoperirea de femeie de afaceri. Şi ce naiba 
era la Seattle? 

— Ti-am făcut deja toate aranjamentele pentru călătorie, continuă 
Danforth. Pleci în seara asta la Seul cu Asiana şi de acolo cu JAL. Găseşti 
rezervarea la SeaTac Doubletree. 

— Am înţeles, domnule Danforth. Să mai vin la birou? 

— Da. Am biletele dumitale aici şi putem să trecem în revistă punctele 
principale ale noului proiect. Te vei întâlni la Seattle cu domnul Smith. 
Lucrează la una dintre firmele asociate cu noi şi o să colaboraţi la un proiect 
comun. 

Randi se încruntă din nou. Domnul Smith? Agenţia nu ar fi folosit 
niciodată un nume conspirativ ca acesta. Probabil că este cel real. 

Se încruntă şi mai tare. Nu se poate. Nu din nou! 


Capitolul şase 


Golful San Francisco 


Omul cu mintea bolnavă, cunoscut sub numele de „violatorul BART”, se 
instală comod pe locul lui şi se desfată cu priveliştea următoarei femei pe 
care intenționa s-o distrugă. Feribotul de pasageri de la Autoritatea de 
Tranzit SuperCat din Golf se depărta de terminalul din Market Street, 
oferindu-i astfel cincizeci de minute de contemplare înainte să ajungă la 
Vallejo. Îi făcea plăcere gândul că femeia îi aparţinea deja, deşi ea nu ştia 
acest lucru. 

Sistemul de transport public din Bay Area era terenul lui personal de 
vânătoare şi, la fel ca şi în cazul celorlalte şase atacuri precedente şi acesta 
avea să fie o adevărată operă de artă, atât în ceea ce priveşte conceperea şi 
execuția lui, cât şi modul în care va scăpa de poliție — o adevărată încântare. 
Nepăsarea şi ignoranţa prăzii lui în momentul de față era precum glazura de 
pe tortul executat de un maistru cofetar. 

Nu recurgea niciodată de două ori la aceeaşi deghizare. Pentru această 
scenă va fi un om de afaceri navetist, care s-a mutat de curând din oraş în 
zona de nord a Golfului. Identitatea lui falsă va confirma această acoperire, 
la fel ca şi înfăţişarea pe care şi-o compusese: tâmple cărunte şi ochelari cu 
ramă de metal, un pulover şi pantaloni la care se adăugau un veston scump 
de tweed cu petice din piele de căprioară la coate, pantofi eleganţi şi şosete 
negre. Toate aceste elemente vor fi în concordanţă cu imaginea din mintea 
oricărui polițist mărginit sau ofiţer de securitate care ar putea să-l ia la 
întrebări. 

Chiar şi conţinutul pungii de hârtie pe care o ducea pe genunchi era 
justificabil la o cercetare a poliției: două cutii mici de vopsea pentru 
interior, câteva pensule, şuruburi şi cârlige — obiecte pe care le poţi găsi în 
mod obişnuit în posesia oricărui proprietar de locuinţă nouă — la care se 
adăuga şi o sacoşă de cumpărături de la un magazin de decoraţiuni 
interioare din centrul oraşului San Francisco. 

În acest context, rola de bandă izolatoare şi cuterul puteau trece absolut 
neobservate. Avusese la fel de multă grijă şi în cazul atacurilor precedente. 


La ultimul dintre ele, jucase rolul unui om al străzii cu deficiențe mentale, 
în cel de dinaintea acestuia fusese şofer de camion. Poliţiştii nu aveau nici 
cea mai mică idee pe cine urmăreau de fapt. 

Era oarecum păcat, căci nu putea fi admirat pentru măiestria lui artistică 
şi geniul de care dădea dovadă. 

Feribotul traversa golful spre nord-vest, iar elicele lui gemene loveau apa 
cu putere. Dincolo de ferestrele vasului, luminile de pe țărm sclipeau în 
timp ce se lăsa ceața înserării. Era cursa de ora opt, ultima din această zi, iar 
zona pasagerilor de pe feribot, cu scaunele sale aşezate în rânduri dese se 
golise deja trei sferturi. 

Femeia care fusese onorată de atenția lui şedea pe ultimul rând în 
dreapta. Muşca mulţumită dintr-un măr cumpărat de la bufetul vasului şi era 
cufundată în lectura cărții pe care o ţinea pe genunchi. Era frumoasă — ca 
toate doamnele lui — căci violatorul se remarca, în fond, ca un adevărat 
cunoscător. O brunetă înaltă, zveltă şi cu pieptul plin, cu părul lung şi negru 
ca pana corbului ridicat într-un coc drăguţ. Avea vreo treizeci de ani, tenul 
impecabil, uşor bronzat care strălucea de sănătate. 

Ochii săi albaştri sclipeau de bună dispoziţie, în timp ce discuta cu 
băiatul de la bar. Era navetistă. În fiecare marţi şi joi, lua feribotul de ora 
zece dimineaţa de la Vallejo şi se întorcea apoi seara cu ultima cursă din zi. 
Nu ştia sigur ce face în oraş. Dar fără îndoială ştia ce înseamnă moda. 
Hainele ei erau de un gust desăvârşit şi de o calitate foarte bună. În seara 
aceasta, purta un costum cu pantaloni gri, care se asorta desăvârşit cu 
nuanţa ochilor ei şi ghete cu toc. 

Poate că o s-o lase să-şi păstreze ghetele după ce îi va distruge restul 
hainelor; va fi un aspect suplimentar adăugat la experienţa lui. 

Întotdeauna citea pe durata călătoriei cu vasul. Scotea o carte din servieta 
pe care o avea cu ea în mod invariabil. În săptămânile de urmărire 
premergătoare atacului, se străduise să se aşeze în aşa fel încât să vadă ce 
cărți citeşte, în încercarea de a-i desluşi modul de gândire, sporindu-şi 
avantajul. 

Dar ceea ce văzuse îl nedumerise profund: Anthony M. Thomborough, 
Armele aeropurtate ale Occidentului, Manualul militar de la Greenville al 
principalelor lupte cu tancul şi altele asemănătoare. Cartea din seara 
aceasta era un volum şifonat şi îngălbenit, într-o limbă germanică. Din 
ilustrațiile cărții reieşea că este vorba despre luptele de cavalerie. Astfel de 
subiecte nu se potriveau defel cu o persoană atât de rafinată şi de feminină. 


Avea de gând s-o pedepsească pentru că manifesta interes faţă de asemenea 
teme. 

Feribotul încetini şi se poziționă cu prora spre canalul navigabil Mare 
Island. Puternicele motoare diesel îşi domoliră vibraţiile şi catamaranul se 
apropie de debarcader. 

Violatorul BART se concentră. Venise momentul să joace actul final. 

Se retrase mai în spate, menținându-și prada sub observaţie în timp ce 
coborau pe rampele de acces şi străbăteau clădirea mare, octogonală a 
terminalului. Ştia exact încotro se îndreaptă femeia. Duba lui închiriată era 
deja poziționată lângă maşina ei gri, marca Lincoln LS, la marginea 
parcării. leşind din raza de lumină a terminalului, se opri pentru a-şi trece 
repede cuterul şi rola de bandă izolatoare în buzunarele vestonului, apoi 
aruncă punga într-un coş de gunoi. Lăsă şi sacoşa de cumpărături în pungă. 
Poliţia n-are decât să-l caute pe cumpărătorul navetist; va dispărea oricum 
în câteva ore. 

Poate că data următoare va fi misionar adventist de ziua a şaptea. 

Prada lui traversa porțiunea de asfalt din parcarea acum pustie. Singurul 
lucru care i-ar fi putut întârzia sorocul ar fi fost prezenţa unui trecător 
neaşteptat în zonă. Dar nu, împrejurările îi erau clar favorabile. Câteva 
automobile trecură fâşâind pe lângă el şi ieşiră în stradă; un mic grup de 
muncitori se înghesuia la stația de autobuz de la intersecţia următoare. 
Chiar şi un țipăt ar fi trecut probabil neobservat în aceste condiţii. 

Grăbi pasul, încercând să acopere cât mai repede distanţa care îl 
despărţea de vehiculul ei. În câteva clipe, femeia se va afla în umbra dintre 
maşina ei şi dubă, scotocind în poşetă după chei, neatentă şi extrem de 
vulnerabilă. Câteva clipe mai târziu, cu mâinile, picioarele şi gura 
imobilizate cu bandă izolatoare, se va afla sub o pătură pe pardoseala 
vehiculului său. 

Chiar atunci, bruneta trecu pe lângă portiera maşinii. Se întoarse brusc în 
dreptul barei din faţă şi se rezemă cu spatele de zidul de beton al parcării. 
Lăsă să-i alunece servieta şi geanta jos şi se întoarse cu faţa spre el, cu 
mâinile încrucişate lejer peste stomac. În semiîntunericul parcării i se părea 
că femeia arborase un zâmbet disprețuitor. 

— Din punct de vedere moral, ar trebui să las natura să-şi urmeze cursul, 
spuse ea cu o voce plăcută de contralto, care exprima acelaşi dispreţ ca şi 
zâmbetul de pe chipul ei. Dar chiar că nu am nevoie de astfel de complicații 


în viaţa mea. Vocea îi cobori cu o octavă. Aşa că am să-ți spun o singură 
dată: Pleacă de aici şi lasă-mă în pace. 

Femeia... femeia asta... îl disprețuia... îşi bătea joc de el. Nu vedea în 
toate eforturile şi strădaniile lui decât ceva lipsit de importanţă, care putea fi 
înlăturat cu o simplă fluturare a mâinii. Ura elementară din străfundul ființei 
lui începu să fiarbă, ieşind ca un vârtej la suprafaţă. Vârt mâna în buzunar şi 
scoase cuterul cu lama deja pregătită. Făcu un pas înainte, scuipând furios 
cel mai abject calificativ. 

Femeia se mişcă rapid şi braţul ei descrise o mişcare rotativă 
fulgerătoare, inumană aproape, apoi îl izbi puternic în stomac, provocând 
un zgomot înfundat. Pentru o clipă, rămase împietrit de şocul impactului. 
După aceea, urmă durerea insuportabilă, sfâşietoare. Lăsă să-i cadă cuterul 
din mână din cauza durerii, iar degetele i se strânseră în jurul lamei subțiri 
de metal a unui cuțit înfipt în stomacul lui. 

Asta... nu era... în plan. 

Picioarele 1 se frânseră, căzu în genunchi pe asfaltul crăpat, pietricelele îl 
muşcau prin stofa pantalonilor, ca nişte ecouri slabe ale durerii covârşitoare 
din centrul corpului. 

Paralizat de spaimă, auzi paşi care se apropiau hotărâți. 

— Scuză-mă, spuse vocea acum înfricoşătoare, dar cred că asta îmi 
aparține. 

Apoi gheata cu toc se propti în umărul lui şi îl aruncă pe spate dintr-o 
mişcare bruscă. Mai simţi încă o durere de-a dreptul insuportabilă în 
momentul în care cuțitul se răsuci în stomacul sfâşiat şi îşi pierdu 
cunoştinţa. 

Câteva minute mai târziu, cineva telefonă la 911 de la un telefon public şi 
ceru să 1 se facă legătura cu poliția. Dispecerul de serviciu auzi o voce 
plăcută de contralto care spunea: 

— Veţi găsi un violator recent ieşit la pensie în lotul C al terminalului de 
la feribot. Are nevoie urgentă de o ambulanţă. Dacă faceţi o analiză a ADN- 
lui său şi îl comparaţi cu cel al violatorului BART, veţi avea o surpriză 
plăcută. 

Valentina Metrace, profesor de istorie, doctor în filosofie la Radeliffe şi 
Cambridge, închise telefonul şi se întoarse la maşina ei, parcată într-o 
curbă, în timp ce sedanul lustruit se îndrepta spre autostrada Redwood, 
femeia puse un CD şi din boxele maşinii răsună vocea lui Henry Mancini. 


După ce străbătu vreo douăzeci de kilometri în interiorul ținutului viticol 
North Bay, maşina părăsi autostrada şi se opri în faţa grilajului porții dintr- 
un zid de incintă gri-roz. Alături de poartă era fixată o placă de bronz pe 
care scria: 


COLECŢIA DE ARME SANDOVAL 
Orele de vizită la muzeu: marți-sâmbătă, 10.00-17.00. 


La atingerea unui card-cheie, poarta masivă se retrase încet, permițându-i 
doamnei profesor să intre în incintă. Femeia porni încet către intrarea 
principală, trecând pe lângă un avion de luptă Banshee, aşezat pe 
piedestalul său şi pe lângă tancul de infanterie Matilda, spre aleea care 
ducea la locuinţa sa. 

Colecţia de arme Sandoval fusese înființată la începutul secolului trecut 
dintr-un hobby al unui vlăstar înstărit, descendent al uneia dintre cele mai 
vechi familii din California. De-a lungul celor patru generaţii care se 
perindaseră de la înfiinţarea ei, colecția îşi dobândise propria identitate şi 
avea o existenţă de sine stătătoare. 

Prestigioasa funcție de curator al colecției presupunea şi anumite 
avantaje, printre care elegantul bungalou din spatele complexului de clădiri 
în care se aflau biblioteca şi laboratoarele de restaurare. Valentina Metrace 
parcă maşina la locul ei şi se opri puţin pentru a executa micul ritual tehnic, 
după care intră pe uşa glisantă care dădea într-o chicinetă. Nenumăratele 
şiruri de lumini de verificare pentru reţeaua de securitate a muzeului 
licăreau în nuanţe verzui la exteriorul stației de avertizare. 

Valentina apăsă întrerupătorul de lumină indirectă din chicinetă, lăsându- 
şi servieta şi geanta de umăr pe barul cu suprafaţă de gresie lucioasă. Era 
bine să fie acasă, chiar dacă avusese parte de complicaţii. Cu un oftat, 
femeia îşi scoase jacheta şi desprinse elasticul care ținea fixată de 
încheietura mâinii teaca subțire a cuţitului de aruncat. Scoase cuțitul din 
teaca lui şi îi examină cu atenţie lama şi niturile de pe mâner. 

Îşi muşcă buza de jos în timp ce reflecta. Nu putea să lase superba armă 
în atacator; era lucrat de mână şi echilibrat chiar în atelierul ei. Şi apoi, aşa 
cum se întâmpla cu toate cuţitele făcute de ea, purta inițialele ei 
inscripționate cu argint pe lamă. Recunoştea că este o dovadă de vanitate 
din partea ei. 


Ar fi putut să-l şteargă de haina atacatorului, dar nu ar fi fost o idee prea 
bună în aceste zile. Era mult mai înţelept să-l lase să stea peste noapte într-o 
baie de gazolină, ca să distrugă orice urmă de ADN de pe cuțit; cât despre 
teacă, aceasta putea fi arsă, dar, dacă violatorul nu va face o favoare 
omenirii şi nu va muri din cauza hemoragiei înainte de venirea ambulanţei, 
s-ar putea să ofere poliției descrierea ei şi numărul de înmatriculare al 
maşinii. 

Oftă din nou. Nu avea cum să rezolve problema. Va fi nevoită să ia 
legătura cu superiorul ei pentru eventualitatea în care ar fi trebuit să adopte 
măsuri mai drastice. Procurorii din Bay Area erau uneori extrem de 
meticuloşi, chiar în cazuri clare de legitimă apărare. Ar putea să-i sugereze 
că ar fi fost mai bine să meargă la şedinţe de consiliere socială cu atacatorul 
ei înainte să-i înfigă patru centimetri de oţel în duoden. 

Lăsă cuțitul şi teaca acestuia pe masă şi traversă încăperea către biroul 
său. Acolo îşi ţinea colecția privată. Un dulap pentru arme încastrat în 
perete ocupa toată suprafața acestuia şi, în vitrină, pe fundalul din lemn de 
cireş, licăreau mai multe cuțite de oţel cu marginea ca briciul. Pe mai multe 
lame se vedea semnătura ei în argint. Deasupra mesei în stilul misionarilor 
strălucea colţul lustruit al unei săbii mari îndoite. 

Te-ai fi aşteptat ca încăperea să aibă un aer preponderent masculin, totuşi 
nu era aşa. Avea o amprentă feminină subtilă, abia sesizabilă, totuşi clară şi 
profund individualizată. 

Valentina se aşeză la birou şi descoperi că are un mesaj înregistrat pe 
robotul telefonului: un apel la numărul ei privat şi secret de telefon. Formă 
codul de identificare şi imediat apăru prefixul de Anacosta, Maryland. Se 
încruntă uşor. Nu mai trebuia să-i contacteze pe cei de la Operaţiuni Secrete 
Unu. Patronii ei încercau să ia legătura cu ea. 


Capitolul şapte 


Sediul Aviației ruse cu rază lungă de acţiune 
Vladivostok, Provinciile maritime ruseşti ale 
Pacificului 


Maiorul Grigori Smislov îşi încleştă mâna pe tabloul de bord al GAZ-ului 
care se hurducăia pe drumul spre bază. Privind afară prin geamurile ude de 
ploaie, maiorul se încruntă văzând barăcile pustu şi clădirile militare 
abandonate sub cerul mohorât de culoarea leşiei. Să faci serviciul militar 
aici trebuie să fi fost ceva impresionant... cândva. 

Uriaşa bază militară aeriană ajunsese o fantomă a ceea ce fusese 
odinioară. Acum nu mai erau ocupate decât câteva dintre sutele de locuri de 
parcare înşirate de-a lungul pistei late. Acolo unde cândva staționau 
regimente întregi de Suhoi şi Tupolev, acum nu mai rămăseseră decât 
câteva escadroane în alertă, urmărind neliniştite frontiera chineză. 

Restul uriaşului dispozitiv nu fusese nici măcar pus la conservare, fiind 
părăsit pur şi simplu în voia vântului, a ruginii şi la discreția vulpilor. 

Smislov era unul dintre oamenii noi din Rusia. Recunoştea toate 
neajunsurile fundamentale ale sistemului comunist care duseseră la 
prăbuşirea URSS şi încă mai credea în succesul Rusiei democratice în 
secolul al XXI-lea. Dar înţelegea şi amărăciunea din sufletul unora dintre 
cei mai în vârstă. Aceştia îşi aminteau de zilele de glorie, de respectul pe 
care îl insuflau, de zilele când nu erau un subiect de anecdote în ochii lumii. 

Maşina de comandă se opri în faţa sediului Forţelor Aeriene ale 
Pacificului, un bastion masiv de beton fără ferestre, cu zidurile pătate de 
rugină. Smiîslov cobori şi îi dădu liber şoferului. Îşi ridică gulerul de la 
manta, ca să se apere de ploaia rece şi străbătu poteca plină de băltoace care 
ducea spre intrarea principală. 

Cu câțiva metri înainte de uşile mari de bronz, se opri şi se aplecă, 
culegând de jos un fragment de piatră din pavaj. Era o bucăţică de ciment 
care căzuse recent de pe fațada clădirii. Această dezintegrare era o problemă 
autohtonă a multor clădiri vechi sovietice. Smislov strânse degetele şi 


cimentul se fărâmiţă în mâna lui. Ofiţerul rus zâmbi trist şi scutură resturile 
umede de pe mănuşă. 

Era aşteptat. După ce i se verifică identitatea, o santinelă respectuoasă îi 
luă chipiul şi mantaua, iar un alt soldat îl conduse mai departe, în interiorul 
sediului. Chiar şi această clădire părea să fie numai parțial ocupată, căci 
multe birouri erau cufundate în întuneric, la fel ca şi coridoarele cenuşii, 
aproape pustii. 

Smiîslov trecu printr-un al doilea punct de verificare al securității şi 
soldatul îl lăsă în grija unui ofiţer de stat major încordat, care îl conduse în 
sanctuarul complexului. 

Biroul elegant decorat cu panouri de lemn aparținea comandantului 
general al Forţelor Aeriene ale Pacificului, dar bărbatul care şedea la biroul 
masiv din lemn de mahon avea o autoritate net superioară acestei funcţii. 

— Maior Grigori Smislov din Regimentul de Securitate Aeriană Patru 
patruzeci şi nouă se prezintă la ordinele dumneavoastră! 

Generalul Baranov răspunse la salut. 

— Bună ziua, domnule maior! Aşa cum aţi fost informat fără îndoială, nu 
ați primit niciodată astfel de ordine. Nu sunteţi aici. Nici eu nu sunt aici. 
Această întâlnire nu a avut loc niciodată. S-a înţeles? 

— Înţeles, să trăiţi, domnule! 

Ochii cenuşii şi reci ai lui Baranov îi sfredeleau pe ai lui. 

— Nu, domnule maior, nu ai înțeles, dar vei înțelege de îndată. Generalul 
făcu un gest către un scaun plasat în faţa biroului. Te rog să iei loc. 

În timp ce Smislov se aşeza pe scaunul indicat, generalul puse un dosar 
gros de câțiva centimetri în mijlocul suportului de piele neagră pentru 
sugativă şi îl deschise. Smislov îşi recunoscu propria zapiska, dosarul lui de 
serviciu. 


Numele: Smîslov, Grigori Andreevici 

Vârsta: 31 

înălțimea: 199 cm 

Greutatea: 92 kg 

Ochii: verzi 

Părul: blond 

Locul naşterii: Berezovo, Uralski Khrebet, Federația Rusă 


Fotografia de pe prima pagină înfățişa o combinaţie deloc neplăcută de 
trăsături dure şi unghiulare, ochi înguşti cu o privire inteligentă. 

Smiîslov nu ştia ce altceva ar fi putut conţine zapiska lui. Poate viaţa lui, 
dar aceasta era problema Forţelor Aeriene. 

Generalul Baranov răsfoi câteva pagini. 

— Domnule maior, comandantul dumitale de regiment are o părere foarte 
bună despre dumneata. Consideră că eşti unul dintre cei mai buni ofiţeri de 
sub comanda lui, dacă nu chiar unul dintre cei mai buni în funcția dumitale. 
Şi, examinându-ţi dosarul, sunt înclinat să fiu de acord. 

Generalul mai răsfoi câteva pagini, dar nu se uita la acestea, ci la chipul 
lui Smislov, ca şi când ar fi vrut să asocieze ceea ce citea cu omul care se 
afla în spatele acestor cuvinte. 

— Vă mulţumesc, domnule general, răspunse Smislov. M-am străduit 
întotdeauna să fiu un bun ofiţer. 

— Şi ai reuşit. De aceea te afli acum aici. Presupun că ai fost informat cu 
privire la problema Misha-124 şi la îndatoririle care îți revin în legătură cu 
aceasta. 

— Da, domnule. 

— Şi ce ţi s-a spus? 

— Că voi face parte dintr-o echipă comună de investigaţie ruso- 
americană, care va fi trimisă la locul accidentului avionului Misha-124 şi că 
voi fi ofiţer de legătură din partea rusă. Voi lucra împreună cu un anume 
colonel Smith din Armata SUA şi cu alți specialişti americani. Trebuie să 
studiem avionul prăbuşit şi să stabilim dacă are la bord agent biologic activ. 
Urmează să stabilim şi ce s-a întâmplat cu echipajul navei Misha-l124 şi să 
recuperăm cadavrele. În legătură cu toate aspectele misiunii trebuie păstrată 
cea mai strictă confidențialitate. 

Baranov dădu aprobator din cap. 

— M-am întors de curând de la Washington, unde am stabilit parametrii 
acestei misiuni şi am stabilit că vei face parte din acest grup american de 
investigație. Ce altceva ţi s-a mai spus? 

— Nimic, domnule. Mi s-a ordonat să mă prezint aici — colțul gurii lui 
Smiîslov se ridică involuntar — la o întâlnire care nu are loc, pentru ultimele 
instrucţiuni în legătură cu această misiune. 

— Foarte bine. Aşa şi trebuie să fie. 

Baranov dădu din cap cu hotărâre. 


— Spune-mi, domnule maior, ai auzit vreodată de Evenimentul din Cinci 
Martie? 

Cinci martie? se întrebă Smislov încruntându-se. Cunoscuse o fată pe 
vremea când era la Academia Gagarin, barmaniţa aceea vioaie cu părul 
roşcat. Ziua ei de naştere era pe cinci martie, nu-i aşa? Dar fară îndoială că 
nu asta îl preocupa pe generalul comandant al Armatei Strategice 37 a 
Forţelor Aeriene. 

— Nu, domnule. N-am nici cea mai vagă idee despre ce ar putea să 
însemne. 

Baranov dădu din nou din cap, cu un aer mulțumit. 

— Aşa şi trebuie. 

Generalul se ridică din spatele biroului şi traversă încăperea, 
îndreptându-se către o a doua uşă. 

— Vino, te rog, cu mine, domnule maior! 

Cea de-a doua uşă dădea într-o cămăruţă fără ferestre, cu masa formată 
dintr-o hartă de oţel. În mijlocul mesei se afla un singur dosar cu coperte 
cenuşii. Pe copertă era desenată o bandă diagonală portocalie, o altă dungă 
roşie sângerie fiind trasată de-a lungul cotorului. Ca ofiţer de securitate, 
Smiîslov recunoscu imediat codificarea documentului: Ultrasecret. Acces 
numai cu autorizaţie prezidenţială. Smislov ar fi preferat să mai aibă 
mantaua pe el, căci în biroul şi în cămăruţa de informare parcă se făcuse 
brusc mai frig. Baranov schiţă un gest către dosar. 

— Acesta este Evenimentul din Cinci Martie. Este probabil cel mai strict 
secret de stat al patriei dumitale. Orice dezvăluire neautorizată a 
conținutului dosarului înseamnă condamnare la moarte. S-a înţeles? 

— Da, domnule general! 

— ŢI s-a autorizat acum accesul la el. Citeşte-l, domnule maior. Mă voi 
întoarce după dumneata curând. 

Baranov plecă şi încuie camera de informare în urma lui. 

Smiîslov dădu ocol mesei, simțind că în încăpere se face din ce în ce mai 
frig. Se lăsă să cadă pe un scaun de metal şi trase spre el dosarul cenușiu. 
Mintea începuse să-i lucreze cu febrilitate. Cinci martie? Cinci martie? Era 
ceva legat de această dată, ceva ce nu-şi amintea foarte clar, poate de la 
lecţiile de istorie. Ceva neplăcut. 

Deschise dosarul fără titlu. 


Generalul îi acordă tânărului ofițer patruzeci şi cinci de minute. Dosarul 
nu era voluminos, dar Baranov îşi amintea că, atunci când îi fusese acordată 
permisiunea să-l citească, îl parcursese uluit, de două ori. 

Acum se ridică de la birou şi descuie uşa de la camera de informare. 
Maiorul Smiîslov stătea la masă, iar dosarul închis se afla în faţa lui. Chipul 
lui pălise puternic sub bronzul pielii şi nu putea să privească în sus. Buzele i 
se mişcau într-o şoaptă continuă: 

— Dumnezeule mare... Dumnezeule... 

— Aşa am pățit şi eu, Grigori Andreevici, spuse blând Baranov. Probabil 
că mai sunt încă vreo treizeci de oameni în toată Rusia care cunosc 
conținutul acestui dosar. Eu şi dumneata suntem al treizeci şi unulea şi al 
treizeci şi doilea. 

Generalul închise şi asigură uşa antifonată din spatele lui, apoi se aşeză 
pe un scaun în fața lui Smislov. Tânărul privi în sus, stăpânindu-se. 

— Care sunt ordinele mele, domnule general? Ordinele adevărate! 

— În primul rând, domnule maior, pot să-ţi spun că rezervorul cu antrax 
se află în continuare la bordul navei. Fireşte, nu a fost aruncat. Dar nu 
acesta este necazul nostru cel mai mare. Problema noastră este Evenimentul 
din Cinci Martie! 

— Nu înţeleg la ce vă referiți, domnule general, zise Smislov, arcuindu-şi 
sprâncenele. 

— În cadrul echipei americane de investigaţie, dumneata vei fi omul 
nostru de pe Insula Miercuri, continuă Baranov. Vei fi ochiu şi urechile 
noastre. Ne bizuim pe dumneata să evaluezi situația de acolo. Dar nu vei 
opera de unul singur. Un pluton naval special antrenat şi echipat pentru 
războiul arctic va fi trimis în insulă cu un submarin nuclear. Vor debarca cu 
puţin timp înainte de sosirea voastră, se vor desfăşura în dispozitiv şi vor 
rămâne ascunși. Ti se va asigura un mijloc de comunicare cu ei, iar ei vor 
aştepta veşti de la dumneata. 

— Ce... ce veşti trebuie să le transmit, domnule general? 

— În legătură cu Evenimentul din Cinci Martie, domnule maior. Ofiţerul 
politic de pe Misha-l124 avea ordinul să înlăture orice urme de la locul 
accidentului. Şi trebuia să distrugă şi nava şi încărcătura de antrax. Dar 
această misiune nu a fost adusă la îndeplinire. Pe lângă aceasta, toate 
legăturile cu Insula Miercuri s-au întrerupt înainte de-a se primi 
confirmarea cu privire la sterilizare. 


— Aşadar, echipajul de pe Misha-124 nu a fost salvat? întrebă Smislov 
încet. 

— Nu era posibil, replică Baranov cu o simplitate posomorâtă. Speranţa 
noastră cea mai mare este ca ei să fi eliminat toate dovezile despre 
Evenimentul din Cinci Martie înainte să... Misiunea dumitale este să 
verifici dacă acest lucru a fost adus la îndeplinire. În cazul acesta sau dacă 
reuşeşti să distrugi chiar dumneata dovezile, misiunea comună cu 
americanii de a distruge antraxul se poate desfăşura aşa cum s-a plănuit în 
mod deschis. 

— Dar ce se întâmplă dacă dovezile nu au fost sau nu pot fi distruse, 
domnule şi dacă colonelul Smith şi oamenii lui ajung primii la ele? 

— Dacă descoperă primii dovezile, domnule maior, atunci nu vor mai 
părăsi în viaţă insula. Dumneata şi echipa specială veți avea grijă de asta. 

Smiîslov se ridică de pe scaun. 

— Nu puteţi vorbi serios, domnule general! 

— Lumea nu trebuie să afle sub nici o formă de Evenimentul din Cinci 
Martie! În nici un caz! 

Smiîslov îşi căuta cuvintele, în încercarea de a găsi o alternativă. 

— Domnule general... înțeleg foarte bine natura critică a acestei situaţii, 
dar de ce nu puneţi echipa specială să distrugă imediat dovezile, înainte de 
sosirea americanilor? 

— Pentru că suntem pe muchie de cuţit! Americanii ştiu de existenţa lui 
Misha-124. Au aflat că este unul dintre avioanele noastre Tupolev 4. Ştiu că 
era o platformă de arme biologice. Dacă angajăm acum echipa specială, nu 
vor avea încotro şi vor încerca să compromită întreaga situație. Americanii 
îşi vor da seama că am ajuns acolo înaintea lor. Vor deveni bănuitori şi îşi 
vor da seama că încercăm să ascundem ceva. Vor începe să pună întrebări 
care nu trebuie să fie puse! 

Baranov ridică mâna într-un gest de frustrare. 

— Lumea s-a schimbat, domnule maior! Avem nevoie de americani ca 
aliați, nu ca duşmani. Dacă află de Evenimentul din Cinci Martie, vor 
deveni din nou duşmanii noştri. 

— lertaţi-mă, domnule general, dar asasinarea personalului lor de către 
soldaţii noştri nu va avea aceleaşi consecințe? 

Palma generalului se abătu cu toată puterea pe tăblia mesei. 

— Eliminarea americanilor trebuie să fie considerată drept o măsură 
absolut extremă, o ultimă opţiune pentru a evita un dezastru total! Contăm 


pe dumneata, domnule maior, ca să nu se recurgă la această ultimă soluție. 
Baranov scoase un oftat de om în vârstă şi se lăsă pe spătarul scaunului. 
— Dar, dacă trebuie, trebuie. Este o problemă de mare anvergură şi cu 
bătaie lungă, Grigori Andreevici. Dacă stricăm din nou relațiile cu America, 
Federaţia Rusă poate că va supravieţui. Dar, dacă omenirea şi chiar oamenii 
noştri află de Evenimentul din Cinci Martie, patria noastră, ca naţiune, este 
terminată! 


Capitolul opt 


Anacosta, Maryland 


Marele iaht cu motor diesel se materializă din ceţurile Potomacului şi se 
opri în portul de agrement, ignorând indicatorul galben strălucitor cu 
inscripţia: TRECEREA INTERZISĂ. PROPRIETATE PRIVATĂ, situat la 
capătul cheiului unde începeau debarcaderele individuale. Doi lucrători din 
port, fără nici un fel de semnalmente deosebite, tineri cu părul lung, 
îmbrăcaţi în pantaloni strâmţi, hanorace căptuşite şi cu încălțăminte 
adecvată, stăteau şi aşteptau să li se arunce parâmele în timp ce vasul se 
alima la chei. 

Nimic nu lăsa a se ghici că cei doi angajați portuari purtau pistoale 
automate sub jachete şi nici că timonierul de pe vasul de croazieră avea o 
pușcă-mitralieră sub marginea cabinei. 

Zgomotul motoarelor scăzu în intensitate, transformându-se într-un 
murmur monoton, în timp ce paletele elicei se roteau din ce în ce mai încet, 
iar la proră şi la pupă se aruncau cu îndemânare parâmele de ancorare. 
Imediat se aşeză şi scara şi unicul pasager al iahtului apăru din cabină. 

Făcând un gest cu mâna către cei doi marinari de pe debarcader, Fred 
Klein debarcă şi păşi pe scândurile umezite de ceaţă ale docului. Traversă 
zona presărată cu pietriş a zonei de depozitare din portul de agrement, trecu 
pe lângă formele învăluite în umbră ale ambarcaţiunilor de agrement 
amarate la docurile lor şi îşi continuă drumul către un fel de depozit mare 
fară ferestre. 

Clădirea mare din metal prefabricat verde-închis părea nouă. Aşa şi 
trebuia. Acum doi ani nu se afla aici. Şi, după toate probabilitățile, peste un 
an, clădirea sau, în orice caz, conţinutul acesteia avea să fie amplasat în altă 
parte. 

Acesta era sediul şi centrul operațional al serviciului Operaţiuni Secrete 
Unu. 

Camerele de supraveghere ascunse urmăreau drumul lui Klein, iar 
încuietorile magnetice se deschiseră în momentul în care se opri în faţa uşii 
masive din metal antiincendiu. 


— Bună dimineaţa, domnule! spuse „portarul” de serviciu şi luă pălăria 
şi pardesiul lui Klein, aşezându-le cu grijă în cuier, alături de arma de asalt. 
Astăzi este o zi cam înnorată. 

— Aşa este, răspunse amabil Klein. Maggie a sosit deja la magazin? 

— Acum o jumătate de oră, domnule. 

— Într-o zi am să-i ard o mamă de bătaie, murmură Klein. Continuă să 
meargă apoi pe coridorul central. Nu se întâlni cu nimeni în hol, dar din 
spatele uşilor cenuşii duble şi anonime se auzea un murmur înfundat de 
voci şi răzbătea zumzetul monoton al aparaturii, amintind de 
funcționalitatea construcției. 

La capătul coridorului se afla apartamentul comandantului. 

Biroul din față reprezenta vizuina tehnică a lui Maggie Templeton. 
Întreaga încăpere era o staţie de lucru plină de computere, dominată de 
prezenţa unui birou uriaş pe care se aflau trei monitoare cu ecranul plat de o 
sută de centimetri. Un alt set de ecrane se afla pe peretele din față. Bonsaiul 
ei preferat şi o fotografie în ramă de argint reprezentându-l pe soţul ei 
decedat rămăseseră singurele lucruri care aminteau faptul că Maggie 
Templeton era o ființă umană. 

Femeia blondă ridică ochii de la ecranul principal şi zâmbi când cardul- 
cheie al lui Klein trecu prin fanta de securitate a uşii. 

— Bună dimineaţa, domnule Klein! Sper că aţi călătorit bine astăzi. 

— Pentru mine nu este niciodată suficient de bine, mârâi Klein. Într-o zi 
am să-i vin eu de hac sadicului care a avut ideea strălucită de a instala 
sediul celui mai prost marinar din lume într-un club de iahting. 

— Dar trebuie să recunoaşteți că este o acoperire excelentă, chicoti ea. 

— Nu prea; faptul că sunt verde la faţă şi am amețeli şi greţuri tot timpul 
ar putea da totul peste cap. Ce avem în dimineaţa asta? 

Maggie Templeton îşi reluă instantaneu aerul profesional. 

— Grupul de inserție Trent Bravo se descurcă bine. Şeful de echipă 
raportează că personalul şi echipamentul se află la sol în Myanmar şi că 
omul lui a reuşit să stabilească legătura cu liderul Uniunii Naţionale Karen. 

Klein dădu mulţumit din cap. Îşi scoase batista din buzunar şi îşi şterse 
cu grijă ochelarii de câteva picături de ceaţă. 

— Ce mai e nou în legătură cu operațiunea Insula Miercuri? 

— Jon îi va contacta pe membrii americani ai echipei la Seattle, iar pe 
ofițerul de legătură rus în Alaska, mâine. Echipamentul este pe poziție, iar 
elicopterul a fost achiziționat de la Pole Star. 


— Avem vreo problemă cu Langley în legătură cu detaşarea doamnei 
Russell la noi? 

— Ca de obicei, mormăieli, gemete, jeluiri şi plângeri. Maggie ridică 
privirile de pe ecran. Dacă îmi dați voie, domnule, preşedintele Castilia va 
trebui să ia o decizie în legătură cu relația noastră de lucru cu foştii noştri 
angajatori. 

Klein oftă şi îşi aşeză din nou ochelarii pe nas. 

— Se poate, Maggie, dar, aşa cum spunea nemuritoarea Scarlett O'Hara, 
„E şi mâine o zi”. Altceva pentru astăzi? 

— O şedinţă programată cu grupul Operaţiuni Sud-Americane la ora zece 
şi poate că doriţi să aruncaţi o privire pe dosarul „Spre luare la cunoştinţă”. 
Am făcut o listă de contrabandişti cunoscuţi de arme despre care se crede că 
au şi interesul şi resursele necesare pentru a se ocupa de situația de pe 
Insula Miercuri. Este o lectură interesantă. l-am semnalat, de asemenea, pe 
aceşti oameni şi organizaţiile lor la toate punctele de informaţii de care 
dispunem. Orice activitate neobişnuită din partea lor va fi raportată imediat. 

— Bravo, Maggie! Te-ai descurcat foarte bine, ca de obicei. 

Toţi directorii trebuie să aibă o secretară care să ştie să citească gândurile 
şi să prevadă viitorul. 

Biroul lui era mult mai mic şi mai slab dotat şi se afla în spatele biroului 
lui Maggie. Cele câteva ornamente personalizate — o fotografie a 
pământului din satelit, de dimensiunea unui afiş, hărțile din perioada 
elizabetană şi un glob pământesc mare datând din secolul al XVIII-lea — 
aveau menirea să-i amintească limitele responsabilităților sale. 

Pe biroul lui de dimensiuni medii se afla un singur monitor, alături de o 
tavă cu un serviciu de cafea pentru o singură persoană, un termos de inox 
aburind şi o brioşă cu unt pe o farfurie acoperită cu un şervet. 

Klein zâmbi. Îşi scoase haina şi o aşeză cu grijă pe spătarul scaunului. Se 
instală la birou şi îşi turnă prima ceaşcă de cafea. Bătu cu mâna în tasta de 
spaţiu de pe tastatură, iar monitorul prinse viaţă. 

În timp ce sorbea din cafea, pe ecran se perindară mai multe titluri de 
fişiere. Maggie le aranjase în ordinea priorități. 


**DEALERI ILICIŢI DE ARME — IMPLICARE 
INTERNAȚIONALĂ** 

**GRUPUL KRETEK** 

** ANTON KRETEK** 


Urma o fotografie, mărită la computer şi făcută, după cum se vedea, cu 
un teleobiectiv. În fotografie se distingea un bărbat înalt, cu trăsături aspre, 
care stătea pe puntea unui iaht mare, particular şi se uita în direcția camerei. 

Anton Kretek era un amalgam de contradicții. Părul lui roşiatic, rărit 
contrasta cu barba neagră, viguroasă, cu numai câteva fire cărunte. Umerii 
lați şi braţele musculoase şi lungi emanau o putere reală, în contrast cu 
pântecele care se revărsa peste costumul de baie minuscul; şi, deşi în jurul 
ochilor se vedeau ridurile de expresie provocate de râs, ochii ca atare erau 
reci ŞI Opaci ca ai unei cobre regale. 

Klein decise că acestui om îi plăcea foarte mult să râdă, dar de lucruri pe 
care o ființă omenească normală nu le-ar fi considerat deloc amuzante. 

Urma apoi una dintre prezentările foarte reuşite ale lui Maggie 
Templeton, esenţa distilată a documentației despre Kretek. Instinctul îi dicta 
fară greş femeii ce anume trebuie să ştie Klein despre acest om şi 
organizația lui: 


Interpolul şi alte agenţii occidentale de informaţii care s- 
au ocupat de Anton Kretek nu sunt sigure dacă acesta este 
adevăratul nume al dealerului de arme sau un pseudonim. 
Datele respective s-au pierdut în haosul dezintegrării 
Iugoslaviei. Se ştie că este croat, de undeva din apropiere de 
graniţa italiană a acestui stat dispărut. 


În accepțiunea balcanică a noţiunii, croații sunt, teoretic, slavi sudici de 
religie romano-catolică, folosesc alfabetul latin, spre deosebire de „sârb'”, 
care sunt slavi sudici de religie ortodoxă, care utilizează alfabetul chirilic. 

Din câte se ştie, Kretek nu ţine de nici un fel de religie organizată. 
Dealerul de arme reprezintă o raritate în mijlocul pasiunilor rasiale, 
religioase, politice şi tribale din Europa Centrală. Se pare că este absolut 
arasial, apolitic, areligios şi atribal. Ca orice posesor al unei mentalități pur 
criminale, era preocupat exclusiv de propria supraviețuire. Până în 
momentul de faţă, eforturile lui în această privinţă au fost încununate de 
succes. 

Kretek se laudă că şi-a înfiinţat organizația cu un singur camion de 
încărcătoare de puşcă furate dintr-un depozit al armatei iugoslave. De la 
aceste începuturi modeste, în cincisprezece ani, Grupul Kretek s-a 


transformat într-o maşină multimilionară criminală de contrabandă cu arme, 
contribuind la aprovizionarea şi întreținerea tuturor conflictelor armate mai 
mari şi mai mici din Orientul Mijlociu şi din bazinul mediteraneean. 

Grupul Kretek este amorf, ca o caracatiță care îşi întinde şi îşi retrage în 
permanență tentaculele. Se ştie clar că există un cap, un grup foarte restrâns 
de persoane de încredere unite în jurul lui Kretek însuşi şi o reţea, în 
permanentă schimbare, de mercenari, angajaţi, bande şi subbande, folosite 
la câteva operaţiuni şi apoi abandonate. 

Natura amorfă a Grupului Kretek este o măsură de securitate. În plus, 
relațiile dintre aceşti „subcontractori” şi nucleul Grupului Kretek se prezintă 
ca o tulburătoare istorie plină de morți violente şi dispariții subite, astfel 
încât nu există dovezi acceptabile din punct de vedere juridic care să 
confirme legătura dintre Kretek şi operațiunile lui. 

Nu se cunoştea nici un sediu fix al Grupului Kretek. La fel ca mulţi 
despoţi înaintea lui, învățase ce înseamnă mobilitatea pentru supravieţuire. 
Sediul grupului său era în permanentă mişcare în cadrul statelor balcanice 
mai puţin stabile şi reglementate, fără să ofere vreodată o țintă fixă. Pe 
vremea când nu era decât un simplu executant dur şi nemilos, Kretek 
învățase să aprecieze folosirea telecomunicaţiilor moderne în domeniul 
afacerilor, pentru a-şi putea menţine controlul asupra întreprinderilor lui atât 
de aparte şi de dispersate. 
recrutare. In provincia Kosovo, milițiile sârbe şi gherilele albaneze se 
măcelăreau reciproc cu ajutorul oferit fără discriminare amândurora de 
Grupul Kretek şi se mai spunea că acesta este principalul intermediar în 
afacerile secrete cu arme dintre dictatorii Slobodan Milosevic şi Saddam 
Hussein. 

După ce Hussein fusese înlăturat de la putere, iar forțele NATO 
impuseseră silit pacea în faţa diverşilor combatanți balcanici, Kretek îşi 
lărgise câmpul de acţiune, iar principalii lui clienți deveniseră luptători în 
cadrul războiului civil sudanez şi în facțiunile teroriste din Orientul 
Mijlociu. 

Un motiv mai recent de îngrijorare îl constituie faptul că Anton Kretek nu 
se mai mulţumeşte în vremea din urmă cu marjele de profit pe care le obține 
de pe urma muniției convenționale. Există indicii că Grupul Kretek încearcă 
să pătrundă pe piaţa ABC: arme atomice, biologice şi chimice. Există 


temerea că Anton Kretek ar putea repurta succese la fel de mari în acest nou 
domeniu de operare ca şi în celelalte acțiuni criminale anterioare. 


Un fragment scurt fusese subliniat la sfârşitul informării. 


Note personale pentru Director: 

A: După părerea asistentului executiv, Grupul Kretek 
reprezintă un exemplu clasic de organizaţie care va vedea în 
cazul Misha-l124 o ocazie admirabilă. Grupul este foarte 
mobil, flexibil, adaptabil, îşi asumă imediat riscuri şi nu 
cunoaşte îndurare. 

B: Dincolo de parametrii curenți ai situației de pe Insula 
Miercuri, trebuie să subliniem că Grupul Kretek este în mare 
măsură o operațiune „cu un singur om”. Eliminarea lui 
Anton Kretek ar duce probabil la dizolvarea grupului şi ar 
mări stabilitatea în mai multe domenii de interes ale SUA. 
Din nou, în opinia asistentului executiv, Anton Kretek este 
calificat pentru a deveni subiectul unei operațiuni de 
sancţionare, dacă se va reuşi stabilirea locației sale şi dacă 
vor fi disponibile mijloacele necesare. 


Klein zâmbi posomorât — la unele specii, femela este mai periculoasă 
decât masculul. Maggie Templeton avea probabil dreptate. Aceasta era faţa 
unui potențial duşman. Oamenii ca Anton Kretek vor vedea în cele două 
tone de antrax scăpat de sub control o oportunitate excepțională. 

Şi poate că Maggie avea dreptate şi în altă privință: lumea va deveni mai 
bună fară de-alde Anton Kretek. 


Capitolul nouă 


Coasta de Răsărit a Adriaticii 


Mareea încetase, marea era liniştită şi stelele licăreau printr-un nor spart 
deasupra fâşiei late de nisip de culoare închisă, alternând cu pete mari de 
umbră. Deasupra plajei se vedeau dunele, ancorate parcă de un fir de păr şi 
presărate cu petice de iarbă şi bolovani din ciment neprelucrat. Lăsate de 
mult în voia păsărilor de mare care îşi făcuseră cuib aici, fortificațiile 
părăsite erau o expresie concretă a iluziilor paranoice ale ultimului guvern 
de tristă amintire condus de Enver Hoxha. 

Dincolo de dune se întindeau dealurile posomorâte şi împădurite ale 
Albaniei. 

În noapte huruiau nişte motoare, iar cele două vehicule — un camion 
vechi, marca Mercedes cu botul turtit şi un Range Rover ceva mai nou — 
înaintau încet pe drumul de acces spre plajă, folosind numai lumina slabă a 
lămpilor de staționare. 

Ajuns la locul de acces, micul convoi se opri şi doi bărbaţi purtând 
pantaloni largi şi jachete de piele specifice clasei muncitoare din Albania 
săriră din Mercedes şi îşi ocupară pozițiile ca să acopere drumul. Fiecare 
dintre ei avea o mitralieră de fabricație croată cu amortizor cilindric de 
zgomot înşurubat la ţeavă. 

Era foarte puţin probabil să se aventureze cineva pe această fâşie pustie 
de plajă la acea oră matinală. Dar, dacă ar fi fost aşa, fie el polițist sau ţăran, 
omul ar fi fost mort. 

Camioanele îşi continuară drumul încă vreo jumătate de kilometru în 
susul plajei către o fâşie mai lată de nisip bogat, apoi se opriră. Alţi şase 
oameni înarmaţi coborâră din cele două maşini, ocupându-şi poziţiile cu 
mişcări agile, îndelung exersate. În timp ce doi dintre bărbaţi stăteau lângă 
capota cabinei camionului, uitându-se la cer, ceilalți se răspândiră creând o 
pistă de aterizare. 

Oamenii scoaseră nişte tuburi de cupru încărcate cu substanţe chimice 
speciale şi le scuturară puternic pentru a le face să strălucească. Le înfipseră 
apoi în nisip la intervale mari unul de altul, formând un şir dublu. În câteva 


clipe, conturul unei piste de aterizare create ad-hoc deveni vizibil în 
întunericul albăstrui al nopții, dar invizibil de dincolo de dune. Oricine ar fi 
trecut pe deasupra ar fi observat cu uşurinţă pista improvizată. 

Oamenii se întoarseră la vehicul şi aşteptară cu mâinile pe pistoale şi pe 
automate. În timp ce limbile ceasornicelor se apropiau de ora stabilită, din 
depărtare începu să se audă huruitul monoton al motoarelor şi apoi umbra 
unor aripi trecu pe deasupra capetelor, paralel cu plaja şi cu luminile stinse. 
Şeful echipei, un bărbat solid cu barba roşcată, îmbrăcat în pantaloni reiați 
şi un pulover gros, îndreptă o lanternă puternică spre avion. Două lumini 
scurte, pauză şi din nou două lumini. 

Acesta reprezenta unul dintre mecanismele de supravieţuire ale lui Anton 
Kretek: să fie pe teren la faţa locului şi să supravegheze personal cât mai 
multe dintre operațiuni. Era o modalitate foarte bună de a şti în cine poate 
avea încredere şi pe cine trebuie să elimine. 

Avionul, un Dornier 28D de transport cu două motoare şi aripile fixate 
sus, mai făcu un tur pe deasupra câmpului, apoi se pregăti de aterizare. Lăsă 
motoarele să meargă mai încet şi se aşeză între cele două rânduri de bețe 
luminoase. Trenul de aterizare se lovi de nisipul umed şi înaintă fâşâind 
uşor. 

Kretek îndreptă din nou lumina lanternei către avion, ghidându-l spre 
locul de oprire dintre camioane. Elicele Dornierului continuau să se învârtă, 
în momentul în care trapele laterale se deschiseră şi din interior apăru o 
singură siluetă. 

Bărbatul mic de statură, brunet şi zvelt părea extrem de neliniştit. Era un 
arab palestinian cu ochii în continuă mişcare — nu avea încredere nici în 
mediu, nici în tovarășii de acțiune. 

— Bună seara, prietene, bună seara! strigă bărbatul solid cu barba 
roşcată, acoperind zgomotul motoarelor. Bine ai venit în frumoasa Albanie! 

— Tu eşti Kretek? întrebă palestinianul. 

— Aşa am fost acuzat de mai multe ori, răspunse Anton Kretek, punând 
lanterna pe capota Range Roverului. 

Dar arabul nu avea chef de glume. 

— Ai adus materialele? 

— Tocmai de aceea ne aflăm amândoi aici, prietene. 

Traficantul de arme se îndreptă către camionul Mercedes. 

— Vino să te convingi singur. 


La lumina unei singure lanterne, cutiile grele de carton ceruit erau 
descărcate din bena camionului; erau marcate cu litere chirilice şi cu semnul 
internațional de avertizare pentru explozivi puternici şi foarte periculoși. 
Kretek făcu semn ca una dintre cutii să fie pusă deoparte şi scoase un 
briceag, desfăcu lama şi tăie banda de plastic de pe capacul cutiei. Ridică 
apoi capacul şi lăsă să se vadă piesele ambalate în hârtie cernită. Desfăcu 
ambalajul şi scoase la iveală un material dens, de consistenţa chitului şi 
culoarea margarinei. 

— Plastic Semtex de tip militar, preciză Kretek arătând spre el. O mie 
două sute de kilograme, fabricat cu mai puţin de o lună în urmă şi foarte 
stabil. Garantat pentru a ucide evrei şi pentru a-i trimite pe voluntarii voştri 
devotați spre cele şaptezeci şi două de hurii cu zâmbetul pe buze! 

Capul arabului se repezi în sus, cu o scânteie de mânie în ochii lui negri, 
expresivi. Era furia unui fanatic care se confrunta cu un negustor. 

— Atunci când rosteşti numele luptătorilor sfinți ai lui Mohamed şi al 
ehberatorilor poporului palestinian, trebuie să vorbeşti cu respect! 

Ochii traficantului de arme se întunecară, privirea lui devenind opacă şi 
rece. 

— Fiecare dintre noi eliberează câte ceva. În ce mă priveşte, eu eliberez 
bani. Ai primit marfa; acum vreau să văd plata — şi la naiba cu Mohamed şi 
poporul palestinian. 

Arabul se pregătea să riposteze, dar zări cercul de chipuri slave mohorâte 
care se strângea în jurul lui în lumina slabă a lanternei. Scoase încruntat un 
plic de hârtie groasă din buzunarul jachetei şi îl aruncă pe cutia deschisă de 
explozivi. 

Kretek luă plicul. Îl deschise, numără pachetele de euro legate cu elastic 
şi verifică bancnotele. 

— E bine, spuse el în cele din urmă. Încărcaţi! 

Cele o mie două sute de kilograme de exploziv puternic fură încărcate în 
avionul de transport. Echipajul de pe Dornier fixă şi echilibră încărcătura 
letală. În câteva minute, ultima cutie fu încărcată şi arabul care plătise 
pentru ea se urcă în avion fără un cuvânt de rămas-bun şi fară să se uite în 
urmă. Uşile fuzelajului se trântiră şi se închiseră, iar elicele motoarelor 
începură să se învârtă la turație maximă, împroşcându-i cu nisip pe 
contrabandişti. 

Dornierul porni în viteză de-a lungul pistei slab luminate. Se ridică spre 
cerul negru, execută un viraj peste Adriatica şi zgomotul motoarelor se 


pierdu apoi în depărtare. 

Oamenii lui Kretek se împrăştiară ca să adune jaloanele strălucitoare, 
într-o oră-două toate urmele vor fi şterse de flux. 

Kretek şi adjunctul lui se îndreptară spre Range Rover. 

— Nu sunt foarte încântat de chestia asta, Anton, spuse Mihail Vlahovic, 
dându-şi jos arma de pe umăr. Mai îndesat şi mai chel decât Kretek, fostul 
ofițer din armata sârbă era unul dintre cadrele de elită din Grupul Kretek şi 
îşi permitea să 1 se adreseze şefului pe numele mic. Joci un joc riscant cu 
oamenii ăştia. 

Vlahovic era unul dintre cei care se bucurau şi de privilegiul suprem de a 
pune sub semnul îndoielii deciziile de comandant ale lui Anton Kretek, fără 
a fi ucis pentru aceasta. 

— De ce ar trebui să fiu îngrijorat, Mihail? Kretek chicoti încântat, 
bătându-l uşor pe umăr pe camaradul său. Am întâmpinat avionul lor. Am 
livrat marfa aşa cum am promis. Am primit plata aşa cum ne-am înţeles şi 
au plecat. Ne-am îndeplinit toate obligațiile din contract. Cât despre ceea ce 
se va întâmpla de acum înainte, cine poate şti? 

— Dar acesta va fi cel de-al doilea transport al lor care se va pierde. 
Arabii vor intra la bănuieli! 

— Aiurea, arabii sunt întotdeauna bănuitori. Sunt tot timpul convinşi că 
cineva încearcă să-i persecute. Dar asta poate fi o treabă bună. Putem să 
profităm de ei. 

Kretek se opri lângă portiera Range Roverului. Întinse mâna prin geamul 
lăsat şi deschise compartimentul pentru mănuşi. 

— Când vom negocia următoarea serie de arme cu Jihadul, vom da vina 
pe cine trebuie. O să le spunem că agenţii Mossadului israelian operează în 
Balcani şi încearcă să se interpună în fluxul de arme destinate Orientului 
Mijlociu. În afara faptului că obişnuiesc să urască pe toată lumea, arabii îi 
duşmănesc în mod special pe evrei. O să fie încântați să dea vina pe ei 
pentru pierderea muniției. 

Kretek se îndreptă ţinând în mână o cutie de metal cenuşiu de 
dimensiunea unui cartuş de țigări. Scoase din cutie o antenă şi apăsă apoi pe 
întrerupător. Schpirea unei lumini verzui fu răspunsul la gestul lui. 

— Ai de gând să le vorbeşti despre evrei, Anton? întrebă sceptic 
Vlahovic. 

— Şi de ce nu? Ăsta e adevărul, nu-i aşa? E vina evreilor. Prietenii noştri 
terorişti sunt nişte clienți admirabili. Ne plătesc bani buni pentru armele şi 


explozivii pe care îi furnizăm. Merită să ştie adevărul... Kretek desfăcu 
clapa de siguranţă de pe cheia principală a transmiţătorului..., dar nu chiar 
tot adevărul. Nu e nevoie să pomenim şi despre banii la fel de buni pe care 
îi plăteşte Mossadul pentru ca aceste arme şi muniții să nu ajungă niciodată 
la destinație. 

Kretek apăsă butonul cu degetul lui mare butucănos şi bătătorit. Departe 
în noapte, receptorul instalat cu grijă într-un pachet de Semtex reacționă 
imediat la impulsul electronic. Deasupra Adriaticii se văzu o lumină 
strălucitoare şi se auzi o bubuitură puternică în momentul în care Dornierul 
cu tot echipajul şi cu încărcătura lui se fărâmiţau în mii de bucățele. 

— Acesta este secretul afacerilor reuşite, Mihail, spuse Kretek cu un aer 
satisfăcut. Trebuie să te străduieşti în permanenţă să mulțumeşti cât mai 
mulți clienți. 

* 

Vechea fermă înconjurată cu ziduri, construită înainte de naşterea lui 
Napoleon, fusese ocupată succesiv de generațiile aceleiaşi familii timp de 
trei secole la rând. În Statele Unite ar fi fost un obiectiv turistic important. 
În Albania nu era decât una dintre nenumăratele clădiri dărăpănate dintr-un 
tinut lăsat în paragină. 

În ultimii peste cincizeci de ani, diverse guverne le promiseseră 
ocupanților fermei că se va introduce electricitatea „curând”, dar aceasta 
apăruse abia acum, odată cu sosirea generatoarelor Honda ale sediului 
Grupului Kretek. 

Saltelele de paie şi mobila rudimentară, executată artizanal, fuseseră 
scoase dintr-unul dintre dormitoarele pline de igrasie şi înlocuite cu birouri 
pliante de campanie, cu telefoane prin satelit şi aparatură modernă de 
comunicaţii. Forţele de pază se încartiruiseră în hambar, iar pichetele lor de 
camuflaj izolaseră ferma de orice contact cu lumea din afară, vehiculele de 
transport fiind ascunse în clădirile exterioare. 

Membrii unităţii de comandă de la sediu erau obişnuiţi cu aceste cazări 
temporare. Nu rămâneau niciodată în acelaşi loc mai mult de şapte zile la 
rând. O săptămână într-o vilă de odihnă pe litoralul românesc, următoarea la 
etajul cel mai de sus al unui hotel de lux din Praga, a treia pe un vas de 
croazieră, undeva, în Marea Egee, sau, ca acum, la o fermă uitată de lume 
din Albania. 

Să nu oferi niciodată duşmanului o ţintă fixă — acesta era unul dintre 
preceptele fundamentale de supravieţuire ale lui Kretek. Tentaţia de a se 


relaxa şi de a se desfăta în viaţa de huzur pe care i-o permiteau succesele 
obținute era câteodată copleşitoare, dar negustorul de arme ştia că acesta 
este drumul către dezastru. 

Era bine ca băieții să vadă că Şeful avea în continuare ochiul ager şi 
pumnul de fier şi că nu se temea la vederea sângelui. În felul acesta se 
menținea disciplina. 

— Cum a mers, Anton? întrebă şeful comunicaţiilor grupului în 
momentul în care traficantul de arme intră pe uşa scundă în încăperea care 
servea drept bucătărie şi living. 

— Nici o problemă, prietene, mormăi amabil Kretek. Poţi să-i contactezi 
pe palestinieni şi să le spui că transportul a pornit spre ei. Dacă o să şi 
ajungă... 

Kretek îi aruncă o privire lipsită de expresie şi ridică din umerii lui largi. 
Oamenii aşezaţi în jurul mesei ştiau că trebuie să râdă. 

În lumina singurului bec golaş care atârna de pe una dintre grinzile 
tavanului, încăperea părea desprinsă dintr-un tablou din secolul al XVII- 
lea: plafonul era scund, pereţii văruiți în alb, un cămin mare servea atât 
pentru încălzitul camerei, cât şi pentru gătitul mâncării; zidul de deasupra 
lui era înnegrit de fum. Scândurile de stejar ale podelei fuseseră roase de 
tălpile care călcaseră pe ea sute de ani la rând, iar uşa de intrare din exterior, 
scundă şi îngustă, avusese inițial destinația de a stăvili eventualul atac al 
bandiților sau al duşmanilor familiei. 

Dar nu putea servi drept mijloc de apărare împotriva bandiţilor care se 
autoinvitau în casă. Proprietarul fermei şi fiica acestuia în vârstă de 
paisprezece ani stăteau în tăcere în apropierea căminului, adoptând vechiul 
mod de apărare al ţăranului: să treacă cât mai neobservat. 

— Ah, Gleska, iubita mea, ai aşteptat întoarcerea cavalerului tău cu o 
ceaşcă de ceai fierbinte — exact ceea ce trebuie într-o dimineaţă rece ca asta! 

Fără să rostească o vorbă, fata luă ceainicul de pe plită şi îl aduse la 
masă, umplând unul dintre paharele de sticlă fumurie cu ceaiul tare, fiert de 
două ori. Kretek se lăsă să cadă pe scaunul liber de lângă pahar şi o ciupi pe 
fată de fese prin rochia subţire de bumbac. 

— Mulţumesc, iubire. Am să mă încălzesc cu puţin ceai fierbinte şi 
imediat după ce îmi termin treaba am să te încălzesc şi pe tine. 

Cu un muget feroce o trase spre el şi îşi îngropă faţa în sânii aproape 
inexistenţi ai fetei, ceea ce provocă alte râsete groase din partea tovarăşilor 
lui. 


În ochii tatălui care stătea lângă foc se aprinse o flacără de furie 
neputincioasă, care dispăru însă imediat. Fusese foarte încântat când 
închiriase ferma acestor oameni pentru bani buni, o sumă pe care ar fi 
câştigat-o în cinci ani de muncă grea. Pe atunci nu ştiuse că îşi va închiria şi 
propria fiică. Dar era albanez şi înţelegea regula puştii. Oamenii cu puşcă 
stabileau regulile, iar indivizii aceştia aveau foarte multe puşti. Fata va 
supravieţui şi ei odată cu ea, aşa cum supravieţuiseră țăranii albanezi 
întotdeauna: răbdând. 

Kretek dădu drumul fetei şi îşi puse zahăr în ceai dintr-o cutie crăpată de 
pe masă. 

— S-a mai întâmplat ceva nou cât timp am livrat noi marfa, Crencleu? 

— Am primit doar un e-mail, domnule. Omul care răspundea de 
comunicaţii îi dădu peste masă o foaie de hârtie. Pe adresa dumneavoastră 
personală, cu codul de casă. 

Kretek despături hârtia şi studie mesajul. Un rânjet de lup se lăți încet pe 
chipul lui. 

— Veşti bune de la familie, prieteni, anunţă el în cele din urmă. Chiar 
foarte bune. 

Jovialitatea forțată dispăru, iar el îşi ridică privirea rece şi distantă. 

— Crencleu, anunță punctul nostru canadian că operațiunea arctică va 
continua şi trebuie să înceapă imediat pregătirile. Convoacă echipa specială 
şi dă-le întâlnire la punctul de plecare din Viena. Mihail... 

— Da, domnule, încuviinţă crispat ofiţerul executiv. Era clar că bătrânul 
lup prinsese din nou o urmă, de astă dată a celei mai mari prăzi din istoria 
grupului. Acum câteva zile, când auzise pentru prima dată de planul arctic, 
Vlahovic nu fusese prea încântat. Părea o situație-limită, cu consecinţe 
foarte grave. Dar acum, până şi sârbul cel dur se lăsase antrenat în febra 
aventurii. 

— Informează toate departamentele să încarce totul şi să pornească la 
drum. Vreau să fim plecaţi în... Kretek făcu o pauză, iar privirile lui 
alunecară spre sobă şi spre silueta subţirică de lângă ea. Rasa albaneză nu 
fusese niciodată vestită pentru frumuseţea exemplarelor ei feminine, iar 
copila aceasta nu făcea excepție, dar se afla acolo, era tânără şi fusese 
plătită... Peste o oră şi jumătate. 

Dorea să-şi scoată banii cu micuța Gleska înainte ca ea şi restul familiei 
să piară în flăcările incendiului tragic care le va cuprinde ferma. 


Capitolul zece 


Aeroportul Internaţional Tacoma din Seattle 


În Pacificul de Nord-Vest toamna înseamnă ceaţă. Luminile de aterizare 
ale avioanelor care se balansau pe piste erau ca nişte comete prin norii 
groşi, partea superioară a hotelurilor din preajma aeroportului dispărea în 
amurgul tot mai cenuşiu, iar ferestrele lor se topeau într-o lumină galbenă 
difuză amestecată cu ceața. 

În timp ce ascensorul urca pe faţa exterioară a turnului hotelului 
Doubletree, Jon Smith privea contururile ascuţite şi detaliile care dispăreau 
în noapte. Purta o salopetă militară verde şi era singur. Deocamdată. Dar 
situația se va schimba curând. Se îndrepta spre ceilalți membri ai echipei, 
dintre care unul era străin, iar celălalt nu tocmai prieten. 

Nu putea da vina pe Fred Klein pentru faptul că optase pentru această 
formulă. Alegerea directorului fusese logică. Lucrase cu Randi Russell şi 
altădată. Fuseseră aruncaţi de soartă împreună şi în alte misiuni, ca şi când 
destinul ar fi vrut să le împletească potecile vieții. Smith recunoştea că 
femeia era un executant de primă clasă: avea experienţă, era devotată, 
extrem de inteligentă şi poseda diverse talente ciudate şi capacitatea de a 


acționa cu maximum de cruzime la nevoie. 
* 


Dar toate aveau un pret. 

Uşile ascensorului se deschiseră cu un uşor huruit şi Smith intră pe uşa 
roz cu ornamente de bronz a restaurantului de la ultimul etaj. Şefa de sală 
ridică întrebător privirile de la pupitrul său. 

— Numele meu este Smith. O caut pe doamna Russell şi grupul ei. 

Fata ridică o sprânceană și îl analiză o clipă cu priviri curioase. 

— Da, domnule. Pe aici, vă rog! 

ÎI conduse pe Smith de-a lungul holului cu lumină difuză. Înăbuşit de 
covorul gros de sub picioare, zgomotul paşilor nu acoperea murmurul subtil 
al muzicii şi zumzetul discret al conversațiilor. Şi atunci, Smith înţelese 
motivul sclipirii de curiozitate din ochii şefei de sală. 


Randi alesese o masă în colţul cel mai retras al restaurantului, izolată 
parțial de restul clienților printr-un paravan mobil şi câteva plante 
ornamentale. Era o masă menită să le asigure intimitatea necesară pentru 
întâlnirea care urma să aibă loc. Dar putea servi foarte bine şi pentru o 
întâlnire romantică, numai că Smith nu se întâlnea cu o femeie frumoasă, ci 
cu două. 

El zâmbi în sinea lui. Spera că şefa de sală se va delecta cu fantezia sa 
referitoare la acest menage a trois. Habar n-avea cât de mult greşea. 

— Bună, Randi! Nu ştiam că poţi să pilotezi elicopterul. 

Randi ridică privirea şi dădu din cap cu un aer glacial. 

— Sunt multe lucruri pe care nu le ştii despre mine. 

Primele clipe erau întotdeauna stânjenitoare. Simţea din nou vechea 
împunsătură în stomac. Deşi Sophia Russell era sora mai mare, ea şi Randi 
erau ca două surori gemene. Odată cu trecerea timpului, asemănarea părea 
să se accentueze, devenind de-a dreptul tulburătoare. 

Uneori se întreba ce vedea Randi când se uita la el. Cu siguranţă, nimic 
plăcut. 

Randi purta în seara aceasta un taior negru cu o fustă care îi punea în 
valoare părul auriu, strălucitor. Ochii ei negri îi susținură o clipă privirea, 
apoi se îndreptară în altă parte. 

— Domnule locotenent-colonel Smith, v-o prezint pe doamna profesor 
Valentina Metrace. 

Ochii acesteia erau cenuşii şi ieşeau de sub un breton gros de culoarea 
cerului nopţii; privirea ei uşor amuzată o întâlni pe a lui. Profesoara era 
îmbrăcată şi ea tot în negru, un costum de seară din satin, care se modela pe 
silueta ei cu rotunjimi plăcute, lăsând să se înțeleagă că femeia nu purta 
prea multe alte lucruri pe dedesubt. 

— Trebuie să fie cumplit să stai la un motel, spuse ea şi îi întinse mâna. 
Avea o voce joasă, cu un uşor accent britanic. 

Mâna stătea întinsă cu palma în jos, nu pentru a fi sărutată, ci pentru ca 
degetele ei fine să fie strânse, aşa cum ar fi acceptat cineva de sânge regal 
atingerea unui muritor de rând. Fără îndoială Valentina Metrace era o 
femeie atrăgătoare, conştientă de farmecul său, căreia îi plăcea să le 
amintească bărbaţilor acest lucru. 

Tensiunea se risipi şi Smith apucă mâna care i se oferise, reținând-o o 
clipă. Comandă apoi o bere în afara vinului alb al lui Randi şi a paharului 
de martini al Valentinei Metrace. 


— Foarte bine, spuse el, coborând vocea ca să nu se audă până la cea mai 
apropiată masă ocupată. Aşa cum s-a stabilit, mâine plecăm de aici cu 
zborul opt patruzeci şi cinci al companiei Alaskan Airlines spre Anchorage. 
Echipamentul nostru şi elicopterul ne aşteaptă acolo. Tot acolo va veni şi 
ofițerul rus de legătură, un anume maior Grigori Smislov de la Forţele 
Aeriene ale Federaţiei Ruse. De la Anchorage vom zbura singuri la Sitka. 
Acolo ne va prelua nava americană Alex Haley, spărgătorul de gheaţă al 
Pazei de Coastă, care ne va duce în apropierea Insulei Miercuri. 

— Şi cine suntem? întrebă Randi — o întrebare care ar fi putut să pară 
ciudată pentru cineva care nu era la curent cu problemele. 

— Povestea de acoperire pentru această misiune ne va permite să ne 
păstrăm în cea mai mare parte identitatea, răspunse Smith. În calitatea mea 
de locotenent-colonel, Jon Smith, de profesie medic militar, voi fi patologul 
expediției, ataşat pe lângă arhivele Departamentului Apărării. Principala 
mea preocupare o va constitui recuperarea şi identificarea cadavrelor 
echipajului cu ajutorul probelor de medicină legală. 

Doamna profesor Metrace va fi în esență ceea ce este în realitate: 
consultant civil pe probleme de istorie, având un contract cu Departamentul 
Apărării. Misiunea ei va fi, vom spune, să identifice avionul, în cazul în 
care este vorba despre o epavă a unui aparat B-29 al Forţelor Aeriene ale 
SUA. lar maiorul Smislov va îndeplini cam aceleaşi sarcini, dacă vom 
constata că este vorba despre un avion rusesc de tipul TU-4. Vom susţine 
varianta că nu se cunoaşte cu exactitate originea bombardierului; cel puţin 
până ajungem la locul accidentului. 

În ceea ce te priveşte pe tine, Randi, din acest moment eşti pilot civil 
autorizat al Administraţiei Naţionale a Oceanelor şi Atmosferei. Expediția 
în Insula Miercuri este un proiect ştiinţific multinațional, iar Administrația 
Naţională a Oceanelor şi Atmosferei şi Paza de Coastă a SUA ne asigură 
sprijin logistic. Aceasta include şi plasarea şi recuperarea personalului. Tu şi 
Alex Haley sunteţi trimişi acolo pentru a-i recupera pe membrii expediției 
înainte de instalarea iernii polare. Numele tău este probabil cel adevărat, iar 
documentele de identitate contrafăcute vor însoţi echipamentul special. 

Privirea ei se îndepărtă pentru o clipă de tăblia mesei. 

— Aş putea să ştiu pentru cine lucrez cu adevărat? 

Lui Smith îi părea rău că răspunsul lui avea s-o dezamăgească. 

— Eşti pilot civil autorizat în cadrul Administrației Naţionale a 
Oceanelor şi Atmosferei. 


Simţi cum Randi se încordează. Probabil că superiorii ei o informaseră că 
în jocul operaţiunilor secrete a apărut un actor nou. O nouă organizație de 
elită care acţiona în afara autorităţii de la Langley, dar care avea dreptul să 
folosească resursele CIA după cum considera de cuviinţă. Din proprie 
experienţă, Randi înţelesese probabil că Smith făcea parte din această 
organizație nouă. Dar era supărător pentru un veteran din domeniul acestor 
operaţiuni să fie dat deoparte în felul acesta. În această privinţă, Jon nu avea 
ce să facă. Secţiunea Unu putea fi dezvăluită numai în caz de necesitate şi, 
ca să fim sinceri, Randi nu trebuia să ştie de existenţa ei, ci doar să se 
supună ordinelor. 

— Înţeleg, spuse ea crispată. Presupun că în această misiune voi primi 
ordine de la tine. 

— De la mine sau de la doamna profesor Metrace. 

Randi întoarse brusc capul şi se uită la Valentina. Agenta secretă abia 
dacă ridică o sprânceană; duse paharul la buze şi luă o înghițitură de 
martini. 

Situația era din ce în ce mai bună. Faptul că fusese numită în poziție 
subordonată în cadrul echipei nu putea decât s-o ofenseze şi mai tare pe 
Randi. Ce îi spusese instructorul de ascensiuni montane? Că nu mai ştia 
cum să comande o echipă? La naiba, probabil că ar face bine să-şi 
amintească acum cât mai repede. 

— Doamna profesor Metrace va fi ofiterul meu executiv în cadrul 
operațiunii. În absența mea, dispune de întreaga autoritate necesară pentru 
luarea deciziilor privind orice aspect al misiunii. S-a înțeles? 

— Perfect, domnule colonel, spuse Randi ridicând spre el ochii lipsiți de 
orice expresie. 

Li se aduse mâncarea şi rămaseră tăcuți. Smith comandase somon, în 
timp ce Randi Russell mânca o salată uşoară. Singura care părea să se 
bucure cu adevărat de mâncare era Valentina Metrace, care îşi consuma cu 
plăcere friptura şi cartoful copt. 

Tot ea fu cea care reluă conversaţia despre misiune când li se servi 
cafeaua. 

— Unul dintre sateliții de recunoaştere a obţinut o imagine foarte clară a 
locului unde s-a prăbuşit Misha-124, spuse ea, scoțând un set de fotografii 
din geanta de umăr. Ne oferă indicii mult mai bune decât fotografiile de la 
sol făcute de expediția ştiinţifică. 


Smith se încruntă uitându-se la imaginea luată de sus. Se vedea foarte 
clar că bombardierul prăbuşit era o clonă a avionului B-29. Fuzelajul zvelt 
ca de torpilă şi absenţa cabinei reliefate erau inconfundabile. 

— Eşti sigură că este al lor? întrebă Randi, gândindu-se la acelaşi lucru 
ca şi Smith. 

Specialista în istorie încuviință cu un gest din cap. 

— Hm! Cam tot ceea ce era scris pe el s-a şters cu timpul, dar se mai 
vede destul de bine steaua roşie de pe vârful aripii. Nu încape nici o 
îndoială. Este un TU-4. Mai exact, este un TU-4A, varianta strategică de 
atac, destinată transportului armelor nucleare şi chimice. Mai mult chiar, e 
un bombardier american. 

Smith ridică privirea. 

— Bombardier american? 

— O navă configurată special pentru atacul împotriva țintelor aflate pe 
continentul american. A fost uşurată la maximum pentru a 1 se prelungi raza 
de acțiune. 

Întinzându-se peste masă, Valentina Metrace arătă cu degetul manichiurat 
cu grijă spatele avionului. 

— Se vede cum au fost îndepărtate toate turelele de tragere defensive, cu 
excepția celor de la coada avionului. Cea mai mare parte a blindajului a fost 
şi ea înlăturată şi s-au adăugat două rezervoare suplimentare de combustibil 
sub aripi şi în lăcaşul pentru bombe. 

Valentina îşi ridică ochii. 

— Chiar şi modificat în felul acesta, TU-4 avea anumite limite foarte 
clare ca sistem de transport intercontinental. Pornind peste pol de la cele 
mai apropiate baze din Siberia, abia dacă reuşea să atingă țintele din statele 
cele mai nordice. Şi toate misiunile s-ar fi desfăşurat într-o singură direcție, 
căci nu mai rămânea combustibil şi pentru întoarcere. 

— Rachete zburătoare cu oameni în interior, murmură Smith. 

— Cam aşa, dar asta este ceea ce avea Stalin la vremea respectivă. 

— Dar cum a pus mâna pe ele, în general? întrebă uimită Randi. Cred că 
acestea erau cele mai bune bombardiere ale noastre din timpul celui de-Al 
Doilea Război Mondial. Sunt sigură că nu le-am făcut pur şi simplu cadou 
sovieticilor. 

— Ba da, dar fără să vrem, replică femeia-istoric. La începutul campaniei 
strategice de bombardare a Japoniei, trei avioane de tip B-29 au aterizat 
forţat la Vladivostok din cauza unor defecţiuni la motor. Echipajele şi 


aparatele au fost reținute de ruşi care, la vremea respectivă, erau neutri în 
războiul nostru împotriva Japoniei. În cele din urmă, echipajele au fost 
returnate, nu însă şi bombardierele. 

— lar Stalin i-a ordonat lui Andrei Tupolev, unul dintre cei mai mari 
proiectanți sovietici de avioane, să execute o copie exactă a unui B-29 
pentru aviația sovietică cu rază lungă. 

Valentina zâmbi trist. 

— A fost cel mai incredibil proiect de inginerie inversă din istorie. 
Specialiştii în istoria aviaţiei, care au avut posibilitatea să examineze de 
aproape exemplare ale avionului sovietic, au fost întotdeauna uimiţi de un 
mic orificiu care se găsea în aripa stângă. N-au reuşit niciodată să înțeleagă 
la ce servea acesta. Când au fost întrebaţi, ruşii au spus că nici ei nu ştiu la 
ce foloseşte. Pur şi simplu aşa era când au demontat aripa avionului nostru 
ca să refacă planurile. 

— Probabil că era vorba despre o gaură de glonț făcută de una dintre 
mitralierele japonezilor. Dar Stalin spusese că doreşte să aibă o copie exactă 
a superfortăreţei şi porunca i-a fost îndeplinită. 

Degetele Valentinei continuară să se plimbe pe contururile avionului 
prăbuşit. 

— Probabil că avionul s-a prăbuşit şi s-a târât pe suprafaţa ghețarului. Şi, 
dacă ținem seama de modul în care sunt îndoite elicele, se pare că toate 
motoarele încă funcționau în momentul impactului. 

Smith se încruntă. 

— Dacă îi funcționau toate motoarele, atunci de ce a căzut? 

— Nici eu şi nici experții pe care i-am consultat nu am ajuns la vreo 
concluzie, recunoscu Valentina. Nu există nici un fel de indicii cu privire la 
o defecțiune survenită în aer, nici urme de luptă aeriană sau de coliziune. 
Toate suprafeţele de control sunt la locul lor, nu se vede nici o urmă de 
incendiu înainte de prăbuşire. Cea mai plauzibilă presupunere este că au 
rămas fără combustibil şi pilotul a aterizat pe insulă cât timp mai avea 
suficientă viteză ca să poată controla aterizarea. 

— Dar atunci nu ar fi avut suficient timp ca să trimită un apel de ajutor 
înainte să se prăbușească? întrebă Randi. 

Valentina Metrace ridică din umeri. 

— Aşa ai fi tentant să crezi? Dar condițiile de comunicare radio în 
preajma polului pot fi complicate. Poate că au dat peste o furtună magnetică 
sau au intrat într-o zonă moartă care le-a anihilat transmisiunile. 


Conversaţia purtată în şoaptă se întrerupse în momentul în care chelnerița 
veni să le umple din nou ceştile de cafea. Când aceasta se îndepărtă, Randi 
reluă discuţia, interesându-se de soarta echipajului. 

— Au mai trăit după aceea, cel puţin un timp. Valentina bătu din nou cu 
mâna în fotografie. A fost o aterizare în urma căreia se putea supravieţui 
foarte bine. Probabil că echipajul a ieşit din avion. Există dovezi în acest 
sens. Capacul de la un motor a fost scos. Se vede cum stă alături, pe gheaţă, 
lângă aripă. De bună seamă au procedat aşa ca să scoată combustibilul din 
motor în vederea aprinderii unui foc de semnalizare. 

— Dar ce s-a întâmplat cu ei? insistă Randi. 

— Aşa cum spuneam, doamnă Russell, cu siguranță că au mai 
supraviețuit un timp. Probabil că aveau saci de dormit, îmbrăcăminte 
arctică, provizii de urgenţă. Dar în cele din urmă... 

Doamna profesor ridică din nou din umeri. 

Ceaţa se rostogolea în valuri groase dincolo de ferestrele restaurantului, 
aruncând parcă pulsaţii de gheață prin geamuri. Nu era o moarte prea uşoară 
să rămâi părăsit acolo în frig, pe gheaţă, în întunericul polar cumplit. Dar 
Smith nu cunoştea nici un mod plăcut de a muri. 

— Câţi oameni erau în echipaj? 

— În cazul acestui TU-4 adaptat, cel puţin opt persoane. În faţă este 
comandantul navei, copilotul, ofiţerul responsabil cu armamentul 
bombardierului care probabil că era şi ofițerul politic de pe avion, 
navigatorul, inginerul de zbor şi operatorul radio. lar în spate sunt 
operatorul radar, eventual un observator sau doi şi trăgătorul. 

Prin ochii de culoarea oţelului ai Valentine trecu un gând ca o 
străfulgerare. 

— Mi-ar face multă plăcere să arunc o privire în magazia de arme a 
acestor cozi de avion, murmură ea ca pentru sine. 

— Veţi avea ocazia, doamnă profesor, răspunse Smith. 

— Te rog să-mi spui Val, zise ea zâmbind. Folosesc titlul de „profesor” 
numai când vreau să-i impresionez pe membrii vreunei comisii de acordare 
a unor bonificaţii. 

Smith dădu din cap. 

— De acord, Val, există vreun indiciu că la bord ar putea să existe o 
încărcătură de antrax? 

— Este imposibil de spus, răspunse Val dând din cap. La un TU-4A 
echipat cu arme biologice, rezervorul ar fi trebuit să se afle aici, în lăcaşul 


anterior pentru bombe. După cum vedeţi, fuzelajul este intact. Recipientul 
ca atare ar fi fost confecționat din oţel inoxidabil şi ar fi trebuit să aibă 
formă de bombă, ca să reziste la un impact moderat cu solul. 

— Ar fi putut să aibă scurgeri? întrebă Randi. Mă refer la recipient? Oare 
echipajul a fost expus la acțiunea antraxului în timpul zborului? Poate că de 
aceea s-au văzut nevoiţi să aterizeze. 

Smith clătină din cap. 

— Nu. Nu ar fi fost posibil. Bacillus anthracis este un agent patogen cu 
acțiune relativ lentă. Chiar dacă în mediul înconjurător este o concentrație 
mare, perioada de incubație este de cel puţin şase zile. Antraxul 
reacţionează bine la doze masive de antibiotice profilactice. În 1953, ruşii 
aveau deja penicilină. Orice echipaj dintr-un război biologic era în mod 
sigur echipat cu tot ce trebuie pentru o eventuală expunere accidentală. 
Antraxul devine periculos numai dacă nu este depistat şi combătut la timp. 

— Cât de periculos? 

— Foarte. Dacă nu se intervine imediat cu un tratament, rata de 
mortalitate pentru antraxul inhalat este de nouăzeci şi cinci la sută. Odată 
germinați, sporii infestează nodului limfatici şi încep să producă toxine, 
chiar dacă se administrează din plin antibiotic, iar probabilitatea de deces 
este de 75%. 

Smith se rezemă de spătar. 

— Nici nu mai este nevoie să spun, continuă el, că am suficientă 
doxicilină în trusa mea pentru a trata o mică armată. Am şi serul care 
asigură o imunitate pe termen scurt. Și, pentru că lucrez la Institutul de 
Cercetări Medicale, am fost şi eu vaccinat antiantrax. Şi voi? 

Cele două femei se uitară cu ochii mari la el şi clătinară din cap. Smith 
zâmbi cu jumătate de gură. 

— EFi bine, dacă vedeţi pe undeva vreo pulbere albă, Lăsaţi-mă pe mine să 
mă ocup de ea. 

Valentina Metrace ridică sprâncenele conturate cu grijă. 

— Nici prin gând nu-mi trece să te lipsesc de această onoare, colonele. 

— Din informaţiile mele preliminare, reiese că există aproximativ două 
tone din această substanță la bordul avionului, interveni Randi. Ce 
înseamnă asta ca putere de acţiune? 

— Să zicem că poți căra suficientă pulbere de antrax în poşeta ta pentru a 
contamina tot oraşul Seattle. Misha-l24 era conceput în aşa fel încât 
încărcătura lui să acopere toată Coasta de Est. 


— Asta în cazul în care ar fi existat o modalitate perfectă de răspândire a 
agentului, interveni Valentina Metrace. Tocmai asta a fost întotdeauna 
problema cu armele biologice şi chimice. Au tendința să se fixeze într-un 
loc şi în cele din urmă se risipeşte cam 90% din agent. 

Înfăţişarea extrem de elegantă şi de modernă a doamnei profesor 
contrasta puternic cu subiectul în discuţie, dar siguranţa discursului lăsa 
puţine îndoieli cu privire la temeinicia cunoştinţelor ei de specialitate. 

— Ruşii foloseau un sistem de aerosoli cu dispersie uscată în cazul 
avionului TU-4A. În esenţă, uriaşul bombardier era ca un avion utilitar care 
împrăştie îngrăşăminte. Pernele de aer sunt compresate sub capacul 
motorului şi dirijează jetul spre rezervor. Aici jetul de aer smulge sporii din 
recipient şi îi împrăştie în curentul puternic care se formează sub aripi. Un 
sistem rudimentar fără posibilitatea de măsurare şi control, în comparație cu 
dispersia umedă, dar prezintă avantajul că este relativ simplu şi are o 
greutate mică. În funcţie de altitudinea de aruncare şi de puterea vântului 
dominant, o fâşie de pământ de cincisprezece kilometri şi lată de câteva sute 
de metri ar fi putut fi transformată în zonă letală imposibil de locuit timp de 
câteva decenii. 

— Decenii? făcu Randi uluită. 

Valentina dădu aprobator din cap. 

— Sporii de antrax sunt nişte mici ticăloşi extrem de rezistenți. Le place 
un mediu organic bogat în azot ca pământul obişnuit de flori şi se menţin 
virulenți o perioadă foarte lungă de timp. 

Făcu o pauză ca să mai soarbă din cafea. 

— Există o insuliţă în largul coastelor Scoției pe care Marea Britanie a 
folosit-o în timpul celui de-Al Doilea Război Mondial pentru a experimenta 
armele biologice. Insula a fost declarată locuibilă abia de curând. Zone 
relativ mici cum ar fi blocurile de locuinţe pot fi decontaminate cu agenţi 
chimici, înălbitorul obişnuit de rufe pe bază de clor face minuni împotriva 
antraxului. Dar pentru suprafeţe mari, cum ar fi oraşe întregi sau zone 
agricole... Istoricul dădu în tăcere din cap. 

— Dacă antraxul se mai află încă la bordul avionului, poate că şi-a mai 
pierdut din putere într-o jumătate de secol, interveni Smith. Dar s-a păstrat 
într-un recipient etanş, supus frigului polar. De fapt, a fost refrigerat într-un 
mediu uscat, fără oxigen, ceea ce reprezintă o modalitate perfectă de 
conservare. Nu pot să-mi dau seama în ce stare se află aceşti spori. 

Valentina Metrace recurse încă o dată la expresivitatea sprâncenelor ei. 


— Dar un lucru pot să spun, domnule colonel. N-aş dori să fiu eu cea 


care trebuie să scoată capacul şi să se uite înăuntru. 
* 


Smith merse cu ascensorul exterior până în holul hotelului, la parter. 
Noaptea şi sutele de mii de lumini ale străzilor şi ale clădirilor deveniră din 
nou cât se poate de clare în momentul în care capsula de sticlă ieşi din 
stratul de ceaţă. 

Ar fi dorit să-şi poată limpezi şi propriile gânduri la fel de uşor. 
Operaţiunea iminentă părea plină de provocări, dar destul de simplă dacă 
acţiona cu grijă şi era atent să nu comită erori. 

Cu toate acestea, avea în continuare senzaţia că se află într-un strat de 
ceaţă. Tot ceea ce se găsea în imediata lui apropiere era clar şi limpede. Dar 
mai era un fel de zid dincolo de care nu vedea nimic, avea sentimentul că 1 
se ascund anumite lucruri. 

Ce îi spusese Fred Klein? „Trebuie să presupunem că mai există şi alte 
scopuri ascunse în joc. Să fu atent la ele.” 

Înseamnă că trebuia să fie în gardă tot timpul, ca să sesizeze orice pericol 
ar fi putut să se ivească din această ceață. Dar cel puţin avea cu el doi 
oameni de nădejde. Valentina Metrace era... interesantă. Fireşte că pe 
vremea când îşi făcuse el studiile nu existau profesori de felul acesta. 
Probabil că femeia avea o istorie mai aparte. Şi, aşa cum se întâmpla cu toți 
agenții secreți ai lui Klein, cu siguranță că era excepţional de pricepută în 
tot ceea ce făcea. 

Şi apoi o avea din nou cu el pe Randi. Voluntară, îndrăzneață, sigură pe 
ea, nu-i ridica nici un fel de semne de întrebare. Indiferent de reticenţele 
personale, nu-l va dezamăgi. Va face tot ce îi va cere să facă sau va muri 
încercând. 

Şi mai era şi problema lui însuşi. Smith văzuse cum o mare parte din 
lumea lui Randi se prăbuşise şi murise; uneori avea chiar sentimentul că era 
predestinat să fie martor şi la prăbuşirea şi moartea ei. Sau că va fi 
răspunzător de asta. Acesta era coşmarul lui personal pe care îl trăia de 
fiecare dată când sorții îi aduceau din nou împreună într-o misiune. 

Scutură furios din cap. Nu trebuie să ia în seamă această temere. Dacă era 
să fie, va fi şi gata. Între timp aveau o treabă de făcut. 

Uşa ascensorului scârţâi şi se deschise. Fordul lui închiriat stătea parcat 
în faţa hotelului. Trecând prin hol, Smith se opri o clipă. Intră în standul cu 
pereți de sticlă şi cumpără USA Today şi Seattle Times, pentru a răspunde 


nevoii agentului din el de a fi la curent cu evenimentele din mediul 
înconjurător. 

leşi din nou în hol şi se opri ca să parcurgă titlurile. Simți că 1 se face 
părul măciucă la ceafă. 

Probabil că era o zi lipsită de evenimente. Pe prima pagină a ziarului 
Seattle Times fusese înserat un scurt comunicat de presă al Departamentului 
Apărării. Se referea la echipa mixtă de investigații ruso-americană trimisă la 
locul accidentului aviatic din zona arctică. Se comunicau ora exactă a 
plecării din Seattle, ruta şi mijloacele de transport. 

Povestea din ziar era cât se poate de potrivită pentru o misiune secretă; 
informaţiile furnizate erau şi ele de rutină. Lipsa oricăror ştiri în presă ar fi 
dat naştere la suspiciuni. 

Dar pentru Smith reprezenta un fel de strigăt în întuneric şi nu avea cum 


să ştie cine îl va auzi. 
* 


În camera sa de hotel, Randi Russell se lăsă să cadă pe marginea patului, 
îşi trecu absentă mâna prin părul auriu, iar gândurile începură să-i 
rătăcească între trecut şi viitor. 

La naiba, era un pilot foarte bun sau cel puţin acceptabil, dar nu avea nici 
pe departe la activ numărul necesar de ore pentru a se considera aviator 
competent pentru zborurile arctice. Dar asta era întotdeauna problema cu 
Agenţia. E de-ajuns să recunoşti că ştii cum să repari un robinet stricat şi 
imediat se presupune că poți să gestionezi un proiect de control al 
inundaţiilor. 

Jumătatea plăcută a ecuaţiei era, fireşte, mândria personală care te 
împiedica să rosteşti: „Nu, nu pot să fac asta”. Şi mai ales nu putea să 
rostească aceste cuvinte în faţa lui Jon Smith. 

Oare ce blestem îi lega unul de altul? 

Nu va uita niciodată cea mai cumplită ceartă pe care o avusese cu sora ei 
mai mare, furia rece care o cuprinsese când Sophia apăruse cu inelul de 
logodnă dăruit de Smith pe deget, cuvintele usturătoare pe care i le aruncase 
surorii sale înainte de a ieşi din apartament. 

Cel mai supărător fusese faptul că Sophia refuzase să riposteze. 

„Lui Jon îi pare rău pentru ceea ce ţi-a făcut, spusese ea zâmbind cu 
zâmbetul acela înțelept şi trist de soră mai mare. Mult mai rău decât îţi poţi 
imagina sau decât eşti dispusă să înţelegi.” 

Randi nu avea să înţeleagă niciodată şi acum mai puţin ca oricând. 


Tocmai se pregătea să-şi desfacă fermoarul de la una din ghete când se 
auzi o bătaie uşoară în uşă. Trase fermoarul la loc, traversă camera 
ajungând la uşă şi privi atentă pe vizor. 

De acolo o priveau doi ochi cenușii. 

Randi descuie toate zăvoarele şi încuietorile, scoase lanţul de siguranță şi 
înlătură cârpa umedă îndesată sub uşă. 

— S-a întâmplat ceva, doamnă profesor? întrebă ea deschizând uşa. 

— Nu ştiu sigur, spuse Valentina Metrace cu o voce rece. Tocmai asta am 
venit să aflu. Trebuie să stăm de vorbă, domnişoară Russell, despre 
dumneavoastră mai precis. 

Oarecum surprinsă, Randi făcu un pas înapoi, iar Valentina trecu ca o 
furtună pe lângă ea. 

— Suntem în siguranță aici? întrebă ea brusc. 

— Am verificat să nu fie microfoane, răspunse Randi închizând uşa şi 
punând toate încuietorile din nou la locul lor. E în ordine. 

— Bine. Atunci putem trece la subiect. Valentina se plimba prin cameră 
cu braţele încrucişate. Dintr-odată se întoarse către Randi. 

— Ce naiba este între dumneata şi Smith? 

Cu politețea ei oficială la masă, Valentina Metrace nu păruse o 
personalitate formidabilă. Dar în atacul de acum, avea ochii de oţel, iar 
Randi îşi dădea seama că şi fără tocuri, era cu vreo cinci centimetri mai 
înaltă ca ea. 

— Nu ştiu despre ce vorbiţi, doamnă profesor, răspunse înţepată Randi. 
Nu există nici un fel de probleme între mine şi domnul colonel Smith. 

— O, te rog, domnişoară Russell! Atmosfera de la masă era aşa de 
încărcată că ar fi dat peste cap şi un contor Geiger. Nu am mai lucrat până 
acum nici cu dumneata, nici cu domnul colonel Smith, dar, după toate 
probabilitățile, ați operat împreună în trecut. De asemenea, presupun că 
sunteți amândoi membri foarte competenți ai Clubului, căci altfel n-aţi fi 
aici. Dar este clar că între voi ceva nu merge cum trebuie. 

La naiba! Și ea care fusese mândră de felul în care ştiuse să-şi 
disimuleze emoţiile! 

— Nu este nimic care ar putea să vă intereseze pe dumneavoastră, 
doamnă profesor. 

Valentina Metrace dădu din cap impacientată: 

— Domnişoară Russell, sunt profesionistă în meseria mea. Asta înseamnă 
că nu lucrez cu oameni în care nu pot avea încredere şi în momentul de faţă 


nu am încredere în nimeni. Înainte să mai fac un singur pas înainte în 
această operațiune, vreau să ştiu foarte exact ce se întâmplă între colegii 
mei de echipă — toate detaliile! 

Randi îşi dădu seama de amploarea mizei: era beligeranță, probabil 
prefăcută şi dintr-odată un asalt. Valentina Metrace nu numai că cerea 
informaţii, dar cerceta, sonda reactiile lui Randi. 

Ofiţerul CIA se strădui să-şi reprime furia instinctivă. 

— Vă sugerez să discutaţi această chestiune cu domnul colonel Smith. 

— O, poţi să fii sigură că am s-o fac! Dar nu este aici în acest moment, 
spre deosebire de dumneata. În plus, am avut impresia că domnul colonel se 
descurcă mai bine. Dumneata pari să fii cea frustrată. Te rog să-mi explici. 

Femeia asta era de-a dreptul enervantă sau cel puţin aşa voia să fie în 
momentul acela. 

— Pot să vă asigur că, indiferent ce ar fi fost în trecut între mine şi 
domnul colonel Smith, asta nu va avea nici un fel de influență asupra 
misiunii actuale. 

— Lasă-mă pe mine să judec asta, replică sec Valentina. 

Randi simţi că e pe punctul de a exploda. 

— Atunci poți să judeci că nu e nicidecum treaba dumitale. 

— Ba este treaba mea să-mi apăr pielea, domnişoară Russell şi acord o 
mare atenție acestei preocupări. lar acum am sentimentul că mă aflu în faţa 
unei echipe nereuşite şi a unei misiuni eşuate înainte de a începe, din cauza 
unor probleme personale. Sunt unul dintre specialiştii echipei, aşadar sunt 
indispensabilă. Presupun că aşa este şi colonelul Smith. Asta înseamnă că 
fetiţa cu elicopterul este cea care va primi bila neagră. Te asigur că poţi fi 
înlocuită, drăguță! lar acum n-ai decât să vezi cum ies de aici şi te exclud! 

Înfruntarea ajunsese într-un punct critic. Dar ambele femei îşi dădeau 
seama că, dacă s-ar fi luat la bătaie acum, nu ar fi fost vorba despre o 
simplă păruială între cucoane, ci una din ele sau amândouă ar fi fost moarte 
sau mutilate în câteva secunde. 

În sfârşit, Randi trase adânc aer în piept. Naiba s-o ia pe femeia asta şi 
naiba să-l ia şi pe Smith şi pe ea însăşi! Dar, dacă trebuiau să lucreze 
împreună, Metrace avea dreptul să pună întrebări, iar Randi avea obligația 
să răspundă. 

— Acum zece ani, un tânăr ofiţer pe care îl iubeam foarte mult îşi făcea 
serviciul militar în forţa de menţinere a păcii din Cornul Africii. Urma să ne 
căsătorim la întoarcerea acasă. Dar el a contractat una dintre bolile acelea 


africane pe care ştiinţa occidentală modernă nu ştia să le trateze. A fost 
evacuat pe o navă-spital a Marinei Militare şi a fost dat în grija unui medic 
militar care se afla la bordul vasului la vremea respectivă. 

Valentina se relaxă puțin. 

— Colonelul Smith? 

— Pe atunci era căpitan. Apus un diagnostic greşit. Presupun că nu era 
neapărat greşeala lui. Pe vremea aceea erau foarte puţini specialişti în boli 
tropicale care recunoşteau acea maladie. Dar logodnicul meu a murit. 

În cameră se făcu linişte. Randi mai trase o dată aer în piept şi continuă. 

— Peste câtva timp, maiorul Smith a cunoscut-o pe sora mea mai mare, 
Sophia. Şi ea era tot medic şi lucra ca cercetătoare în domeniul 
microbiologiei. S-au îndrăgostit şi s-au logodit, iar el a convins-o să vină să 
lucreze cu el la ICABI. Îţi aminteşti de epidemia Hades? 

— Sigur că da! 

Randi rămase cu ochii pironiți pe tapetul peretelui din fața ei. 

— Institutul Armatei a fost una dintre primele agenţii convocate pentru a 
izola boala şi a descoperi un tratament. În timp ce lucra acolo, sora mea s-a 
îmbolnăvit. 

— Şi a murit şi ea, rosti Valentina Metrace cu vocea plină de 
compătimire de astă dată. Testarea se încheiase. 

Acum Randi putea să susțină privirea femeii. 

— De atunci am mai lucrat cu Jon în diverse misiuni. Nu ştiu cum se 
întâmplă că drumurile ni se intersectează mereu. Continuă pe un ton 
detaşat: Am fost nevoită să recunosc că este un bun executant şi, în esență, 
un om de nădejde. A trebuit să admit şi că ceea ce s-a întâmplat cândva 
este... de domeniul trecutului. Te asigur că nu am nici un fel de probleme 
dacă trebuie să lucrez într-o echipă sub comanda lui. Ştie ce face. Numai că 
mai am unele amintiri care nu-mi dau pace ori de cât ori ne reîntâlnim. 

Valentina încuviinţă din cap. 

— Înţeleg. 

Se întoarse şi se îndreptă către uşă, dar se opri la jumătatea drumului. 

— Domnişoară Russell, ai vrea să iei micul dejun cu mine mâine, înainte 
să ne urcăm în avion? 

— Mi-ar face multă plăcere, doamnă profesor. Şi vă rog să-mi spuneţi 
Randi. 

— Şi eu te rog să-mi spui Val. Îmi cer scuze că m-am repezit aşa de dur 
în tine. Nu ştiam foarte sigur ce fel de scenariu este ăsta. N-aş fi vrut să fiu 


prinsă la mijloc între două persoane implicate într-o relație romantică. 

— Relaţie romantică? Între mine şi Jon? Puțin probabil. 

— Bine, admise cealaltă femeie şi zâmbi larg. 

După plecarea Valentinei Metrace, Randi se încruntă. Nu vedea nici un 
motiv pentru ca doamna profesor cu părul negru să fie aşa de încântată de 
acest ultim răspuns. 


Capitolul unsprezece 


Strâmtoarea Juan de Fuca 


Zborul companiei Alaska Airlines 737.400 trecu peste fâşia de apă 
presărată cu insulițe care separă Peninsula Olimpică şi Statele Unite de 
Insula Vancouver şi Canada. Trecând cu burta peste ghemele de nori, se 
îndreptă spre nord-vest. Când Boeingul ajunse la altitudinea de croazieră, 
Jon Smith îşi desfăcu centura de siguranță. Avionul de dimineaţă spre 
Anchorage era pe jumătate gol şi se bucura de dublul lux de a nu avea nici 
un partener în dreapta şi de a se desfăta pe un loc comod în rândul A, chiar 
în spatele cabinei de pilotaj. 

Pentru prima dată de mai multe săptămâni, purta din nou haine civile, 
schimbând uniforma cu o pereche de pantaloni Levi's şi o geacă de 
camuflaj ponosită. Era o schimbare plăcută. Aruncă o privire spre rândurile 
din spate şi le zări pe Randi Russell şi pe doamna profesor Metrace în 
cabină. 

Încă din seara precedentă avusese impresia că Randi se împăcase cu 
gândul că va lucra cu el. Ridică privirea de pe manualul de elicopter pe care 
îl studia şi îi adresă un zâmbet. 

Şi doamna profesor citea cu nasul băgat într-un studiu amplu cu privire la 
Forţele Aeriene ale Pactului de la Varşovia. 

Doamna profesor. Suna cam ciudat. 

Servieta lui se afla sub scaun, plină cu ultimele documente ale 
Institutului, descărcate de pe internet, cu privire la diagnosticarea şi 
identificarea rapidă a diverselor variante de antrax şi tratamentul acestora. 
Se va apuca imediat să le citească, dar deocamdată se simţea bine aşa, 
relaxat şi cu picioarele întinse, cu ochii închişi ca să se ferească de soarele 
blând al dimineţii care pătrundea prin geamul cabinei. În curând, nu i se va 
mai oferi ocazia să se simtă atât de destins. 

— Pot să stau lângă tine? 

Tresări din somnolența care îl cuprinsese. Valentina Metrace stătea în 
picioare pe intervalul dintre scaune, cu o ceaşcă de cafea aburindă în mână 
ŞI o expresie uşor amuzată pe chip. Smith îi zâmbi la rândul său. 


— De ce nu? 

Valentina trecu peste el ca să se cuibărească pe scaunul de la geam. 
Doamna profesor era evident una dintre acele femei care doreau să fie 
elegante tot timpul. În dimineaţa aceasta, purta un costum compus din 
pantaloni de schi şi un pulover negru mulat; îşi prinsese părul, într-un coc 
care o prindea foarte bine. Pentru o clipă, Smith se surprinse gândindu-se 
cât de jos ar ajunge cascada de păr negru strălucitor dacă i-ar da drumul pe 
umeri. 

În pofida acestui gând plăcut, aruncă repede o privire de jur-împrejur ca 
să verifice locul. Rândul de scaune din spatele lui nu era ocupat, ceea ce le 
oferea o oarecare intimitate. Valentina acorda aceeaşi atenție problemelor de 
securitate, căci, atunci când vorbi, vocea ei nu acoperea zumzetul monoton 
al motoarelor. 

— Mă gândeam că am putea profita de ocazie ca să discutăm liber între 
noi înainte să apară şi omul nostru de legătură. Spune-mi, domnule colonel, 
ce atitudine ai de gând să adopţi faţă de amabilul nostru aliat rus? 

Bună întrebare. 

— Până la proba contrară, vom presupune că toți frații noştri sunt viteji şi 
toate surorile noastre virtuoase, răspunse Smith. Atâta timp cât rusul va 
părea să joace cinstit cu noi, vom proceda şi noi la fel. Dar cuvântul de bază 
aici este „va părea”. Potrivit instrucțiunilor noastre, urmează să acționăm în 
funcție de circumstanţe. Trebuie să pornim de la supoziţia că ruşii mai au 
ceva de ascuns. 

Valentina sorbi din cafea. 

— Cred că putem vorbi aici despre disimularea a ceva evident. 

Erau nevoiţi să stea foarte aproape unul de altul ca să poată vorbi, iar 
Smith nu putu să nu remarce că ofițerul lui executiv mirosea foarte frumos a 
Fleurs des Alpes de la Guerlain. 

— Aşadar, dacă ruşii încearcă vreo figură, zise Smith şi îşi încrucişă 
braţele pe burtă, ce anume va fi şi când? Ce nu vedem noi? 

— Aş îndrăzni să spun că trebuie să ne gândim la ceva ce ei nu vor ca noi 
să vedem, răspunse femeia. Am luat legătura cu câţiva dintre colegii mei 
istorici de când m-am angajat la această treabă şi am descoperit ceva foarte 
interesant în legătură cu prăbuşirea avionului Misha-124. După încheierea 
Războiului Rece s-a produs un fel de... cred că am putea să-i spunem 
glasnost între istoricii de ambele părți ale conflictului. Nemaifiind nevoiţi 
să ne batem capul cu problemele restricțiilor de securitate, am început să 


întrebăm 78 de ce a fost aşa, cine şi de ce a făcut asta. De cele mai multe ori 
am primit ŞI răspunsuri. 

Până în momentul de față, omologii noştri din Federaţia Rusă au fost 
foarte îndatoritori şi ne-au oferit informații chiar şi despre cele mai 
importante secrete militare ale lor, de pildă despre submarinele atomice 
scufundate şi conductele de gaz sparte. 

Dar nu şi în această chestiune. Înainte de descoperirea epavei avionului 
Misha-l124, în nici o arhivă a fostelor forțe aeriene sovietice la care am avut 
acces nu exista vreo menţiune cu privire la o escadrilă de avioane TU-4 care 
să-şi fi pierdut vreo navă în martie 1953 în vreun exercițiu de rutină pe 
undeva. 

— Şi nu există nici o menţiune cu privire la un recipient cu arme 
biologice care s-a spart pe undeva, prin zona arctică? întrebă Smith. 

Valentina clătină din cap, apoi îşi dădu la o parte de pe frunte o buclă 
neagră ca pana corbului. 

— Nici o şoaptă până în momentul în care ruşii au deschis discuţia 
despre aceasta cu preşedintele nostru. Acum, s-ar putea foarte bine ca 
informaţiile despre încărcătura de armă biologică de la bordul unui 
transportator special să fie compartimentate din motive de securitate. Dar 
acest avion şi echipajul lui au fost radiați din documentaţia standard a 
Forţelor Aeriene ale Armatei Roşii. S-a dorit dispariția lor totală şi 
definitivă. Şi cred că singurul motiv pentru care Federaţia Rusă recunoaşte 
astăzi existenţa lui este că se află acolo, în văzul întregii lumi şi al lui 
Dumnezeu. 

Smith privi un timp dincolo de Valentina, pe geamul strălucitor, 
analizând această informație. 

— Interesant, răspunse el încet. E o problemă care m-a preocupat tot 
timpul. Mi se pare foarte ciudat ca cineva să rişte să descarce un agent 
biologic de război în cadrul unui zbor de antrenament. Logica cea mai 
elementară cere ca în astfel de situaţii să foloseşti un compus de probă 
inofensiv. 

Valentina ridică din umeri. 

— Aşa crezi dumneata şi eu îţi împărtăşesc punctul de vedere. Dar noi nu 
suntem ruşi. Ei gândesc altfel. Nu uita de dezastrul de la Cernobil, continuă 
ea. Noi n-am fi construit niciodată un reactor electric puternic cu miezul de 
grafit, dar ruşii au făcut-o. Spre deosebire de ei, noi nu am fi construit un 
reactor nuclear de mare putere fără un dom corespunzător de blocare a 


radiațiilor. Şi nu am fi efectuat o serie de teste radicale de rezistență a 
sistemului pe un reactor cu miez de grafit în timp ce acesta era în funcțiune, 
dar ruşii au făcut în mod sigur acest lucru. În cazul acesta nu cred că putem 
face nici un fel de presupuneri. 

— Nici nu vom face, încuviință Smith cu un gest din cap. Acum să 
trecem la altceva. Ştiu care e starea actuală a programului de război biologic 
al Federaţiei Ruse, dar dumneata eşti specialistă în sistemele sovietice din 
trecut. Ce posibilitate există ca avionul să fi transportat altceva, în afară de 
antrax? 

— E greu de spus, oftă ea. Misha-124 era tipul de avion utilizat pentru o 
misiune de atac într-un singur sens împotriva țintelor strategice din Statele 
Unite. Ţinând seama de acest lucru şi de faptul că avionul era înarmat, este 
clar că ducea o încărcătură de tip ABC: atomică, biologică sau chimică. 
Sovieticii nu ar fi utilizat un bombardier cu rază lungă de acţiune şi un 
echipaj de elită pentru ceva mai puţin important. 

Mai sorbi o dată din cafea şi se întoarse ca să-l privească direct în față, 
trăgându-şi picioarele sub ea, pe scaun. 

— Cât despre agentul specific, erau vremurile de dinainte de descoperiri 
exotice precum Ebola şi ingineria genetică avansată. Cele trei mari 
ameninţări cu care se jucau toți erau antraxul, variola şi ciuma bubonică. 
Preferinţele lor s-au îndreptat spre antrax, pentru că era simplu şi uşor de 
fabricat în cantități mari şi mai controlabil din punct de vedere militar, 
deoarece nu este vorba despre contagiune. 

Smith se încruntă şi reflectă. 

— Dacă ar fi vorba despre ciumă sau variolă, n-am avea de ce să fim 
îngrijorați. Căci agenţii patogeni ar fi morți de mult până acum. Şi apoi, de 
ce să mintă în legătură cu ei? Toate cele trei variante ar fi fost la fel de 
supărătoare şi, odată ce am fi ajuns la locul accidentului, am fi aflat oricum. 

— Exact, aprobă Valentina, dând din cap cu un aer de cunoscătoare. 
Tocmai de aceea nu poate fi vorba numai despre simpla prezenţă a agentului 
biologic. Asta au mărturisit deja. Trebuie să mai existe un factor X implicat 
în această problemă pe care noi nu-l cunoaştem. Dar pot fi destul de sigură 
de altceva. 

— De ce anume? 

Valentina sorbi din nou din cafea. 

— Că se va întâmpla ceva cu totul neobişnuit când vom păşi în acest 
avion. 


Capitolul doisprezece 


Anchorage, Alaska 


La trei ore după ce decolase din Seattle, zborul 737 îşi deschidea 
flapsurile şi acţiona frânele, începând coborârea spre Anchorage. Vârfurile 
munților acoperite de căciuli de zăpadă şi apele de culoarea oţelului din 
Golfuleţul Cook trecură prin faţa geamurilor în momentul în care avionul 
viră în jos spre acest oraş american din secolul al XXI-lea, situat în inima 
naturii sălbatice. 

Micul Boeing se aşeză ferm pe trenul de aterizare şi începu apoi să ruleze 
către terminalul sudic al Aeroportului Internaţional Ted Stevens. Un polițist 
în uniformă de la Poliţia de Stat din Alaska îi aştepta la capătul pistei pe 
Smith şi echipa acestuia. 

— Bine aţi venit în Alaska, domnule colonel Smith! îi întâmpină ofiţerul 
pe un ton grav. Avem o maşină care vă aşteaptă în parcarea poliţiei. Îi dădu 
lui Smith un set de chei de maşină. Este un automobil marca Crown Vie 
fără însemne speciale. Când terminaţi, lăsați-l la Merrill Field. O să 
trimitem pe cineva să-l aducă înapoi. 

Polițistul îi mai înmână şi o cutie mică şi grea de plastic negru. 

— Şi aceasta vă e destinată tot dumneavoastră, domnule colonel. Se pare 
că cineva a considerat că veţi avea nevoie de aşa ceva. 

Smith răspunse zâmbetului oficial al ofițerului. 

— S-ar putea să se fi înşelat. 

Nu aveau decât bagaje de mână, astfel încât nu era nevoie să intre în 
lupta care se dădea în jurul benzilor transportoare pentru bagaje. Smith îşi 
conduse echipa afară din terminal în amiaza rece din Alaska. Soarele aflat 
într-o poziţie ciudat de înclinată emana căldură, dar la umbră aerul continua 
să fie rece, iar piscurile semeţe ale marilor Munţi Chugach erau acoperite de 
zăpadă proaspătă — ceea ce amintea de faptul că timpul nu stătea pe loc în 
Nord. 

Aşa cum li se promisese, îi aştepta un Ford pătat de noroi, cu plăcuţe de 
înmatriculare ale statului Alaska. După ce îşi puseră valizele în portbagaj, 
Smith îi aruncă lui Randi cheile maşinii. Fata se strecură în spatele 


volanului, Smith se aşeză pe locul din dreapta, iar Valentina în spate. Se 
opriră imediat ca să se înarmeze. 

Smith puse cutia cu pistolul pe genunchi şi deschise capacul. De când 
îmbrățişase această profesie, Smith îşi dezvoltase propria teorie cu privire la 
armele favorite. Această preferință era în acelaşi timp o marcă a 
personalităţii şi a modului său aparte de a stabili relații cu o lume potențial 
ostilă. Şi era şi un adevăr absolut, pentru că încredința armei propria sa 
viaţă. 

Îi dădu cutia ciudată şi grea din piele şi plastic negru lui Randi şi o 
urmări în timp ce aceasta rupea banda adezivă şi deschidea încuietorile 
masive, descoperind compartimentul în care se afla tocul din piele pentru 
pistol. Mai ieşiră la iveală şi mânerul din lemn de cireş şi finisajele de oţel 
inoxidabil ale unui model Smith and Wesson 60, varianta Lady Magnum 
ergonomică şi optimizată pentru trăgătoarele femei. Cu mişcări agile şi 
rapide, Randi introduse încărcătorul de 0.357 în revolver. 

Punct ochit. Randi Russell era o doamnă şi avea o armă corespunzătoare. 
Dar, întrucât era şi o doamnă foarte serioasă, poseda o armă de damă pe 
măsură. 

Pentru Smith era un pistol practic deosebit, o variantă executată special 
pentru Departamentul Apărării de tipul SIG-Sauer P.-226, cu gloanţe de 9 
mm şi toc de pistol purtat peste umăr. Forţele armate cheltuiseră foarte mult 
timp şi bani în efortul de a dovedi că SIG este o armă de foc personală 
foarte eficientă. Iar Smith nu găsea nici un motiv să nege acest lucru. Şi, în 
sfârşit, mai era un pachet mic, lunguieţ, învelit într-o pânză moale, neagră. 

— Ce-i asta? întrebă Randi când Smith îl scoase din cutie. 

— Acestea sunt ale mele, interveni Valentina, rezemându-şi bărbia de 
mâinile încrucişate pe spătarul scaunului. Puteţi să vă uitaţi. 

Smith desfăcu pânza. Înăuntru se aflau câteva cuțite de aruncat, dar 
asemenea cuțite nu mai văzuse niciodată. Intrigat, scoase unul din teaca lui 
de nailon. Acesta nu avea mai mult de douăzeci de centimetri lungime, nu 
depăşea lățimea unui deget şi era pe jumătate lamă, pe jumătate mâner. 
Lama ca atare arăta aproape ca o ţepuşă, cu secțiune plată, în formă de 
diamant, iar îmbinările celor patru fațete bine unse se uneau într-un vârf 
extrem de ascuţit. Smith era cât se poate de impresionat, atât ca luptător, cât 
şi ca medic. La fel ca floretele lungi din Evul Mediu sau unul dintre acele 
cuțite triunghiulare de tranșee, provoca o rană adâncă şi îngustă ca un canal, 
îngrozitor de greu de închis şi de suturat. 


Nu avea gardă, ci numai un inel pentru degetul mare la capătul dinspre 
mâner. Şi nu fusese asamblat; era sculptat, executat la rece de o mână 
expertă dintr-o singură bară de metal excepțional de greu. Semăna 
întrucâtva cu săgețile japoneze care se aruncau cu mâna, numite tonki şi 
folosite în artele marțiale, iar când Smith şi-l puse pe deget ca să verifice cât 
era de echilibrat, constată că era perfect. Cuţitul era negru, cu excepția 
vârfurilor lamei şi a unei mici monograme „VM” de argint, aflată pe una 
din fațete. 

— Ce frumos, şopti Randi cu admiraţie sinceră. Şi chiar aşa şi era. 
Cuţitaşul avea un design şi proporții perfecte, ceea ce îl făcea să fie şi o 
operă de artă, nu numai o armă. 

— Mulţumesc, spuse Valentina Metrace. Este oţel DY-100 — al naibii de 
greu de lucrat, dar incredibil de rezistent şi, dacă reuşeşti să-l baţi bine, 
durează o veşnicie. 

— Dumneata ai făcut asta? întrebă Smith întorcându-se spre ea. 

Valentina încuviinţă modestă din cap. 

— E un hobby. 

Randi zâmbi înţelegătoare în timp ce îşi fixa tocul de pistol în talie. 

— Sunt foarte drăguţe, doamnă profesor, dar, dacă lucrurile se complică, 
s-ar putea să ai nevoie de ceva mai consistent. 

— Să nu subestimezi niciodată ascuţişul unui cuțit, draga mea, replică 
Valentina luând cuţitele înapoi de la Smith. Lamele ascuţite au ucis mai 
mulți oameni decât toate bombele şi gloanţele create vreodată şi continuă să 
facă acest lucru cu o eficienţă considerabilă. 

Unul dintre cuțite dispăru în mâneca stângă a puloverului doamnei 
profesor de istorie, celălalt în gheată. 

— Favoriţii mei sunt silențioşi, nu se blochează şi sunt mult mai uşor de 
ascuns. Nu trebuie să-ţi baţi niciodată capul că rămâi fară muniție şi pot 
străpunge învelişuri care opresc înaintarea unui pistol convenţional. 

Randi îşi aşeză mai bine arma, apoi răsuci cheia pentru a porni motorul 
maşinii Crown Victoria. 

— Mulţumesc, dar eu rămân la pistol. 

— Să sperăm că nu vom avea nevoie de nici una dintre aceste arme pe 
parcursul misiunii noastre, doamnelor. 

— Să sperăm, Jon? repetă Randi, dând cu spatele ca să iasă din parcare. 

— Ei bine, să spunem că a fost un gând frumos. 


Următorul pas era să dea telefon la un număr pe care îl memorase în 
dimineaţa respectivă, înainte să plece din Seattle. În timp ce ieşeau din 
parcarea aeroportului, Smith apelă numărul de pe celularul lui. Îi răspunse o 
voce profundă care vorbea o engleză excelentă, cu un uşor accent străin. 

— Maior Smislov. 

— Bună ziua, domnule maior, la telefon colonelul Smith. Venim să te 
luăm din faţa hotelului în câteva minute. Avem un Ford sedan alb, cu 
plăcuţă de Alaska, Sierra... Tango... Tango... trei... patru... şapte..., un 
bărbat, două femei. Haine civile. 

— Foarte bine, domnule colonel, vă aştept. 

Smith închise clapeta telefonului mobil. Aceasta era următoarea lui 
necunoscută critică. Avusese deja parte de câteva momente interesante în 
alcătuirea echipei. Ce particularitate va imprima acest ultim personaj 


componenţei şi aşa destul de exotice a acesteia? 
* 


Maiorul Grigori Smîslov purta hanorac, pantaloni kaki şi ghete de 
cățărat. Stătea în fața intrării în holul hotelului Arctic Inn, cu sacul de voiaj 
la picioare şi se gândea cam la aceleaşi lucruri ca şi Jon Smith. 

Fusese informat că se va întâlni cu un medic militar, un istoric şi un pilot 
civil de elicopter. Dar cine sunt aceştia de fapt? Smiîslov avea deja impresia 
că este vorba despre ceva mai mult. Modul în care stabilise Smith contactul, 
indicaţiile concise pentru identificare pe care i le dăduse lăsau să se 
înţeleagă că este vorba despre un agent operativ de teren cu multă 
experiență. 

Impacientat, îşi aprinse, cu ajutorul unei brichete de unică folosință cu 
butan, un Camel cu filtru, căci nu avea chef să se delecteze cu tutunul 
american de calitate superioară. În curând, urma să înceapă spectacolul. 
Smiîslov simţea că toată această misiune începuse deja să-i displacă. Avea 
un iz de disperare, miros mult prea frecvent în cercurile guvernamentale 
ruseşti din ultima vreme. Era cineva în birocrația de la Moscova care nu 
gândea, ci se mulțumea numai să reacționeze. Trase cu putere din țigară. Nu 
era acum momentul să rezolve astfel de chestiuni. 

Automobilul alb pe care îl aştepta coti de după colţ şi se opri apoi sub 
copertina hotelului. Plăcuța de înmatriculare şi pasagerii se potriveau cu 
descrierea primită. Smislov aruncă ţigara şi o zdrobi cu călcâiul ghetei. 
Acum va afla sau cel puţin va avea o idee despre ceea ce ştiau ori bănuiau 
americanii. Îşi luă sacul şi se apropie de maşină. 


În câteva minute Smiîslov află într-adevăr, iar speranţa că americanii ar 
putea să accepte în mod naiv varianta rusească cu privire la accidentul 
avionului Misha-124 se spulberă definitiv. Şi ceilalți fluturau un steag la fel 
de fals ca al lui. 

Cele două femei arătau ca nişte top-modele americane, dar cu siguranţă 
că erau cu totul altceva. Blonda rezervată şi taciturnă care conducea maşina, 
teoretic „pilotul de elicopter”, era în alertă ca la o vânătoare de spioni, în 
timp ce „doamna profesor de istorie”, bruneta vioaie, părea mai relaxată. 
Stătea lângă el pe bancheta din spate şi sporovăia despre clima din Alaska, 
dar privirea ei scana cu grijă traficul prin cele două oglinzi retrovizoare, 
verificând tot timpul dacă nu sunt urmăriți. 

Smislov conchise că sunt membri ai CIA sau ai uneia dintre agențiile 
asociate ale acesteia pe care americanii le numeau „Clubul”. Se întreba dacă 
frumuseţea izbitoare a celor două agente era numai o coincidență sau dacă 
femeile includeau în arsenalul lor şi procedeul interogatoriului prin 
seducţie. 

Asta ar fi putut să-l descumpănească. 

Cât despre şeful de echipă, poate că era într-adevăr medic militar, dar 
făcea parte cu siguranţă şi din echipele speciale americane, fiind probabil 
ataşat la agenţia lor de informaţii. Sentimentul de alertă, de încredere 
focalizată care radia din persoana lui era inconfundabil, la fel şi automatul 
de calibru militar care se zărea pe sub vestonul lui. Ar fi putut să-i dea 
măcar un nume conspirativ mai ca lumea. Auzi, Jon Smith! 

Aşa cum el îi descifrase pe ei, fără îndoială că şi colegii lui făcuseră 
acelaşi lucru în privinţa lui. Când Smith se întinse în spate peste scaun ca 
să-i strângă mâna lui Smiîslov, în ochii lui albaştri, adânci lcări o lumină 
jucăuşă şi plină de umor care părea să-i spună: „Ei bine, o să jucăm acest 
Joc cât doreşti de mult!” 

Adevărată nebunie! 

Smislov fu smuls din gândurile sale. 

— Ce spuneai, domnule colonel? 

— Am întrebat dacă oamenii dumitale au mai aflat ceva nou în legătură 
cu împrejurările accidentului, spuse amabil Smith, privind din nou în spate 
spre el. Mai ai vreo idee în legătură cu motivul pentru care aparatul a ajuns 
la sol pe teritoriul nostru? 

Smiîslov clătină din cap, conştient de faptul că trei perechi de ochi îl 
priveau cu insistență, două perechi direct şi cealaltă prin oglinda 


retrovizoare. 

— Nu. Am reexaminat toate înregistrările şi am discutat cu câţiva 
membri ai personalului care a lucrat în Siberia în momentul zborului de 
antrenament al avionului Misha-124. Legăturile s-au întrerupt între două 
raportări de rutină şi apoi nu s-a emis nici un semnal de avarie. Există 
câteva dovezi ale unor interferenţe radio de mediu deasupra polului. 
Credem că aceasta ar fi explicația. 

— Care au fost ultimele coordonate sigure pe care le-aţi primit de la 
avion? 

Aşadar, a început. 

— Nu ştiu pe dinafară longitudinea şi latitudinea, domnule colonel; 
trebuie să mă uit în documentaţie, dar era pe undeva prin nordul Insulei 
Anju. 

— Ne-am tot întrebat ce căuta aşa de departe, pe partea noastră a Polului 
într-un zbor de antrenament. Femeia profesor (Metrace, parcă o chema?) 
preluase pe nesimţite interogatoriul: Din câte ştim noi despre familia de 
avioane B-29-TU-4, prăbuşirea avionului pe Insula Miercuri dovedeşte că 
acesta oricum nu mai putea să se întoarcă la baza din Siberia. 

Smiîslov strânse din dinți o clipă, apoi recită ca un papagal răspunsul pe 
care fusese instruit să-l dea. 

— Zborul de antrenament nu ar fi trebuit în nici un caz să ajungă aşa de 
aproape de linia de coastă nord-americană. Potrivit teoriei noastre, 
girocompasul de la bordul navei s-a defectat. Date fiind dificultățile 
navigației din preajma polului, probabil că echipajul a luat din greşeală un 
curs către Canada, în loc de Siberia. 

— Asta e interesant, murmură femeia de la volan, aproape ca pentru sine, 
apoi manevră rapid maşina pe lângă un SUV greoi. 

— Ce este, Randi? întrebă Smith aparent nepăsător. 

— În martie este încă întuneric la Pol, iar B-29 era un avion de mare 
înălțime. Ar fi putut să zboare foarte bine pe deasupra stratului de nori. 
Chiar dacă şi-au pierdut girocompasul, mă întreb de ce navigatorul nu a 
putut stabili coordonatele ghidându-se după stele. 

Smiîslov simţi o sudoare rece pe spinare. Acum înţelegea ce trebuie să 
simtă un şoarece când este prins de labele unui motan jucăuş şi foarte sadic. 

— Nu ştiu, domnişoară Russell. Poate că o să aflăm mai multe la fața 
locului. 


— Sunt sigur de asta, domnule maior, întări Smith, arborând un zâmbet 
plăcut. 


Capitolul treisprezece 


Merrill Field, Anchorage 


Chiar şi în secolul al XXI-lea, Alaska continuă să fie, în esenţă, un ținut 
sălbatic, cu o rețea minimă de şosele şi căi ferate. Transporturile aeriene 
sunt cele care țin laolaltă statul mamut, iar Merrill Field şi aeroportul pentru 
hidroavioane de la Lake Hood sunt două dintre cele mai mari facilități de 
aviaţie civilă din lume, noduri centrale în această cultură a aviaţiei civile şi 
utilitare. 

Căile de acces la pistă erau mărginite de nenumărate hangare, sute de 
avioane fund răspândite pe zecile de hectare ale parcări de avioane. 
Zumzetul monoton al motoarelor era constant, iar pe fundalul lui se detaşa 
zgomotul mai puternic al avioanelor care decolau şi aterizau într-un flux 
neîntrerupt. 

Smith şi echipa lui se opriră în faţa biroului de închirieri Pole Star 
Acroleasing şi constatară că un elicopter zvelt portocaliu, marca Day-Glo, 
fusese deja scos din hangarul alăturat. Urcată pe pontoane arctice din spumă 
poliuretanică presată, nava era gata de decolare. 

— OK, Randi, spuse Smith. Asta este maşinuţa ta. Ce părere ai? 

— O să meargă, spuse ea sincer încântată. Este un Bell Jet Ranger, 
varianta 206L Long Ranger, cu două turbine. E cel mai sigur elicopter care 
poate exista. După cum scrie în documentaţie, are toată instrumentația de 
bord necesară şi este adaptat pentru operațiuni în condiții de climă polară. 

— În acest caz, presupun că este acceptabil în toate privinţele, 
domnişoară Russell? 

— Absolut, domnule colonel Smith. Dar am să raportez oficial după ce 
efectuez un tur de inspecţie. 

Smiîslov privea pe geamul lui la Ranger cu acea fixație specială a 
pilotului şi Smith se gândi că ofiţerul din Forţele Aeriene Ruseşti era 
autentic. 

— Ai lucrat pe elicoptere, domnule maior? întrebă el. 

— Da, răspunse el zâmbind, am pilotat elicoptere Kamov şi Swidnik, dar 
niciodată o bijuterie ca asta. 


— Atunci, Randi, ai făcut rost de un copilot. Pune-l la treabă! 

Randi îi aruncă o scurtă privire nesigură. Smith răspunse cu o 
încuviințare din cap abia perceptibilă. Toţi frații erau curajoşi şi toate 
surorile virtuoase... Până la proba contrară. Şi apoi, rusul blond va merge 
cu elicopterul alături de toți ceilalți, iar Smislov nu-i dăduse lui Smith 
impresia că ar avea intenţii sinucigaşe. 

Lăsând în seama lui Randi încărcarea şi pregătirea elicopterului pentru 
zbor, Smith se duse la biroul de închirieri. Nu avea de făcut prea multe; 
prezenţa invizibilă, dar marcantă a lui Fred Klein se făcuse simțită şi aici. 

— Toate documentele au fost întocmite, domnule colonel, îl informă 
directorul agenției cu multă amabilitate. Pasărea dumneavoastră este 
alimentată complet şi verificată şi mi-am permis să vă pun şi un plan de 
zbor prin Kodiak. Aveţi condiţii de zbor cu plafon şi vizibilitate nelimitate 
pe tot parcursul, iar vremea se anunță bună şi deasupra Golfuleţului Cook şi 
în strâmtori pentru următoarele douăsprezece ore. Şeful de pe Haley vă 
aşteaptă, aşa că veți ajunge direct la navă. Am să-l anunţ când veți fi în aer. 

Smith ştia din informaţiile sale că Pole Star asigura avioane pentru mai 
multe proiecte guvernamentale de cercetare din zona arctică şi poate şi în 
alte scopuri. Nu încăpea nici o îndoială că directorul agenţiei făcuse cândva 
parte din armată. Pe peretele biroului era fixat un scut mare al Primei 
cavalerii a aerului şi pe birou avea macheta unui Cobra AH-l Huey. O vestă 
de zbor străveche, de pe vremea războiului din Vietnam, se odihnea pe 
spătarul scaunului. Smith avu sentimentul că s-ar putea ca bătrânul să fi 
făcut parte chiar din Club cândva sau că lucrase oricum în preajma acestuia. 

— Mulţumesc pentru ajutor, spuse Smith şi întinse mâna spre director. 
Vom încerca să vă aducem elicopterul întreg înapoi. 

— Naiba să-l ia, e asigurat, replică bătrânul aviator zâmbind la rândul său 
şi strângându-i cu putere mâna lui Smith în mâna lui bătătorită. Nu ştiu ce 
misiune şi ce ordine aveţi, domnule colonel, dar vă urez mult noroc! 
Oamenii contează. Nu elicopterele. 

— O să consider că acesta este gândul meu frumos pe ziua de astăzi. 

Smith plecă de la birou şi privi lung în jurul său, din instinct. Cerul era 
albastru aproape fără nori, iar vântul sufla încet, răcorindu-i faţa. În câteva 
minute vor fi în aer. 

Echipa se comporta bine, nu se întâmplase nimic neobişnuit în timpul 
zborului spre Anchorage şi nici la aeroport. Nu-i urmărise nimeni încoace. 
Nu se vedea nimeni în preajmă cu excepția oamenilor lui şi a unei echipe de 


localnici în bluzoane de trening care îşi făceau de lucru în jurul unui avion 
Cessna în hangarul de vizavi de biroul de închirieri. 

Dar de ce avea sentimentul că ceva nu este în regulă? 

Insula şi portul Kodiak se întindeau la vreo patru sute treizeci de 
kilometri spre vest-sud-vest de Anchorage, în apropiere de Golfuleţul Cook 
şi erau despărțite de Alaska Continentală prin Strâmtoarea Shelikof, o 
distanță adecvată pentru un elicopter mic. 

Randi Russell menținea aparatul de zbor Long Ranger în imediata 
apropiere a țărmului, conducându-l de-a lungul malului împădurit al 
Peninsulei Kenai. Civilizaţia urbană rămăsese de mult în urma lor, fiind 
înlocuită de câteva sătucuri depărtate unul de altul, care se înşirau, de-a 
lungul autostrăzii de coastă Sterling, ca mărgelele pe aţă. 

Randi era încântată de oportunitatea de a zbura cu acest elicopter. Cele 
mai multe ore de zbor le făcuse cu aparate din familia Bell Ranger, dar 
puţine erau din seria mare 206. Acum explora cu plăcere comenzile acestui 
Long Ranger, studiind modul în care dimensiunea mai mare şi puterea 
sporită ale aparatului erau echilibrate de forța considerabilă a motoarelor. 
Ochii ei se obişnuiră curând cu modelul aproape automat de scanare a 
aparaturii de bord şi a instrumentelor de zbor, atât de specific unui pilot 
experimentat. 

Dincolo de aşezarea pescărească Homer şi de gurile Golfului Kachemak, 
până şi micile sate de coastă rămaseră în urmă, iar Long Rangerul traversă 
strâmtorile largi şi pustii Kennedy şi Stevenson de la intrarea spre Insula 
Kodiak. Singurul semn care amintea de prezența omului era siajul 
îndepărtat al unei bărci pescăreşti pe albastrul neclintit al apelor. 

După o oră de zbor, zumzetul constant al turbinelor şi vibrația ritmică a 
rotoarelor amenințau să devină soporifice şi Randi îşi dădu seama că trebuie 
să-şi alunge starea de somnolenţă, specifică zborurilor transoceanice. 
Întrebările maiorului Smislov, care şedea pe scaunul copilotului şi se 
interesa de mijloacele şi dispozitivele de control, erau astfel bine-venite. 

Doamna profesor Metrace ocupa unul dintre locurile din spate pentru 
pasageri şi cedase. Se cuibărise în jacheta ei de piele cu guler de hermină şi 
adormise. Privind în oglinda retrovizoare, Randi nu se putu abține să 
constate modul în care capul ei alunecase prieteneşte pe umărul lui Smith. 

Aşadar, la Seattle nu fusese vorba despre o simplă imaginaţie din partea 
lui Randi. Fără îndoială, Valentina Metrace nu avea nimic împotriva ideii de 


a combina afacerile cu plăcerea şi era la fel de clar că Smith îi trezise 
interesul. 

Ei bine, n-avea decât din partea ei. Dar, la naiba, de ce trebuia această 
femeie istoric să fie atât de directă în atitudine? Şi chiar trebuia să se plimbe 
mereu îmbrăcată ca una dintre eroinele lui James Bond? 

Randi privi în jos către propria ținută — purta blugi confortabil şi o 
Jachetă din denim — şi îşi reprimă un mic zâmbet femeiesc disprețuitor. 

Cât despre ceea ce simţea Jon în această împrejurare, Randi nu avea nici 
cea mai vagă idee. Dar aceasta fusese întotdeauna problema cu el. Smith era 
una dintre puţinele persoane pe care le cunoscuse Randi şi pe care nu 
reuşise să le descifreze. Nu putea fi niciodată sigură ce se ascunde dincolo 
de trăsăturile lui plăcute. 

Aşa fusese şi atunci când îi mărturisise cât de rău îi pare de cele 
întâmplate cu logodnicul ei sau cu Sophia. 

Dar simţea că acum este preocupat de ceva. Chiar şi cu simpatica lui 
tovarăşă de călătorie aşezată alături de el, ochii lui nu aveau astâmpăr şi se 
mişcau în toate direcțiile, aşa cum face orice luptător când scanează 
împrejurimile. 

Ştia oare ceva ce nu le spusese şi lor sau simţea ceva în aer? La naiba, ce 
se întâmpla de fapt aici? 

Poate că nu era vorba decât despre timp şi despre mediu. Dacă cineva ar 
fi dorit să le provoace necazuri, acum, deasupra mării deschise din preajma 
Peninsulei Kenai şi a Insulei Kodiak, unde nu se vedeau în depărtare decât 
liniile estompate ale orizontului, ar fi avut cea mai bună ocazie. 

Dintr-odată, Smith încetă să-şi mai rotească privirea şi îşi fixă ochu pe 
ceva aflat în dreapta, precum turela unui tun care îşi localizase ținta. 

— Randi, spuse el şi vocea îi răsună calmă în căştile pe care le avea 
Randi pe urechi, cineva zboară în paralel cu noi. În dreptul orei opt. 

Randi se admonestă în gând că nu fusese ea însăşi pe fază. Se răsuci în 
scaunul pilotului şi se uită în jos. Se vedea ceva acolo. Soarele se reflecta în 
parbrizul altui aparat de zbor. 

— L-am văzut. 

Toţi pasagerii din Long Ranger tresăriră alertați, Valentina se ridică 
imediat în şezut, cu privirea atât de limpede încât Randi se întrebă dacă într- 
adevăr dormise. Membrii echipei priveau în jos în timp ce intrusul se 
apropia tot mai mult, un monoplan mare, cu aripile fixate sus şi un singur 
motor. 


— Este ruta regulată de zbor între Anchorage şi Insula Kodiak, remarcă 
Smislov, făcând pe avocatul diavolului. Este logic să mai întâlnim şi alte 
avioane. 

— Poate că da, ripostă Randi, dar arată ca un Cessna Turbo Centurion. 
Are o viteză de croazieră mai mare decât a noastră. De ce se ține după noi? 

— Randi, spuse Smith fără să-şi dezlipească ochii de la avionul care îi 
urmărea, virează în unghi diferit față de poziţia Insulei Kodiak. 

— Înţeles. Se execută. 

Femeia roti uşor maneta şi aparatul îşi schimbă cursul. O jumătate de 
minut mai târziu, Smîslov spuse liniştit: 

— A schimbat şi el. 

Rusul îşi strânse centura de siguranță — gest instinctiv al luptătorului 
aerian. 

— Încă o dată, Randi, ceru Smith pe un ton mai aspru. Îndepărtează-te de 
el! 

Randi se supuse fară comentarii. Întoarse coada elicopterului către 
Cessna. Viră spre nord-vest şi încercă să amplifice unghiul. 

Cessna rămase acum în spatele lor. Timp de un minut nu se mai văzu 
nimic pe cerul din jurul elicopterului. Apoi avionul uşor reapăru, ajungând 
cam la o jumătate de kilometru în stânga lor. Acceleră şi ocupă o poziție 
dominantă deasupra aparatului Long Ranger, ca o siluetă întunecată pe cerul 
albastru curat. Şi începu din nou să se apropie. 

— Probabil că îi place compania noastră, spuse Valentina Metrace, 
scoțând un binoclu mic din buzunarul interior al jachetei. Îl focaliză apoi pe 
urmăritorul aerian. 

— Uşa din stânga de la compartimentul de marfă a fost scoasă, raportă 
ea. Este un pilot la bord şi cred că un om stă în genunchi în cadrul uşii 
deschise. Numerele de înregistrare sunt: Noiembrie... nouă... cinci... trei... 
şapte... foxtrot. 

— Asta e! Vocea lui Smith reveni la tonalitatea normală. Este avionul 
parcat vizavi de biroul de închirieri când am luat noi elicopterul. Randi, 
cheamă Paza de Coastă de la Kodiak şi spune-le că s-ar putea să avem 
nevoie de ajutorul lor. 

— Bine. Randi întinse mâna spre panoul de comunicații şi se conectă la 
stația de radio. 

— Către Paza de Coastă, Paza de Coastă, aici N unu nouă şase alfa în 
situație de urgenţă, situație de urgență, terminat. 


Ridică degetul de pe butonul de transmitere. Dintr-odată simţi în urechi 
împunsături puternice ca nişte ace de gheață, iar casca se umplu de 
pocnituri şi sâsâituri. 

— Dumnezeule! La naiba! strigă ea, apăsând pe butonul de deconectare. 

— Ce este, Randi? 

— Suntem bruiaţi! Cineva a dat drumul la o adevărată cascadă de urlete 
şi ne bruiază! 

— Avionul lor coboară pe stânga noastră! Vine peste noi! strigă Smislov. 

Aripa Centurionului vibra în sus şi în jos. Accelerând într-un plonjon 
scurt, avionul tăie calea elicopterului de la stânga la dreapta. În 
dreptunghiul negru al uşii deschise a avionului o scânteie roşie începu să 
danseze. Dâre slabe de lumină trecură pe lângă cabina elicopterului. 

Trasoare. 

— Frână stânga! gemu Randi, răsucind puternic maneta şi apăsând pe 
levierul cârmei. Long Rangerul urcă rapid şi apoi cobori la fel de repede, 
trecând pe lângă Cessna şi pe sub el. Cele două aparate de zbor aflate unul 
lângă altul păreau două florete angrenate în duel. 

Randi se lupta cu comenzile încercând să stabilizeze elicopterul în noua 
sa poziţie. 

— Unde este? întrebă ea, privind disperată în jur ca să-l localizeze pe 
atacator. 

— Urcă la poziţia orei patru, anunţă Smith, privind pe geam spre stânga. 
Parcă ar descrie cercuri, vrea să se poziționeze în spatele nostru. Poţi să 
scapi de el? 

Randi făcu rapid câteva calcule în minte şi nu fu deloc mulțumită de 
rezultat. 

— Nu prea. Nu am cum să fug pe deasupra întinderii apei. Şi merge cu 
şaizeci de noduri. Şi poate şi să urce mai sus decât noi. 

— Ce opţiuni avem? 

— Foarte limitate! Dacă trage aşa prin uşa laterală, are o rază de acţiune 
foarte restricționată. Dacă vine peste noi, pot să evadez dacă mă întorc spre 
el şi mă postez sub el, aşa cum am şi făcut. Dar asta merge numai atâta timp 
cât avem altitudine! Dacă ne prinde deasupra suprafeţei mării, poate să 
descrie cercuri deasupra noastră aşa cum dansau apaşii în jurul trenurilor. O 
să ne facă bucățele. 

Crestele valurilor licăreau sub Long Ranger. Nu zburaseră la foarte mare 
înălțime încă de la început, iar evadarea inițială îi costase o mare parte din 


resursele de care dispuneau. Randi se străduia din răsputeri să ridice din nou 
elicopterul, dar în această încleştare nu mai putea să recâştige ceea ce 
pierduse foarte rapid. 

— Mai încearcă o dată cu radioul, ordonă Smith. Ia legătura indiferent cu 
cine. 

— Nu merge, spuse Smiîslov posomorât. Încercase să acționeze panoul de 
comunicaţii. Instalaţia de bruiaj a avionului taie toate benzile noastre de 
comunicare. Atâta timp cât este activă, nu ne va auzi nimeni pe o distanţă 
de douăzeci de kilometri. 

— Eşti sigur? întrebă Smith. 

— Din păcate, da, spuse Smislov cu un zâmbet trist. Recunosc modulația 
unității de interferență. Ticălosul este de-ai noştri! Este un sistem tactic 
electronic rusesc. 

— Uite-l! strigă Valentina Metrace de pe partea unde şedea ea. Vine din 
nou peste noi. 

Randi simţi o mână care se întindea spre spatele scaunului şi scotea 
pistolul Lady Magnum din toc. Nu era nevoie să se întoarcă pentru a şti a 
cui era acea mână. 

— N-o să servească la mare lucru, Jon, comentă ea. 

— Ştiu, răspunse el cu tristeţe. Dar e tot ce avem. 

Randi auzi zgomotul făcut de vântul care pătrundea pe geamul din spate 
în timp ce acesta se deschidea încet; curentul rece o izbi în ceafa. 

— Ai grijă să nu loveşti rotoarele, strigă Randi încercând să acopere 
zgomotul vântului. 

— O să mă consider norocos dacă am să nimeresc în general ceva, spuse 
Smith. 

— Inamic la ora opt, strigă Smiîslov. Inamicul este acum la nouă şi 
continuă să urce. Duşmanul la ora zece... Virează! Se întoarce! Vine mai 
repede de astă dată!... 

Raza trasorului trecu pe lângă parbriz şi Randi frână din nou brusc. În 
timp ce elicopterul se rotea pe loc, imaginea avionului Cessna în atac trecu 
razant pe lângă ei, cu trăgătorul atârnând pe jumătate suspendat de uşa 
compartimentului de marfa. 

Ca puşcaşii de elicopter de pe vremea Războiului din Vietnam, el stătea 
atârnat de un harnaşament fixat în cadrul uşii. Avea legată de corp o 
mitralieră de dimensiuni medii, cu banda de alimentare deasupra capului. 


Privind în jos, trăgea rafale mortale împotriva elicopterului care cobora 
rapid, iar chipul îi radia de exaltare. 

În spatele lui Randi răsunară focurile trase din ambele arme în acelaşi 
timp — bubuitul gros al semiautomatului lui Smith şi zgomotul răguşit al 
propriului pistol. Scânteile zburau în jurul cabinei, iar Randi înghiţi o gură 
de fum, în timp ce Smith trase câteva rafale spre ținta care se îndepărta. 

— Nici o şansă! L-am ratat pe ticălosul naibii! 

Era una dintre rarele ocazii când îl auzea înjurând. Stabiliză elicopterul 
sub discul rotorului şi îşi verifică aparatura de bord. 

— Mai putem face asta încă o dată, spuse ea, după aceea o să intrăm în 
apă. 

Era o simplă constatare. 

— Sub fiecare scaun se află o vestă de salvare şi sub fuzelaj avem o 
barcă pneumatică, spuse Smith la fel de pragmatic şi se întinse să ia un alt 
încărcător din pachetul primit. 

— Când ajungem în apă, eu am să încerc să desprind barca. Toţi ceilalți 
înotați cât mai departe de elicopter. Rămâneţi împreună şi nu vă umflați 
vestele imediat. O să ne urmărească şi în apă şi va trebui să ne dăm la fund 
ca să ne salvăm. 

Dădea instrucțiunile numai pentru a respecta procedurile. Minutele lor de 
supraviețuire în apele îngheţate ale strâmtorii se exprimau printr-un număr 
cu o singură cifră. 

— Este un moment excelent pentru un comentariu inspirat, adăugă sec 
doamna profesor Metrace. Se anunţă cineva voluntar? 

Chipul profesoarei era palid în oglinda din cabină, dar îşi păstra calmul. 
Randi simți că-i vine să zâmbească. Gusturile ei în materie de bărbaţi erau 
discutabile, dar până şi Randi trebuia să recunoască: Valentina Metrace avea 
clasă. 

Pe geamul din stânga ei, Randi vedea că avionul Cessna se pregăteşte din 
nou de atac şi câştigă înălțime. 

— Ultima şansă, spuse Smith. Aveţi vreo sugestie? 

— S-ar putea să fie ceva... se auzi murmurul nesigur al vocii lui Smislov. 

— Domnule maior, ai vreo idee? 

— S-ar putea, dar sunt şanse foarte mici... 

— Şansele mici sunt mai mult decât nimic, domnule maior, rosti răspicat 
Smith şi asta e tot ce avem acum. Dă-i drumul! 

— Cum doriți, domnule! 


În spatele ochelarilor de soare, Smîslov ţinea ochii pironiţi pe avionul 
inamic. 

— Domnişoară Russell, când începe următoarea rundă, trebuie să 
păstrezi cursul; drept înainte; lasă-l să tragă asupra noastră! 

Randi aruncă o privire spre el nevenindu-i să-şi creadă urechilor. 

— Adică să-i oferim ocazia să tragă liber în noi? 

— Da, exact! Trebuie să-l lăsăm să tragă în noi. Trebuie să menţii cursul 
până în ultima clipă. lar după aceea n-o să cobori, ci o să urci! Trebuie s-o 
tai direct prin faţa lui! 

Asta era o dublă nebunie. 

— Dacă nu ne doboară cu împuşcăturile, o să ne lovim de el. 

— Este foarte posibil, domnişoară Russell. 

Avionul Cessna viră şi se pregăti de ultimul atac. 

— Randi, fă ce-ţi spune! tună vocea lui Smith în urechile ei. 

— Jon! 

Vocea lui se îmblânzi. 

— Nici eu nu înțeleg la ce se gândeşte, dar fa cum zice el! 

Randi îşi muşcă buzele şi menţinu cursul. Simţi cum mâna lui Smislov 
coboară pe umărul ei. 

— Aşteaptă-l, spuse rusul, urmărind curba pe care înainta atacatorul, 
calculând viteza şi distanţa. Aşteaptă-l! 

Tentaculul unui trasor trecu pe lângă elicopter, pipăind parcă după Long 
Ranger. 

— Aşteaptă-l, repeta Smislov fară încetare, strângând-o şi mai tare de 
umăr. Aşteaptă! 

Scheletul metalic se zgudui când metalul cu viteză mare se strivi de 
structura lui. Un geam se făcu țăndări şi explodă spre interior, în timp ce 
moartea gemea în cabină. 

— Acum! Trage în sus! Sus! 

Strângând manetele de control, Randi ridică elicopterul Long Ranger prin 
traseul de zbor al avionului Cessna Centurion. Timp de o clipă, în stânga nu 
se mai văzu nimic altceva decât botul avionului şi elicea avionului care 
cobora rapid, atârnând la numai câţiva metri sub propriul lor arc de rotor. Şi 
în acea fracțiune de secundă, parbrizul avionului explodă către exterior. 

Apoi trecu mai departe, iar elicopterul începu să se zgâlţâie cumplit în 
jetul de aer provocat de căderea lui, mai-mai să scape de sub control. Randi 
se luptă să restabilească poziția. Un strigăt disperat îi scăpă de pe buze în 


timp ce se luase la trântă cu comanda individuală şi colectivă pentru a 
readuce aparatul pe poziție. Dacă reuşea să iasă din nenorocirea asta, 
înseamnă că va fi în stare să zboare oriunde şi oricum. 

Elicopterul răspunse în cele din urmă eforturilor ei cu o ultimă 
zguduitură. Aparatul de zbor se restabilise. Viaţa lor era în siguranță. 

— Unde este? întrebă Randi gâfâind. 

— Acolo, Jos, răspunse Smith. 

Avionul alb Cessna Centurion cădea vertiginos sub ei, cu un firicel 
subțire de fum ieşind din cabină. O secundă mai târziu, pântecele lui se lovi 
de apă şi dispăru în explozia de stropi. 

— Bravo, Randi, continuă Smith. Şi dumneata, domnule maior! 
Excepţional de bine executat. 

— De acord şi eu, interveni Valentina Metrace pe un ton reverențios. 
Dacă ai fi fost bărbat, draga mea Randi, m-aş fi dăruit imediat cu totul. 

— Mulţumesc, dar poate să-mi spună cineva ce am făcut? Ce s-a 
întâmplat de fapt cu individul? 

— A fost... cum se spune... Smislov se lăsă să cadă înapoi pe scaunul 
lui, cu capul înclinat puţin într-o parte şi cu ochii închişi.... Fixarea tintei. 
Mitraliorul trăgea susținut de un harnaşament individual. Nu avea un suport 
fix cu întrerupător de foc ca să-l împiedice să tragă în propriul avion. După 
ce te-a prins în țintă, s-a concentrat şi a încercat să menţină focul asupra ta 
ca să te ucidă. Când i-ai trecut pe sub nas, s-a răsucit după tine şi a întors 
ţeava armei direct spre propria cabină. 

— Şi, până să apuce să ridice degetul de pe trăgaci şi-a ucis propriul pilot 
şi pe el însuşi, încheie Smith explicația. Rapidă gândire, domnule maior. 

Smislov ridică o mână. 

— Numai amintiri, domnule colonel. Odată, pe când eram deasupra 
Ceceniei, am avut şi eu un nătărău de trăgător cu creier de vrabie care a fost 
cât pe-aci să-mi ia capul. 

Randi aruncă o privire către rus. 

— Mă bucur că a ratat. 


Capitolul paisprezece 


Kodiak, Alaska 


Pantele acoperite de păduri de conifere ale Muntelui Barometrului se 
reflectau în apele Golfului St. Paul când Long Rangerul se îndreptă spre 
portul din Kodiak. Trecând peste traulerele care se înghesuiau la docurile 
portului de pescuit, elicopterul porni spre baza Pazei de Coastă. Imensa 
şalupă Alex Haley stătea ancorată la chei şi era pregătită să-i primească. 
Propriul elicopter fusese descărcat, iar uşile de la hangar erau larg deschise. 
Un ofiţer de punte stătea lângă vas, pregătit să-i conducă la bord. 

Haley era un vas aparte, singurul de felul acesta din flota albă a Pazei de 
Coastă. Fusese navă de salvare din Marina Militară şi funcționa acum şi ca 
patrulă, urmărind aplicarea legii la bordul ambarcațiunilor de pescuit din 
largul coastei şi ca navă de salvare la nevoie. Naviga pe urma vestitelor sale 
predecesoare, Bear şi Northland şi impunea legea la nord de Insulele 
Aleutine. Cu motoarele sale puternice şi carena întărită, ca să facă față 
gheţurilor, era unul dintre puţinele vase care îndrăzneau să înfrunte apele 
Nordului când iama se profila amenințătoare la orizont. 

Randi manevră cu grijă elicopterul şi îl aşeză la bordul vasului, 
compensând efectul solului în timp ce se plasa uşor pe suprafața sa. Tălpile 
de aterizare atinseră zona cu pietriş negru antiderapant şi Randi opri 
motoarele. Câteva clipe lungi, în timp ce turbinele se roteau tot mai încet, 
Smith şi oamenii lui se desfătară cu stabilitatea oferită de suprafaţa vasului. 
Apoi marinarii intrară pe vine sub rotorul elicopterului şi doi ofiţeri în 
uniforme kaki se apropiară de hangar. 

— Domnule colonel Smith, sunt comandorul Will Jorganson. La fel de 
solid şi de impunător ca şi vasul pe care îl comanda, Jorganson era un 
bărbat de vârstă mijlocie, cu pielea feţei asprită de vântul mării, ochi 
albaştri cu privire intensă şi o strângere de mână fermă. Dumnealui este 
locotenentul Grundig, ofițerul meu executiv. Vă aşteptam. Bine aţi venit la 
bordul vasului Haley! 

— Nici nu vă imaginaţi cât de bucuroşi suntem că ne aflăm aici, domnule 
comandor, răspunse Smith pe un ton întru câtva ironic. După interiorul 


strâmt al elicopterului, spațiul larg şi aerisit al punţii oferea o schimbare mai 
mult decât bine-venită. Dumneaei este asistenta mea, şef de echipă, doamna 
profesor Valentina Metrace; pilotul nostru, domnişoara Randi Russell; şi 
ofițerul rus de legătură, maiorul Grigori Smislov, din partea Forţelor 
Aeriene ale Federaţiei Ruse. lar acum am două întrebări la care am nevoie 
de un răspuns imediat, domnule comandor. Prima şi cea mai critică este cât 
de repede putem porni la drum spre Nord? 

Jorganson se încruntă. 

— Conform programului, urmează să ridicăm ancora mâine-dimineaţă la 
ora şase. 

— Nu v-am întrebat despre program, domnule comandor, replică Smith, 
înfruntând privirea de oţel a lui Jorganson. V-am întrebat cât de repede 
puteți porni. 

Iritarea căpitanului vasului se accentuă. 

— Regret, dar nu vă înţeleg, domnule colonel. 

— Nici eu, domnule comandor. Tocmai de aceea trebuie să plecăm 
imediat de aici. Sunt convins că aţi primit ordine clare de la comandantul 
Districtului Şaptezeci al Pazei de Coastă cu privire la autoritatea mea în 
cadrul acestei misiuni în anumite împrejurări. 

Jorganson deveni ţeapăn. 

— Da, domnule. 

— Aceste împrejurări au survenit în momentul de faţă, iar eu mă prevalez 
de autoritatea cu care am fost învestit. Aşadar, cât de repede putem porni la 
drum? 

Jorganson primise într-adevăr un pachet sigilat conținând ordinele 
referitoare la evacuarea din Insula Miercuri şi cele două semnături din josul 
paginii erau deosebit de impresionante. 

— Rezervele de combustibil şi de hrană sunt complete, domnule colonel. 
Câţiva membri ai echipajului au coborât pe țărm şi trebuie să-i chem la 
bord, iar echipa de la camera motoarelor are nevoie de un anumit timp 
pentru a încălzi motoarele. O oră, domnule. 

— Foarte bine, domnule căpitan, aprobă Smith dând din cap. Acum, a 
doua întrebare ne conduce la motivul acestei grabe. Atelierul dumitale de la 
bordul vasului poate efectua reparații la un aparat de zbor deteriorat în 
timpul unei lupte? 

Carapacea de stoicism a lui Jorganson fu, în sfârşit, străpunsă. 

— Avarii provocate în luptă? 


— Exact, încuviință Smith. În timp ce veneam spre dumneavoastră, 
cineva a încercat să ne doboare. Am fost interceptaţi deasupra strâmtorii de 
un avion uşor, echipat cu o instalație de bruiaj şi o mitralieră. Dacă nu ar fi 
avut maiorul Smislov o idee genială şi dacă domnişoara Russell nu ar fi 
făcut câteva manevre admirabile, acum aţi fi căutat un elicopter scufundat. 

— Dar... 

— Nu ştiu, domnule căpitan, repetă cu răbdare Smith. Dar cineva 
încearcă în mod clar să ne împiedice, pe mine şi echipa mea, să ajungem în 
Insula Miercuri. Şi de aceea consider că trebuie să ajungem acolo cât mai 
repede. 

— Ne vom ocupa de această problemă, încuviință Jorganson, revenind la 
atitudinea sa strict profesionistă. Acelaşi lucru este valabil şi în ceea ce 
priveşte elicopterul dumneavoastră. Se va face tot ce este necesar! 

Căpitanul se întoarse către secundul său. 

— Domnule Grundig, cheamă-i pe oameni şi fă toate pregătirile pentru a 
porni la drum. Urgentează totul! Stabileşte ruta marină şi detaliile de 
ancorare şi anunţă-l pe Wilkerson că vom fi gata să ridicăm ancora în 
patruzeci şi cinci de minute! 

— Înţeles, să trăiţi! 

Ofiţerul executiv dispăru pe uşa etanşă de pe puntea vopsită în alb. 

Comandorul din Paza de Coastă se uită din nou la Smith. 

— Aveţi instrucțiuni pentru dr. Trowbridge, domnule colonel? 

— Trowbridge? Smith foră în memorie în încercarea de a identifica acel 
nume. 

— Da, domnule, este directorul programului de cercetare de pe Insula 
Miercuri. Stă la hotelul Kodiak Inn. Trebuia să meargă cu noi pentru a-şi 
recupera oamenii din expediţie. 

Între timp, Smith îşi amintise de numele omului şi îşi analiza opţiunile. 
Dr. Rosen Trowbridge era preşedintele comitetului de organizare al 
programului de cercetare din Insula Miercuri, se ocupa de procurarea de 
fonduri şi de administrarea programelor universitare, fără să fie explorator. 
Pe de-o parte, ar fi putut reprezenta o complicaţie în plus în situaţia care 
devenise deja complexă. Pe de altă parte, ar fi fost o sursă utilă de 
informaţii cu privire la personalul, obiectele şi mediul din Insula Miercuri. 

— Dacă reuşeşte să ajungă aici la timp până ridicăm noi ancora, poate să 
vină cu noi. 


Capitolul cincisprezece 


În largul Peninsulei Alaska 


Nava Alex Haley plutea prin noaptea de toamnă tot mai adâncă cu 
motoarele torcând monoton în cursa rapidă pe sub cerul cu stele ca de 
cristal, trecând pe lângă luminiţele ce se vedeau din când în când în 
depărtare, pe țărm. Marele spărgător de gheaţă trebuia să străbată mai întâi 
vreo şase sute patruzeci de kilometri de-a lungul țărmului Peninsulei Alaska 
spre sud-vest şi abia după aceea putea să vireze spre nord, în largul Insulei 
Unimak, de unde începea drumul cu adevărat lung spre nord, prin Marea 
Bering. 

În mica încăpere a radiocomunicaţiilor mirosea a ozon şi a fum de ţigară. 
Aerul era greu din cauza căldurii care venea de la şasiul echipamentului. 
Scaunul uzat, din oţel cenuşiu, pârâi sub greutatea lui Smith şi din cauza 
ruliului vasului, iar receptorul telefonului prin satelit era lipicios din pricina 
transpirației. Smith rămăsese singur în camera de comunicaţii, căci 
operatorul radio fusese invitat să plece din încăpere din motive de 
securitate. 

— Cum de ne-au depistat? întrebă Smith. 

— Nu e greu de ghicit, răspunse de la depărtare vocea lui Fred Klein. 
Agenţia Pole Star Aeroleasing oferă elicoptere şi avioane pentru transport 
uşor mai multor expediții ştiinţifice şi programe de cercetare din zona 
arctică canadiană şi din Alaska, inclusiv pentru proiectul din Insula 
Miercuri. Când a apărut comunicatul de presă referitor la expediția ta, 
adversarii au recurs probabil la astfel de echipamente. Ai fost prins în 
versiunea aeropurtată a unui schimb de focuri din maşini ostile. 

— Înseamnă că mai ştie şi altcineva despre încărcătura de antrax de la 
bordul avionului Misha-124. 

— Fără îndoială există această posibilitate, Jon. Vocea directorului Klein 
se menținea controlată. Am ştiut de la bun început că încărcătura de război a 
lui Misha-124 va reprezenta o tentație extremă pentru toate organizațiile 
teroriste şi țările care le finanţează. Asta ar putea explica atacul împotriva 


avionului tău. Dar este numai una dintre explicațiile posibile. Nu avem 
suficiente informaţii pentru a stabili cu exactitate cauzele acestui incident. 

Smith îşi trecu mâna prin părul ud de transpirație. 

— De acord cu acest punct. Dar cum s-a aflat? Pe unde au fost scurgerile 
de informaţii? 

— Nu ştiu, dar îi suspectez pe ruşi. Noi am menţinut o confidențialitate 
foarte strictă în legătură cu Misha-124. Singurele persoane care au ştiut de 
ea suntem eu, Maggie, preşedintele şi echipa ta. 

— ȘI, întrucât a fost cât pe-aci ca oamenii mei să fie ucişi în acest 
incident, cred că-i putem elimina de pe listă. 

Vocea lui Klein deveni neutră. 

— Am spus că nu putem exclude nici o posibilitate, Jon. 

Smith sesiză precauția din vocea lui. Smislov... Valentina Metrace... 
Randi. Respinse ideea de negare instinctivă. Klein avea dreptate: „Este de 
neconceput!” era numai o expresie şi nimic mai mult. 

Directorul continuă: 

— Cealaltă opţiune care ne rămâne este că au existat scurgeri de 
informaţii de la locul accidentului, printr-unul dintre membrii echipei de pe 
Insula Miercuri. Am primit asigurări că nici unul dintre membrii expediției 
nu a vizitat bombardierul prăbuşit. Dar s-ar putea ca cineva să mintă. Va 
trebui să cercetezi şi acest aspect, Jon. 

— Am înţeles, domnule. Şi asta ne duce înapoi la întrebarea cine ne 
urmăreşte. 

— Tot ce pot să spun este că analizăm această problemă recurgând la 
toate resursele de care dispunem, răspunse Klein. Numărul de identificare al 
avionului Cessna Centurion care v-a atacat aparţine unui anume Roger R. 
Wainwright, rezident în Alaska de mult timp. FBI şi Securitatea Naţională 
au scos dosarele individului fără să descopere că ar avea cazier penal sau 
legături cu vreo organizație extremistă. Omul este contractor de nivel mediu 
şi aparent un cetăţean de nădejde. Dar, când a fost convocat de FBI la un 
interogatoriu, a mărturisit că închiriază din când în când avionul pe ascuns 
altor persoane. După aceea, a refuzat să mai vorbească şi a țipat să i se 
aducă un avocat. FBI îşi continuă cercetările. 

— Dar ce este cu hangarul de vizavi de agenția Pole Star Aeroleasing? 
Cine l-a închiriat? 

— Numele din acte era Stephen Borski. Oamenii de la biroul din Merrill 
Field îşi amintesc că era un ins obişnuit, de vârstă mijlocie, cu accent rusesc 


evident. Poate că era un expatriat rus — sunt o mulţime în zona aceea. 

A plătit în numerar şi a închiriat hangarul pentru o lună. Adresa şi 
numărul de telefon pe care le-a specificat în documente sunt false. 

— A fost la bordul avionului care ne-a atacat? 

— Nu se ştie, Jon. Paza de Coastă a găsit resturi de avion plutind pe apă 
acolo unde s-a prăbuşit Cessna, dar nu a recuperat nici un cadavru. Probabil 
că sunt tot în avion, iar acesta se află pe fundul Golfului Kennedy. Dată 
fiind adâncimea apei şi viteza curenților, o să mai dureze ceva timp până 
când se va recupera epava, dacă se va întâmpla acest lucru vreodată. 

Smith bătu cu vârful degetelor în consola de comunicaţii, într-un gest de 
frustrare. Şi Alaska făcea parte din conspirație. 

— Mai există un element de legătură cu ruşii. Maiorul Smislov crede că 
instalația de bruiaj era rusească. 

Smith înclină spătarul scaunului şi tresări auzind scârţâitul ascuţit al 
acestuia. 

— Dar de ce naiba ar vrea ruşii să ne oprească? Doar ei ne-au pus pe 
drumuri! 

— Există ruşi şi ruşi, răspunse cu blândeţe Klein. Noi lucrăm cu guvernul 
federal; dar alții s-ar putea să nu fie de acord cu el. FBI din Anchorage 
susține că aici ar putea fi implicată mafia rusească sau ceva de genul ăsta, 
dar este numai o presupunere fără nici o bază solidă. Legătura cu Rusia ar 
putea fi o simplă coincidență, dacă nu cumva e vorba despre confruntări 
locale care urmăresc altceva. 

— Indiferent cine sunt, se pare că dispun de un spectru larg de resurse. 
Glonţul recuperat din elicopterul nostru era un 7.62 mm standard NATO, iar 
laboratorul poliției de stat din Alaska a stabilit că striațiile de pe el au fost 
provocate de o mitralieră M-60 de fabricaţie americană. 

Dumnezeule mare, îşi spuse Jon în sinea lui. Și nu mai departe decât în 
dimineaţa aceasta afirmase că nu va fi o misiune cu împuşcături! 

— Ce ordine aveţi, domnule? 

— Am discutat cu preşedintele, Jon. Nutrim convingerea că misiunea şi 
protocoalele ei secrete sunt în continuare necesare, mai mult chiar ca 
oricând, dacă cineva se interesează de antrax. Credem că echipa ta este 
varianta cea mai bună pentru această misiune. Problema este ce părere ai 
dumneata. 

Smith studie panoul cu fire de deasupra capului timp de zece secunde 
lungi. Dacă nu mai ştia ce înseamnă să comanzi, uitase şi ce povară poate fi 


aceasta pentru cel care comandă. Acum era silit să-şi amintească. 

— Sunt de acord, domnule. Echipa este bună, misiunea poate continua. 

— Foarte bine, Jon. Tonul lui Klein deveni ceva mai cordial. Am să-i 
transmit preşedintelui Castilia. A ordonat să ți se trimită şi ajutoare. O forţă 
de comando este desfăşurată în momentul de faţă la Baza Aeriană Eielson 
din apropiere de Fairbanks. Vor fi pregătiți să te ducă la Insula Miercuri 
dacă vei avea nevoie de ei. Lucrăm şi la identificarea atacatorilor şi la 
stabilirea motivului atacului. Este o chestiune de maximă prioritate. 

— Foarte bine, domnule. Mai este o chestiune pe care trebuie s-o 
mentionez: omul nostru de legătură: maiorul Smislov. 

— E vreo problemă cu el, Jon? 

— Nu cu el în sine. Chiar ne-a salvat viețile astăzi. Numai că, după 
evenimentele de astăzi, sunt sigur că şi-a dat seama că nu suntem nişte 
simpli medici militari şi funcţionari guvernamentali. Şi, ca să fim corecţi, 
este la fel de clar că nici maiorul Smislov nu este un ofiţer obişnuit al 
Forțelor Aeriene Ruseşti. 

Klein chicoti sec. 

— Cred că această problemă poate fi neglijată în cadrul familiei voastre 
de acolo. Acum aveţi de înfruntat un duşman comun şi vă aşteaptă o 
misiune dificilă. Poate că nu e nici o problemă dacă mai puneţi câteva cărți 
pe masă. Las asta la latitudinea dumitale ca şef de echipă. Mingea e în 
terenul dumitale. 

— Mulţumesc, domnule. Mai este ceva? 

— Deocamdată, nu, Jon, te vom ţine la curent. Noroc! 

Legătura se întrerupse. 

Smith puse telefonul în furcă şi se încruntă. 

Trebuia să accepte realitatea: Satele Unite şi Federația Rusă aveau un 
duşman comun în această chestiune. Dar asta însemna oare neapărat că cele 
două au devenit prietene? 

— OK, şefule, ţi-am eliberat vizuina deocamdată, spuse Smith în timp ce 
părăsea cabina radio. 

— Nu este nici o problemă, domnule, răspunse operatorul radio. Şeful le 
transmisese deja consemnul: tipul de la Armată şi oamenii lui trebuiau 
considerați super-VIP şi nici prin minte să nu le treacă să pună întrebări. 

Smith coborî pe puntea inferioară în camera ofițerilor, apoi străbătu un 
pasaj vopsit în gri, îndreptându-se spre pupa vasului. Trecuseră câţiva ani 
buni de când nu mai simțise vibrația vieţii pe mare, zumzetul abia 


perceptibil al motoarelor, zvâcnetul elicelor şi scârţâiturile repetate ale 
carenei care se lupta cu valurile. De pe vremea când fusese detaşat de 
Marina Militară pe nava-spital Mercy. Nava pe care logodnicul lui Randi... 

Îşi alungă gândul din minte. Nu era acum momentul să reînvie trecutul. 
EI şi echipa lui se aflau în toiul unei misiuni. 

Smith se aplecă pentru a trece printr-o uşă scundă în camera de gardă a 
vasului Haley, o încăpere micuță cu panouri de lemn zgâriate şi cu câteva 
mobile de oţel cu tapițeria roasă. Pe una dintre canapele, Randi şedea 
ghemuită cu picioarele sub ea. 

— Bună seara, domnule colonel! salută ea, ridicând privirile de pe un 
roman de Danielle Steel, ceea ce îi amintea că era de față şi o persoană 
străină care nu trebuia să ştie că cei doi se adresau pe numele mic. 

Ceilalți doi ocupanți ai încăperii stăteau la masa din centru: Valentina 
Metrace şi un bărbat între două vârste, într-un pulover de lână şi pantaloni 
groşi de doc, împrăştiaseră mai multe dosare în faţa lor. 

Umerii rotunzi ai bărbatului îl făceau să pară mai îndesat decât era în 
realitate, iar părul rărit de pe cap contrasta cu barba bogată şi îngrijită, 
presărată cu fire cărunte. Pe trăsăturile lui era întipărită o expresie 
instinctivă de aroganță, iar în ochi 1 se citea o dezaprobare continuă; omul 
îşi purta îmbrăcămintea ca şi când ar fi fost un costum prost croit pentru el. 

— Domnule colonel Smith, nu cred că l-aţi cunoscut pe colegul meu, dr. 
Rosen Trowbridge. Domnule doctor Trowbridge, dânsul este şeful echipei 
noastre, locotenent-colonel Jon Smith. 

Dulceaţa controlată din vocea doamnei profesor Metrace spunea mai 
mult decât cuvintele rostite. Smith dădu din cap amabil. Receptase şi el 
vibraţiile care radiau dinspre Trowbridge. 

— Bună seara, domnule doctor! Nu am avut încă ocazia să-mi cer scuze 
pentru schimbarea bruscă a programului nostru de navigație. Sper că nu v- 
am creat inconveniente prea mari. 

— De fapt, mi-aţi creat, domnule colonel. Trowbridge menţionase gradul 
lui Smith cu o oarecare neplăcere. Şi, ca să fiu sincer, mă deranjează faptul 
că nu m-aţi consultat în legătură cu asta. Expediția din Insula Miercuri este 
un proiect de cercetare care a fost pregătit cu foarte multă minuțiozitate şi 
până în momentul de față poate fi considerată un adevărat succes pentru 
universitățile implicate. Nu avem nevoie de nici un fel de complicaţii 
tocmai la sfârşit. 

Smith arboră un surâs amabil. 


— Vă înţeleg perfect, domnule profesor. Am participat şi eu la mai multe 
proiecte de cercetare. 

La suficient de multe ca să te recunosc imediat, prietene, continuă Smith 
în sinea lui, ascunzându-se în spatele zâmbetului. Ceea ce vrei să spui este 
că oamenii tăi de pe teren au făcut o treabă bună în timp ce tu ai stat într- 
un birou drăguţ şi ai semnat documentaţia, arogându-ţi toate meritele prin 
procesul de osmoză birocratică. Acum probabil eşti înspăimântat de moarte 
că s-ar putea ca cineva să-ți răstoarne planurile tocmai când vrei să-ți pui 
numele pe documentul final. 

— Aveţi dreptate, domnule doctor. Smith se instală pe un scaun vizavi de 
Valentina Metrace şi de Trowbridge. Ar fi trebuit s-o fac, dar era vorba 
despre o problemă urgentă. Există anumite preocupări legate de schimbarea 
vremii în preajma Insulei Miercuri. Se apropie iarna şi mi s-a părut că este 
bine să ajungem cât mai curând la insulă. Câştigând puţin timp pentru 
echipa mea prin devansarea plecării, am avut convingerea că cercetările 
echipei mele la locul accidentului nu vor stânjeni recuperarea personalului 
dumneavoastră şi a echipamentelor acestuia. 

— Ei bine, asta este destul de logic, domnule colonel, răspunse 
Trowbridge, nu foarte încântat că fusese contracarat. Dar, oricum, felul în 
care s-a procedat este discutabil. Aş dori ca pe viitor să fiu consultat dacă se 
mai fac şi alte schimbări. 

Smith îşi împreună palmele pe masa lustruită. 

— Înţeleg perfect, domnule doctor, minţi el şi vă promit că pe viitor o să 
mă consult cu dumneavoastră în legătură cu orice alte evoluţii. Este în 
interesul tuturor să conlucrăm. 

— Nu pot decât să fiu de acord cu dumneavoastră, domnule colonel. 
Atâta timp cât se recunoaşte faptul că expediția universităţii a fost prima 
acolo şi că avem prioritate. 

Smith dădu din cap. 

— Asta nu este întru totul exact, domnule doctor. Au mai fost şi alți 
oameni pe Insula Miercuri cu mult timp înainte de expediția 
dumneavoastră. Misiunea echipei mele este tocmai să-i identifice şi să-i 
ducă înapoi la locul lor. Cred că trebuie să-i avem în vedere şi pe ei. 

Smith consideră că ceea ce spusese era numai în parte o poveste de 
faţadă. Acolo, pe gheaţă, fuseseră nişte oameni. Oameni care ajunseseră 
acolo cu mult timp înainte. Serviseră sub un alt drapel, dar fuseseră soldați, 
la fel ca şi Smith. Fuseseră şi ei abandonaţi şi uitaţi de lume. Soarta 


echipajului sovietic putea fi pusă în umbră de considerentele politice, dar 
după o jumătate de secol meritau oricum să se întoarcă acasă. 

Smith înfruntă privirea lui Trowbridge până când profesorul universitar 
cedă. 

— Fireşte, aveţi dreptate, domnule colonel. Sunt sigur că vom reuşi să-i 
mulțumim pe toţi cei implicaţi. 

— Şi eu sunt la fel de sigur. 

— Am studiat împreună cu domnul doctor Trowbridge profilul taberei de 
pe Insula Miercuri, interveni Valentina şi lista personalului, ca să vedem cu 
cine vom lucra. Mă gândeam că unii dintre membrii expediției ar putea să 
ne ajute în cercetările la faţa locului. 

— Dacă aceasta nu-i absolvă de îndatoririle lor oficiale în cadrul 
expediției universitare, interveni grăbit Trowbridge. 

— Fireşte. 

Smith ceru dosarul de personal şi îl deschise. De fapt, Smith nu avea 
intenția să lase pe nimeni să se apropie de Misha-124. Dar asta nu însemna 
că nu exista posibilitatea ca unul dintre ei să fi făcut deja o vizită ilicită la 
locul unde zăcea bombardierul. Scurgerea de informaţii referitoare la 
încărcătura de pe TU-4 trebuie să fi venit de undeva. Să fi fost oare aceasta 
sursa? Şi fusese ceva întâmplător sau deliberat? 

Mai văzuse aceste dosare, dar acum le studia într-o lumină nouă. 

Dr. Brian Creston, Marea Britanie, meteorolog şi şeful expediției. Din 
fotografie îl privea un bărbat mare ca un urs, cu un chip zâmbitor, care se 
vedea că petrece mult timp în aer liber. Era cercetător acreditat şi avea la 
activ participarea la mai multe expediții atât în zona arctică, cât şi în 
Antarctica. 

Dr. Adaran Gupta, India, climatolog şi asistentul şefului expediției. Din 
fotografie îl privea chipul slab şi tras la faţă al unui cercetător. Eşti cam 
departe de New Delhi, domnule doctor. 

— Climatologie şi meteorologie? comentă Smith. Presupun că încălzirea 
globală şi topirea gheţurilor arctice au reprezentat elementele principale de 
cercetare. 

— A fost principala temă de cercetare, domnule colonel. 

Kayla Brown, SUA; absolventă, geofizică; drăguță, delicată, aproape 
adolescentină. Nu avea deloc chipul asprit de intemperii al unui cercetător 
polar. Dar se pare că posedase curajul şi insistența necesare pentru a intra în 
echipa de cercetare, trecând înaintea multor candidați bărbaţi. 


lan Rutherford, biolog din Anglia, un flăcău chipeş care ar fi putut fi 
chiar băiatul vecinului, dacă acesta ar fi fost din Midland-ul britanic. 

Dr. Keiko Elasegawa, Japonia, al doilea specialist în meteorologie. O 
femeie sobră, o figură studioasă, oarecum plinuță. Compensa probabil viaţa 
socială mai puţin activă prin devotamentul deosebit pentru domeniul ei de 
cercetare. 

Ştefan Kropodkin, Slovacia, astronomia radiaţiilor cosmice; zvelt, brunet, 
cu un zâmbet încântător şi puțin mai în vârstă decât ceilalți absolvenți. 
Probabil că tu îi acorzi cea mai mare atenţie domnişoarei Brown, indiferent 
dacă îi place sau nu. 

Smith închise dosarul. Nu era dispus să facă nici un fel de presupuneri 
legate de sex, rasă, naționalitate sau eventuala orientare politică. Aşa ceva 
era un joc prostesc, căci lăcomia şi fanatismul puteau îmbrăca orice aspect. 
Secţiunea Unu şi multe alte agenţii de informaţii şi de aplicare a legii ar 
putea avea mult de furcă dacă ar încerca să disece viaţa acestor şase 
persoane. Când va ajunge pe Insula Miercuri, va fi datoria lui să facă acest 
lucru. 

Simti că este privit şi ridică ochii. Dr. Trowbridge şi Valentina Metrace se 
uitau la el. Chipul lui Trowbridge exprima uimirea. Zâmbetul Valentinei şi 
sprânceana ei ridicată ironic îi dădeau de înţeles că se străduia să-i citească 
gândurile. 

Smith puse dosarul la loc pe masă. 

— Doamnă profesor Metrace, l-aţi văzut pe maiorul Smiîslov? 

— Cred că este afară pe punte şi inhalează nicotină, răspunse ea. 


— Atunci o să vă rog să mă scuzaţi, am ceva de vorbit cu domnul maior. 
* 


Înaintarea vasului pe mare crea un curent de aer rece pe puntile 
scufundate în întuneric. Grigori Smîslov tinu bricheta cu gaz în mâinile 
tăcute căuş ca să protejeze flacăra care atingea vârful țigării. Inhală o dată 
adânc şi lăsă apoi fumul să iasă încet printre dinții încleştați. 

Trebuia să ia legătura cu generalul Baranov şi să afle ce naiba se 
întâmplă. Avea un număr de telefon sigur care era păzit de ataşatul militar al 
Federației Ruse de la Washington, dar ordinul lui Smith de a ridica ancora 
imediat după-amiază nu-i mai dăduse răgazul necesar pentru o convorbire. 

Şi chiar dacă ar fi ajuns la un telefon neascultat, putea să aibă încredere 
în persoana de la celălalt capăt al firului? Cineva ştia! Cineva din afara 
conspirației ştia! 


Dar cât de mult? Despre Misha-124, fireşte. Probabil ştiau şi că antraxul 
se afla încă la bordul bombardierului. Acesta ar fi fost un minimum care 
explica tentativa de asasinat din după-amiaza respectivă. Dar ce alte lucruri 
mai ştiau? 

Smiîslov mai trase o dată cu sete din țigară. Era suficient de rău că se ştia 
de antrax şi de riscul ca acesta să încapă pe mâinile unei grupări teroriste. 
Dar era numai atât? Dacă ştiau şi de Evenimentul din Cinci Martie? 

Era un coşmar care trebuia luat în calcul. Dacă exista cineva din afara 
cercului celor treizeci şi doi care ştia despre eveniment şi despre 
posibilitatea ca la bordul avionului să se mai afle încă dovezi legate de 
acesta? Ce-ar fi dacă aceştia făceau tot posibilul să prevină distrugerea 
dovezilor şi să şi le însușească? 

Ce-ar fi dacă o organizație sau chiar un singur individ deţine puterea de a 
şantaja o mare putere nucleară? 

Aceasta ar face să pară o insignifiantă încărcătură de antrax de la bordul 
avionului. 

Pierdut în gândurile lui sumbre, Smislov tresări auzind o voce în 
apropiere: 

— În calitate de medic mă simt obligat să vă avertizez că fumatul 
dăunează sănătăţii. 

Silueta lui Jon Smith se desprinse din umbră de pe punte şi veni să se 
rezeme de balustradă alături de Smislov. 

— Iar acum, că mi-am îndeplinit această datorie, eşti liber să-mi spui să 
mă duc la naiba. 

Smislov chicoti şi aruncă chiştocul peste bord. 

— Nu noi am inventat cancerul de plămâni în Rusia, domnule colonel. 

— Voiam să-ți mulţumesc încă o dată pentru ceea ce ai făcut astăzi. 

Smislov renunță să mai scoată bricheta şi pachetul de țigări ca să-şi 
aprindă altă țigară. 

— Eram cu toții în acelaşi elicopter. 

— Aşa este, consimţi silueta. Aşadar, domnule maior, ce părere ai? 

— Ca să fiu sincer, domnule colonel, nu ştiu ce să cred. 

Și acesta era adevărul. 

— Ai vreo idee cine ar fi putut fi în spatele atacului? 

Smiîslov clătină din cap. lar acum urma să mintă din nou. 

— Nici cea mai mică. Probabil că cineva a aflat de faptul că Misha-l124 
era o platformă de arme biologice. Au presupus că încărcătura de antrax se 


mai află încă la bordul avionului şi încearcă să ne împiedice să ajungem 
primii la locul accidentului. Este singura explicaţie logică. 

— Aşa s-ar zice, mormăi Smith. Dar este cineva care apelează la resurse 
foarte serioase numai pe baza unei speculaţii. Întoarse capul şi se uită direct 
la Smiîslov. Autorităţile din Alaska se gândesc la o eventuală implicare a 
mafiei ruseşti. 

Bine. Smislov putea să spună din nou adevărul. 

— Este foarte posibil, domnule colonel. Ar fi o prostie să negăm că 
anumite elemente criminale din ţara mea au dobândit foarte multă influență 
în cadrul guvernului nostru. 

Smith chicoti pe întuneric şi amândoi priviră un timp pe deasupra 
crestelor valurilor, ascultând fâşâitul carenei care despica apele. În cele din 
urmă, Smislov vorbi din nou: 

— Domnule colonel, îmi poți spune dacă guvernul meu a fost anunţat de 
atacul de astăzi? 

— Nu ştiu sigur. Superiorii mei au fost informaţi despre situaţie şi mi-au 
transmis că se uzează de toate resursele disponibile pentru ca atacatorii să 
fie identificaţi. Presupun că asta se referă şi la resursele ruseşti. 

— Înţeleg. Smith şovăi, apoi continuă: Domnule maior, dacă doreşti să 
vorbeşti direct cu superiorii dumitale despre acest incident, pot să aranjez 
acest lucru. Dacă eşti îngrijorat în legătură cu... siguranţa convorbirii, pot 
să-ți dau cuvântul meu că vei putea vorbi liber. Comunicaţiile dumitale nu 
vor fi monitorizate. 

Smislov reflectă o clipă. Ce pot să transmit în totală siguranță şi cui? 

— Nu, nu este necesar. 

— Cum doreşti. Oferta rămâne valabilă. Vocea lui Smith se înmuie. 
Aşadar, spune-mi, domnule maior — tabinet, bridge sau pocher, care este 
jocul dumitale preferat? 


Capitolul şaisprezece 


Reykjavik, Islanda, în largul oceanului 


Pe un alt ocean, în cealaltă jumătate a lumii, o altă navă ridică ancora. 

Căpitanul navei de cursă lungă S:/fsdottar crezuse că ghinionul care se 
tinuse scai de vasul lui luase sfârşit. Dar acum nu mai părea chiar aşa de 
sigur. 

Industria pescuitului din Atlanticul de Nord era în declin de foarte multă 
vreme şi politica de tergiversare a proprietarilor de traulere nu contnbuise 
cu nimic la îmbunătăţirea situaţiei. Şi, în cele din urmă, aşa cum trebuia să 
se întâmple, lucrările neglijate de întreținere s-au răzbunat. Si//sdottar 
petrecuse cea mai mare parte a sezonului trecut la docuri cu reparații lungi 
şi costisitoare la motoare. lar proprietarii, ca întotdeauna, găsiseră că este 
mai convenabil să dea vina pe vas decât pe ei înşişi. 

Siffsdottar stătea cu faţa spre spărgătoarele de val din şantierul naval, iar 
căpitanul şi echipajul lui priveau spre țărm când, dintr-odată, ca un miracol, 
apăruse o comandă de ultimă oră: un charter de o lună pentru o companie 
de film care le aducea suficienți bani să plătească şi reparațiile şi pierderile 
provocate de sezonul slab de pescuit. 

Pentru prima dată şi proprietarii şi echipajul au ajuns la un acord. Erau 
cât se poate de încântați să le facă pe plac clienţilor. Dar când „cineaştii” 
sosiseră la bord, constataseră că aceştia erau o bandă de vreo douăzeci de 
bărbați extrem de duri, chiar şi după standardele echipajului greu încercat al 
traulerului. Şi le lipsea în mod clar orice aparatură de filmare — nu aveau 
decât o mulțime de echipamente electronice şi radio de comunicaţii. 

Şi arme. Acestea nu ieşiseră la iveală decât după ce ridicaseră ancora. 
Acum, doi dintre „cineaşti” stăteau tolăniţi în fundul cabinei cârmei, fiecare 
dintre ei cu pistolul expus clar la vedere. 

Nu oferiseră nici un fel de explicaţie, iar căpitanul traulerului considerase 
că este mai prudent să nu ceară. 

Şeful echipei de cineaşti, un bărbat înalt, cu barbă roșcată, care le 
transmitea ordinele într-o engleză cu accent foarte ciudat, stabilise cursul 
spre vest-nord-vest; destinația lor era un set de coordonate GPS, aflate 


undeva în interiorul Golfului Hudson. Dăduse, de asemenea, ordine ca 
radioul vasului să fie dezafectat. Oamenii lui se vor ocupa în exclusivitate 
de comunicații pe toată durata călătoriei „din motive de siguranță a 
afacerilor”. 

Căpitanul de pe Siffsdottar bănuia acum că proprietarii luaseră o altă 
decizie foarte proastă pentru afacerile lor. Dar, în momentul în care depăşiră 
punctul cel mai vestic al Islandei, îşi dădu seama că nici nu prea are ce să 
facă. Va recurge la tehnica străveche de supravieţuire din Islanda: o 
neutralitate strictă şi solidă şi speranţa că totul se va termina cu bine. 
Datorită acestei strategii, Islanda supravieţuise neatinsă în mai multe 


războaie mondiale. Poate că va fi bună şi de astă dată. 
* 


Sub punte, Secțiunea de Comandă rechiziționase salonul principal şi îl 
transformase în centru operaţional. Aşezat la masa mare, Anton Kretek 
turnă trei degete de Aquavit într-un pahar scund. Luă o înghițitură şi făcu o 
grimasă. Băutura aceasta specific islandeză era o poşircă, dar nu exista alta 
la îndemână. 

— Aveţi rapoartele de la secția din Canada? întrebă el iritat. 

— Acum le descărcăm, domnule Kretek, raportă ofiţerul de comunicaţii 
de la laptopul lui. Va mai dura ceva până le decriptăm. 

Internetul era o adevărată binecuvântare atât pentru afacerile 
internaționale, cât şi pentru activitatea infracțională, căci oferea comunicații 
rapide şi sigure din orice punct al planetei. Un telefon prin satelit de 
mărimea unei farfurii fixat în partea de sus a traulerului le făcea legătura cu 
rețeaua de comunicaţii a planetei şi cele mai performante programe de 
criptare fereau mesajele lor de ochii indiscreti. 

O imprimantă portabilă cu laser scoase câteva foi printate. Ofiţerul de 
comunicații împinse scaunul îndepărtându-l de masă, se ridică şi îi dădu 
foile peste umăr lui Kretek. 

Traficantul de arme luă din scrumieră un trabuc în formă de torpilă, trase 
un fum şi începu să citească, iar mirosul de fum de trabuc se amestecă cu 
cel de combustibil diesel şi ulei de peşte. 

Kretek se încruntă. Ştirile conţineau şi veşti bune şi veşti rele. Încercarea 
de anihilare a misiunii de cercetare ruso-americane dăduse greş. Omul care 
răspundea de operațiunile din Alaska fusese nevoit să angajeze la repezeală 
ce găsise, în cazul de față pleava mafiei ruseşti de stradă. 


Avionul de interceptare trimis pentru a dobori elicopterul misiunii nu se 
mai întorsese. ŞI, întrucât nu apăruseră nici un fel de ştiri în presă cu privire 
la un atac împotriva expediției guvernamentale sau la pierderea unui avion, 
probabil că acesta se prăbuşise undeva în mare sau în zonele nelocuite. 

Asta este! Să lăsăm echipa de cercetare să-şi continue misiunea. Dacă îl 
înving, la faţa locului, se va bizui pe agentul lui de pe insulă şi pe efectul 
surpriză provocat de sosirea forțelor lui principale. lar dacă unele capete 
înfierbântate o să le creeze probleme la momentul nepotrivit, e treaba lor. 
Momentul ales, planificarea şi condiţiile atmosferice vor fi aliații lui 
împotriva lumii de afară. 

Kretek mai trase o dată din trabuc şi îşi clăti apoi gâtlejul cu o înghițitură 
de băutură. Asta, fireşte, în cazul în care acea echipă de cercetare nu este 
mai mult decât declara că ar fi. S-ar putea oare ca guvernele implicate să fi 
ştiut de prada incredibilă care se afla încă în avion? 

Părea puţin probabil. Dacă ar fi cunoscut adevărul, americanii s-ar fi 
repezit să asigure avionul cu toate bunurile preţioase din el, iar presa lor 
națională ar fi devenit de-a dreptul isterică în legătură cu primejdia 
reprezentată de antrax. Probabil că ruşii le dăduseră asigurări că încărcătura 
avionului fusese aruncată, asta dacă pomeniseră, în general, de ea. Fostul 
expert sovietic în arme, care se afla acum în Grupul Kretek, îl asigurase pe 
liderul acestuia că era vorba despre o procedură standard de operare. Din 
diverse motive însă, procedura standard nu fusese respectată la bordul 
acelui avion, iar Anton Kretek era gata să profite din plin de asta. 

A doua veste venea de la Vlahovic şi de la grupul din Canada şi era încă 
şi mai plăcută. Se achiziţionase un avion potrivit şi echipajul lui trecuse cu 
bine de formalitățile vamale canadiene. Se stabilise baza de realimentare A, 
iar locaţiile pentru bazele B şi C erau ţinute sub supraveghere. Foarte bune 
veşti. Chiar foarte, foarte bune. 

Iar ultima veste îl binedispuse de-a dreptul pe contrabandistul de arme. 
Venea de pe Insula Miercuri şi îl anunţa că nu se trăsese nici un semnal de 
alarmă. Personalul stațiunii se pregătea pentru primirea cercetătorilor 
specialişti în istoria aviației şi pentru propria recuperare de acolo odată cu 
venirea iernii. Nu se observaseră nici un fel de probleme. Operațiunile 
continuau. 

Acum, când planul se desfăşura, Kretek va putea să transmită ora 
probabilă a sosirii şi instrucțiunile pentru faza finală a operațiunii pe Insula 


Miercuri. Dacă totul va continua ca până acum, va fi o întâlnire cât se poate 
de plăcută. 

Kretek rânji şi îşi mai turnă un deget de băutură în pahar. Aceasta căpăta 
un gust din ce în ce mai bun. 


Capitolul şaptesprezece 


În largul țărmului estic al Insulei Miercuri 


Stelele străpungeau pe alocuri pătura de nori, iar lumina lor se reflecta în 
marginile zimţate ale gheţurilor, oferindu-i condiţii ideale vânătorului care 
se mişca printre ele ca o fantomă. 

Ursul polar era încă oarecum tânăr, nu avea decât vreo patru sute de 
kilograme de muşchi văluriți şi o senzaţie perpetuă de foame pe sub blana 
groasă şi impenetrabilă. Instinctele lui îl purtau spre sud, spre extremitatea 
încă neîngheţată. Dar se oprise un timp în apropierea Insulei Miercuri, căci 
banchiza neînghețată complet şi cu găuri pentru respirat atrăsese o populaţie 
relativ numeroasă de foci — un teren de vânătoare excelent pentru un urs 
polar. 

Ursul mai vânase şi cu o săptămână în urmă şi zdrobise cu îndemânare 
craniul prăzii sale, cu lovituri precise ale labelor uriaşe, scoțând, cu 
maxilarele sale puternice, grăsimea de pe cadavrul focii pentru a-şi alimenta 
cuptoarele biologice împotriva frigului usturător al mediului arctic. Dar 
iarna era aproape şi focile se refugiau din calea ei. Ursul trebuie să plece şi 
el spre sud. Sau să exploreze alte posibile surse de hrană: animalele ciudate, 
care în mod clar nu semănau cu vietățile mării şi care populau insula, 
umblând în două picioare. 

Ursul polar nu cunoştea creaturile acestea, dar vântul îi aducea mirosul 
sângelui lor cald şi dulce; la urma urmelor, când trăieşti pe gheață carnea 
este carne. 

Ursul cobori de pe malul tăios pe o suprafaţă plană recent îngheţată. Aici, 
unde gheaţa era încă subțire şi fragilă, ar putea să găsească o hrană ceva mai 
normală: o focă în drum spre suprafața apei ca să respire. Păşind silențios 
către copca deschisă, ursul se opri o clipă cu capul aproape de pojghiţa de 
gheață, ascuţindu-şi simţurile, pipăind şi ascultând cele mai slabe zgomote 
ŞI vibrații de Jos. 

Acolo! Ceva se mişca pe sub gheaţă! 

Şi apoi urmă şocul uriaş, ursul fu ridicat şi aruncat în aer. Asemenea 
Josnicii nu trebuiau să li se întâmple unor lorzi ai Arcticii! Căzu lat pe 


suprafața gheții. Se ridică în picioare gemând şi o luă la fugă îngrozit, 
urlându-şi protestul în noaptea nepăsătoare. 

O elice mare, neagră apăsa suprafața încremenită a apei, gheaţa se 
sfărâma cu zgomot şi se împrăştia în jurul ei. Vasul uriaş, ca un mamut, 
clasa SSGN, îşi croi drum nemilos printre grămezile de gheaţă, se ridică la 
suprafață şi se stabiliză. Trapele se deschiseră şi prin ele apărură oameni în 
costume albe de camuflaj arctic în contrast cu suprafaţa întunecată a 
submarinului. Unii dintre ei săriră imediat pe suprafaţa gheții, coborând pe 
scările de pe laturile submarinului. Ajunşi pe gheață, se împrăştiară înjur şi 
îşi scoaseră puştile AK-74, creându-şi un perimetru de siguranță. 

Alții se ocupau de echipamentele care trebuiau scoase din pântecele 
vasului: rucsacuri îndesate, echipamente de culoare albă, saci cu hrană, 
sănii din fibră de sticlă trase de oameni şi cutii cu muniții şi explozive. Tot 
ce le trebuia pentru a rămâne în viață mai mult timp, pentru a lupta şi a 
distruge într-un mediu polar ostil. 

Comandanții grupului de operaţiuni speciale şi ai submarinului coborâră 
ultimii pe scara acestuia. 

— La naiba, ce frig e! mormăi comandantul. 

Locotenentul Pavel Tomaşenko de la Forţele Speciale ale Infanteriei 
Navale zâmbi, afişând un aer de superioritate şi repetă vechea zicală: „Pe o 
vreme ca asta, florile înfloresc pe străzile din Pinsk”. 

Comandantul submarinului nu părea deloc amuzat. 

— Trebuie să mă scufund cât mai repede. Vreau ca să îngheţe gaura asta 
din nou înainte să treacă următorul satelit american pe deasupra ei. 

Aşa cum se întâmpla cu toţi cei care lucrau pe submarine, căpitanul era 
nervos şi neajutorat când se afla la suprafaţă. Şi avea şi motive. Ajunsese în 
apele teritoriale canadiene, într-o zonă interzisă submarinelor străine. ȘI, 
dacă forțele navale canadiene erau absolut incapabile să impună această 
interdicție, vasele atomice de urmărire ale Marinei Militare americane o 
încălcau în mod regulat şi cu toată nepăsarea. 

— Nu-ţi face griji, căpitane, plecăm în câteva minute, răspunse 
Tomaşenko, privind în jos către oamenii lui care descărcări săniile. Şi noi 
trebuie să rămânem ascunși la următoarea trecere a satelitului. Nu vor fi 
probleme. 

— Să sperăm, spuse căpitanul submarinului. Mă voi strădui să respect 
orarul de comunicaţii, dar trebuie să-ţi amintesc, domnule locotenent, că nu 
pot promite nimic. Totul depinde de golurile pe care le voi găsi în suprafața 


gheții, ca să-mi pot scoate catargul de antenă pentru radioemiţător. Mă voi 
întoarce la aceste coordonate o dată la fiecare douăzeci şi patru de ore şi voi 
încerca să captez transmisiunile dumitale. Dar nu pot face mai mult de-atât. 

— Va fi suficient, căpitane. Conduci un serviciu de transport de nădejde. 
Dasvidania. 

Tomaşenko sări peste balustrada punţii şi cobori spre suprafaţa îngheţată. 

Comandantul submarinului mormăi ceva pe sub mustață. Îl enerva faptul 
că trebuia să primească astfel de încurajări de la un mucos de locotenent, 
dar cei din Speţnaz:*: se considerau unşii lui Dumnezeu. Din păcate, acest 
exemplar venise împreună cu un pachet de ordine sigilate din partea 
Direcţiei Flotei Pacificului prin care comandantul de submarin şi vasul 
acestuia erau puşi în totalitate la dispoziția lui Tomaşenko. Nesocotirea 
literei sau a spiritului acestor ordine ar fi însemnat o soartă foarte tristă în 
Marina Militară pe cale de restrângere a Rusiei. 

Comandantul îl urmări cu privirea pe Tomaşenko şi plutonul acestuia 
care se mai vedeau doar ca nişte umbre întunecate pe gheață, îndepărtându- 
se spre silueta estompată a Insulei Miercuri. Îi făcea plăcere să-i vadă 
plecând. Acum, sufletul şi vasul îi aparţineau din nou în totalitate pentru un 
timp. Şi îi părea bine şi că scăpase de trupa aceasta de pe vasul lui. Echipa 
lui Tomaşenko era un grup alcătuit din cei mai brutali şi mai sângeroşi 
ucigaşi pe care îi întâlnise vreodată. Şi, dat fiind faptul că avea peste 
douăzeci de ani vechime în armata rusă, cunoscuse câte ceva până acum. 

— Eliberaţi puntea! ordonă el. Toate santinelele sub punte! 

În timp ce marinarii treceau în goană pe lângă el, căpitanul apăsă pe 
butonul de comandă de lângă interfon. 

— Camera de control, aici puntea de comandă! Pregătiti-vă de 
submersiune! 


Capitolul optsprezece 


Nava USS Alex Haley 


Randi Russell împinse cu unghia un jeton de plastic roşu. 

— Bate-mă cu popa, spuse ea, privind peste masa de joc cu atenția 
încordată a unui animal de pradă gata să sară la atac. 

Mormăind ceva în barbă în ruseşte, Grigori Smislov luă un jeton din 
teancul lui modest de trofee şi îl puse unde i se indicase. 

— Ai încurcat-o, Grigori, spuse Valentina Metrace, scoțând un jeton din 
bolul care stătea alături de câmpul de luptă de pe masă. 

— Jocul ăsta este pentru copii, mormăi Smislov printre dinți. Şi, de altfel, 
nu sunt deloc în dificultate. 

— Noi îi spunem dame, domnule maior. Smith chicoti din locul unde 
stătea alături de Randi. Și cred că ai încurcat-o. 

— Nici măcar marele Murphy nu ar putea să se concentreze când 
oamenii îi ronțăie tot felul de biscuiţi în urechi! 

— Mai exact, sunt chipsuri tortilla, preciză Valentina şi mai zdrobi câțiva 
între dinți. De fapt, problema dumitale este că încerci să gândeşti logic, ca 
la şah. Dar jocul de dame se bazează mai mult pe instinct: să trecem unul pe 
lângă altul ca la scrimă. 

— Chiar aşa. Smislov apucă un jeton şi sări cu el peste unul dintre 
jetoanele roşii ale lui Randi. Ți-am spus eu că nu sunt deloc în dificultate. 

Riposta nu întârzie: regele lui Randi curăță rapid tabla de joc într-un 
triplu asalt. 

— Jucăm patru din şase? întrebă ea schițând un zâmbet abia vizibil. 

Smiîslov se bătu cu palma peste frunte: 

— Pentru ce am plecat eu din Siberia! 

Smith îi zâmbi rusului. 

— Nu trebuie să te simţi prea stânjenit, domnule maior, nici eu nu am 
reuşit s-o bat, vreodată pe Randi la dame. Dar ce-ai zice de o partidă de 
bridge? 

Smiîslov ridică fruntea şi începu să-şi adune soldaţii morti. 


— De ce nu? Nu poate fi mai cumplit să fu torturat cu fiare înroşite în 
foc decât să ţi se smulgă unghiile. 

Spărgătorul de gheaţă plecase de patru zile din Sitka. După ce ocolise 
Point Barrow, mergea acum voiniceşte spre nord-est, îndreptându-se spre 
Arhipelagul Regina Elisabeta. Numai o mică parte din acest timp putea fi 
consumat cu informări şi elaborarea de ipoteze în legătură cu ceea ce îi 
aştepta pe Insula Miercuri. Rămâneau multe ore în care trebuiau să-şi 
omoare timpul cu ceva şi, în calitate de străini în comunitatea navigatorilor 
de la bordul navei Haley, Smith şi oamenii lui fuseseră lăsaţi să se descurce 
singuri. 

Smith era încântat de acest aranjament. Asigurarea coeziunii echipei nu 
reprezenta o simplă chestiune de antrenament şi de disciplină. Oamenii 
trebuiau să se obişnuiască unii cu alții. Să ştie cum gândesc. Cum 
acționează şi cum reacționează. Să cunoască detalu — cum le place cafeaua, 
de pildă. Toate acestea la un loc îi sugerau modul în care ar putea reacționa 
fiecare într-un moment de criză. 

Pas cu pas, îşi completa astfel fişierele mentale despre fiecare dintre ei. 

Randi Russell: Era singura pe care o cunoştea de mai înainte. Aici avea o 
bază pe care să construiască. Era o persoană de nădejde, te puteai bizui pe 
ea. Dar, pe undeva, mai exista şi atitudinea aceea de „nu-mi pasă de nimic” 
pe care o afişa. Nu vorbea niciodată despre misiune, ci numai despre ea 
însăşi. 

Grigori Smislov: era în mod clar un soldat bun, dar şi un om care gândea 
foarte mult. Şi, din stările sufleteşti pe care le manifesta câteodată, Smith îşi 
dădea seama că nu este mulțumit de gândurile lui. Rusul încerca să ia o 
decizie. Dar ce fel de decizie era aceasta — Smith putea numai să presupună. 

Valentina Metrace: Şi în cazul ei avea la ce să se gândească. Mai exact, 
la ceea ce se ascundea în sufletul acestei carapace lustruite şi strălucitoare a 
doamnei profesor universitar. Acolo mai era o entitate. Din conversațiile 
lungi pe care le avusese cu ea surprinsese numai foarte puţin din cealaltă 
personalitate a ei. Nu era vorba atât despre o mască gata să alunece din când 
în când, ci mai degrabă despre un camuflaj. „Expert în arme” putea însemna 
orice. 

Dar şi partea vizibilă a personalității ei era la fel de interesantă. 

Megafonul de deasupra capului hârâi şi se activă. 

— Camera de gardă, aici puntea de control. Ridicați receptorul, vă rog! 

Smith se ridică şi se duse la interfonul de lângă ușă. 


— Aici camera de gardă. Colonelul Smith. 

— Domnule colonel Smith, aici căpitanul Jorganson. Poate vreţi să veniţi 
împreună cu oamenii dumneavoastră să vă uitaţi pe unul dintre geamurile 
de la babord. Trecem pe lângă un monument local. 

— Imediat. 

Smith puse interfonul la loc în furcă. Ceilalţi ridicară privirile spre el. 

— Căpitanul ne invită să vedem ceva, băieți. 

Vântul de pe punte era muşcător, părțile neacoperite ale corpului 
amorțeau în câteva minute. La fel de pătrunzătoare era şi culoarea albastră 
metalică a mării şi a cerului, acesta din urmă acoperit pe alocuri de nori 
cirus. Alcătuiau un contrast izbitor cu silueta albă, ca de castel, a aisbergului 
care trecea încet pe lângă vas, în timp ce trupul masiv al aisbergului se 
întrezărea prin apele oceanului ca un morman verde. Acesta era primul 
dintr-o serie. La nord, spre orizont, se zărea o strălucire de-a dreptul 
metalică, pe care oamenii nordului o numeau „clpirea gheții”. 

Smith simţi o mişcare lângă cot. Valentina Metrace venise atât de aproape 
de el, încât o simţea cum dârdâie. Din încăperea de sub punte ieşise şi dr. 
Trowbridge şi stătea lângă balustradă, fără să privească la membrii echipei 
lui Smith sau să încerce să le adreseze vreun cuvânt. Mai veniseră şi alți 
membri ai echipajului de pe vas ca să vadă spectrul palid ce plutea pe mare. 

Primul duşman îşi făcuse apariția. Lupta va începe curând. 


Capitolul nouăsprezece 


Insula Miercuri 


— Eşantioane de apă din nucleu, seria M? 

— Verificat. 

— Eşantioane de apă din nucleu, seria R? 

— Verificat. 

— Eşantioane de apă din nucleu, seria RA? 

Kayla Brown ridică privirea din locul unde şedea în genunchi, lângă o 
cutie deschisă ce conţinea specimene. 

— Sunt toate aici, domnule doctor Creston, spuse ea cu răbdare, la fel ca 
ŞI ieri. 

Dr. Brian Creston chicoti şi închise carnetul de însemnări. 

— Trebuie să ai răbdare cu un bătrân ca mine, fetițo. Am văzut multe 
necazuri în ultimele momente ale unei expediţii. Nu are sens să devenim 
neglijenţi chiar înainte de întoarcerea acasă. 

Kayla închise încuietorile cutiei şi strânse banda de siguranţă de nailon în 
jurul ei. 

— V-am auzit, domnule doctor. Nu vreau să intervină nimic între mine şi 
elicopterul acela foarte frumos, care urmează să sosească mâine. 

— Serios? Creston îşi luă pipa din retorta crăpată pe care o folosea în loc 
de scrumieră şi se aplecă puţin ca să privească pe una dintre ferestrele mici 
ŞI joase ale cabanei ce le servise drept laborator. 

— De fapt, aş prefera să ratez ocazia. Aici mă simt... odihnit. 

Deocamdată, vremea era încă stabilă pe insulă, iar soarele aflat jos îşi 
arunca razele pe zăpada sclipitoare de afară. Staţia de cercetări de pe Insula 
Miercuri era compusă din trei clădiri mici din prefabricate: laboratorul, 
clădirea principală şi clădirea generatorului şi a utilităţilor, aşezate toate trei 
în linie dreaptă, la o distanţă de treizeci de metri una față de alta, pentru a fi 
eliminat riscul de incendiu. 

Staţia fusese instalată în apropierea țărmului golfului îngheţat din capătul 
vestic al insulei, unde o coamă a lanţului central de înălțimi o ferea de 


vânturile care suflau în special dinspre nord. În felul acesta, clădirile cu 
acoperiş plat erau îngropate numai pe jumătate în nămeţi. 

Kayla Brown se ridică în picioare şi îşi scutură genunchii pantalonilor de 
schi. 

— A fost o experiență extraordinară, domnule doctor şi n-aş fi vrut s-o 
ratez pentru nimic în lume, dar, aşa cum se spune, ce-i prea mult strică. 

Creston izbucni în râs. 

— Înţeleg, Kayla. Dar n-o să vrei să însoţeşti echipa de cercetare a 
accidentului aviatic când va sosi aici? La urma urmelor, tu ai fost cea care a 
zărit epava. 

Tânăra făcu o mutră lungă. 

— Nu prea cred. M-am gândit şi eu la asta, probabil că ar fi interesant, 
dar... s-ar putea ca oamenii de la bordul acelui avion să mai fie încă acolo. 
Prefer să nu văd aşa ceva. 

Creston dădu aprobator din cap. Se rezemă de masa mare de lucru din 
centrul laboratorului şi începu să-şi umple alene pipa din rezerva pe 
terminate aflată în punga de tutun. 

— Înţeleg foarte bine. S-ar putea să nu fie o experienţă prea plăcută. Dar 
trebuie să mărturisesc că bombardierul acesta vechi îmi stârneşte 
curiozitatea, mai ales că ne-au poruncit să ne apropiem de el. Te face să 
crezi că e ceva mai mult decât ceea ce sunt dispuşi să spună. 

Kayla Brown se bătu cu palmele peste coapse şi îşi rostogoli ochii ca 
orice femeie cu simţ practic. 

— Haideţi, domnule doctor! Ştiţi cum sunt istoricii şi arheologii! Nu le 
place să umble fel de fel de amatori prin săpăturile lor. Nici dumneavoastră 
nu v-ar conveni să se joace cineva cu eşantioanele dumneavoastră sau cu 
radiosondele, nu-i aşa? 

— Punct lovit. 

Creston scăpără un chibrit. Îl apropie de pipă şi pufai cu un aer 
atoateştiutor. Femeile au darul să distrugă orice urmă de mister, indiferent 
despre ce ar fi vorba. 

În acel moment, Rutherford deschise uşa glisantă care separa laboratorul 
principal de mica încăpere radio care ocupa unul din capetele cabanei. 

— Am primit ultimele informaţii meteorologice, domnule doctor, spuse 
el, fluturând o foaie de hârtie. 

— Cum stă treaba, lan? 

Tânărul englez făcu o grimasă teatrală. 


— S-ar putea spune că lucrurile sunt amestecate. Avem un front blând 
care înaintează. Ar putea să mai întârzie până mâine, dar, după aceea, câteva 
zile va fi mai greu. 

— Ce înseamnă mai greu, băiete? 

— Vânt variabil din nord până la forţa cinci. Plafon jos. Rafale 
intermitente de viscol. 

Kayla rostogoli ochii încă o dată. 

— O, minunat! Condiții perfecte de zbor! 

— Şi acesta nu este decât începutul, continuă tânărul englez. Avem şi 
avertisment solar. Comunicaţiile se vor înrăutăţi şi ele. 

— Vai de mine! Doctorul Creston oftă şi scoase un nor de fum aromat. 
Cineva a pus ceainicul pe foc. Parcă îl aud pe domnul Încurcă-Lume cum 
vine peste noi! 

— Haideţi, domnule doctor, zâmbi Rutherford. Nu poate fi chiar aşa de 
rău. Operațiunile vor fi mai îngreunate o zi sau două cel mult. 

— Ştiu, lan, dar gândeşte-te cine ne aşteaptă pe vas. Dragul de zgârie- 
brânză Trowbridge o să fie sigur că am pus în mod intenționat la cale 
furtuna exact în momentul recuperării, ca să-i dau lui peste cap bugetul. 

Din afara clădirii laboratorului răzbătu un strigăt înăbuşit de zidurile 
groase şi izolate. Se auzi dupăit de ghete în vestibulul de la intrare, iar uşa 
se deschise brusc. Ştefan Kropodkin intră în laborator împrăştiind zăpada de 
pe costumul arctic. 

— Doctorul Hasegawa şi profesorul Gupta s-au întors? întrebă el gâfâind, 
scoţându-şi gluga. 

Creston se ridică de la masa de lucru şi îşi puse pipa la loc în scrumieră. 

— Nu, nu s-au întors. Ce s-a întâmplat? 

Slovacul trase aer în piept cu putere. 

— Nu ştiu. Au dispărut. 

Creston se încruntă. 

— Cum adică, au dispărut? 

— Nu ştiu! Au dispărut pur şi simplu! Eram pe țărmul de sud, cam la trei 
kilometri de aici. Profesorul Gupta voia să se mai uite o dată la formațiunile 
de gheață de pe țărm şi noi îl asistam. Profesorul mi-a spus să fotografiez 
câteva formațiuni, iar el şi doamna Hasegawa s-au dus mai departe şi au 
înconjurat capul. I-am pierdut din vedere. 

Kropodkin mai trase o dată aer în piept şi fu scuturat de un fior. 

— Când m-am dus după ei, nu mai erau acolo. 


— La naiba! Şi doar i-am spus lui Adaran de o sută de ori! Staţi 
împreună! Avea un walkie-talkie? 

— Profesorul avea un radio. 

Creston se uită la Rutherford. 

— Ai auzit ceva pe canalul local? 

Englezul clătină din cap. 

— Atunci du-te la instalație. Cheamă-i! 

— Imediat! 

Englezul dispăru pe uşa cabinei radio. 

Kropodkin se lăsă să cadă pe un scaun fară spătar şi îşi scoase mănuşile 
groase. Kayla Brown îi dădu îngrijorată o sticlă cu apă. 

— M-am mai dus încolo încă vreun kilometru, continuă el după ce bău 
din sticlă. l-am strigat, dar n-a răspuns nimeni. Nici un semn. M-am 
îngrijorat şi m-am întors degrabă aici. M-am gândit că poate au trecut 
cumva pe lângă mine. 

— Probabil că s-au dus spre interiorul insulei sau mai departe pe țărm din 
vreun motiv, presupuse Creston. 

— Nu răspunde nimeni pe canalul local, domnule doctor! strigă 
Rutherford din cabina radio. 

Kropodkin îşi mută privirea de la doctorul Creston la Kayla şi pe chipul 
lui se citea un amestec de îngrijorare şi teamă. 

— Mai era ceva acolo unde au dispărut ei. O focă mâncată pe jumătate. 
Omorâtă de un urs polar. Şi era proaspătă. 

— Eşti sigur că era o focă? întrebă Kayla cu voce tremurătoare. 

— De astă dată, da, răspunse el. 

— Stați puțin. Cred că facem multă zarvă pentru nimic, interveni Creston 
încordat. Dar curând se va lăsa întunericul. lan, adu radioul portabil, iar eu 
o să mă duc după trusa medicală. O să luăm cu noi una dintre săniile de 
mână, un cort şi un pachet de prim-ajutor. Kayla, te rog să stai lângă radio 
în caz că va trebui să transmitem către Haley că avem o problemă. 

— Dar... Fata dădu să spună ceva. Însă nu era momentul să facă mofturi. 

— Da, domnule. 

Kropodkin îşi trase din nou mănuşile pe mâini. 

— Mă duc să iau puşca din corpul principal. 


Capitolul douăzeci 


Nava USS Alex Haley 


Jon Smith privea, picotind de somn, tavanul pictat, în timp ce în urechi îi 
răsuna din iPod melodia Sand în Your Shoes. Gândul la misiunea care 
începea mâine nu-i dădea pace şi nu lăsa somnul să îl cuprindă. Acum, după 
aproape o oră, se părea că era gata să-l răpună, când o bătaie grăbită în uşă 
îl smulse din amorţeală şi îl făcu să se trezească definitiv. Se ridică în capul 
oaselor şi îşi scoase căştile de pe urechi. 

— Da? 

Vocea Valentinei Metrace răzbătu prin panoul uşii. 

— Au apărut necazuri pe Insula Miercuri. Pare să fie ceva serios. 

Se rostogoli imediat de pe pat şi aprinse lumina. 

— Bine, venim imediat. 

Smislov sărise deja din patul de sus şi se îmbrăca în grabă. Smith îşi trase 
puloverul gros şi ghetele şi în câteva clipe cei doi bărbaţi urcau scara către 
cabina radio. 

Se pare că lansarea misiunii nu avea să mai aştepte până mâine. 

Peste zumzetul şi fâşâitul de rutină al aparatelor se auzeau un zgomot şi 
un scârţâit intermitente care reverberau prin scheletul navei Haley, în timp 
ce bucăţile de gheață se frecau de carena vasului. Se simţea din când în 
când şi câte o zgâlțâitură dincolo de bătaia elicelor, atunci când prora navei 
trecea printr-o porțiune subțire de apă îngheţată — zgomote şi senzaţii care 
reveneau tot mai frecvent. 

În ultimele trei zile, Alex Haley îşi croise drum afundându-se tot mai mult 
în gheaţa din ce în ce mai groasă a Arhipelagului Regina Elisabeta, 
zdrobind gheţurile plutitoare atunci când era posibil, ocolind, la era nevoie, 
aisbergurile amenințătoare şi insuliţele stâncoase ascunse în ceață. 

Căpitanul Jorganson făcuse uz de toată arta şi ştiinţa lui de om al mărilor 
nordului pentru a-şi atinge obiectivul, dar viteza lor de înaintare scăzuse cu 
fiecare milă pe care o câştigaseră spre nord. Gheţurile erau tot mai apropiate 
şi strâmtorile tot mai înguste. În ultimele patruzeci şi opt de ore, Randi 


pornise cu elicopterul Long Ranger şi cu unul dintre ofiţerii de pe Haley ca 
să examineze gheaţa, căutând o fisură prin care să poată trece vasul. 

Iarna câştiga teren. 

Mica încăpere radio a navei era deja plină în momentul în care Smith şi 
Smiîslov se strecurară printre echipamentele de oţel cenuşiu. Operatorul de 
serviciu stătea ghemuit în fața panoului de transmisie, menţinând frecvenţa, 
în timp ce căpitanul Jorganson se apleca peste umărul lui. Randi Russell şi 
Valentina Metrace erau şi ele acolo, arătând de parcă fuseseră trezite din 
somn în mare grabă. Doamna profesor Metrace nu avusese timp să-şi prindă 
părul şi Smith reuşi să observe cu o parte a conştiinţei lui trezite că părul 
negru prins în coadă de cal îi ajungea până aproape de talie. 

Aşadar, primise răspunsul la una dintre întrebări. 

Dr. Trowbridge fusese împins într-un colț al compartimentului. La fel ca 
toți ceilalți, avea şi el o mină îngrijorată, dar părea totodată oarecum iritat, 
ca şi când acest motiv de îngrijorare nu ar fi trebuit să se refere la el. 

— Ce s-a întâmplat? întrebă Smith. 

— Nu ştim foarte exact, răspunse Jorganson. Doi membri ai echipei de 
cercetători au dispărut cu puţin timp înainte de căderea nopții. Şeful 
expediției ne-a comunicat că au organizat o echipă de căutare, dar că nu a 
declarat încă starea de urgenţă. Apoi transmisiile s-au întrerupt complet 
timp de vreo cinci ore. 

— S-a întâmplat ceva cu instalaţia de comunicare? 

— Este un fel de a spune, domnule colonel. Jorganson aruncă o privire în 
sus. Dacă nu ar fi plafonul de nori, în noaptea asta am vedea o admirabilă 
auroră boreală. Lumina soarelui se reflectă în orice. Chiar şi telefoanele prin 
satelit sunt compromise. 

— Şi? 

— Şi când am reluat legătura, stația radio emitea semnalul SOS, continuă 
căpitanul Pazei de Coastă. Echipa plecată în căutarea celor doi nu s-a mai 
întors, iar fata nu a reuşit să ia legătura cu ei. 

— Fata? 

— Este o studentă, Kayla Brown. Se pare că este singura care a mai 
rămas. 

Radiotelegrafistul îşi apăsă mai tare căştile pe urechi şi vorbi în 
microfon. 

— KGWI, aici CGAH, te auzim. Spune încă o dată, te auzim. Rămâi pe 
poziţie. 


Operatorul ridică privirile. 

— Avem o nouă buclă care se deschide, domnule căpitan. O auzim din 
nou. 

— Pune-o pe microfon! ordonă Jorganson. 

— Au, au! 

Difuzorul hârâi şi păcăni, apoi din el se auzi o voce subțirică de femeie. 

— Haley, Haley, aici stația de cercetare de pe Insula Miercuri. Tot nu s- 
au întors! Nici unul dintre ei. S-a întâmplat ceva. Când putem primi ajutor? 
Terminat. 

Căpitanul Jorganson ridică microfonul şi îl desprinse din suportul lui. 

— Aici căpitanul de pe Haley, domnişoară Brown. Înţelegem situaţia 
voastră şi venim cât putem de repede în ajutorul vostru. 

Jorganson ridică degetul de pe butonul de acţionare a microfonului. 

— Problema este că s-ar putea să dureze câteva zile până reuşim să 
străbatem cu nava ultimele mile de mare îngheţată până pe Miercuri. Şi s-ar 
putea să nu mai ajungem niciodată, dat fiind gerul care se apropie. Trebuie 
să ne bazăm pe elicopterul vostru ca să le putem acorda ajutor imediat, 
domnule colonel. 

Smith se întoarse la rândul lui către pilot: 

— Randi, putem porni acum? 

Randi Russell îşi muşcă buza de jos, făcând rapid o evaluare. 

— Suntem exact la distanța la care putem ajunge acolo şi să ne 
întoarcem, raportă ea după câteva secunde. Dar avem temperaturi foarte 
scăzute în aer şi condiții de îngheţ, iar legăturile radio sunt proaste. 
Consider că este o situaţie extremă. Nu-mi place să spun asta, dar trebuie să 
aşteptăm să se lumineze de ziuă. 

Smith acceptă evaluarea ei fără comentarii. 

— Puteţi să-mi daţi microfonul, domnule căpitan? 

Jorganson 1-l întinse. 

— Domnişoară Brown, numele meu este colonel Jon Smith. Sunt şeful 
echipei trimise pentru a cerceta bombardierul prăbuşit. Vom ajunge la 
dumneavoastră mâine-dimineaţă în zori. Îmi pare rău, dar până atunci va 
trebui să vă descurcaţi singură. Ne puteți spune mai mult despre situația în 
care vă aflaţi? Terminat. 

— Sunt aici în tabără şi sunt bine, răspunse ea. Ceilalţi însă cu siguranță 
au probleme, probleme grave, căci, altfel, doctorul Creston mi-ar fi dat 
cumva de ştire... iar eu nu pot să fac nimic! Terminat! 


— În momentul de față, faceţi exact ceea ce trebuie, domnişoară Brown. 
O să avem noi grijă de ceilalți când ajungem acolo. Acum trebuie să-mi 
răspundeţi la câteva întrebări. Terminat. 

— De acord, domnule colonel. Terminat. 

— Aţi observat dumneavoastră sau alți membri ai echipei semne ale 
prezenţei altor persoane pe insulă: fum, lumini, urme de paşi, ceva de genul 
ăsta? 

Vocea care răspunse părea mirată. 

— Altcineva pe insulă? Nici vorbă! În afară de noi, nu mai este nimeni 
prin preajmă pe o rază de o mie de mile! 

— Sunteţi sigură, domnişoară Brown? Nu există nici un fel de semne? 

— Ce tot spune? se repezi dr. Trowbridge din colţul în care stătea. Dacă 
încearcă să dea vina pe inuiți... 

— Şşt, îl opri Valentina Metrace. 

— Nu, răspunse hotărâtă vocea de la celălalt capăt. Nimeni nu a 
menţionat nimic. Terminat. 

— Ați văzut ceva neobişnuit? insistă Smith. Un avion? Un vas? Altceva? 

— Nu. Vedem din când în când câte un avion care traversează pe 
deasupra Polului, dar n-am văzut nimic altceva toată vara. De ce? Terminat. 

Trowbridge se strădui să ajungă mai aproape de microfon. 

— Aş vrea şi eu să ştiu acelaşi lucru, domnule colonel. Ce înseamnă... 

La naiba, nu avea timp de tot felul de băgăreți! Ultimele frânturi ale 
acoperirii sale erau pe cale să dispară şi sosise momentul să treacă de la 
misiunea clandestină la cea fățişă. Smith îndreptă un deget către 
Trowbridge, apoi articulă un gest către uşa cabinei radio. 

— Domnule căpitan, dă-l afară de aici! 

Uluit, Trowbridge deschise gura să tragă aer în piept. 

— Ce! Nu ai nici un drept să... 

— Ba da, are, îl contrazise calm căpitanul Jorganson. Vă rog să părăsiți 
cabina radio, domnule doctor. Sper că nu va fi nevoie să vă escortez. 

Trowbridge era un om obişnuit cu polemicile. Se pregătea să-şi 
formuleze primul protest verbal, dar privirile reci ale celor din jurul lui îl 
reduseră la tăcere. Simţi că se află clar în inferioritate. Se mulțumi aşadar să 
mormăie: 

— Aşa ceva este inacceptabil! după care se îndreptă spre uşa cabinei 
radio. 

Smith îşi concentră din nou atenţia asupra radioului. 


— Domnişoară Brown, vă vorbeşte din nou colonelul Smith. Mai am o 
întrebare. Nu veţi face nimănui necazuri dacă răspundeţi, dar este foarte 
important să primim un răspuns sincer. A vizitat vreunul dintre membrii 
expediției voastre locul accidentului? Oricine, indiferent pentru ce motiv? 
Terminat. 

— Nu!... Cel puţin, eu nu ştiu nimic. Dr. Creston nu ne-a dat voie. De 
ce? Avionul acela vechi are vreo legătură cu dispariția colegilor mei? 

Smith şovăi înainte de a răspunde. 

— Nu ştim sigur, domnişoară Brown. Vă rog să rămâneţi la aparat. 

— Dar ce este cu avionul, Jon? întrebă Randi. E posibil ca recipientul să 
se fi spart? Ar putea fi antrax? 

Smith se rezemă cu o mână de masă şi scutură vehement din cap. 

— Nu! Nu poate fi aşa ceva! Antraxul nu omoară oamenii decât după o 
perioadă de incubație şi în urma unor simptome progresive. 

Se încordă brusc şi se întoarse către Smislov. 

— Grigori, de dragul acestei fete şi al oamenilor de pe insulă, e 
momentul să dezvăluim adevărul! mai este şi altceva la bordul avionului în 
afară de antrax? 

Smislov simţi răceala ochilor albaştri care îi sfredelea sufletul. 

— Jon, jur că, din câte ştiu eu, singura armă biologică pe care o 
transporta Misha-124 era antrax. Dacă ar mai fi şi altceva, eu nu am fost 
informat! 

Smiîslov era bucuros că se poate ascunde în spatele acestui adevăr parțial, 
căci bănuia că ştie ce s-a întâmplat pe Insula Miercuri. 

Nenorocitele astea de Speţnaz! Oare să nu fi reuşit să se ascundă? Dacă 
vreunul dintre membrii expediției dăduse din întâmplare peste tabăra lor? 
Dacă liderul plutonului era vreun cowboy cu mintea înfierbântată, poate 
considerase că este ocazia perfectă să „curețe? expediția în numele 
securității. Şi, din păcate, un astfel de cowboy cu mintea înfierbântată era 
exact genul de lider pe care l-ar fi trimis înaltul Comandament al Federației 
într-o astfel de misiune! 

Încă nici nu puseseră piciorul pe insulă şi lucrurile scăpaseră de sub 
control! Dacă expediția ştiinţifică fusese lchidată, însemna că Smith şi 
echipa lui vor suferi aceeaşi soartă. Echipa lui! Oameni pe care îi aprecia şi 
îi respecta. 

Curată nebunie! 


— Dumneata ce părere ai despre situaţie, domnule maior? întrebă Smith 
pe un ton inexpresiv. 

Smislov alungă şi el orice emoție. 

— Presupun că o forță ostilă a reuşit să pătrundă pe Insula Miercuri, 
probabil acelaşi grup care a încercat să ne împiedice să ajungem pe insulă. 
E de presupus, de asemenea, că depozitul de antrax se află tot la bordul 
avionului Misha-124 şi că are intenția să pună mâna pe el. 

Smith îl studie pe rus o clipă înainte să răspundă. 

— Cred că este o presupunere corectă. Îşi spori atenţia, cuprinzându-i şi 
pe ceilalți oameni prezenţi în cabina radio. Ce facem în această situație? 

— Mie mi se pare că problema cea mai urgentă este ce facem cu ea, 
spuse căpitanul Jorganson şi arătă spre radio. 

Într-adevăr, ce e de făcut cu o tânără fată înspăimântată, rămasă singură 
şi izolată în întuneric? 

Smith luă din nou microfonul. 

— Domnişoară Brown, în lista echipamentelor expediției este şi o armă 
de vânătoare. Ce s-a întâmplat cu ea? Terminat. 

— Puşca pentru urşi? Au luat-o cu ei cei din echipa de căutare. De ce? 
Terminat. 

— Mai sunt alte arme în tabără? Terminat. 

— Nu. De ce? 

— Pentru că... analizăm situaţia, domnişoară Brown. Rămâneţi la aparat. 

Smith deconectă microfonul şi aşteptă ca cineva, oricine, să spună ceva. 

— Scoate-o de acolo, Jon! izbucni Randi. Spune-i să ia un sac de dormit 
şi să plece de acolo! Explică-i despre ce este vorba şi cere-i să se ascundă 
undeva până când putem ajunge la ea. 

— Nu, interveni tăios Valentina. Spune-i să stea nemişcată lângă radio. 

— Clădirile alea sunt destinate să te apere împotriva intemperiilor, nu 
împotriva oamenilor! protestă Randi. Dacă există persoane ostile pe insulă 
ŞI vin după ea... 

— Dacă există persoane ostile pe insulă, domnişoară Russell, pot să pună 
mâna pe ea oricând doresc. Cuvintele doamnei profesor erau reci şi sumbre 
ca şi ochii ei. Este de presupus în mod logic că au pus deja stăpânire pe 
stația de cercetare. Dar, dacă o ținem lângă radio, ar putea să ne servească 
drept sursă de informaţii. Poate că o să ne cheme în momentul în care vor 
veni după ea. Ar putea să ne furnizeze câteva informaţii despre adversarii pe 
care îi vom înfrunta. 


— Aşadar, consideri că ne putem dispensa de ea! spuse Randi cu 
amărăciune în glas. 

Valentina scutură din cap şi răspunse pe un ton blând: 

— Nu, consider că este deja pierdută. 

Randi rămase tăcută. 

În timpul acestui schimb de replici, Smith îl studiase pe rus cu coada 
ochiului. 

— Dumneata ce părere ai, domnule maior? Vrei să adaugi ceva? 

Smiîslov scoase o ţigară Chesterfield dintr-un pachet mototolit şi o 
aprinse. 

— Nu, domnule colonel, spuse el, scoțând primul rotocol de fum. Nu am 
NICI O sugestie. 

— CGAH, aici KGWI, se auzi din întuneric vocea nefericită bruiată. 
Sunt tot pe poziție. 

Smith activă microfonul. 

— Domnişoară Brown, aici colonelul Smith. Aşa cum am spus, o să 
venim la dumneata mâine-dimineaţă, de îndată ce se luminează de ziuă. Am 
dori să rămâi lângă stația radio în tot acest timp. Vom monitoriza permanent 
această frecvenţă şi vom telefona din sfert în sfert de oră pe timpul nopții. 
Dacă afli ceva despre ceilalți membri ai expediției sau dacă vezi sau auzi 
ceva neobişnuit, trebuie să ne chemi imediat. Insist, să ne chemi imediat. Ai 
înţeles? Terminat. 

— Da, domnule colonel, am înţeles... Domnule colonel, mai este şi 
altceva, nu-i aşa? Nu sunt definitiv pierduţi, nu-i aşa? 

Ce putea să-i spună ca s-o încurajeze câtuşi de puţin? 

— O să vă explicăm totul când ajungem acolo, domnişoară Brown. O să- 
1 găsim pe colegii dumitale şi o să lămurim lucrurile. Nu eşti singură. O să 
ajungem la dumneata. Aici CHAH, suntem pe poziție. 

— Am înţeles. Vocea de la celălalt capăt al circuitului încerca să fie 
vitează. Aici KGWI, pe poziţie. 

Smith dădu microfonul operatorului radio. 

— Rămâi mereu pe această frecvenţă, băiete! l-am promis că vom 
verifica din sfert în sfert de oră. Dacă se aude chiar şi numai o păcănitură în 
microfon, vreau să ştiu imediat. 

S-a înţeles, domnule, răspunse omul şi îşi puse căştile din nou pe urechi. 

— Domnule căpitan Jorganson, avem nevoie de fiecare kilometru pe care 
îl poți câştiga ca să ne apropiem de Insula Miercuri în zori. 


— Aşa va fi, domnule colonel, răspunse căpitanul de pe Haley. Sunt pe 
punte dacă e nevoie de mine. 

— lar eu voi fi în hangar ca să pregătesc elicopterul, spuse Randi scurt şi 
ieşi din încăperea radio. 

— Vin să te ajut, Randi, spuse Smislov şi ieşi după ea. 

Smith scutură din cap înciudat. La naiba! Era inevitabil: până la urmă 
avea să pară un ticălos în ochii lui Randi. 

— Val, vom renunţa la scenariul de acoperire şi îți trasez ție sarcina de a-i 
aduce la cunoştinţă acest lucru doctorului Trowbridge. Eu o să iau legătura 
cu directorul. Trebuie să-l țin la curent cu ultimele evoluții. 

— Nu-ţi face griji în privinţa colegului meu, mă ocup eu de el. Bruneta 
se uită la Smith şi zâmbi fără umor, dar cu empatie. Nu e uşor să fu 
mecanicul de locomotivă, nu-i aşa, domnule colonel? 

Smith se strădui să arboreze o mină cât mai inexpresivă. 

— Mi s-a spus că îmi face bine, doamnă profesor! 


Capitolul douăzeci şi unu 


Washington, DC 


Era o încăpere ordonată şi solitară, dormitorul unui bărbat din clasa 
mijlocie superioară, dintr-o casă oarecare, situată într-un cartier foarte 
respectabil din Washington. Cu totul obişnuită, exceptând bateria de 
telefoane colorate şi codificate de pe noptiera daneză modernă de la 
căpătâiul patului. 

Sunetul ascuţit al telefonului cenuşiu de la Agenţie îl trezi imediat din 
somn pe Fred Klein, iar circuitul de lumină integrat al lămpii cu abajur 
auriu se activă de la prima sonerie. Klein avea telefonul în mână înainte de 
a se trezi complet. 

— Aici Klein. 

Vocea de la celălalt capăt al firului avea reverberații din cauza distanței şi 
era însoțită de păcăniturile paraziților. 

— Aici Jon Smith, domnule, de la bordul vasului Haley. Avem o 
problemă. 

Klein se ridică în şezut pe marginea patului şi ascultă fără să rostească 
nici un cuvânt, în timp ce Smith îl informă în câteva propoziţii scurte. 

— Din câte îmi dau seama, mai este cineva care a ajuns acolo înaintea 
noastră şi se pregăteşte să pună la adăpost încărcătura de pe Misha-124. 

— În cazul ăsta, trebuie să fi venit pe calea aerului sau cu un submarin şi 
se pricepe foarte bine să-şi şteargă urmele, răspunse Klein. Ultima trecere a 
satelitului pe deasupra Arhipelagului Regina Elisabeta confirmă că nu mai 
există alte vase de suprafaţă pe o rază de cinci sute de mile de Miercuri şi 
nu se raportează nici un fel de activitate vizibilă pe insulă. 

— Am înţeles, domnule. A doua posibilitate ar fi ca „intențiile ascunse” 
ale ruşilor să fi început să iasă la iveală. 

— Ai idee despre ce ar putea fi vorba? întrebă Klein. De la noi nu se vede 
NIMIC. 

— Nu sunt sigur, domnule, dar am unele semne de întrebare în legătură 
cu maiorul Smislov, răspunse Smith. Presupun că fie minte în legătură cu 
ceva, fie nu ne spune tot adevărul. 


— Consideri că Smiîslov reprezintă un risc pentru misiune, Jon? 

Urmă o pauză în care aerul parcă îngheţase. 

— S-ar putea, domnule. Potenţial, da. Dar, oricum, îl menţin în echipă. 
Pare să fie un ofiţer bun şi un om de treabă, iar până acum ne-a adus numai 
foloase. Am impresia că şi el primeşte semnale amestecate. Dacă în legătură 
cu avionul mai există şi alte intenţii, cred că nu este deloc încântat de acest 
lucru. Dar, dacă ştim cum să-l luăm, poate să ne fie în continuare de folos. 

— Fii cu ochii pe el şi păzeşte-ți spatele, Jon! Oamenii de treabă sunt cei 
care te pot ucide cel mai uşor. 

— Am înţeles, domnule. O să iau măsurile de rigoare. 

Klein se frecă la ochi şi îşi alungă ultimele urme de somn, apoi pipăi 
după ochelarii pe care îi lăsase pe noptieră. 

— Ce intenţii ai în momentul de faţă? 

— Să continui operațiunea aşa cum a fost proiectată, domnule. Vom 
ateriza mâine dis-de-dimineaţă pe Insula Miercuri. 

— În împrejurările de faţă, consideri că este prudent, Jon? în prezent, 
avem plutonul arctic şi o echipă antrenată pentru războiul biologic la Baza 
Aeriană Eielson, precum şi două grupe de comando şi un MC-130 cu care 
să-i transportăm pe calea aerului. Am putea să-i trimitem în sprijinul vostru. 

— Nu, domnule, deocamdată nu. 

Răspunsul era hotărât. 

— Nu sunt pregătit pentru ei. Dacă misiunea urmăreşte prevenirea unui 
incident internațional, nu putem acționa fățiş. Nu ştim destul ca să lansăm 
un apel. Poate că antraxul este tot la bordul lui Misha-124 sau poate că nu e, 
continuă Smith. E posibil să existe forțe ostile pe Miercuri sau poate că 
echipa de cercetare a fost pur şi simplu prinsă în ghețar cu radioul stricat şi 
aşteaptă să se lumineze de ziuă ca să iasă de acolo. Nu putem şti. Dar un 
lucru e sigur: Dacă mergem acum în forță, acțiunea va fi compromisă 
înainte să mai putem recupera ceva. Orice şansă de a ţine situația sub 
control va dispărea. Şi va fi aproape imposibil să păstrăm secretul în 
privinţa misiunii. 

Klein chicoti sec aproape fară să vrea. 

— Eu ar fi trebuit să ţin acest discurs, Jon. Dar ce se întâmplă dacă 
aterizați pe Miercuri şi vă întâlniți cu forţe ostile şi încă numeroase? 

— EFi bine, domnule, în acest caz vom şti clar cum stau lucrurile. 

Klein parcă şi vedea zâmbetul subțire abia schiţat care însoțea aceste 
cuvinte. Misiune îndeplinită. 


— Mergi înainte, Jon şi mult noroc! 

— Vă vom ţine la curent, domnule! 

Legătura se întrerupse. Klein puse telefonul gri în furcă şi îl luă pe cel 
galben de lângă el, legătura directă cu oamenii înarmați din micul centru de 
securitate şi comunicaţii aflat la subsolul clădirii. 

— Vă rog să-mi pregătiți maşina. Plec la sediu. Peste cinci minute faceți- 
mi legătura cu Autoritatea națională de comandă. 

Directorul secției Operațiuni Unu se ridică în picioare şi începu să se 
îmbrace. 


Capitolul douăzeci şi doi 


USS Alex Haley 


Uşa de la hangarul pentru elicoptere era larg deschisă şi platforma 
vasului avansă pe sub lumina slabă a plafonierelor în jurul cărora se 
formase un fel de ceaţă ca o respiraţie aburindă. Long Rangerul cu tălpile 
înghesuite pe un troleu de serviciu şi corzile strânse sub el era gata să fie 
scos pe puntea vasului. Spre sud-est, dincolo de pupa vasului, se contura la 
orizont o dungă subțire, cenuşie, care se ascundea din când în când sub 
nivelul mării. 

Fusese o noapte lungă şi fără somn, punctată de stabilirea legăturii cu 
Insula Miercuri la fiecare sfert de oră, de zguduiturile vasului şi de duduitul 
punţii sub paşii viguroşi ai căpitanului Jorganson, care se lupta să răzbată 
prin ghețuri. Era bine să intri din nou în acțiune. 

Din considerente de spaţiu şi de greutate, interiorul elicopterului fusese 
golit cu excepția celor două locuri ale piloților. Jon Smith supraveghea 
asigurarea echipamentului care trebuia legat strâns de pereții cabinei: cele 
patru rucsacuri şi echipamentul de cățărare şi de supraveghere, 
transmițătorul portativ de radio, lada mare de transport din aluminiu 
încărcată cu echipamente medicale şi pentru testare în teren. 

Doi dintre soldaţii Pazei de Coastă aduseră ultimul articol în hangar: un 
sac de transport în formă de salam uriaş, confecționat dintr-un nailon foarte 
gros. 

— Asta e ultima, domnule, spuse unul dintre ei gâfâind şi lăsă sacul pe 
punte. Poate că gâfâia şi din cauza inscripţiei uriaşe de pe sac: 


EVIDENŢA MORMINTELOR ARMATEI SUA 
SACI PENTRU CADAVRE (O DUZINA) 


— Mulţumesc, marinarule. 

Banda de sigilare era la locul ei peste fermoarul sacului. Eticheta de 
camuflaj îşi împlinise menirea: nimeni nu fusese tentat să verifice 
conținutul adevărat al sacului. Smith păşi peste sac, rupse sigiliul şi 


deschise fermoarul. În timp ce echipajul hangarului îl privea consternat, 
Smith începu să scoată obiectele din sac, echipamentul de rutină pentru 
identificarea unui accident aviatic şi pentru recuperarea cadavrelor de care 
va avea nevoie echipa la faţa locului. 

Salopete albe de camuflaj, pachete masive conţinând costume ale 
Armatei pentru războiul biologic şi măşti cu filtru. Şi arme. 

— Văd că eşti mare iubitoare a şcolii de sprayuri şi gimnastică, murmură 
încet doamna profesor Metrace în timp ce Randi verifica o mitralieră 
Heckler and Koch MP-5. 

— Din punctul meu de vedere e convenabil, răspunse scurt Randi, 
scuturând ţeava şi aruncând afară dopul de protecție. 

— Muniția? 

— Şase magazii, răspunse Smith şi îi întinse încărcătoarele pline. 

Ridică apoi şi scoase din sac ultima casetă căptușită, îi deschise 
fermoarul şi mormăi satisfăcut. Îi dăduseră şi puşca cu lunetă SR-25 pe care 
o ceruse. Căpăcelele de protecție ale lentilelor erau trase peste luneta 
telescopică, iar peste patul armei şi deasupra ţevii fusese întinsă o bandă 
albă de camuflaj. 

Smith avea sentimentul că arma îi este cunoscută şi se uită la seria ei. Nu 
se înşela: era aceeaşi armă SR-25 pe care o avusese la cursul de 
antrenament cu vânătorii de munte. Meticulozitatea lui Fred Klein îl 
surprinse din nou. 

Valentina Metrace ridică o sprânceană în semn de apreciere: 

— Spiritele mari se întâlnesc, Jon. Şi eu mă gândisem că va fi, probabil, 
vorba despre o acţiune montană! 

Ultimul obiect pe care îl scoase din sac era o armă civilă sport şi o 
adevărată capodoperă a contrastelor. Elementele optice montate pe ea erau 
noi, tehnologia de ultimă generație, iar arma fusese finisată cu deosebită 
grijă, deşi patul din lemn de nuc zgâriat şi ros purta patina vârstei şi a 
uzurii. 

— Ce este asta? întrebă Smith când Valentina scoase arma din cutia ei 
moale. 

— Ceva pentru colecția mea personală, răspunse ea şi scoase piedica cu 
un gest experimentat. Este un Winchester model 70, un adevărat 64 
încrucişat cu unul dintre primele butoaie Douglas din oţel inoxidabil. 

Ridică încet arma elegantă şi o duse la umăr, testând-o în lumina soarelui 
care pătrundea în hangar prin uşile larg deschise. 


— Cătarea este Schmidt şi Bender, iar trăgaciul provine de la un Swift 
220. Viteza pe care o atinge la ieşirea din țeava este de peste o mie două 
sute de metri pe secundă, acuratețea nu poate fi descrisă decât ca 
supranaturală şi impactul glonţului este cumplit. Aşa cum se spune, astăzi 
lucrurile nu se mai fac ca altădată. 

— Armă de jucărie, pufni Randi. 

— Depinde ce înţelegi prin jucărie, draga mea, răspunse Valentina 
încruntată. Propteşte un Swift în pieptul unui bărbat şi vei vedea că va 
cădea ca lovit de trăsnet. Ţinteşte spre umărul unui om şi nu vei face o 
gaură, ci o amputaţie grosolană. Am tras odată tot încărcătorul în capul unui 
crocodil de la o distanţă de trei sute de metri — şi crocodilii au ţeasta foarte 
tare, după cum se ştie — dar această bătrână doamnă i-a făcut creierul 
ferfeniță. 

Smith ridică din sprâncene. 

— Aveţi nişte pasiuni foarte interesante, doamnă profesor. 

Valentina zâmbi enigmatic şi puse cartuşele în încărcătorul legat de armă. 

— Nici nu-ți poţi imagina, dragul meu colonel. 

— Aveţi ceva aici şi pentru mine? se interesă Smislov, examinând din 
priviri mormanul de arme. 

— Nu am împachetat nimic, domnule maior, spuse Smith. Dar sunt de 
acord că vei avea nevoie de dinți ascuţiţi. Aruncă o privire spre Valentina şi 
continuă: De fapt, am rugat-o pe doamna profesor să se ocupe de asta. 

Valentina încuviință din cap şi îşi dădu jos arma de pe umăr. Păşind spre 
uşa deschisă a elicopterului, luă o curea de pistol şi un toc de pe locul 
pilotului. 

— Nu e cu nimic mai deosebit, numai dotarea standard a Pazei de 
Coastă, dar cred că o să fie potrivit pentru dumneata. 

Smislov scoase pistolul Beretta 92F din tocul lui. Cântări în mână 
automatul mare şi îl mângâie cu un gest experimentat. 

— Da, e perfect, aprecie el cu un aer gânditor. 

Ultimul obiect scos din sac era o cutie cu douăsprezece sticluţe cu cap 
alb, aşezate fiecare în nişa ei. 

— Acestea sunt pentru orice eventualitate, doamnelor şi domnilor, 
preciză Smith, distribuind fiecăruia o sticluţă cu capsule de antibiotic, apoi 
le puse pe cele care mai rămăseseră la loc sigur, în trusa medicală. 

— Luaţi trei acum ca primă doză de şoc, apoi câte două la fiecare 
douăsprezece ore, pe stomacul gol. S-ar putea să vă prindă bine pentru ceea 


ce vă aşteaptă. 

— Puteţi să-mi daţi şi mie câteva, domnule colonel? 

Îmbrăcat cu canadiana de vânt, dr. Trowbridge stătuse în spate împreună 
cu ceilalți şi se uitase la echipa lui Smith care făcea pregătirile pentru drum. 
Acum păşise în față. 

— Vreau să... începu el, apoi îşi luă seama. Aş dori să merg şi eu pe 
insulă. 

— În împrejurările actuale, îmi pare rău, dar aşa ceva nu este posibil, 
domnule doctor, spuse Smith precaut. Nu ştim ce vom găsi la faţa locului. 
Situaţia poate fi periculoasă. 

Chipul profesorului universitar exprima fermitate. 

— Nici eu nu ştiu ce veţi găsi. Tocmai de aceea trebuie să merg şi eu. Nu 
ştiu ce se întâmplă şi din ce cauză, dar am anumite responsabilităţi. Pe 
insula aceea sunt oamenii mei! Eu am contribuit la organizarea şi finanţarea 
acestei expediţii. Eu am ales oamenii. Indiferent ce s-a întâmplat, eu 
răspund pentru ei! 

Oamenii mei! Smith înţelegea foarte bine aceste cuvinte. Tocmai 
deschisese gura ca să răspundă, când un membru al echipajului intră în 
hangar şi trecu pe lângă elicopter în grabă. 

— Domnule colonel, îmi cer scuze, dar domnul căpitan Jorganson 
doreşte să vă informeze că stația de radio de pe Insula Miercuri nu a 
răspuns la ultimul apel de rutină. 

Smith îşi ridică mâneca de la canadiana de vânt şi se uită la ceas. 

— De cât timp nu răspunde? 

— De zece minute, domnule. Încercările noastre de a restabili legătura au 
eşuat. 

Smith simți cum frigul arctic îi pătrunde în oase. La naiba! Kayla Brown 
mai că reuşise să treacă peste noaptea trecută. 

— Mulţumesc. Poţi să-l informezi pe domnul căpitan Jorganson că vom 
decola imediat. 

Apoi se întoarse către Trowbridge. 

— Trei capsule acum, spuse el, deschizând trusa medicală, apoi câte două 
la douăsprezece ore pe stomacul gol. 


Capitolul douăzeci şi trei 


Deasupra Oceanului Arctic 


Cerul se aprinsese în spatele elicopterului şi o panglică purpurie se 
întindea deasupra orizontului sudic. Alcătuia un contrast puternic cu apa 
neagră şi cu zăpada albă peste care atârnau norii cenuşii. Răsăritul soarelui 
era de-a dreptul tulburător, părea un fel de distorsionare a ordinii fireşti a 
lucrurilor, care evidenția şi mai mult caracterul straniu al lumii în care 
pătrundeau. 

— Cerul roşu al dimineţii... murmură Valentina începutul unei poezii 
vechi. 

Scaunele fuseseră scoase din elicopter, aşa că Valentina, Smith şi 
Trowbridge se înghesuiseră printre echipamentele legate strâns şi fixate de 
pereți. 

Smislov renunţă la panoul de comandă al radioului. 

— Nu se aude nimic de la stația radio. Acum trebuia să fi intrat în raza 
lor scurtă de emisie. 

— Poate e vreo interferență cu aurora boreală? întrebă Smith. 

— E adevărat, dar cei de pe vas ne aud. În aceste condiţii, ar trebui să fim 
auziți şi de pe Insula Miercuri. 

— De ce nu ni s-a spus nimic? izbucni pe neaşteptate dr. Trowbridge. 
Este o adevărată crimă! Să-i supunem fară un cuvânt de avertizare pe 
membrii expediției noastre pericolului reprezentat de nişte arme biologice! 
Asta nu poate fi numită altfel decât crimă! 

— Oamenii dumitale au fost avertizați, răspunse Smith. Ba chiar în 
repetate rânduri, aşa cum se va vedea din consemnările jurnalului de bord; li 
s-a spus să nu se apropie de locul accidentului. Şi am primit în repetate 
rânduri asigurări din partea biroului dumneavoastră că au respectat ordinele. 
Pe de altă parte, ceea ce i-a lovit acum nu este antraxul. 

— Eşti sigur de asta? îl provocă Trowbridge. 

— Da, sunt foarte sigur, răspunse Smith calm. Daţi-mi voie să vă 
amintesc, domnule doctor Trowbridge, că eu sunt medic şi am o experienţă 
specială în acest domeniu. În ultimii ani, am stabilit o relaţie foarte strânsă 


cu Bacillus anthracis şi, indiferent ce s-a întâmplat, în nici un caz n-are 
vreo legătură cu acesta. 

Smith se întoarse şi îl privi pe Trowbridge drept în ochi de la distanţă 
mică, înainte de a lansa atacul. 

— Domnule doctor, dacă dumneata sau vreunul dintre oamenii dumitale 
ne-aţi ascuns ceva din ceea ce se întâmplă pe insulă, acum ar fi momentul 
să dați cărțile pe faţă. 

Profesorul universitar rămase o clipă cu gura căscată şi maxilarul 
atârnând. 

— Eu? Ce aş putea avea eu de ascuns? 

— Nu ştiu. Tocmai asta este problema. Poate că oamenii dumitale au 
făcut o vizită clandestină la locul unde s-a prăbuşit bombardierul. Poate că 
au aflat despre eventuala lui încărcătură de agent biologic. Poate că au 
transmis această informație cuiva aflat în afara insulei. 

Trowbridge avea o expresie sinceră de om total uluit de ceea ce auzea. 

— Bineînţeles că nu! Nici vorbă de aşa ceva! Dacă am fi avut cea mai 
mică idee că pe insulă se găseşte aşa ceva, atunci am fi... am fi... 

— Ați fi început să căutați un cumpărător pe eBay? interveni tăios 
Valentina. Când profesorul se întoarse spre ea cu chipul schimonosit, 
Valentina Metrace îi aruncă o privire rece. 

— Domnule doctor, pot să-ţi numesc cel puţin şase state ostile care ar fi 
fost încântate să-şi golească trezoreriile naționale numai ca să poată pune 
mâna pe un arsenal de arme biologice pe care să şi-l poată însuşi şi este 
uimitor ce efect are asupra eticii un cont cu şapte cifre într-o bancă 
elvețiană. 

— Tocmai de aceea Statele Unite şi Federația Rusă n-au vrut să se afle de 
accidentul aviatic şi de eventuala lui încărcătură, spuse Smith. 

— Din păcate, domnule doctor, după cum se vede, s-a aflat, îşi continuă 
atacul Valentina. Poate că a fost unul dintre ruşi, poate unul de la noi sau 
poate dintre oamenii dumitale. Dar, indiferent cum ar fi, este cineva foarte 
ostil, care ştie despre încărcătura asta blestemată de la bordul 
bombardierului şi are intenția să pună mâna pe ea. Eu şi tovarăşii mei era 
cât pe-aci să fim ucişi din această cauză. lar oamenii dumitale de pe Insula 
Miercuri s-ar putea să fi murit tot din cauza ei. Cert este că milioane de vieți 
nevinovate sunt în pericol din acelaşi motiv! 

Valentina zâmbi. Dacă istoricul ar fi avut colți de vampir, acum aceştia ar 
fi strălucit. 


— De asta poţi fi sigur, dragul meu Trowbridge. O să aflăm cine e cel 
care nu şi-a ţinut gura. Şi când o să ştim despre cine e vorba, o să fie foarte 
aspru pedepsit! 

Trowbridge nu spuse nimic, dar fu scuturat de un fior care îi străbătu tot 
corpul. 

— După Hades şi Lazarus şi o serie de alte evenimente urâte, guvernele 
lumii tratează treburile astea cu maximum de seriozitate, adăugă şi Smith. 
Asta e valabil şi pentru mine şi pentru toți membrii acestei echipe. lar acum, 
că ţi-am împărtăşit secretele noastre, domnule doctor, e de dorit — nu, 
retractez ce am spus, este obligatoriu să faci şi dumneata la fel. S-a înţeles? 

— Da. 

Dintr-odată, elicopterul se înclină, luptându-se cu o rafală de vânt. 

— Dă un pic din picioare, spuse Randi în interfon, privind afară prin 
parbrizul acoperit de gheaţă. Cred că avem o furtună în față. 

— Sunt şanse să ajungem pe insulă? se interesă Smith. 

— Cred că da. De fapt... Randi făcu o pauză şi se uită din nou pe 
geamurile îngheţate. Am ajuns. 

Dincolo de botul elicopterului apăru o linie neregulată deasupra 
orizontului fumuriu al mării, mai mare decât aisbergurile peste care 
trecuseră. Albul gheții era întrerupt de dungile cenuşii ale stâncii, iar cele 
două vârfuri se pierdeau în ceaţă. 

Insula Miercuri. Ajunseseră. 

Valentina Metrace se aplecă şi se uită intens în jos. 

— Am putea ateriza direct la locul accidentului? Nu durează decât câteva 
minute ca să verificăm dacă încărcătura este la locul ei. 

Smiîslov se întoarse şi se uită în spate peste umăr. 

— Nu sunt foarte sigur că se poate, domnule colonel. Domnişoara 
Russell are dreptate, vine un front atmosferic în întâmpinarea noastră. S-ar 
putea să aducă zăpadă. Dar în mod sigur este un vânt puternic. Aici 
întotdeauna suflă vântul! 

— Are dreptate, Jon, interveni şi Randi. Spinarea unui munte este un loc 
foarte nepotrivit pentru a ateriza un elicopter în asemenea condiții 
meteorologice. 

Smith constata şi el acest lucru: norii întunecaţi de deasupra insulei se 
apropiau tot mai mult chiar în timp ce vorbeau. Erau într-o cursă 
contracronometru să ajungă acasă înainte să-i înghită mediul arctic. 


— Perfect, Randi. Anunţă-i pe cei de pe Haley că aterizăm la stația de 
cercetare. O să mergem la locul accidentului pe jos. 

— Va fi extrem de distractiv! mormăi Valentina. 

Cinci minute mai târziu, pluteau pe deasupra stației de cercetare a 
expediției de pe Insula Miercuri. Acum era şi mai clar că fusese o mişcare 
înţeleaptă să aterizeze aici. Elicopterul începea să se clatine din cauza 
turbulenţelor de deasupra liniei coastei, iar cele două vârfuri se vedeau 
acum şi mai bine, ca nişte umbre în ceața amestecată cu zăpadă. 

Din clădiri nu ieşi nimeni la zgomotul făcut de elicopter. 

Ehportul staţiei se afla la vreo optzeci de metri de clădiri. Acolo zăpada 
fusese compactată de curând şi marcată cu un H de vopsea portocalie. 
Fusese construit, de asemenea, un adăpost în formă de V împotriva 
vântului. Randi amplasă elicopterul paralel cu solul şi începu să coboare lin. 
Elicele ridicară un ultim vârtej de zăpadă când tălpile atinseră pământul. 

Smith deschise imediat uşa din dreptul lui, cu arma pregătită în mână. Se 
aplecă pentru a se feri de paleta elicopterului şi se îndreptă repede spre 
marginea adăpostului de vânt de unde se vedeau clădirile. Îşi trase pe cap 
gluga şi se lăsă într-un genunchi, hpindu-se de zidul de zăpadă cu arma 
ridicată în poziţie de tragere. 

Nu se auzea nimic, în afară de zgomotul monoton al rotorului 
elicopterului pe cale să se oprească. 

— Nu se vede nici un fel de activitate prin ferestrele clădirilor, raportă o 
voce de la câțiva paşi distanţă. 

Agilă ca un leopard de zăpadă, Valentina Metrace stătea întinsă pe 
pământ în poziție de tragere, iar cătarea ei descria arcuri elegante, în timp ce 
femeia scana eventualele ținte prin lentila puternică. 

— Nici o mişcare, confirmă Randi Russell de lângă el, rezemându-şi 
arma de zidul de zăpadă. 

— Aşa se pare. 

Smith se ridică în picioare. Puse arma pe umăr şi scoase binoclul din toc, 
apoi privi încet toată imensitatea îngheţată pe deasupra taberei. Nu se 
vedeau nici un fel de urme de frânare sau de altă natură, care să indice 
aterizarea vreunui elicopter sau altă formă de activitate umană. Nici urmă 
de ființă vie. Smith simți pe pleoape primele înțepături ale fulgilor de 
zăpadă viscoliți. 

— Domnule maior Smislov, spuse el punând binoclul la loc, rămâi aici 
cu dr. Trowbridge şi aveți grijă de elicopter. Să ne fixăm intervalele, 


doamnelor şi să vedem dacă este cineva acasă. 

Ghetele scârțâiră pe zăpada îngheţată în timp ce porniră spre tabără. 

După cum indica harta pe care o primiseră, cea mai nordică dintre cele 
trei clădiri era cea pentru depozitare şi utilități. De la ea plecau dâre de 
cărbune, benzină şi petrol ars. 

Ajunşi în fața uşii exterioare, Smith nu avu nevoie să dea nici un fel de 
ordine. Ocupă poziţia de acoperire lângă uşă, iar Valentina răsuci un buton 
de pe instalația optică a armei sale, scoase capacul ca să vadă cât mai clar 
de aproape, în timp ce Randi scoase piedica armei MP-S. Avea arma 
„scurtă”, aşa că urma să intre prima. În timp ce Smith şi Valentina o 
acopereau din ambele părți, Randi împinse uşa exterioară şi pe cea 
interioară şi intră în clădire. 

Urmă un moment de tăcere, după care se auzi: 

— Nimeni! 

Smith intră şi aruncă şi el o privire rapidă în interiorul barăcii neîncălzite. 
Aici nu erau decât generatorul auxiliar cu motorină al taberei şi câteva 
rafturi pline de echipamente şi provizii. Proviziile se subțiaseră oarecum, 
aşa cum ar fi fost de aşteptat pentru un final de sezon, dar mai era încă o 
rezervă considerabilă pentru situaţii de urgență. Aşa se proceda în 
expedițiile polare. Pentru o şedere de un sezon, aprovizionarea se făcea ca 
pentru două sezoane. 

Baraca centrală era o combinație între un laborator de cercetare şi o 
cabină de transmisiuni radio. O turbină de vânt montată pe un catarg scund 
şi gros torcea prietenos, generând curent electric. Un alt catarg mai înalt 
avea în vârf antena radio şi era situat pe o ridicătură acoperită cu gheață, 
cam la vreo sută de metri de zona taberei. 

Ultimele cuvinte transmise de Kayla Brown veniseră din această cabină. 

Echipa repetă acelaşi exercițiu pentru intrarea în baracă. 

Şi din nou: 

— Nimeni! 

Lăsând armele în jos, Smith şi Valentina o urmară pe Randi înăuntru. Un 
val de căldură îl lovi în faţă pe Smith când deschise uşa interioară. În 
această structură încă mai existau urme de viaţă. Aparatura de laborator 
strălucea neatinsă pe masa din centru. Lăzile cu echipamente şi eşantioane 
stăteau pe pardoseală, unele dintre ele deja închise şi asigurate, pregătite 
pentru a fi încărcate. Altele erau deschise, urmând să fie umplute. Căldura 
din baracă venea de la o sobă pe cărbune aflată în centrul peretelui de nord. 


Valentina Metrace se apropie de ea, ridică încet capacul şi se uită la tăciunii 
portocalii. 

— Mă întreb oare cât timp pot să ardă chestiile astea, murmură ea, 
adăugând câteva bucăţi de antracit din vasul de alături. 

— Ceva timp tot ard, comentă Smith, privind de jur-împrejurul 
laboratorului. Nu se văd urme de luptă şi sunt o mulțime de lucruri delicate 
aici care ar fi putut să se spargă. 

— Hm, mormăi Valentina aprobator şi arătă spre un şir de cârlige goale 
din apropierea uşii exterioare. Domnișoara Brown a apucat să-şi pună 
echipamentul de exterior împotriva zăpezii. Se pare că a plecat fară să se 
grăbească. 

Smith intră în cabina radio. Randi îşi dăduse jos gluga şi îşi scosese 
mănuşile, iar acum stătea încruntată pe scaunul operatorului radio. 
Transmiţătoarele erau conectate. Ledurile de verificare funcționau şi din 
microfoane se auzea un sâsâit uşor. În timp ce Smith se uita la ea, Randi 
apăsă pe cheia de transmisie de la baza microfonului. 

— CGAH Haley, CGAH Haley, aici KGWI de pe Insula Miercuri. Apel 
de verificare. Apel de verificare. Mă auziţi? Terminat. 

Dar din căşti nu se auzi decât un fâşâit. 

— Ce părere ai, Randi? 

— Nu ştiu. Randi scutură din cap. Suntem pe frecvenţa corectă, iar 
transmiţătorul arată că transmitem. 

Îşi ajustă mai bine transmiţătorul şi puterea, apoi repetă apelul, dar tară 
rezultat. 

— Fie că ei nu ne aud pe noi, fie că noi nu-i auzim pe ei. 

La capătul consolei era un telefon prin satelit şi un transmiţător de date. 
Smith păşi pe lângă Randi şi ridică receptorul, apoi formă codul de acces de 
pe Haley. 

— Tot nimic şi aici, anunţă el peste o clipă. Nu accesează satelitul. 

— Să fie de la antene? 

— S-ar putea. O să verificăm asta mai târziu. Hai să mergem. 

Ultima baracă din şir era clădirea de locuit. O limbă de zăpadă adusă de 
viscol acoperise deja marginea taberei, iar vizibilitatea scădea pe măsură ce 
se apropiau de clădire. Repetară procedura de intrare. De o parte şi de alta a 
uşii exterioare, Smith şi Valentina o auziră pe Randi care intră în cameră. 
După o clipă, o auziră exclamând cu voce tare: 

— Fi, asta chiar că e ciudat! 


Smith şi profesoara de istorie se priviră unul pe altul şi apoi intrară umăr 
la umăr în încăpere. 

Planul acesteia semăna cu cel al laboratorului. Erau două seturi de paturi 
suprapuse şi un mic încălzitor cu cărbune pe peretele nordic. Echipamentul 
de bucătărie şi masa de lucru pentru pregătirea mâncării se aflau pe peretele 
sudic, iar în centru se afla masa de sufragerie. În colțul mai depărtat al 
barăci fusese delimitat un set de paturi pentru femei, iar peretele despărțitor 
în formă de acordeon era pe jumătate deschis. 

Camera de locuit fusese personalizată cu diverse fotografii, imagini 
descărcate de pe internet, schiţe, fraze şi zicale umoristice fixate pe perete. 

Randi stătea lângă masa de sufragerie şi privea în jos la o farfurie pe care 
era un sendviş cu carne de vită, mâncat pe jumătate şi un pahar de ceai 
aproape gol. 

— De acord cu dumneata, domnişoară Russell, spuse Valentina Metrace, 
privind şi ea la sendviş. Chiar că este ciudat. 

Randi îşi puse arma semiautomată pe masă. 

— Mă simt de parcă aş fi ajuns pe neaşteptate pe Mary Celeste”. 

Îşi scoase o mănuşă şi atinse cu degetul paharul de ceai. 

— Încă mai este cald, remarcă ea. 

Privi în sus şi bătu cu unghia în marginea ochelarilor. Jon Smith ştia că 
acum echipa lui începuse să funcționeze cu adevărat. Nici unul dintre cei 
trei nu trebui să rostească vreun cuvânt pentru a înţelege ce voise să spună 


Randi. 
* 


Transmițătorul portativ gemu şi tuşi, iar printre frânturile de scâncete şi 
păcănituri se auzi o voce umană, cu intermitențe. Dar nici antena lungă de 
câțiva metri nu le-a fost de prea mare folos. Smith închise radioul. 

— Cred că Haley ne aude şi încearcă să ne confirme apelul, dar asta e tot 
ce pot spune. 

— La fel s-a întâmplat şi cu instalația de pe Ranger, adăugă Randi. Când 
suntem la sol, nu are suficientă putere ca să străbată prin interferenţele 
solare. Poate că o să avem mai mult noroc cu stația mare SSB, dar tot nu-mi 
dau seama ce are. 

După ce descărcară echipamentele şi asigurară temeinic elicopterul 
împotriva vântului, membrii echipei de pe Haley se strânseră în laborator, 
ca să mai încerce să ia legătura cu nava-mamă şi ca să stabilească 
desfăşurarea acțiunii. 


— Acum ce facem, domnule colonel? întrebă Smislov. 

— Vom face ceea ce trebuie: o să mergem să aruncăm o privire la locul 
accidentului. Smith se uită afară pe fereastra laboratorului. Ninsoarea mai 
slăbise puţin, dar vântul continua să sufle cu furie. 

— Avem suficientă lumină ca să ajungem până la şaua dintre vârfuri. 
Domnule maior, Val, mergeţi cu mine. Luaţi-vă toate echipamentele şi 
pregătiți-vă să petreceţi eventual o noapte pe gheață. Domnule doctor 
Trowbridge, aşa cum aţi spus, stația aceasta este responsabilitatea dumitale. 
Deci, cel mai bine ar fi să rămâneţi aici. Randi, dacă poți să vu o clipă 
afară, aş vrea să vorbesc ceva cu tine. 

Cei doi împinseră uşa exterioară şi ieşiră în sasul de protecţie împotriva 
zăpezii, pentru a face trecerea de la mediul încălzit al laboratorului la gerul 
de afară. Smith o conduse pe Randi până într-un loc dintre barăci, unde erau 
adăpostiţi de furtună şi nu exista posibilitatea ca să tragă cineva cu urechea. 

— Ascultă, spuse el întorcându-se spre Randi. Avem o problemă. 

Randi zâmbi ironic. 

— Numai una? 

— Poţi să spui şi aşa, răspunse Smith şi aburul respirației făcu vălătuci în 
jurul chipului său. Uite ce este: va trebui să fac ceva ce nu-mi place. 
Trebuie să-mi împart forțele ca să pot acoperi şi stația şi bombardierul. Am 
nevoie de Valentina şi de Smislov la locul accidentului. Asta înseamnă că tu 
va trebui să rămâi aici de una singură. Nu-mi place, dar n-am încotro. 

Randi se întunecă la faţă. 

— Mulţumesc pentru votul de încredere, domnule colonel. 

— Nu mai face fasoane dintr-astea cu mine, Randi! spuse Smith 
impacientat. Numai de asta nu am nevoie! Nu cred că va trebui să înfrunți 
vreun ucigaş în serie. Singurul tău sprijin este profesorul Trowbridge care, 
după câte îmi dau seama, la o adică te va ajuta în luptă cam tot atât cât o 
frecție la un picior de lemn. Dacă nu aş fi considerat că eşti cea mai în 
măsură din întreaga echipă să supraviețuieşti singură, nici nu m-aş fi gândit 
la această posibilitate. Dar, aşa cum stau lucrurile, consider că tu ai cele mai 
multe şanse să scapi cu viaţă în situația asta. E clar? 

Cuvintele reci şi privirea şi mai glacială din ochii aceia albaştri îi 
provocară pe moment un şoc. Descoperise o latură a lui Smith pe care nu o 
mai cunoscuse nici înainte — pe vremea când Smith era împreună cu Sophia 
nici mai târziu, în alte ocazii când îl întâlnise. Cel care se afla acum în faţa 
ei era un luptător în toată puterea cuvântului. 


— Scuză-mă, Jon, m-am pierdut cu firea. O să am grijă de toate pe aici, 
nu-i nici o problemă. 

Expresia de pe chipul lui se îmblânzi, iar Smith îi adresă unul dintre 
puținele lui zâmbete largi, cu toată fața. 

— Nu m-am îndoit nici o clipă, Randi. Într-un fel, asta este misiunea cea 
mai dură. Va trebui să afli ce s-a întâmplat aici şi, în acelaşi timp, să ai mare 
grijă să nu ţi se întâmple şi ție acelaşi lucru. Mai trebuie să descoperi şi cum 
s-a aflat despre insulă şi cine a vorbit. Aici ar putea să te ajute şi 
Trowbridge. Tocmai ăsta este unul dintre motivele pentru care l-am luat cu 
noi. Orice afli despre identități, resurse şi intențiile adversarilor ne poate fi 
de mare folos. 

Randi încuviinţă din cap. 

— Am şi eu câteva idei. O să încerc să pun în funcțiune stația mare de 
radio. 

— Foarte bine. Smith arboră din nou aerul auster de mai înainte. Dar ai 
grijă să nu păţeşti ceva cât timp eşti aici, m-ai înţeles? 

— Şi n-am nimic împotriva lui Trowbridge, dacă nu mă deranjează în 
îndeplinirea misiunii, răspunse ea. Şi, ca să diminueze tensiunea creată, 
adăugă: Cât eşti acolo sus, pe munte, ai grijă ce faci cu bruneta aia vicleană. 
Cred că are ceva intenţii în privinţa ta. 

Smith dădu capul pe spate şi râse şi, timp de o clipă, Randi văzu ceea ce 
o fermecase pe sora ei. 

— Un ghețar arctic nu e tocmai locul cel mai potrivit pentru o poveste 
romantică, Randi. 

— Dacă vrei, poţi, Jon Smith. Şi pot să pun pariu că doamna asta are o 


voinţă foarte puternică. 
* 


Randi stătea în faţa laboratorului şi privea în urma micului grup care 
pornea pe poteca marcată cu stegulețe, cea care ducea spre est, de-a lungul 
tărmului, către vârfurile centrale. Ninsoarea încetase de tot, dar ceața, acest 
„fum al mării” aproape perpetuu de la poli se întețea din nou. Camuflajul 
arctic pe care îl purtau colegii ei se topea încet în mediu, până se contopi cu 
acesta, dispărând brusc. 

— Şi acum ce facem? întrebă Trowbridge, stând în picioare alături de ea 
în mijlocul laboratorului. Randi îşi dădea seama că omul începe să regrete 
impulsul acela, care îl apucase pe Haley, de a-şi asuma responsabilitatea 
pentru oamenii săi. 


Era un om obişnuit să stea în căldura plăcută a amfiteatrului sau în 
birourile confortabile din campusul universitar, nu în sălbăticia rece şi ostilă 
a acestor regiuni periculoase. Randi observă că singurătatea şi dezolarea 
acestui loc începeau să-l copleşească. Aşa s-ar fi întâmplat oricum, chiar în 
lipsa scenariului cumplit al celor întâmplate pe Misha-124. 

Nu avea prea multă încredere nici în tovarăşa lui, această femeie 
războinică, având un automat atârnat de umăr. 

Randi simţi un val de dispreţ la adresa profesorului universitar. Apoi, 
supărată pe ea însăşi, alungă acest gând. Rosen Trowbridge nu avea nici o 
vină pentru ceea ce era, aşa cum nici ea nu putea fi învinovăţită pentru că se 
înrăise ca o lupoaică. Nu avea nici un drept să-i judece pe alții. 

— Mi se pare că era şi un link pentru datele computerului ataşat la 
telefonul prin satelit, nu-i aşa? 

Trowbridge clipi spre ea. 

— Da, aşa au fost descărcate mai toate constatările expediției pe 
serverele universităților participante la proiect. 

— Membrii expediției au avut permisiunea de a accesa linkul de date? 

— Fireşte. Fiecare membru al expediției avea laptopul lui şi li s-au alocat 
mai multe ore de internet pe săptămână pentru studiile din proiect şi pentru 
uz personal — adică e-mail etc. 

— Foarte bine, aprobă Randi. Ştiu ce avem de făcut. În primul rând, 
domnule doctor, va trebui să adunăm computerele. 


Capitolul douăzeci şi patru 


Versantul sudic al Vârfului de Vest 


După prima oră de mers, au fost nevoiţi să-şi fixeze crampoanele, iar 
securile pentru gheață au intrat şi ele în funcțiune. Frânghia de siguranță cu 
care erau legaţi toți trei devenise un element de confort şi nu-i mai 
stânjenea. 

— Asta este. Ultimul steguleţ. Capătul potecii. Smith aruncă o privire în 
sus, către coasta muntelui de deasupra lor şi verifică formațiunile de stânci 
instabile şi cornişele de zăpadă. Hai să ne tragem sufletul. 

Îşi scoaseră raniţele din spinare şi se aşezară cu spatele spre peretele 
vertical al marginii largi pe care o urmau. Căţăratul în sine nu fusese prea 
dificil din punct de vedere tehnic. Nu lucraseră cu pitoane sau cu funia, dar 
solul îngheţat şi aspru, presărat pe alocuri cu porțiuni de stâncă golaşă şi 
sfărâmături de piatră, le îngreunase foarte mult ascensiunea. 

Urcau spre ceața densă şi cenuşie care îi învăluia, lhimitându-le orizontul 
la o rază de cincizeci de metri. Odată ajunşi pe marginea culmii, 
vizibilitatea în jos devenise ceva mai bună. Puteau vedea până la ţărmul 
insulei, dar linia de demarcaţie dintre uscatul acoperit de gheaţă şi marea la 
fel de îngheţată era greu de stabilit. 

— Hidratarea, oameni buni. 

Cu masca de zăpadă lăsată în jos şi ochelarii ridicați pe frunte, Smith îşi 
deschise fermoarul de la canadiană şi scoase o ploscă dintr-unul dintre 
buzunarele interioare, unde căldura corpului menținea apa în stare lichidă. 

Cu instinctul lui de medic se uită la ceilalți care îi urmau exemplul. 

— Ceva mai mult, Val, o sfătui el. Faptul că nu ai senzația de sete nu 
înseamnă că nu ai nevoie de apă. 

Val se strâmbă şi mai luă o înghițitură. 

— Nu mă îngrijorează nevoia de a bea apă, ci eliminarea ei. 

Valentina înşurubă la loc capacul recipientului. 

— Ăsta e necazul când ai mereu un doctor cu tine, Grigori. Insistă tot 
timpul să-ți păstrezi sănătatea. 

Rusul încuviinţă şi el cu un aer glumet. 


— Te roade ca picătura chinezească. Ticălosul m-a pus să reduc numărul 
tigărilor la zece pe zi şi mă face să mă simt vinovat din cauza lor. 

— Dacă începe să mă bată la cap cu ciocolata şi şampania, simt că am să- 
i bag o spatulă pentru prăjituri între omoplați. 

— Sau dacă se leagă de votcă, adăugă Smislov. Nu-l las să atenteze la 
identitatea mea națională. 

Smith chicoti la auzul acestui schimb de replici. Nu trebuia să-şi facă 
griji prea curând în privinţa moralului echipei. Şi nici a calităților şi 
capacităților tovarăşilor săi. 

Smiîslov absolvise, fără îndoială, acelaşi curs de pregătire montană ca şi 
el. Cunoştea şi putea să aplice fară prea mare efort elementele de bază. 
Valentina era novice, dar în ceea ce o privea curba instruirii era ascendentă. 
Era rapidă, ţinea ochii larg deschişi şi părea dispusă să urmeze instrucțiunile 
— era genul de individ care prinde foarte repede atât explicaţiile teoretice, 
cât şi deprinderile practice. Şi, în pofida atitudinii ei sofisticate de orăşeancă 
elegantă, dispunea de o rezervă impresionantă de forță în trupul atletic, cu 
forme alungite şi zvelte. 

Erau câteva lucruri care îl intrigau în legătură cu această femeie, îşi spuse 
Smith în sinea sa. De unde venea? Accentul ei vădea o combinaţie ciudată 
de american cu studii superioare, de englez şi încă ceva. Şi cum îşi 
dezvoltase nenumăratele calități şi talente specifice unui agent secret? 

La fel ca şi alți agenţi ai lui Fred Klein, la fel ca şi Smith şi ea era 
probabil un om fară legături sau obligaţii personale. Ce dezastru o făcuse să 
rămână singură? 

Smith se strădui să alunge aceste gânduri şi să se concentreze din nou 
asupra sarcinii prezente. Desfăcu porthartul şi scoase o bucată laminată a 
hărții Insulei Miercuri scanată de pe orbita polară. 

— Până aici au ajuns expedițiile terestre, adică cele oficiale. După aceea, 
echipa de căţărători care a descoperit bombardierul a început să urce direct 
pe versant spre vârf. Vom merge mai departe în jurul muntelui, până la un 
punct de deasupra ghețarului, situat pe şaua dintre cele două vârfuri. 

— Cum arată drumul din faţă, domnule colonel? întrebă Smislov. 

— Nu prea rău dacă e să dăm crezare hărții. Smith îi întinse rusului harta. 
Culmea pe care am mers noi pare să mai țină încă vreo jumătate de 
kilometru. La capătul ei putem cobori spre ghețar. S-ar putea să fie nevoie 
să folosim frânghia, dar nu cred că va fi atât de greu. Locul accidentului 
este aproape la poalele vârfului de est, cam un kilometru şi jumătate de 


traversat pe gheaţă. Dacă nu se întâmplă nimic ieşit din comun, ar trebui să 
ajungem înainte de căderea nopţii. 

Îi aruncă o privire Valentinei. Aceasta şedea cu spatele rezemat de stânca 
muntelui şi cu ochii închişi. 

— E totul în ordine, Val? 

— Splendid, răspunse ea fără să deschidă ochii. Spune-mi că acolo unde 
ajungem este o baie cu bulbuci fierbinţi, un şemineu cu focul aprins şi o 
sticlă de rom care mă aşteaptă şi totul va fi minunat. 

— Îmi pare rău, dar nu pot să-ţi promit nimic de felul ăsta, ci numai un 
sac de dormit, o curea solidă de care să ne ancorăm şi o înghițitură zdravănă 
de whisky medicinal din ceaşca de cafea. 

— O imagine destul de departe de prima, dar acceptabilă. 

Valentina deschise ochii şi se uită la el zâmbind şăgalnic. 

— Credeam că voi, ăştia pasionaţi de medicină, consideraţi că este 
interzis să se consume băuturi alcoolice în climate cu temperaturi foarte 
scăzute. 

— Nu sunt chiar aşa de sănătos, doamnă profesor. Nu încă. 

Zâmbetul de pe chipul Valentinei se lărgi şi mai mult. 

— Nu e totul pierdut în privința dumitale, domnule colonel. 


Capitolul douăzeci şi cinci 


Staţia de cercetare de pe Insula Miercuri 


— N-ar trebui să avem un mandat sau ceva de genul ăsta? întrebă dintr- 
odată Trowbridge. 

Randi ridică distrată privirea de pe şirul de şase laptopuri identice aşezate 
pe masa de lucru. 

— Ce? 

— Aceste computere conțin date şi informații personale. Nu ar trebui să 
avem un mandat de percheziție înainte de a scotoci prin ele? 

Randi ridică din umeri şi se întoarse către computere, apăsând o serie de 
taste. 

— A naibii să fiu dacă ştiu, doctore. 

— Păi... eşti într-un anume fel agent guvernamental. 

— Nu-mi amintesc să fi spus aşa ceva. 

Cele şase ecrane străluceau, executând secvența de începere. Dintre cele 
şase, numai două cereau un cod de acces: cel al doctorului Hasegawa şi al 
lui Stefan Kropodkin. 

— Totuşi, înainte să-ți permit să încâlci dreptul la intimitate al membrilor 
expediției mele, trebuie să fie un fel de... 

Randi oftă şi privi fix în ochii apoşi ai lui Trowbridge. 

— În primul rând, domnule doctor Trowbridge, nu am de unde să obțin 
un mandat. În al doilea rând, nu am cui să înmânez respectivul mandat şi, în 
al treilea rând, află că puţin îmi pasă de mandatul dumitale! E clar? 

Trowbridge se retrase pentru moment într-o tăcere ofensată şi privi afară 
pe fereastra laboratorului. 

Randi se reîntoarse la computere şi se apucă de lucru metodic. Verifică 
mai întâi cele patru sisteme care se deschiseseră şi trecu rapid prin lista de 
e-mailuri şi adrese. Nu-i sări nimic în ochi în corespondenţa salvată. Erau 
chestiuni personale şi de serviciu, scrisori de la soţii, de la rude şi de la 
prieteni. Se pare că tânărul englez, lan, era în termeni foarte cordiali cu cel 
puțin trei fete diferite, iar americanca, Kayla, discuta despre căsătorie cu 
logodnicul ei. 


Nici unul nu părea să întrețină conversații cu vreo grupare teroristă sau să 
facă schimb de misive cu ministrul apărării din Siria. Ceea ce, fireşte, nu 
însemna nimic. Existau nenumărate modalități de a lua legătura cu 
intermediari sub acoperire, erau o mulțime de coduri de comunicare cu 
astfel de organizaţii, tot aşa după cum existau şi coduri secrete care puteau 
ascunde o comunicare cifrată. Dar în zilele noastre existau căi mai bune de 
a face astfel de lucruri. 

Randi trecu mai departe, verifică din nou panourile de control şi ecranele 
programelor, rezerva de memorie a calculatoarelor. Ceea ce căuta ea putea 
fi bine ascuns, dar ar fi putut ocupa şi o mare parte din memoria 
computerului. Nimic nu-i atrase atenţia în mod special. 

Mai rămâneau laptopurile închise. 

Se ridică de pe taburetul pe care stătuse, se întinse o clipă, apoi se 
îndreptă spre rucsacul ei pe care îl adusese din elicopter. Îl deschise şi 
scoase câteva CD-uri. Reveni la masa de laborator, deschise driverul pentru 
CD al primului laptop închis şi introduse discul argintiu. 

Laptopul închis comise eroarea de a verifica identitatea discului înserat 
ŞI, în câteva secunde, programul sofisticat de spargere a codurilor elaborat 
de Agenţia Naţională de Securitate deschise sistemul de operare. Se lumină 
imediat ecranul, iar protocoalele de blocare a sistemului fură şterse şi 
înlocuite. Randi se apucă să facă acelaşi lucru cu cel de-al doilea laptop. 

— Domnule Trowbridge, nu vă mai strecurați aşa prin spatele meu, că 
devin nervoasă, murmură ea fără să-şi ia ochii de la ecrane. 

— Vă rog să mă scuzaţi, răspunse el retrăgându-se către un taburet din 
colțul laboratorului. Mă gândeam să mă duc în baraca de locuit ca să-mi fac 
o cafea. 

— Aş prefera să nu vă duceţi nicăieri. Aveţi aici un borcan cu nes, câteva 
căni ŞI un ceainic în bufetul de lângă sobă ca să încălziți apă. 

Vocea profesorului deveni şi ea iritată. 

— Aşadar, trebuie să cred că sunt sub un fel de supraveghere, nu-i aşa? 

— Bineînţeles. 

— Nu înţeleg nimic din toate astea! explodă el. 

Dumnezeule mare, chiar că nu avea timp pentru aşa ceva! 

— Nici noi nu înțelegem, doctore! Tocmai asta e problema! Nu înţelegem 
cum de s-a aflat despre existenţa antraxului pe insulă. Şi nu ştim nici cine ar 
dori să profite de el. Până să înţelegem va trebui să suspectăm pe toată 


lumea. Dar ceea ce dumneata nu pricepi e că poate fi vorba aici despre 
soarta unor popoare întregi! 

Randi se întoarse la computere. La capătul mesei se aşternu o linişte 
prelungită, întreruptă apoi de zăngănitul veselei pentru cafea. 

Dr. Hasegawa folosea scrierea kanji“ pe computerul său personal şi era 
uşor de înţeles de ce se ferea de ochii indiscreţi ai lumii de afară. Doamna 
Hasegawa era meteorolog, dar şi romancieră. Randi, care cunoştea scrierea 
kanji, aşa după cum ştia şi alte câteva limbi străine, parcurse o pagină sau 
două şi constată că era vorba despre o poveste romantică plasată în timp pe 
vremea shogunatului:”. Randi citise şi literatură mai proastă. 

Cât despre computerul lui Kropodkin, acesta folosea engleza, ceea ce era 
foarte comod, iar în calculatorul lui nu era nimic suspect, cu excepția unei 
cantități exagerate de imagini porno descărcate de pe internet. Dar ceva 
atrăgea atenţia. Nu-şi salvase aproape nici un e-mail. 

— Domnule Trowbridge, ce ştiţi despre Ştefan Kropodkin? 

— Kropodkin? Este un tânăr strălucit. Studiază fizica la Universitatea 
McGill. 

— Asta am aflat şi din fişierul lui, inclusiv faptul că deține un paşaport 
slovac şi are viză canadiană de studii. Dar ce ştiţi despre familia lui? S-a 
făcut vreo verificare în privința asta? 

— Ce fel de verificare ați vrea să facem? pufni supărat Trowbridge, 
luptându-se cu capacul borcanului de nes. Este vorba despre o expediție de 
cercetare ştiinţifică. Cât despre familia lui, nu are aşa ceva. Băiatul este 
refugiat, orfan din fosta Iugoslavie. 

— Chiar aşa? se miră Randi şi se aşeză la loc pe taburetul ei. Atunci cine 
îi finanţează studiile? 

— Are o bursă. 

— Ce fel de bursă? 

Trowbridge puse cristalele de cafea în cană. 

— Este o bursă înființată de un grup de oameni de afaceri din Europa 
Centrală în mod special pentru tinerii merituoşi refugiați în urma 
conflictelor balcanice. 

— Dați-mi voie să ghicesc mai departe: bursa a fost înființată cu puțin 
timp înainte ca Ştefan Kropodkin să aplice pentru ea şi, deocamdată, este 
singurul ei beneficiar. 

Trowbridge şovăi o clipă cu lingurița deasupra cănii de cafea aburindă. 

— Păi, da. Cum ați aflat? 


— Să zicem că e vorba despre intuiție. 

Randi se concentră asupra laptopului lui Kropodkin. Dar rezerva de 
memorie neidentificată pe care o căuta lipsea. 

Îşi muşcă buzele. Foarte bine, cineva era foarte deştept aici. În cazul de 
față, dacă nu fusese închisă undeva, într-unul dintre computere, atunci unde 
ar putea fi? 

Randi închise ochii şi îşi puse mâinile pe coapse. Să zicem că este foarte 
inteligent şi extrem de precaut. Unde ar ascunde-o? Printre lucrurile 
personale? Nu, ar fi un mare risc. Şi nici nu putea duce informaţiile cu sine. 
Trebuie să fie în altă parte. 

Poate la locul lui de muncă. 

Randi se ridică de pe scaun. Se duse către echipamentul de exterior, care 
atârna într-unul dintre cuierele de lângă uşă şi scoase dintr-un buzunar al 
canadienei o pereche de mănuşi subțiri de piele. Şi le trase pe mâini, trecu 
pe lângă Trowbridge şi traversă din nou laboratorul, intrând în cabina radio. 

Aceasta era ceva mai mare decât o debara şi avea numai consola radio, 
un singur scaun rotativ, un dulăpior pentru hârtii şi unul mai mic pentru 
piese de schimb electronice. Nu putea fi în interiorul consolei radio sau în 
dulapuri, căci acolo aveau acces şi alți oameni şi ar fi putut să-şi bage nasul. 

Podeaua, plafonul, pereţii exteriori şi peretele despărțitor intern erau din 
placaj cu fibră de sticlă bine izolată; fereastra era un termopan dublu etanş. 
Nu existau ascunzători. Dar în locul de îmbinare dintre plafon şi perete, 
Randi observă o crăpătură îngustă cam de cinci centimetri adâncime. Ea 
începu să pipăie cu atenţie. 

Când degetele ei dădură peste ceva, strigă cu voce tare: 

— Te-am prins! 

— Ce este? 

Trowbridge o urmărise de la distanţă. 

Randi săltă cu grijă o bucată de plastic cenuşiu de mărimea unei gume de 
mestecat. 

— Un stick de memorie. Cineva l-a ascuns aici ca să-l aibă la îndemână 
la nevoie. 

Randi se întoarse la masa de laborator. Scoase capacul stickului, îl 
introduse în orificiul lateral al computerului şi îl accesă. 

— Te-am prins! repetă ea încântată. Randi privi în jur şi văzu că 
Trowbridge încearcă să privească pe furiş la calculator. 

— Poftim, domnule doctor, eşti invitatul meu să te uiţi! 


— Dar ce este? întrebă el privind ecranul. 

— Este un sistem de securitate de pe internet, răspunse Randi, folosit 
pentru a cripta e-mailuri şi fişiere de pe internet pe care nu vrei să le 
citească toată lumea. Aceasta este o piesă foarte sofisticată şi scumpă, de 
fapt ultimul răcnet în domeniu. Este disponibilă pe piață, dar, de regulă, 
vezi aşa ceva numai la nivelul firmelor foarte preocupate de securitatea 
propriilor date sau al unei agenţii guvernamentale. 

Mâna înmănuşată a lui Randi dansă un timp deasupra tastaturii. 

— Şi mai există un fişier securizat aici. Dar, chiar dacă am programul, nu 
pot să-l deschid fară cheia personalizată de criptare. Asta va fi treaba 
altcuiva. 

Randi se uită pentru prima dată înjur, căutându-l din priviri pe 
Trowbridge. 

— De ce avea nevoie un membru al echipei de cercetare de aşa ceva? 

— Nu ştiu, răspunse Trowbridge şi orice urmă de agresivitate de pe 
chipul lui dispăruse. Nu există nici un motiv. Este vorba despre o cercetare 
transparentă. Aici nu se făcea nimic secret. 

— Din câte ştii dumneata! 

Randi scoase cu delicateţe stickul şi îl introduse într-o pungă de plastic 
pentru probe. 

— Crezi că... asta are vreo legătură cu dispariția personalului expediției? 

— Presupun că asta este modalitatea prin care s-a aflat de încărcătura de 
arme biologice de la bordul avionului Misha-124, răspunse Randi. Dar se 
ridică acum o întrebare încă şi mai interesantă. 

— La ce vă referiți, domnişoară Russell? 

Pentru moment, în faţa acestei descoperiri, cei doi încheiară un armistițiu. 

— Această insulă a reprezentat un mediu ermetic timp de peste şase luni. 
Cineva a adus aici obiectul ăsta cu mult înainte să fie găsit bombardierul şi 
dintr-un motiv total diferit. lar utilizarea lui în situația de față este o 
coincidenţă, nu o cauză. 

Trowbridge dădu să protesteze. 

— Dar, dacă nu este vorba despre bombardier, cine ar fi avut vreun motiv 
să... 

— Aşa cum spuneam, domnule profesor, este o întrebare foarte 
interesantă. 

Rosen Trowbridge nu avea nici un răspuns. Se întoarse către mica sobă 
cu cărbuni deasupra căreia se afla vasul cu cafea. 


— Aţi dori... aţi dori o ceaşcă de cafea, domnişoară Russell? 


Capitolul douăzeci şi şase 


Saua ghețarului 


Smith studia şirul de cifre verzi care străluceau pe ledul GPS-ului de 
mână. 

— Să nu credeţi că exagerez, dar se pare că suntem foarte aproape, 
anunţă el, ridicând vocea ca să se facă auzit în vuietul viscolului. 

Indiferent cum era vremea pe Insula Miercuri, ghețarul dintre cele două 
vârfuri avea cel mai mult de suferit, căci cei doi munţi canalizau vânturile 
catabatice între ele. În această după-amiază, aburul mării şi plafonul de nori 
se contopiseră, trecând prin deschizătura dintre cele două vârfuri ca un 
fluviu de ceaţă întrerupt pe alocuri de rafale puternice de vânt, care purta cu 
el cristale de gheaţă prea tăioase şi prea mari pentru a putea fi numite fulgi 
de zăpadă. 

Aşa cum sperase Smith, rapelul în jos pe versant către ghețar nu fusese 
prea dificil, dar traversarea acestuia se transformase într-un mers târâş 
anevoios şi chinuitor. Vizibilitatea varia între slabă şi inexistentă, dar 
pericolul de a da peste crevase îi obligase să meargă tot timpul legaţi şi să 
sondeze atent gheaţa cu securile. Dincolo de peretele protector al muntelui, 
vântul trăgea şi smulgea totul fără încetare, pătrunzând chiar şi prin 
costumele lor arctice. Gerul şi hipotermia aveau să-şi spună curând 
cuvântul. 

Deocamdată nu aveau probleme, dar Smith ştia că oamenii erau obosiţi. 
Şi el se simțea la capătul puterilor. lar noaptea se apropia şi ea cu 
repeziciune. Curând, vor fi nevoiţi să întrerupă goana după avion şi să 
înceapă să-şi pregătească adăpostul pentru noapte, dacă se putea vorbi 
despre un adăpost în aceste condiţii. 

Şi asta îl făcu să ia o hotărâre. Dacă era vorba despre „curând”, asta 
însemna că trebuia să acţioneze „acum”, cât timp încă mai aveau rezerve. 
Era necesar să cruţe puterile şi rezistenţa echipei. Timpul reprezenta un 
factor critic, dar, dacă vor continua să se târască anevoie prin ceața 
înghețată, nu vor ajunge la nici un rezultat. 


— Asta este, spuse el. Hai să ne oprim. O să facem o groapă ca să ne 
adăpostim pe timpul nopții. Poate că mâine vizibilitatea va fi mai bună. 

— Dar ai spus că suntem aproape, Jon, se auzi protestul înfundat al 
Valentinei venind de sub masca de zăpadă. Probabil că am ajuns deja 
aproape de vârf! 

— Stă aici de cincizeci de ani, Val! Până mâine nu se va schimba nimic. 
Trebuie să avem certitudinea că vom mai fi în stare să-l găsim. Domnule 
maior, o să încercăm să traversăm către vârful de est. Acolo sunt cele mai 
multe şanse să descoperim un loc în care să ne adăpostim de vânt pe timpul 
nopții. Aţi înțeles ce vreau să spun. Hai să ne mişcăm. 

— Da, domnule colonel. 

Ascultător, Smislov se întoarse şi porni târându-şi anevoie picioarele, 
pipăind cu securea în față şi înfigând bine crampoanele în gheaţa bătută de 
vânt la fiecare pas. 

Ce părere ai de felul cum comand acum, sergent? zâmbi în sinea lui 
Smith, gândindu-se la instructorul de ascensiuni montane. 

În şaua muntelui, vântul era mai bun ca orice busolă. Trebuia numai să 
aibă grijă să înainteze odată cu el în umărul stâng şi, în cele din urmă, vor 
ajunge la marginea ghețarului. Smith era ultimul pe frânghia de siguranţă şi 
îi urmărea atent pe cei doi tovarăşi, gata să se încordeze în cazul în care 
vreunul dintre ei ar fi alunecat şi ar fi căzut într-o crevasă a gheții. Şi de 
aceea avu nevoie de câteva clipe ca să înțeleagă de ce se oprise Smislov aşa 
de brusc. 

— Uitaţi! făcu emoționat rusul, iar strigătul lui fu distorsionat de o rafală 
de vânt. Priviţi acolo! 

Aproape drept în fața lor apăruse din ceață conturul unei siluete 
cunoscute, ca o fantomă în aerul ceţos: stabilizatorul vertical al unui avion, 
un avion mare, pe care steaua roşie, curățată de vântul puternic, era abia 
vizibilă. 

— Da! exclamă şi Valentina Metrace ridicând pumnii în sus, 
trumfătoare. 

Nu aşa se întâmpla întotdeauna? Când credeai că totul este pierdut, 
dădeai peste ceea ce căutal. 


Capitolul douăzeci şi şapte 
Staţia de cercetare de pe Insula Miercuri 


Randi Russell păşea în sus, pe potecă, spre dâmbul care domina tabăra. 
La fiecare câţiva paşi, femeia se oprea şi se rezema de cablul coaxial etanş 
care ducea sus, spre catargul stației radio, scoţându-l din acoperitoarea de 
zăpadă. Trecea fiecare porțiune de cablu eliberat prin mâinile înmănuşate, 
ca să verifice dacă nu avea crăpături sau întreruperi. 

Cu siguranţă de vină era antena. Verificase toate celelalte componente ale 
telefonului cu legătură prin satelit şi ale setului de transmisie. Micul 
transmiţător pe care îl aduseseră cu ei nu le era de nici un folos. Nu avea 
putere să răzbată prin interferențele solare care anihilau comunicațiile. 
După ce ieşiseră din raza ei vizuală, ea nu mai putuse lua legătura cu Jon 
sau cu ceilalți membri ai echipei. 

Trebuia să se descurce singură. Aşa cum putea. Scutură impacientată din 
cap, încercând să alunge sentimentul de singurătate care o copleşea. Puse 
arma pe umăr şi mai degajă altă porțiune din poteca acoperită de zăpadă. 

Ajunse astfel la baza catargului radio acoperit de gheață, îngenunche şi 
găsi şi ultimii centimetri de cablu care intra în cutia de la baza catargului. 
Cablul era intact, toate conectoarele se aflau la locul lor, fund înşurubate 
strâns. Indignată, Randi se răsuci pe călcâie. Radioul ar trebui să 
funcționeze. Dar, fiindcă rămânea mut, înseamnă că îi scăpa ceva. Randi se 
gândea la un sabotaj, dar, în acest caz, cineva utilizase o metodologie 
extrem de subtilă. 

Omul fusese foarte deştept, dar Randi spera că în curând va avea ocazia 
să-l facă să sufere pentru inteligenţa lui. Randi se ridică în picioare şi îşi 
scoase binoclul de la brâu. Din poziția în care stătea în vârful dâmbului, 
avea o privelişte foarte clară a zonei golfului. Scană în detaliu tot peisajul, 
zăbovind cu privirea asupra grămezilor de gheață de pe țărm şi a umbrelor 
porțiunilor de pământ dezgolit de la poalele masivului central. 

Persoana aceea deşteaptă trebuia să fie undeva în apropiere, poate că se 
uita chiar acum la ea. Aştepta probabil să-i sosească ajutoare sau o pândea 


să constate dacă nu cumva face o greşeală. Pentru a-l învinge, Randi trebuia 
să fie ceva mai deşteaptă decât el. 

Deocamdată avea un avantaj. Orice mişcare în acest mediu acoperit de 
pătura albă de zăpadă însemna urme, urme de neşters. Staţia de cercetare se 
afla în centrul unei rețele de poteci marcate cu steguleţe, care corelau 
clădirile, groapa de gunoi, locurile de cercetare aflate ceva mai departe. 
Randi parcurse cu privirea fiecare dintre aceste poteci, căutând urme 
proaspete sau perechi de urme de bocanci care să se abată de la poteca 
obişnuită. 

Şi găsi o urmă. În mod surprinzător, aceasta era aproape sub locul unde 
se afla ea, pornind de la una dintre potecile către dâmb pe care venise cu 
câteva minute în urmă pentru a ajunge la catargul radio. Concentrată asupra 
studierii cablului, nu remarcase urmele laterale de zăpadă răvăşită care 
duceau spre un troian deranjat de curând. Porni pe această urmă şi simţi 
curând un fior rece pe şira spinării, care nu avea nimic de-a face cu scăderea 
temperaturii exterioare. 

Grăbi pasul în josul pantei spre poteca pe care se abătuse, merse pe ca 
vreo doisprezece metri şi dădu peste ceea ce se temea că va găsi: zăpadă cu 
pete roşii, acoperită şi ascunsă. Ajungând la capătul potecii, se lăsă în 
genunchi şi scormoni în troianul de zăpadă. Descoperi imediat un trup 
îmbrăcat cu canadiană de vânt. 

Kayla Brown nu avea să se mai ducă acasă, la logodnicul ei din Indiana. 
Randi dădu uşor la o parte zăpada de pe faţa tinerei. Murise în urma unei 
lovituri puternice, aplicate în tâmplă cu un obiect greu şi ascuţit, eventual o 
secure de zăpadă. Pe chipul îngheţat al tinerei studente se întipărise o 
expresie de groază, ultimul ei sentiment trăit pe lumea aceasta. 

Îngenunchind alături de trupul fetei, Randi decise că nu fusese drept ca 
această persoană să sufere. Cel care îi făcuse asta trebuia să moară şi îi va 
face plăcere să fie călăul lui. Randi îngropă la loc trupul, trăgând câteva 
braţe de zăpadă peste el. Nu-i va spune lui Trowbridge ce descoperise. Cel 
puţin, nu acum. Kayla Brown putea să mai stea un timp aici, până când 
Randi va putea s-o răzbune. 

Randi îşi continuă drumul în direcţia barăcii. În baraca de locuit se 
aprinsese deja lumina. Dr. Trowbridge se oferise să pregătească cina. Randi 
se opri o clipă pe poteca principală care trecea prin fata intrărilor în barăci 
şi calculă unghiurile şi vizibilitatea. În apropierea barăcii de locuit, Randi se 
abătu de la cărare şi străbătu câțiva metri prin zăpada neatinsă. Apoi se 


trânti în zăpadă, se rostogoli şi o lovi cu picioarele, compactând o gaură 
suficient de mare şi de adâncă pentru a putea sta culcată în ea. Prin minte i 
se perindară amintiri nedorite din copilărie, când făceau îngeri de gheaţă la 
Bear Lake. Dar acum intenţiile ei erau cu totul altele. 

Satisfăcută de eforturile sale, Randi se ridică în picioare, se scutură de 
zăpadă şi de gheaţă şi se duse la masă. 


Capitolul douăzeci şi opt 
Locul accidentului avionului Misha 


— Cred că foarte mulți oameni se vor simţi stingheriți dacă vom intra 
acolo şi vom constata că recipientul şi conţinutul lui zac de peste cincizeci 
de ani pe fundul oceanului. 

Costumul pentru războiul biologic fusese proiectat în aşa fel încât să se 
poată pune peste îmbrăcămintea de protecție împotriva frigului şi Jon Smith 
se gândea că arată probabil ca omuleţul Michelin făcut din cauciucuri. 

— Este o prostie cu care cred că mă pot împăca, spuse Smislov, dându-i 
căştile transmiţătorului radio. 

— Şi eu. 

Smith îndepărtă gluga şi îşi fixă căştile, cutremurându-se puțin când 
acestea îi atinseră urechile. 

— Probă radio! 

— Te aud, răspunse Valentina Metrace de lângă el. Purta pe cap al doilea 
set de căşti. Totul este în ordine, ținând cont de distanţa la care ne putem 
vedea. 

Echipa se instală cam la cincizeci de metri contra vântului față de locul 
accidentului, în spatele adăpostului precar oferit de rucsacuri şi de o 
protuberanţă a peretelui de gheaţă. Se înserase, dar nu se zărea nimic care să 
semene cu un apus de soare. Cenuşiul din jurul lor căpătase o nuanţă şi mai 
închisă şi vântul sufla şi mai tare. Timpul şi mediul deveneau critice. 

— Fi bine, oameni buni, o să intrăm şi o să ieşim rapid, ca să vedem dacă 
antraxul mai este la bordul avionului şi dacă a mai fost cineva acolo 
înaintea noastră. Smith îşi puse acoperitoarea de protecție peste masca cu 
filtru de gaze. Ştiţi amândoi ce caut şi o să mă urmăriţi cum intru. N-ar 
trebui să fie nici un fel de probleme, dar vreau să stabilim ceva foarte clar. 
Dacă, indiferent din ce motiv, se întâmplă ceva, dacă nu mai ies sau dacă 
pierdem legătura, nimeni nu intră după mine. S-a înțeles? 

— Jon, nu te prosti... dădu să protesteze Valentina. 

— S-a înţeles? repetă Jon pe un ton dur. 

Valentina încuviinţă din cap îmbufnată. 


— Da, am înţeles. 

Smith îşi mută privirea la Smislov. 

— S-a înţeles, domnule maior? 

În umbra glugii de la canadiană, Smith observă un val de emoție 
întipărită pe chipul parcă dăltuit în piatră al rusului, un efect pe care îl mai 
constatase de câteva ori pe parcursul săptămânii. Smislov purta din nou o 
luptă interioară. 

— Domnule colonel, eu... da, am înţeles, să trăiţi! 

Smith îşi trase peste cap gluga împotriva contaminării şi ajustă curelele 
măştii şi şuruburile de etanşare. Inhală pentru prima dată aerul filtrat cu 
miros de cauciuc şi îşi puse mănuşile de protecție. 

— În regulă. Vocea îi suna înfundată chiar şi în propriile urechi. 
Întrebarea cea mai stupidă a zilei: Cum ajungem înăuntru? 

— Fuzelajul pare intact, se auzi în căşti vocea Valentinei, întretăiată de 
păcănituri. Singura cale de acces în partea din față a bombardierului este 
prin compartimentul anterior al echipajului. Din păcate, uşile convenționale 
de acces sunt situate în lăcaşul din față al roții şi în lăcaşul pentru bombă, 
iar acestea sunt blocate. Alternativa ta ar fi prin ferestrele de la babord şi de 
la tribord, dar e greu să intri prin ele în costumul ăsta sau prin tunelul de 
acces al echipajului din compartimentul de la pupa. Cred că ultima este cea 
mai bună soluție. 

— Şi după aceea cum ajung în compartiment? 

— Există o uşă de acces în coadă, chiar în faţa stabilizatorului orizontal 
de la tribord. Trebuie să înaintezi prin spaţiile presurizate pentru echipaj. 

— Perfect. 

Smith porni anevoie către silueta estompată a bombardierului. 

Aripa dreaptă a bombardierului TU-4 fusese smulsă în momentul 
accidentului şi izbită apoi de fuzelaj, dar în partea cealaltă drumul era liber. 
Ocolind placa mare de aluminiu a stabilizatorilor orizontali, Smith deveni 
conştient de uimirea cu care privea avionul. Chiar şi în era avioanelor mari 
de transport şi a avioanelor cu reacție, aparatul din faţa lui era imens. Iar 
aceşti monştri zburaseră de fapt în cel de-Al Doilea Război Mondial. 

Smith se apropie de trupul cilindric uriaş şi îşi trecu mâna pe metalul 
glazurat cu gheaţă. 

— OK, am ajuns şi am găsit uşa de intrare. Există şi un mâner, dar se 
pare că a fost smuls. 


— Probabil că dispozitivul de urgenţă a fost tras din interior, răspunse 
Valentina. Ar trebui să se deschidă, dar trebuie să apeşi ceva mai tare. 

— Bine. 

Smith avea la brâu o mică trusă de scule şi scoase din ea o şurubelniţă cu 
mâner lung. Fixă capătul lamei în mânerul îngheţat şi apăsă puternic pe 
podul palmei. După câteva lovituri repetate în capul şurubelniţei, se auzi un 
pocnet ascuţit, iar gheaţa începu să crape. Încă puţină presiune şi uşa se 
deschise; vântul o împinse şi în locul ei rămase o deschizătură 
dreptunghiulară. 

— Ai avut dreptate, Valentina. S-a deschis. Intru. 

Se aplecă mult şi se strecură prin uşa scundă. 

În interiorul fuzelajului era întuneric, singura sursă de lumină slabă 
venind de afară, din spatele lui. Smith scoase o lanternă din trusa cu scule şi 
o aprinse. 

— La naiba, murmură el. Nu m-aş fi aşteptat la asta! 

— Ce vezi? întrebă Valentina. 

Smith roti lumina în interiorul fuzelajului. Aici nu pătrunsese o cantitate 
prea mare de zăpadă, dar peste tot licăreau cristale de gheaţă, acoperind 
delicat toate cablurile instalațiilor avionului. 

— Este incredibil! Nici urmă de coroziune sau de rugină! Parcă ar fi ieşit 
ieri din fabrică! 

— Conservare naturală la rece! exclamă Valentina în căşti. Este fabulos! 
Mergi mai departe. 

— Este o pasarelă care duce spre pupa pe lângă două cutii mari 
paralelipipedice, turtite spre o trapă rotundă ca o farfurie, aflată chiar în 
coada avionului. Trapa este închisă şi în centrul ei se află un vizor rotund. 
De o parte şi de alta sunt două lăzi de muniţie. Presupun că asta este poziția 
trăgătorului de la pupa. 

— Corect. Mai este şi altceva demn de văzut acolo, la pupa? 

— Da, un fel de dâmb sau piedestal cu nişte cabluri care atârnă din el. 
Arată ca şi când anumite piese ar fi fost demontate de aici. 

— Probabil că era setul generatorului auxiliar, mormăi profesoara de 
istorie. Este destul de interesant. Acum, chiar la dreapta ta, ar trebui să fie 
un spaţiu cu o trapă de presurizare în centru care să ducă în faţă. 

— Da. E închisă. 

— Familia de avioane B-29/TU-4 s-a numărat printre primele proiectate 
special pentru zbor la mare altitudine. Mai multe dintre compartimentele 


sale au fost presurizate, pentru a permite echipajului să supraviețuiască fară 
a avea nevoie de măştile de oxigen. Va trebui să mergi înainte şi să treci 
prin mai multe astfel de guri de presurizare. 

— Am înțeles. Smith se apropie de trapă şi încercă să privească prin 
geamul gros din dreapta, dar descoperi că acesta era în întregime acoperit 
de gheaţă. 

— Ce ar trebui să fie în compartimentul următor? 

— Ar trebui să fie zona de odihnă a echipajului pe timpul zborului. 

— Corect. 

Smith apucă mânerul greu al trapei şi îl răsuci. După o uşoară rezistență, 
mânerul începu să cedeze. 

— Jon, stai! 

Smith luă imediat mâna de pe mâner ca de pe o plită fierbinte. 

— Ce este? 

Smith auzi nişte murmure în căşti. 

— Grigori spune că este puţin probabil să existe capcane pe leviere sau 
chestii de genul ăsta. 

— O, vă mulțumesc că m-aţi anunţat şi pe mine, Val. 

Smith apăsă din nou pe mâner până când acesta cedă. Uşa se deschise 
spre interior, iar Smith o lumină cu lanterna. 

— Da, compartimentul echipajului, în ordine. Sunt mai multe paturi 
ridicate la perete de fiecare parte şi este chiar şi o toaletă într-un colţ. 
Cabina pare să fi fost vandalizată. Nu mai există nici saltele, nici aşternuturi 
şi mai văd şi câteva dulapuri goale. 

— Este de înţeles. Vocea Valentinei deveni meditativă; fară îndoială 
reflecta la ceva. 

— Spaţiul următor ar trebui să fie compartimentul observatorului radar. 
Să vedem ce mai găseşti acolo. 

Smith înaintă aplecat printr-un coridor scund, nepresurizat. Aici 
pătrundea o lumină slabă de afară. Două schelete de scaune stăteau cu faţa 
spre cele două domuri laterale şi un al treilea se afla pe un piedestal înălțat, 
poziţionat sub astrodomul central al fuzelajului. Într-un bombardier cu tot 
armamentul complet la bord, Smith îşi imagina că acestea sunt stațiile de 
tragere ale trăgătorilor pentru turelele telecomandate ale tunurilor. Valentina 
îi confirmă presupunerile când îi descrise spațiul. 

— Şi acest compartiment a fost vandalizat, anunţă Smith. Sunt o mulţime 
de dulapuri goale; chiar şi capitonajul a fost smuls de pe scaune. 


— Probabil că au luat tot ceea ce i-ar fi ajutat să supraviețuiască, precum 
şi orice obiect care ar fi putut servi ca material izolator. În faţă ar trebui să 
mai fie şi o consolă mare electronică. 

— Este, confirmă el. Dar şasiul a fost distrus complet. 

— Aia este stația operatorului radar. Probabil că au avut nevoie de 
componente, presupuse Valentina. 

— Mai există şi două uşi circulare sau treceri către corpul principal din 
faţă, una peste alta. Trecerea mai mare de jos are o trapă de presiune. Cea 
de sus are o mică scară de aluminiu care conduce spre ea. 

— Uşa de jos dă spre lăcaşul de bombe de la pupa. Acolo n-o să găseşti 
nimic altceva decât rezervoarele de combustibil. Trecerea de sus ne 
interesează. Este coridorul pe care se târăşte echipajul către compartimentul 
din față. 

Smith traversă compartimentul şi se uită în jos, în tunelul cu pereţi de 
aluminiu. Fusese proiectat suficient de mare pentru ca un bărbat în costum 
complet de zbor să poată trece prin el, aşa că probabil că nici el nu va avea 
probleme în costumul său voluminos. 

— Merg mai departe. 

Înaintarea târâş de-a lungul tubului îngheţat părea să nu se mai 
sfârşească. Cristalele de gheață dislocate de pe pereţi zburau în jurul lui în 
toate direcţiile. Smith fu de-a dreptul surprins în momentul în care capul îi 
ajunse în spaţiul relativ larg al compartimentului din față. 

Ultimele raze slabe de lumină de afară pătrundeau anevoie prin cupola 
transparentă a navigatorului şi prin botul vechiului bombardier, iar Smith fu 
din nou uimit de starea perfectă de conservare a aparatului. Avionul 
înghețase atât în timp, cât şi în temperatură. Diamante de gheaţă înveleau 
toate manetele de control, care nu mai fuseseră mişcate timp de cinci 
decenii şi străluceau peste dispozitivele şi instrumentele îngheţate şi ele la 
ultimii parametri indicaţi. 

— Sunt în cabina de pilotaj, spuse Smith, gâfâind puţin din cauza 
efortului. 

— Foarte bine. Sunt multe avarii din cauza prăbuşirii? 

— Nu e prea rău, Val. Ba chiar deloc. O parte dintre geamurile din partea 
de jos s-au spart şi au căzut înăuntru. Totul este învelit într-o pojghiță de 
gheaţă. În jurul botului s-a format un troian de zăpadă. Dar în rest totul este 
în ordine. Stai puţin să cobor de aici. 


Smith se rostogol pe spate şi se sprijini de bara montată deasupra intrării, 
ca să se ridice din poziţia în care se târâse. 

— Perfect, acum sunt pe puntea de comandă. 

— Excelent, Jon! Dar, înainte să examinezi lăcaşul bombei, ai putea să te 
uiţi la câteva lucruri? 

— Da, numai să nu dureze prea mult. 

— N-ar trebui. În primul rând, vreau să examinezi staţia inginerului de 
zbor. Este vorba despre scaunul şi consola care sunt sub staţia copilotului. 

— OK. Smith aprinse din nou lanterna. Este mult mai spațios decât mi- 
am imaginat. 

— Într-un avion standard tip TU-4, spaţiul din compartimentul de la 
prora este ocupat de turela tunului dorsal. Asta este una dintre armele la 
care s-a renunţat în cazul bombardierului american. 

— Aha! Smith înclină masca din faţă a glugii. Văd şi inelul turelei de 
deasupra capului. lar am dat peste fel de fel de dulapuri goale, pernele de la 
scaune şi paraşutele au dispărut. Iar în faţă văd ceva ce seamănă cu tabelul 
navigatorului şi un alt şasiu cu echipamente electronice vandalizat în 
dreapta. 

— Aia este stația operatorului radio. Presupun că echipajul avionului şi-a 
improvizat undeva o tabără de supravieţuire, într-un loc unde să fie mai 
protejaţi decât în fuzelajul epavei. Probabil că au transportat acolo toate 
echipamentele pentru supravieţuire şi aparatura radio, precum şi generatorul 
auxiliar al avionului. 

— Tabăra asta va fi următorul lucru pe care îl vom căuta, stabili Smith, 
trecând fasciculul de lumină al lanternei peste panoul de bord plin de 
întrerupătoare. 

— Am ajuns la stația inginerului. Ce să caut? 

— Perfect. Trebuie să fie pe acolo trei seturi de câte trei manete în partea 
de sus a consolei, una mare, una mijlocie şi una mică — ursul tată, ursoaica 
mamă şi ursuleţul cel mic. Cele mari sunt supapele. Alea ar trebui să fie 
trase spre spate, în poziția închis. Celelalte sunt manete de control ale elicei 
şi ale amestecului de combustibil. În ce poziţie sunt? 

Smith îşi şterse masca de față şi înjură încetişor, căci aburul era pe 
dinăuntru. 

— Sunt amândouă cumva la mijloc. 

— Foarte interesant, murmură Valentina în căşti. Nu aveau nici un motiv 
să se mai joace cu ele după prăbuşire. Mai este o pârghie la care vreau să te 


uiţi, Jon. Este în piedestalul de control de lângă scaunul pilotului. Se vede 
foarte bine, căci arată într-un fel aparte. Mânerul de la capăt trebuie să aibă 
formă de aripă. 

Smith reveni pe culoarul dintre stațiile de control al zborului şi se uită 
peste scaunul pilotului. 

— O caut... Sunt o mulțime de manete peste tot... OK, am găsit-o. Este 
sus, în faţă, sau cum naiba vrei să spui! 

— Ara e maneta de control a flapsurilor, murmură Valentina. Sunt 
împreună... aşa e logic... Canalul de comunicare rămase o clipă tăcut, apoi 
vocea Valentine: continuă precipitată: Jon, ai grijă! Antraxul este la bordul 
avionului! 

— De unde ştii? întrebă Smith. 

— N-am timp să-ți explic acum, crede-mă pe cuvânt. Echipajul nu a 
aruncat rezervorul cu agent biologic. Este acolo! 

— În acest caz, ar fi bine să cercetez şi eu locul. 

Smith se întoarse către zona de acces din faţă. Ca o imagine în oglindă a 
compartimentului din spate, acesta avea o trapă circulară de presurizare cu 
un vizor rotund în mijloc, situat chiar sub tunelul de târâre. Smith se lăsă în 
genunchi. 

— Acum sunt în lăcaşul pentru bombă, raportă el. Făcu o pauză ca să-şi 
recapete suflul, apoi întinse mâna către manetă. Deschid tra... 

Cuvintele lui rămaseră suspendate în acr. 

— Jon, ce s-a întâmplat? 

— Aşadar, de asta a fost scoasă scara de la tunel! Cineva a pătruns aici, 
Val şi asta de curând! Totul este acoperit de gheață, cu excepţia mânerului 
trapei care este şters. Se văd şi amprentele. 

Smith se răsuci şi plimbă lumina lanternei în jurul cabinei. Acum, când 
ştia ce caută, vedea urme de zgârieturi şi ştersături în gheaţă peste tot, 
confirmând faptul că cineva fusese de curând în cabină. 

— A intrat pe fereastra din cabina pilotului. 

— A pătruns şi în compartimentul bombei? 

— O să ne dăm imediat seama. 

Smith apucă mânerul şi îl răsuci. Închizătoarea cedă, iar uşa se deschise 
cu o uşurinţă deconcertantă. Smith se aplecă mai mult şi se uită în lăcaşul 
întunecos. 

Simţi că se sufocă. 


Ocupa toată jumătatea superioară a lăcaşului pentru bombă: o formă 
alungită, mare, fixată cu o reţea de frânghii şi console, iar oţelul inoxidabil 
al rezervorului strălucea pe sub pojghiţa de gheaţă. Moartea latentă a unor 
oraşe întregi pândea, miliarde şi miliarde de spori ucigători erau gata de 
atac în suspensia îngheţată, aşteptând să fie activaţi, să fie eliberaţi. 

Înfruntarea unor astfel de orori făcea parte din profesia lui Smith, dar tot 
fu nevoit să-şi reprime senzația de groază. 

— Val, ai avut dreptate, este aici! Dă-mi-l pe maiorul Smiîslov! Am 
nevoie de el. 

În timp ce aştepta ca rusul să-l intercepteze, examină interiorul lăcaşului 
cu lanterna, căutând fisuri sau avarii ale rezervorului sau pata ucigătoare 
maronie care ar fi marcat răspândirea sporilor. După câteva clipe, vocea lui 
Smislov răsună în căşti. 

— Înţeleg că ai găsit ceva, domnule colonel. 

— În mod sigur, domnule maior. Chiar acum mă uit la rezervor. Cel puţin 
din această parte pare să fi supraviețuit în urma impactului şi este intact. 
Uşile lăcaşului sunt puţin înfundate, dar carcasa rezervorului nu a fost 
atinsă. Şi nici consolele de fixare nu sunt avariate. Ţi-a spus Val că a existat 
cel puţin un intrus în avion? 

— Da, domnule colonel. 

— A fost şi aici. Chiar în faţa mea, în partea frontală a rezervorului, se 
află o plachetă cu instrucțiuni. A fost ştearsă de gheaţă. Văd insigna Forţelor 
Aeriene Sovietice, emblema cu secera şi ciocanul şi un text cu litere roşii 
strălucitoare. Nu prea mă pricep la alfabetul chirilic, dar presupun că sunt 
diverse avertismente legate de agentul biologic. 

— Corect, domnule colonel. Cine doreşte poate afla astfel tot ce trebuie 
să ştie despre încărcătură. 

— În acest caz, cred că am descoperit pe unde s-au scurs informaţiile. 
Acum, domnule maior, recipientul şi sistemul de dispersie a antraxului sunt 
specialitatea dumitale. Ghidează-mă şi spune-mi ce trebuie să caut. 

— Foarte bine, domnule colonel. În cazul în care carcasa este intactă, 
trebuie să verifici de mai multe ori sistemul de dispersie, ca să fii sigur că 
supapele pentru controlul manual al acestuia sunt închise şi sigilate. 
Supapele nu trebuie să fie deschise şi sistemul nu se armează decât atunci 
când bombardierul ajunge la ţintă, dar... 

— Dar, chiar aşa! Din diagramele alea pe care mi le-ai arătat, reiese că 
supapele astea ar trebui să fie chiar deasupra capului meu. 


Cu capul şi umerii în interiorul lăcaşului bombei, Smith se lăsă cu grijă 
pe spate şi descoperi că priveşte o încâlcitură de tuburi de oţel inoxidabil. 

— OK, mă uit chiar acum la un ansamblu foarte încâlcit de tubulaturi. 
Văd două manete mari de supape chiar deasupra mea. Gradaţiile manetelor 
sunt marcate cu zone verzi şi roşii. 

— Corect, acestea sunt supapele din faţă. În ce poziţie sunt? 

— Manetele sunt răsucite total spre stânga şi spre dreapta, cu acul spre 
zona verde. Sigiliul de sârmă de la ambele supape pare să fie intact, iar 
gheaţa nu a fost ştearsă. 

— Foarte bine! în vocea lui Smislov se simţea o mare uşurare. Supapele 
sunt închise. Înseamnă că sistemul nu a fost armat pentru ejectare. Acum, 
uită-te chiar în dreapta, lângă trapa de acces, ai să vezi încă două pârghii 
marcate şi sigilate la fel ca şi la celelalte supape. Alea sunt pârghiile 
supapelor ventilelor de dispersie din spatele rezervorului. 

Smith se uită peste umărul stâng. 

— Da, le văd. Sunt poziționate vertical, pe verde şi sigiliile de sârmă sunt 
la locul lor. 

— Excelent! exclamă Smislov. Astea sunt supapele tip cuțit cu o singură 
garnitură de plumb. Prin ele nu trece nimic. Înseamnă că tot conţinutul este 
la locul lui. 

— Teoretic vorbind. Acum am să intru în lăcaşul bombei ca să fac o 
inspecție mai amănunțită. 

La celălalt capăt al circuitului se auziră mai multe murmure şi Valentina 
luă locul lui Smislov: 

— Jon, eşti sigur că e o decizie înțeleaptă? 

— Trebuie făcută oricum şi, dacă rezolv problema asta acum, nu e nevoie 
să mai revenim. 

Smith încercă să pară sigur pe el. În realitate, se îndoia că va mai avea 
chef să vină încă o dată aici. Să te târăşti pe burtă într-un tunel îngheţat, sub 
o încărcătură letală uriaşă, nu era o perspectivă tocmai ademenitoare. De 
fapt, trebuia s-o facă acum, imediat, căci, altfel, se temea că va ceda nervos. 

— Intru în lăcaşul bombei, raportă el. 

Balansă din picioare şi sări pe podeaua de metal a compartimentului. Se 
lăsă apoi în patru labe şi începu să înainteze precaut de-a lungul lăcaşului 
bombei, ținându-se strâns de perete, pentru a profita de spațiul lăsat de 
curbura containerului. Dar, chiar şi aşa, înaintarea îi producea o senzație 
puternică de claustrofobie, accentuată de consolele de aluminiu care fixau 


bomba în lăcaşul ei. Smith trebuia să-şi planifice cu grijă fiecare mişcare, 
strecurându-se pe lângă metalul deformat şi străduindu-se să nu-şi agațe 
costumul de protecție. De fiecare dată se lovea cu umerii de carcasa 
recipientului plin de spori letali. 

Masca din faţă a glugii 1 se aburise din nou, îngreunându-i vizibilitatea, 
aşa că trebuia să înainteze mai mult pe pipăite. Întinse mâna înainte şi... 
îngheţă. Ridică încet capul, încercând să vadă ceva prin marginile vizorului. 

— Domnule maior, spuse el încet. Mi s-a prins mâna într-o sârmă. Este 
conectată la o serie de cutii dreptunghiulare de metal, fixate cu un fel de 
clame de o parte şi de alta a rezervorului. Nu ştiu dacă mai este montat şi un 
alt set simetric cu ăsta pe partea mai îndepărtată de mine. Nu par să aibă 
legătură cu rezervorul. Cutiile şi sârmele sunt acoperite de gheaţă şi nu au 
fost atinse. Sunt aşa de mult timp. 

— E în ordine, domnule colonel, veni prompt răspunsul lui Smislov. Sunt 
încărcături incendiare care fac parte din echipamentul de urgenţă al 
bombardierului. Au menirea să distrugă antraxul ca să împiedice capturarea 
lui, în cazul în care bombardierul ar fi forţat să aterizeze într-un teritoriu 
inamic. 

— Foarte bine. Şi acum ce fac? 

— Nu trebuie să faci nimic, încărcăturile sunt stabile. Va trebui să le 
demontăm cu ajutorul unui inductor sau cu o baterie grea, dar, dacă au 
existat astfel de baterii la bordul navei, în mod sigur s-au descărcat de-a 
lungul anilor. 

— Mulţumesc pentru informație. 

Smith îşi desfăcu brațul şi făcu o pauză, gâfâind. 

— E destul de ciudat, reluă Smislov. Echipajul ar fi trebuit să desfăşoare 
incendiarele după aterizare, urmând să distrugă încărcătura de război. Mă 
întreb de ce nu le-au folosit. 

— Ne-ar fi scutit pe toți de foarte multe necazuri dacă ar fi făcut asta. 

Smith îşi reluă înaintarea târâş către partea din spate a lăcaşului bombei. 

Nu considerase niciodată că suferă de claustrofobie, dar spațiul acesta 
începea să-l apese tot mai tare. Pereţii reci de metal se strângeau parcă în 
jurul lui şi respira din ce în ce mai greu. Începea să-l doară şi capul şi îşi 
simţea inima bătându-i în tâmple. Trebuia să facă un efort de concentrare 
asupra misiunii, verificând centimetru cu centimetru în căutarea unor 
eventuale fisuri sau a altor avarii prin care s-ar fi putut scurge sporii de 
antrax. 


Parcurse şi ultimul metru către partea din spate a lăcaşului, apoi îşi răsuci 
corpul ca să verifice spatele rezervorului şi manetele de dispersie. Aburul de 
pe vizonii măştii de faţă îl deranja tot mai mult, iar lumina lanternei parcă 
slăbise şi ea. Simţea că îi explodează capul, trase aer în piept şi înjură încet. 
Nu era bine! Trebuia să plece de aici! 

— Jon, ce s-a întâmplat? 

Valentina revenise pe circuit. 

— Nimic. E în ordine. Numai că... e cam strâmt aici. Vasul este intact. 
Mă întorc. 

Încercă să se rostogolească şi să se întoarcă în acel spaţiu îngust. Dar 
avea senzaţia că era înțepenit. Se agăța mereu de diferite lucruri care parcă 
mai înainte nu fuseseră acolo şi panica reprimată îşi spuse cuvântul. Scăpă 
lanterna din mână şi înjură din nou când aceasta se rostogoli departe de el. 

— Jon, te simţi bine? De astă dată, vocea Valentinei era severă şi 
insistentă. 

— La naiba! 

Renunţă la lanternă şi încercă să se tragă spre pata slabă de lumină 
venind de afară, de la capătul tunelului. O sudoare rece îi înțepa ochii, avea 
senzația că braţele îi sunt înțepenite într-un înveliş de beton. Respirația îi 
ieşea şuierătoare printre dinții încleştaţi, dar ordonă trupului să se mişte. 
Numai că acesta refuză să se supună. 

Şi atunci în trecu prin minte un gând straniu. Era mort! 

— leşi din avion! îşi comandă el slăbit, simțind că plămânii îi luaseră foc. 

— Jon, ce se întâmplă? 

— Avionul a luat foc! Sunt contaminat! Este ceva în aer aici! Nu e vorba 
despre antrax! Renunţaţi la misiune! Plecaţi de-aici! 

— Jon, stai pe loc! Rezistă, venim după tine! 

— Nu, costumele nu sunt bune! Pătrunde prin ele! Nici antibioticul nu-l 
opreşte! 

— Jon, nu putem să te lăsăm acolo! 

Dincolo de cuvintele frenetice al Valentinei auzea acum insistențele lui 
Smiîslov. 

— La naiba! Trebuia să-şi smulgă cu forța fiecare cuvânt prin respirația 
care îl ardea ca focul. M-am contaminat! Sunt deja pe moarte! Nu mai 
veniţi după minte! Vă ordon! 

Trebuia să se întâmple mai devreme sau mai târziu! Scăpase de glonţul 
biologic în alte proiecte — Hades, Cassandra, Lazarus — dar până la urmă 


inevitabilul se produsese. Fărâma de conştienţă a faptului că era totuşi 
cercetător, om de ştiinţă îi dădu un ultim imbold. Mai putea face un serviciu 
celor care aveau să vină în urma lui în această gaură neagră pentru a se 
lupta cu monstrul. 

— Val, ascultă! E ceva care afectează căile respiratorii. Îmi ard plămânii 
şi bronhiile... Nu este congestie şi nici acumulare de lichide... nici paralizie 
pulmonară..., dar nu mai primesc oxigen... puls accelerat... vedere 
împăienjenită... Secătuirea forțelor... Plecaţi... Vă ordon... 

Nu mai avea aer nici ca să respire, nici ca să vorbească. Îl chemau întruna 
şi îi tot spuneau ceva despre costumul de protecție. Nu mai auzea, căci 
inima îi bubuia în urechi. Oare aşa fusese sfârşitul şi pentru Sophia, când se 
înecase în propriul sânge? Nu. Cel puţin, Sophia nu fusese singură. Cu un 
ultim efort se trase mai la lumină, ca să nu mai rămână în locul acesta 
cumplit. Apoi lumina se stinse şi întunericul îl învălui complet. 

Trecu o veşnicie sau poate numai o secundă. 

Smith deveni conştient de frânturi de realitate... mişcare... atingere... 
voci... Senzaţia de greutate pe piept... buze calde, moi, vii, apăsate pe 
buzele lui, cu grabă, dar fără pasiune. 

Îşi reveni în fire. Greutatea i se ridică de pe piept; aer, aer rece şi curat 
pompă în plămânii lui ca apa dintr-o carafa aburită. Viaţa revenea, radiind 
din toate părțile. Respira din nou. Putea să respire! Zăcea acolo în 
întunericul rece devenit brusc plăcut, bucurându-se de inhalarea aerului 
proaspăt aproape ca de un orgasm. 

O mână mică fără mănuşă îi dădu părul la o parte, iar buzele se apăsară 
din nou peste buzele lui, de astă dată mai delicat, zăbovind în mod plăcut. 

— Cred că respirația a fost restabilită complet, doamnă profesor, se auzi 
un comentariu hazliu. 

— Vreau să fiu sigură, răspunse o a doua voce. 

Smith îşi dădu seama că cineva îi pusese capul pe un sac de dormit făcut 
sul. Deschise ochii şi o văzu pe Valentina Metrace îngenuncheată alături de 
el, cu gluga de la canadiană lăsată pe spate. Cristalele de gheață străluceau 
ca nişte steluțe în părul ei negru. Îi zâmbea şi ridicase o sprânceană într-un 
gest care îi era caracteristic. 

Smislov se uita peste umăr şi zâmbea şi el. Smith îşi dădu seama că stă 
culcat pe puntea din compartimentul din față al bombardierului. O clipă nu 
înţelese bine ce făceau acolo; apoi amintirile îi reveniră brusc. 

— La naiba, Val! Ce dracu” faceți aici? 


Amândouă sprâncenele se ridicară. 

— Mă bucur de munca mea! 

— Nu la asta mă refer! exclamă el, căznindu-se să se ridice în capul 
oaselor. Avionul ăsta este o zonă periculoasă. Este contaminat... 

— Uşurel, Jon, uşurel! replică femeia, împingându-l încet la loc cu 
mâinile proptite în umerii lui. Nu e nici un contaminant. Acum eşti bine, cu 
toții suntem în afara oricărui pericol şi totul e în ordine cu avionul. 

— Aşa este, colonele, confirmă şi Smislov. Aşa cum ţi-am spus şi mai 
înainte, în afară de cele două tone de antrax, nu există nimic periculos la 
bordul avionului. 

Smith se lăsă la loc şi constată că era îmbrăcat tot în costumul lui de 
protecție. Dincolo de lumina lanternei electrice care umplea cabina de 
pilotaj, vedea o ultimă geană de lumină naturală prin parbriz. Probabil că îşi 
pierduse cunoştinţa numai câteva minute. 

— Atunci ce naiba s-a întâmplat cu mine? 

— Era să mori din cauza costumului de protecție. 

Smislov ridică gluga costumului. 

— Aici e foarte frig. Umezeala din respirația dumitale s-a condensat şi a 
îngheţat în filtrele măştii. Apoi ţi-a tăiat treptat rezerva de aer. 

Valentina încuviinţă şi ea din cap. 

— Ceva similar s-a petrecut în Israel pe vremea primului război din Golf. 
În timpul bombardamentului, când exista temerea că Saddam va folosi gaze 
paralizante, mai mulți cetăţeni israelieni s-au sufocat, pentru că au uitat să 
scoată capacele filtrelor de la masca de gaze. Ai respirat propriul bioxid de 
carbon. Numai că, în cazul tău, efectul a fost treptat, aşa că nu ai sesizat 
cum se acumulează. 

Smith îşi revizui rapid amintirile recente. 

— Da. Când am început să am probleme cu respirația, la început am 
crezut că am un atac de claustrofobie. Apoi m-am gândit că... 

— Ştim la ce te-ai gândit, interveni Valentina. Ai început să-ți raportezi 
simptomele propriei morți. Dar când ne-ai oferit această descriere foarte 
exactă a morții prin sufocare, am înțeles imediat ce se întâmplă. Am 
încercat să-ți spunem să-ți scoţi masca, dar nu mai înțelegeai nimic. 

Valentina făcu un semn către botul bombardierului. 

— Am intrat prin geamul cabinei de pilotaj, Grigori a coborât în lăcaşul 
bombei şi te-a tras aici. O mică resuscitare gură-la-gură şi gata! 

Smith făcu o grimasă. 


— Vă rog să mă iertaţi, mă simt ca ultimul imbecil. 

— Nu ai de ce, Jon, răspunse cu sobrietate Valentina. Îmi imaginez ce a 
însemnat să te târăşti prin acea cameră a groazei. Numai dacă mă uit la toate 
cârligele alea şi mi se face pielea de găină. Scutură capul dezgustată. Mie 
îmi plac armele rafinate, dar... Chestia asta... nu este o armă, este un 
coşmar. 

— N-am de gând să te contrazic în această privință, spuse Smith 
zâmbind. Presupun că pot trece cu vederea faptul că mi-ați nesocotit 
ordinele şi tu şi maiorul, dar se pare că ați făcut totul cu mult entuziasm. 
Mulţumesc, Valentina! 

Întinse o mână şi către Smîslov. 

— Îți mulțumesc şi dumitale, domnule maior! 

Rusul o apucă şi o strânse cu putere. 

— Este de datoria unui bun subordonat să evidențieze anumiţi factori 
într-o situație în care aceştia au scăpat atenției superiorului lui, cită el 
zâmbind din regulament. 

Smith încercă din nou să se ridice în capul oaselor şi de astă dată reuşi, 
resimțind doar o uşoară ameţeală. Se pare că puterile îi reveneau rapid. 

— Fi bine, veştile sunt şi bune şi proaste. Vestea bună este că recipientul 
pare intact. Dar pentru orice eventualitate vom continua să luăm 
antibioticele, deşi nu cred că s-au produs scurgeri de spori. Val, cum... 

Valentina se ridică brusc şi îi dădu lui Smith un ghiont puternic, deşi 
aparent întâmplător. 

— Slavă Domnului măcar pentru asta, ciripi ea repede. Crezi că am putea 
să ne cuibărim în fuzelaj la noapte? Se pare că afară vântul s-a întețit. 

— Da, s-ar putea să fie o idee bună, răspunse Smith. Sigur, poate că o să 
ne simțim cam ciudat dormind deasupra unui munte de antrax, dar cred că 
nu ne paşte nici o primejdie. Ce părere ai, domnule maior? 

Smislov ridică din umeri. 

— Cred că o să fie al naibii de frig aici, dar oricum e mai bine decât într- 
un cort afară, pe ghețar. Mi se pare că cel mai indicat ar fi în 
compartimentul de la pupa. 

— Minunat! încuviință Valentina şi îi dădu mâna lui Smith. Hai să ne 
luăm echipamentul şi să începem să ne jucăm de-a casa. Acum mi-ar prinde 
bine o înghițitură din whiskyul ăla medicinal pe care ni l-ai promis. 

Smith îi apucă mâna şi se ridică în picioare. 

— Acum, că ai adus vorba, simt că şi mie mi-ar prinde bine. 


* 


Aşezat pe arcurile dezgolite ale patului echipajului, Smith se aplecă peste 
walkie-talkie pe care îl ținea în mâini. 

— Către stația Insula Miercuri, Insula Miercuri. Aici locul accidentului. 
Randi, mă auzi? Terminat. 

Micul transmiţător tactic fâşâi, sâsâi şi amuti. 

— Asta e, se consolă Smith supărat. Băgă la loc antena în carcasa 
aparatului. Poţi să comunici în orice clipă cu orice colţ al lumii, mai puţin 
atunci când chiar ai nevoie cu adevărat să vorbeşti cu cineva. 

— Între noi şi staţie este un ditamai muntele. Stând cu picioarele 
încrucişate lângă micuța sobă de campanie, Valentina puse cu grijă un 
bulgăre de zăpadă în oala care aburea deasupra ei. În afară de faptul că 
putea să topească zăpada pe o rază de 30 de centimetri în jurul ei, micuța 
sobă nu reuşea să modifice prea mult temperatura din compartiment, dar 
putea să le ofere apă caldă pentru o cafea. 

Ca să-şi economisească bateriile, singura lumină din compartiment 
provenea de la o pereche de jaloane luminoase chimice, agăţate de marginea 
paturilor, iar lumina lor verzuie, învăluitoare crea şi o senzație de căldură. 
Fuzelajul avionului le asigura măcar protecția împotriva vântului dezlănţuit 
de afară care sufla de-a curmezişul ghețarului. Mediul din interiorul epavei 
era acceptabil pentru o noapte. 

— Ce pat preferi, doamnă profesor? întrebă Smislov, scoţându-şi sacul de 
dormit din rucsac. Doamnele au prioritate. 

— Mulţumesc, stimate domn, răspunse Valentina. Dar poţi să te răsfeţi în 
voie, eu dorm pe jos. 

— Şi eu, adăugă Smith, înghițind ultima gură de cafea din ceaşcă. Se 
pare că aviatorii erau mai scunzi pe vremea aceea. 

— Cum doriţi. Smislov începu să-şi desfacă sacul de dormit pe unul 
dintre paturile de jos. Spune-mi, domnule colonel, acum că ştim de antraxul 
de la bord, cum procedăm mai departe? 

— Păi cred că oamenii dumitale au gândit corect. Facem un pas înainte, 
întrucât încărcătura este întreagă, o să aducem o echipă de demontare şi 
vom umple fuzelajul cu câteva tone de termită şi fosfor. Incinerăm apoi 
toată porcăria asta chiar în locul în care se află. 

— În nici un caz! sări Valentina, ridicând privirea de lângă sobă. 

— De ce nu? întrebă uimit Smith. Dacă reuşim să concentrăm căldura 
suficient de repede în jurul carcasei, am putea să ardem toţi sporii înainte să 


se răspândească. 

— O, Doamne! Cum de nu-ți dai seama! Valentina făcu un gest expresiv 
de jur împrejurul compartimentului. Dată fiind starea admirabilă în care se 
află, avionul acesta este o comoară istorică! Când vine primăvara, aducem 
un spărgător de gheață şi o macara aeropurtată şi îl ndicăm de pe ghețar 
absolut intact. Ar putea fi restaurat. De fapt... 

În ochii Valentinei străluci o lumină. 

— De fapt, cu piesele acestui avion şi cu celălalt TU-4 care este expus la 
Institutul Gagarin, am putea asambla un avion complet. 

Se întoarse către Smislov, emoţionată brusc ca o fetiţă care a primit în dar 
o bicicletă. 

— Dumneata ai fost la Institut! Ai văzut ce au în muzeu! Ce părere ai? 

Ofiţerul rus ridică privirea amuzat. 

— Nu-mi dau seama prea bine, doamnă profesor, dar cred că ar costa o 
grămadă de bani. 

— Lasă strângerea de fonduri în seama mea, Grigori! Cunosc mai mulți 
fanatici bogaţi care şi-ar da o mână sau un picior ca s-o vadă pe Fifi, 
superfortăreaţa forțelor aeriene comemorative executând un zbor comun cu 
un B-29 rus autentic. Numai Champlain o să-mi dea un sfert de milion! 

Smith părea impresionat de entuziasmul ei debordant. Valentina Metrace 
era în mod clar pasionată de profesia ei. Fluieră încet şi arătă cu degetul 
mare către lăcaşele anterioare ale bombei. 

— Mi-e teamă că, pentru moment, avem aici alte priorităţi. 

Valentina flutură din mână nerăbdătoare. 

— Fleacuri, detalii! Nu-mi pasă ce fel de microbi trebuie să anihilăm. 
Nimeni nu va da foc acestei nave câtă vreme am şi eu un cuvânt de spus. 
Aici este istorie pură! 

— Asta vor decide cei care dețin puterea, Val, zâmbi Smith. Nu eu şi mă 
bucur că pot să spun asta. 

Smislov privi peste umăr la Smith. 

— Aşadar, ce facem mai departe, domnule colonel? 

— Ştim că antraxul este la locul lui, deci prioritatea noastră este să 
raportăm ceea ce am constatat. Smith puse cana goală pe jos. Mâine 
dimineaţă, dacă vremea o să ne permită, am de gând să cercetăm puţin locul 
din jurul epavei, ca să reperăm tabăra echipajului de pe Misha. Apoi ne 
întoarcem la stația de cercetare. Dacă nu putem lua legătura prin radio cu 


restul lumii de la staţie, o trimitem pe Randi cu elicopterul înapoi, la vas, ca 
să raporteze. 

Smith studie o clipă spatele rusului, în timp ce acesta îşi desfăşura sacul 
de dormit pe patul suspendat, apoi continuă: 

— Am să cer, de asemenea, un grup de întărire şi am să asigur insula, 
domnule maior. Asta înseamnă că îi vom aduce încoace pe canadieni şi va 
urma o escaladare generală a întregului scenariu. Ştiu că am promis 
guvernului dumitale să păstrăm discreția, dar acum, că am descoperit 
prezenţa antraxului, iar personalul stației de cercetare a dispărut, cred că nu 
mai avem de ales şi trebuie să dăm lucrurile pe faţă. 

— Înţeleg foarte bine, domnule colonel. Într-adevăr, nu avem de ales. 

Tonul lui Smiîslov fusese detaşat, astfel că Smith nu-şi dădea seama dacă 
acesta îşi exprimase acordul faţă de propunerea lui sau față de propriile 
gânduri. 

— Fi, cu toate astea o să ne batem capul mâine, conchise Valentina, 
aruncând o privire către levierele din spate. Între timp, mai trebuie să verific 
ceva. 

— Nu poţi lăsa pe mâine? întrebă Smith. 

Valentina se uită la Smith şi făcu un semn discret din ochi, în aşa fel încât 
Smiîslov să nu-l observe. 

— Nu e mare lucru. Nu durează decât o secundă. 

Luă o lanternă, se ridică în picioare şi porni spre spatele avionului. 
Împinse uşa presurizată şi se lăsă pe vine. Urmară nişte lovituri înfundate 
care o însoţiră în timp ce se depărta spre coada avionului. După câteva clipe 
de tăcere, vocea ei se auzi din nou: 

— Jon, poţi să-mi dai o mână de ajutor? 

— Imediat. 

Smith o urmă pe Valentina prin pasajul întunecos. Valentina şedea pe 
vine în micul tunel care dădea spre turela magaziei de muniţie. Îşi 
direcționă lumina lanternei spre propria față şi şopti: 

— Închide uşa. 

— La naiba, Valentina, ce-i cu tine? Aici e şi mai frig. 

Smith împinse uşa de presurizare şi răsuci maneta în poziția închis. Se 
duse din nou către magazii şi se lăsă într-un genunchi alături de Valentina. 
Aceasta răsucea un fel de cartuş mare în mâinile înmănuşate. 

— Ce e asta? întrebă Smith încercând să acopere şuieratul vântului care 
sufla pe suprafaţa cozii avionului. 


— Un cartuş sovietic de 23 mm. Din cureaua mitralierei de la coada 
avionului, răspunse ea. 

— Foarte bine. Ce se petrece aici? 

— Ceva foarte ciudat, Jon. Lucrurile nu se potrivesc sau, mai bine zis, se 
potrivesc într-un mod foarte bizar. De asta te-am întrerupt în după-amiaza 
asta în cabina pilotului. 

— M-am gândit şi eu la asta, spuse el. Despre ce este vorba? 

— Avionul ăsta a fost pregătit şi înarmat pentru luptă. Pe lângă 
încărcătura de antrax de la bord, armamentul lui de apărare era şi el 
complet. Mai mult chiar, avionul nu a efectuat aici o aterizare de urgenţă. S- 
a prăbuşit pur şi simplu! 

Smith nu-şi dădea seama dacă înţelege foarte bine care este diferenţa. 

— Eşti sigură? 

— Absolut. Bombardierul nu era configurat pentru o aterizare de urgență 
când a lovit gheaţa. Îţi aminteşti că te-am întrebat despre manetele de 
control ale elicei şi ale amestecului de combustibil din cabină? Au fost 
lăsate la parametrii de croazieră. Te-am întrebat şi despre maneta 
flapsurilor. Flapsurile aripilor nu au fost lăsate în jos, aşa cum s-ar fi 
întâmplat în cazul unei aterizări deliberate. 

Valentina ciocăni cu încheietura degetelor în cartuş. 

— Şi nici nu au aruncat depozitele de muniţie din turelă. În cazul unei 
Superfortăreţe B-29 sau TU-4, asta este procedura standard în caz de 
aterizare de urgenţă. 

— Atunci ce naiba s-a întâmplat? 

— Aşa cum spuneam, o prăbuşire întâmplătoare, pur şi simplu un 
accident, continuă ea. După cum arată hărțile Insulei Miercuri, ghețarul are 
o înclinare descendentă spre nord. Probabil că bombardierul a venit din 
nord. E de presupus că au sosit noaptea, au zburat prea jos şi cu ajutorul 
instrumentelor, pentru că nu ştiau că aici este o insulă. Au trecut printre cele 
două vârfuri, apoi terenul s-a ridicat brusc sub ei. Înainte ca piloţii să-şi dea 
seama ce se întâmplă, s-au lovit de pământ, adică de gheaţă. Pesemne că 
zburau cu toată viteza de croazieră, mult prea rapidă pentru o aterizare de 
urgenţă, dar soarta a vrut ca suprafaţa ghețarului la vremea respectivă să fie 
suficient de moale, fără protuberanţe sau crevase. Aşa că au aterizat pe 
burtă şi au derapat. Au mai existat astfel de cazuri în Arctica şi în 
Antarctica, continuă ea în şoaptă, când echipajul a pierdut controlul din 
cauza condițiilor exterioare, în concluzie, acest avion nu era în stare de 


urgenţă atunci când a ajuns la sol. Nu se rătăciseră şi nu au aterizat. Se aflau 
în configuraţie de zbor de croazieră şi aveau o altă destinaţie. 

— Dacă este aşa, nu ar fi văzut insula pe hărțile lor? întrebă Smith. 

— Trebuie să ne amintim că în 1953 nu existau informaţii detaliate 
pentru navigația în aceste părți ale lumii. Cele mai exacte hărți constituiau 
secret militar american. Insula Miercuri este ea însăşi destul de ciudată. 
Reprezintă unul dintre punctele cele mai înalte din Arhipelagul Reginei. La 
vremea respectivă, cel care a stabilit ruta acelui zbor nu avea nici cea mai 
mică bănuială că în mijlocul oceanului se află un vârf aşa de înalt. 

— Nu e chiar un munte, mormăi Smith. Aici nu suntem decât la vreo mie 
de metri deasupra nivelului mării. Nu crezi că este o înălțime de croazieră 
cam mică pentru un avion presurizat ca ăsta? 

— Ba da, fu ea de acord. De fapt, TU-4 sau B-29 n-ar putea avea decât 
un singur motiv să zboare aşa de jos: să nu fie detectat de un radar cu rază 
lungă. 

Jon se strădui să facă pe avocatul diavolului. 

— Dar n-ar fi putut să vadă insula pe radarul lor? 

— Da, dar cu condiția să-l fi folosit. Dacă îşi închiseseră toate 
transmiţătoarele radio şi radar ca să nu fie detectaţi? 

Era posibil, îşi spuse Smith şi simţi că 1 se face parcă şi mai frig. 

— Aşadar, ce părere ai, doamnă profesor? 

— Nu ştiu ce să spun, colonele. Sau, mai exact, nu ştiu ce mi-ar plăcea să 
cred. Dar de un lucru sunt sigură. Mâine-dimineaţă va trebui să găsim 
echipajul de pe acest avion. Poate fi mai important pentru o perspectivă mai 
largă asupra lucrurilor, chiar mai important decât antraxul. 

— Crezi că are vreo legătură cu planurile secrete ale rusului? 

Valentina dădu aprobator din cap. 

— Foarte probabil. Presupun că ne vom da seama de asta când vom găsi 
tabăra echipajului. 

— Cred că tot atunci vom afla şi ce intenţii are maiorul Smislov, afirmă 


posomorât Smith. 
* 


Cu coada ochiului, Smîslov îl urmări pe Smith dispărând în fundul 
avionului. Pândise toată seara un moment prielnic să acționeze, când ceilalți 
ar fi fost ocupați cu altceva. Acum se dovedea a fi cea mai bună ocazie, 
dacă nu chiar singura. 


Se îndreptă spre tunelul care ducea în faţă şi se târî de-a lungul lui cât 
mai repede şi mai silențios. Ştia exact ce caută şi unde să caute. Şi avea în 
buzunar şi un set de chei, vechi de cincizeci de ani. 

Ceva mai devreme, când fusese în cabina de comandă cu Smith şi cu 
Valentina, nu îndrăznise să caute. Nu putea risca să atragă atenția asupra 
documentației oficiale a lui Misha-124 decât după ce constata în ce stare 
este. 

Se târî pe burtă către compartimentul din faţă şi scoase din buzunar o 
lanternă. O luă cu dinții şi se lăsă într-un genunchi lângă stația 
navigatorului, îndreptând raza subțire către compartimentul pentru hărți de 
sub masă. Scoase inelul cu chei şi începu să umble la încuietoarea seifului. 

Se afla pe un bombardier al Forţelor Aeriene Sovietice, iar în vechea 
Uniune Sovietică hărțile constituiau secret de stat, nimeni neavând acces la 
ele, în afară de personalul autorizat. 

În câteva clipe, dinţii încuietorii se răsuciră pentru prima dată în ultima 
jumătate de secol. Smislov deschise uşa mică şi grea. 

Nimic! Seiful era gol. Hărțile de navigație şi formularele cu rute care 
fuseseră elaborate pentru operatorul radar dispăruseră. 

Maiorul nu mai pierdu timpul şi încuie la loc seiful hărților. Veneau la 
rând jurnalul de bord şi registrul de ordine al comandantului. Se deplasă 
mai departe către seiful pilotului situat în stânga scaunului, scoase o a doua 
cheie şi o răsuci în seif. Deschise compartimentul şi pipăi în interiorul lui. 
Tot nimic! 

Asta însemna că ofiţerul politic era în siguranță! Cel mai important dintre 
ei! Se strecură între stațiile piloților şi ajunse la locul trăgătorului, 
poziționat chiar în botul avionului. Aici geamul se spărsese în momentul 
impactului. Zăpada intrase prin spărtură şi înghețase. Smislov scoase cuțitul 
de la brâu şi sparse seiful montat în cabina de comandă. 

La naiba! Mecanismul de închidere îngheţase bocnă. Înjurând în barbă, 
îşi scoase mănuşile. Luă bricheta din buzunar şi îndreptă flăcăruia de butan 
spre gaura cheii. Se arse la degete, îşi înăbuși o altă înjurătură şi încercă din 
nou cheia. De astă dată, broasca cedă. 

Gol! Fotografiile țintei şi harta! Ordinele de luptă! Jurnalul de bord al 
ofițerului politic, instrucțiunile pentru situații neprevăzute şi planul de 
acțiune al echipajului după îndeplinirea misiunii — toate dispăruseră. 

Smiîslov închise la loc uşa şi o asigură, aranjă zăpada peste ea, încercând 
să şteargă urmele. Se ridică în picioare şi îşi puse din nou mănuşile, în timp 


ce gândurile îi treceau cu repeziciune prin minte. Totul dispăruse. Toată 
documentația misiunii. Aşa şi trebuia să fie. Ofiţerul politic de pe Misha- 
124 primise ordin să distrugă orice urmă a misiunii bombardierului şi a 
Evenimentului din Cinci Martie. 

Dar ofiţerul politic primise şi ordinul de a distruge avionul şi încărcătura 
acestuia. Încărcăturile de termită incendiară din lăcaşul bombei dovedeau că 
tocmai făcea acest lucru în momentul în care a fost întrerupt. Dar ce s-a 
întâmplat cu documentele? Ce ar mai putea găsi din ele? 

Smislov îşi deschise fermoarul de la canadiană şi puse la loc lanterna. 
Scoase şi bricheta din buzunarul de la piept. Nu micuțul rezervor de butan 
pe care îl cumpărase de pe aeroportul din Anchorage, ci bricheta Ronson 
din oţel inoxidabil, pe care o adusese din Rusia. O cântări în mână şi îşi 
analiză rapid în minte opţiunile al căror număr scădea vertiginos. Se putea 
consola cu gândul că nu avea prea multe variante la dispoziție. Dacă 
oamenii din Speţnaz uciseseră personalul stației de cercetare, soarta îşi va 
urma cursul său implacabil. Confruntarea iminentă dintre Statele Unite şi 
Rusia nu va fi din vina lui. 

Trebuia să se concentreze numai asupra trădării la un nivel mult mai 
personal. Astăzi salvase viaţa unui prieten într-o încăpere îngheţată de 
metal. Mâine s-ar putea să fie nevoit să-l ucidă pe acest prieten ca pe un 
duşman. Şi scuza că n-avea nici o vină nu suna prea convingător. 

— Hei, domnule maior, e totul în ordine la dumneata? se auzi vocea lui 
Smith prin tubul de târâre din compartimentul anterior. 

— Da, domnule colonel, răspunse Smislov şi degetele i se strânseră în 


jurul micutei cutii de argint. Numai că... mi-a scăpat bricheta. 
* 


La câteva sute de metri depărtare, pe versantul vârfului de est, pe o culme 
care oferea vizibilitate şi spre ghețar şi spre locul unde zăcea Misha, 
lentilele puternice ale unui telescop străpungeau crevasele printr-un adăpost 
de vânt camuflat, realizat cu dibăcie din piatră şi zăpadă. Doi bărbați stăteau 
în spatele acestuia, adăpostiți de o prelată albă, fixată deasupra capetelor 
lor. Cu toate aceste mijloace de protecţie, gerul era de-a dreptul muşcător pe 
acest versant al muntelui expus la vânt. 

Dar cei doi oameni stăteau neclintiți; unul privea prin telescopul echipat 
şi cu dispozitiv de vedere pe întuneric, iar celălalt asculta cu atenție un mic 
receptor radio pe care îl scosese de sub haine. 


La intervale regulate, cei doi bărbaţi executau un fel de ritual de 
supraviețuire, mutându-şi mâinile libere între picioare şi subraţ şi apoi pe 
faţă, transferând căldura corpului spre părțile de piele expuse, în încercarea 
de a face față gerului. 

Târându-se pe burtă ca o şopârlă, un al treilea bărbat, îmbrăcat cu 
canadiană de vânt, veni lângă cei doi care stăteau adăpostiți în spatele 
zidului. 

— Ai ceva de raportat, caporal? 

— Nimic important, domnule locotenent, mormăi omul de la telescop. 
Și-au instalat tabăra în interiorul epavei. Se văd lumini prin ferestrele 
compartimentului din spate. Uneori şi în față. 

— Lasă-mă să mă uit şi eu, ceru locotenentul Tomaşenko. 

Caporalul din Speţnaz se dădu la o parte, făcând loc comandantului său, 
iar lomaşenko se postă în spatele telescopului cu vedere nocturnă. 
Bombardierul zăcea pe ghețar, sub punctul lor de observaţie, ca o balenă 
eşuată pe țărm. Licăririle slabe de lumină care răzbăteau prin domurile 
avionului, abia detectabile cu ochiul liber, erau mărite de amplificatorul de 
imagine şi arătau ca un ghem de foc. Din când în când, se vedea câte o 
lumină care pulsa atunci când prin dreptul geamurilor bombate trecea câte o 
siluetă. 

— Se pare că sporii de antrax nu s-au răspândit în interiorul avionului, 
murmură Tomaşenko. Tot e ceva. 

Tomaşenko şi oamenii lui nu îndrăzniseră să se apropie de avionul 
prăbuşit şi nici nu puseseră piciorul pe ghețar. Ordinele erau foarte stricte şi 
clare. Ţineţi locul accidentului şi echipa de investigaţie sub supraveghere de 
la distanţă. Prezenţa trupelor Speţnaz pe insulă trebuia să rămână secretă. 
Aşteptaţi ordine de la agentul ataşat pe lângă echipa de investigaţie. Staţi pe 
poziţie şi fiţi pregătiți să interveniți la primirea ordinului de acțiune. Dacă 
nu primiţi nici un ordin, fiți gata să vă retrageţi pe submarin. 

Tomaşenko fu pe punctul să-l întrebe pe monitorul radio dacă auzise 
ceva, dar se opri la timp. Dacă semnalul s-ar fi auzit, ar fi aflat. Până atunci, 
va trebui să aştepte. 


Capitolul douăzeci şi nouă 


Staţia de cercetare de pe Insula Miercuri 


Randi Russell stătea liniştită în întuneric. Dincolo de peretele despărțitor, 
în încăperea principală a spațiului de locuit, auzea respirația greoaie a 
doctorului Trowbridge. Acesta era sunetul pe care îl aştepta. 

Cu o oră mai devreme, Randi şi dr. Trowbridge stinseseră focul şi, 
teoretic, se pregătiseră de culcare. Dar în compartimentul pentru femei, 
Randi se întinsese complet îmbrăcată pe patul Kaylei, străduindu-se să nu 
adoarmă. Acum se ridică fără zgomot în picioare şi se pregăti să iasă. Îşi 
îndesă trei perechi de şosete în interiorul ghetelor albe din plastic 
termorezistent. Urmară apoi canadiana şi salopeta izolatoare, cu Lady 
Magnum şi încărcătoarele aferente în buzunarul tocului. Îşi trase pe mâini 
mănuşile fine de nomex şi apoi pe cele exterioare din piele şi, în cele din 
urmă, costumul de camuflaj pentru zăpadă. 

Se mişca într-un întuneric absolut. Înainte să stingă luminile pentru 
noapte, îşi aşezase cu grijă toate lucrurile la îndemână şi îşi întipărise în 
minte locul fiecărui obiect de care ar fi putut avea nevoie. 

Se apropie de colţul unde îşi lăsase rucsacul şi scoase dintr-un buzunar 
exterior un mic plic de plastic. Apoi îşi puse în diagonală puşca-mitralieră şi 
luă de pe patul de sus o pătură împachetată. Deschise cu grijă uşa din 
peretele despărțitor şi păşi fără zgomot, de-a lungul zidului, spre uşa 
exterioară, la lumina slabă a ferestrei mai puţin întunecate decât negrul de 
smoală care o înconjura şi pipăi cu vârful degetelor marginea mesei. 
Trowbridge dormea dus în momentul în care se strecură afară prin sasul de 
zăpadă. 

Se lăsă în genunchi şi în coate, apoi se târî în patru labe, ieşind pe uşa 
exterioară şi merse mai departe prin şanţul de zăpadă de dincolo de intrare. 
Târându-se pe potecile bătătorite, ajunse până la adăpostul pe care şi-l 
făcuse şi îşi amenajă locul de pândă. Puse sub ea pătura grea, impermeabilă, 
ca să-i izoleze corpul de răceala gheții. Scoase din plicul de plastic o pătură 
de supravieţuire din celofan extrem de subțire, dar extrem de călduroasă şi 
şi-o trase pe deasupra. Spre deosebire de păturile obişnuite de acest fel, 


căptuşeala ei nu era portocalie, foarte vizibilă, ci dimpotrivă, albă, pentru 
camuflaj în zăpadă. Randi se acoperi cu pătura şi imaginea ei se topi în 
mediul înconjurător. Acum nu se mai vedea nimic altceva decât un mic loc 
denivelat la suprafaţa zăpezii. 

În locul acesta de pe insulă unde nu bătea vântul, noaptea era aproape 
liniştită. Vântul care urla pe partea cealaltă a culmii aici abia se auzea. 
Chiar şi după ce ochii i se obişnuiră cu întunericul, Randi nu distingea decât 
nuanţe diferite de negru în jurul ei, formele geometrice clare ale clădirilor 
stației de cercetare pe albul uşor cenuşiu al zăpezii. Treptat, pe măsură ce 
minutele şi orele treceau, observă o oarecare schimbare în umbrele nopții. 
Rămase nedumerită un timp, apoi îşi dădu seama că aurora boreală se joacă 
undeva prin nord şi o mică parte din strălucirea ei răzbate prin norii care 
acopereau aproape în întregime insula. 

Era frig, un ger necruţător care încerca să-i străpungă armura de pături şi 
îmbrăcăminte călduroasă. Dar, la fel de silențioasă, de răbdătoare şi 
invizibilă ca o vulpe polară, Randi aştepta, respirând cât putea de rar pentru 
a reduce cât mai mult aburul. Strângea la piept, sub pătura de supravieţuire, 
pistolul automat MP-S nu atât ca să protejeze arma în sine — căci fusese 
unsă cu un ulei sintetic rezistent la orice fel de mediu şi la temperaturile 
arctice ci cât să menţină bateriile pentru lumină fixate sub mânerul ei calde 
ŞI încărcate. 

Timpul se târa încet ca unul din ghețarii de pe insulă. Totuşi, Randi 
aştepta. Şi ea şi el sufereau de frig în egală măsură şi el mai ştia că înăuntru 
este un foc ademenitor de cărbuni şi un pat primitor care îl aşteaptă, aşa că 
nu vedea de ce nu şi le-ar revendica. În sfârşit, Randi auzi un scârțâit uşor 
de ghete pe zăpadă. Mişcă degetul mare cam un centimetru şi mută 
selectorul armei de pe modul „asigurat” pe „automat”. 

O siluetă vagă, în întregime neagră se mişca încet de-a lungul potecii din 
spatele taberei. Treptat, se concretiză în silueta unui bărbat care ducea în 
fiecare mână ceva alungit şi subţire. Înaintând cu grija unui animal de 
pradă, se apropia de intrarea în clădire. Omul se opri un moment în afara 
sasului de zăpadă şi se mai uită o dată cu precauţie de jur-împrejur, fără să 
observe uşoara ridicătură din zăpadă, aflată la numai câțiva metri de el. 
Apoi rezemă obiectul lunguieţ din mâna dreaptă de cadrul uşii şi îl mută pe 
cel din stânga în dreapta. Folosindu-se de mâna liberă, apăsă pe mâner. 

Randi dădu brusc la o parte pătura termală şi se ridică în genunchi cu 
pistolul în mână, ținut la înălțimea umerilor. Apăsă cu degetul mare pe 


butonul de lumină de dedesubt, iar raza subțire, orbitoare țâşni dintr-odată, 
paralizându-l pe bărbatul care stătea în cadrul uşii, cu securea de zăpadă 
ridicată deasupra capului. 

— Bună seara, domnule Kropodkin! spuse Randi, cu vocea la fel de rece 
ca şi gheaţa de sub picioarele ei. Să te despic în două acum sau să mai 
aşteptăm? 

* 

Pistolul semiautomat era poziționat pe masa de sufragerie, cu țeava 
îndreptată spre tânărul cu barbă neagră aşezat pe patul de lângă perete. 
Mâna lui Randi Russell se odihnea lângă trăgaciul pistolului. Îşi scoseseră 
amândoi costumele grele de exterior, iar Randi folosise un set de cătuşe de 
plastic de unică folosință ca să-i lege lui Kropodkin mâinile la spate. Se uita 
acum la bărbat cu ochii ei de culoarea abanosului. 

— Unde ai lăsat trupurile celorlalti membri ai echipei de cercetare? 

— Trupurile? Kropodkin se întoarse către cealaltă persoană prezentă în 
încăpere. Doctore Trowbridge, vă rog! Nu ştiu despre ce vorbeşte nebuna 
asta! Nici nu ştiu cine este! 

— Aăă, păi, de fapt, nici eu nu ştiu. 

Trowbridge clipea nesigur pe el, netezindu-şi smocul rar de păr alb. 
Îmbrăcat tot în costumul termic cu pantaloni şi şosete, fusese trezit din 
somn acum câteva minute, când Randi îl îmbrâncise înăuntru pe Kropodkin. 

— Nu-ţi mai bate capul cu persoana mea! spuse cu răceală Randi. Şi nici 
nu e cazul să te gândeşti la procesul pentru crimă. Încearcă să rămâi în viață 
cât mai mult timp ca să poţi fi dat pe mâna autorităților. Ai cele mai mari 
şanse dacă răspunzi la întrebări. Aşadar, cui dai raportul? Cine vine după 
antrax? 

— Antrax? Slovacul căscă ochii mari, întorcându-se din nou către 
potențialul său aliat din cameră. Doctore Trowbridge, vă rog să mă ajutaţi! 
Nu ştiu ce se întâmplă aici! 

— Vă rog, doamnă Russell! Nu credeți că am putea să ajungem la o 
înţelegere? 

Profesorul îşi aşeză ochelarii pe nas. 

— Nu prea cred, răspunse sec Randi. Omul acesta i-a omorât cu sânge- 
rece pe ceilalți membri ai expediției dumitale, colegii alături de care a trăit 
şi a muncit timp de şase luni. l-a măcelărit ca pe nişte oi şi sunt convinsă că 
singurul motiv au fost banii. 

Kropodkin făcu o mutră lungă şi falca îi căzu. 


— Ceilalţi... sunt morţi? Nu pot să cred! Nu! E o nebunie! Eu nu sunt 
ucigaş! Domnule doctor, vă rog, spuneţi-i! Spuneţi-i femeii ăsteia cine sunt! 

— Vă rog, doamnă Russell! Vocea lui Trowbridge protestă ceva mai 
energic. Nu aveţi nici un motiv să formulați acuzaţii atât de... atât de 
radicale! Nu există nici o dovadă că cineva a fost ucis. 

— Ba da, domnule doctor. Aseară am găsit trupul Kaylei Brown pe 
dealul de sub catargul radio. Cineva a ucis-o cu o secure de zăpadă. Cred că 
asta era. 

Randi făcu semn către securea aşezată pe masă, alături de pistol, cea pe 
care o ducea Kropodkin. 

— Nu am nici o îndoială că testul ADN va dovedi acest lucru. Probabil 
că vor găsi urme de sânge şi de la doctorii Gupta şi Hasegawa. Pe Creston 
şi pe Rutherford i-ai lichidat în alt fel, nu-i aşa, Kropodkin? 

Studentul se ridică pe jumătate de pe pat, trăgând de cătuşele de plastic. 

— V-am mai spus, nu am ucis pe nimeni! 

Mâna lui Randi se strânse pe pistol. Teava acestuia se poziționă în 
dreptul pieptului lui Kropodkin. 

— Stai Jos! 

Bărbatul încremeni şi se lăsă înapoi pe pat. 

Trowbridge urmărea desfăşurarea scenei şi pe față i se aşternuse o 
expresie de totală descumpănire. Dezvăluirea referitoare la cadavrul Kaylei 
Brown făcea parte din acele evenimente care n-ar fi trebuit să se petreacă în 
existența lui, un alt bolovan din avalanşa care îi arunca viaţa şi cariera 
clădită cu grijă în scandal şi în haos. Singura lui scăpare era negarea. 

— Nu aveţi nici o dovadă că vreunul dintre membrii expediției este 
răspunzător de toate astea! protestă el răguşit. 

— Din păcate, am. 

Randi se lăsă pe spătarul scaunului şi luă arma model Winchester 12 pe 
care Kropodkin o avusese asupra lui, puşca pentru urşii polari. 

— Această puşcă de vânătoare are trei cartuşe. Putem presupune, aşadar, 
că avea trei cartuşe în momentul în care a părăsit tabăra. 

Răsuci de mai multe ori încărcătorul, dar din acesta nu căzu decât un 
singur glonţ, care zăngăni pe masă. 

— Trei cartuşe în încărcător când trei bărbați au plecat din tabără. Şi din 
cartuşe şi din oameni s-a întors numai unul. Aritmetica este simplă. 

— Am tras cartuşele alea ca semnal, domnule doctor, acolo, pe banchiza 
de gheață! Nu poţi s-o faci pe femeia asta să mă asculte? 


— Băiatul are dreptate, protestă Trowbridge cu vehemenţă crescândă. Cel 
puțin, are dreptul să fie ascultat. 

Privirea rece a lui Randi nu se desprinse nici o clipă de chipul lui 
Kropodkin. 

— Foarte bine. Să auzim ce are de spus. Unde ai fost? Ce s-a întâmplat 
cu ceilalți? 

— Da, Ştefan, interveni înviorat Trowbridge. Spune-ne ce s-a întâmplat! 

— Am fost prins afară în blestemata aia de gheaţă timp de două nopţi şi 
mă întrebam ce s-a întâmplat cu ceilalți. Răsuflă adânc şi îşi recăpătă 
autocontrolul. Eu, dr. Creston şi lan îi căutam pe doctorii Gupta şi 
Hasegawa. Am crezut că poate s-au dus pe banchiză după vreun specimen 
sau să ia mostre de gheaţă de pe țărm. Când am ajuns pe banchiză, m-am 
trezit despărțit de ceilalți. Gheaţa din apropierea insulei era spartă, avea o 
mulțime de crăpături şi fisuri. Atunci, direcţia vântului s-a schimbat şi s-a 
deschis o crevasă în gheaţă. Am fost rupt de insulă! Nu mai puteam să mă 
întorc pe țărm. Am strigat după ajutor! Am tras cu arma, dar n-a venit 
nimeni! Kropodkin închise ochii şi capul îi căzu în piept. Nu aveam hrană. 
N-am mâncat nimic două zile. Nici căldură. Nici un fel de adăpost, numai 
gheaţa. Am crezut că o să-mi rămână oasele pe-acolo. 

Randi nu era deloc impresionată. Luă de pe masă singurul cartuş rămas. 

— Semnalul standard pentru situaţii de urgenţă este trei focuri de armă în 
aer. 

Kropodkin smuci capul în sus. 

— Am găsit urme de urs polar acolo! Am păstrat ultimul cartuş pentru el! 
Nu voiam să fiu devorat de viu! 

— ŞI cum ai ajuns înapoi? 

Randi vorbea pe un ton egal, fără inflexiuni. 

— Aseară, spărtura a îngheţat. Probabil că s-a schimbat direcția vântului 
şi am reuşit să revin pe țărm. Apoi m-am întors în tabără. Nu doream decât 
să mă încălzesc din nou! 

— Asta e ciudat, remarcă Randi. Şi eu am stat noaptea asta afară şi vântul 
a bătut în mod constant dinspre nord tot timpul. 

— Atunci poate că a fost fluxul, curenții marini sau Sfânta Fecioară, că 
numai eu ştiu cât m-am rugat! Habar n-am! Tot ce ştiu este că, atunci când, 
în sfârşit, am ajuns înapoi în tabără, cineva mi-a băgat o mitralieră în faţă şi 
m-a acuzat că mi-am ucis prietenii. Kropodkin se suci anevoie pe pat şi se 
întoarse către Trowbridge cu un aer rugător. La naiba, domnule profesor! 


Doar mă cunoaşteţi! Am fost la cursul dumneavoastră. Aţi făcut parte din 
comisia mea de selecție. Şi dumneavoastră gândiţi tot ca nebuna asta? 

— Păi eu... Trowbridge se bâlbâi o clipă, apoi trăsăturile lui buhăite 
căpătară o expresie de hotărâre. Nu se putuse înşela chiar atât de tare. Nu, 
nu gândesc aşa! Doamnă Russell, protestez! Omul acesta a trecut printr-un 
adevărat calvar! Ai putea măcar să amâni interogatoriul ăsta inchizitorial şi 
să-i dai omului posibilitatea să se odihnească şi să mănânce ceva cald! 

Ochii lui Randi nu se dezhpiră de Kropodkin şi zâmbetul ei abia schiţat 
era la fel de rece ca vânturile catabatice de la Pol. 

— Excelentă idee, domnule doctor. Chiar că trebuie să mănânce ceva! 

Se ridică în picioare, îşi scoase cuțitul din buzunarul pantalonilor de schi 
ŞI 1-l dădu profesorului. 

— Dă-i drumul, domnule doctor! Pune cuțitul cu lama deschisă în 
mijlocul mesei. Să-şi facă ceva de mâncare! 

Trowbridge luă cuțitul. 

— Îi pregătesc eu, se oferi el cu voce tremurătoare. 

— Am spus să-şi facă de mâncare, domnule doctor! se răsti Randi, 
punând mâna pe pistol. Taie-i cătuşele şi dă-te la o parte din direcția mea de 
tragere. Apoi du-te la patul dumitale, trage-ți pantalonii şi fereşte-te din 
bătaia pistolului meu! 

Fără un cuvânt, dar roşu la față de mânie, Trowbridge tăie cătuşele de 
unică folosinţă de la mâinile lui Kropodkin. Ținându-l pe student în bătaia 
armei, Randi îşi recuperă cuțitul şi îşi trase scaunul în colţul cel mai 
îndepărtat al încăperii. Cu spatele la perete, se instală din nou cu patul armei 
sub braţ şi ţeava în poziție de tragere. 

— OK, domnule Kropodkin, acum poți să te ridici şi să-ți pregăteşti ceva 
de mâncare. Dar să nu încerci vreo şmecherie. Ar fi o idee extrem de 
proastă. 

În încăpere se făcu linişte şi nu se mai auzea nimic altceva decât vântul şi 
zăngănitul vaselor şi al tacâmurilor. Kropodkin încălzi o conservă de carne 
ŞI un ceainic cu apă pe aragazul portabil din secțiunea de gătit a barăcii. 
Arunca din când în când câte o privire către Randi, dar de fiecare dată 
vedea ţeava pistolului îndreptată spre el, ca şi când ar fi fost ghidată de un 
control radar de mare fineţe. În aerul din încăpere plutea ceva... un fel de 
aşteptare, dar ochii ei sclipitori erau total impenetrabili. 

— Pot să iau un cuțit să-mi tai o felie de pâine? întrebă el cu o politețe 
caustică. 


— Dacă faci o mişcare greşită, ai să afli imediat. 

În colțul îndepărtat al camerei, Trowbridge îşi trăgea pe el ultimele 
obiecte de îmbrăcăminte, redobândindu-şi aerul armonios odată cu 
pantalonii. 

— Domnişoară Russell, cred că e momentul să clarificăm anumite 
lucruri. 

— lar eu cred, doctore, că ar fi mai bine să-ți ţii gura! 

Din vocea profesorului răzbătea indignarea: 

— Nu sunt obişnuit să mi se vorbească în felul acesta! 

— Ai să te obişnuieşti! 

Trowbridge nu avea de ales, trebuia să se supună. Kropodkin îşi puse 
farfuriile pe masă şi începu să înfulece pâinea cu carne, dădu pe gât ceaiul, 
aruncând priviri fugare în direcția lui Trowbridge şi a femeii care îl ținea la 
respect cu pistolul. 

Randi îl lăsă să mănânce jumătate din mâncare, apoi reluă: 

— Perfect, acum hai să terminăm cu chestia asta. Numele dumitale este 
Ştefan Kropodkin, eşti slovac din fosta Iugoslavie, eşti bursier la 
Universitatea McGill şi ai viză de student. 

— Probabil că ați aflat asta de la domnul doctor, zise Kropodkin cu gura 
plină cu pâine cu margarină. 

— Aşa e. Şi mi-a mai spus că erai şef de promoţie şi un om deosebit de 
capabil. În felul ăsta ţi-ai câştigat şi locul în această expediţie. Randi se 
aplecă înainte pe scaunul ei. lar acum să vedem ce susții dumneata. Spui că 
ai făcut parte dintr-un grup de cercetare împreună cu alți doi membri ai 
expediției, dr. Gupta şi dr. Hasegawa, când, dintr-odată, aceştia doi au 
dispărut. Te-ai întors aici şi ai raportat dispariţia lor. După aceea ai plecat 
din nou într-o echipă de căutare împreună cu dr. Creston şi lan Rutherford. 
Aţi ajuns pe banchiză în timp ce îi căutați pe cei dispăruţi; apoi Creston şi 
Rutherford au dispărut şi ei. Ai rămas prins în gheţuri din cauza unei 
crevase. Întâmplător, puşca a fost la dumneata şi, întâmplător, ai tras două 
focuri cu ea. Ai rămas afară, pe banchiză, două nopti la rând, apoi fisura din 
gheaţă s-a închis şi te-ai întors în tabără acum o oră. Nu ai nici cea mai vagă 
idee ce s-a întâmplat cu Gupta, Hasegawa, Creston sau Rutherford şi nici nu 
ştii cine ar fi putut s-o ucidă pe Kayla Brown aici, în tabără. Asta este 
varianta dumitale? 

— Da şi e purul adevăr, replică mohorât Kropodkin după ce mai luă o 
înghițitură de ceai. 


— Nu, nu este adevărat, zise Randi calm. Eşti un mincinos şi un criminal 
şi probabil mai există multe alte lucruri urâte despre care vom afla mai 
târziu. 

Randi se ridică încet de pe scaun. 

— Pentru început, numele dumitale nu este Ştefan Kropodkin. Nu ştiu 
exact care este, dar nu contează. Sunt alți oameni care disecă identitatea 
dumitale falsă chiar în acest moment şi vor afla totul. Vor descoperi şi cine 
sunt aceşti „oameni de afaceri” din Europa Centrală care îți sponsorizează 
studiile. Şi asta ar trebui să fie foarte interesant. 

Kropodkin o privea amuţit, trecându-şi din când în când vârful limbii 
peste buzele strânse. 

— Te suspectez că ai venit la universitate în Canada şi pe Insula Miercuri 
pentru cu totul alte motive decât studiile, continuă Randi, păşind încet între 
masă şi spațiul de gătit. Turnurile de fildeş ale colegiilor pot reprezenta o 
ascunzătoare foarte convenabilă pentru un fugar. Este genul de loc în care 
nici poliția, nici serviciile de securitate nu fac cercetări, cu condiţia să nu te 
amesteci cu grupurile radicale convenţionale din campus. Aşa cum 
spuneam, o să aflăm mai multe despre asta în viitorul apropiat. Dar tot 
doreai să ai o modalitate sigură de comunicare cu finanţatorii tăi în timp ce 
stăteai cu capul la cutie, pentru orice eventualitate. Şi de aceea ai adus asta 
cu tine. 

Randi băgă o mână în buzunarul de la pantaloni şi scoase o pungă 
transparentă din plastic pentru probe, în care se afla stickul. 

— L-am găsit în cabina radio, acolo unde l-ai ascuns. Fişele cu 
corespondenţă trebuie să fie foarte captivante. Şi pun pariu că ai fost 
suficient de neglijent ca să laşi şi amprente. Randi puse la loc stickul în 
buzunar. Şi aş putea băga mâna în foc că ai fost suficient de curios ca să faci 
o vizită la locul accidentului lui Misha. Prietenii mei, care sunt acum acolo, 
o să-şi dea seama de asta. Poate că te-a mânat curiozitatea sau poate că ai 
mirosit ceva atunci când expediția dumitale a fost avertizată să nu se 
apropie de epavă. Indiferent cum ar fi, te-ai dus la bordul vechiului avion şi 
al aflat ce încărcătură are la bord. Ţi-ai dat seama că agentul biologic de 
acolo înseamnă o avere considerabilă pentru cine ştie să profite şi ai aflat 
cumva pe ce cale să-i contactezi. 

Kropodkin uitase cu totul de mâncare. 

— Le-ai vorbit despre antrax, iar ei au făcut imediat târgul. Dumneata 
erai omul lor de legătură de pe Insula Miercuri. Ai fost desemnat să-i 


elimini pe ceilalți membri ai expediției şi să nu permiţi nimănui accesul la 
antrax până la sosirea partenerilor dumitale! 

— Neg tot ce aţi spus! explodă Kropodkin. 

Randi făcu un pas către masă. 

— N-ai decât, dar ăsta este adevărul! Noii dumitale parteneri încă nu 
puteau să preia marfa, în schimb vasul pentru recuperarea expediției şi 
echipa care urma să evalueze locul accidentului erau deja pe drum. Nu 
aveai de ales, trebuia să începi eliminarea! Urma să micşorezi numărul 
martorilor de pe Insula Miercuri înainte ca situaţia să se înrăutăţească şi mai 
mult! 

Cuvintele ei curgeau lin, calm şi rece, formula acuzaţii, apoi le argumenta 
pe fiecare în parte, ca un procuror care ține pledoaria finală în cazul unei 
crime. 

— Aşadar, în timp ce erai afară, pe banchiză, împreună cu Gupta şi 
Hasegawa, i-ai omorât şi ai ascuns undeva cadavrele. Apoi ai venit aici cu 
povestea că dispăruseră. lar când s-a constituit echipa pentru a porni în 
căutarea lor, ai avut grijă să fu cel care duce singura armă disponibilă pe 
insulă. I-ai condus pe Rutherford şi pe Creston la dracu-n praznic şi i-ai ucis 
cu două dintre cartuşele care se aflau în puşcă! 

Kropodkin fărâmiţa în mâini pâinea şi o făcea cocoloaşe, iar margarina i 
se scurgea printre degete. 

— Apoi ai revenit aici s-o lichidezi şi pe Kayla Brown, iar când ai 
scotocit tabăra în căutarea ei, ai descoperit că fata este în laborator şi 
vorbeşte prin radio cu vasul Haley. O complicaţie! A trebuit să dezafectezi 
mai întâi stația radio, pentru ca fata să nu divulge nimic din ceea ce nu 
trebuia să se afle. Ai reuşit să faci şi acest lucru şi apoi ai venit aici şi ai 
dus-o sus, pe dâmb, unde i-ai zdrobit creierii cu securea de gheaţă. 

Randi bătu în tăbha mesei cu ţeava pistolului. 

— După aceea, te-ai întors aici, te-ai aşezat la această masă şi ţi-ai făcut 
un sendviş. Carne de vită în suc propriu cu foarte mult muştar. Dar masa ti- 
a fost întreruptă de sosirea elicopterului nostru, aşa că a trebuit să pleci în 
grabă. Ai stat acolo, afară, toată după-amiaza cu ochii pe noi. I-ai văzut pe 
prietenii mei plecând către locul accidentului şi apoi pe noi cum ne 
pregăteam de culcare. Atunci ai ieşit din vizuina dumitale şi ai venit aici, în 
baraca de locuit, ca să ne lchidezi şi pe mine şi pe dr. Trowbridge cu 
securea. 


Trowbridge privea cu gura căscată la Kropodkin, ca şi când acestuia i-ar 
fi crescut brusc coame. 

— Nu ai nici o dovadă! hârâi Trowbridge, nevrând să mai audă nimic. Nu 
se putuse înşela chiar aşa de rău! Nu se poate să fi stat tot timpul la masă cu 
un monstru. 

— O, ba da, domnule doctor! insistă Randi cu blândeţe, iar cei doi 
bărbaţi amuţiră, așteptând ca ea să continue. În primul rând, să ne gândim la 
starea în care se aflau laboratorul şi cabina radio în momentul în care le-am 
găsit. Absolut neatinse. Nu se vedea nici un semn de luptă. Nimeni nu 
opusese nici cea mai mică rezistență. Apoi să luăm în calcul starea în care 
se afla trupul Kaylei Brown. Era îmbrăcată şi purta echipamentul arctic 
complet împotriva frigului. I se dăduse voie să se echipeze şi plecase din 
această clădire de bunăvoie, atunci când a început să urce dâmbul. Şi nu era 
nici un semn că ar fi fost grăbită sau că ar fi fugit de cineva sau de ceva. 
Nici urmă de panică. Pe scurt, nu-i fusese frică. 

Randi îi aruncă o privire lui Trowbridge. 

— Ai fost şi dumneata în cabina radio de pe vas aseară, domnule doctor. 
Am vorbit cu o tânără foarte nervoasă şi îngrijorată. Ştia că se petrece ceva 
foarte grav pe insulă. Mă îndoiesc că ar fi părăsit laboratorul din proprie 
inițiativă şi iarăşi am serioase dubii că ar fi fost dispusă să plece împreună 
cu o persoană necunoscută. Presupun că a fost vorba despre o persoană pe 
care o cunoştea şi în care avea încredere. Cineva pe care îl considera 
prieten. El! 

Făcu un gest cu pistolul MP-5 către Kropodkin. 

— Nu, îngână slovacul. 

Randi se apropie de capătul mesei, oprindu-se chiar în dreptul lui 
Kropodkin. 

— Şi acum ajungem la povestea lui, că a fost prins în gheţuri. Este pură 
invenţie. Nu a suferit de foame două nopţi la rând. A stat undeva la adăpost 
şi s-a înfruptat din rațiile de urgenţă din pachetul de supravieţuire pe care îl 
luase echipa de salvare. 

— De unde ştii asta? şopti abia auzit Trowbridge, intrigat fără să vrea. 

— După comportamentul lui oribil de la masă, răspunse Randi. Ţi-a fost 
vreodată foame cu adevărat, domnule doctor? Ai flămânzit cu adevărat? Să 
rămâi fără hrană câteva zile într-un mediu ostil? Mie mi s-a întâmplat de 
mai multe ori. lar când, în cele din urmă, ai posibilitatea să faci rost de 
mâncare, nu te comporti în fața ei ca un gentleman. Şi nici nu te repezi să 


înfuleci ca un om pur şi simplu flămând. Mănânci ca şi când mâncatul ar fi 
cea mai grozavă experiență din lume. Mănânci încet, tihnit, savurând 
fiecare înghițitură. Vă vorbesc din experienţă personală. 

— Şi pentru că tot veni vorba despre mâncare, continuă Randi, 
aplecându-se peste masă. Când am intrat noi în această clădire, am 
descoperit mâncarea domnului Kropodkin consumată pe jumătate, lăsată pe 
masă. Sandvişul cu carne conservată şi ceaiul fierbinte. 

În ochii lui Kropodkin licări ura în momentul în care se uită la ea şi 
strigă: 

— Nu era al meu! 

— Ba da! Vocea lui Randi devenise aproape hipnotizatoare. Şi era ceva 
deosebit în modul în care fusese servit acel ceai. Vezi dumneata, era într-un 
pahar. Aici se afla un grup de anglo-saxoni, doi asiatici şi un singur slav. 
Dacă cineva de origine anglo-saxonă sau asiatică îşi face un ceai, de regulă, 
îl bea dintr-o ceaşcă sau dintr-o cană — face asta automat, în virtutea 
obişnuinței. Numai arabii sau slavii beau ceai fierbinte din pahare... Ţeava 
pistolului se întinse peste masă şi ciocăni uşor în paharul aburind de lângă 
Kropodkin. Şi nu este nici un arab pe această insulă. 

Kropodkin apucă de ţeava care parcă i se oferise. Randi, care se aştepta la 
această mişcare disperată, smulse arma înapoi, apoi îl lovi cu toate puterea 
pe Kropodkin cu ea peste față, trântindu-l înapoi pe banchetă. 

Urlând o înjurătură, Kropodkin se ridică în picioare, dar Randi se 
rostogolise deja peste masă şi îl pocni înainte ca acesta să apuce să facă 
vreo mişcare. Dr. Trowbridge urmărea năucit traiectoria rapidă a părului 
blond auriu. Randi aplică trei lovituri iuți cu arma în mai puţin de două 
secunde: o lovitură de-a curmezişul frunții cu patul armei, o altă izbitură 
sălbatică cu ţeava în testicule şi o scatoalcă finală la ceafă, după care 
Kropodkin căzu la podea lipsit de vlagă şi urlând de durere. Randi avusese 
grijă să aplice lovitura finală în aşa fel încât să nu-i fractureze coloana 
vertebrală. 

Kropodkin se prăbuşise ca un pod dinamitat. 

Randi se lăsă în genunchi lângă el şi verifică dacă mai respiră, apoi îi 
duse mâinile la spate şi îi puse o altă pereche de cătuşe de unică folosinţă. 

— Domnule doctor, ajută-mă, te rog, să-l aşez la loc pe pat! 

Trowbridge privea ca paralizat în jos, la Randi şi la studentul care zăcea 
cu faţa însângerată pe pardoseală. 


— Nu pot să cred, murmură el. Nu pot să cred că cineva poate ucide aşa 
de mulți oameni cu atâta uşurinţă! 

— Sunt mult mai mulți în jurul dumitale decât ai crede, domnule doctor, 
întări Randi frecându-se la ochi, căci se simţea brusc extenuată. Stai în 
aceeaşi cameră cu doi dintre ei. 


Capitolul treizeci 


Locul accidentului 


Treptat, Jon Smith îşi dădu seama că zorile începeau să se zărească prin 
cupola transparentă de deasupra lui. Înregistră şi diferenţa de temperatură 
din jurul său, căci în partea stângă erau cu siguranță câteva grade în plus 
faţă de dreapta. Apoi simţi o îmbrăţişare. 

Aburul congelat al respirației lui se lipise de acoperitoarea sacului său de 
dormit, iar Smith ridică puţin capul ca să privească de jur-împrejurul 
cabinei-radar. Un al doilea sac de dormit era înghesuit lângă sacul lui. 
Valentina Metrace, cu instinctul unei pisici, se apropiase şi se lpise strâns 
de el în timpul nopții. Smith nu se putu abține să nu ridice dintr-o 
sprânceană. Randi avusese dreptate; cine vrea poate în mod sigur. 

Compania femeilor nu fusese un factor major în viața lui Smith în ultima 
vreme. În primul rând, imediat după moartea Sophiei, gândul fusese prea 
dureros, căci ar fi însemnat să-şi încalce jurământul de credinţă. lar după 
aceea, relaţiile afective i se păruseră o complicatie în plus într-o viaţă şi aşa 
peste măsură de complexă. Dar acum, această femeie îi dădea de înţeles cât 
se poate de clar, într-o sută de feluri subtile şi mai puţin subtile, că 
intenționa să devină un element important în această privinţă. 

Smith nu înțelegea exact de ce. Se considerase întotdeauna un individ 
prozaic. Orice aspect romantic care ar fi putut să-l intereseze era o reflectare 
asupra carierei lui şi, din acest motiv, prost înțeles. Se considerase 
întotdeauna foarte norocos, deoarece câştigase iubirea unei femei frumoase 
şi inteligente. lar faptul că această femeie de lângă el, curajoasă, enigmatică 
şi extrem de atrăgătoare încerca în mod deliberat să intre în orbita lui era un 
eveniment neaşteptat. 

Simi că Valentina ridică încet capul. Femeia îşi scoase gluga şi 
acoperitoarea pentru față, privindu-l drept în ochi de la o distanță de numai 
câţiva centimetri. 

— Aş fi în stare să ucid fără ezitare şi cu mare bucurie pentru o baie 
prelungită într-o cadă cu apă fierbinte şi lenjerie curată, murmură ea. 

— Pot să-ţi ofer numai un şerveţel umed, răspunse el. 


— Ofertele tale sunt din ce în ce mai jalnice, dar presupun că va trebui să 
mă obişnuiesc cu ele. 

Îşi puse capul pe umărul lui şi câteva clipe rămaseră amândoi în această 
nişă bizară de intimitate pe care o găsiseră pe puntea îngheţată a vechiului 
bombardier. Vântul de afară mai slăbise în intensitate şi se transformase 
într-un fel de şoaptă intermitentă. Îl auzeau pe Smislov cum sforăie în 
cabina echipajului de la proră. 

Cu o seară înainte, Smith aranjase cu foarte mare grijă echipamentul 
pentru a amenaja spațiul pentru dormit. Proptise rucsacul cu ramă metalică 
în uşa dintre compartimente şi îşi pusese deasupra lui ghetele de zăpadă. În 
felul acesta, era imposibil să intri în spaţiul observatorului radar fără a face 
zgomot. Nevoia de a lua aceste măsuri şi sentimentul de nelinişte pe care îl 
simțea pe sub canadiana vătuită împinseseră reflecțiile neprofesioniste 
referitoare la intenţiile Valentine: Metrace pe planul al doilea. 

— Ce este, Val? şopti el. Ce ascund ruşii? Ai vreo idee? 

Valentina ezită; Smith simți că femeia dă din cap, iar părul ei moale îi 
mângâie bărbia. 

— Nu sunt pregătită să fac o afirmaţie, Jon. Istoricul din mine este 
nemulțumit la gândul de a oferi o explicație istorică neconcludentă, iar 
spionul din mine de faptul că nu poate oferi o informaţie de nădejde. Dar 
trebuie să găsim tabăra echipajului. Dacă există vreun răspuns, acolo se 
află. 

— Asta înţeleg şi eu. Dar este numai un set de răspunsuri. Ruşii 
reprezintă doar unul dintre factorii pe care îi văd eu în această ecuație cu 
trei necunoscute. Ceilalţi doi sunt cei aflați în momentul de faţă pe insulă şi 
cei care ar putea să vină după antrax. Am lăsat-o pe Randi acolo ca 
momeală pentru cine ar mai putea fi aici. 

— Nu trebuie să-ți faci griji, Jon. Oricine ar încerca să se pună cu 
domnişoara Russell va constata că nu are nici o şansă... şi spun asta în cel 
mai bun sens al cuvântului. 

— Într-adevăr, Randi ştie să se descurce. 

— Dar ai să te simţi oricum vinovat dacă i se întâmplă ceva. Aşa cum 
faci şi pentru moartea surorii şi a logodnicului ei. 

Smith privi în jos, către creştetul capului ei. 

— De unde naiba ştii tu de asta? 

— Eu şi Randi am discutat foarte mult despre tine într-o seară, răspunse 
Valentina. Aşa, ca între fete. Te-am studiat şi eu puţin şi am ajuns la 


propriile concluzii. Eşti unul dintre acei nefericiți prinşi între ciocan şi 
nicovală, îndeajuns de dur ca să iei decizii sângeroase, dar cu suficientă 
omenie ca să te laşi mistuit de ele. Este un echilibru foarte greu de 
menţinut. lată de ce eşti o raritate şi merită să te păstrăm. Şi tocmai de 
aceea, la momentul potrivit, vom deveni amanți. 

Smith nu-şi putu stăpâni râsul scurt ca un lătrat care îi scăpă. Întrebase şi 
1 se răspunsese. 

— Înţeleg. Am şi eu un cuvânt de spus în chestiunea asta? 

Valentina se cuibări mulțumită lângă el şi îşi băgă capul sub bărbia lui. 

— Nu prea. Şi nu-ți bate capul cu asta acum, Jon! O să mă ocup eu de 
toate detaliile. 

Probabil că glumea în felul ei imprevizibil. Dar era şi un anume calm 
sigur şi feminin care răzbătea din vocea ei şi părea să se potrivească perfect 
cu acest scenariu. Şi îşi amintea fără voia lui senzația plăcută de căldură 
care îi rămăsese pe buze de ieri, simțind nevoia imperioasă de a retrăi acea 
experiență. 

Dar atunci mormăitul gros şi mişcările maiorului Smiîslov din celălalt 
compartiment sparseră balonul fragil şi îi readuseră în realitatea sumbră a 


Insulei Miercuri. 
* 


Deasupra şeii ghețarului se contura o lume cenuşie. Stratul de nori slab 
luminat ascundea vârfurile şi estompa contururile orizontului la nord şi la 
sud, reducând mult vizibilitatea. Suprafața zăpezii şi a gheții fusese şi ea 
contaminată de acest cenuşiu pierzându-și strălucirea. Se vedea numai 
versantul dezgolit al muntelui, care contrasta cu albul murdar şi îşi afirma 
parcă arogant tridimensionalitatea. Vizibilitatea în imediata apropiere a 
avionului prăbuşit şi a celor trei oameni de lângă el era destul de bună, dar 
greoaie. Din cauza albului nesfârşit, era dificil de apreciat dimensiunile şi 
distanţele şi simţeai imediat un fel de ameţeală. 

Jon Smith deveni şi el conştient de acest efect în momentul în care aduse 
binoclul la ochi şi descrise, mai mult din instinct, un cerc în jurul său, fără 
să vadă nimic nici dorit, nici nedorit. 

— EFi bine, doamnelor şi domnilor, unde sunt? întrebă el. Unde s-au dus 
după accident? 

— Aş zice că în josul coastei, răspunse Smislov. Aveau nevoie de hrană, 
iar aici nu găseau nimic. De-a lungul coastei, cel puţin, sunt foci şi urşi. Şi 


aveau şi mai multe şanse să găsească un adăpost. lar vremea aici sus, pe 
ghețar, poate fi chiar foarte ostilă. 

Valentina scutură din cap dezaprobator. 

— Nu sunt de acord, Grigori. Probabil că şi-au instalat tabăra pe aici pe 
undeva, de unde puteau să vadă avionul. 

— În cazul ăsta, au ascuns-o foarte bine, zise Smith şi puse binoclul la 
loc în tocul lui. lar maiorul are dreptate în privinţa hranei. Tu pe ce îți 
bazezi concluziile, Valentina? 

— Pe mai multe lucruri. În primul rând, starea de vandalizare a 
avionului. Ar fi fost nevoie de foarte mult efort şi de foarte multe drumuri 
ca să care toate astea de la avion până la tabără. De aceea cred că nu le-au 
dus prea departe. În al doilea rând, nu erau nevoiţi să-şi facă prea curând 
griji în privinţa hranei. Aveau cu siguranţă rații de urgenţă pentru cel puţin 
câteva săptămâni şi nu intenționau să stea prea mult pe aici. 

— Aveau aşa de multe posibilități? 

— Fi aşa credeau, Jon. Oamenii ăştia nu aveau de gând să se instaleze 
definitiv aici. Intenţionau să se întoarcă acasă. Îţi aminteşti cum au scos 
sistemul radio şi radar de pe avion, precum şi generatorul auxiliar? Aveau 
toate componentele şi cunoştinţele necesare pentru a construi un 
transmițător radio al naibii de puternic, unul care să ajungă în partea 
cealaltă a lumii şi, în mod cert, până în Rusia. Şi ăsta este alt motiv pentru 
care ar fi trebuit să rămână aici. Altitudinea ridicată le mărea raza de emisie 
ŞI de recepție. 

— ŞI atunci de ce n-au folosit-o? întrebă Smith. 

— Nu ştiu. 

Jon simţi din intonația Valentinei că era ceva ce nu voia să spună. Se 
întoarse către Smislov. 

— Ce părere ai, domnule maior? 

Rusul clătină din cap. 

— Nu pot fi de acord, domnule colonel. Dacă ar fi construit un astfel de 
radio, fireşte că ar fi cerut ajutor prin intermediul lui. Este clar că nu au 
făcut-o. 

Cel care îl alesese pe Grigori Smislov pentru această misiune făcuse o 
eroare fundamentală în privința omului. Acesta ştia să rostească destul de 
bine minciuni, dar ochii şi limbajul trupului îl trădau. Cuvintele rusului nu 
făceau decât să accentueze schimbarea subtilă care se produsese în 


dinamica echipei pe timpul nopţii. Din nou se aflau în faţa unui scenariu de 
tipul „ai noştri versus ai voştri”, în care Smislov era singur. 

Dar atunci, reflectă mai departe Jon, de ce nu-l lăsase rusul pur şi simplu 
să se sufoce acolo, în avion? Simţi că-l trece un fior. 

— Trebuie să aflăm care dintre voi doi are dreptate şi asta repede, spuse 
el. Ştim că antraxul se află în epavă. Şi mai există şi altcineva care ştie în 
mod sigur de existența lui. Trebuie să presupunem că indivizii ăştia se 
pregătesc să vină aici să-l ia. Ținând seama de faptul că aceste forțe ostile 
sunt active pe insulă, trebuie, de asemenea, să presupunem că nu avem 
decât câteva ore la dispoziţie înainte de sosirea grosului trupelor. 

Smislov interveni brusc: 

— Domnule colonel, în această situaţie, nu ar fi mai bine să ne întoarcem 
de îndată la tabăra principală? Prioritatea noastră ar fi să stabilim contactul 
cu superiorii noştri. 

Aici nu exista nici un dubiu. Smislov nu dorea la fel de mult ca Valentina 
să găsească tabăra echipajului de pe avion şi probabil că exact din acelaşi 
motiv. 

— Ai dreptate, domnule maior, dar tot o să cercetăm împrejurimile 
avionului, să vedem dacă nu găsim ceva. 

Smith întinse mâna şi descrise un arc de la nord la sud, acoperind 
extremitatea estică a ghețarului. 

— În cazul în care doamna profesor Metrace are dreptate, cel mai bun loc 
pentru instalarea taberei ar fi fost aici, la poalele vârfului estic. 

— Sigur că tabăra putea fi foarte bine spulberată de viscol în ultimii 
cincizeci de ani, adăugă Valentina, punându-și arma pe umăr. Aşa că vă 
propun să căutăm forme, mai ales linii drepte pe sub stratul de zăpadă. 

— Am înţeles. Alte întrebări? Foarte bine, atunci la drum! 

Ținându-şi arma în braţe, Smith începu să păşească anevoie pe gheaţă, 
urmat de ceilalți doi. Porniră spre nord, de-a curmezişul şeii, spre locul în 
care ghețarul se spărgea în blocuri mari de gheață şi se prăbuşea apoi pe 
versantul muntelui. Din acest punct, aşa cum plănuiseră, se întoarseră peste 
crevasă ca să cerceteze tot terenul. Înaintau la o distanță de douăzeci de 
metri unul de altul şi scrutau cu atenţie interfaţa dintre stâncă şi gheaţă. 

Valentina mergea pe partea interioară, care se întindea de-a lungul 
fundului pantei şi adulmeca totul cu instinctele unui câine de vânătoare. 
Smith urmărea punctul central al liniei, iar Smislov era pe flancul celălalt. 
În timp ce scruta gheaţa, Smith îşi dădu seama că avea grijă, fără să vrea şi 


de Valentina, privind cu coada ochiului cornişele şi marginile periculoase pe 
lângă care trecea aceasta şi care reprezentau eventuale amenințări: 
declanşarea unei avalanşe, descoperirea unor observatori camuflați în 
zăpadă. 

În acelaşi timp, îl supraveghea discret şi pe maiorul Smiîslov. Oare rusul 
mai căuta şi altceva decât urmele echipajului pierdut? Pe cine aştepta şi care 
va fi declanşatorul acţiunii sale? Şi ce fel de acţiune va fi aceasta? 

Trecuseră de locul accidentului şi urcaseră ultimii o sută de metri de 
pantă lină spre punctul central al şeii dintre cele două vârfuri. Smith făcu o 
pauză ca să privească în jur. 

Aburul de deasupra mării acoperea din nou Insula Miercuri, învăluind-o 
de la țărmuri şi estompând orizontul, ceea ce crea un sentiment sinistru de 
izolare. Preţ de o clipă, şaua rămase suspendată ca un fel de insulă pe cer, 
un sendviş între stratul de lumină dintre ceaţă şi nori. Cât avea să mai 
rămână aşa era greu de apreciat. 

Şi nici nu conta, de fapt. Curând, va trebui să întrerupă căutarea şi să se 
întoarcă la stația de cercetare. Şi poate că era bine. Dacă Val avea dreptate, 
localizarea taberei echipajului de pe avion putea fi tocmai motivul 
declanşării planurilor ascunse ale ruşilor. Poate că ar fi mai înțelept să facă 
totul pe îndelete, pas cu pas şi să-l păstreze pe Smislov ca aliat. Mai întâi să 
se ocupe de problema antraxului, apoi să treacă la înfruntări şi acţiuni în 
forță. 

Smith se întoarse şi se împiedică, întrucât cramponul drept i se agăţase de 
ceva. Privi automat în jos. Lovise cu botul ghetei arctice un bolovan care 
dăduse la iveală o sârmă, un fir cu izolația distrusă de vechime şi de ger. 
Smith şovăi o clipă. Ar fi fost foarte uşor să pună puţină zăpadă peste ea şi 
să meargă mai departe. Dar faptul că nu ştia anumite lucruri era tocmai 
motivul acestei crize. Nu ar fi avut nici un sens să le ignore în continuare. 
Smith mută arma în mâna stângă şi o ridică pe dreapta deasupra capului, 


strângând pumnul conform semnalului convenit. 
* 


— Este sovietic, confirmă Smîslov îngenunchind lângă firul dezgolit. 
Este o antenă. Genul care se putea pune în spatele unui avion pentru 
comunicații la distanță mare. 

— Instalarea unei antene izolate pe gheață a fost un tertip de comunicaţii 
folosit şi cu alte ocazii în mediul polar, explică Valentina. 


— Dar unde este aparatul radio? întrebă Smislov, ridicându-se din nou în 
picioare. Unde este tabăra? Nu se vede nimic aici, în afară de sârma asta! 

— Modul cel mai simplu de a afla este să urmăm firul, propuse Smith şi 
arătă cu mâna spre baza vârfului de est. Pe aici! 

Antena se încastrase în suprafața îngheţată ca un fir de aţă într-un cub de 
gheaţă, dar vântul care suflase neîncetat o menţinuse la numai câţiva 
centimetri adâncime. O scoteau la iveală pe măsură ce înaintau şi firul 
descrise o curbă largă, deturnat de curgerea ghețarului. Într-un punct, 
presiunea fusese prea mare şi firul subțire se rupsese, dar celălalt capăt se 
afla la o distanță de numai câţiva centimetri. În mod surprinzător, trecea 
acum peste suprafaţa aproape dezgolită a stâncii de bazalt şi dispărea într- 
un troian de zăpadă cam până la înălțimea umărului, cu zăpadă bătătorită la 
bază. 

— Ce naiba e asta? 

Valentina Metrace îşi dădu imediat jos de pe umăr arma şi scoase cuțitul 
de la brâu. Se lăsă în genunchi şi începu să sape un tunel prin troian, ca un 
castor harnic. Câteva clipe mai târziu, Smith şi Smiîslov veniră şi ei s-o 
ajute. 

Descoperiră imediat că zăpada troiemtă era bătătorită peste stânca 
neagră, acolo unde ghețarul rosese, formând un fel de nişă. Şi atunci Smith 
observă că zăpada îşi schimbă consistenţa. Devenise din ce în ce mai 
compactă şi parcă forma nişte modele. 

— Sunt blocuri de zăpadă! exclamă Valentina. 

Era adevărat. Cineva folosise blocuri de zăpadă compactată, ca într-un 
iglu, ca să construiască un perete. De-a lungul timpului, blocurile se lipiseră 
unul de altul şi se transformaseră într-o masă solidă şi sticloasă, prin care 
cuțitul nu trecea. În cele din urmă, se prăbuşiseră şi ele cu timpul. 

— O prelată! Asta este! E o peşteră! 

Peretele de zăpadă şi vechea prelată de vânt din spatele lui se prăbuşiră în 
întuneric şi din adâncuri ieşi un suflu de aer stătut. Smith scoase lanterna 
din rucsac şi plimbă raza de lumină pe marginea peşterii. Tunelul avea vreo 
doi metri lăţime şi era destul de scund, aşa că Valentina trebui să se lase pe 
vine ca să poată intra. Tavanul peşterii era împodobit cu stalactite de stâncă 
neagră. 

— Un tub de lavă, constată Smith. 

— Era de aşteptat pe o insulă vulcanică, consimţi şi Valentina. Uitaţi-vă 
pe Jos! 


Firul antenei şi un fel de furtun ieşeau împreună de sub mica avalanșă de 
zăpadă şi gheaţă pe care o creaseră ei şi făceau apoi o buclă, îndreptându-se 
către tunel cam vreo trei metri mai departe. 

— Asta trebuie să fie, repetă Valentina. Se lăsă mai jos şi privi în tunel. 

— O clipă! Smith îi dădu femeii arma, apoi îşi scoase propriul R-25. Hai 
să ne punem armele la adăpost ca să nu se vadă, pentru orice eventualitate. 

— Mă ocup eu de asta, domnule colonel, se oferi Smislov. 

— Foarte bine, te aşteptăm dacă găsim ceva interesant. Smith scoase 


câteva torţe de mână din rucsac şi intră în peşteră în urma Valentinei. 
* 


Smîslov puse rucsacurile în interiorul peşterii, apoi se opri o clipă în gura 
acesteia, privind de jur-împrejur încă o dată. Ceilalţi, membrii Speţnazului, 
se aflau şi ei pe aici, pe undeva. Nu observase nici un semn al prezenţei lor, 
dar asta nu 1 se părea surprinzător. Oamenii aleşi pentru această misiune 
erau nişte adevărați diavoli ai gheții, absolut invizibili în lumea albă şi nu 
lăsau nici cea mai slabă urmă a prezenţei sau a trecerii lor pe aici. Dar îi 
simţea. Ştia că sunt prezenți. Primiseră ordinul să țină sub observaţie locul 
accidentului şi împrejurimile acestuia. Acum îl priveau de undeva şi 
aşteptau ordinul pe care numai Smiîslov era autorizat să-l dea. Ordinul care 
îi va pune în mişcare pentru a ucide. 

Numai să-şi fi făcut bine treaba ofițerul politic! 

Probabil că lucrurile mai puteau fi cumva îndreptate. Probabil că ar putea 
să recapete controlul asupra situației şi să împiedice degenerarea ei. Dar 
trebuie să fie pregătit şi pentru alternativă. Datoria înainte de toate. 

Smiîslov îşi descheie fermoarul de la canadiană şi scoase bricheta de inox 
din buzunar. Apoi extrase din tocul de la brâu pistolul Beretta 92 pe care i-l 
dăduseră americanii. Ignorând ironia sorții care îl făcea să se pregătească să 
folosească arma împotriva posesorilor ei, verifică siguranţa, apoi introduse 
un cartuş în încărcător. 

Puse apoi pistolul la loc în buzunar. Va afla în curând dacă este cazul să-l 


folosească. 
* 


— Exact priveliştea la care ne aşteptam, murmură Valentina. 

Dincolo de curba tunelului găsiseră generatorul auxiliar luat de pe avion. 
Furtunul era de fapt teava de eşapament a motorului. Dincolo de generator 
şi legat la el printr-o serie de baterii se afla un emiţător radio de-a dreptul 
impresionant. 


Gheaţa omniprezentă acoperea laturile expuse ale vechilor tuburi 
demodate de vacuum şi ecranele de control. În jurul aparatului erau 
depozitate diverse unelte şi componente electronice neutilizate, iar pe masa 
din lemn negeluit se afla o cheie de transmisie alături de un set de căşti pe 
care şi le scosese de la urechi operatorul radio de acum cincizeci de ani. 

— Ştiam eu, şopti ea. Mi-am dat seama din clipa în care am văzut cum au 
scos tot ce era fixat pe şasiul din avion. 

Scaunul de duraluminiu al operatorului fusese luat tot din avion, iar 
Valentina se aşeză pe el. Ridică mâinile, dar se purta ca şi când i-ar fi fost 
frică să atingă ceva. 

— Este şi un creion aici, Jon. Însă nu văd pe nicăieri vreo bucată de 
hârtie. Dar ăsta e pupitrul de comunicaţii, aici ar trebui să fie şi hârtie! Un 
registru, însemnări, ceva! 

Smith plimbă raza de lumină a lanternei peste masă. 

— Stai puţin! Lumina căzu pe o găleată înnegrită rezemată de peretele de 
stâncă. 

— Uite! 

Luă găleata de toartă şi o puse alături de scaun. 

— Ce e asta? întrebă Valentina privind în jos. 

— Este o găleată de incendiu, răspunse Smith lăsându-se pe vine lângă 
găleată. E pe jumătate plină cu piatră ponce sfărâmată. Acţionează ca 
nisipul. Torni puţină benzină şi îi dai foc şi ai pe urmă o flacără constantă 
pentru încălzit şi pentru gătit. 

Valentina dădu din cap. 

— Şi aveau la dispoziţie câteva mii de galoane de combustibil pentru 
avion. 

— Dar în găleata asta au mai ars şi altceva. Smith scoase cuțitul şi 
scormoni prin pietrele carbonizate. Vezi? Asta este cenuşă de hârtie şi pare 
să fie foarte multă. Pun pariu că ăsta este registrul tău de comunicaţii radio 
şi poate şi câteva cărți de coduri. 

— Cineva a făcut curăţenie! 

Privirile li se întâlniră în lumina lanternei şi dialogară o clipă fără 
cuvinte. Nu exista nici un motiv ca această instalație radio să nu 
funcţioneze. La fel de plauzibil era ca acest echipaj rătăcit să fi comunicat 
cu restul lumii. Nu exista nici un motiv să nu fi strigat după ajutor. 

Grigori Smislov apăru de după colţul tunelului din exterior, cu lanterna 
aprinsă. 


— Totul este în ordine, domnule colonel. 

Smith păstră o expresie de indiferență pe chip, ca un jucător de pocher 
versat. Se întoarse şi continuă drumul de-a lungul tunelului. Câţiva metri 
mai departe, tubul de lavă în care se aflau se frângea şi pătrundea într-o a 
doua încăpere, mai largă şi mai scundă. Câteva lespezi de bazalt fuseseră 
aliniate sumar pentru a crea un fel de trepte inegale spre un perete prăbuşit. 
Roca vulcanică poroasă şi neagră absorbea pur şi simplu lumina, iar 
întunericul continua să predomine. Abia când Smith şi echipa lui coborâră 
cu grijă spre pardoseala încăperii, îşi dădură seama că nu erau singuri. 

Smith auzi respirația accelerată a Valentine: alături de el, iar Smislov 
înjură în rusă. Lumina lanternei trecea peste obiectele de supravieţuire 
împrăştiate, peste deşeurile produse de o tabără şi, în sfârşit, peste un şir de 
forme nemişcate, aşezate de-a lungul peretelui în saci de dormit de pânză 
groasă. 

Căutarea echipajului avionului Misha-124 se încheiase. 

Smith luă una dintre torțele pe care le avea în buzunar şi o aprinse. 
Flacăra chimică roşie şi strălucitoare învinse rapid întunericul. Înfipse 
capătul torței într-o crăpătură din perete. 

— Mă întreb ce le-a venit de hac, spuse Valentina în şoaptă, aproape ca 
pentru sine. 

— Nu cred că au murit de frig, zise Smith. Păreau foarte bine pregătiți 
pentru asta. 

Sacii de dormit, confecționaţi dintr-o țesătură arctică solidă, erau foarte 
bine izolaţi de pardoseala peşterii prin straturi groase de tapiţerie de scaune, 
veste de salvare şi mătase de paraşută, toate luate de la bordul avionului. În 
jurul lor se mai aflau câteva găleți pentru foc aşezate pe pardoseala peşterii, 
de mărimea unei camere şi într-un colţ mai erau câteva puse la adăpost. Nu 
încăpea nici o îndoială că echipajul de pe bombardier cunoştea bine 
procedurile de supravieţuire în condiţii arctice. 

— Şi nici de foame, adăugă Valentina arătând către o rație de 
supraviețuire deschisă, în care se vedeau biscuiţi şi tablete de ciocolată. 

Valentina privi la cadavrul de la picioarele ei şi se încruntă. 

— Jon, vino încoace. Uită-te la asta! 

Smith se apropie de ea şi înțelese imediat motivul îngrijorării ei. Înainte 
să se ducă la culcare, în urmă cu cincizeci de ani, ocupantul sacului îşi 
trăsese peste față o bucată de mătase din paraşută, ca apărătoare împotriva 
frigului. În mijlocul ţesăturii se zărea un orificiu mic. 


Smith îşi rezemă arma de peretele peşterii şi se lăsă într-un genunchi, 
dând la o parte mătasea crem. Descoperi un chip plăcut, de tânăr palid, 
dormind liniştit şi congelat în timp. Avea ochii închişi şi în centrul frunții se 
vedea o mică perforație circulară, în jurul căreia erau câteva picături de 
sânge, redevenite roşii în lumina torței. 

— Aşadar, murmură Smith, un pistol de calibru mediu, cu viteză mică. 
Împuşcat de aproape, dar nu lipit de frunte. Nu se văd arsuri de pulbere. 

— Pun pariu că era un 7,65 subsonic, murmură Valentina aplecându-se 
cu mâinile rezemate de genunchi. Probabil că s-a tras cu un amortizor. 

— Probabil. Smith se ridică şi trecu la celălalt cadavru. Şi aici la fel. O 
singură împuşcătură, în tâmplă. Stil execuţie. 

— Aşa este, consimţi şi Valentina, păşind încet de-a lungul șirului de saci 
de dormit. Dormeau şi cineva a venit şi i-a luat la rând, unul după altul..., 
dar nu chiar pe toți. 

— De ce spui asta, Valentina? 

— Aici sunt numai şase oameni, Jon. Echipajul minim pentru un 
bombardier american este de opt oameni. Valentina mişcă lumina lanternei 
înapoi către colțurile mai întunecoase ale peşterii, dincolo de pata de lumină 
dată de torţă. 

— Trebuie să mai fie cel puţin doi... A, uite aici! 

Valentina păşi mai adânc în peşteră, croindu-şi drum printre mai multe 
lespezi de bazalt. Smith porni după ea. Nici unul din ei nu observă că 
Grigori Smislov se retrăsese în tăcere spre intrarea în tubul de lavă. 

Pe pardoseala de stâncă neagră a tunelului zăcea un bărbat îmbrăcat în 
pantaloni kaki şi canadiană de vânt. Partea din faţă a vestonului lui era 
înnegrită de sânge închegat şi perforată de mai multe găuri de gloanţe. 
Ghemuit pe pardoseală, omul avea buzele uşor trase, dezvelindu-i dinții 
într-un surâs dispreţuitor, vechi de peste o jumătate de secol. La câțiva 
centimetri de mâna lui întinsă, se vedea un pistol automat cu amortizor 
înşurubat în țeavă. 

Smith ridică lanterna dincolo de cel de-al şaptelea om şi îl descoperi pe al 
optulea. 

În peretele din fundul cavernei, era o nişă. În interiorul acesteia, se aflau 
doi saci de dormit, dintre care unul gol. Un ofiţer de aviaţie mai în vârstă 
zăcea acolo pe spate, pe jumătate ieşit din sacul de dormit, cu o pată de 
sânge închegat şi îngheţat pe fața tunicii. Ținea încă strâns în mână pistolul 
sovietic Tokarev. 


Ucigaşul lui aflase, se pare prea târziu, că un om cu un glonţ în inimă mai 
are încă paisprezece secunde de viață conştientă. 

Valentina se apropie de al şaptelea bărbat. Se aplecă şi îi desfăcu 
canadiana la gât ca să examineze însemnele de pe gulerul costumului său de 
zbor. 

— Trăgătorul şi ofiţerul politic. 

Se ridică, îşi îndreptă spatele şi trecu la cel de-al optulea bărbat, unde 
repetă aceeaşi operaţiune. 

— Comandantul avionului. 

— Se pare că a apărut o divergență în eşaloanele superioare. 

— Tot ce se poate. Valentina îi aruncă o privire lui Smith. Pare foarte 
simplu. Au venit aici ca să-şi petreacă noaptea, iar ofițerul politic era de 
serviciu sau s-a sculat după ce au adormit ceilalți. A luat-o la rând şi şi-a 
asasinat toți tovarăşi. Apoi a venit aici ca să-l ucidă şi pe comandantul 
avionului. Problema este că efectul amortizorului scade cu fiecare glonţ tras 
şi probabil că ultima rundă a făcut foarte mult zgomot. 

— Dar, la naiba, Val, de ce? 

— Ordinele, Jon. Cu siguranţă că primise ordine şi era un om suficient de 
fanatic şi de devotat Partidului Comunist ca să comită şi un asasinat în masă 
ŞI o sinucidere. 

Smith ridică din sprâncene. 

— Sinucidere? 

— Înî, încuviinţă Valentina. Sunt sigură că ordinul pe care îl primise era 
să folosească ultimul glonţ pentru el însuşi. De fapt, nici nu prea avea de 
ales, pentru că este clar că nimeni nu avea să vină după ei. Bănuiesc că un 
alt punct din program era să incendieze avionul şi, odată cu el, toate 
materialele. 

Întinse vârful ghetei şi dădu peste jurnalul de bord al avionului şi un 
teanc gros de plicuri care se aflau alături de sacul de dormit al 
comandantului. Unele dintre ele mai păstrau încă sigiluile de securitate ale 
Forţelor Aeriene Sovietice. 

— O, cum aş vrea să ştiu să citesc în ruseşte! 

— Randi ştie, răspunse Smith clătinând din cap. Dar să ordoni ca 
propriul echipaj să fie măcelărit în felul ăsta? Ce sens are? 

— Poate nu are sens pentru tine, Jon şi nici pentru mine, dar avea sens 
pentru stalinişti. Aminteşte-ţi de batalioanele de baraj ale KGB-ului care 
urmau unitățile Armatei Sovietice în luptă. Misiunea lor nu era să tragă în 


duşman, ci în oricare soldat sovietic nedispus să moară pentru gloria 
Revoluţiei proletare. Dacă era vorba de o chestiune legată de securitatea 
statului, nici n-ar fi chpit. 

— Dar ce naiba încercau să ascundă? 

— Ca să fiu sinceră, mi-e şi teamă să mă gândesc... Ei, dar ce este aici? 

Valentina îngenunche şi ridică ceva de lângă jurnalul de bord. Smith văzu 
că era portofelul unui bărbat. Ţinând cu dificultate lanterna între umăr şi 
obraz, Valentina începu să se uite prin el. Dintr-odată înţepeni şi lanterna îi 
alunecă izbindu-se de podea. 

— Dumnezeule mare! 

— Ce este, Val? întrebă Smith venind repede lângă ea. 

Fără un cuvânt, îi întinse portofelul. Smith puse lanterna pe un bolovan şi 
îngenunche să-i examineze conţinutul. 

Bani, bani americani; bancnote de douăzeci, de cinci şi una de zece. 
Bancnote vechi, uzate. Şi un permis de conducere din Michigan, 1952, pe 
numele unui anume Oscar Olson. Un permis de bibliotecă pentru Biblioteca 
Publică Marquette şi un card de asigurări sociale pe acelaşi nume. Două 
taloane de la biletele la un Cinema drive-in. Un bon fiscal în valoare de 
optzeci şi cinci de cenți de la un magazin din Bromberg. 

— Val, ce înseamnă asta? Val? 

Femeia stătea lângă el, cu o expresie de uluire pe chip. Fără să rostească 
o vorbă, se lăsă în genunchi lângă trupul comandantului aeronavei şi sfâşie 
stofa costumului de zbor al omului mort de mult. Nasturii săriră în toate 
părțile şi dădură la iveală o cămaşă în carouri negru cu roşu. Valentina se 
lupta acum furioasă cu gulerul şi cu rigiditatea cadavrului înghețat. Reuşi să 
rupă stofa şi scoase medalionul de identificare de la gât. 

— Montgomery Ward! Aproape că aruncă medalionul spre Smith. Apoi 
se târî pe podeaua peşterii şi ajunse lângă ofiţerul politic de pe Misha-124, 
îi deschise cu forţa canadiana de vânt şi costumul de zbor şi descoperi un 
costum civil pe sub acesta. 

— Sears and Roebuck, şopti ea, apoi vocea i se ridică într-un urlet 
strangulat. Smislov, ticăloşiile, unde eşti? 

— AICI, doamnă profesor! 

Smith se ridică şi se întoarse spre locul de unde venea vocea calmă, apoi 
încremeni. Smîslov venise prin spatele lor. Stătea în strălucirea torţei lăsate 
de Smith în zona principală a camerei, iar lumina roşie se reflecta în 
automatul Beretta pe care îl ţinea în mână îndreptat spre ei. 


— Mâinile sus! Amândoi! Vă rog să nu încercaţi nimic! Trupele ruseşti 
vor veni aici imediat. 

— Ce naiba înseamnă asta, domnule maior? întrebă Smith ridicând încet 
mâinile în dreptul umerilor. 

— O situaţie cât se poate de regretabilă, domnule colonel. Dacă nu 
opuneţi rezistenţă, nu veți păți nimic. 

— Asta e o minciună, Jon, spuse Valentina calm, venind alături de Smith 
şi încercând să-şi controleze vocea şi furia. Planul alternativ al ruşilor a fost 
pus în aplicare. Nu-şi pot permite să ne lase să plecăm vii de aici. 

Ţeava pistolului Beretta se smuci în direcția ei 

— Nu e aşa... se poate rezolva ceva... alternative... 

Smislov mormăia cuvintele printre dinți. 

— Nu există alternativă! Cuvintele Valentinei exprimau înţelegere, 
aproape amabilitate. Ştii şi dumneata asta. Ofiţerul politic de pe Misha a 
stricat treaba. Au rămas prea multe informaţii pentru noi şi nu ai putut să ne 
împiedici să le descoperim. Eu ştiu, Grigori şi, cu câteva lucrări de 
referință, colonelul Smith îşi poate da şi el seama. Trebuie să murim, la fel 
ca şi nefericiții ăştia din peşteră. Nu există altă modalitate de a păstra 
secretul! 

Smiîslov nu răspunse. 

— Din moment ce aş putea să înţeleg, ce-ar fi să mă inițiezi chiar acum? 
propuse Smith. 

— Chiar aşa, de ce nu? răspunse Valentina. Totul ne conduce înapoi la 
doctrinele de atac ale Forţelor Aeriene cu rază lungă de acțiune ale 
sovieticilor din timpul Războiului Rece... 

Ţeava pistolului se ridică. 

— Taci din gură, doamnă profesor! 

— Nu are rost să-l lăsăm pe colonel să moară în ignoranță, Grigori! 
Tonul Valentinei era aproape prietenos, dar cu o nuanţă de batjocură în el. 
În final, ai să-i bagi oricum un glonţ în creier. 

Valentina îi aruncă o privire lui Smith. 

— Îţi aminteşti, Jon, când ţi-am spus că misiunile de bombardament 
împotriva Americii trebuiau să fie, prin forța lucrurilor, într-un singur sens? 
TU-4 abia dacă putea ajunge ţintele din statele de nord zburând peste Pol, 
dar nu avea suficient combustibil ca să se întoarcă. Echipajele trebuiau să 
rămână în Statele Unite după ce aruncau bombele. 


— Acestea fiind datele problemei, sovieticii au decis că nu aveau încotro. 
Echipajele bombardierelor destinate Americii au fost supuse unui 
antrenament special. Au învăţat să vorbească engleza americană idiomatică. 
Au locuit într-o imitație de oraş american amenajat de KGB, pentru a se 
adapta la particulanitățile vieţii în Occident şi au fost instruiți în tehnici de 
spionaj şi de sabotaj. 

Intenţia era ca echipajele supraviețuitoare ale avioanelor sovietice să se 
amestece cu masele de refugiați care urmau să apară după atacurile atomice 
masive împotriva Statelor Unite. Odată stabiliți, urmau să spioneze, să 
răspândească o propagandă de învingere, să organizeze sabotaje, grăbind 
apropierea presupusului triumf al sovieticilor. Mă descurc bine până aici, 
Grigori? 

Din nou, nu se auzi nici un răspuns. 

— Dar portofelul, hainele civile? stărui Smith. 

— Toate fac parte din acelaşi scenariu, Jon. KGB-ul era foarte meticulos 
în privinţa detaliilor. Echipajele aveau haine cumpărate din America, valută 
americană autentică şi acte de identitate admirabil falsificate, precum şi 
diverse alte nimicuri personale pe care le are în portofel orice om. 

— Dar era o problemă, continuă Valentina cu o voce egală, aproape 
hipnotizatoare. Paranoia cumplită care devora Rusia stalinistă. Partidul şi 
Prezidiul Suprem ştiau că o mare parte din populația ţării, inclusiv unii 
membri ai formațiunilor lor de elită nu doreau decât un costum de haine 
civile şi un set de documente de identitate care să ateste că sunt orice 
altceva decât cetăţeni sovietici, astfel încât să poată trece nestingheriți 
frontiera. 

— Dacă sovieticii ar fi încărcat un agent biologic la bordul unui avion 
pentru o simplă misiune de antrenament, nu ar fi dat echipajului setul de 
identificare pentru America. Căci probabilitatea dezertării ar fi fost 
considerată mult prea mare. 

Smith constată că privea fix portofelul din mâna lui. 

— Vrei să spui ceea ce cred eu că gândeşti, Valentina? 

— O, da, bineînţeles, Jon! Vocea ei începu să se precipite, devenind din 
ce în ce mai ascuţită. De aceea ruşii au fost atât de zguduiți de descoperirea 
acestei epave vechi. Asta explică întreaga schizofrenie care i-a apucat în 
legătură cu toată treaba. Nenorocitul de antrax a fost în permanenţă 
problema numărul doi. În realitate, se temeau ca noi să nu aflăm adevărul! 
Şi anume că Misha-l124 era un deschizător de drumuri pentru un atac 


strategic cu bombă împotriva Statelor Unite, în care urmau să se folosească 
arme atomice, biologice şi chimice! Ar fi fost un Pearl Harbor al celui de-Al 
Treilea Război Mondial! 

Lăsă vorbele să plutească un timp în aerul rece al peşterii, apoi înclină 
capul şi i se adresă lui Smislov direct. 

— Ce părere ai, Grigori? Îndrăzneşti să spui că nu am dreptate? 

Auzeau respirația gâfâitoare a lui Smislov şi vedeau aburul pe care îl 
scotea, reflectat în razele roşietice ale torței. 

— Ţările comit greşeli, doamnă profesor! Tara dumneavoastră a făcut şi 
ea greşeli. Şi noi am comis greşelile noastre, poate unele mai mari decât 
alții. Poţi să ne iei în nume de rău încercarea de a ascunde faptul că era cât 
pe-aci să distrugem lumea? 

— Acum faci o altă greşeală, domnule maior, interveni Smith. Dacă ne 
ucizi pe noi, nu vei îmbunătăţi cu nimic lucrurile. 

— Vă rog, colonele! în răspunsul lui Smîslov se simţea toată seriozitatea. 
Aveţi cuvântul meu! Voi lua legătura cu superiorii mei. Am să depun toate 
eforturile pentru a vă proteja pe dumneavoastră, pe doamna Metrace şi pe 
domnişoara Russell. Am să schimb ordinele! O să găsim... o să găsim o altă 
cale! 

— Ce o să faceţi? O să redeschideți un gulag pentru noi? Smith râse scurt 
şi dădu din cap. Nu prea cred. 

Lăsă mâinile în jos şi băgă portofelul în buzunarul canadienei. 

— Lasă Jos pistolul, domnule maior! Misiunea s-a încheiat. Am aflat ce 
trebuia să descoperim. 

Dar ţeava se ridică ameninţător către pieptul lui Smith. 

— Nu mă obliga să acţionez, colonele. S-ar putea să-mi pară rău, dar sunt 
ofițer rus! 

— Şi asta este o armă de foc americană, pe care ţi-am dat-o noi. Te rog să 
mă crezi, domnule maior, n-o să-ţi folosească la nimic. 

În vocea lui Smîslov se simţea o notă de amuzament. 

— Presupun că nu veţi încerca nimic atât de copilăresc cum ar fi să-mi 
spuneţi că aţi demontat percutorul. 

— O, nu, spuse Valentina, lăsând şi ea braţele în jos. Ai fi putut să-ţi dai 
seama că lipseşte. Dar pistolul automat Beretta 92 are un dispozitiv de 
blocare destinat să prevină descărcarea accidentală a armei. Dacă umbli 
puțin la el, poate fi pus şi în poziţia de blocare a descărcării deliberate. Şi 


da, Grigori, pe lângă nenumăratele mele talente, haruri şi farmece, sunt şi 
un armurier destul de priceput. 

Smislov făcu singurul lucru rațional care îi mai rămânea în această 
situație. Cocoșul armei căzu în momentul în care apăsă pe trăgaci, scoțând 
un sunet sec care răsună înfundat în spaţiul cavernos al peşterii. 

— Am înţeles, doamnă profesor! 

— Nu a fost vorba despre încredere, domnule maior, reluă Smith făcând 
un pas în direcția rusului. A fost o chestiune de raționament. 

— Înţeleg perfect, domnule colonel. 

Mâna lui Smîslov se smuci, aruncă pistolul inutil în plină figură lui Smith 
ŞI se repezi apoi într-un atac frontal. Smith se aştepta la această mişcare şi 
se feri, lăsând pistolul să-i treacă peste umăr. Dar atacul năprasnic al rusului 
îl trânti la pământ şi rămase țintuit la podea, sub greutatea trupului acestuia. 

Pentru a complica şi mai mult lucrurile, torta care lumina centrul peşterii 
îşi alese exact acest moment pentru a se stinge, aruncându-i într-un 
întuneric dens, străpuns numai de razele de lumină ale lanternei electrice. 

Smith se dezorientă o clipă, dar simţi că Smislov îşi schimbă centrul de 
greutate şi sesiză încordarea mușchilor brațului când rusul se pregăti să 
lovească din nou. Smith răsuci capul într-o parte, simți cum pumnul rusului 
trece razant pe lângă el şi auzi înjurătura explozivă pe care o scăpă acesta 
când pumnul i se lovi cu toată puterea de podeaua peşterii. 

Smith încercă să-l arunce pe Smiîslov jos de pe el, dar nu reuşi, căci 
mişcările îi erau foarte mult îngreunate de îmbrăcămintea arctică. Dar şi pe 
Smislov îl incomoda acelaşi lucru. Încercă să ţintească spre ochii lui Smith, 
dar constată că nu poate face nimic din cauza mănuşilor groase. Vru să-l 
apuce, de astă dată de gâtlej, pipăindu-se în acelaşi timp la brâu după cuțit. 

Mâna stângă a lui Smith se repezi atunci în sus şi apucă strâns gulerul 
canadienei lui Smislov, imobilizându-l; îl pocni apoi cu mâna dreaptă în 
bărbie. Lovitura îi smuci capul spre spate şi trăsăturile i se alungiră brusc. 

Raza lanternei trecu peste cei doi bărbaţi care se luptau şi, o clipă mai 
târziu, veni şi lovitura puternică. Smislov îşi pierdu cunoştinţa. 

— Ţi-a luat cam mult, mormăi Smith rostogolind trupul inert al rusului 
pe podeaua peşterii. 

— Am vrut să fiu sigură cine este deasupra, Jon, răspunse Valentina 
lăsând jos arma. Nu voiam să fac ca Benny Hill şi să te lovesc pe tine în 
locul lui. 


— Îţi apreciez grija. Smith se ridică în genunchi şi îl examină pe rusul 
inconştient. Îşi scoase mănușşa şi îi pipăi pulsul la carotidă. 

— E tot printre noi. E leşinat, dar nu profund. 

— ŞI asta e bine sau rău? se interesă Valentina. 

— Aş putea să spun că e un lucru pozitiv. Mai are ce să ne spună. Şi apoi, 
sărmanul ticălos are dreptate — nu este decât un ofiţer rus care îndeplineşte 
nişte ordine. Între timp, mi-am amintit că şi-a invitat nişte prieteni încoace. 
Poţi să te ocupi de intrarea în peşteră în timp ce eu am grijă de domnul 
maior? 

— Nici o problemă. 

Valentina porni grăbită către intrarea în tunel. 

La lumina lanternei, Smith scoase o pătură de supravieţuire şi o pereche 
de cătuşe de unică folosință din buzunar. Legă încheieturile mâinilor şi 
gleznele lui Smislov, apoi îl înfăşură pe rus în pătura izolatoare. Privind 
înjur, Smith observă un rest destul de mare de lumânare, fixată cu propria 
ceară, într-o nişă din zid. Chiar dacă era veche de jumătate de secol, ardea 
foarte bine când o aprinse şi oferea o lumină pe termen lung în interiorul 
peşterii. 

Îngenunche încă o dată şi verifică semnele vitale ale lui Smîslov. Pulsul 
era puternic, bătăile regulate, iar uşoara denivelare de la ceafă arăta că 
hematomul provocat de lovitura aplicată de Valentina creştea în exterior. 
Smislov îşi va reveni în curând. Deşi rusul se declarase membru al taberei 
adverse, Smith nu avea nici un fel de resentimente faţă de el. Acesta era 
soldat în slujba țării sale, la fel ca şi Smith. Aşa se întâmpla în orice război. 
Acum, după cât se părea, erau în război. Şi nu existau garanţii de victorie 
pentru nici una din părți. 

Smith îşi luă arma şi porni spre gura peşterii. 

Valentina stătea culcată pe burtă în spatele zidului de zăpadă îngheţată şi 
folosea instalația telescopică a armei pentru a scana ghețarul. 

— Vreo activitate? 

Smith se lăsă lângă ea şi trase siguranţa de la anna lui, SR-25. 

— Deocamdată n-am văzut nimic, răspunse ea ridicând ochii de la 
telescop. Fireşte, asta nu înseamnă mare lucru. 

Smith înţelegea ce vrea să spună. Aşa cum dovediseră atât luptătorii ninja 
din Japonia Medievală, cât şi războinicii apaşi din sud-vestul Americii, 
puteai să fii invizibil, deşi stăteai la vedere. 


— Dar am găsit asta chiar în gura peşterii. Valentina ridică bricheta de 
argint. 

— A lui Smislov? 

— Aşa cred. Uite... Valentina întoarse bricheta cu fundul în sus şi apăsă 
pe un compartiment secret. Se auzi un clic de arc care se relaxează şi o mică 
antenă ieşi din ceea ce părea orificiul de umplere. Un transmițător radio 
care operează pe o frecvenţă presetată. Când venea momentul, prietenul 
Grigori nu avea altceva de făcut decât să apese pe buton ca să-şi cheme 
lupii. 

— E un mic transmiţător foarte drăguţ, admise Smith scoțând binoclul 
din suportul lui. Trebuie să fie prin apropiere. Mă întreb ce îi ține pe loc. 

— S-ar putea să aştepte ca Iuda să le dea semnalul final. Valentina apăsă 
antena la loc în bricheta-transmiţător, apoi se ghemui din nou sub telescopul 
de pe arma ei. Mă întreb de ce a încercat să rezolve treaba cu noi de unul 
singur. A vrut să facă pe grozavul? 

— Poate că a vrut numai să ne salveze viața, Val, răspunse Smith. 

— Serios? Aşa crezi? 

— Îmi place să am o viziune pozitivă despre lume. 

Apăraţi de zidul de protecție, cei doi scanau acum în tăcere zona din fața 
gurii peşterii. Minutele treceau, lungi şi apăsătoare. Nimic nu părea să se 
mişte pe suprafaţa gheții, cu excepția zăpezii mutate din când în când de 
vânt dintr-un loc în altul. Apoi ţeava armei Valentinei se opri ca un câine de 
vânătoare care a simțit vânatul. 

— Jon! Vocea Valentinei era naturală. La dreapta ta, cam la două sute de 
metri de aici, chiar lângă dâmbul acela mic! 

Smith îndreptă binoclul spre ținta indicată. Dură câteva clipe până când 
descoperi marginea de jos a suprafeţei ghețarului. Dar acolo nu era nimic 
care să sugereze o ființă umană. În schimb, se vedea o mică ridicătură la 
baza stâncii. Troianul de zăpadă nu avea nimic deosebit. Nimic care să-ţi 
atragă atenția. Dar totuşi ceva nu era în regulă. Contururile troianului nu se 
potriveau cu ceea ce exista în jurul lui. 

— Cred că este ceva acolo, spuse în cele din urmă şi Smith, dar nu sunt 
sigur. 

— Nici eu nu sunt sigură. Aşadar, hai să... hai să ne asigurăm! 

Se auzi un şuierat ascuțit când glontul ţâşni din ţeavă. „Troianul” se 
cutremură sub impactul glonțului superrapid. Şi, în timp ce Smith se uita la 


el, apăru o pată roşie care întunecă suprafaţa zăpezii. Valentina deschise 
arma şi scoase cartuşul folosit. 

— Fi bine, acum ştim. 

— Da, chiar că ştim! Smith dădu din cap încet. Poate că este unul dintre 
cei paisprezece membri ai plutonului de Speţnaz. Dacă ar fi fost o formație 
mai numeroasă, sateliții noştri ar fi depistat-o. 

— Hm! Valentina scoase alt cartuş şi încărcă arma. Pun pariu că sunt de 
la garnizoana din Vladivostok, mongoli siberieni sau tribali iakuţi sub 
comanda unui ofiţer rus. Sovieticii i-au folosit pe post de gardieni în 
gulaguri. Sunt perfect adaptaţi la mediul arctic şi, în general, nu prea 
prietenoşi dacă te întâlneşti cu ei. În privinţa armamentului, s-ar putea să 
aibă puşti de asalt AK-74 şi cel puţin trei puşti automate RPK-74. Sunt 
probabil în echipament de marş şi nu au arme grele, aşadar nu trebuie să ne 
aşteptăm la aruncătoare de grenade RPG. 

— Dar au grenade de mână în mod sigur, replică Smith aruncându-i o 
privire în lateral. Presupun că înţelegi ce înseamnă asta. 

Valentina ridică o sprânceană. 

— Chiar foarte bine. Deocamdată, deţinem superioritatea asupra lor. Cât 
timp putem să-i ținem la distanță, e în ordine. Dar, când se va lăsa 
întunericul sau dacă se schimbă vremea şi se pot apropia mai mult de noi, să 
zicem, la şaptezeci şi cinci de metri, suntem ca şi morți. 


Capitolul treizeci şi unu 


Baza de pe Insula Miercuri 


— Insula Miercuri către Haley, către Haley. Mă auziţi? Terminat. 

Randi repetă apelul pentru a zecea oară. Ridică degetul de pe butonul de 
transmisie şi încercă să distingă ceva printre paraziții care păcăneau în 
microfonul micului transmițător. 

O clipă, inima îi tresări. Dincolo de furtuna electronică a radiațiilor solare 
auzi o voce slabă care parcă răspundea de pe Haley. Apoi auzi cadenţa 
repetitivă a transmisiei. Nu era un răspuns, ci o întrebare. 

Aruncă o privire la ceasul de la mână. Era ora convenită şi operatorii 
radio de pe Haley încercau să stabilească legătura de la capătul lor, conform 
programului stabilit anterior. lar dacă asta era tot ce putea să facă puternicul 
transmiţător de pe Haley în aceste condiții de comunicare haotică, fără 
îndoială că micul transmițător de care dispunea ea nu avea nici o şansă să se 
facă auzit. 

Răsuci cu furie butonul frecvenţei pe canalul tactic şi ridică încă o dată 
microfonul la gură. 

— Insula Miercuri către echipa de la avion. Baza de pe Insula Miercuri 
către echipa de la avion. Jon, mă auzi? Terminat. 

Ridică degetul şi ascultă nerăbdătoare; îi venea să urle la paraziţii care 
hârâiau în cască. 

— Jon, ce naiba, aici Randi! Mă auzi? Terminat! 

Nimic. 

Cu toată furtuna solară, ar fi trebuit să audă totuşi ceva de la ceilalți. 
Acum ar fi trebuit să fie pe drumul de întoarcere şi să fi coborât deja de pe 
munte. Ce naiba se întâmpla acolo sus? Randi avea tot mai mult sentimentul 
că lucrurile se desfăşurau rapid spre un fel de deznodământ, că situația îi 
scăpa de sub control şi totul se prăbuşea în jurul ei într-un mod pe care nu-l 
înțelegea. 

— Şi ce-o să se întâmple dacă nu au veşti de la noi? se interesă dr. 
Trowbridge. 


Randi redeveni conştientă de ceea ce era în imediata ei apropiere, adică 
de încăpere şi de ocupanţii ei. După o noapte de nesomn, în care îl păzise pe 
Kropodkin, mutase cabina radio în partea cealaltă a laboratorului şi 
petrecuse aproape toată dimineaţa verificând antena mare de radio a stației 
şi telefonul prin satelit şi lansând din când în când apeluri inutile prin micul 
transmițător. 

— Nu-ţi face griji, doctore! Dacă nu mai au veşti de la noi un timp, intră 
în vigoare planul pentru situaţii neprevăzute. Randi îşi scoase căştile şi puse 
microfonul la locul lui. Vom primi aici tot ajutorul de care avem nevoie. 

— Foarte bine, să sperăm că nu va veni Gestapoul! 

Randi îl ignoră pe Kropodkin. Acesta stătea cocoţat pe un scaun, cu 
mâinile la spate, într-un colț îndepărtat al laboratorului. Mai schimbase câte 
o vorbă amabilă din când în când cu dr. Trowbridge — de cele mai multe ori 
despre chestiuni fără importanţă — dar rămăsese tăcut față de ea, 
reprimându-şi orice dorinţă de a comenta în barbă. 

Însă asculta atent şi privirile lui erau agere. Randi simţea că omul 
aşteaptă un anumit lucru. Kropodkin ştia că urmează să se întâmple ceva. 

Randi se aşeză pe un alt scaun de laborator şi îşi rezemă coatele de masă. 
Dumnezeule, ce obosită era! Nu dormise şi fusese în alertă două nopți la 
rând. Avea în trusa ei micul pacheţel cu pilule, dar detesta senzația de 
încredere provocată pe cale chimică. Şi mai ştia că, atunci când efectul 
medicamentului dispărea, se prăbuşea într-o neputinţă totală. 

Se frecă la ochii care îi ardeau şi privi prin geamurile îngheţate ale 
barăcii. Spera să-l vadă pe Jon venind în tabără. Dorea să poată lăsa garda 
Jos măcar câteva clipe. Să închidă ochii numai un minut sau două. 

— Domnişoară Russell, te simţi bine? întrebă dr. Trowbridge îngrijorat. 

Randi se îndreptă brusc. Închisese ochii o clipă şi se clătină pe scaun. 

— Da, doctore, n-am nimic! 

Se ridică în picioare şi îşi dădu o palmă în gând, pentru că se lăsase furată 
de somn. Surprinse privirea lui Kropodkin din colţ: rânjea la ea, simțind că 
oboseala este pe cale s-o doboare. 

— Foarte bine, spuse ea îndreptându-se brusc cu fața spre el. A venit 
timpul ca cineva să ne spună cum a sabotat transmiţătorul mare. 

— N-am făcut nimic! N-am umblat la radio! Cuvintele lui erau deformate 
din cauza buzelor umflate. Şi nici altcineva! Răutatea îi sclipea în ochi în 
momentul în care întâlni privirea lui Randi, dar cuvintele fuseseră rostite pe 
un ton plângăcios. Domnule Trowbridge, nu poţi s-o ţii pe nebuna asta de 


parte de mine până când voi fi predat unei poliţii adevărate? Nu vreau să 
mai încasez încă o bătaie! 

— Vă rog, domnişoară Russell, interveni Trowbridge pe un ton monoton, 
din moment ce autorităţile sunt pe drum, n-am putea amâna... 

Randi dădu nerăbdătoare din cap. 

— Foarte bine, doctore. Renunţ. 

Toată dimineaţa, Trowbridge se mişcase şi vorbise ca un om care trăia un 
coşmar cu Randi în rolul monstrului principal. Orăşean modern şi din clasa 
superioară, Trowbridge trăia într-un mediu în care violenţa şi moartea erau 
noțiuni abstracte, ceva despre care aflai de la ştirile televizate sau despre 
care citeai în reportajele de senzaţie din ziare. lar acum se confrunta cu 
articolul autentic, faţă în faţă şi la modul personal. Şi, la fel cum se întâmplă 
cu victimele unui accident violent de maşină sau ale unei calamități 
naturale, profesorul universitar se afunda tot mai mult într-o stare de şoc 
posttraumatic. Randi recunoştea simptomele. 

Şi cel mai rău era că femeia reprezenta elementul negativ în acest 
scenariu. Până în momentul de față, ea fusese vectorul vizibil al violenței. 
În cultura populară modelată în aburul teoriilor unor conspirații sofisticate 
şi al dosarelor X, ea era „femeia în negru”. 

Ştefan Kropodkin reprezenta exponentul normalității. Era un student 
eminent, chipul avid de cunoştinţe din rândul întâi al amfiteatrului, numele 
recunoscut de pe teze. În schimb, Randi era „agentul care lucra pentru o 
agenție din umbră a guvernului”, încarnarea unui baubau al secolului al 
XXI-lea. 

Randi vedea teama din ochii lui Trowbridge de fiecare dată când acesta 
se uita la ea. Vedea şi modul în care Kropodkin întreținea această teamă. 
Orice încercare din partea ei de a restabili adevărul ar fi fost inutilă. 

Dumnezeule, ce încurcătură! 

Apucă arma MP-5 şi traversă încăperea către cabina radio. Se aşeză în 
faţa consolei deschise şi verifică apoi componentele şi setările pentru a suta 
oară. Mai făcu încă o dată gestul inutil de a da drumul la aparat şi de a 
asculta ce se auzea din căşti. 

Randi închise ochii şi îşi sprijini faţa în palme. 

Trebuie să fie de la antenă! Circuitele de recepție funcționau, dar nu 
prindeau nimic prin furtuna solară. Şi toate acestea provocau paraziţii care 
reverberau în microfoane. Când stricase echipamentul radio, Kropodkin 
probabil că umblase la el afară. Din nou, antena! Dar nu era vorba despre 


ceva simplu, cum ar fi fost să tare firele. Randi urmărise cu meticulozitate şi 
verificase cablul dintre laborator şi catargul radio. Căutase orice fel de 
trucuri ale sabotorului: ace de păr puse între fire pentru a provoca 
scurteircuite, rupturi etc. Verificase dacă toţi conectorii erau bine 
înşurubați... 

Randi se îndreptă brusc în scaun. Conectorii! 

În secunda următoare, era în încăperea principală a barăcii şi îşi punea pe 
ea hainele de exterior în cea mai mare viteză. 

— Ce faci? întrebă Trowbridge ridicându-se de pe scaunul unde şedea 
lângă sobă. 

— Ceva ce sper să fie o schimbare pozitivă, doctore, răspunse Randi 
încheindu-şi fermoarul de la canadiană şi trăgându-şi mănuşile pe mâini. O 
să aflăm peste câteva minute. Între timp, stai cu ochii pe Kropodkin! 

Aruncă o privire către tânărul din colţ care devenise brusc foarte atent. 

— Şi încă ceva, să nu te apropii în nici un caz de el până mă întorc! Nu 
va dura mult! 

O expresie de indignare traversă chipul lui Trowbridge şi gura i se 
deschise într-un început de protest. 

— Am spus să nu vă apropiaţi de el! se răsti ea. 

Randi mai verifică o dată cătuşele de plastic de la mâinile lui Kropodkin, 
apoi îşi trecu peste umăr arma automată şi ieşi în sasul de zăpadă. 

Se îndreptă cu pas grăbit către dâmbul din spatele taberei. În primele ore 
ale dimineţii, căzuseră câțiva centimetri de zăpadă proaspătă şi troieniseră 
potecile, astfel că urcuşul până la baza catargului antenei devenise extrem 
de anevoios. Ajunse în cele din urmă la obiectivul ei şi se lăsă în genunchi 
la picioarele catargului. Îndepărtă zăpada cu mâinile înmănuşate şi scoase la 
lumină cutia de la baza catargului antenei. Se vedeau acum şi conectoarele 
etanşate împotriva apei care făceau legătura între cablul principal şi cabina 
radio din interior. Erau două, iar cablul principal se bifurca în linii separate 
pentru telefonul prin satelit şi transmițătorul radio. 

Fiecare conector era o piesă masivă, un şurub imens, absolut etanș, 
executat dintr-un aliaj ce conținea şi aur. Randi se luptă cu ele, iar 
conectoarele i se împotriviră cu înverşunare. Asudând şi gâfâind, Randi îşi 
smulse mănuşile mari din mâini şi luă conectoarele numai cu mănuşile 
subțiri de piele. Pe neaşteptate, primul conector cedă. O bucăţică de plastic 
căzu în zăpadă. Randi recunoscu mecanismul simplu folosit pentru sabotaj. 
Kropodkin deşurubase conectoarele şi le înfăşurase într-o folie subțire de 


plastic. În felul acesta se crea o barieră izolatoare care întrerupea legătura. 
Iar după ce tăiase restul de folie din exterior, nu se mai vedea nici o urmă de 
modificare. 

Randi înjură din nou atât pe Kropodkin, cât şi propria nepricepere. 
Deşurubă şi conectorul telefonului prin satelit şi îl curăţă la fel. Le montă la 
loc pe amândouă, apoi se aşeză cu spatele de catarg, ca să-şi tragă sufletul 
câteva minune. 

Îşi îndeplinise misiunea, adică misiunile, mai bine zis. Aflase ce se 
întâmplase cu echipa de cercetare, îl imobilizase pe vinovat şi restabilise 
legătura cu lumea exterioară. Acum putea să transmită vasului ce se 
întâmpla aici şi să urgenteze sosirea întăririlor. 

Asta dacă vremea va ţine cu ea. Randi simţea deja răceala care îi 
cuprindea mâinile şi îşi puse la loc mănuşile mari exterioare. Se făcea din 
ce în ce mai frig şi aerul începea să se umple de cristale de gheață provocate 
de condens. Auzea în depărtare mugetul vântului pe marginea țărmului. 

În câteva minute, avea să ajungă şi aici. Dacă vremea continua să se 
înrăutăţească, era posibil ca Jon şi tovarăşi lui să nu mai poată reveni în 
noaptea aceea de pe ghețar şi nici nu se putea aştepta la vreun ajutor dinspre 
Alaska. 

Dar orice nor, chiar şi cel al unei furtuni polare, avea şi o dungă argintie. 
Dacă băieţii buni nu puteau să ajungă până la Insula Miercuri, nici cei răi n- 
ar fi reuşit. Poate că va izbuti să-i lege pe Kropodkin şi pe Trowbridge de 
paturile lor şi să aţipească puţin. Însuşi gândul ca atare avea ceva soporific 
în el. Mângâierea moale a fulgilor atârna grea pe pleoapele ei şi chiar şi 
aici, pe dealul îngheţat, capul începea să i se lase în jos, spre piept. 

Şi atunci, prin mugetul întețit al vântului, Randi percepu şi un alt zgomot. 
Ridică imediat capul. La început, parcă nu era chiar un zgomot, ci mai mult 
o vibrație în aer. Dar aceasta crescu treptat în intensitate şi se transformă 
într-un zumzet puternic, reprodus de ecoul dintre țărm şi înălțimi. 

Din fumul dens de deasupra mării apărea acum un contur uriaş. Două 
turbine imense cu gaz tip Tumanski huruiau deasupra fuzelajului zvelt, de 
sticlă transparentă, de lungimea unui avion. Elicele de cincisprezece metri 
ale rotorului biciuiau aerul, creând vibrația ritmică resimțită de Randi ca o 
izbitură de ciocan în piept. 

Venea la mică altitudine dinspre sud şi se înghesuia parcă sub stratul de 
nori. Bătaia feroce a rotorului ridica o tornadă de zăpadă, oblhigând-o pe 


Randi să-şi acopere şi să-şi apere faţa în timp ce monstrul trecea chiar pe 
deasupra ei, la numai o sută de metri altitudine. 

— O, Dumnezeule mare! şopti ea. E un Halo! 

Aparatul de zbor Mii Mi-26, poreclit de NATO „„Halo”, fusese creat în 
anii, '80 în conformitate cu doctrina militară sovietică „dacă este mai mare, 
trebuie să fie mai bun!” Era cel mai mare şi mai puternic elicopter posibil, 
cum probabil că nu avea să se mai construiască vreodată. 

După destrămarea URSS, aparatul trecuse în serviciul comercial şi acum 
putea fi întâlnit pe marile şantiere ale lumii, unde era folosit la ridicarea 
unor încărcături foarte grele. Uriaşul avea numere de înregistrare civile 
canadiene şi cabina de control a scripeţilor, care se vedea pe partea dreaptă, 
îl distingea ca macara aeriană. 

Aşadar, sponsorii lui Kropodkin veniseră să ia marfa şi făceau acest lucru 
în forţă. 

În timp ce uriaşa maşină zburătoare se pregătea să aterizeze în spatele 
taberei, Randi se smulse din şocul care o paralizase. Avea numai două 
opțiuni: să fugă imediat şi să încerce să se ascundă sau să se ducă la stația 
radio pe care o reparase. Optă pentru stația radio. Aceasta era misiunea el. 
Pentru asta se afla aici, ca să strângă informaţii şi să raporteze. 

Alergă spre laborator ca într-un coşmar, căci aluneca la fiecare pas pe 
zăpada proaspătă ca pe un ciment ud. În timp ce alerga, îşi alcătuia în minte 
apelul pe care urma să-l transmită, încercând să pună maximum de 
informaţii în minimum de cuvinte. Va transmite neîntrerupt până va primi 
un răspuns. Şi după aceea, dacă va mai avea timp, va fugi şi îl va lua cu ea 
şi pe Trowbridge. Va trebui să-şi amintească să ia pachetul de supravieţuire 
din laborator şi transmiţătorul radio. Şi o să-i mai tragă o bătaie bună lui 
Kropodkin, dacă nu din alt motiv, cel puţin pentru propria satisfacție. 

Și, în cazul în care nu va mai avea timp, se va lipi cu spatele de perete şi 
va doborî cât mai mulți. Poate că va însemna ceva, dacă nu pentru alții, cel 
puţin pentru Jon şi Valentina. În apropierea laboratorului căzu, dar se ridică 
imediat. Simţea că plămânii îi iau foc, dar se repezi ca o furtună în uşile 
sasului de zăpadă, cu prima comandă deja pregătită s-o rostească. Însă 
instinctele ei sesizară şi reacționară la pericol înaintea conştientului şi îşi 
puse arma la umăr în poziție de tragere înainte să-şi dea seama exact ce 
anume ținteşte. 

Ştefan Kropodkin se ascunsese în colțul cel mai îndepărtat la 
laboratorului şi îl ţinea pe dr. Trowbridge în fața lui, cu un scalpel de 


disecție la gâtul profesorului. Trowbridge era ridicat pe vârfuri şi abia putea 
să stea în picioare; faţa îi era brăzdată de o dâră de sânge care i se scurgea 
din nasul umflat şi din tăieturile provocate de cioburile de la ochelarii 
sparti. 

Nu vorbea nimeni. Nici nu era nevoie. Scena vorbea de la sine. Pe 
pardoseala laboratorului se aflau cătuşele de plastic tăiate. Vicleanul 
Kropodkin îl convinsese pe Trowbridge să-l ajute şi să dea dovadă de spirit 
umanitar. 

Randi era furioasă pe ea însăşi. N-ar fi trebuit să-i lase pe cei doi bărbați 
singuri. Proastă! Proastă! Proastă! Dar acum nu mai conta. Trebuia să 
ajungă la radio. Chiar dacă asta însemna să treacă peste ambele lor cadavre. 

— Nu mişca! se stropşi Kropodkin. Lasă arma jos sau îl ucid! 

Peste zgomotul făcut de turbinele elicopterului, care se învârteau din ce 
în ce mai încet, Randi auzea deja vocile oamenilor. Ar fi fost inutil să-i 
ordone lui Kropodkin să lase cuțitul jos. Toate şansele erau de partea lui şi 
el ştia asta! 

Îmi pare rău, doctore! 

Încordându-se, îşi propti şi mai bine patul armei în adâncitura umărului şi 
degetul i se încleştă pe trăgaci. Trowbridge vedea totul şi un geamăt slab îi 
scăpă din gât. Kropodkin vedea şi el, dar se ascunse în spatele scutului 
uman. 

Apoi privirea lui Randi alunecă peste cei doi, spre cabina radio. 
Kropodkin nu pierduse timpul. Carcasa transmiţătorului zăcea strivită la 
pământ. 

Randi întoarse încet vârful armei MP-5 către podea, iar amărăciunea 
înfrângerii totale i se ridica ca un nod uriaş în gâtlej. Pe fereastră se vedeau 
siluete care se apropiau în fugă de clădire. Oameni înarmaţi se răspândeau 
peste tot. Dar, înainte să apuce ei să intre în încăpere, Randi pusese deja 
arma pe masa de lucru. 

Cu mâinile ridicate, îşi încleştă degetele la ceafa, în timp ce ţevile 
armelor o împungeau în spate. 


Capitolul treizeci şi doi 


Saua ghețarului 


O rafală de vânt şi zăpadă trecu peste gura peşterii. 

— Dau un bănuţ în schimbul gândurilor tale, spuse Valentina. 

Smith aruncă o privire spre cerul care se întuneca tot mai mult spre nord- 
vest. 

— Vine peste noi alt front. 

— Ar fi interesant de ghicit cine va ajunge mai întâi: vremea proastă sau 
întunericul serii. Vrei o ciocolată? 

— Nu, mulțumesc. 

Colonelul şi specialista în istorie stăteau întinşi unul lângă altul în umbra 
şi la adăpostul zidului de zăpadă de la intrarea în peşteră, ținând sub 
observaţie locul din apropierea ghețarului. De la identificarea şi eliminarea 
primului cercetaş Speţnaz nu mai fusese nici o mişcare pe gheaţă. Aveau 
însă sentimentul că undeva se desfăşoară o activitate, iar convingerea izvora 
din faptul că pe urmele lor era o forță ostilă, un duşman care nu va rămâne 
pasiv şi nu-i va lăsa să trăiască. 

Smith se uită pieziş la cealaltă jumătate a echipei lui, în timp ce Valentina 
îşi ronțăia aparent mulțumită gustarea. Trăsăturile ei fine, oarecum exotice 
erau relaxate la adăpostul glugii de la canadiană. 

— Te simţi bine? întrebă el. 

— O, da, foarte bine. Valentina privi la pereţii negri de stâncă şi la 
admirabile pentru dezvoltarea sporturilor de iarnă. 

Smith chicoti încet şi îşi comută atenţia spre terenul din faţa peşterii. O 
doamnă cu totul remarcabilă. 

— Te superi dacă te rog să-mi răspunzi la o întrebare? 

— Nu, de ce? 

— Ce fel de accent ai? Nu este nici britanic, nici australian. Nu pot să-l 
identific. 

— Este dintr-o ţară care nu mai există. M-am născut în Rhodesia — nu în 
Zimbabwe, te rog, în Rhodesia! Tatăl meu răspundea din partea guvernului 


britanic de controlul faunei de vânătoare, asta înainte să preia puterea 
Mugabe. 

— Şi mama ta? 

— Mama era americancă şi aproape zoolog. Adică a absolvit studiile şi a 
făcut cercetări asupra faunei sălbatice africane, dar, ulterior, s-a luat cu una, 
cu alta, printre altele s-a căsătorit cu tata şi nu a mai apucat niciodată să se 
întoarcă în America şi să-şi dea licenţa. 

Valentina se încruntă pentru o clipă, amintindu-și ceva şi deveni 
gânditoare. 

— Aşa că eu am primit dublă cetăţenie, ceea ce s-a dovedit a fi foarte 
folositor în momentul în care lucrurile s-au înrăutățit serios acolo. Am putut 
să fug în America şi să dobândesc statut de refugiate şi am locuit acolo cu 
familia mamei după... ei bine, după aceea. 

— ŞI cum ai ajuns aici? 

Valentina îi aruncă o privire, apoi îşi ţuguie buzele. 

— Întrebarea asta nu încalcă oare regula agenţilor secreţi de a păstra 
informaţiile separat? Ca acele „întrebări care nu pot fi puse” în Legiunea 
Străină? 

— Al naibii să fiu dacă ştiu, spuse Smith ridicând din umeri. Dar tu ai zis 
că suntem destinaţi să devenim amanți. Întrebarea se va pune oricum din 
nou. 

— Corect, încuviinţă ea privind iarăşi spre gheaţă. Este o poveste lungă 
şi destul de încâlcită. Aşa cum spuneam, tata era responsabilul parcului de 
vânătoare şi şeful micului nostru comando — vânător, cercetător şi soldat — 
care ar fi fost probabil mult mai fericit dacă ar fi trăit pe vremea lui Cecil 
Rhodes şi a lui Frederick Selous. M-am născut într-o zonă de război şi am 
crescut într-o casă în care armele erau precum tacâmurile: o realitate şi o 
necesitate a vieţii. Cele mai timpurii amintiri ale mele sunt legate de 
zgomotul armelor de foc de dincolo de casa noastră. Am primit cadou o 
armă când cele mai multe fetiţe din America se mai joacă cu păpuşile 
Bărbie şi am împuşcat primul leopard pe vremea când abia puteam să mă 
cațăr pe pervazul ferestrei de la dormitorul meu. Îi aruncă o privire lui 
Smith şi continuă: Pe scurt, am crescut cu o viziune asupra lumii diferită 
faţă de cea normală. 

Smith înclină capul într-un gest aprobator. 

— Îmi dau seama cum s-a întâmplat. 


— Tatălui meu îi plăcea istoria, voia să ştie cum se explicau lucrurile, 
continuă ea. Obişnuia să spună: „Ca să afli încotro mergi, trebuie să ştii de 
unde vii”. Mi-a transmis şi mie această dragoste pentru istorie, aşa că la 
colegiu am studiat istoria universală. Lucrarea mea de doctorat s-a intitulat 
Epoca modernă: tehnologia armamentelor ca forță călăuzitoare a evoluţiei 
socio-politice. Ulterior, s-a concretizat în prima mea carte. 

— Sună foarte impresionant. 

— O, chiar aşa şi este. În vocea Valentinei se simţea deja entuziasmul 
conferențiarului. Gândeşte-te cât de diferită ar fi fost Europa de astăzi dacă 
arcul lung englezesc nu s-ar fi dovedit net superior arbaletei franceze în 
Lupta de la Agincourt'*. Sau cum s-ar fi terminat cel de-Al Doilea Război 
Mondial dacă japonezii nu ar fi inventat tehnica lansării torpilelor în apă 
adâncă, putând astfel să atace Pearl Harbor. Sau că Statele Unite nu ar fi 
existat niciodată dacă, în timpul Războiului Revoluționar, Armata 
Britanică ar fi introdus în fabricaţie puşca maiorului Ferguson, cu încărcare 
prin spate, în locul celei care se încărca pe la capătul ţevii... 

Smith râse încet şi ridică mâna înmănuşată. 

— Am înţeles, totuşi ceea ce mă interesează este istoria fa! 

— Da, scuze, am un reflex pavlovian. Oricum, după ce mi-am luat 
doctoratul am constatat că nu pot să obțin un post de profesor la o catedră 
ca lumea. Părerile mele erau considerate oarecum neconvenționale în 
anumite cercuri. Aşadar, ca să alung spectrul morții prin înfometare, am 
devenit evaluator, autentificator şi furnizor de arme rare istorice pentru 
muzee şi pentru colecționarii privați. Am început să practic o profesie 
profitabilă şi m-am trezit că străbat lumea de la un capăt la altul, în căutare 
de obiecte pentru clienţii mei. În cele din urmă, am devenit curator al 
Colecţiei de Arme Sandoval din California. 

— Asta am auzit. Dar ce te-a adus aici? Smith bătu uşor cu patul armei în 
pardoseala peşterii. 

Valentina îşi muşcă buzele, iar ochii îi căpătară o expresie gânditoare. 

— Explicaţia este ceva mai... ezoterică. Aşa cum probabil că ţi-ai dat 
seama până acum, sunt membră convinsă a şcolii de gândire „dacă un lucru 
merită să fie făcut, lucrul acesta trebuie dus la bun sfârşit mai mult decât 
bine”. 

— Cam aşa mă gândeam şi eu, aprobă Smith zâmbind. 

— Pe măsură ce îmi continuam studiile, mi-am dat seama că nu mă pot 
limita la aspectul teoretic al armelor. Am dorit să învăţ cum să le folosesc şi 


să simt cum se aplică. Am studiat scrima şi kendo. Am învăţat arta şi 
măiestria vechilor luptători occidentali de la cei mai buni trăgători de la 
Societatea de Tir. Am mituit pe cine a trebuit şi am pătruns în celulele 
închisorilor din Filipine, ca să învăţ tehnicile artiştilor aruncători de cuțite 
zburătoare, înainte de moartea sa prematură, am stat la picioarele 
legendarului Pană Albă, trăgătorul de elită al Marinei Militare, sergent 
Carlos Hathcock şi am învăţat arta luptei. Arme de foc, lame, explozivi, 
arme de luptă grele. Am învăţat cum să le confecționez, cum să le întrețin şi 
cum să le folosesc. Totul, de la securea de luptă la bomba cu hidrogen. 

Ridică mâna de pe trăgaciul modelului 70 şi îndoi degetele înmănuşate, 
studiindu-le. 

— M-am trezit că devin o persoană cu adevărat periculoasă, fireşte, 
numai la nivel teoretic. Dar după aceea am vizitat Israelul, mergând pe 
urmele unei „fabrici de garaj” autentice. Și într-o seară am luat cina cu un 
coleg istoric de la Universitatea din Tel Aviv. 

Vocea Valentinei se înmuie. 

— Era un omuleţ absolut fascinant, care nu numai că preda istoria, dar o 
şi trăia. A supravieţuit holocaustului şi a urmărit acțiunile din primele trei 
războaie ale Israelului pentru supravieţuire națională. Luam cina la un mic 
restaurant în aer liber de lângă Universitate. Îmi amintesc că discutam 
despre comunitățile evreieşti istorice din Orientul Mijlociu ca o posibilă 
punte între evreii europeni şi culturile arabe. Tocmai ni se adusese 
mâncarea. Comandasem un biftec şi, când am ridicat cuțitul, un cuplu de 
arabi elegant îmbrăcaţi de la masa de alături s-a ridicat în picioare şi a 
început să omoare oameni. 

Smith observa şi studia sentimentele nuanţate pe care le exprima chipul 
ei. Îşi dădea seama că nu era amintirea fricii sau a repulsiei, ci o 
reexaminare abstractă a unui moment definitoriu dintr-o viață. Un moment 
şi un loc la care femeia aceasta revenise de multe ori. 

— Am auzit focuri de armă şi am fost stropită cu sângele partenerului 
meu de masă, care încasase un glonţ în cap. Apoi terorista mi-a aruncat 
pistolul în față şi a răcnit: „Mare este Dumnezeu...” 

Vocea Valentinei rămase sugrumată. 

Smith îşi puse cu blândeţe mâna pe spatele ei, iar gestul se transformă 
într-o mângâiere uşoară. 

Valentina îşi reveni. 


— Și atunci m-am trezit că stau peste trupurile sfârtecate ale celor doi 
terorişti Hamas. Eram plină toată de sânge — nici o picătură din el nu era al 
meu iar de pe cuțitul pentru biftec, care era tot în mâna mea, picura sânge. 
Cum s-ar spune, întorsesem foaia foarte rapid, deşi nu-mi amintesc 
momentul exact când s-a întâmplat asta. Studiile mele încetaseră să mai fie 
abstracte şi deveniseră extrem de aplicate. 

Smith înţelegea acum de unde provenea scânteia care se aprinsese între 
ei. Cine se aseamănă se adună. Avusese şi el momentele lui definitorii, cele 
în care întorsese foaia. 

— Şi cum te-ai simțit după aceea? 

— Ăsta e lucrul cel mai interesant, Jon, murmură ea. N-am simțit nimic. 
Ei erau morţi şi eu supravieţuisem, aşa că mă încânta la maximum acest 
deznodământ. Singurul meu regret era că nu reacționasem mai repede ca să- 
mi salvez prietenul şi pe ceilalți oameni din restaurant. Mi s-a spus că am 
exact mentalitatea unui trăgător de elită. Pot să mă detaşez perfect, pe cale 
rațională, de trauma psihică a violenței fizice. Ridică din umeri şi se 
strâmbă. Dacă mă străduiesc puţin. 

— Şi acest incident a atras asupra ta atenția organizației Operaţiuni 
Speciale 1? 

— Asta şi alte câteva cercetări făcute pe ascuns şi proiecte de achiziţii pe 
care le-am realizat pentru Departamentele Apărării şi Justiţiei. Se pare că dl. 
Klein a considerat că talentele mele oarecum ezoterice ar putea fi de folos 
micii lui organizații. Şi aşa a fost. Acum consider că am luat-o pe urmele 
tatălui meu. Sunt supraveghetor al fondului cinegetic şi îi elimin pe cei 
ostili şi mâncători de carne de om din jungla societăţii noastre. Poate că o să 
mă revanşez oarecum pentru faptul că am acţionat prea lent în acea noapte, 
la Tel Aviv. 

— Fred Klein ştie cum să-şi aleagă oamenii. Smith îi zâmbi. Mă simt 
onorat că vă cunosc, doamnă profesor Metrace. 

— Mulţumesc, domnule. Valentina dădu din cap. Este foarte plăcut să te 
simţi apreciat. Unii oameni încep să caute imediat apă sfințită şi usturoi 
după ce sapă mai adânc în trecutul meu. 

Smith zâmbi cu tristeţe şi privi la ţeava pistolului SR-25. 

— Nu am nici un fel de pretenţii de superioritate morală. 

— Mă simt uşurată să aud asta. Şi acum, domnule colonel Jon Smith, e 
rândul dumitale! 

— Cum adică, e rândul meu? 


— Cred că ştiu destul de bine cum ai ajuns la dl. Klein, dar cine eşti, de 
fapt? De unde vu? 

Smith strânse din pleoape privind cerul. Plafonul de nori cobora din nou. 

— Biografia mea nu este nici pe departe aşa de interesantă ca a ta. 

— Pe mine mă poţi amuza uşor. 

Smith se gândea ce să-i răspundă, când o bucăţică de zăpadă dislocată se 
rostogoli peste marginea de sus a gurii peşterii şi căzu în faţa lor cu un 
plescăit uşor. 

— O, Doamne! exclamă Valentina şi făcu ochii mari. 

Smith îşi strânse imediat picioarele sub el şi apoi se aruncă plonjând cu 
capul înainte afară din peşteră. Ateriză pe burtă şi se rostogoli pe spate, 
descrise un arc cu arma în aer, țintind deasupra peşterii. 

Soldatul din Speţnaz, îmbrăcat în costumul alb de camuflaj, arăta ca o 
umflătură la vreo zece metri deasupra peşterii. Cu degetele de la o mână 
înmănuşată se ținea de o fisură din stâncă, iar în cealaltă strângea obiectul 
pe care îl căra. 

Rusul privi în jos şi scoase un țipăt în momentul în care Smith ţâşni ca o 
explozie din peşteră. Țipătul fu curmat brusc de păcănitul sec al pistolului 
SR-25 care trase şase runde de gloanţe de 7,62 mm, făcându-l pe inamic să 
zboare literalmente de pe stâncă. 

Trupul inert al soldatului ateriză aproape în capul lui Smith cu o bufnitură 
înfundată de came moartă. Se auzi o a doua bufnitură lângă soldat şi, când 
se întoarse, Smith văzu că era o grenadă lângă capul soldatului, cu un 
exploziv de plastic hpit cu chit de jur-împrejur, ca să mărească efectul de 
distrugere. 

Pentru o clipă, lui Smith i se opri inima. Apoi îşi dădu seama că şi cuiul 
de siguranță şi pârghia grenadei erau la locul lor. 

În clipa următoare, uitase de spaima grenadei. În jurul lui începură să 
sară aşchii de gheaţă în momentul în care răsună un răpăit puternic de 
mitraliere. Soldatul din Speţnaz îi salvă viaţa lui Smith. Datorită 
convulsiilor groteşti pe care le avea, absorbi toate gloanțele în locul lui. 
Valentina striga şi ea ceva, iar Smith auzi răpăitul armei ei când aceasta 
deschise focul. 

Smith se rostogoli pe burtă şi reveni în peşteră ca un animal speriat. Îşi 
aruncă brațul în jurul umerilor Valentinei şi o trase lângă el; rămaseră o 
clipă lungă aşa, strânşi laolaltă, în timp ce focurile de mitralieră se abăteau 


în direcția lor ca o ploaie a răzbunării, iar gloanţele ricoşau în pereții 
tunelului. 

Apoi, pe ghețar, încărcătoarele se goliră, iar armele amuţiră. Urletul 
înfricoşător al vântului se auzea din nou. 

— Val, ai pățit ceva? 

— Nu m-au nimerit. Dar tu? 

Smith observă câteva zgârieturi provocate de gloanţe pe costumul de 
zăpadă. 

— A fost cât pe-aici, dar n-a câştigat nimeni! 

Valentina se desprinse din îmbrățişarea lui şi privi peste zidul de zăpadă. 

— La naiba, dar ăştia chiar au fost foarte buni! Nu mi-am dat nici o clipă 
seama că sunt acolo până în momentul în care au deschis focul şi am văzut 
scânteile de la gura ţevilor. Şi ne-au atacat din cel puţin zece poziţii diferite. 

Smith avusese dovada palpabilă în acest sens. Gura peşterii era acoperită 
de un arc de foc complet. lar la căderea întunericului, în mod inevitabil 
acest arc va începe să se strângă în timp ce oamenii aceştia răbdători se vor 
târî ca nişte viermi pe gheaţă. Punctul culminant va fi o încărcătură 
considerabilă de explozivi puternici şi bombe incendiare care vor fi 
aruncate în gura tunelului. 

Se putea retrage împreună cu Valentina în adâncul peşterii, dar vor fi 
exact ca nişte şobolani care se ascund în capcană, unde vor fi omorâţi şi mai 
uşor. Şi nici să se predea nu părea să fie o opţiune viabilă. 

Totuşi, trebuia să existe altă soluție! Trebuia! 

— Poţi să păzeşti fortăreaţa o clipă, Val? Vreau să verific câteva lucruri. 

— Mă descurc, răspunse ea băgând un încărcător nou în magazia armei. 
Cred că nu vor mai avea chef să ne joace nici un fel de feste deocamdată, 
cel puţin pentru un timp, îl asigură ea arătând spre cadavrele împrăştiate în 
faţa peşterii. 

— Corect! 

Smith îi lăsă arma SR-25 şi cartuşiera şi se aplecă pentru a intra înapoi în 
tunelul peşterii. Porni în patru labe mai departe. Când trecu de cotitură, se 
opri şi aprinse lanterna de mână. O clipă se gândi la generator şi la 
transmiţătorul rusesc, dar renunţă. Bateriile aveau câteva decenii vechime, 
iar benzina care mai rămăsese se transformase în ceară şi gel. Chiar dacă ar 
fi putut s-o facă să funcţioneze, pe cine ar fi putut să cheme în ajutor? Nu 
puteau ieşi din această încurcătură decât prin forțe proprii. 


Smith cobori în peştera principală, urmând firul de lumină dat de 
lumânarea care mai ardea încă. 

— Colonele? 

— Eu sunt, domnule maior! 

Smiîslov se trezise şi stătea aşezat pe pătura de supraviețuire. Smith 
îngenunche şi îl aşeză mai bine pe bărbatul legat. 

— Cum te simţi? Ai ameţeală? Vezi dublu? 

— Nu e nimic grav. 

— Ți-e frig? Te-a pătruns gerul? Simţi că circulația îți este întreruptă pe 
undeva? 

— Nu, e bine. 

— Vrei puțin apă? 

— Da, mulţumesc. 

Smith îi dădu apă lui Smislov din trusa lui de alimente. Rusul plimbă apa 
prin gură şi scuipă apoi un cocoloş de sânge închegat într-o parte. 

— Mulţumesc. O ţigară? 

— Contravine principiilor mele, dar, date fiind împrejurările... 

Smith scotoci prin buzunarele rusului până găsi ustensilele de fumat. 

— Ce face lucruşorul ăsta? întrebă el ridicând în sus bricheta cu gaz. 

— Aprinde țigări, răspunse rusul laconic. 

— Foarte bine. Smith introduse capătul cu filtru al ţigării între buzele lui 
Smislov şi o aprinse. 

— Mulţumesc, îngăimă rusul prin fumul de țigară. Ce s-a întâmplat? Am 
auzit focuri de armă. 

— Oamenii dumitale au încercat să ne doboare, îl informă Smith punând 
trusa de alimente la loc în buzunar. 

— Doamna profesor a păţit ceva? 

— Nu. Dar ai dumitale au pierdut deja doi oameni. 

Smislov închise ochiu umflați. 

— La naiba! Nu trebuia să se întâmple aşa! 

— Dar ce trebuia să se întâmple, domnule maior? 

Smislov şovăl. 

— La naiba, situaţia a scăpat oricum de sub control! concluzionă Smith. 
Înclin să cred că aici se întâmplă ceva ce nici una din ţările noastre nu 
doreşte să se întâmple. Dă-mi o informaţie de care să mă leg şi poate că o să 
punem capăt nenorocirii ăsteia! 

Smislov clătină din cap. 


— Nu, domnule colonel, îmi pare rău, dar este prea târziu. Escaladarea a 
început. Acum este inevitabil. 

— Atunci răspunde-mi la o întrebare: De ce? 

Smislov oftă greoi. 

— Guvernul meu a ştiut întotdeauna că Misha-124 se prăbuşise pe Insula 
Miercuri. Știau şi că antraxul este tot la bordul avionului şi că echipajul a 
supraviețuit impactului. Reuşiseră să stabilească legătura radio cu bazele 
noastre din Siberia. Au cerut ajutor. Dar Biroul Politic a considerat că o 
misiune de salvare ar fi prezentat... dificultăți. La vremea respectivă nu 
existau submarine atomice. Insula Miercuri era în afara razei de acțiune a 
avioanelor cu schiuri de pe atunci şi, dacă ar fi încercat să ajungă acolo cu 
un spărgător de gheaţă, ar fi atras atenția autorităţilor militare canadiene şi 
americane. Exista temerea că Statele Unite ar fi putut afla despre atacul 
eşuat împotriva Americii şi că veţi riposta cu propriile arme nucleare. De 
aceea ofițerul politic de pe Misha-l24 a primit ordin să elimine toate 
dovezile referitoare la misiunea bombardierului. 

— Inclusiv echipajul? 

Smiîslov încuviinţă din cap, evitând privirea lui Smith. 

— Da. Echipajul era considerat cel mai mare pericol la adresa securității. 
Exista temerea că, dacă îşi vor da seama că nu le vine nici un ajutor din 
Uniunea Sovietică, vor contacta puterile occidentale ca să-i salveze. 
Perspectiva morţii de frig şi prin înfometare nu este deosebit de atrăgătoare. 
Ofiţerul politic de pe Misha-124 a primit instrucțiuni să... rezolve această 
potențială ameninţare la adresa statului. 

— Inclusiv pe el însuşi? 

Smiîslov ridică din umeri. 

— Era ofiţer politic al Forţelor Strategice de Atac din Uniunea Sovietică. 
Oamenii aceştia erau membri de partid fanatici. Considerau că a muri 
pentru gloria Mamei Rusia şi a Revoluţiei Comuniste este cea mai mare 
onoare cu putință, chiar dacă şi-ar fi provocat moartea singuri, la ordinul 
partidului. 

— Dar comandantul avionului se pare că nu împărtăşea acest concept 
glorios referitor la moarte. 

Smislov schiţă un zâmbet. 

— Aşa se pare. Guvernul sovietic se temea că se întâmplase ceva în 
momentul în care nu a primit confirmarea finală a îndeplinirii misiunii din 
partea ofițerului politic, dar nu mai putea face nimic. Au preferat, aşa cum 


se spune, „să nu trezească un câine care doarme”. Şi sperau că epava nu va 
mai fi descoperită niciodată. 

— Dar a fost descoperită! 

— Aşa este şi, pe cât se pare, intactă. Guvernul meu ştia că ea va fi 
cercetată. Am fost introdus în echipa dumitale pentru a afla dacă ofiţerul 
politic reuşise să elimine toate dovezile de pe Misha-l24 cu privire la 
misiunea acestuia. Dacă nu, trebuia să le distrug chiar eu. Dar nici ofiţerul 
politic, nici eu nu am reuşit. lar acum planul alternativ este să facem în aşa 
fel încât adevărul să nu iasă niciodată la iveală. 

Smith îl strânse mai tare pe Smislov de umăr. 

— Poţi să le ordoni celor de afară să se potolească? Poţi să iei legătura cu 
cineva care e în măsură să contramandeze totul înainte să mai apară şi alte 
cadavre pe aici? 

— Aş vrea să pot, domnule colonel! Dar trupele Speţnaz au propriile 
ordine, primite de la o autoritate mai înaltă. Eu nu fac parte din lanţul lor de 
comandă. Acum au primit misiunea de a steriliza Insula Miercuri. Trebuie 
să fie eliminate toate dovezile referitoare la misiunea avionului, inclusiv la 
expediția de cercetare. Pentru guvernul meu, pericolul reprezentat de antrax 
este mai mic decât adevărul cu privire la misiunea Misha-124. 

— Dar de ce? întrebă Smith. De ce toată tevatura asta pentru ceva ce s-a 
întâmplat acum cincizeci de ani? 

Vocea lui Smislov se auzi uşor ironică: 

— Conform culturii noastre, noi am spune „cu numai cincizeci de ani în 
urmă”! Voi americanii, sunteţi ca nişte fluturi de mai. Uitaţi şi iertați 
repede! Acum sunteţi în război cu o ţară, ziua următoare le acordaţi ajutor şi 
organizaţi excursii turistice. În Rusia şi în ţările vecine nu este aşa. 
Amintirile noastre persistă şi suntem înclinați să ni le cultivăm pe cele 
dureroase. Dacă s-ar fi aflat că Rusia a fost la un pas de declanşarea unui 
holocaust nuclear în lume, chiar şi după o jumătate de secol, ar fi apărut o 
reacţie puternică; furie, teamă, represalii — lucruri pe care guvernul meu nu 
le doreşte şi de care nici nu are nevoie. În țara voastră sunt lideri politici 
care îşi amintesc de Războiul Rece şi se vor strădui să stopeze ajutorul pe 
care îl primim acum de la voi. Chiar şi printre oamenii noştri vor exista 
resentimente, poate suficient de puternice pentru a alimenta tendințele 
secesioniste şi a duce la prăbuşirea definitivă a autorităţii noastre naționale. 

— ȘI guvernul vostru crede că nu vor exista repercusiuni pentru uciderea 
unei echipe de agenţi americani şi a unui grup de civili nevinovaţi? întrebă 


Smith. 

— Nu încerc să justific în fața dumitale acțiunile guvernului meu, 
domnule colonel, dar liderii noştri sunt înspăimântați şi oamenii speriaţi nu 
acționează rațional. 

— Dumnezeule mare! 

Smith se răsuci pe călcâie. 

— Sper că mă crezi când îți spun, domnule colonel, că îmi pare rău, îmi 
pare sincer rău că dumneata şi ceilalți aţi ajuns în această încurcătură. 

— Şi mie îmi pare rău, domnule maior, spuse Smith luând lanterna şi 
ridicându-se în picioare. Dar eu nu sunt precum comandantul 
bombardierului! Nu am intenția să stau cu braţele încrucişate şi să mor 
pentru gloria patriei mumă! 

— Înţeleg, suntem soldaţi amândoi. Şi unul şi altul vom face ceea ce 
trebuie să facem. 

Smith plimbă lumina lanternei pe chipul lui Smîslov. 

— Poţi cel puţin să-mi spui de ce s-a lansat atacul, apoi a fost anulat în 
ultimul moment? 

— Nu pot, domnule colonel. Chipul lui Smîslov rămase impasibil în timp 
ce clipea în lumină. Este un secret de stat încă şi mai teribil decât misiunea 
lui Misha-124. 

Smith se depărtă de prizonierul lui. Nu mai avea ce scoate de la el şi 
timpul trecea. Dar mai era o posibilitate pe care trebuia s-o ia în calcul. 
Smith începu să plimbe atent lumina lanterne: pe crăpăturile şi fisurile 
peretelui peşterii. Aproape că îşi pierduse speranţa că va găsi ceva, când 
descoperi sus, pe stâlpul din spate al peşterii, dincolo de nişa în care 
găsiseră trupul comandantului navei şi al ofițerului politic, ceva care sclipea 
uşor. Se cățără pe blocurile de stâncă de bazalt până în apropierea tavanului 
peşterii. Obiectul respectiv era o bucată de mătase dublă de paraşută, ţinută 
în loc de bucățele de stâncă înfipte în perete. 

Era pusă acolo ca să apere împotriva vântului! 

Smith dădu la o parte pietrele şi trase afară mătasea. Simţi imediat fluxul 
de aer rece care îl izbi în față. Tubul de lavă continua şi dincolo de peştera 
în care fusese instalată tabăra de supravieţuire! Cândva, în trecut, aici se 
prăbuşise o stâncă şi aceasta barase în mod natural tunelul. Dar mai 
rămăsese o deschizătură suficient de mare pentru ca un om să poată trece 
prin ea spre cealaltă parte a secțiunii din spate. 


Smith se strecură prin deschizătură şi cobori pe panta din faţa lui. Jetul de 
lumină al lanternei se îneca în întuneric. Tubul de lavă continua şi se lărgea, 
devenind cam de dimensiunea unui tunel pentru automobile. Scoase din 
buzunar o busolă, o deschise şi se uită la ecranul luminiscent. Se orientă 
imediat, făcu în minte calculele necesare de corecție impuse de apropierea 
polului magnetic şi ajunse la concluzia că tunelul mergea oarecum paralel 
cu celălalt versant al muntelui. 

Poate că... poate că totuşi... Depinde cât de departe ajunge tubul şi dacă 
are ieşire şi în partea cealaltă. Începu să-şi croiască drum mai departe prin 
tunel, încercând să calculeze unghiul pantei. Se afla acum deasupra 
ghețarului sau sub el? 

Înaintarea era lentă şi periculoasă. Între lespezile de bazalt de mărimea 
unui dulap existau bălți de zăpadă îngheţată alunecoase ca sticla. Pardoseala 
din această parte a tunelului era mai sfărâmată şi mai denivelată decât cea 
unde fusese tabăra, ceea ce însemna că era poate şi mai instabilă. O sută de 
metri... două sute... 

— Uite! O fâşie albă pe fundalul negru al stâncu, un strat proaspăt de 
zăpadă pe peretele tunelului! 

Smith se căţără pe peretele sticlos al ghețarului miniatural până în locul 
în care zăpada compactată fusese îndesată în tunelul de lavă. Era cam la doi 
metri deasupra pardoseli peşterii şi avea aproape dimensiunile unei măsuţe 
de cafea. Îşi fixă un picior pe o lespede solidă de piatră, stinse lanterna şi 
aşteptă să 1 se obişnuiască ochii. Peste câteva minute, zări o luminiscenţă 
slabă care iradia prin zăpada de afară. Lumina zilei! 

Smith îşi scoase baioneta şi începu să sape, făcând cu grijă un tunel către 
lumea exterioară. Luminiscenţă crescu în intensitate, iar Smith îşi dădu 
seama că săpa printr-un troian încrustat cu gheaţă, aşa cum fusese şi cel pe 
care îl găsiseră la intrarea în peşteră. Ajunsese la uşa din spate! 

Dintr-odată încremeni. Din lumea exterioară mai răzbătea şi altceva în 
afară de lumină. 

Se auzeau voci. Nişte voci înăbuşite, care nu vorbeau englezeşte. 

Smith începu să sape din nou, dar se mişca încet, foarte încet şi silențios, 
având mare grijă să nu perforeze troianul. Mai înfipse o dată cuțitul în 
carcasa de gheaţă, creând o fantă orizontală care ducea afară. Privi prin ea 
ca printr-un orificiu de observaţie. 

A doua intrare dădea spre o nişă puţin adâncă de pe versantul stâncii. La 
mai puţin de cincisprezece metri, două siluete înarmate şi îmbrăcate în 


costum de camuflaj pentru zăpadă stăteau pe vine în spatele unei 
protuberanţe a nişei, pândind intrarea principală în peşteră. 

Ca un om care se mişca pe ouă umplute cu nitroglicerină, Smith parcurse 
înapoi tot drumul cu spatele şi cobori pe pardoseala peşterii, pipăind la 
fiecare pas cu mâinile şi cu picioarele ca să încerce stabilitatea stâncilor. 
Găsise o alternativă. 


Capitolul treizeci şi trei 


Staţia de cercetare de pe Insula Miercuri 


Randi o văzu cum vine şi se pregăti pentru ea. Lovitura fu aplicată cu 
palma deschisă, dar nu era o simplă palmă. Randi îşi relaxă muşchii gâtului 
şi ai umerilor şi se mişcă apoi spre stânga şi spre dreapta, în aceeaşi direcție 
cu loviturile, ca să le diminueze efectul. Dar, chiar şi aşa, vedea stele verzi 
şi pielea îi ardea. 

Nu exista nici un motiv care să justifice această bătaie. Randi nu rostise 
nici un cuvânt şi nici atacatorul ei nu vorbise. Dar era începutul previzibil al 
procesului de testare şi de învingere a voinței, procedura celor care o 
prinseseră şi care nu ezitau câtuşi de puţin când era vorba să-i producă 
durere şi suferinţă. Randi îşi dădea seama de acest lucru. Se scutură ca să 
scape de efecte, se îndreptă şi susținu privirea atacatorului, luând o 
înfăţişare sfidător de neutră. 

Ştia de la antrenamentul pentru evadare că era o tactică proastă. Ar fi 
trebuit să stea cu privirile în jos, într-o atitudine de supuşenie. Dată fiind 
psihologia de animal a teroristului, întâlnirea privirii reprezenta o 
ameninţare care putea declanşa o reacţie violentă, uneori cu efect letal. 

Dar, la naiba, oricum o s-o omoare! 

Bărbatul care o lovise era un uriaş, iar înălțimea şi conformaţia lui 
masive erau evidenţiate şi mai mult de costumul de camuflaj pentru zăpadă. 
Peste gulerul deschis al canadienei se vedea o barbă căruntă încâlcită şi 
privirea fioroasă a ochilor mici şi albaştri care ţâşnea de sub sprâncenele ca 
nişte tufişuri. 

Ochii aceştia studiară îndelung chipul lui Randi. Apoi ridurile provocate 
de râs se adunară în jurul lor şi omul chicoti încântat, ca un grohăit gros, 
venind din străfundul pieptului. Randi nu se linişti câtuşi de puţin. Fără 
îndoială că furia acestui om va fi cumplită. 

— A naibii puicuţă, mormăi uriaşul. Ce ştii despre ea, Stefan? 

— E un fel de agent guvernamental american, unchiule, răspunse 
Kropodkin scuipând gros şi ticăloasa trebuie să mi-o plătească! 


Unchiule, mormăi în sinea ei Randi, aşadar, era o afacere de familie. 
Printr-o întorsătură incredibilă a destinului, vulpea Kropodkin ajunsese în 
cotețul expediției arctice. Serviciile de securitate ale lumii erau la cheremul 
unor astfel de indivizi. 

Se aflau în laborator: Randi, profesorul Trowbridge, Kropodkin, uriaşul 
cu capul roşu şi alți doi bărbaţi din aceeaşi bandă — chipuri de slavi fără nici 
o expresie întipărită pe ele, dăltuite parcă în piatră. Randi fusese dezarmată, 
percheziționată, i se scoseseră canadiana şi pantalonii groşi de zăpadă şi i se 
puseseră apoi cătuşe tradiționale din oţel solid. 

Unul dintre paznici stătea chiar în spatele ei şi simţea din când în când 
vârful mitraherei între omoplați. 

— Şi ăsta? întrebă uriaşul arătând cu capul spre dr. Trowbridge. 

Ochii negri şi răi ai lui Kropodkin aruncară o privire fugară spre 
profesorul universitar, omul pe care îl implorase să-l ajute şi care îi luase 
apărarea în fața acuzațiilor lui Randi. 

— Un profesoraş. Zero. 

Trowbridge şi el tot cu mâinile la spate şi încătuşate, ajunsese la apogeul 
coşmarului său. Era atât de palid, încât pielea îi devenise aproape străvezic, 
iar Randi se temea să nu facă un stop cardiac din cauza loviturilor de pumn 
ŞI picioare pe care le încasase după ce îi legaseră picioarele. Partea 
interioară a pantalonilor de catifea reiată era udă. 

Randi dorea să vorbească cu el, să-l încurajeze în vreun fel şi să-l 
consoleze, dar nu îndrăznea. Era spre binele lui Trowbridge ca ea să adopte 
o atitudine de totală indiferență față de el. Dacă ar fi manifestat fie şi cea 
mai mică fărâmă de compasiune pentru profesorul universitar, torționarii ar 
fi încercat să-l tortureze ca s-o determine pe ea să vorbească. 

— Haide, Stefan, spuse jovial uriaşul. Nimeni nu e nimeni. Fiecare om 
este ceva. Se întoarse apoi către Trowbridge. 

— Haide, prietene, nu-i aşa că eşti şi tu ceva? 

— Da! Da. Sunt... sunt dr. Rosen Trowbridge, director administrativ al 
programului de cercetare ştiinţifică de pe Insula Miercuri. Sunt cetățean 
canadian. Sunt... sunt necombatant, sunt civil! Nu am nimic de-a face cu... 
cu oamenii ăştia! 

— Vezi, Stefan? Uriaşul traversă laboratorul către locul de lângă sobă, 
unde se refugiase Trowbridge. Îl bătu uşor pe umăr pe doctor. E doctor. E 
om învăţat, cărturar. Un om inteligent. 

Aruncă o privire către Randi. 


— Dar tu, frumuşico? Şi tu eşti inteligentă? 

Randi nu răspunse. Se uita pe deasupra lui pe fereastra laboratorului, iar 
privirea ei ațintită în gol înregistra automat mişcările celorlalți bărbați care 
veniseră cu elicopterul gigantic, tot ce descărcau, încercând să vadă unde îşi 
vor amplasa santinelele şi posturile de pază din perimetrul stației. 

— Hm, poate că doamna nu este la fel de inteligentă ca dumneavoastră, 
domnule doctor. Cine este? Pentru ce agenţie lucrează? 

Trowbridge îşi trecu limba peste buze şi încercă să nu se uite la Randi, de 
fapt, să nu se uite la nimic. 

— Aşa cum a spus Ştefan, e un fel de agent guvernamental. Nu mai ştiu 
nimic altceva despre ea. 

— Prietene! vocea uriaşului cu păr roşu deveni ameninţător de dulce, nu 
încerca să nu mai fii inteligent! 

O mână mare şi păroasă îl apucă pe Trowbridge de pieptul puloverului. 
Teroristul îl ridică de la pământ, îl balansă apoi deasupra sobei cu cărbune, 
până când pielea dezgolită a mâinilor lui sfârâi pe capacul încins. 

Randi încleştă fălcile aşa de tare, că aproape scrâşni din dinţi. 

După ce Trowbridge încetă să mai tipe, începu să vorbească. Vorbele 
ieşeau din gura lui ca o succesiune de bâlbâieli. Uriaşul roşcat nu avea 
nevoie să conducă interogatoriul. Ghida numai din când în când fluxul de 
vorbe şi mai punea câte o întrebare scurtă, așteptând şi confirmarea lui 
Kropodkin. 

Trowbridge îi dădu de gol pe toți: Jon, Valentina, Smîslov, vasul Haley, 
misiunea. Doctorul nu era agent cu pregătire specială. Randi nu se putea 
aştepta ca bărbatul neajutorat şi îngrozit să facă altceva. 

În timp ce Trowbridge vorbea, Randi se gândea. Mintea ei lucra cu 
febrilitate şi profita de fiecare secundă prețioasă pentru a încerca să 
găsească un truc care să-i salveze pe ea şi pe profesor. Mai trecuse şi altă 
dată prin situații asemănătoare şi câştigase timp de supravieţuire cu câte o 
minciună ţesută frumos sau cu o povestioară de acoperire. Dar, la naiba, 
scenariul ăsta nu-i oferea nici un fel de spaţiu de manevră! 

După ce îi ascultaseră pe Trowbridge şi pe Kropodkin, oamenii ăştia pur 
şi simplu ştiau prea multe. Nu-i mai rămăsese nimic de oferit, de negociat, 
nimic cu care să blufeze. În mâinile şi în ochii dușmanului, nici ea, nici 
Trowbridge nu mai aveau nici o valoare, aşa că se puteau dispensa de ei. 

În partea cealaltă a încăperii, fluxul de cuvinte al lui Trowbridge secase. 
Randi încercă înnebunită să-i transmită prin telepatie un mesaj: Continuă să 


vorbeşti! Nu te opri! Vorbeşte! Spune orice, numai vorbeşte! 

Dar omul nu auzi îndemnul nerostit. Cuvintele lui rămaseră suspendate 
într-un final abia şoptit. 

— Asta e tot ce ştiu... eu cooperez... sunt cetăţean canadian... 

Uriaşul se întoarse către ea cu ochii lui albaştri de fantomă. 

— Ei bine, frumuşico? Ai ceva de adăugat? 

Randi privi în ochii aceia albaştri şi înţelese că era prinsă în capcană. 
Omul o înţelegea şi ştia că orice va spune Randi nu va fi decât o stratagemă, 
menită să amâne inevitabilul. Privi înapoi la el la fel de impasibilă ca statuia 
lui Venus, în timp ce mândria şi disciplina îi țineau sub control mânia şi 
disperarea. 

— Ai perfectă dreptate, frumuşico! Nu are sens să pierdem timpul. 

Uriaşul cu păr roşu se întoarse către Trowbridge şi scoase un automat de 
fabricație cehă CZ-75 din buzunarul canadienei. 

— Mulţumesc, domnule doctor. Ne-ai fost de mare ajutor. 

Ridică pistolul. Cu un gest din cap, îi ceru paznicului său să se dea la o 
parte. 

Trowbridge văzu gestul şi îl înţelese. Un val de groază îi schimonosi 
trăsăturile. 

— Nu! Stai! V-am spus totul. Tot ce ştiu! Am cooperat! Nu aveţi nici un 
motiv să mă ucideţi! 

— Are dreptate! întări Randi. Nu e deloc implicat în toată chestia asta! 
Trebuia să protesteze măcar o dată, deşi ştia cu o certitudine dureroasă că 
era absolut inutil. Nu aveţi nici un motiv să-l omorâţi! 

Ţeava pistolului se clătină. 

— Este foarte adevărat, încuviinţă uriaşul roşcat şi îi zâmbi. Nu am nici 
un motiv să-l ucid..., dar nici să-l las în viaţă. 

Pistolul CZ-75 mugi. Singurul glonţ de 9 mm se înfipse în peretele 
despărțitor al cabinei radio, împrăştiind aşchii de lemn peste tot, amestecate 
cu bucăţi de creier. Trupul inert al lui Trowbridge se prăbuşi în colţul 
laboratorului. 

Randi închise ochii şi nimeni nu auzi suspinul ei de regret şi disperare, 
nimeni în afară de ea însăşi şi de univers. Trowbridge, îmi pare rău! N-am 
fost la înălțime! 

Deschise ochii şi văzu că uriaşul roşcat înconjura masa, venind spre ea. 
Deci, asta era! Locul final în care ştiuse că se va afla la un moment dat. Nu 


era cine ştie ce, dar puţini dintre cei care practicau meseria ei o sfârşeau în 
locuri mai bune. Era şi acesta un aspect al profesiei. 

Automatul CZ-75 tintea spre stomacul ei. 

— EFi bine, frumuşico? Am vreun motiv să nu te omor? 

Randi îşi dădu seama că omul se hotărâse deja. Ştia că nu are nevoie de 
nimic de la ea. Indiferent ce ar încerca să facă, indiferent ce ar fi încercat să 
negocieze şi să ofere nu ar mai fi avut nici o însemnătate. Randi rămase 
tăcută. 

— Nu, nu cred. Automatul se ridică spre faţa el. 

— Stai! 

Cel care vorbea acum era Kropodkin. Stătea lângă unchiul lui, iar în ochi 
1 se citea o expresie de cruzime pură. Ochii lui negri, oblici îi examinară 
lacomi tot trupul, pătrunzând parcă şi sub haine. 

Randi întrevăzu o slabă scânteie de speranță. 

— Trebuie să ne grăbim aşa tare cu asta? Ne aşteaptă o noapte lungă şi 
rece, unchiule! Ar fi păcat de ea! 

Scânteia de speranță se aprinse mai tare când uriaşul începu să analizeze 
această opțiune. Ţeava automatului cobori spre pieptul lui Randi, îi mângâie 
puloverul de lână şi îi trasă contururile trupului. 

Randi ştia că este o femeie atrăgătoare, ba chiar frumoasă. Sexul şi 
seducţia erau instrumente importante din arsenalul ei de agent şi nu avea 
nici o problemă când trebuia să recurgă la ele. Dar orice cochetărie fățişă 
din partea ei ar fi distrus acel potențial fragil de speranță. Aşa că Randi 
înghiți încet în sec şi oftă adânc, ceea ce oferi o perspectivă şi mai 
îmbietoare asupra sânilor ei. 

— Da, Ştefan, ai dreptate, cred că merită să ne jucăm puţin cu ea, 
murmură uriașul roșcat. 

Randi afişă cu precauţie o figură speriată şi disperată. Teama şi 
vulnerabilitatea reprezintă un adevărat afrodiziac pentru astfel de bărbaţi. 
Reacționează la ele ca un rechin la o picătură de sânge din apă. Singura 
şansă ar putea să fie pipa păcii. 

Haideţi, ticăloşilor! Voi aţi vrut-o! Regulaţi-mă înainte să mă ucideţi! 

Existenţa ei atârna de un fir de aţă. 

— Da, ar fi păcat! 

Automatul se depărtă de pieptul ei şi dispăru în buzunarul de la 
canadiană. 


— Oportunităţile de divertisment lasă în mod clar mult de dorit pe insula 
asta uitată de Dumnezeu. Ţine minte, Ştefan, trebuie să ai întotdeauna grijă 
de moralul soldaților tăi! Oamenii noştri nu ne vor ierta dacă îi lipsim de 
compania acestei frumoase doamne. Du-o înapoi în baraca de locuit şi 
pune-o sub lacăt până diseară. Mai întâi munca, pe urmă plăcerea! 

Randi se prefăcu că se prăbuşeşte psihic şi pe chipul ei apăru o expresie 
de groază. Gândiseră cu testiculele în loc de creier. De fapt, nu era decât o 
bandă de derbedei. Derbedei la scară mondială, poate, dar tot derbedei. 
Comiseseră o greşeală pe care un adevărat profesionist n-ar fi făcut-o 
niciodată. Permiseseră unui alt profesionist să rămână în viață. lar acum ea 


îi va face să plătească pentru această prostie. 
* 


Stația de cercetare de pe Insula Miercuri cunoscuse o adevărată inflație 
de populație. Anton Kretek adusese cu el la bordul elicopterului Halo 
douăzeci de oameni, luptători şi tehnicieni. Acum, echipa lucra de zor ca să 
asigure elicopterul-mamut împotriva vremii potrivnice şi stabilea perimetrul 
de patrulare a santinelei. 

După ce termină treburile din laborator, Anton Kretek făcu un tur de 
inspecţie, ca să verifice dacă planul operațional fusese respectat pas cu pas. 
Operaţiunea avea în continuare sorți de izbândă, cu toată intervenția 
agenţiilor de securitate occidentale. 

Fiul surorii lui decedate păşea alături de el prin zăpadă. Kretek era 
încântat de modul în care rezolvase problemele cu el. Ştefan fusese cam 
sălbatic cu ani în urmă. La un moment dat, Kretek căzuse pradă disperării 
din cauza lui. Nu avea simţul disciplinei. Nici un fel de logică, asemenea 
altor tineri din zilele noastre. 

Situaţia fusese destul de gravă când Ştefan îl înjunghiase pe studentul 
acela neamţ din cauza unei fete din Belgrad, apoi îi tăiase şi fetei beregata. 
Kretek avusese nevoie de mult timp şi de o grămadă de bani ca să-l scoată 
pe băiat din Europa, fixându-i un domiciliu stabil în Canada sub o nouă 
identitate. Dar băiatul învățase ceva din treaba asta şi se achitase de datorie 
cu această operațiune. Poate va reuşi să-i ducă firma mai departe. Avea în 
acest fel un moştenitor. 

Ştefan strânse pleoapele din cauza vântului tot mai puternic care spulbera 
zăpada. 

— Suntem total descoperiți aici, unchiule! Sateliții de spionaj ai 
americanilor pot depista uşor toată această activitate. 


Kretek dădu din cap încântat. Băiatul gândea. Da, parcursese un drum 
lung. 

— N-au decât să privească dacă le place. Ăsta a fost unul dintre motivele 
pentru care n-am întârziat sosirea. Am vrut să aterizăm exact înaintea 
următorului front de furtună. Acum condițiile de zbor sunt absolut 
imposibile peste tot între noi şi coasta canadiană. Nimeni nu poate ajunge 
aici. 

— Dar vremea se va stabiliza. 

— E foarte adevărat, Ştefan. Mâine dimineață va fi o spărtură în nori. 
Dar în această parte a lumii vremea se înseninează dinspre nord. O să 
reuşim să decolăm înainte. Am cu mine cei mai buni specialişti în explozivi 
şi au pregătite încărcăturile pentru TU-4. Am obținut şi schemele pentru 
sistemul de arme biologice şi am confecționat o plasă specială de ridicat 
pentru containerul cu antrax. Mâine dimineaţă zburăm la locul accidentului 
şi deschidem avionul ca pe o scoică. Apoi scoatem perla şi pe-aici ţi-e 
drumul. Nu poate dura mai mult de o jumătate de oră, poate patruzeci şi 
cinci de minute, cel mult. Până să sosească autoritățile, vom fi plecați de 
aici. 

— Şi unde mergem, unchiule? 

— An trei locuri de realimentare în zone izolate din nordul Canadei. 
Vom trece prin ele ca să putem ajunge la Golful Hudson şi vom zbura la 
joasă altitudine ca să evităm radarele. În Golful Hudson avem întâlnire cu 
un trauler din Islanda. Elicopterul se va duce la fundul oceanului, iar noi 
vom pleca pe mare către mijlocul Atlanticului. Şi acolo vom transfera 
rezervorul pe unul dintre vasele grupului şi vom lichida traulerul islandez şi 
echipajul acestuia. După aceea suntem liberi ca păsările cerului. Mai trebuie 
doar să decidem dacă vindem prada angro unui singur cumpărător sau dacă 
putem face mai mulți bani împărțind-o în cantități mai mici. 

Kropodkin îl bătu pe umăr pe Kretek şi râse: 

— Bătrânul lup are întotdeauna un plan. 

— Da, dar de astă dată puiul cu nas ascuțit este cel care a mirosit prada. 
Kretek se uită intens în ochii tânărului. Eşti sigur că echipa de investigație 
nu a reuşit să transmită prin radio un raport despre situația de aici? 

— Sunt absolut sigur. Transmițătorul pe care l-au adus cu ei nu avea 
suficientă putere ca să străpungă furtuna solară, iar eu am sabotat instalația 
taberei. A fost cât pe-aci, dar n-au reuşit. Nu au izbutit să transmită nimic în 
exterior. 


Kretek dădu mulțumit din cap. 

— Asta e foarte bine. Din câte ştiu cei de afară, echipa de investigaţie şi 
cercetătorii ştiinţifici ar trebui să fie încă aici, în tabără. Americanii nu vor 
risca să trimită rachete de croazieră sau bombardiere prin furtună, căci ar 
putea să ucidă ostaticii. Aşa că acesta este ultimul lucru de care trebuie să 
ne temem. 

— Nu sunt chiar aşa de sigur, unchiule! 

Kropodkin aruncă o privire în urmă către laborator. Unul dintre oamenii 
lui Kretek târa cadavrul lui Trowbridge prin zăpadă. Altul o mâna pe Randi 
în cătuşe către baraca de locuit. 

— Ceilalți membri ai echipei americane de investigaţie se află în libertate 
pe insulă. Dacă sunt la fel ca ticăloasa asta, înseamnă că s-ar putea să mai 
avem necazuri! 

Kretek ridică din umeri. 

— Fi, nu mai spune! Sunt numai trei. Să ne facem griji pentru ceea ce 
trebuie. Dacă vin diseară înapoi în tabără, îi ucidem. Dacă mâine dimineaţă 
sunt tot sus, la locul accidentului, îi ucidem acolo. lar dacă vor să se 
ascundă de noi, undeva pe insulă, n-au decât. Nu ne interesează atâta timp 
cât nu se amestecă în treburile noastre. 

— Mai puţin asta, spuse Kropodkin şi arătă spre Randi. E important 
pentru mine. 

Vocea lui era încordată şi rece ca vântul polar. 

— Înţeleg! Ai să fii primul care intră în ea în noaptea asta. Îţi datorează 
asta! Kretek îl strânse de mână. Numai să ai grijă să mai laşi ceva şi pentru 
noi, ceilalți, continuă el glumeţ. Nu uita, acum eşti membru al firmei. Părți 
egale pentru toată lumea! 

Şi cei doi bărbaţi râseră împreună ca doi membri ai aceleiaşi familii. 


Capitolul treizeci şi patru 


Ghețarul de pe şaua muntelui 


Umbra stâncilor negre ale vârfului estic se întindea amenințătoare peste 
faţa palidă a ghețarului, contopindu-se tot mai mult cu întunericul nopții. La 
poalele vârfului, se pregătea încleștarea finală. Chipurile cu pielea 
pergamentoasă şi întunecată priveau cu ochi înguşti şi oblici de sub glugile 
canadienelor de vânt, evaluând forța în creştere a vântului şi densitatea 
zăpezii spulberate de acesta. Fiecare nouă rafală estompa contururile şi 
vizibilitatea dintre ei şi obiectivul lor; trupele Speţnaz înaintau cu precauţie 
câțiva metri, profitând de fiecare clipă în care erau protejaţi de ridicăturile şi 
depresiunile din gheaţă, strângând pe nesimţite, dar constant semicercul din 
jurul gurii peşterii. 

Erau iakuţi siberieni, rasa străveche din care se trăgeau şi indienii 
americani, foarte obişnuiţi cu acest mediu ostil şi îngheţat. Ignorau crivățul 
care pătrundea prin costumul arctic şi le amorțea aproape total partea 
corpului în direcția căreia sufla vântul. Ignorau mușcătura usturătoare a 
zăpezii care le degera feţele. Toate cicatricele provocate de degerături erau 
considerate semne de vitejie, insigne de onoare, o dovadă a capacității lor 
de a supravieţui şi de a lupta în medii care ar fi fatale unor oameni mai 
slabi, mai neputincioşi. 

Dar în noaptea aceasta, ceea ce simțeau de fapt era căldură. Focul 
dorinţei de răzbunare ardea cu putere la amintirea tovarăşilor de luptă care 
fuseseră ucişi de cei din peşteră. Tot ce sperau acum era ca duşmanii să nu 
moară prea repede, chiar în timpul primului asalt. Conform concepţiei lor 
despre viaţă, răzbunarea reprezenta un lucru pentru care merită să faci orice 
efort şi să pierzi oricât de mult timp. 

Locotenentul Pavel Tomaşenko privea atent din spatele unui mic dâmb de 
zăpadă de pe gheaţa alunecoasă. Urcase împreună cu sergentul plutonului 
pe partea cealaltă a stâncii, până ajunseseră cam la cincizeci de metri 
distanță de gura peşterii. Prin luneta cu dispozitiv de noapte vedea trupul 
soldatului Uluh întins pe zăpadă chiar în afara peşterii. Acesta îi asigura 
distanţa de care avea nevoie. 


Făcuse o greşeală atunci când încercase să arunce acolo o grenadă în 
după-amiaza aceasta şi era furios că îl pierduse pe cercetaşul Toion, pe care 
îl doborâse lunetistul american. Nu mai avusese răbdare şi asta îl costase 
viaţa a doi oameni, în loc de unul. 

Înseamnă că acum aveau în total trei de răzbunat. Semnalul de atac de la 
transmiţătorul maiorului Smislov fusese ultimul lor contact cu agentul 
infiltrat în interiorul echipei americane de investigații. Probabil că 
americanii descoperiseră adevărata misiune a lui Smislov şi îl omorâseră. 
Era regretabil, dar, pe de altă parte, scăpase de o grijă în momentul lansării 
asaltului iminent. 

Erau buni, mormăi Tomaşenko în sinea lui, dați naibii bărbatul şi femeia 
din peşteră. Probabil că făceau parte din Forţele Militare Speciale sau din 
CIA. Când o să înceapă să-i hăituiască cu oamenii lui, va avea senzația că 
fugăreşte un cuplu de tigri siberieni. Va trebui să verifice ca să fie sigur că 
sunt morți cu adevărat. 

Întunericul se lăsase complet şi începea noaptea arctică lungă de 
şaisprezece ore. Tomaşenko se mai uită o dată prin lunetă. Dispozitivul 
pentru vedere pe timp de noapte era eficient în condiţii de luminozitate 
foarte slabă, dar nu-l mai ajuta când ninsoarea era aşa de densă. În plus, 
acum bateria slăbea din cauza gerului. Oamenii lui primiseră ordine clare şi 
plutonul îşi ocupase poziţiile. Nu avea sens să mai tergiverseze lucrurile. 

— Fu gata, sergent! 

Sergentul Vileaiski mormăi în semn de înţelegere şi îşi desprinse arma de 
pe umăr. 

Tomaşenko scoase din bandulieră o grenadă tip RGN-86 cu fragmentare 
limitată şi îşi vâri fluierul sub gulerul canadienei de vânt. Când fusese 
repartizat prima dată la garnizoana din Siberia, făcuse greşeala de a lăsa 
fluierul să-i atârne la gât pe dinafara canadienei. Metalul îngheţat îi 
smulsese pur şi simplu pielea de pe buze. 

— Lumină! 

Sergentul trase torța razant cu gheaţa, iar aceasta se opri chiar în gura 
peşterii, începând să ardă cu o flacără rece, de magneziu. Tomaşenko apucă 
fluierul şi scoase un sunet ascuţit şi prelung. 

Armele automate RPK-74 începură să răpăie într-o rafală de focuri 
convergente pe gura peşterii. În secunda următoare, şase grenade se izbiră 
de buza peşterii, iar trupul soldatului Uluh descrise cele mai groteşti tumbe. 
Una dintre grenade făcu o spărtură clară în gâtul tunelului, provocând o 


adevărată ploaie de aşchii de gheață şi zăpadă desprinse din baricada de la 
intrare. 

Tomaşenko fluieră de două ori, dând semnalul de încetare a focului. Sări 
apoi în picioare şi porni alergând către gura peşterii. Pentru a da exemplu 
plutonului, trebuia să conducă atacul. Oamenii lui se repezeau spre peşteră 
din toate părțile, ca nişte năluci albe ridicate din gheaţă, ținând armele în 
sus. Dar Tomaşenko ajunse primul. 

— Atenţie, grenadă! 

Smulse cuiul de siguranță şi lăsă căpăcelul să fluture liber, atârnat de bila 
morții. Numără două bătăi de inimă, după care aruncă grenada în gura 
tunelului şi se lipi imediat de faţa stâncii. 

Bubuitura puternică a detonării răsună până departe în tubul de lavă. 
Apucă arma de acolo de unde îi atârna sub braţ şi se răsuci către intrarea în 
peşteră, golind încărcătorul dintr-o singură mişcare prelungită. Sergentul 
Vileaiski, aflat alături de el, trase imediat al doilea set de gloanţe. Scânteile 
săreau şi dansau lugubru în gâtlejul peşterii. 

Nimeni nu răspunse cu foc din interior. 

În timp ce restul plutonului se desfăşura de-o parte şi de alta a intrării în 
peşteră, Tomaşenko şi Vileaiski îşi activară luminile tactice fixate sub ţeava 
armelor. 

Nimic. Dincolo de ceața învolburată de praf şi zăpadă şi mirosul de acid 
picric, primul tronson al tunelului era gol. Americanii probabil că se 
retrăseseră mai adânc, în interiorul peşterii, înainte de declanşarea atacului. 

Tomaşenko puse un încărcător nou în armă. 

— Caporal Vlahvitici, tu şi echipa ta rămâneți aici ca să acoperiți intrarea 
în peşteră şi zona adiacentă. Ceilalţi, după mine! 

Nu era o idee prea ademenitoare, dar nu aveau încotro. Gârboviţi şi 
alimaţi în şir indian, se afundară şi mai adânc în întunericul tunelului. După 
prima cotitură a acestuia, fură nevoiţi să-şi croiască drum cu mare grijă prin 
grămezile de echipament radio vechi, zdrobit de atacul cu grenadă. Nici aici 
nu se vedeau semne de viaţă sau de moarte, dar în faţa lor se contura o 
tăietură adâncă în pardoseala tunelului prin care nu pătrundea lumina 
lanternelor lor tactice. Era un coborâş către o trecere mai joasă şi mai largă. 
Aici ar fi putut fi un punct natural de ambuscadă. 

— Lumină, şopti Tomaşenko. 

Soldatul puse o torță nouă în proiector. Intrară amândoi cu grijă în peştera 
mai mare, mişcându-se fără zgomot, aşa cum numai luptătorii îndelung 


antrenați pot s-o facă. 

— Acum! 

Sergentul Vileaiski trase şi elhberă torţa în străfundurile întunericului, iar 
Tomaşenko îşi dădu jos arma de pe umăr, gata de atac. 

Torța se izbi de peretele peşterii şi se aprinse. La dracu °! Parcă erau 
numai doi! 

Pe pardoseala peşterii se aflau şase siluete, luminate acum de torta care 
pulsa. 

— Înapoi! Daţi-vă înapoi! 

Tomaşenko se aruncă şi el înapoi către intrarea în peşteră. Ţinând strâns 
de bandulieră, scoase încă o grenadă, iar sergentul Vileaiski îi urmă imediat 
exemplul. 

Tomaşenko aruncă grenada în jos, în peşteră, iar mica sferă de metal 
zăngăni lovindu-se de pardoseală. Explodă cu un muget care îți spărgea 
timpanele ca o undă de şoc. Soldaţii din Speţnaz se ghemuiră la pământ 
ferindu-se de ploaia de şrapnele care vuiau în peşteră. Urmă a doua 
grenadă, apoi a treia. Aerul era plin de fum şi de lavă măcinată; lângă 
umărul lui Tomaşenko se afla o bucată de stâncă dislocată, de mărimea unui 
pumn. 

— Gata! strigă el brusc înspăimântat. S-ar fi putut prăbuşi tot muntele. 
Încetaţi focul! 

Reverberaţiile ecoului şi zgomotul rău prevestitor al pietricelelor care 
cădeau încetară treptat. Din puţul peşterii nu răzbătea decât liniştea. Şi 
întunericul, căci torta se stinsese în timpul atacului cu grenade. 

— Lumină, sergent! ordonă Tomaşenko. 

Arma care lansa torţe tuşi încă o dată şi trimise o altă bilă scânteietoare 
spre peretele opus al peşterii. 

— l-am terminat, domnule locotenent! exclamă Vileaiski. Ticăloşii sunt 
morți! 

Măriră lumina cu ajutorul lanternelor tactice şi plimbară jeturile de 
lumină pe pardoseala peşterii. 

— Dar am văzut numai doi americani. De unde naiba au ieşti toți ăştia? 

— Nu ştiu, sergent! Ai grijă! S-ar putea să mai fie şi alții. 

Trupurile care zăceau aşa rigid aveau ceva aparte. Şi asta îl frapă pe 
Tomaşenko. Nu se vedea sânge! Nu omorâseră pe nimeni! Oamenii ăştia 
erau morți de cincizeci de ani! 


Înjurând, Tomaşenko îşi conduse echipa mai jos, prin tunelul de lavă. Nu 
făcuseră decât să arunce în aer trupurile rigide şi congelate ale oamenilor 
lor! Membrii echipajului mort de pe Misha-124 fuseseră aranjaţi ca nişte 
marionete sinistre, cu ajutorul unei reţele de frânghii de cățărat, prinse cu 
pitoni de pereții peşterii. 

Furios, Tomaşenko îşi dădu seama că i se întinsese o cursă ca să-l țină pe 
loc. Şi cel care făcuse asta cunoştea subtilitățile psihologiei şi ale 
instinctelor militarilor într-o operație desfăşurată în peşteră. Iar el, Pavel 
Tomaşenko, reacționase exact aşa cum sperase inamicul! Cât despre 
americani, nici urmă. Şi nici nu ştia ce se întâmplase cu maiorul Smislov. 

Tomaşenko sesiză murmure neliniştite printre oamenii plutonului. Aceştia 
erau nu numai soldați ai Federaţiei Ruse, dar şi iakuţi, care nu se 
desprinseseră total de magia şi de superstiţiile tribului lor. 

— Răspândiţi-vă şi cercetaţi locul! strigă Tomaşenko, îndemnându-i să 
acționeze. Trebuie să mai fie o ieşire din peştera asta. Un alt tunel! Găsiţi-l! 

După câteva minute de căutare, găsiră trecerea către celălalt tunel. 
Aceasta fusese însă blocată cu lespezi de bazalt. Americanii încercau să 
câştige timp. Dar cu ce scop? Erau oricum ca nişte şobolani într-o conductă 
de canalizare. Numai dacă... 

— Înainte după ei! Mişcă! 

Fără să stea pe gânduri, Tomaşenko se repezi prin mica deschizătură în 
cealaltă secțiune a tunelului. Nu trebuia să-i lase să mai regizeze altă farsă 
sinistră. Avea de partea lui superioritatea numerică şi de armament. Va 
profita de ele. 

— Lumină! Luminaţi locul ăsta! 

Mai multe voleuri de lumină zburară înainte, umplând tunelul de 
strălucirea roşie a infernului, în timp ce vaporii chimici rezultați din 
combustia lor le ardeau plămânii şi ochii. Această parte a tubului de lavă era 
lată ca o autostradă şi înaltă cât o clădire cu două etaje. Plutonul înainta 
rapid, şerpuind printre dărâmăturile de stânci şi de lavă pietrificată de pe 
pardoseala tunelului. Jumătate dintre oameni înaintau în forță, ceilalți 
asigurau acoperirea, gata să dea drumul ploii de gloanţe la primul semn de 
viaţă sau de rezistență. Dar nu era nimeni şi, pe măsură ce înaintau, iar 
tunelul se dovedea a fi tot mai lung, temerile lui Tomaşenko se accentuau 
tot mai mult. Şi iată! O dâră groasă de zăpadă palidă, compactată, care se 
contura pe partea stângă a tunelului. Podeaua tunelului era alunecoasă din 


cauza gheții condensate, dar asta venea de afară. La dracu”! Exista o a doua 
ieşire şi americanii o găsiseră! 

În suprafaţa gheții fuseseră săpate trepte. Sergentul Vileaiski se urcă să 
vadă mai bine. 

— E un tunel de zăpadă aici! Probabil că au fugit pe aici şi apoi l-au 
surpat în urma lor. 

Americanii presupuseseră în mod logic că Tomaşenko îşi va asigura 
perimetrul de securitate din faţa intrării peşterii ca să se pregătească de atac. 
Aşteptaseră pur şi simplu ca oameni lui să intre cu toţii aici, apoi se 
strecuraseră afară, lăsând în urma lor o mulțime de piedici şi bariere care să 
le întârzie urmăritorilor înaintarea. 

— Sergent! Deschide imediat tunelul şi du-te după nenorociții ăştia! 
Păstrează grupa caporalului Otosek cu tine. Eu iau restul plutonului cu mine 
înapoi, la intrarea principală. Probabil că americanii se îndreaptă deja spre 
tabăra stației de cercetare. O să le iei urma şi te duci după ei. Executarea! 

— Da, domnule locotenent! răspunse supus subofiţerul iakut, deschizând 
cu stoicism trusa cu unelte de săpat. Tu, soldat Amaha, mişcă-ţi fundul 
încoace să mă ajuţi! 

În secunda următoare, cei doi soldaţi din Speţnaz luau cu asalt dopul de 
zăpadă. Tomaşenko se întoarse şi porni înapoi cu restul forţelor către locul 
pe unde intraseră. Apoi se opri brusc, ca săgetat de un gând. Ticăloșii 
americani erau isteţi. Nu cumva... 

Soldatul Amaha înfipse lopata de săpat tranşee în masa de zăpadă care 
bloca drumul spre exterior. În timp ce dădea zăpada la o parte, simţi că s-a 
agăţat în ceva. Privi în jos în lumina torței şi văzu o frânghie subțire 
deasupra sapei. La început rămase încremenit, neștiind ce să creadă. Apoi 
înţelese şi scoase un urlet. 

Grenada înfăşurată în plastic pentru a-i mări forţa, cea pe care soldatul 
Uluh încercase s-o arunce în intrarea peşterii ceva mai devreme, îşi împlini 
acum destinul. 

Concentrată în interiorul tunelului, forța exploziei îl aruncă pe 
Tomaşenko cu fața la pământ. Simţi un gust de sânge în gură, mirosul 
amărui al explozivului şi acela metalic al bazaltului. Pe deasupra vâjâitului 
care îi stăruia în urechi auzea gemetele de durere ale celorlalți membri ai 
plutonului doborâți la pământ de suflul exploziei. Se ridică în picioare şi 
privi prin praful de zăpadă roz care umplea intrarea în peşteră. 


Trecerea spre cealaltă parte a versantului fusese deschisă, iar trupurile 
sergentului Vileaiski şi ale soldatului Amaha zăceau aruncate lângă peretele 
îndepărtat al tubului de lavă, lipite acolo ca nişte ploşniţe uriaşe strivite în 
somn de degetul unui om furios. 

Nu exista nici o înjurătură sau blestem pe măsura grozăviei pe care o 
vedea. Tomaşenko porni clătinându-se înapoi şi se căţără pe crăpătura 
neagră din stâncă, dezgolită de suflul exploziei. 

Privi afară, în furtună şi nu-i veni să-şi creadă ochilor. Ieşirea din peşteră 
dădea exact spre nişa din peretele muntelui pe care o folosise el ca post de 
comandă în această după-amiază. Probabil că Smith ăsta stătuse undeva pe 
vine la cinci metri de el, îl privise şi îl ascultase, iar Tomaşenko nu-şi 
dăduse seama nici un moment de asta! Nu sesizase absolut nimic! Nu putea 
supraviețui în carieră după ce păţise o asemenea ruşine! 

— După ei! urlă el. În noaptea asta trebuie să moară! 


Capitolul treizeci şi cinci 


Staţia de cercetare de pe Insula Miercuri 


Randi Russell stătea întinsă pe spate pe patul de jos din compartimentul 
femeilor, cu mâinile încătuşate la ceafă şi legate de stâlpul patului. O geană 
de lumină pătrundea în încăpere prin uşa deschisă, venind de la lampa cu 
gaz din încăperea principală. Din când în când, paznicul înarmat care stătea 
la masă arunca o privire în direcţia el. 

Acesta probabil avea impresia că femeia stă nemişcată, eventual doarme. 
Nu vedea ce se petrece în umbra de la căpătâiul ei, unde Randi mişca 
întruna din degete, ca o pisică atunci când îşi ascute ghearele. Nu-şi putea 
permite să le lase să amorţească. 

Încă din momentul în care o îmbrânciseră şi o aduseseră aici, în camera 
principală, Randi începuse să facă planuri. Când îi puseseră cătuşele şi o 
legaseră de pat, se prefăcuse că se împotriveşte puţin, ceea ce atrase după 
sine încă o palmă nervoasă peste faţă. Dar cătuşele se închiseseră la mâini 
peste puloverul gros, iar la picioare, peste pantalonii groşi, vătuiţi. Scosese 
stofa pe sub cătuşe, lărgindu-le. Avusese grijă, de asemenea, să strângă bine 
pumnii când îi închiseseră cătuşele, căci câştiga în felul acesta alți câțiva 
centimetri prețioşi. 

Se rostogoli puțin pe pat, ca şi când şi-ar fi căutat o poziție mai 
confortabilă. În felul acesta, ajunse la îmbinarea stâlpului patului şi reuşi să 
bage lanţul dintre cătuşe în ea. Apoi îşi încordă degetele cât putu de tare şi 
trase de el. Dacă mai adăuga ceva adrenalină, o să meargă. Nu va fi foarte 
plăcut, dar va funcționa. 

Scană din priviri prin semiîntuneric, evaluă distanţele, îşi fixă în minte 
poziţiile, încercând să calculeze ce avantaje ar fi putut avea. Cât de mare era 
fereastra din peretele din fundul cabanei şi cât de gros o fi geamul termal? 
Cât de adâncă era zăpada adunată lângă zidul cabanei şi la ce greutate 
rezista crusta de deasupra? Ascultă vântul încercând să aprecieze starea 
vremii şi cât de mare era vizibilitatea exterioară. Dar ce-o să facă în privinţa 
hainelor groase de exterior? Presupunea că acestea erau încă în laborator. Va 
trebui să improvizeze ceva la momentul potrivit. 


În cele câteva ore de detenţie, Randi îşi ordonase în minte toate detaliile 
ŞI se pregătise cât mai bine pentru ceea ce avea să urmeze. Iar în rest trebuie 
să aibă răbdare, noroc şi să-şi pună toate speranţele în apetitul sexual slav. 

Mirosul care venea de la rațiile de mâncare încălzite umplea încăperea şi 
prin razele de lumină care pătrundeau pe uşă se mişcau acum mai multe 
umbre. Contrabandistul-şef, Kretek — aşa auzise că îi spun îşi hrănea 
oamenii în schimburi. Mirosul de mâncare fierbinte îi aminti lui Randi că 
nu mai mâncase nimic de la micul dejun sumar. O mâncare ar fi fost ceva 
foarte potrivit acum, dar nu îndrăznea să le ceară, ca să nu pericliteze 
scenariul pe care şi-l pregătise în minte. 

Recunoştea vocile lui Kretek şi Kropodkin. Se aflau în sala principală şi 
mâncau. Lingua franca a grupului era rusa, deşi Randi mai recunoştea vreo 
câteva dialecte şi accente balcanice. În timp ce mâncau, vorbeau şi despre 
operațiunea de a doua zi: aveau de gând să deschidă fuzelajul avionului cu 
exploziv, apoi să ridice în chingi recipientul plin cu antrax. Discutară şi 
despre măsurile de precauţie pe care trebuie să le ia în legătură cu agentul 
biologic letal. 

Mai vorbiră şi despre Jon, Valentina şi despre maiorul Smislov. Din câte 
putuse desluşi Randi, nu reuşiseră să dea până acum de colegii ei. 
Zăngănitul tacâmurilor încetă. Simţi miros de pipe şi de tutun acru balcanic. 
Conversaţia deveni mai relaxată, râsetele mai frecvente. Bărbații se 
destindeau după masă, glumeau, vorbeau despre femei şi sex. 

Nu mai era mult. 

Randi auzi vocea de taur a lui Kretek care spunea: 

— Fi, Ştefan, ar fi bine să treci la treabă. Sunt o mulțime de bărbați care 
stau la coadă şi aşteaptă să le vină rândul după tine. 

Aşadar, primul va fi Kropodkin! 

Îl auzi pe fostul student cum râde cu un râs gros şi obscen, urmat de 
hohotele răguşite şi pofticioase ale celorlalți şi o multitudine de sfaturi şi 
sugestii lhbidinoase. 

— Numai vezi să nu-i faci semne pe faţa aia frumoasă, băiete. 

— Dar ce-ţi pasă ţie de mutra ei, Belinkov? Ce, ai de gând să-i faci 
portretul? 

— Cum să spun, eu am o fire romantică! 

Lumina fu acoperită de o umbră. Era în cadrul uşii şi se uita la ea. Auzea 
respirația lui gâfâitoare, îngreunată de umflătura pe care i-o făcuse ea la 


nas. Auzea cum îşi târăşte bocancii pe podea, îi simţea mirosul greu al 
trupului nespălat. 

Kropodkin intră în compartimentul pentru femei şi trase în urma lui uşa 
pliantă, cufundând spaţiul mic în întuneric. 

Te-am prins, fiu de cățea! 

Dacă lui Kropodkin i-ar fi plăcut spectacolul sau dacă membrii echipei 
lui Kretek se numărau printre cei care se delectează privind partidele de sex 
şi ar fi vrut s-o violeze toți la rând pe masa de sufragerie, Randi ştia că totul 
ar fi fost pierdut. Dar mai avusese relaţii sexuale cu ruşii, atât romantice, cât 
şi profesionale. Ştia că aceştia au în ei o anumită pudoare care se regăseşte 
la multe culturi slave. Exhibiţionismul sexual declanşa adesea o reacție de 
vinovăţie. Pe asta miza. 

Între timp, Kropodkin îngenunchease lângă pat şi îşi pusese mâinile pe 
sânii ei, strângându-i şi frământându-i cu o violenţă copilărească. 

— Lucrurile s-au cam schimbat, nu-i aşa, domnişoară Russell? îi scuipă 
numele ca pe o insultă. Ai o datorie mare la mine. Chiar foarte mare! Şi poţi 
să începi prin a-mi cere iertare oricând. S-ar putea să te ascult. 

Randi îi vedea conturul siluetei în lumina care străbătea pe lângă 
marginea uşii şi vedea şi scânteile din ochii lui roşii şi pofticioşi. Randi 
vorbi direct către acele scântei cu o şoaptă uşoară, pe care n-o putea auzi 
decât el: 

— Aşa, numai ca să ştii, tot am să te ucid! 

* 

Kropodkin scuipă acum o insultă autentică pentru a contracara fiorul de 
gheață care îi străbătu şira spinării. Se ridică în picioare şi îşi dădu jos 
hainele de pe el. O s-o zdrobească pe vrăjitoarea asta frumoasă, o să 
nimicească descântecul pe care îl aruncase asupra lui! 

Apoi o despuie pe ea, îi trase în jos pantaloni de schi, pantalonii termali 
de dedesubt şi chiloţii până la glezne. Nu-şi mai bătu capul cu ghetele, 
putea foarte bine s-o călărească şi aşa. Apoi îi trase peste cap puloverul şi 
bluza groasă pe care o purta pe dedesubt şi le făcu ghem în jurul 
încheieturilor mâinilor, lăsând complet gol trupul ferm, cu excepția 
sutienului. Pe acesta îl sfâşie cu un gest furios şi o lăsă complet goală. 

Randi nu spunea nimic şi nu se împotrivea, nu opunea nici cea mai mică 
rezistenţă. Privea fix la chipul lui, la ochii aceia injectaţi. Era ca şi cum ceea 
ce urma să-i facă el nu avea nici o importanţă. Ca şi când bărbatul ar fi fost 
neînsemnat, deja mort! 


Dar pentru el totul era înfricoşător, chiar excitant! O s-o facă pe târfa asta 
să înțeleagă cine e el! O s-o frângă, o s-o facă să geamă şi să plângă! Se 
urcă deasupra ei pe pat, se ghemui sub arcurile de la salteaua de deasupra şi 
o încălecă, simțind cum spatele femeii se arcuieşte sub apăsarea 


mădularului său. Randi trebuia să scape sau să moară. 
* 


Randi suportă durerea sfâşietoare a penetrării. Auzea respirația gâfâitoare 
a lui Ştefan Kropodkin ieşind şuierătoare printre dinții încleştați, precum şi 
râsetele şi sfaturile obscene pe care i le dădeau ceilalți contrabandişti de 
arme aflaţi la numai câțiva paşi distanță, despărțiți de un perete subțire. 
Simţea cum mâinile lui Kropodkin alunecau dinspre sânii ei învinețiţi spre 
gât. 

Deasupra capului, lanţul dintre cătuşele ei făcu un clic în momentul în 
care intră în adâncitura din stâlpul patului, iar degetele de la mâna stângă 
apucară hainele înfăşurate în jurul încheieturii de la dreapta, ca să-i 
elibereze mâna. 

Kropodkin pompa sălbatic în ea, iar durerea şi furia femeii ajunseră la 
paroxism şi explodară. Pielea i se sfâşie când smuci mâna dreaptă din 
cătuşă şi se eliberă. 

Pierdut în desfătarea sexuală a trupului strivit sub el şi în brutalitatea 
violului, Kropodkin nu-şi dădu seama ce însemnau mişcările convulsive ale 
lui Randi. Aceasta se elberă complet de pulover şi de maicul cu mâneci 
lungi şi le lăsă să cadă pe pardoseală. Apoi mâna stângă, îngreunată încă de 
cătuşe, se ridică şi se încleştă în părul lung şi rar al lui Kropodkin, dându-i 
capul pe spate. 

— Ti-am spus! 

Şoapta aceasta fu ultimul lucru pe care îl auzi Kropodkin. Apoi latul 
palmei drepte a lui Randi se năpusti sub nasul lui Kropodkin şi îi înfundă 


cartilajul sinusului în lobii frontali ai creierului, ucigându-l pe loc. 
* 


Randi simți jetul de sânge care îi curgea pe mână, în timp ce spasmele 
morţii scuturau trupul lui Kropodkin. ÎI rostogoli pe pardoseală, ținându-l 
îmbrățişat ca să înăbuşe zgomotul făcut de acesta în cădere. Să se elibereze 
din cătuşe şi să-l lichideze pe violator nu fusese o problemă foarte 
complicată. Dar să scape după aceea, cu doisprezece oameni înarmaţi la 
numai un metru sau doi de ea dincolo de o uşă care nu se încuia reprezenta 
o mare problemă! Era numai o chestiune de timp, de timp foarte scurt până 


când îşi vor da seama că ceva nu este în regulă aici. Scoase un țipăt 
chipurile de durere, ca să mai câştige câteva secunde în vreme ce îşi ştergea 
sângele de pe mână. Îşi puse în grabă hainele pe ea. Nu erau însă suficiente 
pentru exterior. Fără îndoială că în dulapurile din perete ar fi găsit şi alte 
haine, dar nu avea timp să scotocească după ele pe întuneric. 

Vocile care râdeau se stinseră în sufrageria încăperii şi cineva, probabil 
Kretek, îi strigă ceva lui Kropodkin. 

Randi trebuia să fugă acum. Kropodkin avusese pe el un tricou gros de 
flanel şi un pulover cu glugă peste el. Ochii i se adaptaseră la întuneric şi 
vedea unde zac acestea trântite pe pardoseală. Se va descurca cu ele! Timp 
de o secundă, se gândi la sacii de dormit din paturi. Nu e bine. Prea 
voluminoşi. O s-o încetinească în primele momente ale evadării, care sunt şi 
cele mai critice. 

Întrebarea din camera cealaltă se repetă, de astă dată mai insistent. Randi 
înşfacă hainele lui Kropodkin, apoi apucă şi mânerul playerului de deasupra 
dulapului. Balansându-l cu toată puterea, sparse geamul termopan al 
ferestrei. 

Scaunele din camera cealaltă se izbiră de pardoseală. 

Randi aruncă hainele pe fereastră ca să acopere cioburile şi se rostogoli 
afară. În acel moment, uşa de la despărţitura pentru femei se dădu de perete. 

Simti pe față înțepătura cristalelor de gheaţă şi frigul de afară ca pe o 
explozie în plină figură. Acum totul depindea de acest frig. Dacă crusta de 
zăpadă era suficient de îngheţată ca să-i suporte greutatea, va trăi. Dacă 
rămânea îngropată în troianul de zăpadă, va muri. Se ridică în picioare, 
strânse hainele la piept şi alergă să se adăpostească la întuneric. 

Auzi urletele şi înjurăturile furioase şi începu să alerge în zigzag. O rază 
de lumină încerca să o prindă şi cineva descărcă un întreg încărcător în 
urma ei de la fereastră. Gloanţele împroşcau zăpada la picioarele ei. Se ruga 
ca nimeni să nu fi înhăţat o puşcă-mitralieră. Vârful ghetei străpunse crusta 
de zăpadă şi timp de o secundă cumplită se împiedică; apoi se reechilibră şi 
o luă la goană. leşi rapid din conul de lumină şi coti brusc spre stânga. Un 
Agram SMG începu să ţăcănească furios ca o maşină de scris, dar trăgea 
orbeşte, împrăştiind gloanţele la nimereală. 

Randi o luă din nou la dreapta şi porni spre câmpul deschis, în timp ce 
luminile cabanei se estompau rapid în întuneric şi în vârtejurile de zăpadă. 
Scăpase! Se opri gâfâind şi începu să se lupte cu hainele furate, să le 
descâlcească şi să scuture cioburile din ele. Apoi le trase pe ea, peste 


costumul de schi. Simţea deja muşcătura gerului. Hainele acestea nu puteau 
să-i asigure o protecție suficientă pe timpul nopţii. Nici pe departe! 

Rupse poalele maioului de flanel şi îşi înfăşură faţa cu ea improvizând o 
mască de zăpadă ad-hoc trăgând mâinile care o dureau deja în mânecile 
foarte lungi ale flanelei. Privi de jur-împrejur în întuneric. Vântul îi va servi 
drept busolă. Va merge spre nord şi va încerca să facă joncţiunea cu echipa 
lui Jon. Singura şansă de supravieţuire a lui Randi era acum să meargă 
neîncetat, să nu se oprească şi să-i găsească pe ceilalți. Pornea de la premisa 
că aceştia coborâseră de la locul accidentului spre tabăra stației de cercetare 
de pe Insula Miercuri şi o găsiseră ocupată. În această situaţie, Randi 
presupunea că, în continuare, se vor duce să se pună la adăpost pe culmea 
centrală a insulei, de unde puteau să țină sub observaţie şi tabăra. Din câte îl 
cunoştea pe Jon, acesta va încerca să acționeze intens pe parcursul nopții, ca 
să descopere identitatea forţelor care aterizaseră şi să afle ce se întâmplase 
cu ea şi cu Trowbridge. 

Şansele nu erau foarte mari. Dacă tovarăşii ei nu coborâseră de la locul 
accidentului sau dacă nu va reuşi să-i găsească, va muri înainte de a se 
lumina de ziuă. Dar moartea de acolo părea mai curată şi mai demnă decât 
cea din spatele ei. Îmbrăţişându-şi trupul cu braţele ca să-şi conserve 


căldura corporală, îşi continuă marşul anevoios prin crivățul dezlănțuit. 
* 


Năvălind pe fereastra spartă, gerul invadă încăperea ca o răsuflare a 
mortii. În lumina crudă a lanternei cu gaz, trupul dezgolit şi însângerat, fața 
strivită a lui Kropodkin arătau deosebit de obscen şi de grotesc. Kretek 
sfâşie sacul de dormit de pe pat şi îl acoperi cu el pe nepotul lui. 

Oamenii lui stăteau stingheriți, cu feţe impasibile, dar cu o licărire de 
teamă în ochi. Cineva îi luase ceva şefului lor. Şi şeful nu reacționa prea 
bine în astfel de cazuri, nici chiar când era vorba despre mult mai puţin. 

Kretek privea fix la forma inertă din faţa lui. Singura lui rudă! În ţările 
balcanice familia însemna foarte mult, chiar şi pentru un suflet hain ca al 
lui. Fusese un nătărău! Făcuse prostia s-o privească pe frumoasa blondă nu 
ca pe un pericol, ci ca pe o delicatesă, ca pe o tabletă de ciocolată pe care s- 
o mănânci din mers. Dar fusese de fapt o bombă cu ceas, aşteptând 
momentul potrivit ca să explodeze. 

Vedea clar cum se petrecuseră lucrurile. Femeia se eliberase din cătuşe 
exact atunci când îşi propusese, îl strivise pe Ştefan ca pe un gândac de 
bucătărie şi apoi fugise. Era o profesionistă în accepțiunea letală a 


cuvântului! lar o faţă frumoasă şi o pereche de țâțe ademenitoare îi 
întunecaseră lui Kretek judecata! 

Braţul lui Ştefan ieşea de sub sacul de dormit cu degetele încleştate, 
cerând răzbunare. 

— Găsiţi-o pe târfa asta! Cuvintele lui Kretek fură rostite într-o şoaptă ca 
un muget. Plecaţi şi căutaţi-o! Nimeni nu mai pleacă de pe insula asta decât 
dacă mi-o aduceţi în viaţă. Mă auziti? În viaţă! 

Vlahovici, şeful lui de personal, ezită o clipă, apoi vorbi: 

— Se face, Anton! Haideţi cu toţii! Să organizăm căutarea! Nu se poate 
să fi ajuns departe. Executarea! 

Anton Kretek nu mai rosti nici o vorbă în timp ce oamenii lui se 
pregăteau să pornească la vânătoare. Era cu gândurile departe, plănuia ce va 
face când femeia cu părul de aur va fi adusă în faţa lui. 


Capitolul treizeci şi şase 


Ghețarul de pe şaua muntelui 


Jon Smith auzi bufnitura exploziei din spatele lor, atenuată de urletele 
vântului. Acesta venea direct de la pol şi nu întâlnea nici o piedică în cale, 
astfel că muşcătura lui era năprasnică. Dar în noaptea aceasta Smith vedea 
în rafalele de vânt şi în cristalele de gheaţă pe care le aducea cu el nişte 
aliați. Aceştia vor îngreuna vizibilitatea urmăritorilor lui şi vor şterge 
urmele crampoanelor de pe suprafaţa ghețarului. 

Se mai adăuga şi instinctul uman subliminal de a căuta calea cea mai 
lesnicioasă şi de a evita fluviul de foc îngheţat, întorcându-se cu spatele 
spre el. Aşa că Smith avea de gând să lase instinctul pe seama duşmanilor 
lui, în timp ce el şi oamenii lui vor înfrunta viscolul. 

— Prietenii noştri şi-au recuperat grenada de mână, remarcă Valentina. 
Arăta ca o umbră la capătul frânghiei de siguranţă, iar cuvintele ei erau 
înăbuşite de masca de zăpadă. 

— Aşa s-ar părea, răspunse Smith. Dar mai bine să ne grăbim. Nu cred că 
ne simpatizează prea mult în momentul de față. 

— Nu erau îndrăgostiți de noi nici înainte, Jon! Văd că mergem tot spre 
nord-vest. N-ar trebui s-o luăm spre sud ca să apucăm pe poteca marcată 
înapoi către tabără? 

— Nu mergem înapoi pe poteca marcată. Este de presupus că şi ruşii ştiu 
de existenţa ei. Vor încerca să ne taie calea sau, cel puţin, aşa sper eu că vor 
face. 

— Atunci unde mergem? 

— În tabără. Dar o luăm pe ocolite. O să coborâm de pe ghețar spre 
nordul insulei şi după aceea urmăm linia țărmului. 

— O, scuză-mă, Jon, dar asta înseamnă să ne croim un drum nou de şapte 
sute de metri pe versantul ghețarului spart, printre blocuri de gheață şi 
stânci de bazalt noaptea şi în bătaia viscolului! 

— În esenţă, cam aşa ceva. 

Vocea Valentinei urcă un semiton: 


— Şi intenţionezi să faci chestia asta cu un începător absolut în meserie, 
adică eu şi un prizonier legat ca un balot? 

Cel de-al treilea membru al grupului nu avea nici un comentariu de 
adăugat. Maiorul Smislov stătea tăcut, cu mâinile legate în faţă şi frânghia 
de siguranţă înnodată de rama rucsacului. 

— Gândeşte-te la latura pozitivă: ruşii nu-şi vor imagina nici o clipă că 
am încercat aşa ceva! 

— Şi pe bună dreptate! 

— Nu avem prea multe opțiuni în privinţa asta. Val, ai dreptate şi am să 
ocup poziția centrală. Cu cât mergem mai departe spre nordul şeii, cu atât 
gheaţa va fi mai sfărâmată şi mai alunecoasă. Dacă se deschide o crevasă 
sub tine, pot să mă las imediat pe burtă şi să te trag afară. 

— Foarte bine şi la naiba cu cine a zis „mai întâi doamnele 

Smith se întoarse spre prizonier. 

— Domnule maior, vreau să cred că nu ai intenţii la fel de sinucigaşe ca 
ofițerul politic de pe Misha-124. Cu toate astea, îți atrag atenţia că, dacă te 
simți cumva tentat să încerci să ne blochezi din spatele vreunei crevase sau 
margini de stâncă... 

Smith trase brusc de frânghia de siguranţă. 

— Unde mergem noi, mergi şi dumneata! 

— S-a înţeles, domnule colonel! 

Faţa lui Smislov nu se vedea în întuneric şi sub gluga de la canadiană, iar 
vocea lui nu avea nici o inflexiune. 

— Perfect, atunci la drum! 

Înaintarea lentă şi anevoioasă de-a lungul ghețarului începu. În noaptea 
ca păcura nu exista nici un fel de vizibilitate. Valentina pipăia drumul 
înainte, făcând câte un pas precaut după ce sonda terenul cu vârful ascuţit al 
mânerului securii de spart gheaţa. Smith înainta ghidat de ecranul verde al 
GPS-ului de mână şi punea preţiosul dispozitiv de fiecare dată înapoi, lipit 
de piele, ca să-i menţină bateriile în viaţă. Aşa cum prevăzuse, panta pe 
versantul ghețarului devenea tot mai abruptă, gheaţa din ce în ce mai 
instabilă, iar riscul de apariţie a crevaselor creştea proporțional. Viteza mică 
de înaintare le era considerabil diminuată şi de ocolişurile pe care trebuiau 
să le facă, pentru a nu cădea în crăpăturile mari de la suprafaţa ghețarului. 
Și în cele din urmă inevitabilul se produse. 

Valentina înainta cam la cincisprezece metri în față, o umbră mai închisă 
pe suprafaţa închisă a ghețarului. Apoi, dintr-odată, dispăru pur şi simplu şi, 


>) 


în locul unde stătuse o clipă mai înainte, rămase un morman de zăpadă 
pufoasă. Smith simţi cum puntea de zăpadă cedează şi se aruncă deja în 
spate, proptindu-se în tocurile crampoanelor. Resimţi şocul puternic şi 
smucitura frânghiei de siguranţă care se întinse când căzu pe burtă, dar 
reuşise s-o oprească la timp, astfel că Valentina nu căzuse prea mult. 

Plimbă lumina lanternei de-a lungul frânghiei de siguranță până în locul 
unde dispărea peste margine. Apucă să vadă capătul securii de căţărare a 
Valentinei cum trecea peste marginea gheții. În câteva secunde găsise un 
sprijin pentru picioare şi se străduia ca să iasă la suprafaţă. 

— A fost... destul de interesant, murmură ea prăbuşindu-se alături de 
Smith. 

Smith îşi dădu ochelarii de zăpadă pe frunte şi întoarse lumina către faţa 
el. 

— Ai păţit ceva? 

— Dacă facem abstracție de experimentul groazei, n-am pățit nimic. 

Valentina îşi împinse şi ea ochelarii pe frunte şi îşi dădu la o parte masca 
de zăpadă ca să respire mai adânc. 

— Ce invenție minunată este adrenalina! Nenorocitul ăsta de rucsac 
cântăreşte cât un munte, dar când încercam să ies din gaura aia nenorocită, 
nu simţeam că atârnă mai greu decât un pachet de şerveţele. 

Mai luă o gură de aer şi îşi recăpătă pe deplin controlul. 

— Jon... domnule colonel... dragul meu, nu vreau să mă plâng, dar e 
cam dificil! 

— Ştiu. Întinse braţul şi o strânse stângaci de umăr. Trebuie să ajungem 
să putem sta cu picioarele pe stâncă. Harta indică existența unui mic loc în 
fața noastră unde putem să coborâm de pe ghețar şi să traversăm pe 
versantul vârfului de vest. Acolo există un fel de scară care coboară spre 
țărm. Nu poate fi prea rău. 

Smith păstră pentru sine informaţia că hărțile fotografiate nu erau nici pe 
departe suficient de detaliate pentru a putea aprecia cu acuratețe terenul de 
coborâre. Şi aceasta era o altă lecţie de comandă. Un bun comandant trebuie 
să pară întotdeauna sigur de sine şi de deciziile sale, chiar şi atunci când nu 
este. 

Smith stinse lanterna, îşi puse rucsacul la loc în spinare, se ridică şi îi 
oferi mâna Valentinei. Apoi se întoarse spre Smislov şi îl ajută şi pe el să se 
ridice. Când se prăbuşise puntea de zăpadă, Smith simţise cum frânghia se 
întinsese în spatele lui. Smislov se aruncase şi el pe burtă. 


— Mulţumesc, domnule maior! Apreciez ajutorul dumitale. 
— Aşa cum ai spus, domnule colonel... Vocea rusului era lipsită de orice 
inflexiune. Unde mergeţi voi, merg şi eu. 


Capitolul treizeci şi şapte 
Baza aeriană Eielson, Faribanks, Alaska 


Cele două Osprey MV-22 ale Comandoului aerian fuseseră revopsite în 
albul cenuşiu specific pentru culorile de camuflaj. Cu aripile şi elicele 
turbinelor pliate în spate şi cu tuburile lungi pentru realimentarea în aer 
întinse înainte, transportoarele VTOL de asalt stăteau culcate în strălucirea 
luminilor cu arc din hangar ca o pereche de narvali eşuați pe plajă, iar în 
jurul lor se agitau echipele de la sol ale Forţelor Aeriene. 

De-a lungul peretelui hangarului, soldaţi ai armatei terestre şi specialişti 
militari, îmbrăcați tot în costume de camuflaj, stăteau tolăniți pe scaune; 
unii citeau cărți uşoare; alţii se distrau cu jocuri video pe dispozitive de 
buzunar sau încercau să moțăie, cu toţii antrenați în acel ritm de viață 
tradițional al armatei de grabă alternând cu aşteptarea. 

Afară, pe pista puternic luminată a zonei de manevră, era parcat un avion 
de luptă Combat Talon MC-130, iar sub aripa lui stângă duduia un 
generator electric auxiliar. În strălucirea verde a instrumentelor din cabină, 
un inginer de zbor plictisit ținea imensul rezervor transportor cu motoarele 
gata de acțiune. 

În biroul din spatele hangarului, oamenii din echipajul Comandoului 
aerian se adunaseră în jurul unei mese şi priveau uluiți la comandantul 
grupului lor de acţiune care primise un telefon. 

Maiorul Jason Saunders, un bărbat îndesat şi solid, veteran al serviciului 
de Operaţiuni Speciale, cu părul tuns periuţă, se răstea în telefon. 

— Nu, domnule! Nu lansez misiunea decât atunci când o să fie vreme 
favorabilă pentru aşa ceva... Da, domnule, sunt perfect conştient de faptul 
că există câțiva concetăţeni de-ai noştri care au necazuri mari acolo. Şi eu 
doresc să ajung la ei cât mai repede, la fel de mult ca şi dumneavoastră, 
domnule. Dar, dacă o să pierd echipa de salvare din cauza unei operaţiuni 
executate prematur, nu o să fac bine nimănul!... Nu, domnule, nu este vorba 
numai despre vremea de pe Insula Miercuri şi despre vremea de aici! Este 
vorba de vremea pe care o s-o întâmpinăm pe drum, între acestea două!... 
Singura modalitate în care putem ajunge acolo este să recurgem la 


alimentarea în aer... Da, domnule, suntem antrenați pentru asta, dar să te 
urci deasupra unui Osprey de pe un avion-cisternă este o operaţiune foarte 
periculoasă şi în condiții de vreme normală. Turbulenţele şi gheaţa 
reprezintă pericole majore. lar să încerci să faci aşa ceva noaptea şi în 
mijlocul unei furtuni polare active înseamnă sinucidere curată. Dacă nu 
reuşim să realimentăm aparatele, riscăm să le pierdem pe toate, inclusiv 
avionul-cisternă şi să nu mai ajungem pe insulă. 

Maiorul respiră adânc, încercând să se controleze. 

— După părerea mea de profesionist, ne aflăm în faţa unui scenariu 
operațional imposibil în momentul de faţă. Nu am de gând să-mi expun 
oamenii şi aparatele la un act nesăbuit! Nici chiar la ordinele 
dumneavoastră!... Da, domnule, înțeleg... Ţin toate forţele pregătite de 
lansare şi primim date meteo actualizate la fiecare cincisprezece minute. Vă 
garantez că vom fi în aer la cinci minute după ce primim avizul meteo... 
Meteorologii spun că probabil după ivirea zorilor, domnule... Da, domnule 
preşedinte. Înţeleg foarte bine! Vă vom ţine la curent. 

Saunders puse telefonul la loc în furcă şi se prăbuşi cu faţa în jos pe 
masă. Cu vocea înăbuşită din cauza braţelor încrucişate, se adresă colegilor 
de escadron: 

— Domnilor, vă ordon ca niciodată să nu mă lăsați să mai fac asta! 


Capitolul treizeci şi opt 
Anacosta, Maryland 


Biroul fără geamuri nu oferea nici o informaţie cu privire la starea lumii 
de afară, astfel că numai ceasul digital şi oboseala fizică îi spuneau 
directorului secției Operaţiuni Speciale Unu că era miezul nopții. Klein îşi 
împinse ochelarii pe frunte şi se frecă la ochii care îl usturau. 

— Da, Sam, vorbi el în telefonul roşu. Am luat legătura cu căpitanul de 
pe Haley. A reuşit să se apropie până la nouăzeci de kilometri de Insula 
Miercuri, dar ulterior a dat peste o banchiză prea groasă ca s-o poată 
străpunge cu vasul. A fost nevoit să renunțe, din cauza condiţiilor 
meteorologice, căci era viscol, dar are de gând să încerce din nou de îndată 
ce se va îndrepta vremea. 

— Au veşti de la Smith şi de la oamenii lui? se interesă preşedintele 
Castilia care părea la fel obosit ca şi Klein. 

— Operatorul radio de pe Haley raportează că ar fi prins ceva de pe 
transmiţătorul mobil al echipei în după-amiaza aceasta, dar este 
indescifrabil. De bună seamă că Smith nu a reuşit să repună în funcțiune 
stația mare de transmisie şi telefonul prin satelit. Asta poate însemna ceva 
sau nu. Avem o veste bună în acest sens. Comandamentul Forţelor Aeriene 
şi Spațiale raportează prezenţa unei furtuni solare care a depăşit punctul 
maxim, iar condițiile ionosferice sunt pe cale să se îmbunătățească. Mâine 
vom avea condiţii normale de comunicare. 

— ŞI ce se aude cu recunoaşterea strategică? întrebă Castilia. 

— Unul dintre sateliții noştri a trecut o dată peste Insula Miercuri de când 
au ajuns acolo Smith şi echipa lui şi în seara asta a fost survolată de un 
Onion al Marinei Militare pornind de la Portul Dutch. Ambele treceri au fost 
neconcludente. Este prea multă zăpadă şi nu putem vedea clar solul, nici 
măcar cu infraroşii. Mâine spre seară este programată o altă survolare, după 
ce se mai linişteşte vremea. 

— Aud acelaşi lucru de la toată lumea, replică mâhnit Castilia. După ce 
se îndreaptă vremea! 


— Nu suntem întru totul stăpâni pe destinele noastre, Sam! Mai există 
forţe pe lumea asta cu care nu ne putem lua la trântă! 

— Aşa s-ar părea! urmă o pauză la capătul de la Casa Albă. Ce se aude cu 
investigația din Alaska cu privire la interceptarea aviatică? Avem idee cine 
s-ar putea afla în spatele e1? 

— Asta e o pistă închisă, domnule preşedinte. Ştim în mod sigur că avem 
de-a face cu o celulă a mafiei ruseşti, dar se pare că au acţionat ca 
angajatori independenţi. Cât despre adevărata identitate a instigatorilor, nu 
avem nici un indiciu. Singurii oameni care ar fi putut să ne spună ceva 
despre asta au murit în accident. 

Circuitul telefonic rămase mut. 

— Fred, spuse în cele din urmă Castilia, am decis să trimit forțe de 
întărire pe Insula Miercuri. Poate că, într-adevăr, Smith şi echipa lui au 
dificultăți în restabilirea comunicaţiilor cu noi, dar eu am un presentiment 
neplăcut. 

Klein îşi reprimă un suspin de uşurare. 

— Sam, sunt întru totul de acord cu decizia ta. De fapt, chiar stăteam aici 
şi mă gândeam cum să formulez această cerere. Cred că s-a produs un 
incident undeva, altfel Smith ne-ar fi raportat ceva până acum. Ar fi găsit o 
modalitate să ia legătura cu noi, indiferent cât de rea ar fi vremea. 

— Din nefericire, la fel ca toate celelalte şi forţa de sprijin este reținută la 
sol până se îndreaptă nenorocita asta de vreme! Castilia pufni furios în 
telefon. Sper numai să mai rămână ceva din ei până atunci, ca să avem ce 
sprijini! 

— l-aţi informat pe ruşi în legătură cu decizia dumneavoastră, domnule 
preşedinte? 

— Nu şi nici nu am de gând s-o fac, Fred! Este şi ăsta unul dintre 
motivele pentru care am decis să dau pe faţă operațiunea. Generalul 
Baranov, ofițerul de legătură al ruşilor, a stat de pază la telefon zi şi noapte 
de când am început operaţiunea. Practic, putem spune că plana deasupra lui! 
Dar acum, în ultimele nouă ore, a devenit „indisponibil” şi aghiotantul lui 
nu este autorizat să spună nimic altceva decât „Alo!” atunci când ridică 
receptorul, încep să miros o cacealma urâtă de tot! 

— l-am suspectat pe ruşi de la bun început că ascund ceva în legătură cu 
Misha. Poate că Smith a descoperit ce anume. 

— Dar, la naiba, ei au venit la noi, nu ne-am dus noi la ei! Ei ne-au cerut 
ajutorul! 


Klein oftă şi îşi împinse ochelarii la loc, pe nas. 

— Da, dar îţi spun încă o dată, Sam, aici e vorba despre spreguvernul rus. 
Pentru un lider politic rus, konspirația™ echivalează cu respirația; este 
mecanismul de supravieţuire. Şi mai este vorba şi despre specificul rus. 
Aminteşte-ţi ce spunea Churchill despre ei: „Orientali cu poalele cămăşii 
băgate în pantaloni”. Ar fi o mare greşeală să presupunem că logica şi 
motivaţia lor vor fi întotdeauna aceleaşi cu ale noastre. 

— Dar de ce ar risca să-şi pericliteze relațiile cu administraţia mea 
tocmai acum, când avem atâtea mize comune? 

— Trebuie să fie ceva... Klein tăcu o clipă, căutând cuvântul potrivit... 
deosebit. Încă de la începutul acestei operaţiuni, i-am pus pe oamenii mei 
din Rusia să se intereseze de accidentul aviatic cu Misha şi toți mi-au 
confirmat că acesta este învăluit într-o barieră de tăcere absolută. Şi au mai 
menţionat existenţa unei formulări bizare: „Evenimentul din Cinci Martie”. 

— Evenimentul din Cinci Martie? Ce mai e şi asta? 

— Deocamdată, nu am nici cea mai vagă idee. Este un eufemism pentru 
un scenariu ceva mai amplu din fostul regim sovietic. Se pare că prăbuşirea 
lui Misha-124 reprezintă unul dintre elementele acestui puzzle mai mare. 
Termenul este rostit aproape cu teamă în actualul guvern rus. 

— Află mai mult! ceru sec Castilia. 

— Deja lucrăm la asta, dar s-ar putea să mai dureze. Ruşii au strâns 
foarte tare capacul deasupra tuturor informaţiilor legate de această 
problemă. 

— Am înţeles. Vocea lui Castilia cobori ameninţător cu o octavă. Şi, între 
timp, noi ne-am băgat până-n gât în treaba asta ca să-i facem pe plac 
preşedintelui Petrenko. Dacă ne înjunghie pe la spate, indiferent din ce 
motiv, pe Dumnezeul meu că... 

— Aş sugera să aşteptăm raportul colonelului Smith de la faţa locului, 
domnule preşedinte, interveni Klein calm. Atunci ne vom face o idee mai 
clară despre modul cum stau lucrurile. 

— Sper doar să mai fie în stare să ne ofere un astfel de raport, Sam. 
Rămân pe recepție la Casa Albă. 

— lar eu rămân aici, la sediu, până găsim o rezolvare, domnule 
preşedinte. O să vă ținem la curent. 

— Am înţeles, Fred. Va fi o noapte foarte lungă. 


Capitolul treizeci şi nouă 


Versantul sudic, Insula Miercuri 


Mediul arctic impune menținerea unui echilibru foarte delicat, ca un tăiş 
de cuțit. Mişcarea viguroasă şi activitatea pot să țină frigul la distanţă cel 
puțin un timp. Dar, dacă se exagerează, aceasta provoacă transpirație, iar 
umezeala distruge izolarea naturală a corpului. Apoi ea poate îngheţa, 
ducând la scăderea drastică a temperaturii corporale. Cu alte cuvinte, 
sudoarea te poate ucide. 

Randi Russell cunoştea perfect acest mecanism şi avea grijă să nu atingă 
limitele epuizării în timp ce îşi croia drum anevoie împrejurul taberei pentru 
a ajunge pe creastă. Se mişca repede, dar fără să exagereze. În timp ce 
înainta în pas vioi prin întuneric, îşi evalua posibilitățile sumbre. 

Acestea nu arătau deloc promiţător. Cu sau fără mişcare, îi era frig. 
Straturile de îmbrăcăminte pe care le avea pe ea erau adecvate pentru a 
evita un şoc hipotermic imediat şi pentru a o proteja de ger, dar nu pe 
termen lung. Hipotermia va deveni un factor critic în următoarele câteva 
ore. Mai mult chiar, ca să-şi menţină temperatura, trebuia să se mişte şi îşi 
dădea seama că rezervele ei de energie erau pe sfârşite. 

În plus, douăzeci de oameni foarte răi şi furioşi de pe insula aceasta 
porniseră în căutarea ei cu intenţia s-o ucidă. În împrejurările actuale şi 
fiind vorba despre forțe de securitate destul de indolente, ar putea spera că 
urmărirea va fi amânată pentru mâine dimineaţă. Pe de altă parte, dat fiind 
faptul că era vorba despre nepotul şefului lor pe care ea îl eliminase, s-ar 
putea să fie deja pe urmele ei şi să nu renunţe prea uşor. 

Dintr-odată, cerul se lumină în direcția taberei — un glob de foc se 
aprinsese în pântecele întunericului dens. O rachetă luminiscentă cu 
paraşută, chiar una foarte duceamare! 

Randi nu era prea îngrijorată din cauza ei. Zăpada strălucitoare şi ceața 
de deasupra mării deveniseră opace şi absorbeau rapid lumina, iar vântul 
purta globul de foc spre sud, îndepărtându-l de ea. Însă el dovedea că 
oamenii porniseră în urmărirea ei şi erau extrem de înverşunați. 


Într-un fel, era bine, căci aceasta îi deschidea mai multe posibilități. Dacă 
oamenii porniseră în direcţia ei, ar fi putut să creeze o ambuscadă şi să-l 
ucidă pe unul dintre ei, ca să-i ia hainele şi arma. 

Dar nu putea conta foarte mult pe asta. Probabil că îl văzuseră pe 
Kropodkin şi ştiau de ce este în stare. Acum erau îngroziţi de ea şi frica îi va 
face să fie mult mai precauţi, dar şi mai periculoși. 

Însă un lucru era sigur. Dacă Jon era pe undeva, prin apropiere, îşi va da 
seama că s-a întâmplat ceva. Dacă va realiza că s-a declanşat o urmărire 
împotriva ei, îi va sări în ajutor. Randi se opri o clipă din mersul ei grăbit, 
când un gând sumbru îi străbătu mintea obosită. 

Jon va veni în ajutorul ei! 

Întotdeauna, în sufletul ei, dincolo de amărăciunea şi frustrarea pe care le 
resimțea în legătură cu Smith, avusese totuşi un sentiment de vinovăţie 
pentru că nu fusese alături de logodnicul şi de sora ei, că nu se străduise 
suficient să-i salveze. Cu toate acestea, din tot ceea ce aflase despre acest 
bărbat şi din întâlnirile lor întâmplătoare din ultimii ani, Randi ştia fără nici 
o umbră de îndoială că, dacă Jon îşi va da seama că are probleme, o va ajuta 
în pofida tuturor ordinelor şi a obstacolelor, chiar cu preţul vieții. Pur şi 
simplu, aşa era el! 

Ar fi putut oare să facă mai mult pentru Mike sau pentru Sophie? 

Nu avea timp să reflecteze prea mult la asta acum. I se păru că zăreşte în 
depărtare dâre subțiri de lumină prin furtună. Lanternele de mână puternice 
măturau zăpada — partida de vânătoare începuse, iar hăitaşii încercau să-i ia 
urma. lar gerul o mistuia, declanşându-i dârdâitul imposibil de controlat. 
Trebuia să pornească din nou. Randi se întoarse cu fața spre vântul care 
sufla dinspre creastă şi începu din nou să urce. Poate va reuşi să stârnească 
o avalanşă peste ticăloşii ăştia! 


Capitolul patruzeci 


Versantul nordic, Insula Miercuri 


Smith îndoi o rachetă luminoasă chimică universală pentru orice fel de 
mediu şi sparse capsula interioară. O scutură bine ca s-o aducă la viaţă şi şi- 
o fixă de un buzunar exterior al salopetei de zăpadă. Pentru următorul pas 
pe care intenționa să-l facă, avea nevoie de lumină, aşa că nu-i rămânea 
decât să spere că nu vor fi depistaţi de soldaţii din Speţnaz. 

O altă lumină verde palidă se materializă în vârtejul de zăpadă în 
momentul în care Valentina aprinse altă torță chimică. În lumina combinată 
a celor două torţe distingeau marginea neregulată a prăpastiei ghețarului, 
care se afla la numai câțiva metri în faţa lor. Ajunseseră la interfaţă. Acum 
nu mai puteau să coboare pe faţa sfărâmicioasă a ghețarului. Trebuiau să 
traverseze stâncile vârfului de vest, asta dacă muntele le va permite s-o 
facă! 

Smith îşi dădu jos de pe umeri rucsacul şi scoase o rachetă luminoasă şi 
un şurub de gheaţă din buzunarele laterale ale acestuia. Îngenunche şi răsuci 
şurubul în suprafaţa ghețarului, în unghi ascuţit faţă de buza acestuia. Îşi 
fixă frânghia de siguranţă în această ancoră, apoi se ridică şi se apropie cu 
grijă de marginea instabilă a gheții. Lovi aprinzătorul rachetei, apucă apoi 
mingea de foc care sâsâia şi o aruncă în întunericul adânc de sub el. O 
urmări cu privirea până când aceasta se izbi de peretele de gheață şi rămase 
apoi atârnată, agățată probabil de o protuberanță, cam la patruzeci de metri. 
Distingea în lumina roşiatică stâncile negre de bazalt din faţa lui. Dar 
dincolo de cornișă se căsca un alt hău încă şi mai adânc. 

— Hărțile fotografice erau corecte, spuse Smith ridicând vocea ca să 
acopere vuietul vântului. Este o cornișă acolo jos! 

Valentina se apropie de el, ţinând mâna pe frânghia de siguranţă. 

— Nu e chiar o cornișă, nu-i aşa? 

— Se lățeşte şi coboară cu cât mergi mai mult spre vest, aşa cum se 
întâmplă şi pe versantul sudic. Sunt foarte bucuros că există această 
posibilitate de traversare pe care o putem folosi. Nu eram sigur că o s-o 
găsim. 


Valentina întoarse capul spre el? 

— Şi ce am fi făcut dacă n-am fi găsit-o? 

— E suficient să spun doar că sunt încântat că nu a fost nevoie să 
discutăm acest subiect. Dacă ajungem pe cornişa asta, nu va fi prea greu să 
coborâm pe țărm. 

— Cuvântul-cheie în această frază este „dacă”. 

— O să ajungem! 

Smith se strădui din nou să fie optimist în timp ce privea spre panta de 
coborâre. În acest loc, ghețarul îşi începea cascada finală în jos, pe peretele 
aproape vertical al masivului central, o cascadă de gheață care se profila ca 
o protuberanță pe faţa muntelui. Cu puţin noroc, va reuşi să coboare până la 
cornișă, la punctul de îmbinare a gheții cu stânca. 

— Am să te cobor mai întâi pe tine, Valentina, apoi bagajele şi după 
aceea pe Smislov. Eu voi fi ultimul pe frânghia de rapel. 

Observă că Valentina aruncă o privire scurtă către rusul care stătea 
sfidător în lesă la câțiva metri. 

— Jon, pot să schimb o vorbă cu tine în particular? 

— Fireşte. 

Făcură câțiva paşi ca să se depărteze de marginea ghețarului, până 
ajunseră în spatele lui Smislov. Prin costumul voluminos de camuflaj era 
greu să-ți dai seama de ceva, dar i se păru că rusul se încordează în 
momentul în care trecură pe lângă el. 

Valentina îşi ridică ochelarii de zăpadă şi îşi dădu la o parte masca plină 
de gheață; chipul ei era luminat acum de jos în sus, de torţa chimică. 

— Avem o problemă, începu ea vorbind încet, ca să poată fi acoperită de 
vuietul vântului. 

— Numai una? întrebă Jon cu umor. 

— Vorbesc serios, Jon, spuse ea privind din nou la Smislov, fără să 
zâmbească. Trebuie să ne putem mişca. Smislov ne încetinește şi ne 
complică situația care este şi aşa foarte grea. 

— Ştiu, dar nu prea avem de ales în privinţa asta. Îşi scoase şi el masca şi 
ochelarii, dându-i Valentinei posibilitatea să-i vadă expresia feței. Nu putem 
să-i dăm drumul; dacă se întoarce la Speţnaz, o să le ofere un avantaj 
suplimentar, iar oamenii ăia sunt şi aşa porniţi împotriva noastră. 

— De acord, Jon. Nu putem să-l lăsăm să se întoarcă la prietenii lui ruşi. 
Expresia ei era la fel de rece ca mediul arctic. Dar nici nu putem să-l ținem 


aşa, ca pe un animal de companie. Întrucât nu avem un lagăr de prizonieri 
adecvat în care să-l lăsăm, singura opţiune pe care o avem este... 

— Este una pe care nu sunt dispus s-o iau în considerare deocamdată! 

Valentina se încruntă. 

— Jon, civilizaţia este o instituție minunată bla, bla, bla, dar să fim 
practici. Ne luptăm aici cu un zid, zău aşa! Dacă e vorba numai despre 
jurământul hipocratic, lasă-l în seama mea! Eu şi Grigori putem face o mică 
plimbare să admirăm peisajul... 

— Nu, răspunse Smith ferm. 

— Jon, nu ne putem permite... 

— Nu sunt sigur că ne este duşman, Val! 

— Jon, ridică Valentina vocea în semn de protest, eram de faţă în cursul 
după-amiezii când acest „bolşoi” ticălos a încercat să te lichideze! Asta nu-l 
face deloc prietenul nostru! 

— Ştiu. Ai încredere în mine în privinţa asta. Ceva îmi spune că Smislov 
nu ştie nici el foarte clar cine este în momentul de față. Vreau să-i dau şansa 
să se hotărască. Este o decizie de comandă, Val. Nu se discută! 

— Şi dacă decide că este de-ai lor şi nu de-ai noştri? 

— Atunci, aşa cum scrie la carte, vom reevalua situația şi vom lua 
măsurile care se impun. 

— Şi dacă asta ne va costa viaţa? 

— Atunci înseamnă că mi-am îndeplinit al naibii de prost misiunea şi 
întreaga responsabilitate pentru eşecul ei îmi revine numai mie. 

Valentina dădu să spună ceva, şovăi, apoi zâmbi în colţul gurii. 

— Bi bine, din moment ce eşti dispus să accepți asta! răspunse ea, 
punându-și la loc masca. Dar, dacă mă duci la moarte înainte să ajungem în 
pat măcar o dată, am să te ignor total şi n-am să mai vorbesc cu tine o 
săptămână încheiată! 

Smith râse tare, fără să vrea, amuzat de întreaga situație. 

— Mulţumesc pentru motivaţie, Val, spuse el strângând-o uşor de umeri. 
Acum hai să ne concentrăm asupra coborârii. 


Capitolul patruzeci şi unu 


Versantul sudic, Insula Miercuri 


Randi voia mai multă zăpadă şi un vânt cât mai puternic. Aşa cum se 
temuse, furtuna nu avea forța necesară pentru a-i acoperi complet urmele 
prin zăpadă. Se uită înapoi şi văzu licărirea luminilor care o urmăreau. Erau 
cel | puțin vreo şase şi o sileau să urce tot mai sus spre creastă. 

Încă nu se auzeau focuri de armă. Asta era bine. Însemna că nu o vedeau. 
Dar nici ea nu vedea mai departe de un metru sau doi în fața ei şi era 
dezorientată din cauza întunericului. Ştia că se află undeva în apropiere de 
creasta centrală. Dar era numai o chestiune de timp până va ajunge să fie 
prinsă într-o capcană din care nu va mai exista ieşire. Trebuie să ajungă pe 
stâncă, pe stânca golaşă ca să-şi piardă urma. lar după aceea va găsi un 
adăpost. Orice fel de adăpost. Şi era îngrozitor de obosită! Se împiedică de 
un morman de pietriş acoperit cu zăpadă şi căzu, lovindu-se cu umărul de 
bolovanul masiv. 

Nu, nu un bolovan, e prea mare. Faţa unei stânci. Bun, numai dacă ar 
vedea unde naiba este! Dacă ar putea să se întindă o clipă şi să închidă 
ochii... 

Jon, naiba să te ia, unde eşti? 

Deschise ochii mari şi se strădui să se ridice în mâini Şi în genunchi. 
Mişcă-te, idioato! Ce, ai uitat? Nu te poți bizui pe nimeni altcineva pe lume 
decât pe tine însăți! Mişcă! Pierzi timp şi distanță! Luminile se apropie tot 
mai mult! 

Randi se ridică în picioare şi porni mai departe, mângâind cu mâna fața 
stâncii ca să se ghideze după ea. Cum naiba arăta lumea din jurul ei? Nu 
vedea nimic altceva decât nişte umbre şi texturi diferite de beznă. 

Ajunseseră cu mult mai sus de tabără. Faţa stâncii era în dreapta ei, aşa 
că înainta probabil spre vest. Spre stânga n-ar trebui să fie nimic, în afară de 
panta de coborâre. Cât de abruptă o fi fost panta aceasta? Avea cumva 
sentimentul că se află pe un fel de margine sau cornişă. Dar ce era în față? 
Imposibil de spus; cornişa părea să se încline tot mai mult şi mai 
ameninţător în afară. Înapoi nu era nevoie să se uite. Ştia ce este în urma ei. 


De un singur lucru era sigură. Nu se va lăsa prinsă de vie. Dacă ajungea 
într-un punct mort, trebuia să-i facă într-un fel pe urmăritorii ei s-o ucidă. 
Auzise răpăitul unei mitraliere şi se repezise instinctiv cu faţa la pământ de- 
a lungul comişei, dar îşi dădu seama imediat că în jurul ei nu erau gloanţe. 
Hăitaşii nu ajunseseră chiar aşa de aproape. Unul dintre ei se jucase 
probabil cu mâna pe trăgaci. 

Dar uşurarea lui Randi nu dură mai mult de o secundă. Undeva, deasupra 
ei, se auzi o trosnitură puternică, aproape ca o explozie. Reverberaţiile 
focurilor de armă fisuraseră zăpada de pe cornișă. Avalanşă! Dar unde? În 
faţa ei? În spate? Deasupra? Nu putea spune decât atât: aproape! Se sperie 
ŞI îşi acoperi faţa cu mâinile. 

Se auzi ceva ca un fâşâit puternic, iar cornişa tremură. Troianul de zăpadă 
o înghiţi, dar impactul nu era strivitor, n-o răsturnă din picioare. După un 
moment de panică oribilă, se relaxă şi lăsă braţele în jos. Nu fusese decât o 
avalanşă mică. Cel mult câteva tone de zăpadă îngheţată se desprinseseră şi 
trecuseră la câțiva metri de ea. Se scutură de stratul de zăpadă care îi 
acoperise capul şi se ridică din nou în picioare. 

Întrebarea era acum dacă putea să treacă peste mormanul de zăpadă 
afânată care se adunase pe cornișă, fără a declanşa o altă avalanșă? Ce păcat 
că nu căzuse între ea şi echipa de hăitaşi care o urmăreau. l-ar fi fost de 
mare folos! 

Mintea lui Randi se blocă o clipă, apoi începu să lucreze febril. Poate că 
tocmai asta era şansa el! 

Ce-ar fi dacă duşmanii ei ar găsi urmele care duc până la marginea unde 
se opresc şi dispar sub mormanul de zăpadă? O să creadă oare că a fost 
luată de avalanşă? Cu siguranță că nici pe ei nu-i încânta faptul că se aflau 
sub cerul liber pe o noapte ca asta! Poate că nu aveau nevoie decât de un 
pretext ca să lase baltă urmărirea. 

Făcu câţiva paşi înainte ca să vadă unde este marginea cornişei. Aici era! 
Va trebui să urce din acest punct direct pe versantul muntelui, indiferent cât 
de neted ar fi fost acesta. 

Dar aici apărea altă problemă: nu avea mănuși. Până acum reuşise să-şi 
protejeze cât de cât mâinile cu mânecile lungi ale puloverului şi ale cămăşii 
pe care le purta. Dar va avea nevoie de mâini ca să se cațăre. Cât timp mai 
rămânea până când pielea să-i plesnească la această temperatură? Două 
minute? Trei? 


Exista şi un aspect pozitiv. Versantul din faţa ei nu putea fi foarte înalt. 
Zăpada care căzuse ajunsese la cornişă în câteva secunde. Se uită peste 
umăr. Luminile erau mai aproape. Trebuia să acţioneze! Acum! 

Randi îşi trase mânecile de pe mâini şi sări cât putu mai sus. Zgârie cu 
unghiile roca învelită în pelicula de gheaţă. Una se smulse provocându-i o 
durere sfâşietoare. Dar reuşi să găsească o priză. Respirația îi ieşea 
şuierătoare printre dinţii încleştaţi. Se ridica pe stâncă ajutându-se numai de 
forţa braţelor, pentru că nu voia să se proptească deloc în picioare ca să nu 
lase urme cu crampoanele pe faţa stâncii. Atârnată de mâna stângă, o repezi 
pe cea dreaptă înainte şi, slavă Domnului, găsi un alt punct de sprijin. Se 
mai ridică încă o dată, simțind că muşchii umerilor îi pârâie. Acum era 
suficient de sus ca să se poată folosi şi de ghete, fără a lăsa urme prea 
vizibile, aşa că urma să caute sprijin şi cu vârful bocancilor. Mai făcuse 
ascensiuni pe stânci şi altă dată, fireşte, de plăcere, dar acum nu mai era 
vorba despre aşa ceva. Mâinile parcă îi luaseră foc din cauza gerului. 

Haide, Randi! Tii ochii închişi mimai pentru că soarele din Utah este 
prea strălucitor. În Parcul Naţional Zion porți un şort şi un top şi simți 
echipamentul de cățărare cum te trage în jos şi te asigură împotriva 
căderii. Nu mai ai decât câțiva metri înainte de a ajunge în vârf şi o să-ţi 
bălăbăneşti picioarele peste cornișă şi o să râzi şi o să bei o Diet cola din 
frigider. 

Numai câțiva metri! 

Găsi o fisură orizontală şi se opri pentru o clipă. Lovi cu pumnii în 
stâncă, încercând să-şi dezmorțească mâinile, să le revigoreze. Nu putea să 
le lase să amorţească total. Trebuia să fie în stare să continue urcarea! 

Voci! Lumini reflectate! Haita de urmăritori! Randi se lipi de stâncă şi se 
făcu una cu ea. Ajunseseră la locul alunecării de zăpadă. Erau pe cornișă, 
exact sub ea! 

Acum e-acum. O să se lase convinşi de ipoteza unei morţi accidentale sau 
vor bănui că încearcă să-i tragă pe sfoară? O să se îndrepte vreun jet de 
lumină în sus urmat de o ploaie de gloanţe sau numai de un singur glonţ tras 
cu grijă? 

Mâinile! Dumnezeule mare! Mâinile! 

Cei de jos se certau! 

Haideţi, haideţi! Până nu amorțesc de tot şi vă cad în cap! Cine va 
câştiga? Cei obosiţi sau cei devotați? Sunt moartă, moartă, naiba să mă ia! 


Îngropată sub avalanșă! Ticălosul ăla de şef al vostru cu părul roşu ar 
trebui să se mulțumească cu asta! 

Se puseseră în mişcare. Se întorceau. Plecau. După o eternitate, plecau. 

Şi nici unul nu se uitase în sus. 

Randi trebuia să continue să urce şi să se roage să nu-i mai fi rămas decât 
o distanţă foarte scurtă de parcurs. Dincolo de încheietura mâinilor nu mai 
simţea nimic şi nu va scăpa de aici decât căzând în hău sau pierzându-și 
mâinile. 

Numai câțiva metri! 

Şi din nou căută un punct de sprijin pentru picior. Nu-i mai păsa dacă este 
solid sau nu. Îşi ridică trupul care tremura încă o jumătate de metru şi 
încă... şi încă... întinse mâna şi găsi din nou o fisură în care să-şi agaţe 
degetele ca nişte gheare îngheţate. Şi iată... ceva moale. Zăpadă proaspăt 
troienită, marginea comişei rupte. Vârful! După o ultimă împingere se târa 
ca un vierme prin zăpada de pe marginea stâncii. Ajunsese! Reuşise! 

Randi se ridică în genunchi. Gâfâind şi tremurând, îşi trase mâinile, pe 
care nu le mai simţea nici un pic, la loc, în sus, pe mânecile puloverului, 
apoi încrucişă braţele pe piept şi le vâri la subsuoară. Tremurând şi alergând 
pe loc, aştepta înspăimântată. Încet-încet, puţin câte puţin, începu să simtă 
durere, durerea cumplită a revenirii sângelui în vase. Ce durere minunată! 
Îngenunche pentru o clipă, iar lacrimile îi ţâşniră din ochi. 

Dar simți imediat cum lacrimile îi îngheață pe obraji. Când amorţeala îi 
dispăru din mâini, deveni imediat conştientă de frigul muşcător care o 
înconjura. Aici vântul era mai puternic, mai pătrunzător decât la adăpostul 
versantului, zăpada se învârtejea mai sălbatic decât înainte. 

Asta ar fi trebuit să-i spună ceva, dar mintea extenuată a lui Randi nu mai 
recepționa nimic. Duşmanul viclean şi feroce, hipotermia, pusese stăpânire 
pe ea. 

Mişcă-te! Trebuia să se mişte. Adunându-şi ultimele fărâme de energie, 
se ridică anevoie în picioare. Cu braţele tot încrucişate pe sub haine, încercă 
să străbată troianul de zăpadă. Dar de ce era vântul aşa de aprig aici? Se 
juca din ce în ce mai amețită cu gândul acesta. Fireşte, pentru că se afla pe 
vârful cornişei. Aici nu mai era nimic care să blocheze suflarea rece. 

Dar ce însemna asta? Era important? 

Randi înaintă cu greu încă un metru, mai făcu un pas luptându-se cu 
zăpada şi cu întunericul. Apoi, dintr-odată, sub piciorul ei stâng nu mai găsi 


nimic. Auzi trosnetul altei cornişe care se prăbuşea şi zăpada din jurul ei 
prinse viață. Cădea odată cu ea, se cufunda în ea, se îneca în ea. 
Dar ce importanţă mai avea? 


Capitolul patruzeci şi doi 


Versantul nordic, Insula Miercuri 


Frânghia de cățărare se desfăşură arcuindu-se spre exterior şi în jos, către 
cornişa-țintă, al cărei contur sinuos se trasa în lumina torței chimice. 

— Acum am să te cobor pe tine. Jon Smith făcu o buclă printr-unul dintre 
cârligele de la echipamentul de cățărare al Valentinei. Cea mai mare parte a 
greutății tale va fi preluată de frânghia de siguranță. Dădu drumul apoi celei 
de-a doua frânghii. Tot ce ai de făcut este să te laşi în jos pe lângă 
bergschrund şi să ţii frânghia principală întinsă în timp ce se desfăşoară. 

— Perfect. Nici o problemă. Dar ce e aia bergschrund? 

Smith zâmbi răbdător în strălucirea torțelor chimice. 

— Este interfaţa dintre munte şi ghețar. 

Trăsăturile chipului său întunecat din cauza bărbu crescute exprimau 
oboseală, dar şi încredere, ca şi când ar fi fost cât se poate de sigur că e 
capabil să facă acest lucru. Valentina ar fi dorit să poată spune şi ea acelaşi 
lucru. 

— Bine, te cred pe cuvânt. Şi după aceea? 

— Am să folosesc frânghia principală şi am să trimit jos rucsacurile şi 
armele. Trage frânghia cât mai departe de faţa ghețarului! Pare cam instabil 
şi s-ar putea să se mai producă vreo două-trei căderi de gheaţă. 

Valentina deschise larg ochii şi privi spre buza ghețarului. 

— Căderi de gheaţă? 

Zâmbetul liniştitor reapăru. 

— S-ar putea să nu fie cazul. Dar să fii gata să te laşi pe vine pentru orice 
eventualitate. 

— De asta poţi fi sigur! 

Valentina ştia că vorbăria nu este potrivită în acest moment, dar recursese 
la ea ca o barieră de protecție împotriva propriilor dubii şi temeri pe care îi 
venea greu să le învingă atât de repede. 

— După aceea îl trimit jos pe Smislov. Aşază-l şi pe el în siguranță, 
departe de faţa ghețarului. Şi nu uita, Val, este prizonier. 


Îi veni să râdă, dar se stăpâni la timp. La urma urmelor, ea fusese cea care 
îi atrăsese atenția asupra statutului său. 

— Asta e clar, Jon. 

— Foarte bine. După aceea cobor şi eu pe cornişă. lar în final o să 
plecăm de aici şi o să ne continuăm drumul. 

Valentina bănuia că, în pofida tuturor asigurărilor şi aparentei încrederi 
ale lui Smith, lucrurile nu aveau să fie chiar aşa de uşoare. 

Prăpastia neagră de sub ei, dintre piatră şi gheață, cu vânturile care se 
agățau de ea şi fară să aibă nimic altceva în spate în afară de hăul căscat, era 
fără îndoială unul dintre cele mai înfricoşătoare peisaje pe care le văzuse 
vreodată şi nu de puţine ori în viaţa ei trecuse prin momente de groază. Cu 
toate acestea, considera acțiunea ca pe ceva abstract. Valentina Metrace 
învățase cu mult timp în urmă să-şi compartimenteze temerile, să le închidă 
şi să le lase să urle în mica lor cuşcă mentală în timp ce restul fiinţei ei se 
lupta cu necesitatea supraviețuirii. Putea face acelaşi lucru cu sentimente 
precum durerea, compasiunea sau multe alte emoţii atunci când era nevoie. 
Ca şi în cazul umorului ei sofisticat, considera că acesta este un mecanism 
folositor. 

Şi totuşi să coborî patruzeci de metri putea să dureze un secol. De două 
ori lespezile de gheaţă se frânseră sub picioarele ei, sfărâmându-se şi 
lovindu-se de pereții prăpastiei. De fiecare dată se oprise, respirase adânc şi 
pornise mai departe. În cele din urmă, ajunse din nou pe stâncă. Cornişa- 
țintă lăsa foarte mult de dorit. Pe partea dinspre ghețar avea lățimea unui 
stat de om şi era extrem de alunecoasă din cauza stratului de gheaţă. Dar, 
oricum, prefera varianta asta în loc să stea atârnată de o frânghie. Se lipi cu 
spatele de faţa stâncii, desfăcu frânghia principală şi trase brusc de ea, ca să 
semnalizeze că ajunsese. 

Valentina închise ochii în faţa întunericului negru al nopții şi se opri o 
clipă ca să îmbrâncească la loc, în cuşca lor mentală, temerile şi îndoielile. 

Câteva clipe mai târziu, apăru pe cornişă primul rucsac. Semnală să-l 
trimită pe următorul şi trase apoi echipamentul pe secțiunea mai lată a 
cornişei, acolo unde i se părea că nu risca să fie înghițit de avalanșă şi 
repetă apoi metodic acelaşi proces cu celelalte rucsacuri şi cu armele. Se 
opri o clipă şi studie grămada de echipament şi arme. Nu era un moment 
potrivit pentru a ţine sub control un prizonier ostil şi probabil periculos. 

— La naiba, Jon, murmură ea, putea fi mult mai uşor — poc! — şi gata cu 
problema! 


Luă un piton şi un ciocan pentru stâncă din uneltele stivuite şi căută o 
fisură în fața stâncii, undeva deasupra capului ei. Găsi ce căuta şi băgă 
pitonul în ea. Luă o frânghie dintr-unul din rucsacuri şi o trecu prin inelul 
fix al pitonului, apoi făcu o buclă şi un nod la capătul celălalt. Privi în sus şi 
văzu două lumini verzi. Torța lui Smith şi încă una, care începu să coboare 
pe faţa ghețarului, mişcându-se încet şi anevoie. Smislov pornise şi el în Jos. 
Preluând toată greutatea rusului, Smith desfăşura frânghia câţiva metri 
odată. 

Val nu contenea să se minuneze de cei doi bărbaţi, dar mai ales de Jon 
Smith. Instinctele ei de supraviețuitoare îi spuneau că Smith se înşală în 
privința rusului; îşi asumaseră un risc uriaş luându-l pe Smiîslov cu ei. Prin 
forţa lucrurilor, scrupulele erau rare în meseria ei. Poate că Smith era un 
bărbat suficient de puternic ca să nu fie total egoist. 

Smiîslov cobori pe cormşă şi bocancii lui clănțăniră la contactul cu 
gheaţa, desprinzând câteva aşchii din ea. Se depărtă de faţa ghețarului, iar 
mâinile lui legate continuau să ţină frânghia. Valentina dădu la o parte 
frânghia de siguranţă şi veni în spatele rusului. Îşi scoase cuțitul, care îi 
servea şi drept baionetă şi îl împunse cu vârful pe Smislov în gale. 

— Sunt în spatele tău, Grigori. Am să te desprind acum de frânghie şi am 
să te dau la o parte pentru un timp. Colonelul Smith doreşte să te ţină în 
viață, aşa că ar fi bine să cooperăm în acest sens, de acord? 

— De acord, spuse rusul fără nici o inflexiune a vocii. Dar tu ce crezi 
despre asta? 

— Cred că respect ordinele colonelului Smith, răspunse ea sec. Valentina 
se folosi cu grijă de mâna dreaptă pentru a ajunge în faţa lui Smislov şi a-i 
desprinde frânghia de căţărare din harnaşament. 

— Dar să nu te bazezi prea mult pe asta! Acum eu am să mă lipesc de 
faţa stâncii, iar tu ai să te întorci încet cu faţa spre exterior şi ai să treci 
dincolo de mine. Nu uita că până jos mai e mult de mers, iar eu sunt cea 
care ține frânghia de siguranţă. Perfect, dă-i drumul! 

Executară manevra ca pe un pas de dans şi Smiîslov trecu pe lângă ea în 
partea cealaltă a comişei. Apucându-se cu o mână de harnaşamentul lui de 
căţărare, Valentina îl urmă cu cuțitul îndreptat spre coloana lui. Apucă apoi 
pitonul de metal pe care îl înfipsese în stâncă şi îl lăsă pe Smislov să treacă 
pe sub el. 

— Stop... faţa la perete... uşor, acum! 


Smiîslov se conformă. Valentina trecu repede bucla peste încheieturile lui 
Smiîslov prinse în cătuşe de unică folosință. Trase de capătul frânghiei şi îi 
ridică mâinile către piton. Mai făcu o buclă prin legătura dintre cele două 
cătuşe şi legă nodul strâns. 

— Asta ar trebui să-ţi taie cheful de orice fel de farse, spuse ea punând 
cuțitul la loc în teacă. 

— De ce? întrebă Smislov pe un ton neutru. 

— De ce, ce? 

— De ce atâta bătaie de cap? Nu e mai simplu să mă ucideţi? 

— Trebuie să-ţi mărturisesc, Grigori, că mi-a trecut prin minte asta, 
răspunse ea rezemându-se o clipă cu spatele de stâncă. Dar, din anumite 
motive, lui Jon nu-i place ideea asta. Când ai asmuțit împotriva noastră 
forţele din Speţnaz în după-amiaza asta... în după-amiaza asta s-a 
întâmplat?... Şi când ai încercat să-l împuşti pe Jon în peşteră, ar fi fost o 
ocazie foarte bună pentru mine, dar nu şi pentru colonelul nostru. Probabil 
crede că nu eşti chiar irecuperabil. Sau poate că are alte motive. 

— Este un om bun, murmură Smiîslov peste vuietul vântului. 

— Probabil mai bun decât tine şi decât mine şi decât oricine altcineva de 
pe această insulă. Şi într-o bună zi o să moară din cauza asta. Ei bine, o să 
ne întoarcem curând la dumneata. Sper că nu te deranjează să stai atârnat 
aici un timp. 

Valentina se duse înapoi către interfaţa ghețarului, acel bergschrund, cum 
îl numise Smith. Atunci îşi aminti de ultimele lui instrucțiuni. Se îndreptă 
spre mormanul de echipamente şi luă încă un piton. Reveni la fața 
ghețarului şi se lăsă în genunchi pe cornișă, căutând un punct de sprijin. Nu 
era uşor; avea o sursă de lumină prea slabă, iar cornişa părea să fie o 
lespede intactă de piatră. În cele din urmă, găsi o crăpătură mică exact în 
buza cornişei şi se strădui să înfigă pitonul cât mai adânc. Fără să se 
desprindă de frânghia de siguranță, o trecu prin cârlgul pitonului şi făcu o 
buclă, lăsându-și suficient spaţiu de mişcare. Se ridică din nou şi se duse 
sub fața ghețarului, unde trase încă o dată energic de frânghie, ca semnal. 

În vârful ghețarului se vedea globul de lumină verde care marca începutul 
coborârii în salturi a lui Jon. 

În curând va fi alături de ea. Încă treizeci de metri... douăzeci... 
cincisprezece... 

Valentina auzi mugetul unei rupturi, urletul materiei anorganice a stâncii 
masive, urmat de mai multe pocnituri ca nişte mici explozii. Se lipi imediat 


cu spatele de stâncă exact în momentul în care întreaga margine verticală a 
ghețarului se rupse, transformându-se într-o cascadă de gheaţă. 

Val simţea loviturile şi zgârieturile provocate de bucăţile de gheață, dar 
nici una dintre ele nu era suficient de mare ca s-o desprindă sau s-o 
răstoarne. Bucata principală, de dimensiunea unui camion, se rostogolea 
spre exterior. Apoi o dâră de lumină verde plonjă pe lângă ea spre 
necunoscut şi îşi auzi propriul strigăt înfundat pe deasupra scrâşnetelor 
făcute de gheaţă. În clipa următoare, ceva o prinse cu o forţă irezistibilă, o 
dezechilibra şi o aruncă peste margine. Se lovi cu capul de piatră; văzu o 
lumină albă puternică, apoi totul se cufundă în beznă. 

Îşi recăpătă cunoştinţa auzind o voce cu accent străin care o striga pe 
nume. Constată că zace cu faţa în jos pe o protuberanţă a stâncii, enervant 
de aproape de marginea ei şi că ceva o împungea dureros în stomac. Îi 
vâjâia capul din cauza loviturii încasate, dar gluga groasă a canadienei îi 
oferise protecție şi nu avea nici o fractură de craniu. Ameţită, încercă să se 
ridice în picioare şi fu nevoită să se împace cu gândul că nu poate. Parcă era 
lipită de stâncă! Exploră puţin locul şi îşi dădu imediat seama de ce. 

Frânghia de siguranță o imobiliza, iar lucrul acela care o împungea în 
stomac era pitonul cu cârlig prin care trecuse bucla. Frânghia se întinsese la 
maximum şi trăgea prin cârlig de harnaşamentul ei peste buza cornişei 
superioare. Valentina îşi aminti ultimele secunde de dinaintea căderii, 
avalanşa şi lumina lui Smith care zburase pe lângă ea. 

— Jon! 

Din hăul negru de lângă ea nu veni nici un răspuns. Frânghia de siguranță 
era întinsă, ceea ce însemna că la capătul celălalt atârna o greutate. Se 
împinse în picioare şi trase de frânghie numai ca să constate că nu câştigase 
nici măcar cinci centimetri. 

Era inutil. În condiţii ideale ar fi fost în stare să tragă în sus, cel puţin pe 
o distanță scurtă, cele nouăzeci de kilograme care atârnau la capătul funiei, 
dar aici condiţiile erau departe de a fi ideale. Întinsă pe burtă pe gheaţa 
lunecoasă, nu avea nici un fel de susținere. Se simţea neajutorată şi lipsită 
de speranţă. 

Auzi din nou pe cineva care o striga pe nume. Douăzeci de metri mai 
încolo, pe cornișă, îl văzu pe Smislov care se rezema în legături şi încerca 
să vadă ce s-a întâmplat. 

— Sunt aici, Grigori şi, după cum se vede, nu am de gând să plec 
nicăieri! 


— Ce s-a întâmplat? 

Valentina ezită o clipă, apoi îşi dădu seama că lista ei de avantaje şi aliați 
se împuţinase periculos de mult. Îi explică situaţia în câteva propoziţii 
scurte şi trase din nou de frânghie. 

— N-ar fi trebuit să asiguri frânghia în felul ăsta, spuse el. 

— Naiba să te ia! mormăi Valentina. 

— Domnul colonel a păţit ceva? 

— Nu cred. Nu mi-a răspuns şi nu simt nici o mişcare la capătul 
frânghiei, dar sper că este doar ametit de cădere. 

— Trebuie să-l scoţi de acolo, doamnă profesor! strigă din nou Smiîslov. 

— Asta ştiu şi eu, dar nu am în ce să mă proptesc şi de ce să leg frânghia 
de siguranță! Dacă îi dau drumul, s-a dus! 

— Atunci trebuie să mai baţi un piton şi să-ți fixezi harnaşamentul de 
căţărare de el. Atunci ai să poți să te desprinzi fără să-l pierzi pe colonel. 

Valentina renunță să mai lupte cu frânghia. 

— Excelentă idee! Dar nu mai am nici un nenorocit de piton. 

— Atunci foloseşte capătul ascuţit al ciocanului de gheaţă. 

Valentina se uită de jur-împrejur, atât cât îi permitea lumina aruncată de 
torta chimică şi scăpă o altă înjurătură. 

— Am reuşit să-l pierd şi pe ăsta! 

— Doamnă profesor, ar putea fi rănit sau pe moarte! 

— Ştiu, la naiba, asta ştiu şi eu! 

Smiîslov nu mai spuse nimic. Gâfâind, Valentina îşi rezemă capul de 
stânca rece. Vor muri toţi trei aici dacă nu face ceva. Prinşi în capcană, 
furtuna şi gerul inevitabil şi perfid le va da lovitura finală. 

Exista, fireşte, un răspuns, un răspuns simplu şi uşor de realizat. 

Se putea elibera dacă îşi tăia frânghia de siguranță. 

Dar, aşa cum îi spusese mai înainte Jon, asta nu era o opţiune valabilă şi 
deocamdată nu se gândea s-o ia în considerare. 

Avea cuțite, chiar trei: cuțitul uzual de la brâu şi cele două cuțite de 
aruncat legate de antebraţe. Poate că ar putea să folosească unul dintre ele 
ca piton improvizat. Dar nu avea ciocan ca să-l înfigă solid în stâncă, iar 
mânerul lui nu era potrivit pentru aşa ceva. O singură alunecare sau 
smucitură şi Smith va fi mort — asta dacă nu era deja mort! 

Nu mai rămânea decât Smislov, omul pe care fusese gata să-l ucidă. Dar 
ce afirmase mai devreme Jon? „Nu sunt sigură că ne este duşman, Val!” Pe 
de-o parte, logica îi confirma că ar fi trebuit să fie duşmanul lor, dar pe de 


altă parte îi spunea că singura ei alternativă era să taie frânghia de siguranţă 
a lui Jon, căci altfel toţi trei vor pieri aici, în munţii aceştia. 

— Grigori, cât de bun cunoscător al firii umane crezi că este colonelul? 

— Foarte bun, după părerea mea, răspunse rusul, nedumerit de întrebare. 

— Sper că ai dreptate. Am să-ţi arunc un cuţit. 

Dar şi asta era mai uşor de spus decât de făcut. Aruncarea cuţitelor de 
luptă era una dintre cele mai dificile discipline ale artelor marțiale. Pentru 
măiestria aruncării se acordau centuri de diferite culori. Valentina ar fi putut 
obține uşor centura roşie. Dar până şi pentru legendarul William Garvin ar 
fi fost o problemă să reuşească în astfel de condiţii: vânt puternic în rafale, 
lumină slabă, unghi de aruncare foarte prost, îmbrăcăminte grea, care 
incomodează mişcările. Şi — lucrul cel mai important — lama cuțitului nu 
avea în ce să se înfigă! 

Ideal ar fi fost să arunce cuțitul şi să-l lase să alunece pe suprafața gheții 
până la picioarele lui Smislov, dar îl legase atât de bine de stâncă, încât 
acesta nu se putea apleca să-l ridice. 

Valentina îşi scoase mănuşile din mâini. Culcată pe o parte, pivotă în loc 
ca să se întoarcă cu faţa spre Smislov, apoi scoase cuțitul de la brâu şi îl 
cântări în mână. 

— Uite cum o să facem, Grigori! Am să încerc să arunc cuțitul ăsta ca să 
se înfigă în stâncă exact deasupra capului tău, urmând să-l prinzi când 
ajunge la tine. Ai înțeles? 

— Am înţeles, doamnă profesor! Sunt gata. 

— Foarte bine. Număr până la trei. Unu... doi... trei! 

Execută aruncarea, imprimând o mişcare răsucită cuțitului, pentru ca 
acesta să aibă cât mai multă putere. Peste mugetul vântului auzi clinchetul 
specific, urmat de o înjurătură furioasă în rusă. 

— L-am ratat! A ricoşat şi a sărit peste umărul meu. 

Probabil că era din cauza mânerului acela din plastic. Nu se opreşte după 
ce loveşte. 

— Nu-i nimic, spuse ea, pe un ton calm. Încercăm din nou. 

Scoase primul din cele două cuțite confecţionate manual chiar de ea. 
Oţelul armei mici se încălzise stând lipit de trupul ei. 

— Eşti gata? Din nou voi ţinti deasupra capului tău. Număr până la trei. 
Unu... doi... trei! 

Braţul ei se repezi în spate şi apoi înainte, încercând mai mult să împingă 
decât să arunce cuțitul. Oţelul se lovi din nou de stâncă şi văzu cum silueta 


lui Smiîslov se întinde şi sare, străduindu-se să prindă cuțitul între trupul lui 
şi peretele stâncii. Din nou răsună o înjurătură când cuțitul ateriză 
nefolositor la picioarele lui. 

— Îmi pare rău, doamnă profesor, l-am ratat şi pe ăsta! 

Mai aveau o singură şansă. Valentina suflă în mâinile făcute căuş, 
mişcând repede din degetele îngheţate, ca să-şi recapete căldura şi 
sensibilitatea. 

— Încă o dată, Grigori, dar de data asta o să procedăm puţin diferit. 

— Cum spuneți dumneavoastră, doamnă profesor! 

Valentina scoase al doilea cuţit din teaca lui de pe antebraţ. 

— Foarte bine. De astă dată lasă-te pe spate. 

— Să mă las pe spate? 

— Exact. Apleacă-te în spate, cu braţele întinse înainte în faţa ta. Atârnă- 
te de piton. 

Smiîslov făcu întocmai şi îşi înclină corpul depărtându-se de suprafaţa 
stâncii. 

— Aşa? 

Valentina studie conturul siluetei lui în strălucirea torţei. 

— Da, exact aşa, perfect. Acum stai nemişcat, absolut nemișcat... Şi încă 
ceva, Grigori. 

— Ce... 

— Îmi cer scuze pentru asta! 

Auzi strigătul uluit al lui Smislov în momentul în care vârful de oţel se 
înfipse în antebraţul lui stâng, chiar deasupra încheieturii. 

— Îmi cer scuze din nou, Grigori, dar era singurul loc unde puteam să-l 
fac să se înfigă! 

Văzu cum rusul îşi încrucişează mâinile legate şi scoate stângaci cuțitul 
din mâneca pătată de sânge. Lama tăioasă ca briciul învinse repede şi 
cătuşele şi frânghia cu care era legat. Acum el se eliberase, iar ea rămăsese 
captivă. 

Nu mai conta, cel puţin unul dintre ei avea să scape cu viaţă din ghețurile 
astea. Jon ar fi fost de acord. Ținând cuțitul ei în mână, Smislov se apleca 
acum deasupra ei, cu chipul impasibil. Ce se va întâmpla în continuare nu 


mai depindea de ea. Obosită, îşi rezemă obrazul de gheaţă şi închise ochii. 
* 


Smith simți că zboară prin aer, dar nu era o senzație plăcută, ca în vis. Işi 
simțea trupul contorsionat şi răsucit, iar durerea devenise insuportabilă. La 


aceasta se adăugau gerul şi amorţeala care îi cuprindeau membrele. Nu era 
bine, trebuia să facă ceva. 

Deschise larg ochii şi nu văzu decât întunericul. Ridică apoi capul şi văzu 
că era strâns de frânghia care se încâlcise în jurul harnaşamentului, abia 
vizibil în lumina slabă a torţei chimice cu reflexe verzui. Nu mai era nimic 
altceva, absolut nimic în preajma lui. Atârna suspendat, cu faţa în sus, în 
harnaşamentul de căţărare şi se balansa din cauza rafalelor de vânt. 
Deasupra lui se întindea frânghia de cățărare, rigidă ca o bară fixă. 

Amintirile îi reveniră rapid. Începuse să coboare spre cornişă când toată 
faţa verticală a ghețarului se dezintegrase sub el. Gheaţa cedase cu o 
explozie şi numai printr-un noroc extraordinar fusese aruncat spre exterior 
în loc să fie antrenat şi dus mai departe de masa de gheaţă şi zăpadă în 
cădere. Şi, datorită aceluiaşi noroc, nu se lovise nici de cornișă. Probabil că 
atârna undeva, sub ea. 

Întinse mâinile cu grijă în jurul său, explorând spaţiul şi încercând să 
găsească un punct solid de sprijin. Ajunse cu vârfurile degetelor de la mâna 
dreaptă la stânca muntelui. Faţa muntelui de sub cornişă ar fi trebuit să fie 
uşor concavă. Nu-şi putea da seama cât de jos era faţă de cornișă. ȘI nu ştia 
nici cât spaţiu este sub el — poate jumătate de metru, poate şaizeci de metri! 

Îşi evaluă în grabă condiţia fizică. Era plin de vânătăi, probabil pe întreg 
corpul, dar se pare că totul funcţiona. Presupunea că se prăbuşise pe partea 
exterioară a cascadei de gheață şi zăpadă, iar elasticitatea naturală a 
frânghiei de căţărare din nailon atenuase o parte din şocul căderii. Dar, 
oricum şi frigul şi extenuarea începeau să-şi spună cuvântul. 

Din păcate, opţiunile lui de acţiune nemijlocită păreau foarte restrânse. 
Nu putea decât să se cațăre în mâini pe frânghie şi nu avea cum să-şi 
confecționeze un laţ antifricţiune. 

Dar ceilalți? Cu ei ce se întâmplase? Val şi Smislov fuseseră surprinşi şi 
ei de avalanşă? Clipi din ochi din pricina ninsorii şi reuşi să distingă o 
lumină palidă care contura profilul cornişei de deasupra. Prima tortă pe care 
o trimisese pe cornişă dispăruse. De bună seamă că cineva aprinsese altă 
torță acolo sus. Înseamnă că cineva supravieţuise. Luptându-se cu 
strânsoarea harnaşamentului de căţărare, încercă să-şi umple plămânii cu 
aer ca să poată striga. 

Dar atunci ceva alunecă prin câmpul lui de lumină, de-a lungul frânghiei 
de căţărare rigide. O altă frânghie cu o buclă la capăt, asigurată cu un cârlig. 
Era bucla de salvare cu scripeţi în Z. 


Smith apucă frânghia. O desfăcu şi îşi trecu bucla pe sub un bocanc. Se 
trase apoi în sus pe frânghia de siguranţă, se sprijini în buclă şi trase de 
frânghia de salvare. Scripetele de salvare deveni rigid şi cineva de pe 
cornişă începu să tragă ridicându-l tot mai sus. În vreme ce era ridicat spre 
cornișă, Smith avu suficient timp să se întrebe ce se întâmplase de fapt. Un 
lucru era sigur: Valentina Metrace nu avea suficientă experienţă ca să 
confecționeze un scripete de salvare în Z. 

Capul îi ajunse la nivelul cornişei şi îşi întrerupse şirul gândurilor, căci 
trebuia să se împingă cu picioarele de peretele stâncii. Marginea comişei îl 
luă oarecum prin surprindere. Nişte brațe puternice îl apucară de 
harnaşament şi îl ajutară să urce peste ea. 

Stânca tare de sub picioare îi crea cea mai plăcută senzaţie pe care o 
simţise în ultima vreme. Câteva clipe rămase în genunchi şi în mâini, 
desfătându-se cu soliditatea acesteia. Îşi permise să reînceapă să dârdâie, 
dar alungă norul negru care ameninţa să-i învăluie iarăşi creierul. Scutură 
din cap ca un urs rănit şi privi în jurul său pe cornişă. La lumina devenită 
acum roşie a torței pe terminate, zări nenumăratele ancore şi funii ale 
scripetelui în formă de Z şi trupurile Valentinei şi al lui Smîslov întinse pe 
jos. Amândoi arătau la fel de epuizați ca şi el. Smith trase adânc aer în 
piept: 

— Hidratare şi batoane de energizare, ceru el răguşit. Acum! 

Se strânseră unul în altul pe cornişa strâmtă şi înghiţiră alternativ apă 
încălzită de propriul corp şi ciocolată îmbogăţită cu vitamine, pentru a-şi 
reechilhibra metabolismul greu încercat. 

Smith observă petele de sânge de pe mâneca lui Smislov. 

— Te-ai rănit rău la mână? 

— Nu cine ştie ce. Mi-am pus deja un plasture, răspunse rusul clătinând 
din cap. 

— Te-ai lovit în cădere? 

Smiîslov aruncă o privire jucăuşă spre Valentina. 

— Nu tocmai, e mai complicat. Am să-ţi povestesc mai târziu. 

— Bine, dacă aşa vrei, se învoi Smith. Acum, că primejdia a trecut, cred 
că trebuie să întreb cine e prizonierul cui. 

Smiîslov dădu din cap, cu un zâmbet autoironie pe faţa înroşită de ger. 

— Pe mine mă depăşeşte. 

— Nici eu nu ştiu prea bine, spuse şi Valentina, dar aş propune ca 
deocamdată să ne concentrăm asupra coborârii de pe muntele ăsta 


blestemat. Cred că o să putem analiza mai bine chestiunea asta mâine 
dimineaţă. 

— Mi se pare o propunere rezonabilă, domnule maior. Dumneata ce 
spui? 

— De acord, domnule colonel, e foarte rezonabilă. 

— Atunci, la drum, oameni buni! Mai e mult de mers pe muntele ăsta! 

Strâmbându-se din cauza protestelor muşchilor striviţi şi înţepeniți, Smith 
se ridică în picioare. Val îl ajută, apoi se opri o clipă cu mâna înmănuşată pe 
pieptul lui. 

— Poate că totuşi e ceva şi în chestia asta cu scrupulele în afaceri la urma 
urmelor, remarcă ea. 

— Din când în când mai există şi câte o surpriză plăcută. 


Capitolul patruzeci şi trei 


Versantul nordic, Insula Miercuri 


Randi Russell era în picioare şi pornise din nou la drum înainte să-şi 
recapete complet cunoştinţa. Îşi simţea mintea înceţoşată. Nu-şi amintea 
cum se eliberase din troianul de zăpadă. Nu ştia nici unde este, nici încotro 
merge. Funcţiona acum numai pe baza reflexelor animalice. 

Nu mai simţea nici disconfort, nici teamă. O invadase căldura falsă a 
hipotermiei şi se detaşa treptat de lumea exterioară. Imperativul de a merge 
încontinuu era încă prezent, dar şi acesta începea să slăbească în intensitate. 
Când va cădea data următoare, va fi pentru ultima oară. 

Nu exista nici o destinaţie în gerul cumplit şi în bezna care o înconjura. 
Mergea înainte spre țărm numai pentru că era cel mai uşor să meargă în 
această direcţie, unde înclinarea terenului o ajuta. 

Randi nu-şi dădea seama ce înseamnă mormanele de blocuri de gheață 
care începuseră să apară în calea ei. Era malul banchizei mării care se forma 
de-a lungul coastei nordice a insulei. Părea vag conştientă de faptul că 
vântul ucigător încetase în momentul în care începuse să meargă în paralel 
cu grămada de pietriş de pe țărm. 

Fantomele erau cele care puseseră acum stăpânire pe ea — sunete, voci, 
imagini din trecut, unele plăcute, altele nu, fragmente de întâmplări derulate 
haotic în memorie. Santa Barbara, Cârmei, UCLA, Irak, China, Rusia, 
localităţi mai mici între ele. Oameni cunoscuţi. Experiente trăite. 

Încercă să se agaţe de amintirile frumoase: cum se juca pe plajă, în faţa 
casei părinteşti, punând la cale, fericită, fel de fel de năzbâtu cu sora ei, 
Sophia; cum o dezbrăcase Mike şi o culcase pe iarba moale când 
petrecuseră împreună prima seară, atât de dulce. 

Dar întunericul şi frigul îi aduceau în minte şi alte clipe: cum stătea 
alături de Sophia şi împrăştiau cenuşa părinților lor. Durerea cumplită pe 
care o încercase în faţa mormântului deschis de la Arlington. Mânia şi 
nevoia care o împinseseră să lovească în ceva, în orice, care o 
transformaseră din lingvist şi analist CIA în agent de teren. Chipul primului 
om pe care fusese obligată să-l ucidă. Apoi celălalt mormânt din cimitirul 


Ivy Hill din Alexandria, când se despărțise pentru totdeauna de ultima 
persoană pe care o iubise pe lumea aceasta. 

Bocancul lui Randi se împiedică de piatra îngheţată. Nu mai făcu nici un 
efort ca să se ridice de jos. O voce slabă de undeva, din străfundul minţii ei, 
striga la ea să se ridice în picioare, dar totul îi devenise prea indiferent ca s- 
o mai asculte. Se mai târî câțiva paşi în adâncitura unui bloc de gheaţă şi se 
cuibări acolo, drămuindu-şi ultimele rămăşiţe de căldură a corpului, în timp 
ce zăpada se aşternea peste ea. 

Aici avea să moară. Randi nu mai voia să lupte. Nu avea sens. Se refugie 
în lumea fantomelor, retrăind caleidoscopul frânturilor de amintiri. 

Chipul Sophiei deveni deosebit de clar conturat şi Randi era încântată. 

Dar Sophia o purta în tot felul de locuri neplăcute. Înapoi la moartea lui 
Mike. Înapoi lângă celălalt soldat înalt, sobru, cu beretă neagră. Înapoi la 
cearta serioasă pe care o avusese cu sora ei. Înapoi la lucrul acela de neiertat 
pe care i-l făcuse Sophia. 

— Mă mărit cu Jon, Randi, repeta Sophia. 

— Nu! 

— Jon regretă foarte mult ceea ce ţi-a făcut, Randi. Mult mai mult decât 
vel şti sau vei fi dispusă să recunoşti vreodată. 

— Nu mă interesează că regretă! Vreau să te fi salvat! strigă Randi, iar 
cearta lor se aprinse şi mai tare, fiind mai cumplită ca oricând. 

— Nimeni nu ar fi putut să mă salveze, Randi! Nici Jon şi nici chiar tu. 

— Trebuia să găsească o cale! 

Ochu Sophiei îi umpleau acum tot universul. 

— Dacă ar fi existat o cale, Jon ar fi găsit-o! Aşa după cum ai fi făcut şi 
tu! 

— Nu! 

— Rosteşte numele lui Jon de dragul meu, Randi! 

— Nu! Nu vreau! 

Vocea Sophiei deveni insistentă. 

— Rosteşte-i numele, Randi! 

Randi nu putea s-o refuze. 

— Jon! gemu ea. 

— Mai tare, Randi! mai tare! Ochii Sophiei erau plini de iubire, de 
spaimă, de insistenţă. 

— Jon! 

De ce îi făcea sora ei asta? Randi nu voia decât să doarmă. Să plece. 


Dar Sophia nu-i dădea drumul. Acum se aplecase peste ea şi o zgâlțâia. 

— Încă o dată, Randi! mai tare! Cheamă-l! Ţipă! Urlă! Strigă numele lui 
Jon! 

— JON! 


* 


Smith se opri din mers şi privi înjur, scanând întunericul nopții. 

— Ce-a fost asta? 

— Ce-a fost ce? întrebă Valentina venind mai aproape de el. Smith 
preluase conducerea, deschizând drumul, iar Valentina şi Smîslov îl urmau 
de-a lungul frânghiei de siguranță. După căderea de gheață, soarta le 
surâsese, iar restul coborârii către țărmul de nord se desfăşurase cu 
rapiditate şi uşurinţă. Se mențineau în pas constant de-a lungul țărmului, 
realizând un timp foarte bun la adăpostul peretelui de gheață în momentul 
în care Smith auzise nişte strigăte slabe răzbătând prin mugetul furtunii. 

— Nu ştiu. Am auzit o voce care mă striga pe nume. 

— Puțin probabil. Valentina îşi ridică ochelarii de zăpadă pe frunte. Cine 
ar putea să te cheme pe tine aici? 

— Randi! Cine altcineva? 

Smith scoase lanterna fixată de talie. 

— Luminaţi peste tot în evantai! începeți căutarea! Executarea! 

O găsiră în cinci minute. 

— Jon! Aici! Mai repede! 

Îngenuncheată într-o nişă a gheții Valentina dădea zăpada la o parte de pe 
o formă ghemuită. În câteva secunde, Smith era şi el în genunchi alături de 
ea, luptându-se să se elibereze din curelele rucsacului. O clipă mai târziu 
sosi şi Smislov. 

— Ai avut dreptate! exclamă Valentina. Ce naiba face aici în zdrenţele 
astea? 

— A evadat şi a fugit, se răsti Smith la ea. Probabil că cei din Speţnaz au 
ocupat tabăra. 

— Nu se poate! protestă Smislov. Pe insulă a fost debarcat un singur 
pluton, cel care te-a atacat la locul accidentului. 

— Atunci a fost altcineva! 

Smith întinse o pătură de supravieţuire pe zăpadă, o ridică încet pe Randi 
şi o puse pe ea. Îşi smulse mănuşile din mâini şi îşi strecură mâna pe sub 
maldărul de haine nepotrivite pe care le purta, încercând să vadă dacă îi mai 
bate inima. 


— E rece ca gheaţa, remarcă Valentina aplecându-se peste umărul lui 
Jon. 

— Este pe moarte, răspunse scurt Smith. În rucsacuri sunt perne chimice 
termale. Câte două. Scoateţi-le pe toate. Acum! 

Valentina şi Smiîslov îndepliniră ordinele cât putură de repede, îndoind 
pernele ca să declanşeze reacția termică. 

— Băgaţi-le pe mâneci şi pe crăcii pantalonilor, spuse Smith. Dacă o 
mişcăm, sângele rece din picioare va începe să circule spre centrul corpului 
ŞI şocul o va ucide. 

— Jon, priveşte aici! Valentina scosese brațul stâng al lui Randi din 
mânecile supradimensionate. În jurul încheieturii avea o cătușă. 

— Ticăloşii! Aşa se explică vânătăile de pe cealaltă mână! A fost ținută 
prizonieră. 

— Dar de cine? 

— Nu ştiu, Val. Dacă nu sunt cei din Speţnaz, înseamnă că trebuie să fie 
ceilalți. Cei care au încercat să ne doboare în Alaska. 

— E grav, domnule colonel? întrebă Smislov din partea cealaltă. 

— Dacă nu o ducem undeva la adăpost şi n-o încălzim rapid, s-a dus! 
Smith înfăşură strâns pătura de supravieţuire în jurul trupului lui Randi. 
Făcuseră tot ce se putea face aici, afară. 

— O duc eu, se oferi Smislov. 

— Foarte bine. Eu am să iau rucsacul tău. Hai să mergem. 

Rusul săltă cu grijă noua sa povară. 

— O să fie bine, devuşka, murmură el. Eşti printre prieteni. Nu ne părăsi 
tocmai acum! 

Valentina luă ambele puşti. 

— Trebuie să presupunem că tabăra este fie ocupată, fie distrusă. Unde 
mergem? 

— Găsim o altă peşteră sau construim un adăpost de zăpadă, spuse Smith 
plimbând lanterna peste blocurile de zăpadă îngheţată. Fiţi cu ochii în patru 
după un loc potrivit. 

— Foarte bine. S-ar putea să ni se termine şi nouă bateriile. Dumnezeule, 
arată de parcă ar fi avut ceva de furcă, nu glumă! 

— Aşa este. Vocea lui era la fel de posomorâtă ca noaptea. Poate că de 
data asta am reuşit. 

Valentina fu nedumerită de vorbele lui Smith, dar îşi dădu seama că nu 
era momentul să-i pună întrebări. Raza iscoditoare a lanternei lui Smith 


începea să slăbească în momentul în care descoperi o gaură triunghiulară în 
zidul de gheaţă. Se lăsă pe vine şi lumină în interiorul ei. 

Era exact ceea ce căutau. Un bloc greu de gheață marină fusese împins pe 
țărm şi ridicat apoi peste margine de altul şi astfel se formase o mică peşteră 
triunghiulară, alb-albăstruie, de şapte metri pe şase, suficient de înaltă 
pentru ca un om să poată sta în ea în picioare puţin gârbovit. 

— Asta este! Ne oprim aici! Domnule maior, du-o pe Randi în fundul 
peşterii; apoi vino aici şi zideşte intrarea cu zăpadă şi blocuri de gheață. Val, 
vino cu mine! 

Smith folosi ultima torţă chimică pentru a umple interiorul peşterii cu 
strălucirea verzuie, apoi instală şi aprinse sobița de campanie. Nu aveau 
prea mult combustibil pentru ea şi, chiar dacă nu avea forță să încălzească, 
cel puţin nu permitea să se facă mai frig. În timp ce se ocupa de sobiţă, 
dădea comenzi. 

— Val, întinde două pături de supravieţuire pe jos; apoi uneşte sacul tău 
de dormit cu al meu. 

— Înţeles. Executat! 

O scoaseră pe Randi care parcă era deja în comă şi o băgară în cei doi 
saci de dormit combinaţi. 

— Foarte bine, Val, acum o să te pun şi pe tine cu ea. În timp ce eu o 
dezbrac pe Randi, scoate-ţi şi tu hainele. Scoate absolut totul de pe tine! 

— Înţeles, răspunse ea trăgând în jos fermoarul de la canadiană. Dar 
speram să aud comanda asta în condiții total diferite. 

În timp ce o dezbrăca pe Randi, luă o lanternă şi îi examină corpul, 
încercând să vadă dacă avea răni sau degerături. Slavă Domnului că avusese 
măcar ghetele arctice. Îi protejaseră labele picioarelor, punctul cel mai 
vulnerabil al organismului. 

Valentina îşi scoase costumul exterior, apoi trase adânc aer în piept şi îşi 
dădu jos, peste cap, maioul termal cu mânecă lungă. Unitară apoi sutienul şi 
şosetele, tecile de cuţit de la antebraţe. Îşi puse cuţitele la îndemână la 
căpătâiul aşternutului, apoi trase în jos pantalonii de schi şi dresurile 
termale, aranjând totul într-o grămadă de haine vătuite. În pielea goală, se 
întinse alături de Randi, cu capul rezemat de hainele care îi serveau drept 
pernă. 

— Gata, spuse ea încleştând dinţii ca să nu mai dârdâie. 

Smith examină cuibul celor două corpuri goale de fildeş, Valentina 
tremurând, iar Randi neclintită. Puse pernele termale în jurul trupurilor 


celor două femei, apoi trase fermoarul şi închise cei doi saci de dormit. 
Întinse deasupra lor şi sacul de dormit al lui Smislov, precum şi toate 
hainele pe care le scoseseră de pe ele. 

Valentina se încolăci în jurul trupului inert al celeilalte femei, punându-i 
capul pe perna moale formată de sânul şi umărul ei. Randi se mişcă, şopti 
ceva şi încercă să se îndese şi mai mult în sursa de căldură. 

— Este ca gheaţa, Jon, murmură Valentina. O să fie de-ajuns? 

— Nu ştiu. Depinde foarte mult dacă este vorba despre o simplă 
extenuare sau despre hipotermie. Hipotermia poate fi foarte vicleană. Smith 
puse degetele pe gâtul lui Randi, căutând pulsul la carotidă. A luat o doză 
însemnată de antibiotice, ceea ce o va feri de complicaţii pulmonare. Și şi-a 
tinut mâinile şi faţa acoperite. Nu cred că are degerături prea grave. 

Smith clătină din cap, mângâind-o încet pe Randi pe obraz cu dosul 
palmei. 

— Dacă nu i-a scăzut prea tare temperatura corporală, ar putea să-şi 
revină. Este o femeie puternică, Val, chiar foarte puternică, aşa cum a fost 
instruită. Dacă temperatura corporală nu a scăzut prea mult... Nu ştiu. Tot 
ce putem face este s-o ţinem la căldură şi să aşteptăm. 

Valentina zâmbi cu jumătate de gură. 

— Te preocupă foarte mult această doamnă, nu-i aşa? 

Smith îndesă mai bine sacii de dormit în jurul celor două femei. 

— Răspund de ea. Atât pentru siguranţa ei de aici, cât şi pentru ea ca 
persoană. 

— Răspunzi de noi toţi, Jon, replică Valentina privind în sus către el. Şi 
trebuie să mărturisesc că este un gând foarte liniştitor pentru moment. 

Smith privi în jos, zâmbi şi o mângâie uşor pe părul negru. 

— Sper ca această încredere să fie justificată. Acum încearcă să dormi! 

Smith luă arma SR-25 şi trusa medicală şi se îndreptă către gura peşterii. 
În drum, se opri să umple o oală de aluminiu cu fragmente de gheaţă şi s-o 
pună pe sobiță. 

Smislov terminase de zidit intrarea, lăsând numai un orificiu pentru 
aerisire. Anihilarea vântului rece oferea hainelor lor arctice posibilitatea să 
facă faţă aerului îngheţat din peşteră, ceea ce crea senzația de căldură. 

— Ce-ţi mai face braţul, domnule maior? 

Smiîslov ridică din umeri. 

— Nu e nici o problemă. 

— Trebuie oricum să arunc o privire. Ţi-ai făcut vaccinul antitetanos? 


— Sunt la zi. 

Cu spatele spre pereţii peşterii, Smith trată rana lui Smîslov. Înlătură 
mâneca îmbibată de sânge şi scoase bandajul improvizat în grabă. Curăţă şi 
dezinfectă rana, apoi presără puţină sulfamidă şi aplică un bandaj nou, 
rezistent la apă şi frig. 

— Al avut noroc, remarcă Smith. Este o penetrare curată, foarte 
frumoasă. Ridică o sprânceană către rus. De fapt, arată ca şi când ar fi fost 
făcută de unul dintre cuțitele Valentine. 

Smiîslov făcu o grimasă. 

— Chiar aşa şi este, dar a fost cu aprobarea mea. 

Smiîslov îi explică pe scurt succesiunea de evenimente de la prăbuşirea 
gheții până la salvarea lui Smith. 

— Mulţumesc pentru ajutor, spuse Smith dând din cap. Am apreciat 
gestul în mod deosebit. Pot să-ţi pun o întrebare personală? 

— Dă-i drumul, domnule colonel! 

— De ce nu i-ai tăiat, pur şi simplu, Valentinei coarda şi gâtlejul? 

Smiîslov rămase tăcut un timp. 

— Ar fi fost în conformitate cu ordinele pe care le-am primit de la 
guvernul meu, răspunse el în cele din urmă. Dar în jargonul vostru militar 
există un termen special pentru situaţii de felul celei în care mă aflu eu: 
FUBAR:=!. Cred că înseamnă „atât de distrus, încât nu mai poate fi 
recunoscut”. 

Smith aplică ultimul strat de plasture chirurgical. 

— Aşa este. 

— Asta este starea mea actuală, continuă rusul. Am fost infiltrat în echipa 
voastră ca să preîntâmpin o situație internațională stânjenitoare pentru 
Rusia, care putea duce la deteriorarea relațiilor dintre ţările noastre. Trupele 
Spețnaz au fost debarcate pe insulă în acelaşi scop. Dar acum totul este 
FUBAR. Chiar dacă m-aş fi hotărât s-o hchidez pe doamna profesor pe 
munte, nu ar fi existat nici o cale realistă de a contracara această situație 
stânjenitoare. Acum lucrurile au scăpat de sub control. Totul a devenit prea 
haotic. Ţara dumitale va face cercetări şi adevărul va ieşi la iveală în cele 
din urmă. Probabil că aşa a fost de la început. A trebuit să recunosc acest 
lucru şi n-am vrut să-mi ucid... tovarăşii de luptă într-un act inutil. 

Smiîslov zâmbi cu amărăciune. 

— Vezi? Nu suntem cu toţii ca ofițerul politic de pe Misha-124. 


Smith trase mâneca pătată de sânge a canadienei lui Smiîslov peste 
bandajul curat. 

— Ajunsesem mai de mult la această concluzie, domnule maior. 

Închise trusa medicală şi se rezemă de peretele de gheaţă verzuie al 
peşterii, cu arma proptită la îndemână. 

— Şi am ajuns şi la concluzia că ai dreptate în privinţa atacului din 
tabără. Nu se potrivesc cifrele, aşa că nu poate fi vorba despre Speţnaz. 
Trebuie să presupunem că pe insulă se află o a treia facțiune şi, judecând 
după modul în care a fost tratată Randi, această prezenţă este foarte ostilă şi 
de luat în seamă. 

— Sunt de acord, domnule colonel. 

— Atunci, întrucât misiunea dumitale de a împiedica dezvăluirea 
adevărului în legătură cu prima lovitură sovietică este într-adevăr FUBAR, 
al fi de acord să participi la misiunea noastră de a împiedica încărcătura de 
agent biologic de pe Misha-124 să încapă pe mâinile cui nu trebuie? 

Smiîslov zâmbi amar. 

— S-ar putea ca superiorii mei să nu fie de acord, dar eu, personal, aş 
dori să nu stric chiar totul. Antraxul ar putea să ajungă în mâinile cecenilor 
sau ale altor grupări teroriste de la noi. Ar putea fi folosit împotriva 
Moscovei sau a Sankt-Petersburgului, după cum ar exista şi riscul să fie 
aruncat peste New York sau Chicago. Asta este ceea ce contează acum. 

Smith îi întinse mâna: 

— Bine ai revenit, domnule maior! 

Rusul răspunse la strângerea de mână. 

— E bine să vii înapoi, domnule colonel. Ce ordine ai să-mi dai? 

Smith aruncă o privire în fundul peşterii. 

— Sursa noastră cea mai bună de informaţii nu este disponibilă în 
momentul de faţă. Când şi dacă vom putea sta de vorbă cu ea, vom putea să 
facem şi planuri. Deocamdată, ce părere ai avea despre o ceaşcă de ceai? 

Câteva minute mai târziu, cei doi bărbaţi se aplecau peste două căni de 
ceai fierbinte, lăsând aburul să se strecoare printre degete. 

— Trebuie să recunosc, domnule maior, spuse Smith, că mă mai frământă 
o întrebare. Este cealaltă jumătate a ecuației Cinci Martie: de ce a fost 
anulat atacul sovietic în ultima clipă? 

Smislov dădu din cap. 

— Îmi pare rău, domnule colonel, dar nu pot să vă spun. Trebuie să 
păstrez ultimele rămăşiţe ale securităţii naționale. 


— Poţi să ne spui oricum, interveni Valentina de sub mormanul de haine. 
Am înţeles şi eu câte ceva. 

— Cum ai fi putut? întrebă nedumerit Smîslov. 

— Sunt istoric şi mă pricep foarte bine să pun lucrurile cap la cap, 
răspunse Valentina, oftând în aerul de gheață al peşterii. Misha-l24 s-a 
prăbuşit pe Insula Miercuri la 5 martie 1953, iar omenirea a fost la un pas 
de izbucnirea celui de-Al Treilea Război Mondial tot pe 5 martie 1953. Şi a 
mai existat un eveniment socio-politic major, care a avut loc tot pe 5 martie 
1953 în Uniunea Sovietică. Logica ne obligă să presupunem că acesta 
trebuie să aibă legătură cu celelalte două. 

— Despre ce este vorba? întrebă Smith. 

— 5 martie 1953 este ziua în care a murit Iosif Visarionovici Stalin. 
Valentina se întoarse puţin, astfel încât bărbaţii să-i poată vedea chipul 
palid. Sau, mai bine zis, ziua în care a fost asasinat. Ai dumitale l-au 
lichidat pe ticălos, nu-i aşa, Grigori? 

Se lăsă o tăcere prelungită, întreruptă numai de mugetul vântului de 
afară. 

— Întotdeauna am bănuit asta, continuă Valentina. Aşa cum susţine 
istoria în mod normal, Stalin a suferit o hemoragie cerebrală masivă în 
noaptea de 28 februarie, în timp ce se afla la reşedinţa sa din Kremlin. Se 
pare că a paralizat şi a intrat în comă din cauza atacului cerebral, rămânând 
în această stare până în ziua de 5 martie, când a murit. Dar oamenii s-au 
întrebat întotdeauna ce s-a întâmplat cu adevărat, căci moartea lui a părut 
oarecum suspectă, având în vedere relatările foarte sumare ale guvernului. 
Şi fiica lui Stalin, Svetlana, a făcut nenumărate aluzii în acest sens, 
susținând că adevărata versiune a morții tatălui ei nu a fost dezvăluită. 

Valentina îşi schimbă poziţia, încercând să n-o deranjeze pe Randi. 

— Fireşte, zvonurile despre conspirații se adună întotdeauna ca muştele 
în jurul morţii oricărui lider național controversat. Dar, ținând seama de 
natura regimului lui Stalin de la acea vreme, această teorie a conspirației 
pare ceva mai întemeiată decât altele. Acum, dacă s-ar fi aflat adevărul 
despre Misha-124 şi despre intenția eşuată de primă lovitură a sovieticilor, 
problema s-ar fi pus din nou cu toată forța. Îmi pare rău, Grigori, dar faptele 
nu pot fi negate în mod plauzibil şi orice presupuneri am face ar fi mai rele 
decât realitatea. 

Întristat, Smîslov privi în sus, către plafonul peşterii. 


— La naiba! închise ochii şi rămase tăcut câteva clipe, apoi răspunse: Ai 
perfectă dreptate, doamnă profesor. Aşa cum spui, Stalin a suferit un atac 
cerebral, însă nu a intrat în comă. A paralizat parțial, dar a rămas conştient, 
pe deplin capabil să dea ordine. Şi ordinul lui a fost să se lanseze imediat 
atacul împotriva democrațiilor occidentale. Cine poate să spună de ce? 
Poate capacităţile lui mentale fuseseră diminuate de atacul cerebral, poate 
că îşi simţea sfârşitul aproape şi dorea să asiste la triumful final al revoluției 
poporului înainte să moară. Sau poate că voia ca lumea să se sfârșească 
odată cu el. Dar, indiferent cum o fi fost, alți membri ai Biroului Politic au 
considerat că un astfel de atac ar fi însemnat curată sinucidere. 

— ŞI aşa ar fi fost? întrebă Smith. 

— În primăvara anului 1953, da! răspunse Valentina. Atunci Occidentul 
avea un avantaj hotărâtor în privința armelor nucleare. Statele Unite şi 
Marea Britanie aveau câteva sute de arme atomice şi chiar două prototipuri 
de bombă cu hidrogen. Sovieticii nu aveau în arsenalul lor decât vreo 
douăsprezece bombe nucleare cu acțiune slabă, de felul celei de la 
Hiroshima. Chiar şi cu avantajul oferit de prima lovitură, amplificat de 
folosirea unui agent biologic şi chimist de luptă, nu ar fi fost suficient 
pentru a se da o lovitură finală decisivă forţelor NATO. În plus, Occidentul 
dispunea de sisteme de transport mai eficiente. Sovieticii nu aveau decât 
sărmanele vechituri de B-29, în timp ce Forţele Aeriene ale SUA aveau deja 
Peacemaker B-36 cu o rază de acţiune suficientă pentru a ajunge la ţintele 
din URSS. Intrase în dotare şi un număr considerabil de aparate din prima 
generație de avioane cu reacție de atac de tip B-47 şi Canberra. Europa 
Occidentală s-ar fi confruntat cu o situație catastrofală, conchise Valentina, 
iar Statele Unite ar fi fost lovite serios. Dar Rusia şi statele Pactului de la 
Varşovia ar fi devenit un deşert radioactiv. 

Smislov se încruntă şi sorbi din ceai. 

— După cum spuneam, interveni el, un grup de membri ai Biroului 
Politic a înţeles acest lucru şi şi-a dat seama că există o singură cale de a 
scăpa de un dictator de calibrul lui Stalin. Îmi pare rău că trebuie să vă 
spun, doamnă profesor, dar istoria nu va cunoaşte niciodată numele celui 
care a ținut perna pe faţa lui Stalin până când acesta a încetat să se mai 
zbată. S-a avut mare grijă ca acest fapt să nu fie consemnat în nici un fel de 
documente. 

— Asta este adevărat, Grigori. Dar nu putea fi decât unul dintre cei trei 
bărbaţi şi pot face o deducție logică, în cunoştinţă de cauză. 


Smiîslov ridică din umeri. 

— Grupul nu a putut acţiona şi nu a preluat puterea decât după ce 
misiunea se afla deja în aer, în drum către ţinta sa. Acestea erau 
bombardierele destinate Americii, dotate cu cea mai mare distanță de zbor 
deasupra Polului şi s-a reuşit rechemarea lor înainte să fie detectate de 
apărarea antiaeriană nord-americană, astfel că toate avioanele s-au întors în 
bună stare la bazele lor. Toate, cu excepția celui cu încărcătură biologică, 
Misha-124. 

Smiîslov îşi goli ceaşca. 

— Marea konspirația a tăcerii cu privire la Evenimentul din Cinci Martie 
a început atunci şi continuă până în ziua de astăzi. 

— Dar de ce trebuie să țină totul secret? întrebă Smith. Au salvat 
omenirea de la un holocaust nuclear şi nici un individ zdravăn la minte nu 
avea să verse lacrimi de crocodil pentru Stalin, nici măcar în Uniunea 
Sovietică! 

Smislov scutură din cap. 

— Nu înţelegi gândirea rusească, domnule colonel. Dacă ucigaşii lui 
Stalin ar fi fost cu adevărat nişte eliberatori, s-ar fi putut să ai dreptate, dar 
nu erau decât nişte tirani care au ucis alt tiran ca să-şi salveze propria piele 
şi să pună mâna pe putere. În afară de asta, statul sovietic exista încă şi 
mitologia statului cerea ca Stalin să fie venerat ca erou al revoluției. Chiar 
şi după prăbuşirea Uniunii Sovietice, teama şi paranoia persistă. 

Cu un rictus al feţei, puse ceaşca deoparte. 

— Pe lângă asta, noi, ruşii, avem un fel de complex de inferioritate 
socială. Ne lăudăm că suntem foarte civilizați, iar asasinarea unui lider 


național pe patul lui de suferinţă nu este un gest kulturnii”. 
* 


Smith se trezi din nou, alungând toropeala care îl cuprinsese pe când 
stătea rezemat de peretele peşterii. Ignorând protestele corpului său ce 
fusese supus unei avalanşe de lovituri şi vânătăi, îşi încordă auzul şi toate 
celelalte simțuri. Nu-şi dădea seama exact cât de mult timp dormise; 
probabil vreo două ore, dar la intrarea în peşteră, prin orificiul de ventilație 
se vedea numai o pată neagră. Soarele urma să răsară abia de-acum încolo, 
dar vântul contenise. Singurul zgomot care venea de afară era trosnetul 
ghetii care plesnea. În mica peşteră auzea acum respirația adâncă şi regulată 
a tovarăşilor săi. Şi un murmur înăbuşit. 

— Sophia? 


Smith se târî spre fundul peşterii. Aprinse lanterna şi dădu la o parte 
prelata care acoperea combinația de saci de dormit în care se aflau Valentina 
şi Randi. 

În lumina lanternei, chipul lui Randi era relaxat şi culoarea pielii revenise 
la normal, cu excepția unei singure pete, marcând o degerătură deasupra 
unei sprâncene şi a cearcănelor de sub ochi. Cenuşiul acela înspăimântător 
dispăruse. Respirația îi era normală şi uşoară, iar când Smith îi puse mâna 
încet pe gât, simţi bătaia inimii puternică şi regulată; pielea era caldă. 

Aşa cum sperase, Randi îşi revenise. La atingerea lui, mormăi încet şi 
deschise ochii, la început nedumeriţi, apoi întrebători şi, în cele din urmă, 
conştienţi de locul unde se afla şi de faptul că era încă în viaţă. 

— Jon? 

Smith răsuflă ușurat. Aşadar, nu va fi astăzi! 

— Ai scăpat, Randi. Eşti aici, cu noi şi o să te faci bine. 

Se uită la el surprinsă şi ridică puţin capul. 

— Jon... Te-am strigat. 

— Iar eu te-am auzit. 

Uimirea persistă în ochii ei negri câtva timp. Apoi zâmbi. 

— Presupun că da. 

Valentina căscă şi se întinse, ridicându-se într-un cot. 

— Bună dimineaţa tuturor! Se pare că cineva s-a întors printre noi. 

Uluită, Randi se răsuci în sacul de dormit şi descoperi că este în pielea 
goală, iar alături de ea se afla o altă femeie. 

— Ce naiba! exclamă ea. 

— E în ordine, draga mea, spuse Valentina rezemându-şi capul de 
încheietura mâinii. Acum nimeni nu mai aşteaptă până după căsătorie! 


Capitolul patruzeci şi patru 


Casa Albă, Washington DC 


Preşedintele Castilia se ridică din capul mesei lungi din lemn de mahon 
la care ţinea conferinţa. 

— Domnilor, vă rog să mă scuzaţi, trebuie să răspund la un telefon. 

Castilia străbătu sala de şedinţă şi îl urmă pe aghiotantul lui cu chip 
sobru, ofiţer în Marina Militară. Ofițerii de legătură de la Serviciul Central 
de Informaţii, de la Informaţiile Apărării, de la Agenţiile de Securitate 
Naţională, FBI şi Oficiul pentru Securitate Internă schimbară priviri tăcute 
şi mirate între ei, întrebându-se în sinea lor ce poate fi atât de important, 
încât să întrerupă şedinţa de informare operativă de dimineaţă. 

În Biroul Oval, Castilia ridică receptorul telefonului interior din furcă, 
fără să se mai aşeze la biroul mare. 

— Aici Castilia. 

— Domnule preşedinte, aici Camera Operaţiunilor. Vă informăm că 
misiunea de salvare din Insula Miercuri a fost lansată şi în momentul de faţă 
se află în aer. 

Castilia se uită la ceasul de pe biroul lui. Şi douăzeci. Maiorul Saunders a 
primit probabil ultima actualizare a buletinului meteo la şi cincisprezece şi, 
aşa cum a promis, s-a ridicat în aer în următoarele cinci minute. 

— Directorul Klein a fost informat? 

— Da, domnule preşedinte. Monitorizează situația. 

— Ştim care este ora aproximativă a sosirii la obiectiv? 

— Peste şase ore, în funcție de condițiile atmosferice întâlnite pe drum. 
Ofiţerul părea că îşi cere scuze. Au de parcurs mai bine de trei mii de 
kilometri. 

— Am înţeles, domnule maior. Insula Miercuri este unul dintre acele 
locuri unde nu se poate ajunge de aici. Să mă ţineţi la curent cu evoluția 
situației. 

— Am înțeles, domnule preşedinte. Vă informăm că ofițerul rus de 
legătură pentru operațiunea din Insula Miercuri în continuare este 


indisponibil. Doriţi să-i informăm pe ruşi în legătură cu operațiunea de 
sprijin? 

Castilia se încruntă în lumina soarelui de dimineaţă care se reflecta pe 
dungile albastre şi roşii ale covorului Navaho de pe pardoseala biroului. 

— Nu, domnule maior. Se pare că nu mai au nimic de comunicat şi nici 
noi nu mai avem ce să le spunem. 


Capitolul patruzeci şi cinci 


Versantul nordic, Insula Miercuri 


Randi Russell nu era sigură de existenţa unui loc numit „paradis”. Dar, 
dacă un astfel de loc exista, acum ştia cu certitudine două lucruri: era un loc 
cald, unde nu erai singur. 

— Foarte bine, încearcă asta, spuse Jon Smith şi se răsuci pe călcâie. 

Randi încercă să-şi îndoaie degetele de la mâna dreaptă. Jon le bandajase 
uşor după ce aplicase un strat fin de unguent cu antibiotic. La insistenţele ei, 
îi bandajase fiecare deget separat, astfel că acum se putea servi perfect de 
mână. 

— Nu e rău, aprecie ea. Mă mănâncă puţin şi mă gâdilă, dar nu e prea 
rău. 

Smith încuviință din cap încântat. 

— Asta e bine. Ai făcut probabil nişte degerături uşoare când ai urcat 
stânca, dar nu cred că este vorba despre ceva ireversibil. 

— Se pare că nu va trebui să te descalți ca să numeri până la zece, adăugă 
şi Valentina ridicându-se în capul oaselor în sacul de dormit dublu şi 
ocupându-se de cătuşa de la mâna lui Randi. Chiar şi aşa, îmbrăcată în 
lenjeria termală şi cu canadiana aruncată pe umeri, profesoara de istorie 
emana un aer de eleganţă rafinată. 

Randi constată că nu se poate supăra din cauza asta. De fapt, în mica 
peşteră, atmosfera era ca la un fel de petrecere. Nu exista nici un motiv 
logic pentru aşa ceva. Se aflau tot pe Insula Miercuri, se ascundeau şi erau 
înconjurați de duşmani, dar echipa se reunise. Valentina mai răsuci o dată de 
încuietoare, iar aceasta se deschise. 

— Gata, iubito! Ți-am redat libertatea încheieturi. 

— Mulţumesc, spuse Randi zâmbind. Apreciez acest lucru. 

— În afară de problema cu mâinile, cum te simţi? continuă Smith 
pipăindu-i obrazul cu dosul palmei în căutarea unor semne de febră. 

— Mă simt foarte bine, spuse Randi cu un aer ştrengăresc. 

Smith continua s-o privească drept în ochi cu zâmbetul acela de băiețel 
pus pe şotii, care îi era atât de caracteristic şi despre care îi vorbise de atâtea 


ori Sophia. 

Randi oftă şi răspunse: 

— Foarte bine, mă simt ca o cârpă de vase veche, aruncată de mai multe 
ori. N-o să mă mai simt niciodată caldă pe dinăuntru şi tot ce-mi doresc este 
să dorm următoarea mie de ani. Acum eşti mulțumit? 

— Înseamnă că e foarte bine, aprobă Smith. Nu aud nici un fel de semne 
de congestie pulmonară, iar temperatura corpului tău pare că a revenit la 
normal. Cred că ai fost doborâtă mai mult de hipotermia exterioară decât de 
cea interioară. Dar oricum, stai la căldură! 

— N-am de gând să te contrazic. 

Randi se îngropă mai adânc în sacul de dormit. Acum avea din nou pe ea 
lenjeria termală şi sobiţa combinată cu propria căldură corporală aduseseră 
temperatura din interiorul peşterii mai aproape de pragul de îngheţ, dar tot 
nu era confortabil. 

— Cu toate astea, aşa groaznic cum mă simt acum, este incomparabil mai 
bine faţă de starea mea din noaptea trecută. 

Zâmbetul de pe fața lui Smith dispăru, fiind înlocuit de o expresie 
încruntată de dezaprobare. 

— Îmi cer scuze pentru ceea ce s-a întâmplat la staţia de cercetare, Randi. 
N-ar fi trebuit să te las acolo singură. A fost greşeala mea. 

— Nici eu nu m-am comportat strălucit, Jon. N-ar fi trebuit să-l las pe 
nătărăul ăla de Kropodkin să mă păcălească. Randi zâmbi trist. Ar fi trebuit 
să mă descurc mai bine. Poate că, dacă aş fi procedat mai înţelept, aş fi 
putut să-l scot din rahatul ăla şi pe Trowbridge. 

— Nu putem trăi cu „ar fi trebuit”, Randi. Dar ne vom strădui cu toții să 
facem tot ce putem. 

Smiîslov veni de la gura peşterii şi se apropie de grupul din jurul sacilor 
de dormit. 

— Afară nu mai ninge şi nu mai suflă vântul. Aburul de deasupra mării 
este încă gros, dar presupun că se va ridica foarte curând. Se pare că va fi o 
zi minunată, atât cât poate fi la paralela 80. 

— Imediat ce se va lumina bine de ziuă, Kretek se va duce să ia antraxul, 
spuse Randi. 

În timpul micului dejun frugal, alcătuit din ceai şi batoane energizante, 
făcuseră schimb de informaţi cu privire la evenimentele de la locul 
prăbuşirii avionului şi din tabăra de cercetare. Acum aveau imaginea 


completă a situației pe care trebuiau s-o înfrunte. Numai că aceasta nu era 
deloc îmbucurătoare. 

Valentina deschise trusa de curăţat arma şi puse apoi puşca pe genunchi. 

— Ce facem acum, Jon? întrebă ea deschizând magazia şi scoțând 
cartuşele din încărcător. 

— Sincer să fiu, este o întrebare excelentă. Avem două bande de oameni 
care ne sunt ostile. Amândouă ne depăşesc numeric şi amândouă au 
interesul să ne ucidă imediat ce ne zăresc. 

Smith închise fermoarul solid al trusei medicale şi se rezemă din nou de 
peretele peşterii. 

— O strategie foarte bună ar fi să nu facem nimic. Suntem bine ascunși şi 
adăpostiţi aici, iar furtuna de noaptea trecută probabil că ne-a şters urmele. 
Nu am stabilit nici un fel de legături de comunicaţii foarte mult timp. În 
Alaska staționează o forță Mike şi cred că acum băieţii au pornit la drum 
spre noi. Dacă stăm liniştiţi aici următoarele câteva ore, avem şansa să nu 
fim găsiți până vine cavaleria în ajutor. 

Randi se ridică într-un cot. 

— În cazul ăsta, Kretek va pune mâna pe antrax. Se aşteaptă la sosirea 
unor forţe de sprijin din afară. A ţinut seama şi de ele în planul lui. I-am 
auzit pe oamenii lui vorbind despre asta. Calculând corect evoluția 
condițiilor meteorologice şi distanţele de zbor, consider că va putea ridica 
avionul, va scoate rezervorul cu agent biologic şi va pleca înainte să poată fi 
oprit. Şi, ţinând seama de dotările pe care le are, cred că are şanse foarte 
mari să reuşească. 

Smith încuviință din cap. 

— Sunt de acord cu această evaluare. Dacă Kretek poate fi oprit de 
cineva, numai noi suntem aceia. 

Smith îşi schimbă poziția şi scoase alene ceva argintiu din buzunar, 
bricheta-transmiţător radio a lui Smislov. 

— Domnule maior, poţi să-i faci pe oamenii din Speţnaz să treacă de 
partea noastră? În faţa pericolului ca antraxul să cadă în mâinile unor 
terorişti, poţi să-i convingi să ne ajute împotriva lui Kretek şi a oamenilor 
lui? 

Pe chipul rusului apăru o expresie vecină cu disperarea. 

— M-am gândit şi eu la asta, domnule colonel! Dar în ochii guvernului 
meu, armele biologice de la bordul lui Misha au o importanţă secundară faţă 
de secretul legat de Evenimentul din Cinci Martie. Mi s-a explicat asta cât 


se poate de clar în momentul în care mi s-a încredinţat această misiune. 
Fără îndoială că şi comandantul plutonului Speţnaz a primit aceleaşi ordine 
de la superiorii lui. Pentru el, dumneata şi informațiile pe care le ai despre 
Misha-124 reprezentaţi ameninţarea cea mai mare, nicidecum încărcătura 
de antrax. 

— Dar dacă am face în aşa fel încât aceste ordine să se modifice? insistă 
Smith. 

— Este imposibil într-un timp atât de scurt, scutură din cap rusul. 
Probabil imposibil, oricum. Ar trebui să iau legătura cu forțele Speţnaz, 
apoi să aranjez o întâlnire cu submarinul care i-a adus aici ca să am acces la 
instalația de comunicare la distanță. După aceea ar trebui să-i conving pe 
superiorii mei să răstoarne o politică de securitate de peste cincizeci de ani 
cu capul în jos. Smislov făcu o grimasă, zâmbi trist şi ridică din umeri. 
Chiar dacă acest miracol s-ar produce cumva, antraxul va fi plecat de mult 
până să ajung eu să schimb ordinele. Şi probabil că şi dumneata şi 
doamnele veţi fi morți de mult. 

— Dar ce ar fi să acționăm la nivel tactic şi să lăsăm la o parte guvernul 
dumitale? 

Smiîslov negă din nou cu un gest energic al capului. 

— Poate că găseşti acest gen de flexibilitate la comandanții forţelor 
speciale din armata voastră, domnule colonel, dar nu la noi. În armata rusă, 
un bun ofițer nu gândeşte, ascultă! Şi comandantul acestui grup de Speţnaz 
este în mod sigur un foarte bun ofiţer. 

— Dar atunci cum rămâne cu dumneata, domnule maior? interveni 
Valentina, introducând o vergea pe ţeava armei. Dumneata gândeşti! 

Smiîslov zâmbi amar şi ridică din umeri. 

— Draga mea doamnă, mă gândesc că poate nu sunt un ofițer rus chiar 
aşa de bun. În afară de asta, ieri aţi împuşcat câţiva membri ai plutonului 
Spețnaz şi l-ai umilit pe comandantul lui. Nu cred că vă priveşte cu prea 
multă simpatie. 

— Îi înţeleg sentimentele, spuse Smith şi ridică alene capacul brichetei şi 
apoi îl închise cu degetul mare în timp ce îşi plimba privirea de jur- 
împrejurul micii peşteri, încercând să găsească ceva care să-i fie de folos. 

Randi făcu inventarul în minte: două puşti, un pistol, poate două sute 
cincizeci de cartuşe ca muniţie, patru luptători, dintre care unul marcat de 
epuizare şi de hipotermie, iar altul stânjenit de conflictul de interese. Nu era 
o armată prea impresionantă. 


— Bi bine, sergent, îl auzi ea pe Smith murmurând în barbă. Dacă 
reuşesc să 1es din chestia asta, înseamnă că am învăţat să comand. 

— Ce-ai spus, Jon? întrebă Randi nedumerită. 

— Nimic. 

Clinchetul repetitiv al capacului brichetei umplu interiorul peşterii. 

Valentina puse arma la loc. 

— Un gând foarte plăcut, spuse ea. Poate că Anton Kretek şi echipa lui 
vor ajunge la locul accidentului şi vor da nas în nas cu ambuscada ruşilor, 
exact aşa cum am pățit noi. 

— Un gând ademenitor, într-adevăr, răspunse Smith. Numai că prietenii 
noştri de acolo, de la epavă, sunt probabil acum la câţiva kilometri 
depărtare în căutarea noastră. 

Se făcu din nou linişte şi nu se auzea decât zgomotul făcut de capacul 
brichetei închis şi deschis la nesfârşit. Apoi acesta încetă brusc. Cu degetul 
mare încă în extensie, Smith rămase absolut neclintit un moment lung, cu 
privirile pierdute în gol. 

— Jon, ce s-a întâmplat? 

Capacul brichetei se opri definitiv, iar trăsăturile lui Jon îşi recăpătară 
expresia preocupată şi concentrată. 

— Randi, crezi că poți să mergi? 

Randi se ridică în capul oaselor în sacul de dormit. 

— Pot să merg oriunde ai nevoie de mine. 

— Perfect, atunci! Domnule maior, hai să strângem echipamentele la un 
loc. Vreau să fim plecaţi de aici în zece minute. Trebuie să ocupăm poziții. 
Doamnelor, am o rugăminte. Când vă îmbrăcaţi, schimbaţi între voi hainele 
exterioare. Aţi înțeles? 

— Ai un plan, domnule colonel, spuse Valentina pe un ton constatator, nu 
întrebător şi ochii îi străluciră de încântare. 

— S-ar putea, dragă doamnă profesor. Biblia spune că nu poţi să slujeşti 
la doi stăpâni deodată, dar nu se afirmă nicăieri că nu poți să te lupţi cu doi 
duşmani în acelaşi timp. 


Capitolul patruzeci şi şase 


Deasupra Oceanului Arctic 


Grămezile de gheaţă de dedesubt şi straturile de nor cumulus de deasupra 
erau albe. Din când în când, aparatul Osprey VTOL MV-22 se zgâlțâia şi 
tremura ca un camion încărcat la maximum pe un drum desfundat. Frontul 
de furtună trecuse, dar turbulenţele mai persistau în urma lui. 

Avionul de realimentare Combat Talon zbura în față şi deasupra lui 
Osprey, iar maiorul Saunders urmărea manevra prin care combustibilul 
trecea din avionul mai mare în cel mic. Era o operaţiune de precizie 
extremă. Motoarele de pe aripă erau rotate în zbor orizontal şi exista 
pericolul real ca benzina să ajungă la unul din uriaşele motoare ale elicelor 
lui Osprey. 

Zeâlţâiturile şi zguduiturile intermitente provocate de turbulenţele din aer 
şi acele aparatelor de măsurat care se plimbau în sus şi în jos nu făceau 
decât să complice şi mai mult situația. Saunders îl lăsase pe pilotul 
avionului care zbura în stânga şi în urma lui în formație să alimenteze 
primul, iar acesta avusese nevoie de douăzeci de minute numai ca să 
stabilească cuplarea, timp în care rezervele de combustibil ale lui Saunders 
se consumau implacabil. 

Sonda lungă de alimentare de deasupra cabinei aparatului Osprey arăta ca 
un corn de inorog tehnic. Pentru a nu ştiu câta oară, liderul comandoului 
aviatic se alinia la pâlnia tremurătoare şi săltăreață a stabilizatorului de 
alimentare ca un vânător din epoca de piatră care îşi cumpănea sulița. 
Încheieturile degetelor i se albiseră în vreme ce strângea manetele de 
comandă şi aştepta încordat momentul când ţinta va sta pe loc. Acesta veni, 
iar el împinse levierul înainte. 

De astă dată, tubul intră lin în pâlnie şi se fixă etanş imediat, asigurând 
legătura între aparatul VTOL înfometat şi avionul-cisternă. Sub aripa 
uriaşului MC-130, luminile de comandă se schimbară în verde. 

— Închidere completă, presiune, transfer! anunţă copilotul lui Saunders. 

Saunders răsuflă uşurat. Acum, că pâlnia fusese fixată şi combustibilul 
începuse să gâlgâie în rezervorul lui, putea să se relaxeze. 


— Navigator, cum stăm? strigă el peste umăr la ofiţerul care stătea pe 
vine în faţa consolei GPS. 

— Pe traseul corect, domnule, răspunse navigatorul. Suntem la coada 
furtunii şi curând vom trece de jumătatea drumului. 

— Ora aproximativă a sosirii? 

— Cred că mai avem vreo trei ore până la aterizare, domnule, în funcție 
de vânt. 

— Bine, trei ore. 

— Am luat legătura cu vasul acum câteva minute, domnule maior, 
interveni copilotul lui Saunders. Cei de la coastă raportează aer limpede, dar 
nu au primit nici un fel de veşti de pe insulă. Mă întreb ce vom găsi acolo. 

— Poate că n-o să găsim nimic, Bart. Tocmai asta mă îngrijorează. 


Capitolul patruzeci şi şapte 
Ghețarul de pe şaua muntelui 


Ofiţerul rus din echipa de genişti stătea pe vine în gura peşterii şi studia 
tavanul de lavă şi încărcăturile de exploziv pe care le pusese, verificând 
încă o dată plasamentul acestora. Trebuia să distrugă intrarea în aşa fel încât 
să lase impresia că stâncile se prăbuşiseră în mod natural. Era o problemă 
tehnică interesantă, mai ales acum în prag de toamnă, când stâncile 
necontaminate de exploziv vor cădea cu fața spre exterior. Nu putea să lase 
urme detectabile de substanţe chimice. Locotenentul Tomaşenko insistase în 
mod special în acest sens şi astăzi nu era o zi foarte potrivită să nu-i 
îndeplineşti întocmai ordinele. 

Satisfăcut, omul se lăsă într-un genunchi şi fixă un detonator electric la 
capătul primului cablu. Acesta se ramifica mai departe şi ajungea la 
încărcăturile de deasupra; altele pătrundeau mai adânc, în interiorul peşterii 


din munte. 
* 


Pavel Tomaşenko simțea cum sudoarea rece i se adună la mijlocul 
spinării pe sub canadiană. Ştia că asta nu se explică decât parțial prin 
acțiunea globului de aur al soarelui care se itea pe deasupra orizontului. Era 
pe punctul de a-şi rata misiunea. Ca un portar de hochei care vede cum 
pucul alunecă pe lângă el şi se duce în poartă, nu mai putea să facă nimic 
altceva decât să încerce să se mobilizeze pentru acest ultim milimetru critic. 

Împreună cu radiotelegrafistul şi cel de-al doilea membru al echipei de 
genişti stătea afară pe ghețar la vreo cincizeci de metri de gura peşterii 
utilizate de echipajul de pe Misha ca adăpost de supravieţuire şi de 
americani ca fortăreață. 

Până şi faptul că stătea acum afară, pe ghețar, în lumina zilei, era o 
recunoaştere a eşecului misiunii. La fel ca în orice altă unitate de comando, 
soldații din Speţnaz erau oameni ai ascunzătorilor şi ai loviturilor secrete. 
Dar Tomaşenko renunţase şi la acoperirea oferită de întunericul nopţii şi de 
furtună în favoarea factorului mult mai critic care devenise acum timpul. 


Îmbunătăţirea vremii va însemna că lumea exterioară va putea ajunge pe 
Insula Miercuri. 

— Aţi reuşit să luați legătura cu submarinul? se răsti Tomaşenko, apoi se 
dojeni în sinea lui pentru izbucnirea nervoasă. Dacă operatorul radio ar fi 
stabilit legătura, fireşte că i-ar fi raportat de îndată. 

— Nu, domnule locotenent, răspunse iakutul bondoc, lăsându-se pe vine 
lângă transmiţătorul tactic. Nu mai sunt interferenţe, dar nu primesc nici un 
răspuns. Probabil că nu au găsit o gaură în gheaţă pentru antenă. 

— Aşa să fie! Tomaşenko se strădui să vorbească pe un ton normal. Vom 
încerca din nou la următoarea oră din program, convenită pentru 12.00. 

Era chiar mai bine. Aşa, mai avea câteva ore în care să mai salveze ceva 
din încurcătura asta şi să-şi ascundă eşecul. 

— Fă-mu legătura cu echipa Pasărea Albă! 

— Imediat, domnule locotenent. 

Utilizarea radioului în condiţii atât de precare era un alt indiciu al 
dezastrului, la fel ca şi faptul că fusese nevoit să-şi divizeze plutonul, dar nu 
avusese încotro. Trebuie să facă curăţenie aici, la locul accidentului şi, în 
acelaşi timp, să găsească o modalitate de a-i elimina pe agenţii ăia 
americani! 

Şeful echipei de genişti ieşi din gura peşterii de la baza Vârfului de Est. 
Târând detonatorul după el, omul înainta cu spatele, ca să se ferească de 
lumina puternică a soarelui reflectată de suprafaţa lucioasă a ghețarului şi se 
îndrepta spre postul temporar de comandă al lui Tomaşenko. Adjunctul lui 
luă cutia detonatorului din sania cu explozivi şi începu să-l asambleze. 

— Domnule locotenent, aveţi legătura cu şeful echipei Pasărea Albă! 

Tomaşenko îşi dădu pe spate gluga de la canadiană. Se lăsă pe vine lângă 
operatorul radio şi luă căştile şi microfonul. 

— Pasărea Albă, aici Pasărea Roşie. Raportează! 

— Pasăre Roşie, se auzi în căşti şoapta filtrată prin radio. Nu am stabilit 
contactul. Am cercetat coborâşul de pe versantul sudic şi poteca principală 
pentru a doua oară. Nu am găsit nici o urmă. Nu sunt pe ghețar şi nu au 
coborât pe această parte a crestei. Probabil că au coborât pe versantul 
nordic, domnule locotenent! 

Coborârea despre care, noaptea trecută, Tomaşenko spusese că este 
imposibilă. 

— Foarte bine, Pasăre Albă, rosti el scurt în microfon. Începe cercetarea 
spre vest şi spre tabăra stației de cercetare. Stabileşte contactul. O să facem 


cât de curând joncţiunea cu voi. Aici Pasărea Roşie, terminat! 

— Înţeles! Se execută. Aici Pasărea Albă, terminat. 

Tomaşenko dădu înapoi căştile şi microfonul. Probabil că americanii se 
întorseseră în tabără. Nu aveau unde să se ducă în altă parte. Dacă era aşa, 
mai exista şansa să fie prinşi şi eliminaţi. Chiar şi în condiţiile în care ar 
mai fi pierdut o treime din pluton, secretul Evenimentului din Cinci Martie 
trebuia păstrat. 

Echipa de genişti pusese capetele firelor în detonator şi şeful introducea 
acum cheia în contact. 

— Suntem gata, domnule locotenent. 

— Daţi-i drumul! Aruncaţi-o în aer! 

Omul apăsă degetul mare înmănuşat pe butonul detonatorului şi şovăi o 
clipă, apoi aruncă o privire peste umăr către liderul grupului. 

— Domnule locotenent, oamenii aceia din peşteră, sergentul Vileaiski şi 
băieţii noştri... n-ar fi bine să spunem câteva cuvinte? 

— Morţii sunt surzi, caporal! Foc! 

Magnetoul detonatorului se conectă şi bubuitul ca de tunet răsună adânc 
în pântecele muntelui. Zece tone de bazalt se prăbuşiră şi se reaşezară, 
închizând echipajul de pe Misha-124 şi pe cei patru membri ai Speţnaz în 
eternitatea stâncilor negre. Un nor de lavă ţâşni pe gura peşterii, acoperit 
aproape imediat de cascada de gheaţă sfărâmată şi zăpadă care se rostogolea 
pe flancul Vârfului de Est, ştergând ultimele urme. Chiar şi cei care fuseseră 
în interiorul tunelului de lavă numai cu greu ar fi putut să-l mai găsească 
acum. 

Când ceața provocată de gheaţă şi lavă se risipi, şeful echipei de genişti 
vorbi din nou: 

— Ce ordine aveţi, domnule locotenent? 

— Recuperaţi firele detonatorului şi hai să plecăm de-aici. Vreau să 
ajungem cât mai curând la echipa de căutare. 

Omul făcu un gest către locul unde se afla epava lui Misha-124, la un 
kilometru dincolo de şaua muntelui. 

— ŞI ce facem cu avionul? 

— ÎI lăsăm acolo unde este. Americanii ştiu deja de el şi, dacă îi dăm foc 
acum, nu facem decât să ridicăm şi mai multe semne de întrebare. Hai să 
mergem! 

În acel moment, operatorul radio încremeni. Înclină capul şi îşi apăsă 
căştile mai tare pe urechi. 


— Domnule locotenent, aud ceva pe circuit! Este semnalul emițătorului 
radio al maiorului Smiîslov. 

Tomaşenko se aplecă peste umărul operatorului. 

— Eşti sigur? 

— Sunt frecvenţa corectă şi codul lui. E acelaşi aparat. 

— Calculează poziția! 

Smiîslov este probabil încă în viață şi poate că indică în felul ăsta poziția 
celor care îl țin prizonier. Operatorul înfipse bucla RDF în setul ei, iar 
Tomaşenko se lăsă pe vine. Întinse harta insulei şi scoase busola şi echerul 
din porthart. 

— Semnal aproximativ gradul doi, şase, şase! Semnal cu puterea cinci! 

Stiloul lui Tomaşenko alerga pe hartă. Ceva mai la sud-vest. Asta 
înseamnă că Smislov este fie pe Vârful de Est, fie pe Coasta de Sud, între 
această poziție şi tabăra stației de cercetare! Trebuie să fie la tabăra de 
cercetare! Dacă semnalul este de puterea cinci, înseamnă că se află la o 
distanţă de vreo cinci kilometri. Poate că norocul îi surâdea din nou. 

— Operator radio! Stabileşte legătura cu şeful Păsări Albe! Spune-i că 
duşmanul se află pe coasta de sud şi se îndreaptă spre stația de cercetare! 
Spune-i să-l urmeze cu toată viteza! Caporal! Ascunde radioul şi celelalte 
echipamente grele! Poziție de marş! Numai armele şi muniţiile! Tot o să 
punem mâna pe ticăloşi! 


Capitolul patruzeci şi opt 
Staţia de cercetare de pe Insula Miercuri 


— O să distrugem staţia când plecăm! porunci Kretek. Ardem totul. 

— Chiar e necesar? Mihail Vlahovici ridică privirea de pe fişierul de date 
la care se uita. Nu era om de ştiinţă şi nici nu înţelegea coloanele de date 
meteorologice înscrise cu migală. Dar nu era nici omul cavernelor. 

— O să tulbure şi mai mult apele şi o să se distrugă toate dovezile şi 
probele, Mihail. Şi apoi toţi cei care au făcut aceste însemnări sunt acum 
morți. Ce mai contează pentru ei? 

— Fără îndoială că ai dreptate. Vlahovici aruncă dosarul pe masa de 
lucru din laborator. Era un moment când trebuia să intre în grațiile şefului. 

Prin ferestrele laboratorului se vedeau oamenii care munceau, ca nişte 
umbre cenuşii mişcându-se rapid prin ceața subțire. Jos, pe eliport, se 
înălţaseră corturi de încălzire în jurul motoarelor Halo, pentru a pregăti de 
zbor turbinele grele ale elicopterului-macara. Mecanicii legau chingile 
solide de nailon de pântecele aparatului şi membrii echipei de genişti îşi 
întindeau cablurile şi încărcăturile explozive pe zăpadă, verificând încă o 
dată conectoarele şi fitilurile. 

— Cum crezi că stăm cu timpul, Anton? întrebă Vlahovici. 

— Ti-am mai spus, avem timp berechet, răspunse iritat Kretek. O să vină, 
dar, dacă nu mai facem nici o greşeală, o să plecăm cu mult înainte de 
sosirea lor. 

— Ar trebui să fim gata să pornim motoarele în următoarele 
cincisprezece minute. Vlahovici şovăi. Anton, ce vrei să faci cu trupul 
băiatului? 

— Lasă-l pe patul din baraca de locuit. Ar însemna o greutate în plus şi, 
dacă o să-l găsească, o să fie şi mai derutaţi. 

Explozia de mânie familială îi trecuse şi îi revenise întreaga obiectivitate 
profesională. l-ar fi făcut mare plăcere să pună mâna pe ucigaşa nepotului 
său, dar n-avea sens să se mai încurce cu cadavrul lui. 

— N-o să ştie nimeni exact ce s-a întâmplat aici, continuă traficantul de 
arme. Privi fix în ochii adjunctului său; ochii lui de culoarea gheții se 


îngustară. Cel puţin, nimeni nu va şti dacă fata aia chiar este moartă. 

Vlahovici îşi trecu limba peste buzele crăpate; nu-i plăcea deloc privirea 
aceea fixă, rece. 

— Ți-am mai spus, Anton, a fost luată de o avalanşă! 

— Eşti sigur? 

— Aşa părea. 

— Poate că aşa părea, Mihail, dar oare chiar aşa s-a întâmplat? Ai văzut 
cadavrul? 

— Cum era să-l vedem? Vlahovici ridică vocea. Era în fundul prăpastiei, 
la baza stâncii de o sută de metri, pe întuneric şi în plin viscol! Şi apoi, 
chiar dacă a scăpat cu viață, cu siguranță că a murit mai târziu. Nu avea 
cum să supravieţuiască noaptea trecută îmbrăcată aşa de sumar. 

Kretek îl mai țintui o clipă cu privirea, apoi zâmbi şi îl bătu pe umăr cu 
laba lui ca de urs. 

— Fireşte că ai dreptate, prietene. Ce mai contează când a murit, din 
moment ce ticăloasa e moartă? Haide, să ne apucăm de treabă! 

Cei doi bărbaţi se pregătiră să iasă în ger, îşi traseră până sus fermoarul 
canadienelor, îşi puseră mănuşile groase şi luară armele. Kretek înhăță 
pușca MP-5 pe care o avusese blonda. Ar fi fost păcat să se piardă. Heckler 
and Koch era o armă excelentă, net superioară celor fabricate în Croaţia, pe 
care le aveau oamenii lui. Dar îşi puse şi diagonala cu SMG-ul peste umăr, 
iar un muşchi din bărbie îi tresări. Nu-i plăcea să fie deposedat de bunurile 
sale: oameni, bani sau oportunități. 

Kretek răsturnă o cutie plină cu dosare pe pardoseala laboratorului. Lovi 
cu vârful bocancului în soba care se lăsă într-o parte, apoi împrăştie 
cărbunii. Câteva limbi de foc se aprinseră imediat printre hârtii. Cei doi 
bărbaţi ieşiră repede prin sasul de zăpadă, lăsând pradă focului toată munca 
de cercetare de pe Insula Miercuri. 

Afară, aerul acum liniştit părea cald în comparație cu vântul năprasnic 
care suflase în ziua precedentă. Chiar deasupra capului, albastrul cerului se 
filtra în jos prin ceața uşoară şi terenul din jurul staţiei îşi recăpăta treptat 
culoarea. Aşa cum se întâmpla adesea, aburul de dimineață de deasupra 
mării se risipea rapid. Vocile oamenilor răsunau exuberant şi mişcările lor 
se accelerară ca o reacție spontană la apariţia soarelui. 

Kretek şi Vlahovici tocmai porniseră spre locul de aterizare a 
elicopterului, când una dintre sentinele dădu alarma. 


Pe platforma de deasupra antenei de comunicaţii apăruse o mică siluetă 
în pantaloni roşii de schi şi o bluză de vânt supradimensionată, cu mânecile 
fluturând în jurul ei, cu gluga trasă peste faţă. Privi în jos câteva clipe către 
staţie şi către ocupanţii ei uluiţi; apoi se întoarse şi dispăru, pierzându-se de 
partea cealaltă a crestei, urmată de un răpăit grăbit de focuri de armă inutile. 

Kretek se întoarse spre Vlahovici şi îl înşfăcă cu labele lui enorme de 
pieptul canadienei. Timp de o clipă, Vlahovici se consideră un om mort. 

— Aşadar, dacă n-a murit atunci, trebuie să fi murit mai târziu! Ochii lui 
Kretek ardeau cu văpăi roşii ca ai unui taur înfuriat. De astă dată vreau să 
moară de-adevăratelea, Mihail! În mod sigur! Acum! Strânsoarea lui fu 
urmată de un brânci puternic. Du-te şi prinde-o! 

— Imediat, domnule! Lazlo! Prişkin! Vlahovici ridică vocea care se auzi 
strangulată din gâtlej. Voi şi echipa voastră de trăgători, după mine! Mişcaţi, 
ticăloşilor, mai repede! 

Vlahovici îşi dădu jos mitraliera de pe umăr şi începu să alerge, urcând 
anevoie dealul unde dispăruse silueta. Nu se putea să dai greş atât de 
catastrofal atunci când executai ordinele lui Anton Kretek şi după aceea să 
mai rămâi în viață! ŞI, chiar dacă acum reuşea să prindă fata şi s-o omoare, 
şansele lui de a părăsi viu Insula Miercuri nu erau prea mari. Dar, dacă nu 


izbutea s-o aducă înapoi, acestea deveneau inexistente. 
* 


Valentina Metrace urmărea poteca marcată care ducea la stația de 
cercetare. Dacă ar fi încercat să înoate prin zăpada afânată, ar fi însemnat 
curată sinucidere. Şi pe poteca bătătorită se depuseseră câțiva centimetri de 
zăpadă proaspătă, dar la aceştia picioarele şi plămânii ei puteau face față. Se 
menținea permanent în formă, căci alerga cam cinci kilometri în fiecare zi şi 
nu numai pe drum asfaltat, ci şi pe poteci accidentate, pe drumuri 
desfundate. Pe teren, putea să atingă vechiul standard al vânătorilor de 
treizeci de kilometri pe zi din zori până seara, la pas şi în alergare uşoară, 
având în spate un rucsac uşor şi o puşcă de calibru greu. 

La această alergare avea bagaje puţine: hainele, cuţitele ei, o singură 
pătură de supravieţuire de culoare albă şi o oglindă de semnalizare din oţel. 
Aceasta îi sporea mobilitatea cu mult peste ceea ce puteau realiza 
urmăritorii ei. 

După ce se lăsase văzută de ei, Valentina pornise pe poteca principală de- 
a lungul țărmului sudic al insulei. Mergând mereu spre est, alterna între o 
alergare uşoară şi mers la pas, gestionându-şi cu mare grijă respirația, 


distanța de parcurs şi rezervele de energie. Şi aici era în avantaj. Ea ştia cât 
de departe trebuie să ajungă, cât de repede trebuie să atingă ţinta şi ce se va 
întâmpla în momentul în care va sosi. 

Rămase cu atenţia concentrată asupra potecii din faţa ei, având grijă unde 
punea fiecare picior şi mergând pe cărarea cea mai comodă. Deocamdată se 
temea doar să nu cadă sau să-şi scrântească glezna. 

Ar fi putut să se uite înapoi peste umăr, dar ar fi fost o pierdere de timp şi 
de energie. Avea un avans bun de o sută de metri încă din start, iar în clipa 
în care hăitaşii ei uimiți vor ajunge în vârful dealului ca să-i ia urma, 
această distanță se va mări şi mai mult. 

Apoi, odată ajunşi pe culme, ticăloşii vor trebui să facă o pauză ca să-şi 
recapete suflul. Alt timp şi spaţiu în favoarea ei. Atâta vreme cât nu se oprea 
din mers, existau puţine şanse să ajungă în bătaia armelor lor înainte să-i 
atragă în zona-ţintă. Nu avea nimic altceva de făcut decât să-i lase s-o vadă 
ŞI să-l oblige să alerge după ea ca să nu aibă timp să gândească. 

Fireşte, toate aceste aspecte fuseseră puse la punct în detaliu pe baza 
planului lui Jon şi a observaţiilor şi informaţiilor furnizate de Randi — 
contrabandiştii nu aveau cu ei nici un lunetist. Dacă vreunul dintre ei se 
înşelase... Dar nu avea sens să-şi bată capul cu asta! La momentul oportun 
o să afle singură! În timp ce alerga de-a lungul grămezilor de gheaţă 
acumulate pe țărm, schiţă cu trei degete salutul fetelor cercetaşe către vârful 
stâncos care se profila la un kilometru şi jumătate distanță. 


Capitolul patruzeci şi nouă 


Coasta de Sud, Insula Miercuri 


— Cum te mai simţi? întrebă Smith aruncând o privire de-a curmezişul 
vizuinii de zăpadă compactată. 

— Ţi-am mai spus o dată, mă simt foarte bine! se stropşi Randi la el. 
Dumnezeule, Jon, nu mă mai dădăci atâta! 

— Eşti din nou ţâfnoasă, dădu Smith aprobator din cap. E semn bun. 

— Nu sunt... Randi se stăpâni, apoi zâmbi cu un aer vinovat. Zău aşa, 
mă simt bine. Eşti un doctor excelent. 

Se instalaseră într-un punct mai înalt, pe o protuberanţă din partea sudică 
a insulei, poziţie care le dădea posibilitatea să se şi ascundă şi să țină sub 
supraveghere şi coasta de la est la vest. În ultimele zile, banchiza se întărise, 
astfel că, acum, singura linie de demarcație între mare şi țărm era 
reprezentată de gheaţa mării, care avea mai multe spărturi şi forme mai 
neregulate. 

— Mulţumesc, spuse Smith şi ridică o sprânceană. Mi-am cam ieşit din 
mână în ultima vreme şi mă temeam ca tehnica mea să nu fie oarecum 
ruginită. 

Randi ridică mâna de pe patul armei Valentinei şi îi arătă degetele 
înmănuşate. 

— Încă nu a căzut nici unul. 

— Da, dar tot trebuie să te duci la un dermatolog bun când scăpăm de 
aici. Poate că o să-ţi cadă un strat de piele şi trebuie să-ți ţii sub 
supraveghere mâinile să nu se infecteze. 

Randi oftă şi scoase un nor de aburi. 

— Jon, crede-mă, tehnica ta nu este deloc ruginită. Te descurci la fel de 
bine ca toţi doctorii pe care i-am cunoscut! Sophia ar fi fost foarte mândră 
de tine! Urmă o pauză; apoi Randi ieşi din situaţia stânjenitoare cu un alt 
zâmbet. Chiar ar fi, te rog să mă crezi! 

Conversaţia fu întreruptă de scârțâitul unor paşi pe gheață şi pe zăpadă. 
Aplecându-se mult şi înaintând în patru labe, Smiîslov se strecură alături de 


ei în vizuina de vulpe. Rusul stabilise un al doilea punct de observație 
undeva mai departe, de unde avea o vedere şi mai bună către est. 

— A mers, spuse el, gâfâind uşor. Cu Speţnaz. Vin spre noi de-a lungul 
țărmului. 

— Unde sunt acum? 

— Cam la un kilometru distanţă, la poalele cărării care coboară de pe 
Vârtul de Vest. 

Smith se uită mai întâi la ceas şi apoi spre mormanul de zăpadă de la 
marginea vizuinii. Bricheta-transmițător se afla acolo, cu mica antenă 
scoasă. 

— Merge. Mecanismul funcţionează! Îi atragem încoace. Şi sincronizarea 
o să fie perfectă. Câţi sunt? 

— Şase. Probabil că au împărțit din nou plutonul. 

— La naiba! Speram să vină toți. 

Smith întinse mâna şi luă transmițătorul-brichetă. Băgă antena la loc şi îl 
puse în buzunar. Îşi făcuse treaba. 

— Probabil că vor veni şi ceilalți, adăugă Smislov. 

— Poate, dar s-ar putea să nu vină la timp, ca să ne fie de folos şi nouă şi 
lor. Dă-mi binoclul! 

Smislov îşi desfăcu binoclul şi i-l întinse lui Smith. Acesta se ridică în 
genunchi şi îndreptă binoclul spre vest, în direcţia staţiei de cercetare, de-a 
lungul potecii marcate cu stegulete. 

— O vezi? întrebă Randi. 

— Încă nu... stai puţin! Uite-o! Aleargă. 

În câmpul lui vizual apăruse acum Valentina, în pas de alergare uşoară, 
cu hainele ei roşii şi verzi, adică în hainele lui Randi, care îi conturau foarte 
clar silueta pe albul zăpezii scânteind în soare. Şi sincronizarea era din nou 
aşa cum plănuise el. Ridică binoclul să privească mai departe şi văzu 
platforma de deasupra antenei radio. Se pare că din spatele dealului se înălța 
fum, iar pe panta dinspre ei se mişcau nişte siluete. Un şir de bărbaţi 
coborau grăbiţi spre țărm, în urmărirea siluetei mici şi colorate care se 
îndrepta spre poziţia lui Smith. 

— Val îşi aduce porția ei! Cinci... şase... opt — la naiba! Nici aici nu sunt 
atâţia cât speram! 

Smith se răsuci o sută optzeci de grade şi scrută zona de est a țărmului. 

Aici se afla cealaltă jumătate a ecuaţiei: forțele Speţnaz. Numai un singur 
om mergea pe poteca bătătorită. Ceilalţi cinci se desfăşuraseră în evantai de 


o parte şi de alta a lui, cercetând locurile. Ruşii erau mai aproape decât cei 
care avansau dinspre staţia de cercetare, dar se mişcau ceva mai încet. ŞI, 
deocamdată, din cauza dâmbului care le bloca vizibilitatea, nici una din 
grupele convergente nu ştia de existenţa celeilalte. Smith calculă în minte 
distanțele şi timpul. Da! Totul promitea să fie cât se poate de bine, aşa cum 
sperase! 

— Doamnelor şi domnilor, spuse el lăsând binoclul în jos, momentul se 
apropie. Randi, semnalizează-i lui Val! 

Randi scoase oglinda de semnalizare din mânecă. Miji ochii ca să 
privească prin orificiul mic din centru pentru a prinde punctul reprezentat 
de Valentina Metrace. Înclină oglinda şi proiectă o singură rază, care putea 
fi confundată cu o reflectare a razelor soarelui. 

O clipă mai târziu, primi drept răspuns o rază asemănătoare. 

— A primit mesajul, spuse Randi. 

— Perfect. Asta este tot ce putem face aici. Hai să ieşim. 

— Nu-mi place treaba asta, Jon, spuse Randi cu vehemenţă. Nu-mi place 
deloc partea asta! 

— Nu sunt nebun! 

Vedea prin binoclu silueta lui Val care înainta fără efort, ca şi când şi-ar fi 
făcut alergarea de dimineaţă. Să-ţi conduci trupele în luptă este uşor, 
sergent. Să fii obligat să le laşi acolo să se descurce singure, aceasta este 
adevărata dificultate. 

— Nici măcar nu are o armă, la naiba! 

— Nici nu pare să aibă nevoie de aşa ceva, constată Smith şi puse 
binoclul la loc, în tocul lui. 

— Sper că îți dai seama că femeia asta este o momeală fără nici un fel de 
protecţie, spuse Randi legându-şi bocancii care îi făceau picioarele să 
semene cu nişte labe de urs. 

— O, bineînţeles... şi apropo de arme... Smith băgă mâna la subrat pe 
sub canadiană, scoase automatul şi i-l întinse lui Smiîslov, cu patul înainte. 
S-ar putea să-ţi prindă bine, domnule maior. Ăsta te asigur că funcţionează. 

Smislov zâmbi şi luă automatul de tip P-226, punându-l în buzunar. 

— Mă bucur să aud asta. Am avut o experienţă cât se poate de neplăcută 


cu o armă de foc de fabricaţie americană nu cu mult timp în urmă. 
* 


Valentina Metrace era şi animal de pradă şi vânător atât prin instinct, cât 
şi prin preferințele personale. Dar ca animal de pradă cu experiență, ştia 


foarte bine ce trebuie să facă prada urmărită dacă vrea să supraviețuiască. 
Când eşti prada, ca să rămâi în viață trebuie să ştii nu numai când să fugi, 
dar şi unde şi când şi cum să te ascunzi, să calculezi momentul în care 
trebuie să dispari din câmpul vizual al urmăritorilor, iar acesta era foarte 
aproape. 

Raza de lumină reflectată de oglindă din vârful punctului de observaţie îi 
confirmase că planul lui Smith era în curs de desfăşurare. Oamenii din 
Speţnaz se apropiau de zona critică din partea cealaltă a punctului de 
observație. Dacă ar fi fost două raze, ar fi însemnat că aceştia nu vin şi 
trebuie să-i atragă pe urmăritori în ținta armelor cu bătaie lungă de la 
punctul lor de observație. Dar aşa, aliaţii ei necunoscuţi, forțele Speţnaz, o 
să facă treaba în locul ei, cel puţin aşa spera. 

Smith orchestrase foarte bine acest aranjament. Pe partea dinspre uscat se 
înălța o stâncă de zece metri înălțime deasupra unei fâşii de plajă care se 
îngusta, în timp ce în partea dinspre mare arăta ca prora unui vas, acoperită 
de gheaţă compactată. Era un cot firesc al drumului şi un loc excelent 
pentru o ambuscadă, căci nu exista nici spaţiu de manevră, nici posibilitatea 
de dezangajare. 

Tot ce avea de făcut acum Valentina era să iasă din raza de acțiune a 
schimburilor încrucişate de focuri, iar blocurile de gheață compactată îi 
ofereau ocazia perfectă să dispară printre ele. Valentina se uită pentru prima 
dată înapoi. Bărbaţii care o urmăreau se aflau cam la şapte sute de metri şi 
se apropiau vertiginos. Îşi încetinise în mod intenţionat ritmul, permiţându- 
le să scurteze distanţa ca să-i poată ademeni cu perspectiva de a o prinde în 
bătaia armelor. 

Şi stratagema funcţionase. 

Nu ştia cât de aproape erau oamenii din Speţnaz, aşa că nu-şi putea 
permite să piardă timpul. În acelaşi moment, coti pe după stâncă, iar 
urmăritorii n-o mai văzură. Se cățără pe creasta de gheață de pe țărm. 
Traversă cu grijă poteca şi îşi calculă cu atenţie fiecare pas şi punct de 
sprijin pentru mâini, sărind de pe un bloc de gheaţă pe altul, pentru a lăsa 
cât mai puţine urme. Urmăritorii ei vor vedea unde s-au oprit urmele 
bocancilor ei pe cărarea principală, dar ea avea de gând să-i deruteze, să-i 
țină în bătaia armelor celei de-a doua grupe care venea din sens opus. 

Străbătu ultimii douăzeci de metri de țărm şi coti din nou spre vest, ca o 
vulpe vicleană care merge de jur-împrejurul vânătorului. Aici, marea era ca 
o fiinţă vie — mai blândă, verde, cu valuri mici care se ridicau şi se lăsau ca 


o răsuflare. Scoase pătura de supravieţuire pe care o avea la ea şi o întinse 
ca pe o pânză de camuflaj, cu partea albă deasupra. Se lăsă pe burtă şi se 
băgă sub ea ajutându-se de mâini, coborând sub marginea exterioară a 
crestei de gheaţă. 

Se mişca fară zgomot, dar tresări aproape îngrozită în momentul în care o 
grămăjoară de gheaţă ca smaraldul se sparse brusc şi, printre cristale, apăru 
un bot mic, iar Valentina se trezi literalmente nas în nas cu o focă la fel de 
speriată ca şi ea. Foca îi pufni în față şi plonjă înapoi, prin gaura ei de 
respirat, lăsând-o să-şi recapete şi ea propria respirație. 

Auzea acum voci pe țărm. Hăitaşii se opriseră o clipă ca să-i caute urma. 
Acum! Fuga se încheiase! Trase mai aproape acoperitoarea de protecţie şi 
se lipi de o nişă de sub creastă. Îşi strânse genunchii la piept şi îi înconjură 
cu braţele, luând poziţia pu ning mu, „ascuns ca o piatră” din ninjutsu. Îşi 
trase şi maioul peste gură şi nas, pentru a-şi ascunde aburul respirației. 
Valentina Metrace deveni un bloc de gheață printre alte blocuri de gheaţă. 

Grupul de urmăritori se opri, iar ca auzi voci şi oftaturi. Vocile se 
transformară în murmure. Probabil că acum contrabandiştii de arme îşi 
dăduseră seama ce se întâmplase şi unde se dusese. De bună seamă, cineva 
se afla acum deasupra marginii şi scana împrejurimile cu binoclul. 

Căuta fireşte o țintă multicoloră şi în mişcare. Dacă nu le oferea nici una, 
nici alta, era imună — cel puţin deocamdată. Din păcate, Randi Russell îi 
păcălise pe oamenii aceştia cam în acelaşi fel. Era greu de presupus că se 
vor lăsa traşi pe sfoară a doua oară. O să caute. O să gândească. O să 
discute câteva minute. Apoi o să înceapă să sondeze apa oceanului ca s-o 
găsească. 

Cel puţin până când ruşii vor da peste ei. 

Valentina se concentră asupra respirației, încercând să nu mişte pieptul. 
Nu era mai rău ca atunci când stai afară, pândind un leopard, numai că de 
astă dată nu vedea nimic şi cea căutată era chiar ea, nu leopardul. Îşi 
concentră toate celelalte simţuri pentru a capta informaţiile de afară, dincolo 
de cea de-a doua piele constituită acum de pătura de camuflaj. Degetele ei 
se strecurară prin mâneca puloverului către mânerul cuțitului legat de 
antebraţ. 

Jon şi ceilalţi trebuie să fi pornit deja la drum. Înaintau probabil spre 
stația ce cercetare de-a lungul țărmului. Cu acest grup asmuţit împotriva 
forţelor Speţnaz, vor avea şanse mai mari când vor supune stația şi terenul 
de aterizare unui foc de lunetişti. Bună strategie, Jon! 


Înghiţi mai mult aer şi îşi dori să fi putut lua o gură de zăpadă. Să vedem 
ce va face dacă cei din Speţnaz nu apar? Să nu aştepte să fie descoperită. 
Să-l doboare cu o aruncătură de cuţit pe cel mai apropiat. Să-i confişte arma 
şi muniţiile. Să stea la adăpostul crestei de gheaţă, să sporească la 
maximum numărul victimelor şi să le dea lui Jon şi lui Randi cât mai mult 
timp. 

Era oricum un plan! 

Dar unde naiba se aflau nenorociţii ăia de ruşi? Nu aşa se petreceau 
lucrurile întotdeauna? Când aveai nevoie de ei, nu era nici picior de 
bolşevic prin preajmă! 

Cineva scoase un strigăt de uimire şi se auzi clănțănit de mitralieră. 
Valentina se încordă o clipă şi apoi îşi dădu seama că nu se auzise zgomotul 
impactului glonțului. O altă armă automată răspunse — răpăitul mai ascuţit 
al unei puşti de asalt. Valentina recunoscu un AK-74. În sfârşit, băieţii din 
Spețnaz ajunseseră! 

Urmă un schimb de focuri şi se auziră strigăte. Focurile de armă se 
întețiră. Valentina îşi permise să respire adânc, pe săturate. Chpind puţin din 
cauza soarelui puternic reflectat în gheaţă, se strecură de sub pătura de 
camuflaj. Scoase unul dintre cuțite şi începu să se târască pe burtă pe gheaţa 
zgrunţuroasă, spre centrul luptei. 

Ordinele lui Jon fuseseră foarte clare: când duşmanii lor se vor ataca unii 
pe alţii, ea trebuie să se retragă imediat şi să se dezangajeze. Dar Valentina 
hotărî să dea un înţeles mai larg noțiunii de „imediat”. Intenţiona să mai 


zăbovească puţin ca să acorde sprijin militar ambelor tabere. 
* 


La primul pocnet al armelor de foc automate, Jon Smith se ridică în 
picioare şi se uită înapoi. Apoi, când focul fu întors şi se auzi riposta, începu 
să zâmbească. Era de-a dreptul o bătălie, nu executarea unui ordin. 

Înaintau pe la baza marginii centrale, având grijă să nu fie văzuţi de pe 
poteca de pe țărmul mării. Îşi puseseră tălpici pentru zăpadă şi înaintaseră 
anevoie, dar parcurseseră deja o bună parte din distanţa care îi separa de 
stația de cercetare. Acum, dacă reuşeau să ajungă pe terenul mai înalt de 
unde se vedea în jos spre eliport şi spre elicopterul lui Kretek fără a fi 
văzuți, aveau o şansă să strice planurile cuiva. 

Dar semnele de întrebare erau Randi şi Val. Va reuşi oare Val să se 
elibereze şi să vină la ei? lar Randi, Randi era oare în stare să ţină pasul? 
Randi se rezema de Smislov şi ţinea ochii închişi, în timp ce rusul, foarte 


îngrijorat, o ajuta să înainteze şi să respire. Nu avea nici rucsac, nici arme, 
dar înaintarea cu tălpici pentru zăpadă era un exercițiu ucigător chiar şi 
pentru cineva care nu fusese pe jumătate ucis de hipotermie. 

— Randi? 

Randi ridică privirile, cu ochii încercănaţi, dar sfidători. 

— Mergi! şopti ea! Mergi înainte! 

* 

Deasupra stației de cercetare de pe Insula Miercuri se înălțau trei dâre de 
fum. Toate cele trei clădiri ardeau. Restul membrilor echipei de securitate se 
strânseseră în jurul elicopterului, geniştii erau deja la bord, iar corturile de 
încălzire din jurul motoarelor fuseseră date jos. Kretek păşea preocupat 
încoace şi-ncolo, pe lângă elicopterul mare, din ce în ce mai neliniștit. 
Aruncă o privire către mitraliera MP-5 atârnată de umărul său. 

Era o armă pentru profesionişti, iar femeia care o purtase fusese o 
profesionistă în adevăratul sens al cuvântului. Dar ceilalți despre care i se 
vorbise? Profesoara aceea de istorie, ofiţerul rus şi cel american? Erau oare 
plămădiţi şi ei din acelaşi aluat ca şi micuța blondă ucigaşă? Şi cine era 
şeful ăsta al lor, Jon Smith? E clar că purta cel mai aiurit nume conspirativ 
pe care putuseră să-l născocească. Dar cine era în realitate? 

Kretek scrută cu privirea pentru a mia oară terenul mai înalt din spatele 
stației, simțind gustul sângelui din buzele crăpate. Nasul lui adulmeca ceva 
mai mult decât duhoarea de fum gros dinspre clădiri. Simţea miros de 
operațiune eşuată. 

A fost o greşeală! Acţionase fără să se gândească atunci când îl trimisese 
pe Mihail în căutarea fetei. Fata apăruse pe culmea de deasupra taberei 
exact la momentul potrivit, iar el se lăsase dus de nas şi muşcase imediat 
din momeală. Cineva încerca să-l tragă pe sfoară. Dacă ar fi fost vorba 
despre o operaţiune oarecare, ar fi lăsat totul baltă şi ar fi fugit. Dar era o 
treabă specială, o ocazie care nu 1 se va mai oferi vreodată! 

Se opri brusc şi strigă prin uşa deschisă a fuzelajului: 

— Pregătiţi-vă să porniţi motoarele! 

Unul dintre genişti scoase capul printr-o trapă. 

— Încă nu am fixat fitilul pe celălalt elicopter, domnule. 

Din cauza apropierii de Halo, elicopterul mai mic, un Jet Ranger, nu 
putea fi aruncat în aer decât după ce decolau ei. 

— Atunci dă-i drumul mai repede! se răsti nerăbdător Kretek. Decolăm. 

— Şi ce facem cu Vlahovici şi cu ceilalți? 


În acel moment se auzi ecoul îndepărtat al unor focuri de armă care 
reverbera peste creastă. Mai multe arme automate erau angajate într-un 
schimb de focuri. 

Toţi încremeniră, iar Kretek sparse liniştea cu răcnetul lui: 

— Toată lumea la bord! Acum! Porniţi motoarele! Plecăm de-aici! 

Turbinele începură să hârâie cu mugetul lor baritonal monoton, iar elicele 
uriaşe porniră să se rotească pe deasupra capetelor. Perimetrul de securitate 
din jurul elicopterului se prăbuşi într-o clipă, oamenii grăbindu-se care mai 
de care să-şi arunce armele prin trapele laterale şi să se cațăre imediat în 
urma lor. Kretek fu ultimul care urcă la bord în timp ce elicopterul mamut 
stârnea o adevărată tornadă de zăpadă sub el. Se repezi în cabina din faţă şi 
urlă la pilot: 

— Decolează! Du-ne la locul accidentului! 

Pilotul se răsuci în scaun şi privi la angajatorul său. 

— Dar nu mergem după ceilalți? 

Era un fost aviator canadian care fusese concediat pe motive disciplinare, 
pentru că îşi bătea soţia. Căzuse foarte jos, dar îşi mai amintea cum se 
făceau lucrurile cândva. 

— Marea e îngheţată, se stropşi Kretek, n-au decât să se întoarcă pe jos 


acasă! 
* 


Se aflau cam la vreo cinci sute de metri de stație când zăriră corpul roşu 
masiv al elicopterului Halo ridicându-se din spatele antenei. Uriaşa maşină 
zburătoare plutea paralel cu creasta şi înainta cu toate motoarele la 
maximum. Instinctiv, toți se aruncară cu fața la pământ, ca să se estompeze 
în albul zăpezii. Elicopterul trecu mugind chiar pe deasupra capetelor lor, 
îndreptându-se spre şaua dintre vârfurile centrale. 

— La naiba! înjură furios Smith, sărind în picioare şi privind în urma 
elicopterului care se îndepărta. Speram că, dacă-i despart, am să-i țin în 
loc! Îşi părăsesc oamenii aici! 

Randi dădu din cap şi se ridică în genunchi. 

— Nu dau doi bani pe chestiile astea, Jon! Ăştia sunt criminali, nu 
soldaţi! Chiar nu dau nici o ceapă degerată pe camarazii lor! 

— Acum ce facem, domnule colonel? întrebă Smislov. 

— Trecem la Planul B. 

— ŞI care este Planul B? 

— Asta depinde de ceea ce a mai rămas la staţie. Hai să mergem! 


* 


Mihail Vlahovici scotoci după mica grenadă de buzunar de fabricație 
belgiană din canadiana lui, în timp ce auzea cum gloanțele ricoşează pe 
suprafața gheții în spatele căreia se lăsase pe vine. Scoase cuiul de siguranță 
şi lăsă capacul să fluture liber, numără până la doi şi repezi mâna înainte. 
Aşteptă sunetul sec al detunăturii grenadei, apoi se năpusti din spatele 
blocului de gheaţă şi se rostogoli pe plaja îngheţată ca să obțină un unghi 
bun de tragere în fața atacatorilor săi. 

Vlahovici se ridică în genunchi, văzu un soldat din Spețnaz îngenuncheat 
alături de un alt om doborât şi ridică arma la ochi, golind încărcătorul 
mitralierei în cei doi. 

Când încărcătorul ţăcăni a gol, Vlahovici fu înconjurat de linişte din toate 
părțile. Nu mai auzea decât şuieratul vântului, trosnetele gheții şi propria 
respirație gâfâitoare. Se ridică pe picioare clătinându-se şi scoase un 
încărcător nou de la brâu. 

Ruşii apăruseră ca din pământ în timp ce el şi oamenii lui erau preocupați 
de găsirea femeii. Cât despre Speţnaz, se pare că şi ei fuseseră la fel de 
uimiți ca şi oamenii lui. Fuseseră o întâlnire şi un atac absolut neaşteptate 
şi, în mod inevitabil, o bătălie absolut sălbatică. 

— Lazlo, strigă el, aruncând încărcătorul gol şi îndesându-l pe cel plin în 
locul lui. Lazlo!... Vrasek!... Prişkin! La mine! 

Se răsuci încet în loc, privind de jur-împrejur. Nu mai era nimeni în 
picioare. Un masacru reciproc. Era singurul supraviețuitor din cele două 
tabere. 

— Lazlo! 

Şi atunci auzi un huruit în depărtare şi bubuitul ritmic al rotoarelor. Era 
elicopterul Halo. Nu-l vedea din locul în care stătea, dar auzea zgomotul şi 
ghicea direcția în care se îndrepta. Se duce spre ghețar. Kretek se ducea să 
ia antraxul, iar Vlahovici ştia cu certitudine că nu va mai veni înapoi după 
el. Şi recunoscu în sfârşit ceea ce bănuise în adâncul sufletului încă de 
multă vreme. Anton Kretek avea să-l trădeze şi să-l părăsească în cele din 
urmă, aşa cum se întâmplase acum. 

— Kretek, ticălos nenorocit! Aproape că îşi rupse gâtlejul urlând. 

— Într-adevăr, nu e un bărbat prea drăguţ! 

Vocea care rostise cuvintele avea o intonație ca de conversație de salon, 
aparținea unei femei şi venea exact din spatele lui. 


Vlahovici se răsuci pe călcâie şi constată că se afla în faţa femeii pe care 
o căutaseră şi care stătea la vreo douăzeci de metri de el. Cu câteva clipe în 
urmă nu era aici, dar acum se materializase parcă din neant, silențioasă ca o 
pisică. Purta pantalonii roşii de schi ai blondei pe care o prinseseră cu o zi 
înainte şi bluza verde de trening pe care o luase de pe trupul mort al 
nepotului lui Kretek şi îşi răsucise în sus mânecile prea lungi. Dar nu era 
americanca blondă cu ochi căprui. Gluga dată pe spate lăsa să se vadă părul 
negru ca pana corbului şi ochii verzi şi reci, iar accentul ei era vag britanic. 
Stătea acolo în picioare, relaxată şi cu braţele încrucişate la piept. 

— Dar nici tu nu eşti un bărbat drăguţ, continuă ea. Apoi zâmbi. 

Un fior de groază incontrolabilă îl zgudui pe Vlahovici. Nu avea nici o 
justificare. El era un bărbat cu un automat în mână, iar ea o femeie 
neînarmată. Cu toate acestea, era țintuit locului de groaza care îl cuprinde 
pe un condamnat atunci când aude paşii călăului apropiindu-se de el. Ridică 
arma la ochi, încercând să tragă siguranţa, dar degetele îi tremurau de frică. 

Primul cuţit i se înfipse în umărul drept şi îi paraliză braţul. Al doilea îl 
lovi în mijlocul pieptului şi pătrunse direct în inimă. 

Valentina Metrace îşi permise să răsufle adânc, deliberat. Un duşman era 
mort, iar ea şi prietenii ei supravieţuiseră şi aşa şi trebuia să fie. Îngenunche 
alături de trupul lui Vlahovici şi îşi recuperă cuțitele. Curăţă lamele cu câte 
o mână de zăpadă, le şterse de hainele contrabandistului de arme şi apoi le 
puse la loc în teci. 

Tocmai se pregătea să recupereze arma bărbatului şi muniţia care îi mai 
rămăsese, când interveni un element nou. Din această poziţie avea o vedere 
foarte bună asupra laturii estice a punctului lor de observaţie. Se ridică în 
picioare, îşi duse palma streaşină la ochi, ca să se apere de strălucirea tot 
mai puternică a soarelui şi privi în jos, la poteca de pe țărm. 

— O, Dumnezeule! murmură ea încetişor. 


Capitolul cincizeci 


Staţia de cercetare de pe Insula Miercuri 


— Uite, Jon! exclamă Randi arătând cu mâna în jos. Nu au incendiat 
elicopterul! 

Din locul unde stăteau pe dâmbul de deasupra antenei, vedeau ce mai 
rămăsese din stația de cercetare. Toate cele trei structuri din prefabricate 
erau în flăcări, dar dincolo de tabără, în heliport, elicopterul Long Ranger 
stătea, aparent intact, sub prelatele de protecție. 

Smith îşi scoase tălpicile pentru zăpadă şi îşi dădu jos de pe umăr arma 
SR-25. 

— Dacă nu l-au avariat în vreun alt fel, s-ar putea să nu fie chiar totul 
pierdut. Hai să mergem, dar fiți cu ochii-n patru! 

Cu armele în poziție de tragere, coborâră de pe deal în tabără. Fumul gros 
mirosea a plastic şi a metal încins. Se simţea şi o duhoare aparte, ca de 
carne de porc arsă, pe care o recunoscură cu toţii, dar nu comentară. Nu 
dură mai mult de câteva minute de inspecție rapidă ca să-şi dea seama că nu 
mai era nimeni acolo. 

— Au şters-o, constată Randi lăsând în jos pușca Valentinei. Cu arme şi 
bagaje! 

— Probabil că au întins-o când au auzit schimbul de focuri. Şi-au dat 
seama că gluma se îngroaşă mai mult decât prevăzuseră ei. Smith îi aruncă 
o privire. Ce părere ai, Randi? Ce şanse avem acum? 

Randi dădu din cap. 

— Cred că individul care conduce spectacolul ăsta, Kretek, este dispus să 
rişte orice în momentul de faţă, mai puţin antraxul. Probabil că s-a dus să-l 
ridice. 

— Atunci să mergem şi noi! Hai să ne uităm la elicopter! 

Îl ocoliră descriind un cerc foarte larg. Smith aproape că se împiedică de 
o formă pe jumătate îngropată în zăpadă. 

— O, la dracu”! 

Era trupul profesorului Trowbridge, care fusese aruncat afară din tabără 
şi îngheţase bocnă într-o poziție nedemnă, cu braţele şi picioarele desfăcute. 


Smith se bucura că zăpada care căzuse noaptea trecută acoperise fața 
omului, aşa că nu era silit să se uite în ochii acuzatori ai lui Trowbridge. 

— Îmi pare rău, Jon, şopti Randi venind lângă el. Am cam încurcat 
treburile pe aici. 

— Nu e vina ta. Eu am creat această situație. Eu i-am permis să vină cu 
noi. 

Și ultima lecție, sergent. Când comanzi, deciziile tale nu sunt numai 
pentru ziua de astăzi, ele te vor urmări toată viața. 

— El a insistat să vină, Jon, replică Randi privind trupul lipsit de viață şi 
a fost decizia lui. Nici unul dintre noi nu ştia ce ne aşteaptă aici. 

— Asta este adevărat. Jon îi aruncă o privire şi un zâmbet trist i se 
aşternu pe chip. Asta te face să te simți mai bine? 

— Nu tocmai, spuse ea dând din cap. 

Plecară mai departe. 

Când ajunseră la heliport, văzură un singur şir de urme care duceau la 
Long Ranger prin zăpada proaspătă. Găsiră şi pachetul urât de forma unei 
cărămizi fixat de trenul de aterizare cu bandă izolatoare. Smith şi Smislov 
îngheţară când îl văzură, dar Randi se lăsă în genunchi, examinând atent 
încărcătura. 

— Este plastic, spuse ea după o clipă. Nu are fitil. Daţi-mi un cuţit, vă 
rog! 

Smith îi întinse baioneta sa. 

— Probabil că au fost întrerupţi de schimbul de focuri. 

Randi tăie cu grijă banda izolatoare care ținea explozivul fixat de 
elicopter. Se ridică în picioare şi aruncă explozivul cât mai departe. 

— Logic ar fi ca, din moment ce se pregăteau să-l arunce în aer, să nu-l fi 
sabotat în nici un fel, presupuse Randi. 

— Asta va trebui să verificați voi: tu şi domnul maior. Smith se uită 
înapoi către tabăra în flăcări. Dar unde naiba era Val? După terminarea 
cursei de ademenire, ar fi trebuit să se întoarcă la ei. De cât timp aveţi 
nevoie ca să faceţi elicopterul ăsta să decoleze? 

Randi se încruntă şi îşi dădu pe spate gluga de la canadiană. 

— A stat aici în ger timp de două zile. La carte scrie că este nevoie de cel 
puţin două ore de preîncălzire şi pregătire de zbor în acest gen de mediu. 

— Pe insula asta nu există cărți! 

— Aşa este! Am să văd ce pot face. Domnule maior, ajută-mă să scot 
acoperitorii şi prelatele de pe motoare. 


Smith răsuci mânerul trapei laterale a elicopterului. O deschise şi se uită 
în cabină. Totul părea intact, aşa cum îl lăsaseră, inclusiv cutia mare de 
aluminiu cu echipament de laborator care rămăsese legată pe punte. Le 
prindea foarte bine. Îşi dădu jos rucsacul şi îl aruncă în cabină, punând şi 
arma Valentine: alături de el. La vederea armei, îşi aminti din nou de ea. Era 
aşa de sigură că se va putea descurca şi va scăpa de acolo prin forțe proprii. 
Dar dacă se înşelase? Smith simţi un nod în gât. Nu ar fi vrut să devină şi ea 
unul dintre acele eşecuri ale lui pe care trebuia să le aibă pe conştiinţă toată 
viaţa. 

— Domnule colonel, priveşte! 

Smislov dădu la o parte una dintre prelatele motorului şi îi arătă. Printre 
clădirile în flăcări apăruse o mică siluetă care ocolea dâmbul şi venea 
alergând — nu, clătinându-se — de-a lungul liniei țărmului. Smith apucă arma 
şi fugi în întâmpinarea ei, cu Smîslov pe urmele lui. 

O întâmpinară chiar lângă clădire. 

— Ai păţit ceva? întrebă Smith când Valentina se prăbuşi în braţele lui. 

— Nu, sunt bine, spuse ea printre înghițiturile de aer şi se aplecă 
proptindu-se cu mâinile de genunchi. Sunt doar epuizată... dar avem o... o 
complicație, Jon... Complicaţii. 

— Ce s-a întâmplat? 

Valentina se sili să stea dreaptă în picioare, continuând să gâfâie din 
cauza efortului. 

— Ambuscada pe care am aranjat-o noi a funcționat perfect. Am mai 
zăbovit puţin ca să fac curăţenie şi să mai pun mâna pe vreo armă sau 
două... dar am fost... am fost întreruptă... a trebuit s-o iau la goană. 

— Cine te-a întrerupt? 

— Cealaltă grupă din Speţnaz. În lupta cu contrabandiştii căzuseră numai 
şase. Alţi patru au venit din spatele meu şi presupun că nu sunt deloc 
încântați de actuala întorsătură a lucrurilor. 

— Te-au văzut? întrebă Smith. 

— Nu ştiu. Poate. 

— Cât timp mai avem? 

— S-au oprit să-şi numere morţii. Cred că avem vreo zece minute. 

— Dumnezeule mare! O să apară din clipă în clipă! Smith se opri şi se 
frecă la ochi întrebându-se dacă va scăpa vreodată de oboseală. Foarte binc, 
domnule maior, dumneata şi Randi pregătiți elicopterul de zbor. Val, arma 


ta este în Ranger. Vreau să acoperi helhportul de acolo. Eu am să rămân aici 
şi am să deschid focul asupra poteci. 

Valentina îşi şterse sudoarea de pe frunte. 

— Jon, indivizii ăştia cunosc vechiul truc al infanteriei germane de a 
menţine focul. Supraviețuitorii au luat în mod sigur armele de asalt de la 
camarazii lor morți. E drept că au pierdut 70% din oamenii plutonului, dar 
mai au încă 80% din puterea de foc. 

— Tocmai de aceea aş vrea ca elicopterul să fie gata cât mai repede şi să 
plecăm înainte să ajungă ei aici. 

— Jon, aici e vorba despre trei mitraliere blestemate! 

— Astea sunt datele problemei, Val. Executarea! 

— Domnule colonel, interveni încet Smîslov. Aş putea să vă sugerez o 
alternativă? 

— Aş fi încântat să mă gândesc la aşa ceva, domnule maior. 

— Daţi-mi voie să le ies în întâmpinare. Să le ordon să se oprească. 

Smith îngustă ochii. 

— Parcă spuneai că nu ai autoritate asupra lor. 

— Nu am, dar pot să încerc. Poate reuşesc să le insuflu gânduri mai bune. 
Smiîslov ridică din umeri şi zâmbi ciudat. Sau poate să-i intimidez. Şi, chiar 
dacă nu izbutesc, pot să trag de timp ca să puteţi pleca de aici, dumneata şi 
cele două doamne. 

— Dar băieții ăştia din Speţnaz s-ar putea să nu fie prea încântați să te 
vadă în momentul de faţă, domnule maior. 

Chipul rusului se întunecă din nou. 

— Presupun că întregul meu guvern este supărat pe mine în clipa de faţă, 
domnule colonel, dar trebuie să-l împiedicăm pe Kretek să ia antraxul. Şi 
poate că în felul ăsta nu va mai trebui să moară nici un rus. 

Smith şovăi. Nu avea timp să se îndoiască de el tocmai acum. 

— Val, ajut-o pe Randi la elicopter! Vin şi eu la voi când porniţi 
motoarele. Dacă nu vin la timp, decolați oricum. Este un ordin! Prioritatea 
voastră absolută este să raportați despre situația de aici, de pe Insula 
Miercuri. După aceea, faceţi cum credeţi de cuviință. Executarea! 

Femeia îi aruncă o privire furioasă, dar îşi înghiți cuvintele de protest. Se 
îndepărtă în fugă către heliport. 

Smith se întoarse apoi către Smislov. 

— Succes, domnule maior! Sper să fie ziua dumitale norocoasă! 


— Mă voi strădui să o fac să fie, domnule. Scoase arma lui Smith din 
buzunar şi 1-0 întinse. Dacă nu va fi aşa, s-ar putea să vă fie mai de folos 
decât mie. 

Smiîslov făcu un pas înapoi şi luă poziţie de drepți, bătu din călcâie în stil 
european şi ridică mâna la tâmplă în semn de salut militar. 

— Domnule colonel Smith, permiteți-mă să spun că a fost un privilegiu 
pentru mine să servesc sub comanda dumneavoastră! 

— Plăcerea a fost de partea noastră, domnule maior! 

Randi se lupta cu un val de ameţeală în momentul în care se urcă în 
compartimentul motorului. Aburul care îi înceţoşase gândirea în noaptea 
trecută ameninţa să revină, iar ea se străduia din răsputeri să rămână cu 
atenția concentrată asupra conectoarelor bateriei. 

Cât călătorise cu elicopterul acesta spre nord, ajunsese să-l cunoască 
foarte bine, iar compania de leasing făcuse efortul de a-l adapta cât mai bine 
la mediul specific polar. Toate garniturile şi etanşările fuseseră 
confecționate din material plastic şi compozit rezistent la ger. Şi lubrifianții 
erau sintetici, adaptați condițiilor de frig extrem. Combustibilul fusese 
amestecat cu un procent considerabil de antigel, iar bateriile erau prevăzute 
pentru sarcină foarte grea, cele mai bune de pe piaţă. 

Dar nu era suficient. 

Motorul micuţei aeronave trebuia încălzit într-un cort de preîncălzire 
timp de câteva ore înainte de decolare pentru a fi adus la temperatura de 
funcționare, iar bateriile ar fi necesitat o reîncărcare. 

Dar cortul, încălzitoarele şi încărcătorul ardeau în baraca cu materiale şi 
oricum nu mai aveau timp pentru asta acum. Mai verifică o dată interiorul 
compartimentului bateriilor, apoi trânti uşa exterioară, închizând cu mare 
grijă fiecare ventil. 

Din partea cealaltă a elicopterului se auziră paşi care se apropiau 
alergând şi Valentina Metrace îşi făcu apariția. 

— Ce s-a întâmplat? întrebă Randi. 

— Vine ultimul lot de combatanți Speţnaz. Probabil că în cinci minute 
vor fi aici. Grigori va încerca să-i ţină de vorbă şi să-i facă să se 
răzgândească, dar nu cred că va reuşi. Jon e gata să se sacrifice şi să-şi joace 
numărul de martir. lar noi am primit ordinul să punem în funcțiune imediat 
rabla asta! 

Greaţa organică resimțită de Randi nu era numai din pricina recentei 
hipotermii suferite. Înghiţi o gură de salivă rece şi îşi forță mintea să 


gândească limpede. 

— Foarte bine, fa şi tu un tur de inspecţie! Trage prelatele mai departe şi 
al grijă să nu fie nici un fel de obiecte străine în apropiere de noi care ar 
putea să fie înghițite de curentul elicei. 

— Bine. 

Nu aveau timp să-şi exprime îndoielile sau temerile şi, cu atât mai puţin, 
să le recunoască. 

Randi alergă la uşa cabinei şi se aşeză pe locul pilotului, iar pielea 
înghețată a scaunelor o muşcă de coapse. Fixă lista de verificare pentru 
decolare în faţa ei, pe parbriz. Nu mai îndrăznea să se bizuie doar pe 
memorie. Apoi atinse principalele comenzi. În spatele lentilelor înghețate, 
acele se mişcară alene. 

Va trebui să depăşească trei crize. Prima, să fie suficient curent în baterii 
pentru a face ca motorul rece să pornească. A doua va fi în momentul 
aprinderii, când componentele îngheţate ale trenului de propulsie se vor 
roti, prinzând din ce în ce mai multă viteză, sau vor plesni şi vor exploda. 

lar a treia şi ultima criză va avea loc după decolare, când manetele de 
comandă vor asculta de ea sau se vor rupe şi se vor prăbuşi la pământ. 


Şi nu aveau decât o singură şansă în toate cele trei situaţii. 
* 


Locotenentul Pavel Tomaşenko înainta cu pasul hotărât al unui luptător 
zulu sau al unui soldat din Forțele Speciale, cu automatul AK-74 de-a 
curmezişul pieptului. Ochii lui scrutau zarea ca un radar automat, căutând 
locul viitoarei ambuscade. Restul nu mai avea nici o importanță. 

Chiar şi el era nevoit să-şi recunoască acum eşecul ca ofițer şi ca soldat, 
îşi lăsase din nou oamenii să fie prinşi într-o capcană. Cea mai mare parte a 
plutonului său fusese nimicită şi nici măcar nu se aflase în preajma luptei. 
Era un om terminat. Nu se putea aştepta la nimic altceva decât la dizgrație 
şi la curtea marțială. Prefera să moară cu fălcile încleştate, de gât cu 
duşmanul care îl făcuse de râs. 

Împovăraţi de armele automate grele şi de muniții, cei doi membri ai 
echipei de genişti şi operatorul radio păşeau în urma lui, fără să pună 
întrebări. Erau membri ai Speţnaz. 

În faţa lor, Tomaşenko văzu fumul care se ridica din clădirile incendiate 
din perimetrul stației de cercetare. Nu ştia ce se întâmplase aici. Şi nu 
cunoştea nici identitatea oamenilor înarmaţi care îi omorâseră camarazii ŞI 
pieriseră la rândul lor de mâna acestora. Şi n-avea nici cea mai vagă idee de 


unde veniseră. Dar prin binoclul lui, Tomaşenko îl văzuse pe ultimul 
supraviețuitor al inamicului alergând în această direcție. 

În momentul în care ocoleau dâmbul în vârful căruia se afla antena radio, 
Tomaşenko încetini pasul dispersându-i cu gesturi scurte pe oamenii care îi 
mai rămăseseră. Clădirile stației de cercetare erau în flăcări şi vălătuci de 
fum întunecau cerul albastru. 

Şi din acele flăcări se desprinsese un bărbat care venea în direcția lor, cu 
mâinile ridicate în sus până în dreptul umerilor. 

Tomaşenko ridică braţul, făcându-i semn omului să se oprească. Mută 
cureaua puştii şi aşteptă, cu mâna încleştată pe trăgaciul AK-ului. La stânga 
şi la dreapta lui, cei doi soldaţi se lăsaseră pe vine în zăpadă cu arma la 
ochi. 

Bărbatul cu mâinile ridicate îi întâmpină cam la o sută de metri de 
clădirile în flăcări. Gluga canadienei era dată pe spate şi 1 se vedea părul 
blond. Tomaşenko îl recunoscu după fotografiile pe care le primise. Era 
Smislov, ofițerul Forţelor Aeriene, care se presupunea că trebuie să saboteze 
operațiunile grupului de agenţi americani din interior. Omul care ar fi 
trebuit să fie deja mort. Ochii lui Tomaşenko străluciră şi apoi se îngustară 
brusc. 

Smiîslov se apropie până la trei metri şi lăsă mâinile în jos. 

— Sunt maiorul Grigori Smîslov din Forţele Aeriene ale Federaţiei Ruse, 
îşi declină el crispat identitatea. Ai fost informat despre prezenţa mea. Cine 
eşti dumneata? 

— Locotenent Pavel Tomaşenko din Forţele Speciale ale Infanteriei 
Navale. Am fost informat în legătură cu dumneavoastră, domnule maior. 
Mă bucur că aţi evadat. 

— Nu este vorba despre evadare, domnule locotenent, răspunse ofiţerul 
Forțelor Aeriene. Parametrii misiunii s-au schimbat şi ordinele dumitale 
inițiale referitoare la echipa americană de investigații nu mai sunt relevante. 

— Nu am primit nici un fel de instrucțiuni de la superiorii mei în acest 
sens. 

— Superiorii noştri nu cunosc situaţia de la faţa locului. În calitate de 
ofiter superior îți schimb ordinele şi autoritatea, locotenente. Vei înceta 
această operațiune imediat. Te voi însoți înapoi la submarinul dumitale, 
unde voi raporta situația şi voi avea grijă ca ordinele dumitale să fie 
actualizate. 


— Domnule maior, ordinele mele privitoare la echipa agenţilor americani 
au venit de la cea mai înaltă autoritate națională. Aşa cum probabil că ştiţi, 
aceşti agenți au pus în pericol secrete de stat de cea mai mare însemnătate. 
Trebuie opriți cu orice preț! 

— ŞI, aşa cum am spus, aceste ordine nu mai sunt relevante, locotenente! 
Smislov mai făcu un pas înainte. Nu te vei mai amesteca, repet, nu te mai 
amesteci în problemele americanilor! Te întorci cu oamenii dumitale la 
submarin! 

Vocea lui Tomaşenko sună spart: 

— Mi-au ucis omenii! 

— Este regretabil ceea ce s-a întâmplat la locul accidentului, răspunse 
Smislov, continuând să înainteze. Cât despre lupta care a avut loc acum, să 
fu liniştit, oamenii dumitale au căzut în luptă cu duşmanul, cu adevăratul 
duşman al Rusiei. 

— Am anumite întrebări în legătură cu identitatea adevăraţilor noştri 
duşmani, domnule maior, replică Tomaşenko accentuând înadins gradul lui 
Smiîslov. 

— Ai dreptate să faci asta, locotenente. Ochii cenuşii ai lui Smislov se 
înfipseră în ochii locotenentului. Acum potoleşte-ţi oamenii şi am să te 
lămuresc! 

— Nu, domnule maior! Eu ascult de ordinele mele şi o să mă răfuiesc cu 
americanii! După aceea o să iau legătura cu superiorii mei şi o să mă 
interesez în legătură cu anumite lucruri, inclusiv trădarea de ţară! 

— Sunt convins că va fi o discuţie extrem de interesantă, locotenente. 
Dar, deocamdată, vei asculta de ordinele mele şi vei preda arma! 

Smiîslov întinse mâna să ia arma lui Tomaşenko. Acesta, cu degetul deja 
îndoit pe trăgaci, apăsă, iar arma de asalt scuipă un singur glonţ. 

Maiorul Smislov se clătină şi căzu nemişcat în zăpada de pe Insula 
Miercuri. 

Ofiţerul din Speţnaz nu avu decât o secundă sau două ca să privească 
triumfător în jos la trupul bărbatului doborât. Apoi lovitura veni cu o 
secundă înainte să audă zgomotul împuşcăturii. Tomaşenko privi în jos şi 
văzu o pată roşie pe propriul piept. În mod ciudat, ultimul lui sentiment 
înainte să fie înghițit de întunericul total fu de mare uşurare. Nu va mai 


trebui să dea socoteală pentru că dezamăgise Patria Mamă. 
* 


O sută de metri mai încolo, îngenunchind în urmele adâncite de pe poteca 
de lângă laborator, Jon Smith lăsă în jos ţeava armei SR-25 de pe care încă 
mai ieşea fum şi înjură neputincios guvernele, secretele şi aliaţii. Apoi se 
aruncă imediat cu burta la pământ, când un şir de gloanţe trasară o linie 
punctată chiar lângă potecă. 

Alte gloanţe trecură vâjâind la înălțime joasă pe deasupra capului său. 
Trăgând cu arma în urma lui, Smith se târî cu spatele înapoi încă vreo câţiva 
metri, înghesuindu-se cât mai mult în făgaşele adâncite ale potecii, la 
adăpostul fragil al zăpezii compactate. Se ridică din nou în genunchi şi zări 
un soldat rus care înainta târâş spre stația de cercetări. Smith trase două 
focuri în grabă, înainte ca ruşii să schimbe direcția focului, țintind spre noua 
lui poziție. 

Smith îşi dădu seama imediat că era o situație fără ieşire. Bateria de 
mitraliere uşoare din fața lui trăgea foarte repede şi încărcături foarte mari. 
Folosind focul alternativ, ruşii ar fi putut să-l ţintuiască pe loc, în timp ce ei 
şi-ar fi căutat poziția din care să-l poată ucide. Era numai o chestiune de 
timp. 

Grigori Smîslov îşi dăduse viața pentru a câştiga câteva minute din acest 
timp prețios. Acum era rândul lui. Va ține focul cât mai departe de elicopter. 

Trebuia să trăiască suficient de mult pentru ca Val şi Randi să aibă o 


şansă. 
* 


Cele două femei auziră pocniturile seci ca de ciocan ale focurilor de armă 
de dincolo de stația de cercetare. 

— Randi! 

— Urcă! 

Valentina se aruncă în cabină între cele două locuri ale piloților, iar Randi 
examină pentru ultima dată cadranele instrumentelor de bord. Nu-i plăcea 
ceea ce vedea, mai ales nivelul bateriilor. Dar lucrurile nu aveau cum să se 
îmbunătățească. Fixă poziția de marş şi acționă starterul. 

Deasupra, în compartimentul superior, turbinele începură să se învârtă 
greoi, încercând să învingă inerția metalului rece. Elicea se puse în mişcare 
încet, mult prea încet. Randi încerca să hipnotizeze tahometrul ca să-l facă 
să intre în zona verde. Amperajul bateriei clipea ameninţător pe măsură ce 
solicitarea creştea. 

— La dracu”! Dezactivă starterul înainte să se scurgă şi ultimele picături 
de energie din baterie. 


— Domnişoară Russell, aşa după cum ştiţi, nu avem voie să dăm greş! 
spuse Valentina vârându-şi capul şi umerii pe deasupra scaunului pilotului. 

— Ştiu, la naiba! Lasă-mă să mă gândesc! 

Trebuia să fie ceva de făcut! Dar n-avea nici o legătură cu ceea ce scria în 
manual. Acesta spunea că este imposibil să te ridici în aer în asemenea 
condiţii. Manualul spunea că o să moară cu toţii la sol. Trebuie să fie 
altceva. Citise cândva, undeva, o poveste despre o particularitate a familiei 
de elicoptere Bell Ranger. Dar ce anume era? Ce anume? 

— Învârte rotorul din coadă! strigă Randi. 

— Ce? 

— Învârte rotorul din coadă cu mâna, în timp ce eu încerc să-l pornesc de 
aici! Este legat direct cu transmisia. E nevoie de o oarecare energie ca să 
pornim motorul! 

— Ce naiba mai e şi asta! strigă Valentina sărind afară prin trapa laterală. 

Randi o urmări în oglinda retrovizoare cum se aşază la capătul fuzelajului 
cu mâinile încordate pe elicea mică a rotorului din coadă. 

— Gata! strigă Valentina. 

— Perfect! Acum! 

Starterul cârâi din nou. În timp ce rotorul din coadă începu să se învârtă, 
Valentina îl trase în jos cu toată greutatea ei, răsucindu-l. Schimbă apoi 
priza şi repetă mişcarea de mai multe ori. Pe măsură ce viteza creştea, reuşi 
să învârtă elicea cu o singură mână, adăugând propria energie la cea a 
starterului electric. 

În cabină, Randi urmărea tahometrele, în timp ce eforturile Valentinei 
erau amplificate de instalația de transmisie. Arcul urca, dar încă nu ajunsese 
la rata de aprindere. Nu încă. Nu încă. Apoi acele începură să tremure. 

— Pleacă de-acolo! La o parte! strigă ea. Era tot ce se putea face. Mai 
bine nu se putea. 

Randi o văzu pe Valentina cum se aruncă înapoi şi într-o parte, punând 
starterul pe poziţia de aprindere. În gâtlejul motorului se aprinse o flacără. 
Un aspirator mugi uşor şi starterul începu să se rotească, iar dispozitivele de 
citit temperatura ale motorului se aliniară. 

— Da! Randi aşeză maneta în poziție de marş, iar turbinele răspunseră 
scrâşnind şi rotorul principal reveni la viaţă. Râzând, Valentina se urcă din 
nou în cabină. Îşi aruncă braţele în jurul scaunului pilotului şi o îmbrățişă 
strâns pe Randi. 

— Ce ordine a dat Jon? strigă Randi peste umăr. 


— O, a spus o mulțime de lucruri! Hai să mergem să-l luăm! 
* 


Smith simţea contrastul dintre căldura din spatele lui şi răceala de la 
pântece în jos. Stătea culcat pe burtă alături de laboratorul incendiat, 
folosind fumul gros ca acoperire. Doi dintre ruşii supraviețuitori erau încă 
pe acolo pe undeva, în faţă şi trăgeau focuri scurte, economice. Al treilea se 
afla în dreapta lui şi se străduia să înainteze. Curând, cel de-al treilea va fi 
în poziţia potrivită pentru a deschide foc de acoperire, iar ceilalți doi vor 
putea să înainteze spre el. 

Rostogolindu-se pe-o parte, Smith trase de şase ori spre cel care se 
apropia de el şi goli încărcătorul. Dar pentru moment rusul stătea la pământ. 
Se târî ca un şarpe alți câțiva centimetri, găsi o altă adâncitură în zăpadă şi 
reîncărcă. 

Situaţia se înrăutăţea de la o clipă la alta. În câteva secunde va trebui să 
se ducă spre clădirea în flăcări, iar perdeaua de fum va lucra în favoarea 
ruşilor din Speţnaz. 

Într-un film, acesta ar fi fost momentul cel mai potrivit pentru ca forţa de 
sprijin să-şi facă apariția huruind la orizont. Dar Smith nu mai credea în 
Hollywood. Ridică precaut capul şi se uită înjur, evaluând terenul. Nu, nu 
avea sens să se ducă mai departe. Dacă ruşii ajungeau la prima clădire, vor 
avea o linie de tragere şi vizibilitate asupra elicopterului. Trebuia să dea 
bătălia aici. 

Era interesant cât de abstract poate decide cineva asupra locului unde 
avea să moară, observă el. Omul de ştiinţă şi diagnosticianul din el spuneau 
că asta se datora exclusiv efectului de amorțire produs de şoc şi de 
supraîncărcătura emoţională. 

Romanticul şi soldatul ripostau, spunând că, de fapt, viaţa unui om nu era 
deloc importantă în schema mai mare a lumii şi, dacă putea fi sacrificată 
pentru a salva lucruri şi oameni deosebit de dragi, această pierdere înceta să 
mai fie aşa de amară. 

În spatele lui se auzea şuieratul metalic al motoarelor elicopterului. Bună 
fată Randi asta, întotdeauna se descurcă! Ticălosul care se afla în dreapta 
lui va avea cel mai bun unghi de tragere împotriva elicopterului, aşa că 
Smith îşi propti bărbia de mânerul rece al armei. Ţintind spre micul 
morman de zăpadă în spatele căruia se ascunsese rusul, apăsă pe trăgaci. 

Huruitul turbinelor se amesteca cu mugetul rotoarelor. Asta era! Oamenii 
lui se aflau acum la adăpost. 


Dar Smith îşi dădu imediat seama că huruitul monoton nu se îndepărta, 
ci, dimpotrivă, era tot mai aproape. Se răsuci şi scăpă o înjurătură. Planând 
la numai trei metri de sol, elicopterul luneca pe deasupra stației de 
cercetare, ridicând vârtejuri de fum şi de zăpadă. Teava zveltă a unui pistol 
ieşi prin trapa deschisă, iar clămpănitul mortal al glonţului tras de Valentina 
stârni un ecou puternic în momentul în care deschise focul asupra pozițiilor 
soldaților din Speţnaz. 

Dacă s-ar fi înfuriat, dacă ar fi şovăit sau dacă ar fi gândit numai, ar fi 
însemnat să-i condamne pe toți la moarte. Una dintre extremitățile clădirii 
laboratorului încă nu fusese cuprinsă de flăcări. Nici acoperişul nu ardea. 
Smith se ridică în picioare, se dădu cu spatele spre clădirea laboratorului şi 
îşi goli încărcătorul, nu în speranța că va nimeri ceva, ci că îi va ţine pe 
inamici la distanţă timp de câteva secunde critice. 

Se auzi clămpănitul încărcătorului gol, iar Smith se întoarse şi sprintă 
câţiva metri. Îşi aruncă arma pe acoperişul clădirii şi înjură când aceasta 
alunecă şi căzu înapoi. Nu avea timp să se mai ocupe de asta. Sări pe 
acoperiş, îndreptându-se spre partea care încă nu ardea şi constată că 
aceasta nu era nici pe departe aşa de stabilă cum 1 se păruse şi că limbile de 
foc se întindeau până la el. 

Randi îl zărise, iar elicopterul se apropie, încetinind în dreptul turbinei de 
vânt. Cărbuni încinşi luaţi de vânt îi muşcau faţa lui Smith şi îi pârjoleau 
hainele. Sări din nou, aruncându-şi braţele în sus şi se agăță de tălpici, iar 
elicopterul începu să se zgâlţâie serios, încercând să facă față greutăţii nou 
apărute la bord. Rafalele de mitralieră trecură razant pe lângă el. 

— Haide! Sus! Sus! 

Valentina îl apucă energic de gluga canadienei şi începu să-l tragă în sus, 
prin trapă. 

Forţa centrifugă îi aruncă picioarele într-o parte în momentul în care 
Randi pivotă în jurul catargului rotorului, arătând inamicului coada. Botul 
se poticni în momentul în care acceleră pentru a se depărta cât mai rapid de 
incendiu. 

Smith puse un picior pe talpa elicopterului, se aruncă în cabină şi se 
prăbuşi pe podea. Valentina se lăsă şi ea să cadă alături, îmbujorată. 

— Să nu care cumva să ne certi fiindcă am venit după tine, Jon! îi strigă 


ea acoperind huruitul motorului. Nici să nu-ți treacă prin minte aşa ceva! 
x 


Ultimii doi membri ai plutonului Speţnaz, operatorul radio şi genistul, 
priveau în urma elicopterului portocaliu care se îndepărta peste creasta 
centrală. Şeful echipei de genişti murise în mod spectaculos chiar în 
ultimele momente ale luptei. În clipa în care se ridicase în picioare ca să 
tragă în elicopter, capul îi explodase ca un balon înţepat, străpuns de un 
glonţ cu o viteză incredibilă. 

Nu mai era nimic de făcut pentru el şi cei doi supraviețuitori se îndoiau 
dacă mai pot să facă ceva pentru ei înşişi. În acel moment, erau cei mai 
neajutorați bărbați din lume: soldaţi ruşi fără un ofiţer care să le dea ordine. 
Schimbară câteva cuvinte încet, în limba maternă. Apoi porniră înapoi către 
trupul mort al locotenentului Tomaşenko şi al străinului pe care acesta îl 


doborâse. 
* 


Versantul de piatră şi zăpadă al culmii centrale trecu pe sub elicopter. Pe 
Randi o durea mâna, dar se descurca. Important era că, după decolarea la 
rece şi schimbul de focuri, acum toate indicatoarele dispozitivelor de 
control de la bord se aflau acolo unde trebuia. 

— Cum stăm? întrebă Smith ridicându-se în braţe între locurile piloților. 

— Bell face elicoptere al naibii de bune, răspunse Randi. Unde vrei să 
mergem, Jon? 

— La locul accidentului lui Misha-124 şi asta cât mai repede. 

— Suntem pe drum! Şi ce facem când ajungem acolo? 

Nu avea sens să nu le spună adevărul. 

— Habar n-am, Randi. Va trebui să vedem ce este acolo şi, în funcție de 
asta, o să facem ce ne stă în puteri. 

Valentina se trase mai aproape de el. 

— Ce s-a întâmplat cu Grigori? 

Smith îşi simți propria voce plată şi inexpresivă. 

— A fost împuşcat de oamenii lui. 

— Dumnezeule şi eu care am vrut să-l ucid la un moment dat! Valentina 
îşi rezemă capul de tetiera de la scaunul pilotului. Apoi vocea ei răsună la 
fel de rece. După ce rezolvăm treaba de la locul accidentului, aş vrea să ne 
întoarcem aici să fac puțină ordine. 

— Nu e nevoie. Problema a fost rezolvată. 

Elicopterul trecu pe lângă Vârful de Vest, iar versantul stâncos cedă locul 
albului cenuşiu al ghețarului. 


— Menţine altitudinea, Randi! S-ar putea să fim întâmpinați cu focuri de 
armă de acolo, de jos. 

— Înţeles! Ar trebui să fie chiar în faţă, dincolo de şaua muntelui, nu-i 
aşa? 

— Da, o să-l vedem în câteva secunde. 

Şi îl văzură. 

— Ticăloşilor! strigă Valentina cu furie neputincioasă, lovind cu pumnii 
în podeaua cabinei. Ticăloşi împuțiți! 

Pe gheața de sub ei zăceau împrăştiate resturile avionului Misha-124. 
Întregul fuzelaj anterior al fostului bombardier era sfâşiat şi deschis, mai 
întâi cu explozivi şi apoi cu macaraua uriaşă a lui Kretek. Bucăţele din 
învelişul avionului zăceau împrăştiate peste tot ca nişte ambalaje ale 
cadourilor de Crăciun şi lăcaşul anterior al bombei era acum la vedere. 

Rezervorul de agent biologic dispăruse, scos ca un ou uriaş de aluminiu 
din cuibarul lui. 

Randi plană cu elicopterul pe deasupra locului accidentului. 

— O, Dumnezeule mare, a pus mâna pe el! exclamă ea cu disperare în 
voce. 

Două tone de antrax transformate în armă de luptă! Arma care putea să 
omoare populația de pe o jumătate de continent se afla acum în mâinile unui 
om care nu dădea doi bani pe viaţa semenilor săi. 

Smith îşi întoarse privirile de la avion şi se uită spre sud, spre lumea 
acum ameninţată şi zări în depărtare sclipirea slabă a rotoarelor în lumina 
soarelui. 


Capitolul cincizeci şi unu 


Deasupra Oceanului Arctic 


— Aici Calul Negru către orice stație de pe Insula Miercuri. Calul Negru 
cheamă stația de pe Insula Miercuri. Mă auziţi? 

Maiorul Saunders repetase apelul acesta atât de des, încât începuse să-şi 
piardă sensul pentru el. Terminaseră manevra de realimentare şi în 
compartimentul de marfă al avionului Osprey oamenii îşi ajustau 
echipamentele individual, făcând ultimele verificări ale acestora. În curând 
vor ajunge la ţintă. Pentru prima dată în ziua aceea, benzile de transmisie nu 
mai erau bruiate de interferenţele solare. Dar Saunders se temea că acolo nu 
se mai afla nimeni care să-i răspundă. 

— Aici Calul Negru... 

— Calul Negru, aici Insula Miercuri, răsună o voce calmă de profesionist 
în căştile lui Saunders. Aici locotenent-colonel Jon Smith. Codul meu este 
Răzbunător Cinci. Mă auzi, Calul Negru? 

Degetul mare al lui Saunders strivi butonul de transmisie. 

— Te auzim, colonele, cuvânt cu cuvânt. Suntem forţa de sprijin Mike. 
Care e situația? 

— În momentul de faţă suntem în aer, în largul Insulei Miercuri. Situaţia 
de pe insulă este critică şi instabilă. Care este ora aproximativă a sosirii aici, 
Calul Negru şi aveţi echipament de luptă la bord? 

— Suntem cam la douăzeci de minute de Miercuri. Nu dispunem de 
echipament de luptă; avem numai dispozitive de ridicare şi cisterne. 

— Atunci nu ne puteți ajuta cu nimic, răspunse vocea. Vă informez că 
Insula Miercuri poate fi considerată zonă de aterizare fierbinte. Forţele 
ostile pot include şi elemente din Speţnaz. Vă informăm, de asemenea, că 
pachetul primar a fost confirmat. Repet, pachetul primar a fost confirmat. 
Pachetul primar a fost luat de pe insulă şi, în momentul de faţă, este 
transportat la bordul unui Mil 26, elicopter-macara de tip Halo, număr de 
înregistrare civil din Canada. Elicopterul se îndreaptă acum spre sud-sud-est 
faţă de Insula Miercuri cu o viteză de aproximativ nouăzeci de noduri. 
Suntem în urmărirea lui acum. Cerem interceptarea imediată. Atacarea şi 


distrugerea elicopterului cu orice preț. Repet, atacarea şi distrugerea cu 
orice preț! 

— S-a înţeles, Insula Miercuri! Vom transmite cererea, dar va dura ceva! 
Chiar şi avioanele cu reacție au nevoie de câteva ore ca să ajungă aşa de 
departe. În răspunsul bărbatului se simţea o doză de fatalism. Vom face tot 
ce putem până ajung ei acolo. 

* 

Anton Kretek privi în jos pe geamul cabinei macaragiului de pe partea 
dreaptă a elicopterului Halo. La douăzeci de metri sub elicopterul uriaş, 
recipientul în formă de romb alungit se legăna uşor la capătul cablului solid 
Kevlar. Harnaşamentul plasat în jurul recipientului şi cele două cabluri de la 
capete nu erau îndeajuns de solide, dar perla fusese smulsă din scoică! 

Munca se dovedise a fi extrem de grea, dar ce mai conta? Fusese ultimul 
efort. ÎI costase viața câtorva dintre cei mai buni oameni ai săi, inclusiv a 
şefului personalului, dar probabil că meritase. Mihail ar fi trebuit oricum 
lichidat mai devreme sau mai târziu. Omul ştia deja prea multe. Şi fusese şi 
acum un moment la fel de potrivit ca oricare altul să se descotorosească de 
el. 

Fireşte, exista şi posibilitatea să fie prins pe insulă şi să dea în vileag 
restul planului legat de recuperarea încărcăturii de antrax şi destinația 
acesteia. Dar Kretek era pregătit pentru orice eventualitate. 

Mai rămăsese şi moartea nerăzbunată a fiului surorii lui, dar, la dracu”, 
naiba s-o ia pe târfa aia! Băiatul murise oricum. Ce rost mai avea să se 
frământe pentru asta? 

Kretek băgă mâna în buzunarul canadienei şi scoase țigările de marcă 
balcanică şi bricheta, dar îşi aminti de rezervorul pe jumătate plin cu 
combustibil al elicopterului şi le impuse nervilor săi însetați după nicotină 
să mai rabde câteva ore. Apoi se îndreptă spre cabina pilotului. 

Gemiştii şi supraviețuitorii forțelor lui de securitate se înghesuiseră în 
compartimentul pentru marfa şi stăteau ghemuiţi cu capetele pe genunchi 
sau întinşi pe rucsacuri. În cabină, pilotul canadian era la comandă, iar 
copilotul lui bielorus scotea din când în când capul lateral, ca să verifice 
starea chingilor care țineau încărcătura. 

— A intervenit o schimbare a planurilor, strigă Kretek ca să se facă auzit 
peste huruitul rotoarelor. Nu ne mai întoarcem la trauler. Mergem direct 
spre sud, la al doilea punct de alimentare. 

— Cum spuneţi! Răspunsul pilotului veni laconic. Încotro ne îndreptăm? 


— Am să-ţi dau coordonatele GPS mai târziu. 

— Cum doriți! 

Lui Kretek îi plăcea omul. Un adevărat profesionist, nu punea întrebări. 
Dacă Kretek şi-ar fi propus să rămână în această branşă, l-ar fi păstrat pe 
individ pe lângă el. Oamenii de felul acesta erau folositori. Dar, aşa cum 
stăteau lucrurile, pilotul, echipajul lui şi avionul aveau să ajungă pe fundul 
unui lac canadian izolat şi nu în Golful Hudson. 

Cât despre antrax, acesta va fi lăsat foarte bine camuflat în apropiere de 
drumul forestier al teritoriilor canadiene de nord-vest. În câteva luni, după 
ce lucrurile se vor mai linişti şi după ce va negocia prețul de vânzare al 
mărfii, putea să fie scos de acolo cu camioanele. Acesta era al doilea plan, 
cel de care Mihail Vlahovici nu ştiuse nimic. Asta însemna că îi va sacrifica 
şi pe oamenii pe care îi lăsase pe trauler, dar asta era situația. Nu mai avea 
nevoie de ei. Pe buzele lui Kretek trecu un zâmbet fugar. Cum spuneau, 
„reducerea efectivelor corporației”, nu-i aşa? 

Negustorul de arme se rezemă de peretele lateral al cabinei, încordându- 
şi corpul ca să facă faţă turbulenţelor intermitente de altitudine joasă şi se 
luptă din nou cu dorinţa de a-şi aprinde o țigară. S-ar putea să simtă lipsa 
activității în branşă, dar, după ce va vinde antraxul, nu va fi înțelept să mai 
continue. Va deveni prea bogat şi prea indolent. Oamenii inteligenți ştiau 
când este momentul să se retragă. 

Copilotul elicopterului scăpă brusc o înjurătură, privind pe partea dreaptă 
a cabinei. Nu mai erau singuri. Pe cer se profila silueta unui alt elicopter 
care mergea în paralel cu ei, cam la o jumătate de kilometru distanţă. Era 
micul elicopter portocaliu pe care îl lăsaseră pe insulă. Cel pe care nu mai 
avuseseră timp să-l distrugă. 

Kretek înjură şi el. Indolenţa începea deja să se răzbune. 

Negustorul de arme se duse în compartimentul de marfa. Răsuci mânerul 
trapei din dreapta, se prinse cu mâna de o bară şi dădu cu piciorul trapei, 
scoţând-o din cadrul ei. 

— Doi oameni aici cu mitraliere! urlă el peste zgomotul rotoarelor. Alţi 


doi în partea cealaltă! Mişcaţi-vă fundurile, ticăloşilor! Mai repede! 
* 


Long Rangerul zbura alături de uriaşul elicopter-macara. Acesta era 
încetinit de încărcătura grea care se clătina sub pântecele lui, aşa că nu 
fusese greu să-l ajungă din urmă. 


— Suntem ca un câine care aleargă după o maşină, mormăi Valentina 
studiind elicopterul uriaş de fabricație rusească. Acum, că l-am ajuns din 
urmă, ce facem cu el? 

Elicopterul masiv îşi continua retragerea greoaie de pe Insula Miercuri. 
Spre sud-est se vedea deja la orizont conturul următorului şir de insule 
arctice. 

— Nu e bine, Jon, continuă ea, îngenunchind pe podea, lângă trapa 
laterală. Dacă se lasă mai jos deasupra arhipelagului, radarul n-o să poată 
să-l detecteze prin hăţişul de insule şi canale de aici. Numai printr-un noroc 
chior vor putea să-l găsească aparatele de intercepție. 

— Ştiu. Tocmai de aceea trebuie să ne ținem după el. 

Randi aruncă o privire în spate de pe locul pilotului. 

— Nu uita, Jon, că nu avem aşa de mult combustibil! 

— Știu şi asta. 

Din nou rămăseseră fără echipamente şi fiecare minut şi fiecare 
kilometru îi duceau mai departe în arhipelagul îngheţat al Reginei Elisabeta, 
tot mai departe de aliați şi de ajutorul de care aveau nevoie. 

— Fiţi atenţi! exclamă Valentina. În fuzelajul elicopterului apăruse brusc 
o pată dreptunghiulară neagră şi uşa aruncată zbură spre gheaţa de jos. Şi-a 
deschis poziţiile de tragere! 

În jurul uşilor deschise jucau acum valuri de scântei şi ieşeau şuvoaie de 
fum. Randi rămase mai în urmă cu elicopterul ei. Mări apoi altitudinea şi îşi 
poziţionă micul aparat de zbor deasupra şi în spatele scutului elicopterului 
mai mare, în aşa fel încât acum cei de pe Halo nu puteau să tragă fără să-şi 
strice propriile rotoare. 

Sub ei, elicopterul imens se clătina greoi, ca un elefant care amenință cu 
colții lui uriaşi un leu în atac. Recipientul cu antrax se legăna ca un pendul 
la capătul cablurilor sale. 

— N-ar fi drăguţ dacă ar scăpa nenorocita aia de încărcătură? comentă 
Valentina. 

— Un gând plăcut, dar nu putem conta pe asta, răspunse Smith. Randi, ce 
şanse avem să tragem şi să nimerim unul din motoare? 

Blonda scutură energic din cap. 

— Nu e o idee bună! Halo este construit de specialiştii ruşi şi este foarte 
solid, proiectat în aşa fel încât să facă faţă unor avarii considerabile. 

— Dar trebuie să aibă un punct vulnerabil, insistă Smith. 

Randi se încruntă concentrată. 


— Poate nuca centrală, lăcaşul motorului principal. Dacă am reuşi să 
provocăm o fisură acolo, s-ar putea să reuşim ceva. 

— Val, asta e arma ta. Ce părere ai? 

Valentina se uită neîncrezătoare la vechiul ei Winchester. 

— Nu ştiu ce să zic. Acest Swift 220 este excelent dacă vrei să ucizi un 
om, dar nu e prea eficient dacă doreşti să produci o avarie serioasă. Are 
vitează prea mare şi insuficientă putere de penetrare. 

— Dar poţi s-o faci? insistă Smith. 

— Pot să încerc, dar nu promit nimic. Randi, adu-ne cât poţi mai aproape 
şi încearcă să menţii stabilitatea. 

Se întinse pe burtă pe podeaua cabinei în poziție de tragere. Strânse 
cureaua armei în jurul antebraţului şi ținti spre rotorul lateral, prinzându-l în 


lunetă. 
* 


Poziționate aproape unul peste altul, Long Rangerul şi Haloul străbăteau 
cerul huruind, ca o cioară care fugăreşte fără milă un vultur. În cabina 
Haloului, pardoseala de sub picioarele lui Kretek se clătina amenințător, 
căci balansul recipientului uriaş la capătul chingilor cu care era ținut 
dezechilibra aparatul. 

— Trag în noi! urlă contrabandistul în urechea pilotului. Fă ceva! 

Pentru că aruncaseră trapele, în interiorul avionului era un vacarm total 
provocat de curenții de aer şi de huruitul motoarelor. 

— Nu pot manevra cu o încărcătură în chingi! urlă pilotul la rândul lui. 
Singura soluție este să fugim! 

În mâna lui Kretek apăru imediat un pistol automat. 

— Încearcă numai şi eşti un om mort! 

Era o amenințare serioasă, iar pilotul înțelegea foarte bine că se confrunta 
cu un pericol real. Dar nici cel care venea din partea rotorului elicopterului 
nu era mai puţin real. Un glonţ scrâşni pe fuzelajul superior. 

— Urcă mai sus, ticălosule! răcni Kretek. Urcă mai sus ca să putem trage 
în el. 

Scrâşnind din dinți, pilotul răsuci maneta la puterea maximă de luptă 
împingând turbinele Tumanski la limită şi aruncând acele indicatoarelor de 


bord în zona roşie. 
* 


Randi Russell dansa cu Long Rangerul, menținând poziția şi distanța față 
de elicopterul mare şi greoi, ca şi când ar fi fost legate printr-un fir nevăzut. 


Se afla în spatele scutului invizibil al rotorului elicopterului mare, iar 
trăgătorii inamici nu puteau s-o ia în cătare. 

Valentina Metrace îşi exploata şi ea la maximum talentele. Cu buzele 
strânse într-un gest de concentrare, mânuia arma ca un automat, ţintea şi 
trăgea mereu. Se opri de trei ori ca să reîncarce arma, dar când şi cel de-al 
treilea încărcător se goli, lăsă arma în jos şi clătină din cap. 

— Nu are nici un rost, Jon, strigă ea. Ating ținta, dar nenorocitele astea 
de gloanţe explodează în contact cu carcasa. Nu merge. 

— Ce altceva mai putem încerca? 

— Putem încerca să-i doborâm pe piloți, spuse ea privind în sus. Vom 
avea însă aceeaşi problemă de viteză şi penetrare. Mai întâi trebuie să sparg 
parbrizul, apoi să trag direct prin gaură ca să-i nimeresc pe oameni. 

— Dacă asta trebuie să facem, să-i trecem la fapte! 

— ŞI mai este o problemă. Valentina băgă mâna în buzunarul de la piept. 
Când o scoase, arătă cele trei cartuşe pe care le ținea în palmă. Aste e tot. 
După aceea, vaca a înţărcat. 

— Aşa cum am spus, asta este tot ce avem. Randi, ia poziție! 

Randi ascultase schimbul de replici. 

— Va trebui să cobor sub arcul rotorului, ca să-ţi dau o linie de foc spre 
cabina pilotului. Dar şi ei vor riposta. 


— Repet, asta e tot ce avem! 
* 


— Unde sunt? întrebă pilotul de pe Halo, privind în oglinzile retrovizoare 
laterale. Unde sunt împutiții ăia? 

— Nu ştiu. Copilotul se răsuci în scaun şi privi afară. Au rămas în urma 
noastră. 

— Ce este? întrebă Kretek peste umărul pilotului. 

— Nu ştiu, răspunse sec pilotul. Sunt undeva în spatele nostru. Pun ceva 
la cale. 

Apoi simți zguduitura manetelor de control când un al doilea suflu al 
rotorului interferă cu al lui. Peste cabină trecu o umbră, iar elicopterul 
celălalt trecu la numai câțiva metri deasupra lor, accelerând. Mai parcurse 
câteva sute de metri, apoi rămase câteva secunde în aer şi se întoarse cu 
latura deschisă către Halo. 

— Ce dra... 

Partea stângă a parbrizului cabinei explodă într-o furtună de cioburi. 
Copilotul urlă incoerent, ducând mâna la faţa strivită. Strigătul se curmă 


brusc când un al doilea glonţ tras cu precizie îl nimeri pe bielorus în gâtlej 
şi aproape că îl decapită. 

Instinctele luptătorului aerian îşi spuseră cuvântul, iar pilotul apăsă pe 
manetele de control. Botul elicopterului se roti destul de greoi, dar exact la 
timp pentru ca glonţul să-i treacă pe lângă umăr, în loc să-l nimerească în 
cap. 

Haloul continuă să se rotească ameţitor, zguduindu-se periculos. Pilotul îi 
auzea pe trăgătorii de la uşi care ripostau sălbatic atacatorilor, în timp ce el 
se lupta din răsputeri cu manetele de control, încercând să nu supună unei 
presiuni şi mai mari rotoarele greu încercate ale elicopterului de mare 
calibru. Mâna i se îndreptă fară să vrea spre maneta în formă de T care 
comanda eliberarea de urgență a încărcăturii din chingi. 

— Nu! Vârful pistolului automat al lui Kretek se propti în gâtlejul 
pilotului. Urlând ca un taur sălbatic în călduri, negustorul de arme se repezi 
între scaunele piloților, cu braţul stâng sfărâmat şi plin de sânge din cauza 


glonţului care îl ratase pe pilot din cauza vitezei prea mari. Nu! 
* 


Randi menținu încruntată poziția până când auzi ultimul glonț al 
Valentinei. Elicopterul mare se întorcea acum către ei ca un vapor de coastă, 
prezentându-le linia laterală, din care mitraliorii trăgeau nebuneşte în 
flancul Rangerului. Randi execută o manevră şi se retrase sub elicopter, 
adăpostindu-se de tirul sălbatic. 

În compartimentul din spate pentru marfa, Smith îşi încolăci un braţ pe 
după o bară şi altul în jurul taliei Valentinei, căci întoarcerea în loc ameninţa 
s-o arunce afară. Pentru o clipă, Haloul păru să şovăie — cât pe ce să scape 
de sub control — apoi se stabiliză şi îşi reluă ruta spre sud-est. 

Insulele de la periferia arhipelagului deveniseră acum foarte vizibile. 

Randi se poziţionă încă o dată în spatele elicopterului mare, deasupra lui. 
Când se întoarse spre ei, vocea ei suna aproape vesel. 

— Nu ştiu ce părere aveţi voi, copii, dar eu am cam început să mă satur 
de chestia asta! O să mă duc deasupra lui şi am să-i bag o talpă în rotor. E 
drept că o să mergem după aceea cam într-o rână, dar asta e! 

Suna ca declaraţia unui kamikaze. Dacă băga una din tălpile elicopterului 
ei în rotorul Haloului, îl distrugea fară doar şi poate. Dar şansele ca 
elicopterul lor să supraviețuiască după explozia cinetică şi în ploaia de 
proiectile declanşate de dezintegrarea elicopterului mare erau nule. 


Randi ştia foarte bine acest lucru. La fel şi Smith şi Valentina. Profesoara 
de istorie îi aruncă un zâmbet ironic şi ridică abia perceptibil din umeri. 
Acestea erau riscurile meseriei. Trebuie să ai totdeauna în minte misiunea şi 
să te străduieşti s-o aduci la îndeplinire. Supravieţuirea nu reprezenta o 
prioritate, mai ales când erau în joc viețile a mii de oameni. 

Nu avea sens să mai amâne. Randi îi poziţionase deasupra şi în spatele 
Haloului care înainta greoi şi erau gata de atac. Înainte de a da comanda, 
Smith mai căută ceva în interiorul elicopterului, un obiect, o armă care să-i 
ofere o altă opțiune, ceva ce trecuse până atunci cu vederea. 

Dar nu mai era decât lada groasă de aluminiu cu aparatură de laborator şi 
rucsacul lui pe jumătate gol, din care atârnau câţiva colaci de frânghie de 
căţărat. 

Şi atunci Smith zâmbi crispat fară veselie şi ameninţător. 

* 


— Acum ce naiba au mai inventat? 

Era din ce în ce mai greu să se facă auzit peste huruitul motoarelor. 

Kretek simțea cum îl cuprinde slăbiciunea. Brațul lui sfărâmat diminua 
fluxul de sânge către picioare. 

— De unde dracu” să ştiu eu? răcni pilotul aruncând o privire lungă către 
levierul care comanda desprinderea chingilor de dedesubt. Stau agăţați în 
coada noastră! 

— Păstrează cursul! Kretek porni clătinându-se înapoi către cabina 
macaralei de la mijlocul fuzelajului. Întâlni privirile oamenilor săi din 
locurile unde stăteau ghemuiţi. Începuseră să simtă frica; se temeau acum 
mai mult de moarte decât de Kretek. Şi Kretek se confrunta cu acest prim 
val de panică. 

Cum putea să fie el învins de unul ca Jon Smith? 

Negustorul de arme aflase cumva că liderul echipei americane de 
investigaţii se întorsese pe Insula Miercuri. Omul despre care îi vorbise 
profesorul de la universitate, dar pe care el, Kretek, nu-l privise niciodată în 
faţă. Cine era ăsta? Cine era bărbatul ăsta anonim cu un nume atât de banal, 
care încerca să năruie planurile şi visurile lor? 

Kretek se târî anevoie în cabina cu pereţi transparenţi a macaralei şi privi 
la pupa. 

Uite-l! Long Rangerul era din nou deasupra lor şi plonja ca un uliu în 
atac. De astă dată, sub elicopterul mai mic atârna ceva. 


În momentul în care ajunse deasupra elicopterului mare şi a încărcăturii 
lui de antrax, văzu o ladă mare argintie, care se clătina sub una din tălpile 
elicopterului, atârnată de o frânghie. În uşa laterală a elicopterului se afla un 
bărbat care lăsa tot mai jos funia. Kretek văzu părul negru aplatizat de 
curentul provocat de rotor, trăsăturile dure ale feţei şi ochii înguşti şi 
concentrați ale căror priviri străpungeau distanţa dintre cele două elicoptere 
ca o rază a morţii. Aşadar, acesta era Smith! Aşadar, acesta era călăul! 
Kretek scoase un urlet fără cuvinte în care se amestecau furia, groaza şi 


neîncrederea în ceea ce vedea. 
* 


Lada grea căzu în tubul rotorului. Smith simți cum ultimii metri de 
frânghie fumegă frecându-se de mănuşile lui în momentul în care lada fu 
smulsă şi sfărâmată de elice. Se rostogoli imediat înapoi în compartimentul 
de marfa al elicopterului cu ajutorul Valentinei care îl trăgea de canadiană 
prin trapa laterală. 


— Randi, strigă el, scoate-ne repede de-aici! 
* 


O zguduitură cumplită scutură tot scheletul elicopterului, iar Kretek fu 
aruncat în spate. Pilotul se lupta cu manetele de control care o luaseră razna 
în timp ce copilotul lui mort rânjea la el cu capul pe jumătate retezat, 
zâmbind parcă sardonic. 

— Asta a fost! urlă pilotul. Trebuie să aruncăm încărcătura şi să aterizăm! 

— Nu, urlă Kretek şi ridică ţeava automatului spre el. Mergi mai departe! 

— Idiot împuţit! Am rămas fără elice, cretinule! Rotorul este pe cale să 
se dezmembreze! Dacă nu aterizăm în două minute, o să sărim cu toţii în 
aer, dracu” să te ia! 

Pilotul puse mâna pe maneta de eliberare a chingilor, iar Kretek îşi folosi 
ultimele puteri ca să-i zdrobească mâna cu patul armei. 

— Nu! 

Timpul discuțiilor în contradictoriu trecuse. Transmisia mutilată a 
elicopterului explodă ca o bombă. Forţa centrifugă sfâşie în bucăţi rotorul şi 
Haloul îşi începu plonjonul spre moarte. Apa neagră şi gheaţa albă umplură 
parbrizul, apropiindu-se cu iuţeala fulgerului. 

Anton Kretek urlă ca un animal prins în capcană. Îşi descărcă pistolul în 
pilot, răpindu-i ultimele minute de viaţă. 

* 


Priveau fumul şi scânteile rămase în locul unde fusese motorul 
elicopterului; apoi rotorul se dezmembra şi se desprinse, iar masivul aparat 
de zbor dobândi dinamica de zbor a unui uriaş dulap. Intră cu botul în jos în 
mare, în timp ce, prins în continuare în chingi, rezervorul de antrax continuă 
să mai plutească un timp alături de fuzelajul maşinii zburătoare decedate, 
angajat cu acesta într-un macabru şi lent dans al mortii. 

Apoi se ciocniră unul de altul şi o ciupercă uriaşă de flăcări şi fum se 
înălță de pe suprafaţa mării, făcând un crater imens în gheaţă. 

— Dar ce se întâmplă cu antraxul, Jon? întrebă Valentina urmărind globul 
de foc. 

— Foc şi apă de mare, răspunse Smith. Nici nu-ţi poţi dori alte mijloace 
mai bune de distrus spori. 

— Deci, asta a fost? 

— Da, asta a fost! 

Smith privi în faţă, spre cabină. ÎI ustura gâtul de atâta tipat şi plămânii îi 
ardeau de frig. Când rezerva de adrenalină i se consumă, deveni brusc 
conştient de toate vânătăile pe care le acumulase noaptea trecută în căderea 
pe gheaţă. Îi era din ce în ce mai greu să articuleze cuvintele. 

— Randi, poţi să găseşti vasul Haley din această poziție? 

— Dacă radioul funcționează, n-ar trebui să fie prea greu. 

— Atunci du-ne înapoi la vas! Poate să vină şi altcineva după aceea să 
adune resturile de aici. 

— Am auzit. 

Smith trânti uşile laterale şi le închise bine, apoi se prăbuşi înapoi pe 
scaunul copilotului. Închise ochii şi simţi vag căldura de lângă el: Valentina 
îşi pusese capul pe umărul lui. 


Capitolul cincizeci şi doi 


Insula Ascension 


În Atlanticul de Sud era deja primăvară, dar odată cu apusul soarelui se 
iscase şi o furtună. Luminile albastre ale pistei de la Wideawake Field 
străluceau prin aerul ceţos, iar ploaia răpăia pe aripile celor două avioane de 
transport uriaşe care stăteau unul lângă altul în cea mai izolată parcare a 
bazei comune SUA/Marea Britanie. Unul dintre ele era un Boeing 747 cu 
însemnele Escadronului Prezidenţial; celălalt, un Iluşin 96, era omologul 
său din partea Federației Ruse. 

Omenirea nu ştia de prezenţa avioanelor aici şi nici de întâlnirea dintre 
cei doi lideri naţionali pe care îi aduseseră la bordul lor. Santinele înarmate 
înconjurau parcarea scăldată de ploaie, în timp ce în cabina perfect izolată şi 
monitorizată electronic de la bordul navei Air Force One se desfăşura o 
confruntare fără precedent. 

— Recunosc că uneori preşedintele este nevoit să-i mintă pe oamenii săi, 
spunea Samuel Castilia rece, adresându-se unui bărbat cu figură 
aristocratică, aşezat vizavi de el la masa de şedinţă, dar nu-mi place să se 
abuzeze de acest privilegiu. Şi, mai ales, nu-mi place să fiu nevoit să-i mint 
pe oameni în legătură cu modul în care au murit rudele lor. Îmi lasă un gust 
amar. 

— Şi ce altă opțiune aveam, Samuel? întrebă răbdător preşedintele 
Petrenko. Să sfâşiem cicatricele şi să redeschidem rănile celui de-Al Doilea 
Război Mondial? Să anulăm apropierea dintre ţările noastre şi să dăm 
ceasul înapoi cu două decenii? Să le facem pe plac adepților liniei dure de 
ambele părți, care susțin că America şi Rusia sunt destinate să fie în veci 
inamice? 

— Lama aceasta trebuie tratată cu multă delicateţe, aşa cum faci 
dumneata şi cum face şi la noi Departamentul de Stat. Dar, chiar dacă am să 
accept lucrul acesta, nu înseamnă că sunt de acord cu el. 

— Înţeleg foarte bine, Samuel. Ştiu că eşti un om de conştiinţă şi de 
onoare — colţul gurii rusului se ridică puţin — poate chiar exagerat, date fund 
realitățile profesiei noastre. Dar avem nevoie de mai mult timp. Trebuie să 


aşteptăm să mai moară luptătorii din Războiul Rece şi să împingem temerile 
mai departe, în trecut. Dar cel puţin te consolezi ştiind că adevărul va ieşi la 
iveală într-o zi. 

— O, da, va ieşi cu siguranță, Iuri! Pot să pun pariu că aşa va fi. Am 
căzut de acord că peste douăzeci de ani toată documentaţia în legătură cu 
Insula Miercuri şi incidentul de acolo legat de Evenimentul din Cinci 
Martie vor fi desecretizate şi ambele guverne vor dezvălui întregul adevăr. 

— De acord! 

Castilia insistă în continuare. 

— Acest pact va fi întărit prin semnăturile noastre prin care ne asumăm 
întreaga răspundere pentru păstrarea secretului. 

Ochii lui Petrenko lcăriră spre masă; apoi încuviinţă din cap. 

— De acord. Până în acea zi vom susține că membrii expediției ştiinţifice 
de pe Insula Miercuri au pierit într-un tragic incendiu provocat de 
aprinderea combustibilului. Membrii plutonului nostru Speţnaz şi-au 
pierdut viaţa în timpul unui exercițiu de antrenament. lar echipajul de pe 
Misha-l124 pur şi simplu nu a mai fost găsit, dispariția lor devenind încă 
unul dintre numeroasele mistere nedezlegate din Arctica. Cât despre avion 
ca atare, acesta a fost distrus, când s-a activat din greşeală o încărcătură 
explozivă de la bord. Toate posibilitățile sunt acoperite. 

— Mă îndoiesc că va fi chiar atât de uşor, răspunse sec Castilia. 
Minciunile sunt rareori simple. Fără îndoială că Insula Miercuri va deveni 
subiectul unei relatări despre o pretinsă conspirație care va circula pe 
internet. Eventual, am putea s-o punem pe seama extratereştrilor. 

Castilia luă o înghițitură din whisky-ul de pe masă. 

— Dar de ce nu mi-ai spus adevărul de la bun început, luri? Am fi putut 
aranja cumva lucrurile. N-ar fi trebuit să moară nimeni. Şi nu am mai fi 
ajuns pe punctul de a scăpa antraxul din mână şi de a-l răspândi în lume! 

Petrenko continua să studieze în tăcere suprafața mesei, tapiţată cu piele 
maro. 

— Sigur că lucrurile puteau fi gestionate... mai eficient. Dar nu pot să-mi 
cer scuze pentru faptul că fac parte din birocrația rusă şi nici pentru 
protocoalele stabilite de predecesorii mei. Suntem încă în foarte mare 
măsură „sclavii statului” şi vom mai rămâne aşa multă vreme. Nu pot să-mi 
cer scuze decât pentru că am permis ca situaţia să scape atât de mult de sub 
control. Anumite... persoane din cadrul guvernului şi al comandamentului 
militar se află acum în cercetare şi... şi se vor lua măsuri. 


— Aşa îndrăznesc să sper, spuse Castilia sever. Şi acum, mai este un 
ultim punct despre care trebuie să discutăm. Când forțele noastre de sprijin 
au ocupat Insula Miercuri, nu au găsit trupul unui bărbat; e vorba despre 
maiorul Grigori Smislov, ofiţerul rus de legătură din partea Foiţelor Aeriene 
Ruse, repartizat în echipa noastră de investigaţii. Ce informaţii ai în legătură 
cu ăsta? 

Petrenko se încruntă. 

— Nu e cazul să ne batem capul cu această chestiune, domnule 
preşedinte. 

— Colonelul Smith, şeful echipei noastre de pe Insula Miercuri, este de 
altă părere. Când am discutat cu el, m-a rugat să mă interesez în mod 
special de soarta maiorului Smiîslov. Ce s-a întâmplat cu el, Iuri? 

— Maiorul a fost... a fost grav rănit în timpul evenimentelor de pe 
insulă, dar a supravieţuit. A fost evacuat de submarinul nostru. Acum este 
reținut şi cercetat pentru mai multe capete de acuzare. 

— Pornind de la faptul că a luat partea colonelului Smith împotriva 
guvernului vostru? Vocea lui Castilia deveni ameninţător de blândă. Acest 
lucru este inacceptabil! Te rog să ai grijă ca toate acuzaţiile împotriva 
maiorului Smislov să fie retrase imediat şi să fie reabilitat! Să 1 se redea 
gradul militar şi toate privilegiile, fără nici un fel de prejudiciu! Dacă acest 
lucru nu este posibil, te rog să-l predai pe maiorul Smiîslov ambasadorului 
nostru de la Moscova pentru a fi repatriat în Statele Unite. Dacă voi nu-l 
vreţi, noi vom fi bucuroşi să-l luăm la noi! 

— Imposibil! izbucni Petrenko. Maiorul Smislov a fost acuzat de 
rebeliune şi de prejudicierea gravă a securității statului. Sunt chestiuni 
foarte grave! Domnule preşedinte, vă avertizez că aici este vorba despre 
treburile interne ale Federaţiei Ruse! 

Castilia zâmbi fără umor, dar cu o oarecare plăcere malițioasă. 

— lar eu detest că trebuie să intervin în chestiunile interne ale Federaţiei 
Ruse, dar, dragă Iuri, trebuie să-ţi spun că în ziua de astăzi fac multe lucruri 
care nu-mi plac. Altceva? 

— Omul acesta este cetăţean rus şi ofiţer al Federaţiei! 

— Colonelul Smith consideră că maiorul este încă membru al echipei lui 
ŞI, aşa cum spuneam, sunt înclinat să-i dau dreptate! 

— Chestiunea asta nu se discută! 

— Atunci las-o baltă! Castilia se ridică pe jumătate din scaun. Toată 
înțelegerea dintre noi cade! Cum mă întorc la Washington, convoc o 


conferință de presă şi expun totul: războiul nuclear eşuat, asasinarea lui 
Stalin, chestiunea cu antraxul, atacul împotriva echipei noastre de 
investigații, acoperirea — totul va ajunge la cunoştinţa opiniei publice! 

Chipul lui Petrenko se albi. 

— Ai înnebunit! Nu poţi să faci una ca asta! N-o să declanşezi ruptura 
catastrofală dintre țările noastre de dragul unui singur om! 

Castilia se afundă la loc în scaun. 

— uri, spuse el privind rece la Petrenko peste rama ochelarilor, nu sunt 
mulţumit de această înţelegere. Fă-mi pe plac! 


Capitolul cinzeci şi trei 


Aeroportul Internaţional Tacoma din Seattle 


Taximetristul privi în oglinda retrovizoare la bărbatul înalt şi taciturn 
îmbrăcat în uniforma verde a Armatei şi cu beretă neagră pe cap. După 
evenimentele din 11 septembrie, transportase foarte mulți ofiţeri la aeroport; 
unii dintre ei se duceau acasă, alții nu se ştie unde. Judecând după 
nenumăratele rânduri de însemne de pe uniforma ofițerului, îşi dădea seama 
că fusese în multe locuri şi, după ridurile adânci, asta nu se întâmplase cu 
prea mult timp în urmă. Dar, aşa cum era cazul celor mai mulți, nici acesta 
nu părea prea vorbăreţ. 

Taximetristul zâmbi în sinea lui, amintindu-și de locurile prin care fusese 
ŞI el, printre care şi câmpurile acelea de orez din Bear Cat unde îşi 
schimbase mâna dreaptă pe un cârlig de oţel. 

Maşina trase în faţa terminalului, găsind cu greu un loc de parcare în 
traficul atât de aglomerat. Ofiţerul cobori, îşi luă sacul militar şi servieta de 
pe bancheta din spate. Se apropie de fereastra din față şi duse mâna după 
portofel. Taximetristul întinse proteza şi aduse aparatul de taxat la zero. 

— Nu e nevoie, domnule colonel! E din partea casei! 

Soldatul cel înalt ezită o clipă, apoi zâmbi. 

— Dacă insişti! 

— La naiba, sigur că insist! strigă taximetristul şi se încadră în trafic 
claxonând de zor. Mult noroc, domnule! 

Şeful de tură nu va obiecta. Era un fost marinar şi fusese şi el prin multe 


locuri. 
* 


Jon Smith împinse uşa de sticlă care dădea din terminal spre ghişeele de 
rezervare a biletelor, de înregistrare a bagajelor şi spre cozile interminabile 
din fața porților de verificare a securității. Nu-l deranja neapărat că trebuie 
să aştepte. În momentul de față, nu se grăbea nicăieri. 

Recunoştea această stare, combinația de relaxare fizică după încordarea 
şi solicitarea extreme de săptămâna trecută şi depresia obişnuită de după 
încheierea misiunii. O să treacă. La ultima conferință telefonică de 


informare cu Fred Klein, directorul îi spusese să se liniştească şi să-şi ia 
câteva zile de concediu. Apoi directorul îi aranjase chiar el excursia aceasta. 

Problema era că Smith nu avea chef să se ducă nicăieri şi nici să facă 
ceva în mod special. Iar la Bethesda nu-l aştepta decât casa care nu avusese 
niciodată şansa să se transforme într-un cămin familial. 

Lasă prostiile, Smith. Nu ai nevoie de nici un concediu. Ai nevoie de 
muncă, întoarce-te la muncă! 

Dar aici se ridica altă problemă care îi dădea de gândit. De fapt, ce 
anume era pentru el munca? Atunci când acceptase această funcție din 
cadrul secției Operaţiuni Speciale Unu, se văzuse ca pe un fel de cercetător 
microbiolog, care urma să îndeplinească din când în când o misiune 
specială pentru Fred Klein. Dar acum, simţea tot mai mult că este, de fapt, 
agent secret, iar funcția lui de la Institutul de Cercetări Medicale era doar o 
acoperire. 

Şi nu acceptase el, de fapt, acest post pentru că dorise să fie alături de 
Sophia? Ca să poată fi împreună? Dar, după epidemia Hades, lucrul acesta 
nu avea cum să se mai realizeze. Idealul se dusese pentru totdeauna. Atunci 
de ce naiba mai rămânea aici? 

Aparatul cu raze X şi detectorul de metale îi distraseră în mod plăcut, iar 
uniforma şi cartea guvernamentală de identitate le asiguraseră o verificare 
mai rapidă. Păşi spre poarta de îmbarcare a companiei United. Venise prea 
devreme pentru zborul lui către Dulles. Poate că mai avea timp să bea o 
ceaşcă de cafea înainte de îmbarcare. Nu ceva cu alcool, în dispoziția 
sufletească în care era, ci o cafea. 

— Jon, hei, Jon! Stai aşa! 

Randi Russell alerga spre el, trăgând după ea o valiză pe rotile. Mănuşile 
albe, elegante contrastau cu hainele foarte comode. Se opri şi îi zâmbi: un 
zâmbet larg, fericit, foarte diferit de expresia cu care îl întâmpinase când se 
întâlniseră peste drum, la Doubletree. 

— M-am dus la dermatolog, aşa cum m-ai sfătuit, spuse ea şi ridică 
mâinile înmănuşate. Mi-a spus că s-ar putea să rămân cu o oarecare 
sensibilitate la frig de-acum înainte, dar nu crede că o să am cicatrice. 

Smith îi zâmbi şi el. 

— Mă bucur, Randi. Încotro? 

Randi făcu o grimasă. 

— Nu pot să spun. Ştii cum e! 

Smith încuviință din cap. 


— Da, ştiu. Dar mă bucur cel puţin că am ocazia să-ți spun la revedere. 
Mi-a făcut plăcere să lucrez cu tine şi să te revăd. 

— Pot spune şi eu acelaşi lucru. 

Randi şovăi o clipă, privind în jur la oamenii care se îndreptau grăbiţi 
spre porți. Apoi păru să se hotărască. 

— Poţi veni cu mine o clipă? 

— Sigur, de ce nu? 

Îl conduse spre un loc mai ferit din spatele unui panou de reclamă. 

— Speram că o să am ocazia să-ți spun ceva, Jon, începu ea, ceva ce s-a 
întâmplat pe insulă. Mă simt cam ciudat când vorbesc despre asta, dar, dacă 
mă gândesc bine, cred că trebuie să ştii şi tu. 

— Despre ce este vorba? 

Randi mai şovăi încă o clipă, apoi îl privi drept în ochi cu ochii ei negri 
serioşi. 

— Îţi mai aminteşti noaptea aceea de pe ţărmul de nord, când era cât pe 
ce să mor îngheţată? Ştii, atunci când am strigat după tine şi te-am chemat 
în ajutor? 

— Sigur că da. 

— Aici este partea ciudată. Atunci nu... nu eram singură, Jon. Sophia se 
afla cu mine. Ea m-a îndemnat să te strig. Dacă nu mi-ar fi spus ea, nu m-ai 
fi găsit! Lăsă ochii în jos şi continuă: Acum n-ai decât să spui că sunt 
ticnită! 

Smith se încruntă. 

— De ce-aş spune aşa ceva? Sophia te-a iubit foarte mult. Jon îi puse o 
mână pe umăr. Dacă ai vreun necaz şi există o modalitate în care să te poată 
ajuta, te va ajuta întotdeauna. Nu cred că e o nebunie, Randi. Şi nici măcar 
nu sunt chiar mirat. 

Randi ridică privirea şi zâmbi şăgalnic. 

— EFi bine şi pe tine te-a iubit foarte mult, Jon Smith. Aşa că să nu te miri 
dacă o să ţi se arate şi ție câteodată. 

Jon dădu din cap gânditor. Nu era o idee neplăcută. 

— Poate că de asta tot dăm mereu unul peste altul. Suntem legaţi prin 
intermediul ei. 

— În mod sigur înseamnă şi asta ceva. Se ridică pe vârfuri şi îi dădu o 
sărutare uşoară pe obraz. Trebuie să fug. Ne-au chemat la avion. Ai grijă de 
tine, Jon, pe curând! 

— Pe curând! 


Căci ştia că se vor mai întâlni. 

Smith îşi simţea parcă inima mai uşoară în timp ce străbătea ultimii metri 
până la poarta de îmbarcare. Și starea lui sufletească se îmbunătăți şi mai 
mult când descoperi că îl aştepta cineva la poarta companiei United. 

Valentina Metrace purta tocuri înalte şi o rochie împletită cenuşie, perfect 
asortată cu ochii ei, astfel că mulți călători se arătară dezamăgiți când 
femeia îi zâmbi lui Smith şi porni în întâmpinarea lui. 

— Bună, domnule colonel! 

— Bună, doamnă profesor! Îşi puse servieta lângă micul ei bagaj de 
mână. Mergi la Washington? 

— Nu şi mă bucur că pot s-o spun. Făcu un semn cu capul către altă 
poartă. Zbor cu Southwestern care e la câteva porți mai încolo. Mă duc la 
Palm Springs pentru câteva zile. Am constatat că mai am de topit câteva 
cuburi de gheață reziduală din suflet. 

— Palm Springs! Smith dădu din cap gânditor. Trebuie să fie frumos 
acolo în sezonul ăsta! 

— O, da, te asigur că este! Este acolo o piscină pe care o ştiu eu, umbrită 
de palmieri naturali şi alimentată de un izvor natural. În timpul zilei, am de 
gând să zac lângă el în costum de baie sau fără, iar noaptea am să beau 
şampanie şi am să dorm în cearşafuri de mătase. O să fie o viață grozavă! 

Întinse mâna către el. 

— Şi mă gândeam că ar fi plăcut să fiu cu cineva acolo. 

În invitația ei nu era nici cochetărie, nici provocare, numai o umbră de 
capriciu, un ecou al existenței agentului însingurat, ceva ce Smith înțelegea 
cât se poate de bine. 

Şovăi o clipă. Val era diferită, cu totul altfel decât oamenii pe care îi 
cunoscuse până atunci şi la fel vor fi şi toate drumurile pe care vor merge 
împreună. Dar diferit nu însemna neapărat ceva rău. 

— Mai întâi trebuie să verific ceva, spuse el. 

— Ce anume? 

O trase pe Valentina lângă el. Îşi puse mâna în părul ei dens, bogat, o 
sărută lung, gustând pe îndelete dulceaţa buzelor ei, atingerea delicată a 
contururilor feţei. 

Val închise ochii şi, când îi deschise din nou, Smith văzu că rezultatul îi 
plăcuse şi ei. Era diferit faţă de săruturile Sophiei, dar aşa şi trebuia să fie. 

Era timpul pentru o mulțime de lucruri noi. 

Smith se duse să-şi schimbe biletul. 


Epilog 
Anacosta, Maryland 


Operaţiunea Insula Miercuri se încheiase şi şedinţa pentru concluzii se 
desfăşura acum în biroul slab luminat al lui Margaret Templeton, pe fondul 
murmurului plăcut al ventilatoarelor calculatoarelor. 

— Am realizat informarea cu jumătăți de adevăruri ale autorităților 
canadiene şi ale Interpolului, spuse Margaret de la biroul ei. Adică, Anton 
Kretek şi oamenii lui au fost implicaţi în contrabanda de arme — natura 
exactă a ocupaţiei lor nu se cunoaşte — iar elicopterul închiriat de ei s-a 
prăbuşit în Golful Hudson. Nu au existat supraviețuitori, dar aparatul a fost 
recuperat. 

— ŞI au înghițit informația asta? întrebă Fred Klein testând pământul 
bonzaiului lui Margaret cu degetul arătător. 

— Deocamdată. Consensul general pare să fie că omenirea nu a pierdut 
nimic prin dispariția lui Kretek de pe fața pământului. Am localizat, de 
asemenea, punctele de realimentare ale lui Kretek şi le-am desființat. 

Klein încuviinţă absent din cap, pulverizând câţiva stropi de apă peste 
micuța plantă din sprayul de lângă ea. Şedea alături de biroul lui Margaret, 
urmărind setul de monitoare cu ecran plat de pe peretele din faţa lui. 
Trăsăturile lui erau rotunjite de o umbră de barbă cenuşie şi îşi lărgise 
cravata cu câțiva centimetri. Se încheia o altă zi obişnuită de lucru de 
douăsprezece ore. 

— ŞI ce se aude cu traulerul? 

— Problema s-a rezolvat cu succes, domnule. Vasul USS Maclntyre a 
adus o echipă SEAL:* la bordul său. Echipajul islandez era angajat pe bază 
de contract. Kretek îl considera de unică folosinţă şi avea de gând să se 
descotorosească de ei. Nu ştiau absolut nimic despre adevărata natură a 
operațiunii de pe Insula Miercuri. Şi au fost predaţi autorităților islandeze. 

— Ce s-a întâmplat cu oamenii lui Kretek? 

Chipul neclintit al lui Maggie ar fi produs invidie până şi unui jucător 
înrăit de pocher. 


— Accident în timpul operaţiunii. În vreme ce erau transportaţi spre 
distrugător, baleniera în care se aflau contrabandiştii de arme s-a răsturnat 
în valurile ucigătoare. Paznicul şi timonierul purtau costume arctice şi veste 
de salvare şi au fost salvaţi: oamenii lui Kretek nu au putut fi salvaţi. Golful 
Hudson este un loc foarte periculos, domnule. 

— Aşa este, Maggie. Să sperăm că nu va trebui să lucrăm prea curând în 
acelaşi fel. Klein îşi strânse din nou nodul de la cravată. Va termina 
împreună cu Maggie rezumatul şi vor declara apoi că pentru seara aceasta e 
suficient. 

— Şi cum se simt oamenii noştri? 

Degetele lui Maggie dansară pe tastatură şi fotografia lui Smith şi cea a 
Valentinei apărură pe ecranele de pe perete. 

— Din punct de vedere fizic, se refac după perioada de epuizare, 
hipotermie şi diverse răni de mică importanţă. Din punct de vedere psihic, 
par să fie stabili şi cu un comportament normal. Dacă li se acordă o 
perioadă rezonabilă de recuperare şi de odihnă, am sentimentul că-i vom 
putea recruta din nou. După părerea mea, atât doamna profesor Metrace, cât 
şi Jon Smith pot să rămână în continuare pe lista de agenţi activi. 

Klein dădu din cap. 

— De acord. Îmi place modul în care lucrează împreună în tandem. Am 
fost întotdeauna puţin îngrijorat în legătură cu Valentina Metrace; are uneori 
tendinţa de a se purta ca un cowboy. Cred că Jon are o influență pozitivă 
asupra ei. Atracția dintre ei este un lucru bun. 

În lumina ecranelor, buzele lui Maggie se arcuiră schițând un zâmbet. 

— În mai multe feluri. Şi-au petrecut ultima săptămână împreună la Palm 
Springs. 

— Chiar aşa? Klein se încruntă, nu dezaprobator, ci gânditor. De regulă, 
nu-mi place să văd o apropiere prea mare între agenţii noştri în afara 
misiunilor, dar în cazul de faţă cred că putem face o excepție. Dacă Jon este 
bun pentru Valentina Metrace, consider că şi reciproca e valabilă. 

— De acord, domnule. lar acum mai este o chestiune de personal pe care 
doresc s-o aduc în discuţie. 

— Ce anume, Maggie? 

Degetele secretarei sale executive dansară din nou pe tastatură şi pe 
perete se aprinse un al treilea ecran arătând chipul lui Randi Russell. 

— Ar fi s-o declarăm pe această tânără doamnă radioactivă. Cred că nu 
va mai trebui s-o folosim niciodată ca resursă externă. 


— De ce, Maggie? După cum afirmă Jon în raportul său, domnişoara 
Russell s-a comportat exemplar. A participat împreună cu el la mai multe 
operațiuni reuşite. 

— Da, domnule, dar face parte din CIA, iar agenția a aflat acum de 
existența noastră. Nu ştiu exact cu ce anume ne ocupăm, dar nu le place 
autoritatea noastră şi modul în care le luăm oamenii. Au început să-şi bage 
nasul şi să adulmece informaţii despre noi. Domnişoara Russell poate 
deconspira doi dintre ce mai buni agenţi ai noştri şi de aceea cred că, pe 
viitor, ar trebui s-o ţinem la distanţă. 

Klein scutură din cap. 

— Nu sunt de acord. Eu cred că mai avem şi altă opţiune. 

— Care anume, domnule? 

— N-o vom ţine la distanţă. O s-o integrăm. O s-o aducem la noi. 

Maggie ridică din sprâncene. 

— Adică s-o recrutăm ca agent secret? 

— Şi de ce nu? Domnişoara Russell are tot ce trebuie. O combinaţie 
excelentă de talente. Are experienţă şi nu e implicată afectiv în nici o 
relație. 

— În afară de cea cu agenţia! 

— La chestia asta mai putem lucra. Klein zâmbi ca pentru sine, ca un 
scrimer când fandează cu floreta. De fapt, s-ar putea să fim nevoiţi s-o 
folosim. 

— Cum doriți, domnule, încuviință Maggie neîncrezătoare. Vreţi să 
declanşez o procedură de recrutare? 

— Nu... încă nu. Dar să stăm cu ochii pe ea. Marchează dosarul ei cu un 
steguleţ argintiu şi include-o pe lista agenţilor speciali. Apoi pune-o sub o 
supraveghere discretă. O să aşteptăm să apară altă ocazie ca s-o includem în 
aceeaşi echipă cu Smith şi Valentina Metrace şi, după aceea... om trăi şi om 
vedea. 

— Foarte bine, domnule. 

În jurul portretului lui Randi apăru un chenar argintiu. Fred Klein se 
aplecă înainte pe scaunul lui, cu mâinile încleştate şi cu o expresie 
concentrată pe chip. 

— Bine ai venit în echipă, domnişoară Russell! murmură el către femeia 
blondă din imagine. 

Acţiunea acestui roman este plasată pe o insulă 
îndepărtată din Oceanul Arctic Canadian, unde o 
echipă americană condusă de locotenent-colonelui 
Jon Smith este trimisă pentru a dezvălui secrete 
bine ascunse de Federaţia Rusă într-un bombardier 
prăbuşit în timpul celui de-Al Doilea Război Mon- 
dial. Prinşi în sălbăticia polară, aceştia se trezesc 
în mijlocul unei lupte crâncene pe două fronturi — 
împotriva inamicului pe care-l pot vedea şi a celui 
infiltrat în interiorul lor. 


Datorită ritmului alert al desfăşurării eveni- 
mentelor aflate adesea pe muchie de cuţit, perso- 
najelor bine conturate şi stilului inconfundabil 
purtând amprenta lui Ludlum, romanul devine o 
lectură obligatorie pentru iubitorii genului. 

i Vânt catabatic vânt care posedă o componentă verticală descendentă; opusul său este vânt anabatic 
(n. trad.). 

{2 Lady Be Cood avion de luptă american folosit în timpul celui de-Al Doilea Război Mondial, în 4 
aprilie 1943, nu s-a mai întors dintr-o misiune de bombardament din Neapole, fiind dat dispărut, dar 
a fost descoperit aproape intact în 1958 (n. trad.). 

=! National Air and Space Museum cel mai popular muzeu din cadrul Instituţiei Smithsoniene 
(Smithsonian Institution) din Washington, institut de învățământ şi cercetare, de care aparține şi un 
complex muzeal important (n. trad.). 

'“ Frunzele de stejar sunt folosite pentru a indica gradele militare în armata SUA (n. trad.). 

“ Insulă şi arhipelag în Alaska de Sud (n. rad.). 

' Forțe Speciale Ruseşti, cuprinzând unităţi de elită din subordinea Serviciului Federal de Securitate 
al Rusiei sau trupe ale Ministerului Afacerilor Interne al Rusiei (n. trad.). 

‘1. Mary Celeste brigantină descoperită în 1872 în Oceanul Arctic fără oameni la bord şi cu pânzele 
sus, îndreptându-se spre Strâmtoarea Gibraltar. Nu se ştie ce s-a întâmplat cu echipajul navei, iar 
numele ei a devenit un simbol al vasului-fantomă (n. trad.). 

"5: Denumirea japoneză a caracterelor chinezeşti atunci când sunt folosite pentru scrierea in japoneză 
(n. trad.). 

2t Sistem administrativ militar japonez, care a funcționat în secolele al XII-lea al XIX-lea (n. trad.). 
{10 Sat în nordul Franţei unde, la 25 octombrie 1415, Henric al V-lea al Angliei a repurtat o victorie 
decisivă împotriva armatei franceze mult mai numeroase, dovedind astfel superioritatea arcului lung 
englezesc în faţa cavalerilor în armuri grele (n. trad.). 

iD. Cunoscut şi sub numele de Războiul American pentru Independenţă (1775-1783), a început ca un 
război între Regatul Marii Britanii şi cele treisprezece colonii ale acestuia de pe continentul nord- 
american (n. trad.). 


412) 


t În limbă rusă, îţi original (n. trad.). 
"5! Fucked up beyond all recall (n. trad.). 

ivilizat — în limba rusă, în original (n. trad.). 

